
olme Vaeva Tee oli avali kõigi maailmakaarte tuul- 

tele. Küljega vastu halle luiteid surutud, lai, avar ja 
sillutamata, säärasena lookles ta edasi mööda lageda 
karjamaa serva, kus suve läbi jalutasid lahjad lehmad ja 
veel lahjemad hobusekondid, otsides üksikuid viljatus 
liivapinnases kasvavaid rohuliblesid. Heleda rannaliiva 
taga kahises lakkamatult ääretu laht, mille kaldaid lõu- 
nas ning põhjas võis siia näha vaid selgetel päevadel. 
Lähedased pargid ja kaugemalt paistvad metsad litsusid 
silmapiiri imeliselt nurgeliseks. 

See oli linna päramine sopp, lömakile vajunud majade 
vilets rodu, kokkusurutud, üksteise ligi pigistatud inim- 
elamute tihedast salgast esile ulatuv tipuke. Kümmekond 
ühekordset, katusest väljavaatavate mansardakendega 
maja lömitas nukras vaikuses ja põrnitses tuimalt tüh- 
jusse, nagu millegi üle püsivalt järele mõeldes. Nende 
aknad olid tuhmid, seinad pleekinud, nende lühikesed 
atsakad korstnad näisid inetult kõõmendavat — krohv oli 
maha varisenud, tükati paistis paljas telliskivi. Nad otse- 
kui häbenesid seda hallitust ja kõdunemist, mis neid 
pikkamisi sõi, nad surutusid vastu maad, näisid end peita 
tahtvat, tegid end nii madalaks ning nähtamatuks kui 
vähegi võimalik. Ja ainult pimedatel sügisõhtutel, kui 

läbi liikumatu udu langes tihedat külma vihma, või lühi- 
kestel hämaratel suveöödel, kui nende aknad lõid tume- 
dalt hõõguma kõrgejalgsetest õlilampidest, näisid nad 
pikkamisi ringutavat ja oma tardunud laibaunest ärka- 
vat, et meelde tuletada minevikku, et veel kord mälestus- 
tes läbi elada oma kadunud paremaid päevi. 

Ainult õige harva võis Kolme Vaeva Teel näha siia 
eksinud jalutajaid. 

Rampraske, varjusurma taoline loidus laotus üle hal- 
lide liivaluidete. Mere igav kohin ei vaikinud hetkekski. 
Ja ööd olid sügavad ning tapvad nagu viirastuslikud 
nägemused. 

SBEISEV.VFESI 


«HIRMSATE AEGADE OHVRID» 


1026 aasta kevadsuvel, kord lõuna paiku, astus 
» Kolme Vaeva Tee kõige kaugemas sopis asu- 
vast majast välja kolm üleni musta rõivastatud naist. 
Kaks neist olid vanad, väsinud nägudega, nende kaas- 
lane aga vaevalt paarikümne-aastane neiu. Ta kandis. 
käevangus helesiniste roosidega ilustatud käsitöökorvi- 
kest. Ukse enda järel hoolikalt lukku keeranud, hakkasid 
kõik kolm aeglasel sammul piki auklikku kõnniteed alla 
minema. 

Oli üks neid algavast põuakuumusest umbseid päevi, 
mil kõik näib pikkamisi närtsivat ja sügavasse unne sui- 
kuvat. Madalate plankaedade taga kasvavad puud seisid 
liikumatult, oksad norus; lahjal liivapinnal nigritsevad 
murulapid olid pruuniks tõmbunud kõrvetavate päikese- 
kiirte käes; karjamaa tagant algav meri oli juba mitmen- 
dat päeva täiesti vaikne, vesi näis paksuna ja raskena. 
Kaugeid silmapiire varjas kerge, suitsuga sarnanev udu- 
vina, mis pikkamisi otse nagu lähenes, ja kuum, hingel- 
dama panev õhk värises tasakesi. 


«Heleene, mein Kind, ega sa ei unustanud om-meti uksi 
sulgemast?» küsis üks vanadest, kui oli sammutud hulk 
aega sõnagi lausumata. 

«Ei unustanud, tädi Cloo, ole päris mureta,» vastas 
neiu naeratades. 

Vaikiti jälle. Tädi Cloo — õige nimega Clothilde 
Anette — kõrgekasvuline ning paks naine, hakkas varsti 
hingeldama. Ta lumivalgete juuksesalkudega ümbritse- 
tud otsaesisele ilmusid suured higipisarad, ta haiglaselt 
lopsakad põsed kattusid närvilise punaga. Kõrged, kor- 
setiga üles surutud ja süsimusta siidmantlit paisutavad 
rinnad tõusid ja vajusid korratus lõõtsutusetaktis, kuul- 
davalt ägisedes. Ta nõjatus kogu kehaga suurele päikese- 
varjule, mida ta kandis endaga ühes. Astunud veel 
kümmekond sammu, ütles ta hingeldades: 

«Rosalie, õeke, meine liebe Schwester... toeta mind 
natuke.» 

Väike vana daam, kes tippis oma kangetel, jooksvast 
tuimaks söödud pöidadel ta kõrval ja näis olevat tast 
veelgi vanem ja veelgi valgem, ulatas talle pahuralt 
pomisedes oma luise käe. Tumedates kleitides ja mantli- 
tes, sama tooni puuvillastes sukkades ja mustades, süga- 
val koltunud laupade kohal istuvates siidtanudes meenu- 
tasid nad hauast tõusnud varjukujusid, kes rändavad 
nördinutena ja solvunutena läbi uue, neile võõra aasta- 
aja. Raskete voltidena üle puusade alla lainetavad riided 
riivasid iga sammu juures tolmu üles keerutades liivast 
maapinda; pikkade ning teravate ninadega nöörsaapad 
vilksatasid aeg-ajalt kleidiserva varjust ja läikisid hele- 
date päikesekiirte käes; vanad kanged jalad astusid 
kobades ja komistades; naftaliini lõhn hõljus nende 
ümber kogu aeg kerge, vaevalt haistetava pilvena, — 
isegi tuul ei suutnud seda hajutada, kuna see oli nende 
rõivastesse sööbinud mitte enam aastate, vaid aastaküm- 
nete jooksul. 

Kuid mitte palju teisiti polnud riietatud ka see noor, 
sihvakas neiu, kes neid kaht vana saatis. Ta kandis 
samuti tumedavärvilist laia ning pikka seelikut, tume- 
daid puuvillasukki ja nöörsaapaid. Vaatamata kuumale 
ilmale oli tal seljas pikkade varrukatega vanamoeliselt 
tikitud pluus, mis varjas kadedalt nii kaela kui käsivarsi. 

«Nüüd on inimesed kurjad,» ütles tädi Clothilde vähese 
vaikuse järel. «Mõtelda ainult, kui jultunuks teinekord 
minnakse! Mis sellest võib nüüd mööda olla? Vist aastat 
kümme... vaevalt... kui meil suur hulk pesu pööningult 
ära viidi. Minu mees elas veel ja me asusime linnas. Need 
olid meie paremad päevad... Oh... oh... jah... Meil 
oli suur kahekordne maja ja meie eneste tarvitada seisis 
tervelt kuus tuba. Heleene oli sel ajal väike, tema ei 
mäleta enam, aga sina ju, Rosalie, õeke, tead, kui palju 
meil neljapäeviti külalisi käis! Maa ja rahvas olid viisa- 
kate ja haritud inimeste valitseda. Nüüd on igal pool mat- 
sid ja tere-tere'd asja ajamas ja kõik läheb tagurpidi. 
Rosalie, õeke, kas see ei ole preili Grete, kes seal pingil 
istub?» 

Väiksem eideke vastas ootamatu vihavimmaga: 

«See? Ah Kr-rõõt? Võib-olla!» 

«Kindlasti, jaa, kindlasti on see Gretchen,» ütles Clot- 
hilde. Kuid kohe mõtles ta jälle ustele ja hooviväravale 
ning jätkas: «Ei tohi midagi lukust lahti jätta, kui ise 
kodunt välja lähed, ei tohi, ei tohi! Ma ju ütlesin: inime- 
sed on nüüd nagu kiskjad — nõnda nagu ei olnud neile 
pühad jumalast seatud ülemad, nõnda ei austa nad ka 
oma ligimese vara. Unustad sa midagi kuhugi maha, 
'kohe oled sa sellest ilma! Tõmmatakse ja näpatakse. 
Vanasti, kui minu mees elas, ei julgenud isegi teenijad 
oma leivavanemate järelt riisuda! Oldi ausad ja kardeti. 
Kord, kui ma oma tüdruku näppamiselt tabasin, ajasin 
ma tema kohe häbiga majast välja. Ja kui ma uut teenijat 
valisin, küsisin ma ikka: «On sul ka näpud puhtad, mu 
laps?» Aga nüüd liiguvad ilmas ringi ainult üleannetud 
ja kõlvatud, kes ei karda teha ühtki pattu ja valetavad 
sulle otse suhu ja silma. Kaks päeva tagasi käisin ma 
proua Stahlmanni juures. Kurtis mulle oma häda. Teenija 
oli ühes hõbelusikatega kadunud. Õn-netu hing, ta käis 
politseis kaebamas, aga seal üteldi talle: «Kas te olete 
'kindel, et just teenija teilt need asjad näppas?» — Aga 
see on ju selge häpematus, häpematus, kuulge ometi! Ei 
ole tarvis viitteistkümmetki aastat tagasi võtta, kui vii- 
sakad ja jõukad inimesed olid igasuguse alatuse vastu 
kaitstud palju paremini kui nüüd. Rosalie, oh õeke, mul 
on kuum.» 


Paks daam toetus kogu raskusega kõhetu daami käsi- 
varrele 'ja hingeldas pingutuste tõttu, mis tal tuli teha 
oma raske keha edasikandmise ning rääkimise juures. Ta 
nägu, lõug ja paks kael olid üleni higised. Ta suu oli 
lahti. Ta suutis sõnu nüüd kuuldavale tuua ainult suure 
vaevaga, lõõtsutades. Ja ta küsis jälle, kuna see sund- 
mõte ei andnud talle ikka rahu: 

«Heleene, tütreke, on sul ikka selgesti meeles, et sa 
uksed ja värava korralikult lukku panid?» 

Rosalie ütles tusaselt: 


«Ta tegi seda. Ära ometi nii palju päri. Ma nägin ise: 


oma ihuliku silmaga. Ja seda kah, kui ta võtmed tasku 
istis.» 

Ä «Ah sa nägid seda tõesti, Rosalie, õeke...? Laps võib 
ju vahel ka unustada... Aga ilm on nüüd kuri ja paha. 
Kauaks sellest siis tagasi on, kui varastati preili Glück- 
mannil nöörilt kuivamast üks särk ja üks rätik. Ma mäle- 
tan seda selgesti, see juhtus vist kahekümne kolmandal 
aastal... sel ajal valitsesid juba matsid ja tere-tere'd... 
Oo-jaa-jaa, see on vist tõesti preili Gretchen?» 

Silmapilk hiljem jõudsid kõik kolm miniatüürses aia- 
keses seisva pingi kohale, millel istus üks naine, selg 
tänava poole. Madala, abitult lõmitava maja foonil sar- 
nanes ta päikesest ja tuulest uinutatud tukkujaga. Hallid. 
paksud juuksed olid vanamoeliselt lagipeale kammitud, 
õlad ettepoole kumeras, selg oli vimmas ja puine. Ta ees. 
murul mängisid viis noort kassi värvilise lõngatutsuga, 
veeretades ning lükates seda siia ja sinna. Ja virgalt- 
virgalt liikusid istuja käed lumivalge riidehilbukese 
kohal, millest pidi vist saama kate mingile riiulikesele. 

«Tere! Oo, tere, mu armas!» hüüdis tädi Clothilde: 
värava ees peatudes. «Ah, missugune ilus ilm täna on! 
Päike! Soe tuul! Wun-der-schön! Valgus ja suur rõõm 
igal pool. Ach, mein Gott, jumalik, kui jumalik. Ma istu- 
sin täna kogu hommiku aias ja ei tahtnud sealt kuidagi: 
ära lahkuda! Jasmiinid mu aias hakkavad juba õitsema. 
Töötate jälle uue asja kallal, fräulein Gretchen?» 

«Jah, see on riiuli jaoks, kus asub Jööte kuju,» vastas 
kolmas kadaklane ja pöördus pikkamisi. 

Ta oli uulitsal seisjatest veidi noorem ja veidi käbe- 


dam, üsna tugeva kehaehitusega, aga seejuures kondine: 

ja kuiv, nagu suurem osa vanadest saksa naistest, kes ta 
üle naersid, kelle hulka ta ennast aga siiski arvas. Ta oli 
inetu ja kurja näoga, — seda ilmet tekitasid kõige enam 
ta kuivad teravad põsenukid ja pikk ning kongus nina. 
Ta selg näis kangestunud olevat kauasest otseti-istumi- 
sest ja rääkimise juures tõstis ta ainult pead. 

Nad vestlesid kaua ja sõnaohtralt, ja kuna tädi Clot- 
hilde polnud kogu elu jooksul suutnud ära õppida saksa 
keelt, tarvitasid nad kõik mingit veidrat segažargooni. 
Nad arutasid ja kerisid ikka ja ikka samu mõtteid, tee- 
masid ja küsimusi: kõik uus on mäda ja vilets, ainult 
minevikus võis leida head ning ülevat; jah, eesti rahvas 
on tänapäeval nagu kiskjate huntide kari ega hooli 
midagi oma ligimestest; nagu kaarnate parv, kes ei 
tunne halastust, nagu hüäänid, kelledele pole pühad isegi 
vanad matusepaigad. Kõik lonkab: kasvatus, moraal, 
traditsioonid, sõnakuulmine ja vanemate austamine. 
Millestki ei hoolita: ei taevasest isast, ei kirikust, ei iga- 
vesest elust ega põrgupiinadest, mis ootavad üleastujaid. 
Ja miski ei ärata praeguses inimeses aukartust: ei abi- 
elu, ei armastus, ei pühakiri ega jumalasõna. Varsti on 
lõpp käes, mil lahutatakse sikud lammastest ja õiged 
kõveratest, sest jumal ei või ju ometi rahulikult pealt 
vaadata, kuidas endised orjad oma kunagisi isandaid 
rõhuvad, neid röövivad ja neid paljaks varastavad, et nad 
vaesekesed võiksid surra nälga nagu viimased kerjused 
nurga taga... 

Kõik kolm olid kunagi saksu teeninud, ka ise seda 
tehes märkamatult «saksteks» muutunud, ja nüüd ei suut- 
nud nad kuidagi harjuda sellega, mis sündis juba uue 
aastasaja algusest peale igal pool nende ümber. Neil pol- 
nud enam kedagi kummardada ja nad tundsid end õnne- 
tutena; nad olid aja jooksul võõraks jäänud rahvale, 
kuhu nad kuulusid, pidasid end paremaks oma suguõde- 
dest, tundsid häbi viimaste «harimatuse» pärast. Kõik 
kultuurne võis nende arvates maailmas eksisteerida ainult 
saksa päritolu tähe all, ainult saksa keeles. Ja nad vih- 
kasid instinktiivselt kõiki, kes olid mässu tõstnud nende 
kunagiste leivaisade mõtete vastu, põrmu tallanud nende 
ideaalid, need igas suhtes täiuslikud inimesed nende õig- 
laselt kõrguselt maha rebinud. 

«Mina vaatan juba ammu oma parunipreilit ja minul 
on temast tõesti fäega kahju,» ütles istuja. «Tema kanna- 
tab. Kõik on temalt röövitud, — tema mõisake, tema 
mets... kogu tema varandus! Seda püha pinda, kus kii- 
kus ta häll... ja kus ta kasvas, ei ole temal enam. Ja 
ma... ma... ütlen teile, — tema ei saa varsti enam pala 
leibagi! Mõni päev tagasi kutsus ta mu enda juurde ja 
pakkus mulle palka. Ma hakkasin nutma. Mu jumal, 
missugune õn-nis hing! Ta ise on praegu ju veel vaesem 
kui mina, aga — pakub palka! Ja me nutsime selle peale 
mõlemad, sest mida muud saab inimene ilmas veel teha, 
kui aga oma jumala ees pisaraid valada. Ah sina armas 
Gott im Himmel, millal sa küll karistad seda üllekohut 
ja sead jälle maailmas valitsema see õigus ja see kord. 
Ju mitukümmend aastat trügivad need barbarid etteotsa, 
aga need viimased aastad, need on need kõi-ge koleda- 
mad laastamise ajad meie pühal Maarjamaal! Harimata 
rahvas! Jäle ja ropp rahvas, see matsirahvas... jah! 
Paar päeva tagasi istusin ma siinsamas aias ja vaatasin, 
kuidas päike tegi see loojaminek. Ach, kui wunderschön 
see küll oli! Frou Nepomuuk, uskuge, ma arvasin end im 
Himmel olevat ...! Aga seal tuleb korraga salk see pur- 
jus inimene ja laulab üks ropp matsilaul. Schrecklich... 
ma ütlen teile, frou Nepomuuk. Ja ma oleksin oma kõr- 
vasse kas või see sõrm toppinud, et mitte kuulda see kole, 
see kõikerikkuv dissonants. Parunipreili ütles alati, kui ta 
noorem oli ja kui meie veel maal oma mõisas elasime, — 
et kui sõnnikuvoor või talumehed mööda lähevad, tuleb 
see aken kindlasti zu machen... Oh jum-mal, jum-mal, 
need ajad! Oh jaa, mein Gott — need ajad!» 


Luine kõrend ohkas, pilgutas kiiresti oma kurje linnu- 
silmi ja laskis näppudel jälle käbedasti käia. Ta sõrmed 
olid pikad ja kahvatud, käeseljad aga nii kõhnad, et iga 
sooneke silma paistis. Ja ta rääkis kaua veel oma paruni- 
preilist, kes olevat juba teist päeva haiglane ja kes kan- 
natavat otse uskumatut vaesust ja puudust... isegi oma 
igapäevase leiva osas! 


«Aga kuhu viib teid see teie tee, frou Nepomuuk?» 
küsis ta viimaks. 


«Meie jalutame, fräulein Greete,» ütles Clothilde, «ja 

eale selle on meil ära viia üks tellimine... üks ilus 
audlina.» 

Parunipreili ustav kammerneitsi ohkas ja ütles: 

«Oo, wie kachju! Oleks rääkida teiega veel so viel, so 
viel! Aga puudub see aeg teiega ühes tulla. Kas teie teete 
üks pikk tuur enne kui teie zurück zu koju kõnnite?» 

Tädi Clothilde vastas, omagi hääldamisele tubli 
annuse õilsat aktsenti lisades: 

«Ei, meie tuur ei saa olema liig pikk, ei saa. Istume 
ainult natuke aega Badenstrasse otsa juures am Meer, 
sest täna on ju nii ilus ja soe ilm... See päikesepaiste ja 
see... see on nii jumalik... Arst kirjutas mu haigele 
südamele ette see värske õhk ja ma tahan teda täna võtta. 
Aga nüüd on ju võimatu korralikul ristiinimesel see ilus 
ja see üksik paik lõida — iga jalatäis maad on paksult 
täis sommerdajaid. Aga eks teie tea, fräulein Gret- 
chen, missugune rahvas need nüüdsed sommerdajad on. 
Ei nemad tunne ei see häbi ega see au. Pöörane aeg, pöö- 
rane aeg! Et politseimeistergi vahele ei sega! Inimesed 
on unustanud see vähemgi arusaamine viisakusest ja see 
pisemgi sündsusetunne. Mina lihtsalt ei või Heleenet 
viia selle sihukese paiga peale, kus käib koos see prae- 
gune sommerrahvas. Olete ju fräulein Sternbergilt kuul- 
nud, kuidas tema pansionär ennast viimaste päevade 
jooksul on üleval pidanud...?» 

«Oo jaa, jaa, tema rääkis mulle, tema rääkis mulle,» 
noogutas istuja. 

«See on pöö-ra-ne!» hüüdis tädi Clothilde nördinult. 

«Jah, see on schrecklich, see on schrecklich-h-h!» ütles 
luine kõrend veelgi suurema nördimusega. 

Tädi Clothilde ütles: 

«Ma ei suuda seda kuidagi uskuda... ei, ei, ei, ma ei 
suuda seda! Ühest abielunaisest, ühest fraust, kellel on 
see oma mees! Olen kuulnud, et öeldakse: ta olevat noor 
ja ilus. Aga — mein Gott — kes pole siis mitte noor ja 
ilus olnud! Ma olin alles kahekümne viie aastane, kui 
minu õnnis mees mu kosis, ja keegi ei näinud mind ei 
neiuna ega naisena võõra meesterahva seltsis... das 
bedeutet — üksinda. Kui võtame tagasi kas või ainult see 
kakskümmend aastat, siis oli sel ajal see arusaamine 
sellest oma elust ja sellest oma kohustusest otse 

aj viel kõrgem. Ah, mu jumal küll, mihuke aeg, mihuke 
aeg!» 

«Räägitakse, tal olevat ka üks laps, ein Kind,» ütles 
endine kammerneitsi ja mugis nagu midagi mäludes oma 
kuivi lõuapärasid. 

«Jaa, jaa, das ist wahr, seda räägitakse,» kinnitas tädi 
Clothilde. 

«Ja see olevat jäänud ühes mehega pealinna... olen 
ma kuulnud.» 

«Nii olen minagi kuulnud, nii olen ka mina kuulnud!» 

«Iga päev, iga päev špatsiirib ta selle noore inimesega 
kuni hilise õhtuni,» seletas endine parunipreili kammer- 
neitsi, pannes näputöö silmapilguks kõrvale. «Isegi pil- 
kase ööni jäävat nad vahel välja. Fröilein Sternberg on 
ta pärast so õnnetu, so õnnetu. Fröilein Stern- 
berg ütleb, et härr Gott ise teda nuhelnud selle patuse 
naise näol. Ja ma saan fäega hästi aru fröilein Stern- 
bergi meeleolust... fäe-ga hästi!» 

«Ach, meine liebe Fräulein, sellest saan ka mina aru,» 
hüüdis bürgermeistri kunagine lapsehoidja. «Aga mis 
oleksin mina küll tegema pidanud, kui mina oleksin 
endale terveks suveks kaela võtnud ühe... nii- 
suguse? Heleenekene on ju veel nõn-n-da rumal ja nõn- 
m-da naiivne... Ta ei saa millestki aru. Ja korraga — 
sihukesed kõlvatused ühe katuse all niisuguse puhta ingli 
voorusega! Heleene, mu laps, kas sa ei läheks väheks 
ajaks natuke eemale. Sa istud ehk sinna põõsakese varju 
ja puhkad ein bischen... Sa oled ju väsinud, eks ole?» 

Nad ootasid kuni neiu lahkus. Preili Greete saatis teda 
oma tigedate öökullisilmadega, tädi Clothilde astus pingi 
juurde ja istus samuti. Alles siis, kui ta võis suu üsna 
kuulaja kõrva äärde kummardada, ütles ta sosinal, isegi 
kangesti erutudes: 

«Ta olevat tema kord enda juurde tuppagi lasknud, 
selle noore kõl-Ivatu inimese... Õhtul, kui ta oleks pida- 
nud juba magama! Fräulein Sternberg rääkis. Nad olema 
tulnud kahekesi, seisma jäänud värava ees ja seal koua 
aega see juttu ajanud. Siis olema nad tasakesi aiast 
läbi sammunud ja verandale tulnud. Däär junger härra 
võtnud kingad jalast... Ja fräulein Sternberg ütleb, et 
lahkunud olema nad teineteisest alles... hommiku eel!» 

«Jaa, jaa, sedasama kõneles fröilein Sternberg ka 
minule. Ta ei kõlba naiseks, ta on uulitsatüdruk!» ütles 
kõhn vanapreili. 
rd veel emaks, oo-o, Him-m-mel!» hüüdis tädi Clot- 

e. 

«Preili Sternberg on üks Dummkopf — miks ta seda 
Paabeli hoora minema ei kihuta!» lausus äkki Rosalie, 
kes oli seni vaikinud, ja korraga sirgus ta kuivetu, kepi- 
taoline keha nagu hoopis pikemaks, võttis sõjaka hoiaku 
ja laskus kummargile. Ta väikesed tumepruunid silmad 
sädelesid nagu söed. Ta kähisevasse häälde oli koonda- 
tud kogu ta pikal eluajal suureks kasvanud sapp, viha 
ja põlgus teda ümbritseva ja talle nii palju paha teinud 
maailma vastu. «Piitsaga... piitsaga võiks preili Stern- 
berg selle naise minema kihutada,» kähises ta üha 
tigedamaks muutudes, tõmbas kõõksatades õhku, läka- 
tas kaua ja heledalt ning jätkas veelgi kurjemalt: «Ta 

eaks võtma pika piitsa... pika piitsa... ja peksma 

ni tal jõudu jätkub... Uulitsale...! Välja...! 
Ära selle katuse alt, kus ta ise elab! Palja siunamisega 
ei tee siin midagi... mitte midagi! Aga piitsaga... 
piitsaga...!» 

Nüüd haukus ta juba nagu tige koer. Kogu ta lõtv, vol- 
diline nägu elas, vihkas ja põles erutusest, ta unustas 
isegi peene kadakakeele. Ta tõstis oma pikad käed nagu 
ähvardades pea kohale, vibutas neid, ajas kondise sõrme 
nagu needes püsti. 

«Uulitsale...! Välja...! Ära selle katuse alt, kus 
ristiinimesed elavad...! Siunata ja põlastada... ei 
maksa... ei maksa!» kordas ta ikka uuesti ja uuesti. 

Ent juba varsti lahkuski tast tema suur vihahoog, ta 
vajus jälle nagu tumma tardumusse. Isegi ta silmad kus- 
tusid pikkamisi, muutudes sama loidudeks ning klaasis- 
teks nagu need olid varem. 

Endine kammerneitsi nõustus väärikalt: 

«Jah, preili Holtsmann, ka mina ei laseks sel kõlvatul 
inimesel kauemaks oma katuse alla jääda. Kui tal üür 
ette makstud oleks, viskaksin ma selle talle vastu vahti- 
mist: s-söö, sa libu! Ma olen ontlihh naine ja mu korter 
peab puhas olema igasugustest kõlvatustest!» 

«Õige, õige, fräulein Gretchen!» hüüdis Clothilde vai- 
mustatult. 

Ja endine kammerneitsi lisas: 

«Teinekord võib inimene ju kannatada... 00, Gott, nii 
palju. Aga niisugused asjad ei mahu kunagi mu 
hinge! Uskuge mind, ei kunagi... ei iialgi!» 

«Minu hinge ka mitte,» hüüdis tädi Clothilde. 

«See inimene määrib isegi see minu maja uksepakk, 
kui ta sellest üle astub!» 

«Just so, just so!» 

«Ta on nagu see rästik, kes hammustab varjus!» 

«Pünktlich, pünktlich, fräulein Gretchen. Ja uskuge 
mind, — see ropp asi, millest ma olen teile siin praegu 
jutustanud, pole tema poolt teihtud nicht ein mal! Jaa, 
nicht ein mal! Fräulein Sternberg on mulle rääkinud veel 
palju... niisugust. See noor inimene on selle kõl-Ivatu 
noore naise juures mööda saatnud mehr als eine öö! 
Nad tulema harilikult siis, kui preili Sternbergi schlafi- 
tsimmeris on juba pime ja still, ja nad minema lahku alati 
mitte enne keskööd. Ah, mu jumal, kui ainult mõt-telda, 
et me elame peaaegu nende kõr-rval; et Heleene säng 
asub selle kõlvatu inimese sängist ainult see mõniküm- 
mend sammu kaugemal ja et sel ajal, kui mu süüta ja 
puhas vaene lapsuke on kõi-ge magusamat und näge- 
mas, nemad seal oma pool... Oh, ma ei saa mitte enam 
edasi mõt-telda, ma ei saa enam edasi mõt-telda!» 

«Meie ajal ei tehtud nii,» ütles fröilein Greete, 

«Jumal taevas, muidugi ei tehtud. Aga nüüd, fräulein 
Greete, me vabandame, et me teid nii kaua štöörisime. 
Me peame minema. Mu süda on viimasel ajal nii-i nõrk 
ja haige... Kui te fräulein Sternbergi näete, tervitage. 
Head päeva, mu kallis, head päeva!» 

«Head päeva, frou Nepomuuk. Jah, on koledad 
ajad...! On hir-r-msad ajad!» 

«Oo! Koledad ajad!» 

Pikk ja kondine vanapiiga võttis jälle oma lumivalge 
linakese ja kummardus selle kohale. Ta pikk nina näis 
muutuvat veelgi pikemaks, käed veelgi luisemaks, turi 
veelgi kitsamaks ja kondisemaks. Valkjashallid, madala 
siidtanu alt välja vaatavad juuksed värisesid tõusvas 
tuules, õhukesed, peaaegu veretud huuled liikusid kor- 

duvalt ja hääletult. Ja ainult vaevu võis kuulda, kuidas 
ta pomises: 

«Koledad ajad... koledad ajad... koledad ajad.. .!» 

Aga tüdruk kahe vanaga jalutas sel ajal juba edasi 
mööda laia ja rohelist Kolme Vaeva Teed. Tuli park oma 
laialadvaliste puudega; hämarad jalgteed, kuhu langes 
ainult veidi päikest, kõrged, vastu helesinist suvetaevast 
tõusvad kuuskede read, vanad jändrikud tammed, kõr- 
ged pärnad, põlised kastanid. Lapsed kilkasid rohus ja 
noored emad istusid pinkidel, avatud raamat põlvedel. 
Rõõmsalt kirevad kleidid ja pluusid vilkusid üle tänava; 
valged tenniskingad astusid kõrvuti kollaste või pruunide 
sandalettidega; kavaler vestles daamiga, kelle lendleva 
kleidi surus tuul vastu mehe tugevaid sääri. Ja kollakas- 
halli, paiguti sädeleva rannaviiru taga tormas ning tun- 
gis lugematu hulk poolpaljaid inimkogusid, laskus vette, 
tõusis sealt uuesti, liikus ning voogas, otsekui tugevad, 
lihavad, päikesele ning tuulele vastu sirutuvad kasvud. 

«Lieber Gott, 00, lieber Gott... ja seda peavad nüüd 
pealt vaatama tõsised ristiinimesed,» pomises tädi Clot- 


hilde. «Ja seda ei keela ei seadus ega politsei... Ah 
jumal, oli meil üldse tarvis välja tulla... Vaene 
Heleene!» 


Kaks vana kiirustasid sammu. Tädi Clothilde lõõtsu- 
tas, ähkis ja hingeldas, kuid tundis, et ta peab rut- 
tama, maksku mis maksab. See rajoon, kus nad praegu 
viibisid, oli kõige patusem, ja ta mõtles, et kui nad siit 
kord juba läbi on, pole tal enam vaja nii tuliselt karta 
oma vaese kasulapse puhta hinge pärast. 

Kui nad viimaks supelpiirkonnast välja jõudsid lage- 
dale, inetule, loomadest mudaseks tallatud karjamaale, 
kus konutas ainult mõni üksik tuultest ning sadudest 
seenetanud istepink, ohkas ta suure kergendustundega. 
Sirutades oma valutavat selga, ütles ta: 

«Oo, siin on jumalik... so still, so still. Heleene, minu 
laps... ole nüüd nii pai tüdruk ja vaata, et keegi ei tule. 
Siin on vaikne koht ja ma katsun korraks oma haigele 
südamele värsket õhku anda.» 

Neiu vastas tõsiselt ja väga pikkamisi, nagu oleks ta 
juba ammugi surmani väsinud: 

«Hea küll, tädi.» 


Tädi Rosalie puuris oma kurja, kogu olevikku, kogu 
tänast päeva vihkava pilgu mere helehalli kaugusse. 

Ja kuna kõrge taevas ikka ühteviisi kõrvetas, pilved 
paigal seisid ja silmapiir aina põuaudusemaks muutus, 
avas tädi Clothilde oma suure ning laia päikesevarju, 
puges kuni kinganinadeni selle alla varjule, heitis uuriva 
pilgu kaugematele kõnniteedele ja avas siis pikkamisi 
ning häbelikult... kolm ülemist jakinööpi. Ta uskus oma 
südames arste, kuigi ta seda tihti sõnarohkelt citas, ja 
need olid talle soovitanud õhuvanni. Ning ta arvas juba 
varsti tunda võivat, kuidas tungis midagi elustavat läbi 
ta paksust rasvakihist ägava naha, läks sügavale ja pani 
hoopis kiiremini tuksuma ta vana südame. 

Siis haaras teda raske rammestus ja ta uinus Samas 
asendis nagu ta seal istus. 


A TA 


SELLEST, KES NAD OLID 


I 


uba noorpõlvest peale oli tädi Clothilde kolmest õest 

kõige paksem, kõige jutukam ja kogu oma olekuga 
kõige lähemal tollele heasüdamlikule, alati abivalmis ini- 
mesele, kelle poole võib julgesti pöörduda hädapäevadel. 
Polnud säärast, keda ta poleks pidanud tarvilikuks siu- 
nata ja seljataga laimata, kuid polnud ka säärast, kellele 
ta oleks õnnetuse puhul söandanud keelata oma toetavat 
kätt. Ta rikkalikus segakeeles, mis koosnes saksa väike- 
kodanluse varasalvest pärinevatest imeilusatest hüüdlau- 
setest kui ka üsna labasest ning lamedast turunaiste 
ja lõbusate köögiteenijate Žargoonist, puudus täiesti 
sõna «vihkamine». Kui ta oli ka vahel kellelegi pahane, 
kadus ta pahameel kohe, kui tuldi temaga jälle sõprust 
sobitama. 

«Arusaamatus, arusaamatus,» hüüatas ta siis tavali- 
selt, nuttiski pisut ja lisas alati ühe ning sama lause: 
«Jumaluke, me oleme ju alati nii-i hästi läbi saanud! 
Sellepärast — silm kohe peast välja... sortsti! — kes 
vana asja meelde tuletab. Palugem jumalat, palugem 

jumalat, mu armas, et meie vahel kunagi enam niisugust 
asja ei juhtuks!» ütles ta veel lahkudeski. 

Ning kuna leppimine valmistas talle alati suurt hinge- 
list rõõmu ja rahuldust, kuulutas ta sellest sügava heldi- 
musega ja sõnaohtralt teistelegi. 

Nagu ta mõlemad õed, nii hakkas temagi endale ise- 
seisvat leivapala teenima juba väga noorelt. Helevalgete 
juustega, saleda, kuid priske piha ja sõbralikult-heataht- 
likult vaatavate, veidi kartlikkude sinisilmadega, säära- 
sena astus ta esimest korda Rosaliest saadetuna ühe 
vana maamõisniku proua ette. Kui tige daam nägusat, 
maksku mis maksab edasipüüdvat talutüdrukut nagu 
ostetavat looma kaua ja tähelepanelikult uurinud oli, 
võis ta kohale jääda. 

Ehkki teda ekspluateeriti ja piinati vahest liigagi süda- 
metult, armastas ta oma ametit kõigest hingest. Ta oli 
üks neid teenijaid, kes teevad oma tööd lihtsameelse 
ustavusega ega kipu kunagi mõõtma oma leivavanemaid 
arvustava pilguga. 

Peale selle tuli igav argipäev. Kuna ta oli korralik ja 
täpne, pidi ta kohta vahetama üsna harva. Ja kui siis elu 
talle korraga naeratas: kui ta ühes oma prouaga linna 
kolis ja veel mõni aasta hiljem mehele sai (agarale 
vürtspoodnikule, kelle juurest ta käis vahel üht-teist ost- 
mas); ja kui ta siis oma pisukeses kauplusekeses ise 
ostjaid kõnetada võis, oli ta nii õnnelik, et ta ei osanudki 
enam midagi rohkem soovida. 

Ta oli sel ajal alles kolmekümne aastane, ta seljataga 
seisis aga juba ligi viieteistkümne aasta pikkune vaeva- 
line teenijapõli. 

Teenijapõli? 

Ei, õigemini küll orjapõli. 

Sest kogu tolle pika aja jooksul ei mäletanud ta pea- 
aegu ainustki päeva, mil tal poleks olnud vaja aina 
joosta, aina tõtata, päeva, mis oleks kuulunud tervikuna 
ainult talle endale. 

Kuid Rosalie, ta vanem õde, erines tast igas tähtsuse- 
tumaski pisiasjas, kuigi ka tema pidas suurt lugu oma - 
ametieetikast. Ta liikus majas nagu hääletu vari, Pikk, 
kuivetu, ettepoole vimmas kehaga ja mingi linnuline 
ilme kitsal näol, — nii ilmus ta vaikides, ilma ette teata- 

mata, ja nii lahkus ta sama vaikides, samuti ette teata- 
mata. Ta pani kõike tähele, pidas meeles sõnu, mida sai 
hiljem tulusalt kasutada, ta võis vihata kogu oma üksiku, 
kinnise hingega, kuid kogu oma üksiku, kinnise hingega 
võis ta ka armastada. Ta liikus alati äärmustes, tund- 
mata kunagi keskteed. Ta ei püüdnud kellelegi peale 
suruda oma tutvust, veel vähem oma sõprust. Kuna ta 
rääkis harva, ei teatud ilmaski ta arvamist, seda 
enam, et sama väheütlev, nagu tema suu, olid ka tema 
silmad. 

Ent säärane suletud polnud tädi Rosalie alati, — nii 
teadsid kinnitada need, kes olid temaga ühes kasvanud, 
koolis käinud ja pärast nagu temagi vaeva näinud koha 
leidmisega. Räägiti koguni ta lakkamatust elurõõmust, 
nakatavalt lõbusast tujust ja suurest endaga-rahulolust, 
mis aitas unustada raskemadki mured. Ent siis oli ilmu- 
nud silmapiirile üks mees, ja kui see mees aasta hiljem 
jälle silmapiirilt kadus, polnud tädi Rosalie enam pooltki 
see, mis ta oli olnud alles aasta varem. 

Sosistati: ta olevat sünnitanud lapse ja selle tapnud. 
Mõrted teadsid koguni: see ristimata väike näitavat end 
vahetevahel julmale emale ja tegevat selle elu kibedaks 
südametunnistuse hirmsates põrgupiinades. Ja leidus 
veel neidki, kes kinnitasid: ta olevat sünnitanud ja kõr- 
vale toimetanud enam kui ühe maimukese, see pikk, 
linnunäoga naine, kes käis oma eluteed alati ihuüksi, 
alati vaikides. 

Muide — kõige selgemini paistis Clothilde ja Rosalie 
suur erinevus silma just selle raske kurbmängu ajal, mis 
viis hauda nende noorema õe ja mille viljana jäi maailma 
oma rändamisi rändama Heleene. 

See kurbmäng muutus kõrvalisele pilgule nähtavaks 
ühel varasügisesel õhtul, just pimeduse saabumisel. Clot- 
hilde, olles kaupluse äsja sulgenud, istus tagakambris ja 
heegeldas, isand Nepomuuk pikutas suitsetades sohval. 
Ainult aeg-ajalt võis läbi paisuva tuulesumina kuulda, 
kuidas harv vihm aknaluuke piitsutas. Rosalie lehitses 
vanu ajalehti ja vaikis nagu harilikult, 

Korraga kuuldi ukse tagant ägedat koputamist, mis 
vaikis hetkeks, et siis seda tugevamini korduda. Clot- 
hilde tõusis ja asetas käsitöö ettevaatlikult lauale. 

«Pean teid silmapilguks pimedasse jätma. Lähen ja 
vaatan,» ütles ta uniselt ning ootamatu segamise pärast 
veidi pahuralt. 

Kui ta käe lambi järele sirutas, koputati juba kolman- 
dat korda. Ta läks poodi, jättes vaheukse paokile, ja 
pomises heatahtlikult torisedes midagi liiga hilisest 
ajast, mil olevat hädaohtlik riive ja lukke eest nihutada. 
Kambrisistujad võisid kuulda, kuidas ta hulk aega 
jämeda ukseketi kallal askeldas. Isand Nepomuuk, alus- 
tades uut paberossi, tähendas laisalt oma naiseõe poole, 
kellest ta ei näinud midagi peale kuulatades ette kallu- 
tatud pea: 

«See on meie, kaubameeste, igavene needus: nii oli, 
nii on ja nõnda saab ka olema. Inimesed tulevad ikka 
siis, kui sa tahad juba magama heita. Ja ometi oleks 
väga lihtne paar minutit varem oma toimetused ära toi- 
metada.» 

Rosalie ütles: 

«See on hooletus, lohakus! Ei maksa järele anda! Ei 
maksa järele anda!» A 

«Jah,» noogutas isand Nepomuuk. «Hooletuseks nime- 
tan seda minagi. Ei tunta ülepea kaastunnet teise ini- 
mese vastu, kes tahab ka mõne tunni puhata. See kõlab 
valena, aga on siiski tõsi, kui ma sulle siin ütlen, et mõni 
kaubatarvitaja leiab võimaliku olevat meid isegi süda- 
ööl üles äratada.» 

«Ei maksa järele anda! Ei maksa järele anda!» kordas 
Rosalie, ja ta häälest kostiski juba jälle imelik tigedus. 

«Jah, seda ei oleks tõesti tarvis,» noogutas kaupmees. 

Rosalie tähendas korraga: 

«Ei oleks tarvis... jah? Sa ise ütled kah, et ei oleks 
tarvis. Aga iialgi, iialgi ei saada te kedagi tagasi, mis 
ajal see keegi ka teie ukse pihta ei* koputaks! Ja ütled 
veel, et ei oleks tarvis avada!» 

«See kõik on sellest, et mu naisel on liiga pehme 
süda,» ütles isand Nepomuuk naerdes. «Ja peale selle 
muidugi — ma vaatasin hiljuti oma äri-päevaraamatut. 
Peaaegu kolmkümmend protsenti meie läbikäikudest toi- 
mub pärast ametlikku kauplemisaega.» 

Pahane naiseõde tahtis nähtavasti veel midagi lisada, 
vastu vaielda, ei saanud selleks aga enam mahti, sest 

neid segati: nad kuulsid mõlemad, kuidas Clothilde imes- 
tuse pärast kähisevaks muutuva häälega hüüdis: 

«Oo, issand — Marta...! Sa mu armas taevas, kust 
sa ometi niiviisi praegu tuled?» 

«See on tüdruk,» ütles Rosalie pettunult. 

«Jah,» ütles härra vürtspoodnik samuti tusaselt: «See 
on tõesti ainult meie oma tüdruk.» 

«Ar-rmas laps... mein liebes Kind... Nii-i hilisel tun- 
nil veel!» kuulsid nad Clothildet jälle imestavat. 


Aga siis kostis tagakambrisse tasane, peaaegu paluv 
hääl, mis ütles nutuselt: 
«Õde, kas sa oled üksi?» 


«Ei,» vastas Clothilde. «Mu mees on haiglane ja ei 
sõitnud täna välja, nagu ta kavatses. Ja peale selle on 
siin veel meie õeke Rosalie. Aga näita ometi, lapsuke, 
mida sa seal suurräti all nõnda varjad?» 

«Jäta, ära küsi,» sosistas paluv hääl. 

«Näita siia!» ütles Clothilde väga karmilt, kuna ta 
näis korraga halba aimavat. 


Tekkis hetkeline vaikus. Tuul ründas katust, vihm 
aknaid, pimedus laskus üle sügisese linna nagu tahmane 
suits. Läbi aknaluukidesse lõigatud südamete võis näha 
tuhkjaskollast valgust, mida viskas pilvede vahelt viiras- 
tav kuu. Oli imelikult vaikne. Ja kesk seda maailma täit- 
vat vaikust kuulsid tagakambris-istujad korraga oma 
suureks imestuseks Clothilde hirmuga segatud valju 
hüüdu: 

«Aber-e... aber-e-e... was soll das bedeuten...? 
Laps...? Ein... Kind?!» (Pahaendeline vaikus, ja siis 
sõnahaaval, üsna selges ning puhtas eesti keeles) 
«Kust... sa... krants... siis... selle... korjasid... ?» 


Tädi Clothilde unustas sel silmapilgul nii mehe kui õe, 
kes kuulasid pingutatud tähelepanuga kottpimedas taga- 
toas, letil põleva lambi ja paokile jäänud välisuksegi. Ta 
seisis keset väikest ruumi, suur ning raske, tibatilluke 
riidepundar kätel. Ta priskusest ja verest lõkendav nägu 
peegeldas ühtaegu hirmu, jälestust, kui ka vägivaldselt 
esile tungivat rõõmu. Kuna ta ei osanud enam midagi 
oma äsjasele küsimusele lisada, jäi ta lihav suu lõdvalt 
lahti ja ta huuled hakkasid nagu iseenesest prunti tõm- 

buma, et kuuldavale lasta üht neist tillukestest häälitsus- 
test, mida teevad kõik täiskasvanud imikut vaadeldes. 

Sel silmapilgul käis uks. See oli Rosalie, kes tuli 
poodi. Ta oli tavalisest rohkem kühmas; ta kõhn linnu- 
nägu ulatus ette, nagu kuulaks ta ikka veel tähelepaneli- 
kult; ta pikad, soonelised käed kõverdusid ristipanduina 
üle lamedate rindade, Ta nägu oli liikumatu ja tigekalk. 
Ning sirutades korraga oma kauasest raskest tööst 
konksukiskunud sõrmed lapse järele, et seda õelt ära 
haarata, küsis ta rahuliku häälega, mis ei tahtnud kui- 
dagi sobida ta sõnade tooniga: 

«Noh, koeralita, kust sa ta siis soetasid?» 

Noor ema surus näo käte vahele ja nuuksus sõnatult. 
Oma ümaruses, valgeveresuses ja lihtsameelses sõbra- 
likkuses sarnanes ta väga Clothildega, keda ta vanemate 
surmast saadik üle kõige armastas. Ta tõmbus instink- 
tiivselt Rosaliest eemale, sest selle valvas, nagu vahet- 
pidamata luurav ning urgitsev olek mõjus temasse alati 
ängistavalt ja eemaletõukavalt. 

«Kust sa ta korjasid, jätis?» küsis vanem õde jälle. 

Kuna Clothilde last talle ei andnud, tegi ta nutja poole 
paar lühikest, peaaegu hüpetena näivat sammu. Marta 
põgenes tast veelgi kaugemale. Nad liikusid pikuti läbi 
kitsa poeruumi kuni nurgani, kus seisis suur jahukirst. 
Rosalie põrnitses altkulmu, õnnetu tüdruk tõstis mõlemad 
käed nagu kaitseks näo ette. Siis kargas aga isand Nepo- 
muuk mõlema vahele, pabeross küünlana suus püsti ja 
auväärne kõhuke vesti all pungis, tõstis oma peremehe- 
häält ning ütles käsutades: 

«Jäta juba järele... sina! Seda ma ei luba! Ja see ei 
aita ju enam midagi.» 

«Malka! Malka! Koerale tuleb malka anda!» sisistas 
Rosalie ja hakkas korraga kriiskava häälega karjuma. 

Ta sõimas, ähvardas, sajatas ja teotas. Veel kunagi 
polnud teda nähtud säärasena nagu nüüd: jäledad, mus- 
tad, turuvööritsejatelt kuuldud ja pesunaistega tülitsedes 
omandatud sõnad voolasid ojana ta kuivade huulte 
vahelt; ta kitsad närijahambad paljastusid tigedalt; ta 
nägu tõmbus kokku hirmsa vihä pärast, mis näis täitvat 
kogu ta luist keha. Ja ta tegi korduvaid ning sitkeid pin- 
gutusi, et vabastada oma tõstetud käsi isand Nepomuugi 

— kunagise tugeva talumehe — raudsete pihtide vahelt, 
kes surus teda üsna hoolimatult tagasi pärani seisva 
vaheukse poole. 

«Jäta,» ütles mees. «See ei aita ju midagi!» 

«Ei jäta,» karjus Rosalie. «Ma peksan selle libu läbi 
nagu emase koera, ma löön ta surnuks...! Hoidke end 
kõrvale... ma löön ta surnuks!» 

Jämeda keha ning pika meelega poeomanik ütles jär- 
sult, hakates kurja naiseõde nüüd samuti teietama: 

«Katsuge ainult! Ma ei lase teid!» 

«Te peate laskma! Peate laskma! Peate laskma! Ma 
olen kõige vanem perekonnas ja te peate mind laskma!» 
karjus Rosalie. 

Ta hakkas aina tugevamini rabelema, peksis kätega 
enda ümber, kaotas täiesti tasakaalu ning sündsusetunde. 
Isand Nepomuuk palus ja isegi ähvardas teda, lubas ta 
üle ukse uulitsale visata nagu märja kana. Ta ei kanna- 
tavat säärast räuskamist, seda pandagu tähele! — hüü- 
dis rammus mees ja ta ümmargune nägu näis hulga suu- 
remaks paisuvat. Tal olevat hea süda, jah, aga kui ta 
kord vihaseks saab, siis ei suutvat teda rahustada isegi 
vanasarvik oma leegionidega! Ta vehkis kätega veelgi 
ägedamalt kui see, keda ta oli taltsutama hakanud 
koguni muhedas rahumeeles. «Marta on minu külaline 
ja siin ei tohi temasse puutuda isegi sinutaoline vana 
nõid!» hüüdis ta, kohkudes ka ise sellest raskest sõnast. 

«Nõid? Sa ütlesid — «nõid»?! Sa ütlesid «vana nõid»?! 
See olen siis mina?» karjus Rosalie. 

«Jah, sina!» vastas isand Nepomuuk, kuna ta oli ka 
ühtlasi mees, kes öeldut kunagi tagasi ei võtnud. 

Nõnda vahtisid väikese Heleene mitte midagi nägevad 
silmad esimest korda seda heatahtlikult naeratavat naist, 
kes ei pannud teda sülest kogu tülitsemise kestel ja oleks 
teda kindlasti kaitsnud kas või omaenda eluga. Kui äre- 
vad meeled pikkamisi rahunesid, suleti kaupluseuksed 
veelgi hoolikamalt, vaadati, kas aknaluugid küllalt 
kõvasti kinni on, ja mindi tagasi kambrisse. Clothilde 
käis nüüd lapsega kõige ees; isand Nepomuuk hingeldas 
sõjakalt; Rosalie vaikis nagu haud; Marta nuttis südant- 
lõhestavalt ja lohutamatult. Istuti. Ja esimesena segas 
tekkinud vaikust sel korral muidu nii laisk isand Nepo- 

muuk, — ta oli nähtavasti väga uhke oma äsjasele ener- 
gilisele ülesastumisele. 

«Tüdruk, kas see on siis ikka tõesti sinu enda jagu?» 
küsis ta oma vahatatud vuntse püsti ajades. 

«Jah,» sosistas Marta, ja ta silmad olid nüüd alandli- 
kud ning manguvad nagu loomal, kes aimab vaistlikult, 
et teda tahetakse tappa. 

«Aga kuidas me seda ometi seni ei märganud?» imes- 
tas mees. 

Clothilde ütles salapäraselt, isegi veidi edevalt: 

«Kes märkas ja kes ei märganud. Küllap leidus neidki, 
kellel silmad ei puudunud. Aga ega's need silmadega ini- 
mesedki tahtnud uskuda, nagu pole meie perekonnas 
varemgi mõnda asja usutud...» (See torge käis kind- 
lasti Rosalie, selle kurja pihta!) Clothilde polnud kunagi 
emarõõmu tundnud, — juba ammu oli ta selleks viimsegi 
lootuse kaotanud. Tasast nuttu viristava tüdruku sina- 
kasroosa nägu muutus talle aina armsamaks ja ta lau- 
sus vaikselt, nagu endamisi: «Noh väike, mis me su'ga 
siis nüüd peale hakkame?» 

«Kui me kolmekesi ainsad kaasteadjad oleme, siis on 
see... väga lihtne,» ütles Rosalie tasakesi ja hakkas 
juba jälle kõigega kaasa elama. 

«Ei, seda ei tohi!» hüüdis Marta, kes oli ääri- 
veeri mööda vanema õe endagi libastumisest üht-teist 
kuulnud. «Andke ta siia, seda ei tohi!» 

«Ei — tohi?» venitas Rosalie. «Aga kogu perekonda 
häbisse saata, seda sa tohid küll! Ütle, närakas, oled sa 
sellest juba kellelegi rääkinud?» 

«Muidugi olen!» vastas Marta hirmunult, püüdes selle 
ülestunnistusega last esilekerkinud hädaohu — eest 
kaitsta. 

Clothilde oli seni rahulikuks ja heaks jäänud, nüüd 
aga tõstis ta korraga pea. Ta sõbralikud sinisilmad pil- 
dusid vihasädemeid ja ta küsis tasakesi, kuid väga jär- 
sult: 

«Mis sa sellega mõtled, Roosa... sina?» 

Kuri vanapiiga kehitas õlgu. Seda polevat vaja sele- 
tada, ütles ta ikka nagu haukudes. Maailmas sündivat 
palju rumalamaidki asju, mis ei ulatuvat aga kunagi kel- 
legi kõrvu: olevat vaja ainult natuke ettevaatust ja aru- 

kust. Ja rääkides edasi juba hoopis rahulikult, teatas ta 
pilku põrandal hoides, et asja õnnestumise osas võivat ta 
vastutuse igal ajal enda kanda võtta... Nutmine ja 
ahastamine ei maksvat praegu krossigi, küll aga külm 
veri ja lootus oma lunastajale, kes ei jätvat kunagi 
hädasse! — lisas ta veel nagu sisemiselt võidurõõmut- 
sedes. 

«Jäta see jutt, jäta, jä-ta!» hüüdis härra Nepomuuk. 

«Tänane öö on pime ja tuuline,» ütles Rosalie hetke 
pärast mõistaandvalt. 

Ent selle asemel, et ta arvamist lähemalt kuulama 
hakata, lausus ka õde Clothilde kategooriliselt: 

«Pea suu! Kas sa pead suu, sina... patujuurikas!» 

Ja isand Nepomuuk toetas naist jälle oma kaaluka 
autoriteediga: 

«Jah, säärast juttu ära saselles majas üldse aja! 
Kat-su... mul! Küll... ma... vaatan... veel... jah!» 

«Olge siis teie targemad,» kehitas Rosalie õlgu. 

Vähe hiljem lahkus ta vihaselt, lai voldiline peleriin 
tuules lehvimas nagu mustad kaarnatiivad. Ja jääjatel 
oli tunne, nagu muutuks toas kohe palju soojemaks ning 
mugavamaks. 


Heleene ei teadnud oma ema kunagi näinud olevat. 
Vahel uinudes, kui ta oli enne seda kaua ja meeleheitli- 
kult oma teadliku elu esimeste mälestuste seas sõrmitse- 
nud, viirastus talle hämaralt üks nägu, roosakas, naera- 
tav nägu, mis oleks ikka nagu ta kohal õhus hõljunud. 
Ja alati käisid tolle näoga kaasas helged-he!ged ja ime- 
likult nukrad igatsused. Kuid ärgates oli kõik jälle unu- 
nenud, laiali valgunud ja olematuks muutunud nagu 
ennegi, jättes järele vaid kerge virvenduse, mille pinnal 
hüples nagu tillukesi tulesädemeid. 

Kuid ühtki enam-vähem selget mälestust tal sellest 
ajast ei olnud — kui ta üksi maailma jäi, ainult jumala 
ja sugulaste heatahtlikkuse hoolde, oli ta alles kahe aas- 
tane. Lahjast toidust haiglane, kauasest karjumisest 
väsinud ja nõrk, väikesed käekesed ärklitoa külma õhu 
pärast sinised, nõnda vaatas ta oma suurte, küsivate 
sõstrasilmadega tähelepanelikult ema pikaldast sure- 
mist ja viimseid meeleheitlikke võitluskatseid lahkuva 

elu eest. Ta oli rahutu ja kiusakas, kuna ta oli ikka veel 
söömata, ehkki ta keha lausa kisendas selle järele. Ning 
kui oodatav enam isegi ta hüüdmistele ei vastanud, ronis 
ta nuttes hällist välja ja jooksis vaarudes üle külma 
põranda, pimedas nurgas seisva voodi juurde, kus valit- 
ses juba tükike aega sügav vaikus. 

«Mamma,» hüüdis ta nuuksudes oma veidi tõttaval 
lapsekeelel. «Mamma, tõuse üles!» «Mamma,» kordas ta 
vähe aja pärast. «Mamma, kõht on tühi!» 

Ema ei vastanud ja Heleene ronis voodisse, püüdes 
teda äratada; kuid ka see jäi tagajärjeta. Ja kuna ta 
oli enda pikkade tundide jooksul sootuks väsinuks karju- 
nud, puges ta viimaks nuuksudes teki alla ning uinus 
rahulikult, käed põlvede vahel, pea nagu kuulatades veidi 
viltu käänatud. 

Ent seda kõike ei mäletanud ta enam iseseisvalt, — ta 
oli siis veel väga noor. Ka ei mäletanud ta enam sellele 
raskele päevale järgnenud õhtut, kui tädi Clothilde ta 
ettevaatlikult kätele võttis, teda otse suule suudles ning 
lausus: 

«Nii, väiksekene... Oled siis üksi maailmas... Noh, 
ära nuta midagi, rumal, küll tante su ilusasti suureks 
kasvatab...» 

Siis viidi ta pika, helekollase ning kitsa voodi juurde, 
milles magas rahulikult ta ema, käed risti rinnal. Ja kül- 
lap sellest pikast ning kitsast voodist oligi vist pärit too 
valujoontest kõverdunud profiil, mis talle pärast sage- 
dasti viirastus. 


SELLEST, KES NAD OLID 

eleene lapsepõlv oli igav, kurb ja troostitu. Tädi 

Clothilde, kes hoidis teda üle kõige maailmas, seadis 
talle oma pimedas armastuses igal sammul ette piirid, 
millest ta ei tohtinud üle astuda. Pisimagi külmetuse 
puhul pidi ta nädalate kaupa vastikuid tilku neelama, 
tähtsusetumagi seedimisrikke korral söödeti talle loenda- 
matul arvul pulbreid ning pille. (Nende õline maitse 
püsis ta igemetes isegi siis veel, kui ta ammu juba terve 
oli.) Et ta tõmbetuult ei saaks, käis ta südasuvelgi ringi 
villastesse sallidesse mähituna ja paksudes sukkades. 
Päikeserikkamgi päev polnud küllalt soe selleks, et teda 
oleks võidud lasta uulitsale mängima, kuhu ta nii väga 
igatses. 

Siis istus ta vahel pikkade tundide kaupa akna all, 
jalakesed toolipulgale tõstetud, ja vahtis unistava pil- 
guga läbi ähmaste ruutude. Suur kurbus südames, jälgis 
ta naabriaias vallatlevaid poisse, plikakesi, kes jooksid 
kulli, ja halli suurt hundikoera, kelle sõbralik haukumine 
segunes laste lõbusasse kilkamisse. Ah, kuidas ihkas 


31 


temagi sinna, ah, kuidas janunes temagi kasvav keha lii- 
kumist ning vabadust...! Aga kui härdalt ta ka ei palu- 
nud, ikka peeti vajalikuks vastata talle ühe ning samaga: 

«Laps, ära nõua võimatut — väljas on praegu ju nii 
vilu ja tuuline. Sul on nõrk tervis ja sa võid end kergesti 
külmetada. Homme ehk on ilusam ilm, eks sa siis 
lähed...» 

«Aga tädi, kuidas teistel külm ei ole?» küsis ta vahel 
vaevalt nuttu tagasi hoides. 

«Kuidas? No lihtsalt sellepärast, et nad on tugevama 
tervisega,» vastas tädi Clothilde ning asus jälle oma iga- 
päevaste toimingute kallale. 

Säärane liigne hellitamine ja ülearune hool ähvarda- 
sid tast kasvatada tõbise hädavarese, kes haigestub juba 
esimesest nõrgemastki tuuletõmbest. Villased sallid, pak- 
sud sukad ja loendamatud arstirohud nõrgendasid pik- 
kamisi ja järjekindlalt ta kasvava keha loomulikku 
enesekaitset. Ere päike pani ta silmad valutama; värske 
õhk tekitas piinavaid kõhahooge; tarvitses tal ainult het- 
keks sattuda tõmbetuule teele, kui ta pidi juba voodisse 
heitma ning põdema. Sagedased kurgukatarrid, angiin ja 
«hellad mandlid» muutsid ta elu vaevaliseks ning ras- 
keks. Viie-aastasena oli ta läbi teinud pika rea igasugu- 
seid lastehaigusi. Raskest kopsupõletikust, mis hoidis 
teda voodis kogu suve, tervenes ta ainult vaevu, tänu 
kogenud arstile ja õnnelikule juhusele. 

Jksnes kord nädalas, pühapäeviti, pääses ta mõneks 
tunniks umbse toa kägistavate seinte vahelt. Kui ilm oli 
ilus, läksid kasuvanemad jalutuskäigule, kuhu temagi 
ühes võeti. Ent ka säärastel puhkudel pidi ta enda ümber 
kandma loendamatuid sooje hilbukesi, mis panid ta üle 
kogu keha higistama. 

Mindi harilikult üht ja sama teed pidi läbi linna. Isand 
Nepomuuk kõndis laisal sammul, toetades parema käega 
oma lihavat naist, pahemas vihmavari, mida ei jäetud 
kunagi koju. Heleene pidi rahulikult nende kannul kõm- 
pima, sest joosta tal ei lubatud. Kogu tee räägiti ainult 
rukki- ning jahuhindadest. Ning laps tundis rõõmu ainult 
omaenda peas sündivatest ja sealsamas surevatest värvi- 
küllastest kujutelmadest. 

Vahel oli kivistel: linnatänavatel nii kuum, et värv 

majaseintel lahti kuivas ja tükkhaaval maha langes. 
Säärastel kordadel võis Heleene enda sallist välja haru- 
tada ja seda käes kanda. Kui kasuema seda talle lubas, 
oli ta nii rõõmus, et ta oleks meelsasti hüpanud ning 
heledasti kilganud. 

Kõik tähtsamate kaupluste ja magasinide aknatagu- 
sed ükshaaval läbi käidud, pöörduti mööda kitsast põik- 
uulitsat alla, kehva töölisaguli poole, millega lõppes linn 
ja algasid põllud. See oli nende pühapäevaste jalutus- 
käikude meeldivamaid silmapilke. Juba varsti jõuti välja 
madalale niidule, mindi sellest üle ja peatuti jõekaldal, 
kus kasvasid üksikud tihedad lepapõõsad. Kuna kuum 
päev ja kauane käimine väsitama kippusid, heitsid vanad 
kohe murule ja uinusid ka samal silmapilgul, pead °ja 
ülakehad vilusse peidetud. 

Siis võttis laps tasa-tasa jalad paljaks, asetas kingad 
ning sukad põõsa varju murule ja läks kikivarbail üle 
kitsa, porise riba, mis lahutas teda veest. Ta tundis oma 
kasuvanemate harjumusi ja teadis, et need ei ärka 
kunagi enne kui päike hakkab neile pähe paistma. Ta 
istus kaldaliivale, mida paitasid väikesed murdlained, 
ning puuris oma tõsise pilgu suvepäeva selgesse kau- 
gusse, sealt just nagu midagi otsides. 

Varbad vees, keha tagasisirutatud kätele toetatud, 
nõnda võis ta vahel tundide viisi istuda, kordagi liiguta- 
mata, nägu täis õnnenaeratust. Ta tundis selgesti, kui- 
das tuul kukalt puudutas, kuidas putukas üle paljaste 
sõrmede ronis ja kuidas loksuv vesi alatisest kängitse- 
misest sügelevaid jalataldu kõditas. Pilved lendasid tast 
üle ja ta mõtles need ingliteks, kes valvavad maailma ja 
selle elu-olu järele; suured puud seisid tardunuina vas- 
taskaldal ja ta mõtles need hiiglasteks, headeks ja kur- 
jadeks, kes olid väljas vaid selleks, et inimeste üle 
oma võimu kindlustada. Või ta kujutles endale mingi 
kiusaka püsivusega, et jõgi korraga kallastest välja tõu- 
seb ja kõik enda alla matab, tema ja ta kasuvanemadki, 
kelle vali norskamine kõlas suvepäeva vaikuses nagu 
lõbus pasunapuhumine. 

Kuigi ta polnud veel kordagi suplemas käinud, tundis 
ta vee vastu siiski seletamatut sümpaatiat. Lõpmatuseni 
oleks ta tundnud oma säärte ning pöidade ümber loksu- 

vate lainekeste karget kallistust. Hämar, alateadlik ins- 
tinkt kiskus vahel öösigi ta mõtted jõe poole, sundis teda 
sõbrustama päikese ja tuulega, viis ta ikka ning jälle 
akna alla, mille tagant jalutasid läbi lugematud päevad, 
kord vihmased ja külmad, kord soojad ning meeldivad. 

Ta polnud veel kuue aastanegi, kui ta ütles kasuisale, 
kes küsis talt, mida ta kõige enam ihkaks: 

«Ma tahaksin, et me elaksime jõe kaldal. Ja veel tahak- 
sin ma, et ma oleksin juba suur ja võiksin ujuma minna. 
Siis ma ujuksin mitu-mitu korda üle jõe... Ja kui ma 
juba mitu-mitu korda olen üle jõe ujunud, siis ma ujuk- 
sin veel mitu-mitu korda...» 

Vähe hiljem, ühel pühapäeval, palus ta härdalt: 

«Papa, kuule, luba, et ma vette lähen!» 

«Ära ole rumal, töhterjeen, vesi on ju külm.» 

«Ei ole ühti külm... soe on...» vaidles laps vastu. 

«Aga sa upud ju ära,» lausus kasuisa, «vajud põhja 
ja upud ära.» 

«Ma ei lähe nii sügavale,» ütles laps. 

Kasuisa arvas: 

«Võiks ju sulle kord vett anda... paha see ei teeks... 
Aga siis ma pean ise ka sisse tulema...» 

«Tule, papa!» 

Nad hakkasid kohe lahti rõivastuma, laps kiiresti ja 
närvitsedes, vana loiult ja vastutahtmist. Kuid nad pol- 
nud endiga veel valmis, kui ärkas tädi Clothilde, kes oli 
vahepeal magusasti magama jäänud, ning küsis uudis- 
himulikult: 

«Noh, mis teie siin rabelete? Tüdruk, milleks sa seda 
kleiti maha kisud?» 

«Papi viib mu suplema,» hüüdis Heleene rõõmsalt. 

«S-suplema?» venitas kasuema. 

«Jah,» seletas mees saapaid jalast tõmmates. «Ma kas- 
tan ta kord vette.» 

Kuid heakskiidu asemel ütles tädi vihaselt: 

«No katsu sa ikka! Kas sul üldse mõistust peas on... 
ise juba vana inimene? Tead ju väga hästi, mihuke põdu- 
rake ta meil on. Ja järsku — jõkke! Oh, et mõni inimene 
ometi kord täiskasvanuks saaks!» 

Muudes eluküsimustes polnud Clothilde hoopiski mitte 
arg, aga juba ainus kujutlus sellest, et Heleene võiks 

suplema minna, kiskus ta ihu kananahale. See olevat 
sama hea kui mõrtsukatöö, ütles ta. Alles eile olevat tüd- 
ruk mitu korda köhinud, täna aga kavatsevat see peletis 
vaest haiget külma vette viia! Ja sattudes äkki välja oma 
tavalisest apaatiast, kurjustas ta veidi kriiskava häälega: 

«Jah, jah, jah, sa mu taevas, mihuke tainapea sa küll 
oled! Häbi peaksid sa tundma, südametu inimene! Mu 
jumal, mis oleks sellest väikesest vaesest küll saanud, 
poleks ma mitte parajal ajal üles ärganud! Mine, palun, 
uputa ennast kas või praegu ära, kui see sulle meeldib, 
aga mu armas laps jäta kohe heaga rahule!» 

Mees urises tusaselt: 

«Ära nüüd ometi liialda! Ma ei saa aru, mis see tilk 
vett talle ikka teeks?! Ju mina ka omal ajal laps olin, 
kes mind siis ilmaski sedasi pillis ja toputas nagu sina 
seda meie tüdrukut...? Aga kas minust ei kasvanud 
mees nagu iga teinegi?» 

«No räägi nüüd ennast jah, va karul» hüüdis kasuema 
ja muutus pisut sõbralikumaks. «Pole ma vähe lapsi oma 
kätel kandnud... Mõisnikkude lapsi ja härrade lapsi... 
ja küllap need inimesed juba teadsid, kuidas tuleb sihu- 
kesi silmaterasid kõige kurja eest hoida ja kaitsta. Jõkke 
suplema? Issand halasta, kus on ikka jutul jalad all!» 

Ja ta pahandas ning põlastas isegi siis veel, kui mees 
ta tänitamisest tüdinedes vette kargas ja kätega vihaselt 
sumades eemale ujus, et leida rahu vastaskaldal. 

Ent sääraste hukutavategi hellituste kiuste hakkas laps 
juba üsna varsti kosuma, muutus tugevaks ja unustas 
isegi mälestused läbipõetud haigustest. Ta polnud veel 
üheksa aastanegi, kui ta ületas teised omavanused nii 
elavuse kui kasvu poolest. Ja olgu küll, et teda püüti 
nüüdki ümbritseda loendamatute keeldude ning käsku- 
dega, oskas ta end siiski vahetevahel uulitsale poetada, et 
võtta osa seal toimuvatest mängudest ning vallatustest. 

«Sa oled sõnakuulmatu tüdruk ja Cloo-tädi ei armasta 
sind enam,» ütles kasuema säärastel kordadel etteheit- 
valt. 

Ent tänu just sellele sõnakuulmatusele Heleene kosus 
ning areneski. — 

Uulits, kus asus tädi Clothilde väike toiduainetekaup- 
lus, oli tolmune ning kasimata nagu kitsas kanal. Mada- 

lates, harvikult asetsevates puumajades elasid kehvad 
käsitöölised, kelle lapsed olid tavaliselt sõnakuulmatud, 
kriimude nägudega ja riietatud väga vaeselt, peaaegu 
räbalatesse. Tädi Rosalie, kes külastas õde ja õemeest 
harilikult igal pühapäeval, leidis sagedasti vajaliku olevat 
tähendada: 

«Et te ses urkas ka elada julgete?! Siin ei leidu ju 
ainustki õiget inimest, keda poleks vaja karta.» 

Isand Nepomuuk torises siis harilikult: 

«Aga mina jälle ep ole siin ühtki kõrilõikajat näinud.» 

«Aga laps? Mõtlete te ka sellele, et lapsel ei sünni läbi 
käia... säärastega?» küsis Rosalie, surus huuled kramp- 
likult kinni ning vaikis siis solvunult kogu õhtu. 

Ent mõnikord, olles veidi paremas tujus, püüdis ta 
oma väiteid põhjendada enam üksikasjalisemalt. Olevat 
tõesti rumalus tüdrukule liiga suurt vabadust anda, ütles 
ta. Lapse hing sarnanevat valge paberilehega, mida või- 
vat kergesti määrida, mida polevat aga kaugeltki nii 
lihtne puhastada. Inimene saavat pikkamisi selleks, mil- 
leks kasvatab teda seltskond, kellega ta kokku puutub. 
Pealegi peaks Clothilde meelde tuletama ka Marta saa- 
tust, — tema pehmet iseloomu ja kergemeelsust, — kuna 
ju Heleenegi soontes voolab sama veri! 

«Noh, püha jumal, ma ei või teda ometi ahelasse 
panna!» hüüdis noorem õde ootamatu meelekindlusega ja 
pani oma jämedad käsivarred rinnal otsustavalt risti. «Ta 
saab juba varsti kümne aastaseks ja mul on tõesti või- 
matu talle sama vali olla kui siis, kui ta oli alles nelja- 
viie aastane.» 

«Noh, nii ta läheb sul kindlasti hukka,» ütles Rosalie. 
«Mõtle vähemalt sellelegi, mida kõike ta uulitsal näha 
võib. Meil lastakse ju loomadel vabalt ringi joosta... 
igasuguses seisukorras... ja igasugusel ajal... Aga 
laps võib tähele panna kõige ropemaidki asju...» 

«Ptüi sind, millest sa ikka mõtled!» ütles Clothilde, 
kaalutles pisut aega ja lisas siis murelikult: «Jaa, jaa, 
ma tean, Roosa, ma tean, aga...» Ja ta jättis mõtte 
lõpetamata ega lausunud kogu õhtu jooksul enam 
midagi. 

Sellest vestlusest peale katsus ta tüdrukut eemale 
hoida kõigest mustast ning inetust. Ta kihutas piitsaga 

uulitsalt armatsevad koerad, hukkas oma ilusa emakassi, 
kes pidi varsti põrge, tegi end kurdiks ning pimedaks, 
kui laps kord üle karjamaa jalutades küsis, miks on mõni 
lehm nii jämeda kehaga. Ta mõtles oma mustade kaan- 
tega usklikke raamatuid lugedes, et kõik kõlvatused, 
patud ning hädad tulevad kogu elava looduse jagunemi- 
sest kaheks teineteise järele iha tundvaks sugupooleks. 
Ning ta võttis kokku kogu oma jõu, et seda erinevust 
Heleene eest varjata, nagu meelega unustades, et see ei 
või ju igavesti kesta. 

Kui Heleene hakkas lähenema oma kaheteistkümnen- 
dale eluaastale, kodusõja päevil, tegi isand Nepomuuki 
elu korraga suure hüppe ülespoole. Spekuleerides jahu ja 
viljaga kogus ta endale rohkesti raha, hakkas majadega 
hangeldama ning võis end juba varsti linna rikkamaks 
kodanikuks nimetada. Suvel, kui maal jälle rahu valit- 
ses, kolis ta ühes naise ja kasutütrega peauulitsasse, kus 
ta avas toreda riidekaupluse. 

See oli tolle sõbraliku ja ettevõtliku perekonna hiilge- 
aeg. Kahe kitsa toakese asemel elasid nad nüüd toredas 
korteris, avarates ruumides, mis olid täis kallist mööblit. 
Suured kirendavad pildid põlvpükstes küttide ning 
uhkete hirvedega ehtisid seinu, üht nurka täitis tuliuus 
tiibklaver. Pähklipuust puhvetikapp ja lahtitõmmatav 
laud söögitoas andsid ikka ja jälle põhjust imetledes 
käsi kokku lüüa ja üllatuse pärast kiljatada. Kuna oli 
vaja sobitada väärilisi vahekordi, hakati endalegi mär- 
kamata kõnelema üsna puhast eesti keelt, mida kaunis- 
tasid veel ainult üksikud saksakeelsed hüüatused; võeti 
sagedasti vastu külalisi, kes täitsid kõik kuus tuba oma 
laiutava lärmi ja kiitlemisega. 

Tädi Clothilde tundis end uues olukorras nagu kala 
vees. Ta muutus üha soliidsemaks, tema keha omandas 
aegamööda aukartustäratava ümbermõõdu, süda lõi kor- 
ratult, liigsed rasvad ei lasknud tal enam hästi magada. 
Ta pidi ikka sagedamini haigete närvide üle kaebama. 
Ja korraga hakkas ta oma uutele tuttavatele pikalt ja 
põhjalikult pajatama oma minevikust: ta isa olnud kus- 
kil mõisas («Noh, teate, seal lõuna pool!») valitsejaks, 
siis sama mõisa rentnikuks, ja hiljem koguni omanikuks, 
aga peale vanemate äkilist surma võttis tema ja õed enda 

juurde üks paruniproua... («Sealt... noh... sealt Tal- 
linnamaalt .. .») 

Alul meeldis uus kodu Heleenelegi väga. Ilusad riided, 
tubade ° hubane avarus, tänavalt kostev voorimeeste 
hobuste jooksutümin ja autode tuututamine, kõik see oli 
uus ja huvitav. Kuid juba varsti hakkas teda tüütama 
mõttetu üles-alla tammumine mööda poolpimedaid trepi- 
koridore. Ühel päeval tabas ta end valusalt soovilt, pää- 
seda tagasi endisesse elukohta; seal oli olnud siiski palju 
teistsugusem ja palju vabam kui siin, ehkki teda olid 
sealgi ümbritsenud vangistavad piirid. 

Muide — ta ei osanud kuidagi sõprust sobitada nende 
kahvatute, haigete lastega, kes moodustasid nüüd tema 
tutvuskonna. Vaatamata võrdsetele eluaastatele sarna- 
nesid nad tema kõrval kiduratele toalilledele, kes pole 
kunagi näinud päikest ega tuult. Nende mängud olid 
loiud, vallatused kiretud, liigutused vanainimeslikult 
rasked ning aeglased. Kahvatutest nägudest vaatasid 
väsinud, alalõpmata millegi üle juurdlevad silmad. Ja 
kõik nad pidid midagi mõistma, midagi, mis suutis kül- 
laldaselt rahuldada nende vanemate auahnust: kes män- 
gis klaverit, kes viiulit, kes käis plastikatunnis, kes dek- 
lameeris. 

Nakatatud säärasest omapärasest, ekspluateerivast 
emaegoismist, lausus tädi Clothildegi kord õhtulauas: 

«Kõik lapsed oskavad midagi teha... peale meie 
Heleene. Ma arvan, me peaksime ta välja õpetama vähe- 
malt klaverilgi.. .» 

«Parem mõtle juba sellele, kuidas sa ta sügisel kooli 
saad,» ütles isand Nepomuuk. 

Clothilde noogutas nõustudes: 

«Oo-jaa, jaa, jaa, kooli läheb ta niikuinii. Ma rääkisin 
juba direktrissiga. Me paneme ta kohalikku gümnaasiumi 
ja 'ta saab kohe teise või kolmandasse algklassi. Aga 
peale kooli võib väga hästi ka klaver olla.» 

«Kõlbab talle algkoolgi küllalt,» arvas mees loiult. 

«Algkool?!» hüüdis Rosalie. «Aga palun, kas sa mõt- 
led ka, mis sa praegu räägid?! Tahad sa siis tõesti, vaa- 
tamata oma suurele varandusele, keelata lapsele vastavat 
haridust? Saadad ta tooreste, roppude matside sekka ja 
rikud ta täiesti! Häbi, häbi, häbi, ütlen ma sulle, õemees!» 

Ta kummardus oma taldriku kohale ja rääkis kiiresti, 
kokutades nagu kana. Ta kitsad huuled tõmblesid närvi- 
liselt, põsed kahvatasid ja punastasid kordamööda, pikk 
ettehoidev lõug värises nii, et supp tagasi taldrikule til- 
kus. Teda oli tabanud jälle tema tavaline otstarbetu- 
mõttetu vihahoog, mis näis välja kasvavat tema vaistuli- 
sest põlgusest uue aja vastu, ehkki just see oli ta nii 
kõrgele tõstnud. Ning isand Nepomuuk lausus tusase 
ükskõiksusega, püüdes võimalikult kiiresti pääseda eba- 
mugavast situatsioonist: 

«Noh, hea küll, hea küll! Õpetage talle minupoolest 
kas või kandlemängu ja pange ta minupärast kas või 
tatarlaste gümnaasiumi, — minule on see täiesti üks- 
kõik! Peaasi, et ta tubliks inimeseks kasvaks. Ei keela 
mina talle seda nõndanimetatud vastavat haridust ega 
taha mina teda ka rikkuda. Palun, laske aga käia!» 

Sel suvel tajus Heleene esmakordselt, mis tähendab 
kogu pika päeva umbses toas istuda ja libedaid klaveri- 
klahve taguda, et meelitada neist välja mingit konar- 
likku viisikest. Oktaavid, kvindid, tertsid, need sala- 
pärased mõisted mürgistasid pikkamisi ta elu, tegid 
mõruks kõik ta rõõmud, painasid teda isegi magades. 
Nootide veider rägastik pani ta higistama, viis üksteise 
kohale asetatud sirgjoont viirastusid ta unedes iga- 
suguste võimalikkude kombinatsioonide näol, kõver 
võtmemärk tantsis kerratõmbunud siuna tema ängistu- 
val rinnal. Harjutades heliredelit pidi ta tahes-taht- 
mata mõtlema oma endistele tuttavatele, avarale, korra- 
tule tänavale ja tasakesi virvendavale jõele, mille karges 
vees oli ta nii sageli hoidnud oma kingadesse kängitse- 
misest sügelevaid varbaid. Aga kuna ta oli juba maast- 
madalast õppinud sõnakuulmist ja ikka jälle sõnakuul- 
mist, surus ta oma hinges sündivad igatsused mehiselt 
tagasi, tehes klaveril kiireid edusamme, mis andsid tädi 
Clothildele asja korduvalt märkida: 

«See laps on kullatükk, uskuge mind! Kui te ainult 
aimaksite, kui ruttu ta kõigest aru saab. Mu süda tahtis 
sees sulada, kui ta mulle eile õhtul ühe kurva valtseri 
ette mängis. Ah, kuidas ma teda küll armastan, seda oma 
väikest tütrekest... kuidas ma teda küll armastan!» 

Külaliste puhul sundis ta tavaliselt: 

«Noh, Leenikene, näita meile kah, kui kaugel sa juba 
oled!» Ja kui kuulajad siis viisakalt kiitust avaldasid, 
ütles ta ohates: «Mu õnnetu õde.., ja mu õemees...! 
Et nad nii ruttu surema pidid ega saanud näha oma 
lapse õnnelikku elu... Ah, nad oleksid nii väga rõõmus- 
tanud!» 

Vanadus ja paksus muutsid ta kord-korralt sentimen- 
taalsemaks. 

Ka meeldis talle väga heategija sädelev oreool, ehkki 
ta pidi oma heateod ise teatavaks tegema. 

Nõnda kõik oma vabad päevad klaveri ees veetes, — 
higitsedes noodivihkude kallal ja nähes vaeva kuidagi 
koledaina tunduvate tantsulugude klimberdamisega, hak- 
kas Heleene elama imelist kaksikelu. Selle üks pool oli 
igav ning tüütav, teine selle vastu aga kirev ja mitme- 
kesine nagu huvitav pildiraamat. Kasuema ja tädi Rosa- 
lie karmus ning rangus sundisid ta terveteks päevadeks 
vana kivihoone rõskete seinte vahele, rikkalik fantaasia 
viis ta aga siit jälle välja, jõe äärde ja lagedale niidule. 
Selle asemel, et liikuda, joosta ja vallatada, pidi ta lep- 
pima toasistumisega. Selle tulemusena kasvas tast para- 
tamatult veretu, inimesi-pelgav unistaja. Kuna ta kasu- 
vanemaid külastasid ainult harva mõned noored inime- 
sed, tuli tal leppida peamiselt vanade seltskonnaga, kelle 
kogu kõneaine keerles ainult uue aja kõlvatuste ning 
mitmesuguste kaubahindade ümber ja kes piinasid ning 
vaevasid teda ajaviiteks, nagu muuseas, sundides teda 
ikka uuesti ning uuesti klaveri ette istuma ja midagi 
mängima. 

Niiviisi muutus ta teadlik elu sama kinniseks ja piira- 
tuks nagu siis, kui ta tegi oma esimesi lapsesamme. 
Kasuema lahkus majast ainult harva ja sama harva pää- 
ses välja ka tema. Need üksikudki jalutuskäigud aga, mis 
vahel ette võeti, ei kestnud kunagi üle poole tunni: 
iga päevaga lihavamaks muutuv Clothilde väsis väga 
ruttu. 

Siis istus Heleene vahel kaua ning liikumatult akna 
all ja vahtis üksisilmi alla tänavale, kus sõitsid voori- 
mehed, kihutasid autod ja põrisesid rasked kraamivank- 
rid, pekstes oma rautatud ratastega ümaraid munakive. 
Ta peatas pilgu üksikutel möödajalutajatel, jälgides neid 

kuni uulitsanurgani, ja katsus ette kujutada, kust need 
tulevad, kuhu lähevad, mida teevad ning talitavad; ta 
kuulas pingutatud tähelepanuga marssivate sõdurite 
kriiskavat laulmist, püüdes aru saada inetult väljaveni- 
tatud sõnadest ja lausetest; või ta jälgis kaua ning pilku 
pööramata edasi-tagasi lonkivat politseikordnikku, kes 
tundis seal all kindlasti samasugust rasket igavust nagu 
tema siin üleval. 

Ent selle eest elas ta seda tormilisemalt ning rahutu- 
malt — unistustes. Surmani tüdinud tänavaliikumise 
vaatlemisest, heitis ta sohvale ja hakkas mõtlema. Ta 
püüdis oma vaimusilma ette manada kõiki oma endisi tut- 
tavaid; ta katsus meelde tuletada nende nägusid, nende 
kõnekäände ja iseärasusi; ta kujutas ikka ning ikka ette 
kõiki oma vanu vallatusi ja kõiki kord mängitud mänge. 
Aga kui ta silmad vahel kinni vajusid, ilmus talle ikka 
üks ning sama nägemus sellest, kuidas ta istub jõekaldal, 
jalad vees, ja tunneb tuult, mis puhub vastu ta kukalt, 
väikseid murdlaineid, mis puudutavad ta sääri, ja näge- 
matut putukat, kes jalutab oma karvastel koibadel üle ta 
selja taha toetatud käe. Siis ärkas ta kohe ja jäi nukra 
pilguga seinale riputatud pilti vahtima, lastes silmadel 
rännata kord puude vahel seisvatele hirvedele, kord 
kütile, kes sihtis põõsa tagant. 

Teda ümbritsevad nägematud vangimajamüürid puru- 
nesid sügisel, mil ta pidi kooli minema. Saanud võitu esi- 
mesest hirmust nii suure hulga endavanuste laste ees, tun- 
dis ta oma suureks heameeleks, et siin on palju hubasem 
ja mõnusam kui kodus. Minek läbi pooltühjade uulitsate; 
lakkamatu sumin ruumikates klassitubades; huvitavad 
õppeained, mis viisid teda tundmatutele radadele ja tee- 
dele — kõik see aitas lühikeseks ajaks unustada isegi 
tühjad ja tüütavad klaveritunnid. Tormates peale kooli- 
töö lõppu jooksujalu läbi parkide ning puiesteede tagasi 
kodu poole, tundis ta end jälle üle hulga aja nii õnneli- 
kuna, et ta oleks meelsasti kas või kilganud, hüpanud 
ning laulnud. 

Muide — säärast põhjalikku rahuldust ei suutnud talle 
koolgi kuigi kauaks pakkuda. Juba varsti tüdines ta oma 
kaasõpilastest ja nende lihtsatest vallatustest. Ühelgi neist 
ei voolanud soontes tema rahutut, igatsevat, lakkamatust 

teotahtest käärivat verd. Ent kuna kasuema ja tädi Rosa- 
lie pidasid ideaalseteks lasteks just seesuguseid, pidi 
Heleenegi järele andma, pikkamisi painduma, kuni ta 
põsed muutusid sama kahvatuks ja kuni ta mängis kla- 
verit täiesti veatult, nagu peab seda suutma temavanune 
tütarlaps viisakast perekonnast. 


SELLEST, KES NAD OLID 

õnda läksid aastad. Heleenestkasvas sihvakas, suure- 

kasvuline tüdruk, kelle viisakust ja sõnakuulelikkust 
võidi õigusega seada eeskujuks teistele ta kooliõdedele. 
Rahulikkude, veidi liigagi aeglaste liigutustega, häbelik 
ja tagasihoidlik, säärasena suutis ta juba esimesel hetkel 
äratada enda vastu sümpaatiat. 

Ta keha arenes kiiresti, ja sama kiiresti arenes ka tema 
vaim. Juba kuueteistkümne-aastasena oli ta tädi Clothil- 
dega peaaegu ühepikkune. Kuna ta näitas õppimises 
üles äärmist hoolsust ja püüdlikkust, ei keelanud õpeta- 
jad talle oma hellitavat poolehoidu. Ja kuna tal ei lastud 
samal ajal klaveritki hooletusse jätta, räägiti kohalikus 
peenemas seltskonnas tihti ta heast mängust, milles 
ei suutnud temaga võistelda isegi too vanapreili, kes 
teda õpetas. 

Need pikad rusuvad aastad sundisid temas uinuma 
kõik käärivad ning ülekeevad jõutagavarad, surusid alla 
ta elurõõmu, muutsid loiuks ta loomupärase tempera- 

mendi. Peale koolis õpitava ei teadnud ta peaaegu 
midagi. Igapäevane elu oma mitmekesistes avaldustes 
oli talle võõras ja tundmatu nagu salapärane kuumaas- 
tik, millest ta kuulis räägitavat kosmograafia tunnis, 
mida ta ei suutnud endale aga kujutleda parimagi taht- 
mise juures. Sigimine ja uute organismide tekkimine 
olid talle ainult loodusloolised terminid, neist kaugemale 
ta pilk ei küündinud. 

Et ta silmi ei puutuks midagi ebamoraalset ja kõlva- 
tut, selle eest hoolitsesid nii tädid kui ka vanad peda- 
googid. Oma lihtsameelses naiivsuses sarnanes ta väi- 
kese lapsega, kelle meelest on maailm täis aina suuri 
saladusi. Kuigi tas tekkisid vahel mõnesugused hämarad 
aimused üksikute nähtuste kohta, pidid need aimused 
juba eos surema. Sest polnud kedagi, kes oleks neid sele- 
tanud, iseseisvaks vaatlemiseks ja orienteerumiseks ei 
antud talle aga kunagi mahti. Ka ei olnud ta kooliõdede 
silmaringil eriti avaraid perspektiive, nõnda et polnud 
kuigi palju lootusi midagi juurde õppida kas või sellisel 
kaudselgi teel. 

Oma kuueteistkümnendal eluaastal oli ta veel nii rumal 
ja ettevalmistamata kõige hädavajalikumateks teadmis- 
teks, et isegi ta enda organismis toimuvad muutused 
teda kohutasid. Rindade lakkamatu kasvamine täitis ta 
hinge piinava häbitundega; menstruatsiooni algus ning 
kevadöised sihitud-nimetud ihad, mis ei lasknud tal 
uinuda ja tegid ta vaimu imeliselt rahutuks, täitsid teda 
mingi veidra õudusetundega. Ta kartis, et need välised 
avaldused ennustavad peatset haigust. Ta kannatas sõna- 
lausumata, püüdes kangekaelselt hävitada oma sala- 
pärase haiguse äraandlikke tagajärgi. 

Alles siis, kui ta kätte sattus juhuslikult mingi kaudne 
märkus naise keha ainulaadsetest iseärasustest, muutus 
ta jälle rahulikumaks. Ja ta hakkas endale korraga vaa- 
tama kui täiskasvanule, kes teab kõik, tunneb kõike ja on 
kahtlemata võimeline... väga paljuks. 

Sel ajal hakkasid teda huvitama peamiselt säärased 
raamatud, mis käsitlesid mehe ning naise armuvahe- 
kordi, võõbates kõik üle magusmaheda romantikaga. 
Rikkalik kujutlusvõime, esile kutsutud lapseeas liiga 
piiratud elu tagajärjel, vahepeal aga ajutiselt varju- 

surma suikunud, hakkas end uuesti täies vägevuses 
maksma panema. Ta oli täiesti võhik kahe vastassugu- 
poole seksuaalsuhetes, ja temaski arenes pikkamisi, kuid 
järjekindlalt too noorte hingedes üldiselt levinud väär- 
vaade, nagu oleks armastus suurus omaette, nagu oleks 
armastus ainult ilutsemiseks, nagu võiks ja peaks tõsine 
armastus olema kindlasti igavene, hauani kestev, ulatuv 
isegi üle elu ja surma vahepiiri; seksuaalelu aga, mille 
kohta ulatus ta kõrvu nüüd ikka enam juhuslikke, eruta- 
vaid ning vapustavaid üksikasju, pidas ta samuti suuru- 
seks omaette, mille tooruse ja robustsusega tuleb tegelda 
väljaspool laulatatud abielu ainult neil põlatuil, keda 
nimetati libudeks. 

Siis hakkas ta esmakordselt unistama mehest, kellega 
ta võiks maitsta elu õilsat luulet, kes vannuks talle ilu- 
sate sõnadega igavest truudust, kellest toetatuna võiks 
sammuda läbi kurja ning labase maailma. Ta kujutles 
endale püsivalt imeilusat maastikku järvega ja lumivalge 
villaga, mille uhkete ornamentidega kaunistatud rõdu- 
sambaid mööda vingerdavad kuni katuseni üles õitsvad 
väänkasvud. 

Ta vaimusilmad nägid ainult pühapäeva — oma arm- 
samat alati noorena, sihvakana ja korralikult rõivasta- 
tuna, ennast aga pikas, heledas kleidis, lahtiste juustega 
Soe suvetuul puhuks neile näkku, kui nad läbi hääletult 
avaneva ukse välja astuksid; linnud tervitaksid neid 
sillerdava lauluga hämaratel metsateedel. Aasad oleksid 
täis lilli ja suured veeroosid kataksid järvepinda nagu 
kari edasi-tagasi ujuvaid luiki... Aga õhtuti seisaksid 
nad kõrvuti kesk ääretut, kohavat laant ning vaataksid 
tuikavate silmadega päikese purpurpunast loojenemist, 
üksiku pilve aeglast kadumist horisondi taha või vaiki- 
vatesse puudelatvadesse magama pugevaid linnupaare. 
Ja ta oleks kindlasti sama õnnelik kui... kui too luule- 
lise romaani uljas naiskangelane, keda ei hirmutanud 
oma armastatust eemale isegi kõige raskemad elukoledu- 
sed... 

Ent mida kirevamat ja luulelisemat elu elas ta öösiti 
oma roosilistes kujutlustes, seda kaugemale nihkus ta 
iga päevaga oma ümbritsevast tõelisusest. Ta nägi maa- 
ilma ainult läbi romantiliste autorite heleroosade prillide. 

Iga nende väide oli ta meelest vääramatu aksioom, iga 
nende poolt maalitud imeilus pilt peegeldas ta meelest 
maailma tõelist palet. Ja nõnda jäi ta parandamatult 
ustavaks oma aadetele, sest polnud ju kedagi, kes oleks 
talle tõestanud vastupidist. 

Kuna ta liikumisvabadus oli äärmuseni piiratud, nägi 
ta mehi ainult teatud kaugusest... kui mitte arvestada 
neid pakse, voldiste kukaldega papasid, kellesse ta 
oli juba ammugi suhtuma hakanud nagu sugututesse 
olenditesse ja oli võimeline nende vastu ainult 
tülgastust tundma. Selle asemel lubasid tädid tal igal 
võimalikul juhul viibida enditaoliste vanade daamide 
seltskonnas. Nagu koolis, nõnda pidi ta ka väljaspool 
kooli leppima moraalsusest hingeldavate eluvihkajatega 
või jälle samasuguste kõverakskasvanutega, nagu 
ta ise, kelle kogemused ei ulatunud kunagi kauge- 
male korralikult tehtud kniksust ja laitmatust klaveri- 
mängust. 

Ent ta tervet keha ja varjatult käärivat energiat ei 
suutnud lõplikult tappa isegi säärane kasvatus. Pikka- 
misi kuid järjekindlalt hakkas loodus nõudma oma osa, 
ikka tugevamini vaevasid teda sihitud-nimetud igatsused, 
mis hakkasid viimaks mõjutama igat ta sammu. Kevad- 
ööd uimastasid teda ja tekitasid tas ebamäärase vaja- 
duse kuhugi minna, kuhugi tõtata. Vaiksed suveõhtud 
tegid ta unenäod imeliselt rahutuks, ta tundis põletavat 
kadedust oma sõbrataride vastu, kes sõlmisid salaja 
armuvahekordi endivanuste koolipoistega. Kui ta vahel 
akna all istudes piki tühja tänavat möödasammuvat 
paarikest nägi, muutus ta meel korraga nukraks ja 
raskeks, otsekui oleks keegi teda petnud või temalt ära 
võtnud mingi väga kalli asja. 

Sel suvel, kui Nepomuukide majapidamise surus kokku 
laiutamisest tingitud pankrot, viibisid Clothilde ja 
Heleene esimest ning viimast korda väljaspool linna 
piire, väikeses külakeses, mille edelaserv riivas jõekallast. 
Arstid olid südamehaigele vanale daamile ette kirjuta- 
nud suvepuhkuse värskes maaõhus. Ta nautis seda nüüd 
mehe venna väikeses talukeses, kaevates ja hädaldades 
igale juhuslikulegi vastutulijale hirmus raske elu üle, 
mis teda aina rõhuvat ja vaevavat. Et ta paksus ei lask- 

nud tal enam vabalt liikuda, oli ta sunnitud kasutütre 
omapead jätma, piirates selle vabadust ainult sõnaoht- 
rate manitsuste ja hoiatustega. 

See oli ilusaim ja meeldejäävaim ajajärk Heleene elus. 
Ometi kord võis ta tunda end vabana, võis käia 
ja hulkuda, võis vahel kodunt eemale jääda isegi hilise 
õhtuni. Ja korraga ärkasid tas kõik need uinuvad jõud 
ja ihad, mis olid täitnud teda kord lapsena, siis, kui ta 
elas veel madalas pleekinud majakeses, korratu, avara 
ning meeldivalt vabana läbi aedade ja plankude rägas- 
tiku jooksva tänava ääres... 

Ta päevade enamik kulus nüüd vabas looduses. Kuna 
tal puudus igasugune kosutav tegevus, lahkus ta vahel 
juba hommikul vara, jalutas kuni lõunani ja tuli tagasi 
alles söögiajaks. Sageli kõndis ta mitu pikka tundi järge- 
mööda metsas ja lepikus; või ta lamas lihtsalt kuskil 
kõrvalisel põlluserval ja imes endasse päikest, mida ta 
keha nii janunes. Pilk taeva heledasse sinasse juhitud, 
mõtles ta sageli kaua ja pingutades oma elu üle järele, 
kuni ta hinge vallutasid jälle need luulelised unistused, 
millisteta ta nüüd nagu ei saanudki enam elada. Tundide 
viisi jälgis ta õhku lõikavate pääsukeste siksakilist 
lendu, kulli, kes seisis liikumatu punktina ääretus kõr- 
guses, ja oma pesi kaitsvate vareste meeleheitlikku ning 
vihast kisa, kes tiirutasid tiheda pilvena läheduses asuva 
metsatuka kohal, 

Kui ta arvas, et kedagi läheduses pole, avas ta tasa- 
hilju pluusinööbid, paljastas õlad ning rinnad ja laskus 
seljakile rohule, silmad suletud. Tuul paitas kergelt üle 
ta põskede ja käte, soojad päikesekiired tungisid läbi 
naha; tundes selgesti, kuidas mõtted muutusid iga het- 
kega üha laisemaks, jäi ta viimaks tukkuma. Ja vaevalt 
hämardus ta teadvus, kui talle kohe näis, nagu oleks 
mingi nähtamatu jõud teda tasa-tasa hõljutama haka- 
nud, täites ta keha ääretu, tahtejõudu halvava lõbutun- 
dega. 

Märgates oma paljastatud kehaosade aeglast pruuniks- 
muutumist, valdas teda imeline soov heita päikese pais- 
tele täiesti alasti. Vahel paisus see soov äärmiseks vaja- 
duseks, just nagu oleneks selle täitumisest või mittetäitu- 
misest kogu tema elu. Ta silmade ette ilmus tihti veetlev 

pilt, kuidas ta lamab haljal murul, vaba igast vangista- 
vast hilbust, ja päevitub aiva mustemaks. Ent kuna ta ei 
suutnud paremagi tahtmise juures võitu saada oma liiga 
ad häbelikkusest, jäi otsustav samm siiski astu- 
mata. 

See päikeseküllane kevadsuvi tegi ta üldse palju elu- 
kogenumaks ning targemaks. See, mida ta oli seni aima- 
nud ainult uduselt-ähmaselt, hakkas talle selguma ikka 
enam ja enam. Ta vaatles, pani tähele, tegi siin-seal 
oma iseseisvaid järeldusi. Uue elu saamise, arenemise 
ning peatumatusse ringkäiku astumise raudne seadus 
avas ta ees pikkamisi oma saladused. Ja võttes mõninga- 
tel juhtudel lihtsale vaatlemisele abiks oma terve, ana- 
lüüsiva mõistuse, läks ta mööda eksimatu loogika sirg- 
joont üksiknähtuse juurest üldise juurde, kuni talle 
polnud enam suletud raamatuks isegi inimene oma 
keerulistena ning salapärastena näivate eluavaldustega. 

Siin tajus ta esmakordselt seda kummalist ühendust, 
mis sidus ta meelest nii toorest seksuaalelu ja lapsesaa- 
mise müsteeriumi tolle nõndanimetatud armastusega, 
mida ta polnud seni kunagi näinud teisiti kui ümbritse- 
tuna igatsevatest ohetest ja lõhnavatest roosidest. Istudes 
kord vihmase ilma tõttu tagakambris ja lugedes jälle 
üht oma lemmikromaanidest, kuulis ta onu võõrasemale 
jutustavat saunamehe tütrest Liidest. See sünnitanud 
hiljuti lapse ja uputanud selle linalikku, et pääseda 
häbist. Tüdruku võrgutajaks olevat keegi parvetustööde 
kümnik. Jutud liikuvat visalt külarahva keskel ja väga 
kergesti võivat politseigi varsti jaole jõuda. 

«Kogu aja aina eputasid ja vigurdasid,» ütles pere- 
mees. «Ei läinud mööda ühtki neljapäeva-, laupäeva- ega 
pühapäevaõhtut, mil neid poleks näha olnud põldude 
vahel ja metsas. Nad olid ju nagu meest-naist. Aga nüüd 
on selle ilutsemise lõpp käes nagu kord ja kohus.» 

«See plika pidi küll üks hukkaläinud inimene olema,» 
arvas kasuema. 

«Seda ma ei usu,» ütles peremees. «Aga ta oli poisist 
väga sisse võetud ja uskus selle lubadusi. Eks temagi 
ole ju noor inimene. Ja sihuke asi võib juhtuda igale 
meist.» 

Heleene sai sellest juhuslikult kuuldud kõnekatkest 

ainet pikaks ning piinarikkaks mõtlemiseks ja juurdlemi- 
seks. Elav kujutlusvõime manas ta vaimusilma ette 
detailirikka loo õilsast armastusest, ennastsalgavast 
kiindumusest ja vastastikustest lakkamatutest hellita- 
mistest. Ta nägi poissi ja tüdrukut kõndimas piki põllu- 
vahelisi radu, käsikäes, tasakesi vesteldes. See oli kõik 
väga ilus ja täiesti omal kohal. Kuid ses lillelises romaa- 
nis ei tahtnud midagi siiski sobida, ja nimelt — ilusa loo 
kole lõpp. Sest ta ei suutnud paremagi tahtmise juures 
kujutleda, et inimesed, keda tõukab teineteise lähe- 
dusse suur, puhas armastus, võivad ühteaegu olla ka 
säärased... toored ja liiderlikud. 

Ent vaatamata oma suurele naiivsusele ja lapsikusele 
aimas ta tolle kurva sündmuse taga üsna hämaralt 
midagi säärast, mida ta praegu veel ei mõista, millele 
ta aga siiski kiiresti läheneb. Ja otsekui sisemine instinkt 
ütles talle, et kõik need kolm näiliselt iseseisvatena esi- 
nevat suurust — jõhker, lehkavtoores, ent samal ajal 
ometi kuidagi haarav ning ligimeelitav seksuaalsus, 
lapsesaamise püha saladus ja lillelistel radadel liikuv 
puhas armastus, — on omavahel kindlate sidemetega 
ühendatud. 

Ka ta esimene laialivalguv armastuslugu algas, arenes 
ning laostus selles väikeses jõeveerses külakeses. See oli 
tol ajal ta elu tähtsamaid sündmusi ja jättis ta hinge 
sügavaid mälestusejälgi. 

Ta esimene äravalitu oli tema onupoeg. Poiss, kes 
käis esimest aastat ülikoolis, sõitis koju Heleene talus- 
viibimise teisel kuul, juuni alguses, kui sirelid olid juba 
pudenemas. Ta jõudis pärale varahommikul, magas kogu 
päeva reisiväsimust ja ilmus õhtul õue, uhiuus värvimüts 
kuklas. Olles üliviisaka kummarduse saatel tädi Clothilde 
ümarat käeselga suudelnud, astus ta vähe kaugemal 
seisva Heleene juurde ning lausus: 

«Minu ilus sugulane, kui ma ei eksi? On maaelu ka 
teie meele järgi, armuline preili?» 

«On... on küll...» ütles Heleene ja punastus kõr- 
vuni. 

Nad seisid vastamisi; üliõpilane pigistas Heleene kätt 
ja kummardas sama sügavalt kui äsja tädile. Ta lõhnas 
|ravalt ja meeldivalt nagu kevadine roosipuhmas, mida 

tuul liigutab. Tume ülikond rõhutas ta näo elegantset 
kahvatust; helehallid kingad läikisid laskuvas õhtuhäma- 
ruses; kitsaste kriipsukeste taolised prantsuse vurrud 
ehtisid ta ülemist huult. Püüdes esineda võimalikult vabalt 
ja elumehelikult-hooletult, lobises ta kaua ja mõttetult 
igasugusest tühjast-tähjast, moonutas kuidagi üleolevalt 
ning tarbetult nägu ja vehkis kätega nagu tiibadega. Siis 
jutustas ta kõigele lisaks veel paar naljakat lookest oma 
tudengielust, mis muide näisid naljakatena ainult talle 
endale ja oma koolitatud pojasse armunud isale. 

See oli kindlasti ainult korporantlik elumehelikkuse- 
tunne, mis kihutas seda edevat poissi lipitsema oma pea- 
aegu veel lapseaastates onutütre ümber. Kuna kogu ta 
tegevus kodus seisis peamiselt laisklemises ja linnast 
kaasa toodud romaanide lugemises, hakkas ta juba varsti 
igavust tundma. Pärast seda, kui ta oli elusttüdinenu 
õnnetu näoga paar päeva sihitult ringi lonkinud, otsis ta 
üles jõekaldal pikutava Heleene ning kurtis sellele traa- 
giliste sõnadega, kuidas ta olevat nii põhjalikult ja pääst- 
matult pettunud oma tarbetu elu hallist üksluisusest. Ta 
ei leidvat maailmas enam midagi huvitavat; kõik olevat 
mõttetu ja madal-masendav nagu troostitu rabalagendik; 
ta olevat jõudnud äratundmisele, et ta senised püüded 
ja rühkimised on ainult tühi töö ja vaimu närimine, mil- 
lest ei saavat mingit kasu ei ta ise ega ka keegi teine. Ja 
kõige tagatipuks jutustas ta kogeldes, et olevat juba 
mitu korda mõelnud vabasurmale kui ainsale väljapääsu- 
teele sellest ummikust, kuhu ta olevat sattunud. 

«Õnn hoidub minu teelt kõrvale, ma pean rändama 
oma rada nagu üksik lind!» lõpetas ta ohates. Ja nähes 
samal ajal osavõtliku tüdruku silmis niisket kaastunnet, 
lisas ta kohe veelgi traagilisemalt: «Kui keegi mind 
vähemalt armastakski... Aga kellelgi pole minust ei 
sooja ega külma. Üksik inimene murdub nagu üksik puu, 
mis seisab keset lagedat välja, kättesaadav kõigile tormi- 
dele ja tuultele. Siin jääb üle veel ainult üks võimalus — 
külm revolvriraud!» 

Ta oli alles kahekümne aastane, ja et oma sõnadele 
rohkem kaalu anda, tegi ta meeleheitlikke katseid näida 
vanemana. Väsinud, hoolimatu mees, kes tunneb iga kõl- 
vatumatki elumülgast ja kellele miski asi maailmas ei 

paku enam kestvat huvi, see oli ta kõrge ideaal, kellega 
ta püüdis sarnaneda! Ta ei uskuvat millessegi, millelgi 
polevat tema jaoks enam vajalikku väärtust, ta olevat 
tüdinenud kõigest, mis kunagi oli, mis on praegu, ja 
mis... kord pärast meid peaks tulema. Siis tsiteeris ta 
suure õhinaga Weiningeri ja Freudi, väänates ja puser- 
dades mõlema eraku mõtteid kord nii, kord teisiti. 

Kõik see oli kuueteistkümne-aastasele Heleenele tund- 
matu ning võõras. Ainult õige hämaralt aimas ta teise 
vassitud sõnadevalingu taga midagi uudishimu-äratavat, 
peamiselt tõukas teda aga poisile ligemale tas ärkav 
naise-kaastunne, mis püüab ümbritseda oma õnnetuid 
ligimesi võimalike õrnuste ja lohutustega. Ent sellest 
oli ainult lühike samm armumiseni. Ja ühel õhtupoolikul, 
kui kavaler, noore rüütli osa mängides, ta ette põlvili 


* langes ja talle kärarikkalt oma tulist armastust avaldas, 


oli ta väga õnnelik. 

Kogu järgneva öö jooksul ei saanud ta hetkekski 
uinuda. Lakkamata seisis tal meeles too imeline, õnnis 
värin kogu kehas, mille oli esile kutsunud armsama koh- 
metu suudlus. Kogu too iharmagus pilt ilmus uuesti ta 
ette võrratus detailirikkuses. Ta arvas praegugi kuulda 
võivat Helmuti paluvat häält; näha võivat tema tume- 
daid silmi; tunda võivat käsivartel ja õlgadel tema kuu- 
made sõrmede närvilisi silitusi. Ta võpatas rõõmust 
ainsa mõtte juures, et nad kohtavad teineteist juba 
homme uuesti. Ning viimaks siiski uinudes nägi ta kuni 
hommikuni üht ja sama lühikest, kuid seda selgemat 
unenägu: tumerohelisel murul põlvitavat ilusat üliõpilast, 
kelle käed on vannutades ta pooles üles tõstetud ja kelle 
helesinised, veidi kavalad silmad vaatavad nagu midagi 
küsides ja samal ajal ka midagi sõnatult pakkudes. 

Sellest päevast alates olid nad alati kahekesi. Nad jalu- 
tasid põldudel; nad hulkusid metsas; nad aerutasid õhtul 
jõel. Tädi Clothilde, uskudes lihtsameelselt ja kogu süda- 
mest oma õilsa kasvatuse mõjusse, jättis nad meeleldi 
omapead. Nad istusid vahest hilise õhtuni kõrgel liiva- 
kaldal ja jälgisid sõnatutena lõbusate parvepoiste askel- 
dusi ning kuulasid nende metsikut laulu, kui need sõit- 
sid pikkamisi a OK a lähema njaa taha. 

i ä endis Oj üdinenud elumehe mängi- 
Poissi AP nenud olmet mäng 

mist; Heleene meeled olid nii pingul, et ta kord isegi nut- 
ma puhkes, ehkki tundis ennast ise sellesinatse maailma 
kõige õnnelikuma inimesena. 

Ent see laialivalguv, õhkamistest ja ohkamistest tulvil 
vahekord ei kestnud kuigi kaua. Augusti keskpaigas 
külastas suvitajaid tädi Rosalie, kelle teravate ning kur- 
jade silmade eest ei jäänud midagi varjule. 

Juba esimesel päeval taipas ta asjade tõelist seisu- 
korda. Hiilides õhtul lepikuveerel istuvate noorte lähe- 


dusse nägi ta neid teineteist sülelemas ja suudlemas. Ja 


minut hiljem tormas ta tuulispeana tallu tagasi, paisa- 
tes heasüdamlikule peremehele näkku selliseid sõimu- 
sõnu, mis ei tahtnud põrmugi sobida tema vaga naise 
välimusega. 

Samal ajal leidis tagakambris aset pikem seletus, mis 
kestis hilja ööni. Heleene nuttis kogu aeg meeleheitlikuit, 
Värvimütsis nooruk aga, kelle ühes habemega tärkavat 
korporandienesetunnet vanade daamide ägedad kallale- 
tungid sügavalt haavasid, tõmbus otsustavalt tagasi oma 
toa kaitsvate seinte vahele ega näidanud end enam 
söögilauaski. 

Samal korral tõi Rosalie sellegi pahaendelise uudise, 
et isand Nepomuuki ärimehe-avantüür olevat lõppemas 
täieliku katastroofiga. Ta kõneles kaua ja varjamatu 
kahjurõõmuga linnas liikuvatest kahtlastest kuulujuttu- 
dest, mis pidid tema arvates kindlasti tõsiasjadel põhje- 
nema; paar korda olevat ta kõrvu ulatunud isegi märku- 
sed võltsitud vekslitest ja vangimajalõhnast, mida need 
vekslid endast levitavat... Clothilde linnasviibimine 
olevat möödapääsematult vajalik, sest tulevat katsuda 
päästa kas või riismedki... mustade päevade jaoks! 

See hoop oli raske, hävitav, see hoop langes nende ellu 
nagu tohutu kivirahn vaiksesse tiigivette. Proua Clot- 
hilde nuttis ja ahastas kogu öö. Ta neelas alla päratu 
hulga pille ja pulbreid, jõi tühjaks kõik rohuklaasid, las- 
kis endale vahetpidamata valmistada suhkruvett sidru- 
niga. Rosalie istus ta voodi ees ja vaikis nagu kala, — 
loole elasid kaasa ainult ta torkavalt teravad silmad ja 
karmid kurrud kõvasti kinnipigistatud suu ümber. 
Heleene, olles kindel, et tädi meeleheide on tingitud ainu- 
üksi tema ja Helmuti armuloost, lamas õnnetuna oma 

voodis, tekk üle pea. Ja rahutut ning vihast unetust 
võis aimata läbi seinagi, mille taga turtsus haavatud 
aumees, käed sügavale vestilõigetesse topitud ja koletu 
suur piip hambus. 

Hommik saabus pakkimisega ja kärsitu siia-sinna 
jooksmisega. Tehtavate korralduste aktiivseks juhiks oli 
nüüd tädi Rosalie. Ohtul läbisõimatud peremees vaatas 
vargsi kuuriesikust ja rõõmustas endamisi, et ta ometi 
viimaks neist kadaklikkudest söödikutest vabaks saab. 
Kui kõigega valmis oldi, ilmus ta hobust rakendama ja 
sõnas teeseldud kahetsusega: 

«Ah sugulased hakkavad siis päris tõesti juba ära 
sõitma? No ei tea, kas maksab ikka... Sellesama tühise 
asja pärast... Ja ilmad nüüd alles päris suvisteks läk- 
sid. Võiksime ju poisiga natuke tõrelda ja rääkida, küll 
ta oma linnavigurid jätab...» 

Ent mõlemad daamid taipasid instinktiivselt, et ta 
ütleb seda ainult suusoojaks ja et nende sõnade tagant 
vilksatab koguni pilgatatahtmist. Ja Rosalie, kelle tige- 
sõjakas tuju polnud veel täiesti vaibunud, viskas upsa- 
kalt läbi kramplikult kokkupigistatud hammaste: 

«Mu härra, me teame isegi, mis me teeme. Ma loodan, 
et mu õde pole teile kindlasti pennigi võlgu.» 

Kui pool tundi hiljem pahura vaikuse saatel mööda 
auklikku külavahelist teed jaama poole sõideti, valdas 
Heleenet korraga säärane valuhoog, et ta oleks meelsasti 
oianud. Hirmus tühjus rõhus ta hinge, tema sisemuses 
põles kustumatu leek, silmad kibelesid, süda kippus 
vahetevahel pööritama. Imeline jõud kiskus teda tagasi 
vaatama, ja seda tehes oli ta endamisi kindel, et Helmut 
väraval seisab ja neile ahastades järele vaatab. Kuid 
nähes ainult õuel askeldavat teenijat, puhkes ta härdalt 
nutma, toetas pea kasuema õla najale ja nuuksus val- 
justi nagu laps, keda on ülekohtuselt koheldud. 

Siis tegi nende elu jälle järsu pööraku. Heleene pol- 
nud veel oma armuvalust vabaneda suutnud, kui pikne 
lõi majja isand Nepomuuki surma näol, — ühel õhtu- 

oolikul segas suures kivimajas valitsevat vaikust lajatav 
ask, mis näis kostvat kirjutustoast. Kaua ja asjatult 
nõudsid nad lukustatud ukse taga sisselaskmist; siis läk- 
sid nad köögi kaudu ringi ja leidsid vanahärra selili 

põrandalt, kuhu ta oli ühes tooliga kukkunud. Ta hoidis 
ikka veel kramplikult revolvripära, — tema tugevad tõu- 
sikusõrmed olid nii kõvasti selle ümber klammerdunud, 
nagu poleks tal pärast surmagi tahtmist relva kellelegi 
loovutada. Vaip ta kukla ja õlgade all oli verest lausa 
märg. 

See kui ka järgnevad perekondlikud sündmused aita- 
sid Heleenel kergemini võitu saada rasketest hingepiina- 
dest, mida ta põdes. Helmuti armas nägu muutus ta 
mälestustes päev-päevalt kahvatumaks. Ta polnud enam 
kindel, kas üks või teine sündmus leidis aset veidi hiljem 
või varem. Ta võis üsna rahulikult mõelda kallistustele 
lepikuveerel ja luulelistele jalutuskäikudele, millistest ta 
arvas tookord, et ta ei suuda neid eluotsanigi unustada. 
Pealegi hakkas teda jälle raskelt rõhuma tädide alasti 
egoism, — härra Nepomuuk polnud veel kalmistulegi 
kolinud, kui nad ruttasid varmalt "päästma, mis veel 
päästa andis: viisid varjule lauahõbeda, peitsid ära ehte- 
asjad ja kuldrahad, mis hakkaja ärimees oli kokku han- 
geldanud põhjakõrbenud vene vürstidelt-valgekaartlas- 
telt ja oma mõisadest ilma jäänud balti parunitelt. Kuna 
nii maja kui kõik pangaarved võltsitud ja võltsimata 
vekslite kustutamiseks aresti alla pandi, pidid nad kasu- 
emaga tädi Rosalie juurde kolima, kes oli vahepeal ost- 
nud pisukese majakese Kolme Vaeva Teel. 

Järgnevad aastad olid senistega võrreldes veelgi troos- 
titumad ja veelgi hallimad. Uuesti kadaklasteks muutu- 
vate vanade despotism tegi temast jälle elutu nuku; ta 
pidi igas pisiasjas sõna kuulama ja ikka ning jälle tule- 
tati talle meelde ta eksimust. Kuigi ta kasvas iga näda- 
laga aina tugevamaks ja sihvakamaks, suhtusid nad 
temasse ometi nagu rumalasse lapsesse, kelle enda aru 
ei või usaldada tühisemateski asjades. Ta ei tohtinud lah- 
kuda majast ilma Rosalie loata; ta ei tohtinud kunagi ise- 
seisvalt ette võtta lühemaidki jalutuskäike; ta ei tohtinud 
valida õmbleja juures säärast kleidimoodi, mis tädidele 
ei meeldinud. Ja kõige selle tagajärjel õppis ta pikkamisi 
nii suurepäraselt valitsema oma ilme üle, et see ei aval- 
danud temas sündivaid suurimaidki hingeliigutusi. 

Juba teist korda unustas ta näiliselt oma noore keha 
lakkamatu janu vabaduse, õhu ja päikese järele. Nurise- 


54 


mata allus ta vanade tahtele, kuulas neid ja taltsutas 
uskumatu energiaga oma iseseisvaid soove. 

Ning isegi siis jäi ta täiesti ükskõikseks ja rahulikuks, 
kui Rosalie ta head lõputunnistust silmitsedes lausus: 

«Nüüd, mu laps, on meie järgmiseks mureks sulle 
mees otsida. Kahtlemata oled sa juba selles eas.» 

«Hea küll, tädi...» ütles Heleene vaid rahulikult. 

Kuid vaatamata oma näilisele leplikkusele taipas ta 
kogu olemusega oma igapäevase elu rumalat mõttetust 
ja totrat kohaltampimist. Teda näris vahel säärane raske 
ning nukker tunne, nagu seisaks ta kitsal-kitsal sillake- 
sel, ümberringi paksu kõntsakorraga kaetud seisev vesi, 
mis levitab endast vastikuid laostumislõhnu. Igavad 
kohvijoomised kord siin, kord seal; vanade daamide 
tühine lobisemine ja klatšimine; kasuema lõpmatud kae- 
bed ja virisemine; toored ja alatud etteheited Rosalielt, 
kes pidas end majas tooniandjaks; — see kõik mõjus ta 
hingesse nagu rooste rauasse. Näis, nagu areneks tast 
pikkamisi nürimeelne, ükskõikne ning tühine kadaklik 
naine, kellel pole pisimatki soovi ega pisimatki unistust. 

Ja ta pruunidest sõstrasilmadest ei võinud aimatagi 
nende pakitsevate mõtete ja ihade olemasolu, mis rabe- 
lesid ja ahastasid lakkamatult ta hinges. 


UINUV OKASROOSIKE 


3 ee kevadsuvi kujunes Heleene elus üheks rahutumaks 
ja rikkamaks sihitutest ihadest, — ta lähenes oma 
kahekümnendale sünnipäevale ja teda valdas lakkamatu 
poolikusetunne, millest ta ei suutnud vabaneda. Ta unis- 
tas rohkem kui kunagi enne, luges üha kasvava kirega 
romantilisi raamatuid, fantaseeris pikki ja luulelisi lugu- 
sid, milles ta mängis peaosa. Imeline kihk ei lahkunud ta 
verest magadeski, manades ta unedesse üha enam kõdi- 
tav-magusat iharust. Ta tabas enda loendamatutel kor- 
dadel mõtlemast mehele, kellele ta võiks kunagi pühen- 
dada oma suure ning puhta armastuse, mille rahulda- 
matajäämine rõhus teda nüüd nagu nimetu vaev. 

Ohtuti istus ta kaua pimedas toas akna all ja vahtis 
pikkamisi uulitsale laskuvasse hämarusse, kuhu aias kas- 
vavad vanad puud heitsid raskeid nurgelisi varje. Kur- 
buse, lootusetuse ja lakkamatu rahutuse erutav segu täi- 
tis säärastel silmapilkudel ta hinge. Möödajalutavad paa- 
rid tegid ta meele tavaliselt ikka nukraks, sageli isegi 
kibedaks. Ta oleks meelsasti välja läinud ja pargis või 
merekaldal värsket õhku hinganud, aga et ta seda ei 
tohtinud, hakkas temas pikkamisi kasvama püsiv viha 
tädide vastu, kes talle seda keelasid, 

Isegi aed, ainuke koht, kuhu ta võis vabalt minna, 
muutus talle päev-päevalt vastikumaks. Iga puu, iga põõ- 
sas, iga kõrvalisem nurgake sellest oli talle sama tuttav 
kui postkaardid ja pildikesed, mis loendamatul hulgal 
ehtisid ta pisukese toa kõiki seinu. Pealegi oli too-tädi- 
dest nii ülistatud ja kõrgekskiidetud aed alati täis rõskust 
ja kõdulõhna, mida näis endast levitavat isegi madal 
ning vesine maapinnas jalge all. 

Kolme Vaeva Teel valitses õhtuti raske vaikus. Pargid' 
ja puiesteed summutasid linna kära; autod ja voorimehed' 
puutusid siia harva; pikkade ning igavate päevade jook- 
sul võis siin näha ainult üksikuid armastajapaare, kes: 
kõndisid hääletult nagu sametvaipadel. Ainult vana fröi- 
lein Greete ja selle kõrk parunipreili tulid iga päev kella: 
viie ja kuue vahel tädidega juttu vestma, toetades teine- 
teist vastamisi oma luiste küünarnukkidega. Ja sel kella- 
ajal pidi Heleene välja kraamima kõik oma sentimentaal- 
sed saksa viisikesed, mida kuulatades uinusid lõpuks 
kõik neli. 

Ent niipea kui Heleene tahtis mängu katkestada, ärka- 
sid eided kohe. 

«Jaa, jaa, see oli tõesti väga ilus, ü-li-ilus!» ütles vana 
aadlidaam tavaliselt ja palus mängida veel midagi. 

«See oli päris tõesti väga ilus,» noogutas Gretchen 
ja avas samuti oma ümarad linnusilmad. 

Siis kiitsid tädidki; ja siis pidi ta igavat motiivi klim- 
berdama veel mitu ning mitu korda. Ja jälle uinusid kuu- 
lajad peaaegu korraga, et ärgates paluda midagi veelgi 
õrnemat ning veelgi sentimentaalsemat. 

Täitnud nende soovid sõnagagi vastu vaidlemata, oli: 
Heleene tihti lähedal nutule, — ikka tekitasid need 
muusikaõhtud temas ühe ja sama kujutluse mudamaksa 
kasvatava vee läppunud haisust, kutsudes vahel esile 
isegi peapöörituse... 

Viimasel ajal tegi ta elu eriti kibedaks just südame- 
haige vana daami iga päevaga halvenev tervis. Juba teist 
nädalat oli see majja naelutatud, aina hingeldas, ei jak- 
sanud enam ette võtta lühemaidki jalutuskäike, muutus. 
aiva pahuramaks ning nõudlikumaks. See oli mööda- 
pääsematu lõpp, mis varitses teda juba kuskil siin üpris 
lähedal. Ja mõeldes nüüd lakkamatult oma emast, kelle: 

surmale oli eelnenud mitme aasta pikkune halvatus, tun- 

dis ta tõsist hirmu koledasse liikumatusse tardumise või- 

t ees, ohkles ja hädaldas ööd kui päevad järjes- 
ikku. 

«Et jumal ometi nõnda halastamatu võib olla ja mind 
nii rängalt karistada tahab!» ütles ta tihti nuttes. «Olek- 
sin ma juba ammu surra näinud, ma vilets inimeseloo- 
make! Oh, oh, et Jeesus ometi mu vastu armu tunneks ja 
mu ilmast ära koristaks, enne kui ma elutuks lihatom- 
'buks muutun, kelle ihus asub veel ainult niidijämedune 
hingeraasukene!» ahastas ta igale oma tuttavale, lihavad 
sõrmed nagu palvetades sülle risti pandud. 

Ent tädi Clothildet ei kuulnud ei jumal ega Jeesus. Iga 
algava päevaga nägi ta oma seisukorda aina pahemaks 
muutuvat. Esmalt tundis ta vasakus käes ainult vaevalt- 
märgatavaid tuimenemisi ja õige tasast valu, siis pidi 
ta tegema juba tõsiseid pingutusi, et kohendada õlga 
või nihutada küünarnukki mööda toolituge edasi-tagasi, 
kord hommikul aga kaebas ta nutuse häälega, et ta 
pahem käsi ja pahem jalg külmetavat tugevasti, ja palus 
Heleenet end soojemini riietesse mässida. — Ometi ei 
aidanud villased tekidki; ja kui ta tahtis vähe hiljem aeda 
jalutama minna, pidi ta kiiresti jälle istuma: pea oli äkki 
väga raskeks muutunud, süda tagus korratult, põlved ja 
puusad olid nõrgad ega tahtnud enam kehale tuge anda. 

Õnneks möödus see esimene hädaohtlik haigusehoog 
ilma suuremate tagajärgedeta, kuid hoiatavad jäljed 
jäid temast siiski järele: pahem käsi ja samapoolne jalg 
ei saanud sooja enam ahjusuugi ees; sõrmed ei kõverdu- 
nud enam kuigi hästi võetavate esemete ümber; puusast 
kuni pöiani püsis raske, külm, nagu tinane tardumus: 
ihu oli tuim ja elutu, lihased paksu rasvakorra all pin- 
gutusid kuidagi loiult-lõdvalt ja toetasid vana keha 
ainult vaevaliselt. 

Ent ta oli siiski õnnelik ja tänas endamisi taevaisa, kes 
oli talle nii elu kui liikumisvõime alles jätnud; ja kui ta 
siis teda vaatama tulnud tuttavatele ikka uuesti ning 
uuesti oma lugu jutustas, lõpetas ta selle tavaliselt 
ühtede ja samade sõnadega: 

«Üleannetud jumalasalgajad kinnitavad, et ei ole ole- 
mas ei taevast ega põrgut... Aga öeldagu mulle siis... 

ja seletatagu... missugune arst või tohter -oleks mind 
suutnud veel päästa, kui mitte meie helde taevane 
isa? Patused on uue aja inimesed... patused.» 

Olles mõne nädala rahulikult voodis lamanud, tundis ta 
jälle tahtmist ette võtta jalutuskäike, kuna temas oli 
äkki mõte tekkinud, et need elustavad uuesti ta suremi- 
sel olevaid liikmeid. Ta hakkas tõmbama paralleeljooni 
halvatuse ja ihu juhusliku suremise vahel. See läheb 
kindlasti mööda, kui ma ainult pisut sagedamini liigun 
ja käin, kinnitas ta endale ainult haigele inimesele 
omase jonnakusega. 

Ta püüdis võimalikult rohkem jalul püsida, ehkki see 
valmistas talle otse uskumatuid vaevu. Juba varahommi- 
kul laskis ta end soojadesse vaipadesse mähkida, sõi 
veidi puuvilja ja läks aeda, nõjatudes kogu oma lihava 
keha raskusega Heleene õlale. Nad jalutasid aeglasel- 
aeglasel sammul piki kitsaid jalgteid, mööda metsistu- 
nud põõsaste vahel vingerdavaid radu, puhkasid vilu- 
matesse kohtadesse asetatud toolidel ja jalutasid jälle. 
Kui ta väsis, pidi tüdruk talle ette lugema mõnd vana 
vöövliromaani või pealinnas ilmuvat saksa ajalehte, mil- 
leta ei osatud siinses seltskonnas haritud inimest üldse 
kujutledagi. Ja ta laskis end sageli kuni lõunani pingi 
juurest pingi juurde talutada, higi ning väsimuse 
pärast ähkides ja puhkides, kuni uinus viimaks leht- 
iasse asetatud tugitoolis, vanadusest lõtv nägu imeliselt 
rahulik ja liikumatu nagu poolikult voolitud vahamask. 

Heleene kannatas seda orjust ristipigistatud hammas- 
tega, vaikides. Kasuema lapsikud tujud, lõpmatu kõne- 
pomin ja aeg-ajalt korduvad pahutusehood tüütasid ja 
piinasid teda hirmsasti. Talle oli vastik näha ja puudu- 
tada seda sinakat, suremisel olevat ihu, tunda alalõp- 
mata oma näo ees kõdunevate hammaste rasket lehka, 
näha jõuetult ripnevaid silmalauge, mille vahelt vaatas 
ta poole nagu abi järele kisendav hing. Kui ta vahel lah- 
kus ja kui teda siis kohe kutsuti, võpatas ta viha ning 
tüdimuse pärast. Ning ta oli rõõmus nagu laps, kui 
haige viimaks ometi tunniks-paariks uinus, vabastades 
ta sellest raskest ja piinavast talitaja-ametist. 

Et säärased jalutamised mööda tuulevaikseid aiateid 
aga midagi ei aidanud, muutus kasuema veelgi närvili= 

semaks, veelgi nõudlikumaks. Tõrjudes kangekaelselt 
tagasi iga pisimagi viipe arsti kutsumisest (auväär- 


vahel mitu korda nädalas. 

Siis tuli sõnakuulelikul neiul päevade viisi kahe pal- 
gatud töölispoisikesega mööda merekallast kõndida, korv 
käevangus, et korjata randa uhutud kõrkjapurust rohe- 
kaid juurejupikesi, mille vänge lõhn pani valutama ta 
pea ja pööritama südame. Kuid kõigile vaevadele vaa- 
tamata oli ta õnnelik, et võis jälle üle hulga aja vabalt 
ringi liikuda, õnnetu aga, et pidi seda tegema kõige 
tühjemates ja soostunud kohtades, kaugel inimestest. 
Ainult vahel harva nägi ta mõnd kaluripaati kaldast 
eemalduvat, vaikivad mehed aerude juures, ja kaduvat 
piiritu veevälja udusesse kaugusse. Korduvalt haaras 
teda ääretu soov vette minna ja supelda, kuid ta häbenes 
kaasasolevaid poisikesi. 

Ent vaatamata kõigele oli see kalmusejuurte korjamine 
üks meeldivamaid aegu ta tühjas elus. Kui tagavara 
juba küllalt suur oli ja enam vaja minna polnud, tundis 
ta end tõsiselt õnnetuna. Pealegi algas talle nüüd kõige 
vastikum järk ta haigetalitaja osas, mille eest ta oleks 
meelsasti pagenud ei tea kuhu. 

Aeda põõsaste vahele, kuhu ei pääsenud ligi ei päike 
ega tuul, ehitas ta haige enda juhatusel paksudest tekki- 
dest kongikese, viis sinna suure pesuvanni ja asetas 
kohale kunagise laia abieluvoodi, millel kasuema pidi 
pärast protseduuri puhkama. Mitu tundi päevas oli ta 
sunnitud pliidi ees istuma. Kui vett ja kalmusejuuri oli 
küllalt valmis keedetud, kandis ta halli segu pangega 
vanni ning talutas kohale kasuema enda, selle pehme, 
laialivalguva lihatombu, mida hoidsid koos vaid loenda- 
matud kalaluuribad, sügavale ihusse soonivad paelad ja 
kõvakstärgeldatud korsett. 

«Oled sa selle jumala enda poolt kättenäidatud arsti- 
rohu ka küllalt läbi keetnud?» küsis haige tavaliselt ja 

silitas lapseliku õrnusega üle oma tüsedate jäsemete, mis 
ei tahtnud teda enam teenida. 

Heleene vastas lühidalt: 

«Jah, mamma.» 

«Ja on see vann ka niivõrd jahtunud, et ma sisse võim 
minna?» jätkas kasuema pärimist. 

«Jah, mamma,» vastas Heleene jälle. 

«Kotid ja pudelidki on kohal — soojad kotid ja soojad 
pudelid?» 

«Kohal, mamma.» 

«Tuleta meelde, kas sa pole ehk siiski midagi unusta- 
aud, mu laps?» 

«Ei, mamma.» 

° Siis istus kasuema vanniäärele, toetas käed tagasi ja 
mõnules sooja auru käes, mis ronis pikkamisi laiali 
mööda ta vormitu massina rippuvat tagakeha ja selga, 
muutes selle varsti üleni higiseks. Ta nimetas seda iste- 
vanniks ning arvas, et see peletab haiguse ristluudest ja 
puusadest. Vähe hiljem, hakates juba väsima, tõmbas ta 
käed uuesti keha juurde ja lausus uniselt: 

«Aita mind nüüd, mu laps! See käib mulle ikka veel 
üle jõu...» 

Kui ta kord juba jalul oli, võis ta Heleene toetusel üsna 
käbedasti kõndida, istus ta aga silmapilguks kuhugi puh- 
kama, ei suutnud ta kuidagi oma jõuga tõusta. Tema 
jalad surid nii kiiresti, et ta ei jaksanud neid pärast 
nõndanimetatud istevanne enam liigutada ega tõsta. 
Ja nüüd pidi Heleene ta enda najal vanni aitama — kee- 
ruline protseduur, mis kohutavalt väsitas. 

Nähes, et ka kalmusejuurte imettegev võim ei suuda 
talle tervist anda, katkestas moor sügise tulekul selle 
vannitamise. Nutnud paar päeva oma kiusakalt-tigedat 
nuttu, jõudis ta korraga otsusele (nähtavasti jälle kellegi 
õpetusel), et kaotatud tervise võib talle veel tagasi 
anda ainuüksi masseerimine. See panevat vere uuesti 
kiiremini voolama, muutvat lihased uuesti tugevaks 
ja panevat tarduva keha jälle elama. Ta teadvat loen- 
damatuid juhtumeid, kus masseerimise tagajärjel ole- 
vat jalule tõusnud isegi säärased kannatajad, keda 
võis kohalt teise aidata ainult tagant-tõugatavas ratas- 
toolis. Ja ta seletas veel, et säärane arstimisviis andvat 

häid tagajärgi eriti siis, kui masseerimist ei teosta keegi 
võhivõõras, vaid kõige lähem ning kallim inimene. 

«Sina, laps, sa oled mulle nagu mu oma silmatera... 
pi sa tahaksid mind aidata?» küsis ta pisaraid pühki- 

es. 

«Jah, hea küll, mamma,» vastas Heleene kuulekalt. 

Mananud oma näole alatise rahuliku ilme, istus tüdruk 
juba samal õhtul kasuema voodiservale ja surus käed 
tugeva liigutusega selle vedelale ihule, mis oli vaevalt 
leige nagu sõtkutav savi. Ta hõõrus, triikis ja toputas 
seda nagu ta iganes oskas ja kuni ta ei tundnud enam 
oma sõrmi. Siis puhkas ta veidi ning algas uuesti. Kasu- 
ema oigas kogu aeg madala, hädise häälega ja Heleene 
mõtles püsivalt sellele minutile, mil ta võib lõpetada 
tolle vastumeelse tegevuse. 

Vahel oli Heleene oma halastajaõe-ametist niivõrd 
tüdinud ja tülpinud, et tabas end mitmel korral enesetap- 
miskavatsuselt. Ta nägi enda ees korraga kogu oma elu 
lootusetust ja troostitust. Ta unistas, kuid ta unistused ei 
saanud lihaks; ta ihaldas, kuid ta ihad ei leidnud täit- 
mist; ta kujutas endale ette suurt ja püha armastust, mil- 
lesse ta võiks paigutada kogu oma ennastsalgava ohvri- 
meelsuse ja kiindumuse, pidi aga selle asemel pühen- 
dama kogu oma hoole surmale lähenevale vanainimesele, 
kelle liigsete rasvakoormate alla mattuv keha hingas 
talle vastu oma hapukaid lehkasid. Ja tihti viirastus talle 
maja kohal lasuvas rampraskes kevadsuvises öös, et 
nõnda jookseb tühja kogu ta aeg, et nõnda ta vananeb 
aina mõttetumaks muutuvas kohaltammumises, — et 
nõnda jääb ta kindlasti ilma tollest suurest õnnest, mil- 
let ta oli näinud und, millele ta oli mõelnud ärkvel. 
olles. 


RAHUTU PAEV 


"[hel vaiksel ning umbsel kevadõhtul, paar nädalat 
enne jaanipäeva, leidis madalas majas aset sünd- 
mus, mis tõotas tuua Heleene sumbunud ellu veidi mit- 
mekesisust. Peatudes hetkeks väraval ja vahtides unis- 
tava pilguga kauguses mustendavate puiesteede poole, 
kus jalutasid edasi-tagasi kirjudes rõivastes suvitajad, 
nägi ta korraga ammu juba tarvitamata kirjakastis 
rohekaskollast paberiserva. Midagi mõtlemata, aetud 
ainult igavast uudishimust, sirutas ta käe välja ja kat- 
sus tillukest uksekest lahti teha. Ent selle lukk oli veel 
küllalt tugev ega andnud järele, ja ta pidi tuppa 
minema, et sealt võtit otsida. 

«Mulle paistis, et kastis on kiri,» ütles ta kasuemale, 
kes istus ukse ette asetatud tugitoolis ja kaebas jälle oma 
0 südame üle, mis viivat ta kindlasti varsti mulla 
alla. 

Tädi Clothilde ümises tusaselt: 

«Kiri? Eksid, mu laps. Pole meil hingegi, kes oleks 
võinud selle saata.» 

«Vahest ehk keegi kaugelt sugulane,» arvas Heleene. 

«Ei meil vaestel ole enam lähedalt ega kaugelt 

sugulasi, peale mu Tallinnas elava onutütre. Aga sellega 
pole me kunagi läbi käinud ja see on meile sama hea kui 
võhivõõras.» 

Heleene ei vastanud. Ta läks tagasi värava juurde, 
unustas aga kirjakasti ja hakkas jälle vahtima kollakas- 
rohelisse hämarusse uppuvate puiesteede poole. Ta mõt- 
les loiult ja heldinult paar nädalat tagasi aset leidnud 
salasuplusele, suutmata seda ikka veel unustada. Veidi 
pahemale pöördudes nägi ta ehast punetavat merd, kaht 
purjekat selle pisut lainetaval pinnal ja suurt, enda taha 
musta suitsu jätvat ookeaniaurikut. Tasane tuuleahe 
puhus talle kuklasse ja lükkas juuksekahlu vastu põske. 

Ta seisis nõnda ligi kümmekond minutit, kuni kuulis 
end äkki hüütavat. Ta läks nukralt naeratades tagasi 
õue, et aidata kasuemal tõusta. Kuna lihava põdeja jalad 
olid kauasest istumisest tuimaks jäänud, pidi ta teda kõi- 
gest jõust toetama, hoides parema käega tema puist 
pihta. 

Alles vähe hiljem lauda istudes tuli talle kirjakastis 
nähtud värviline paberiserv uuesti meelde. Ta mõtles, et 
ta peab selle sealt ju ometi välja võtma! Söömise lõpeta- 
nud, läks ta uuesti õue, oma kavatsust teostama. 

See oli tõesti kiri, ja postitempleid vaadates nägi ta, 
et see oli seisnud kastis juba ligi nädalapäevad. Suurte, 
selgete tähtedega oli ümbrikule kirjutatud kasuema nimi 
ja aadress. Peen linane paber lõhnas nõrgalt sirelite 
järele ja oli oma teekonnal veidi laiguliseks määrdunud. 

Tollest ootamatust leiust äärmiselt uudishimulikuks 
muudetud ning ärev, jooksis Heleene kiiresti majja. Tõu- 
ganud ukse energiliselt lahti, hüüdis ta juba eeskojast: 

«Mamma, see on siiski kiri!» 

«Kiri?» venitas kasuema uskumatult. 

«Jah,» hüüdis Heleene. «Ümbrikul on sinu nimi.» 

«Kiri?! Ja minu nimi ümbrikul?!» kordas Clothilde ja 
katsus korraga tõusta. Kuid suutmata seda teha, lisas 
kohe, kõneldes kord eesti, kord saksa keeles: «Ja minule? 
Lieber Gott, no kust see's tulema pidi, ich kann das nicht 
verstehen!» 

Kuid uudishimu oli temas kord juba äratatud, ta siru- 
tas oma konksussõrmelise käe välja ja haaras tüdrukult 
kirja. Ta katsus seda avada, selle veert lahti käristada, 

aga just nagu kartis seda teha. Ta pidi jälle ja jälle 
lugema oma nime ja aadressi. Kui ta liigsest ärritusest 
korraga nii nõrgaks muutus, et paberinuga põrandale 
langes, ütles ta hingeldades: 

«Tule siia, mu laps... Võta ja loe see mulle ette...» 

Heleene lõikas ümbriku ettevaatlikult lahti, tõmbas 
sellest kokkumurtud poogna, mis lõhnas juba hoopiski 
teravalt sirelite järele, ja laskis silmadel aegamisi üle 
ridade libiseda. Tundmatu mina, kes peitus mänglevate 
fraaside ja naljatlevate lausete taga, jutustas midagi 
oma elust, oma ülikooli-lõpetanud pojast, oma mehest- 
kohtupristavist ja oma raskest tegevusest Intelligentsete 
Naiste Ühingus. Ta olevat praegu nii surmani väsinud, 
et arstid polevat saanud teisiti kui kirjutanud ta kaheks 
kuuks mudavannidega ravimisele. Keegi talle tuttav 
proua — see elavat praegu armsate sõbrannade lähedu- 
ses, nendega ühes uulitsas, — olevat talle kirjutanud 
mereveerse linna uskumatutest mugavustest ja toredus- 
test, mis meelitavat teda omaltki poolt veel. Ta kavatse- 
vat veeta seal kogu oma suve. Ka tema õppimisest väsi- 
nud poeg vajavat veidi puhkust ja rahu. Ja sellepärast 
paluvat ta kalleid sõbrannasid talle kiiresti teatada, kas 
neil poleks ehk võimalik välja üürida väikest nurgakest, 
kus võiks peatuda, end natuke kodusemana tunda ja 
öösiti magada. Sest arvestades ilusaid ilmu arvavat ta 
kindlasti, et veedab kõik oma päevad vabas ning värskes 
+ hoidudes umbsest toast võimalikult kauge- 
male. 

«Kes... kes on alla kirjutanud?» küsis tädi Clothilde 
närviliselt ja nihutas oma rasket keha toolil suure ärevu- 
sega edasi-tagasi. 

«Ingeborg Link.» 

«Ingeborg Link...?» venitas Rosalie. 

«Ingeborg Link...?!» kordas kasuema ja vajus kor- 
raga mõttesse. Ta lihavale näole ilmus mälestuste kerge 
ponnistus. Ta näis minevikust üles kerivat ammugi unu- 
nud päevi ja aastaid, vaatles neid, manas oma vaimu- 
silma ette inimesi ja olukordi, mis olid seisnud talle kord 
nii lähedal. Korraks kõverdas ta lõtvu huuli kerge nae- 
ratus. Ja kuna talle näisid järk-järgult meelde tulevat 
kõik need seigad ja situatsioonid, mida ta vajas Ingeborg 

Lingi mäletamiseks, venitas ta viimaks, hääles imeline 
soojus: «Ah tema see siis ongi, kes on heaks arvanud 
vanale Tildele veel kirjutada, No eks sa näe ikka...! 
Mina aga mõtlesin koguni teist, mina mõtlesin nimelt 
oma täditütart Mariet. Või siis Ingeborg tahab meid 
kahte vana veel vaatama tulla...? Kas sa mäletad teda, 
seda armast last?» 

«Seda Kooseni lõbulehma? Miks ma ei peaks teda siis 
mäletama!» pomises kõhn vanatüdruk ja sulges jälle 
kohe otsustavalt suu. Sedamööda, mida vanemaks ta jäi, 
muutus ta aina tigedamaks, sõnaahtramaks ja endasse- 
süvenenumaks. Ta huuled avanesid veel ainult õige 
harva ja peamiselt selleks, et sõimata või nuriseda. Talle 
oli võõras kõik, mis lõhnas sentimentaalsuse järele, 
samuti ka tegelemine ühiste mälestuste ja ühiste sõpra- 
dega. Ja mõeldes ainult neile tüütavatele askeldustele 
ning segadustele, mida toob endaga kaasa võõraste 
majja-asumine, nurises ta tänagi tusaselt: «See on 
temast igatahes rumal plaan ja lapsik ettevõte. Häbi, 
häbi, kavatseda meie, vanainimeste nahal liugu lasta!» 

«Aga mis selles siis nii rumalat ja lapsikut on... sel- 
les, et ta oma tervise eest hoolitseda tahab?» küsis Clot- 
hilde. 

«Tervise eest!» kordas Rosalie. «Hoolitsegu ta jumala 
rahuga oma tervise eest nii palju kui tahab. Rumal ja 
lapsik on see, et ta siia, minu juurde tahab asuda. 
Väike maja... kitsas... kuhu ma ta mahutan, kuhu ma 
ta... topin!» 

Heleene, keda erutas juba ainult ettekujutus, et tal pole 


enam vaja kahe vanaga üksi elada, et ta võib kellegagi - 


lobiseda ja rääkida, et majasse rohkem elevust tekib, 
tähendas aralt: 

«Aga mõlemad pööningutoad? Kui neid natuke korral- 
dada ja puhastada, kõlbaksid need kindlasti.» 

Rosalie torises aga edasi: 

«Kõlbaksid! Palju, mis kõlbaksid!» 

«Miks sa neid 's võtta ei taha?» küsis Clothilde, püü- 
des anda oma häälele võimalikult pehmet kõla; ta teadis, 
et asjatu sõnavahetus võib tigeda õe meeleolu sootuks 
rikkuda. 

«Sellepärast, et mul pole neilt midagi vaja... Nagu ei 

peaks neil ka minult midagi vaja olema!» vastas Rosalie 
ja hakkas korraga viha pärast kogelema. 

Kuid ta laskis end siiski tümaks rääkida, muutus 
järeleandlikuks ja nurises varsti rohkem moepärast kui 
tõsiselt. Nad võivat ju tulla, kui see Clothildele nii meel- 
dib, ütles ta, Heleene võivat toad korda seada kas või 
juba homme. Temasse see kõik aga ei puutuvat, seda 
pandagu tähele! Ning veel pandagu tähele üht asja, ja 
nimelt seda, et majas peab valitsema samasugune rahu 
ja vaikus nagu seni! 

«Ma olen mitugi korda näinud, kuidas külalised end 
varsti peremeesteks teevad,» ütles ta, «aga see mulle ei 
meeldi! Ma viskan nad kohe välja, kui nad...» 

Clothilde arvas naeratades: 

«Noh, seda vist küll karta ei maksa, et nad meid siin 
tülitama saavad! Ma arvan, et ma tunnen Ingeborgi kül- 
lalt hästi.» 

Ta oli endamisi rõõmus ja rahul. 

Ja endamisi rõõmus ja rahul oli Heleenegi, kes aimas 
nagu alateadlikult, et sel tundmatute suvitajate külla- 
tulekul on tema edaspidise elu kohta suur tähendus. 


(6, 
“ 


VEELGI RAHUTUM PAEV 


ee ööoli imeliselt vaikne ja imeliselt umbne. Heleene 

läks juba varakult oma tuppa. Lamades vaikselt see- 
bist lõhnavate linade vahel kuulis ta selgesti juhuslikke, 
läbi paokil seisva akna sisse tungivaid häälitsusi. Ööbik 
laksutas pargis; kerged tuulehood surusid sirelioksi vastu 
ruute ja liigutasid neid seal tasast sahinat tekitades 
edasi-tagasi; meri kahises liivaluidete taga; piki naaber- 
tänavat koju sõitva voorimehe päevatööst väsinud 
hobune norskas pahuralt. Võõrasema magas seina taga 
ja tädi Rosalie rääkis unes. Väljas valitsev kuuvalge öö 
täitis toa jaheda, kollakasrohelise helgiga, mille kesk- 
paika tähistas põrandale joonistuva aknaraamistiku 
pikaksvenitatud kuju. 

Heleene tundis kogu aeg hinges seletamatut rahutust. 
See peletas sootuks une, tegi meeleolu põgusaks, sundis 
tõusma. Ta pidi jälle ja jälle mõtlema, et juba homme- 
tunahomme võivad võõrad siia jõuda. Talle näis, nagu 
oleks see mingi suur ja väga tähtis sündmus, millega sel- 
les majas peab kindlasti algama uus ajajärk, tõusma 
uued tuuled ja tekkima uued, huvitavad võimalused. Ta 
kujutelmad ja unistuskujud olid veel väga hämarad ja 

ebaselged, kuid sellele vaatamata tundus talle aeg-ajalt, 
nagu võiks ta oma vaimusilma ees näha nii oodatavat 
meest kui selle ema. Ja teda valdas korraga sügav 
tv otsekui vangi, kes seisab peatse vabanemise 
ävel. 

Äkki hakkas ta tänagi mõtlema armastusest. Avatud 
akna juures seistes meenutas ta jälle oma esimest kava- 
leri, onupoega, kellega oli aastaid tagasi sõlmunud tema 
esimene vahekord. Kuid kõik see näis talle korraga ääre- 
tult lapsikuna ja ta püüdis nüüd kujutleda oma tulevast 
äravalitut, kellega käsikäes sammub ta kord... oma 
eluteed... 

Kes see küll on ja kunas see küll tuleb... ? 

Tõstes allalibisenud särgipaela tagasi õlale mõtles ta, 
et armastus, vähemalt tema armastus, kestab kindlasti 
kuni hauani. Ta maalis enda ette luulelise idülli, palju 
värviküllasema ja mitmekesisema kui need, millest ta oli 
lugenud romaanidest. Ta tulevase mehe ebamäärane 
kuju asus ta kõrvale, muutus kujutlusest lummutiseks ja 
sirutas välja oma tugeva ning hella käsivarre, et teda 
kaelustada. Ta nägi end vaimus astuvat tema kõrval. 
Kindlasti lähevad nad kuhugi väga ilusasse kohta, asu- 
vad elama kuhugi järve kaldale, suurtest keskustest kau- 
gele, kuuluvad ainult teineteisele. Ja nad on väga, väga 
õnnelikud! Ja tagasi maailma pöörduvad nad kindlasti 
ainult vahetevahel, ainult ajutiseks, mõlemad koos, teine- 
teist hetkekski jätmata. 

Samas märkas ta aga, et kujutledes endale niiviisi oma 
õnnest tulvil tulevikku, ühendas ta selle alateadlikult 
noore külalisega, kes peab varsti saabuma. Ta oli oma 
raske argielu sootuks unustanud, unistused armastusest 
kaotasid jälle oma abstraktsuse ja omandasid pikkamisi 
liha ning vere. Ta nägi vaimus meest oma kätt haaravat, 
kuulis selle palavaid tõotusi ja püüdis ette kujutada tema 
silmade veidi kurba ja sügavat-sügavat helki... 

Kui see kõik teda väsitama hakkas (kõik need magus- 
valusad unistused ja kogu keha iharalt loiuks tegevad 
kujutlused), ajas ta end pikkamisi sirgu ja ringutas käsi 
pea kohale tõstes. Kerged tuulehood puudutasid ta põski 
ja juukseid. See tõi ta lõplikult tagasi reaalsusse ja ta 
mõtles, et peaks jälle voodisse minema ning uinuma. 

Korraga, tahtes oma mõtet teoks teha, nägi ta suures, 
põrandast laeni ulatuvas peeglis oma lumivalget kogu, 
mis näis tuba täitvas kuukumas kaunilt pikana ning sih- 
vakana. Ta peatus keset põrandat ja hakkas end esma- 
kordselt elus tähelepanelikumalt vaatlema. Ta asetas rõi- 
vad toolileenile, käändus küljega peegli poole, tõstis 
käed kerge liigutusega pea kohale, langetas need jälle 
kohe ja silitas tasa-tasa, nagu hellitades üle oma piha, 
puusakumeruse ja suurte, särki pingutavate rindade. 

Ta polnud seni veel kunagi märganud oma keha kau- 
nidust. Mingi ennetundmatu argusega, millesse näis 
segunevat tugev annus iharat uudishimu, libistas ta õla- 
paela maha. Kuna ta oli ikka veel äsjatekkinud kujutel- 
made meelevalla all, võttis ta enda äkki sootuks alasti. 

Ta ei taibanud ise, millest see tuli, — kuid ometi mär- 
kas ta otse nagu endast eemal seistes, et vaadeldes oma 
lumivalget ihu pidi ta jälle tagasi pöörduma äsjaste 
unistuste juurde sellest, kellele ta annab kord oma keha 
ja hinge. Kui ta pilk närvilise kiindumusega kogu peegel- 
pildi haaras, tundis ta südant ootamatu ägedusega tuk- 
suma hakkavat ja pani särgi kiiresti tagasi selga, valla- 
tud veidrast kellegi juuresolu aimusest, mis oli ühtaegu 
magus, kuid samavõrra ka hirmutekitav. 

Ja sel soojal suveööl ei saanud ta üldse enam und. Ta 
nägi tuba kord-korralt valgemaks muutuvat, varje mär- 
kamatult kahvatavat ja vasekarva hommikut tabamatult 
läbi akna sisse hiilivat. Pildid seinal tõusid hämaru- 
sest esile; riiulikestele asetatud lugematud kujukesed ja 
büstikesed astusid lähemale; tapeetide ilmetu, aastatest 
pleegitatud muster sai ikka enam nähtavaks. Ta vaatas 
kibelevate silmadega uhket põdrasõnni, kelle kannul 
kihutas terve kari emaseid ja noori, ära kohutatud sulega 
kaunistatud kübaraid kandvate jahimeeste poolt. Uks igi- 
vana õlimaal kujutas kõrges pitskraes härrat, kelle sil- 
made torkav ilme ajas kananaha ihule. Ja kui ilm veelgi 
valgemaks läks, hakkas ta ajaviiteks jälgima mööda 
tolmust laesimssi jalutavat ämblikku, kujutledes oma 
tulevikku aiva luulelisemates värvides. 

Ta pea huugas küll väsimusest, ta ei jäänud aga siiski 
magama — uni oli tast põgenenud, ei tulnud ega tulnud. 
Ta tõusis jälle, otsis eelmisel päeval saadud kirja uuesti 

üles ja luges selle veel kord tähelepanelikult läbi. Kuid 
see ei öelnud talle midagi uut ja ta katsus jälle süve- 
neda öölaual lebavasse romaani, mille iga lehekülg oli 
tulvil õilsatest tunnetest ja armuvannetest. Aga Courths- 
Mahlergi ei suutnud täna ta erutatud närvidele vajalikku 
rahu tagasi anda. Siis lamas ta tükk aega kinnisilmi ja 
tuletas meelde üksikuid episoode oma minevikust, kuni 
viimaks tuli uni. 

Kuid mõtted ja kujutlused, mis olid teda vaevanud 
kogu öö, ei lahkunud tast magadeski. Ta oli läbi imbunud 
magusast romantikast nagu pesukäsn leigest veest. 
Kustki idealiseeritud maastikku = kujutavalt = maalilt 
meelde jäänud motiivid kerkisid elavatena ta unenägu- 
desse, laienesid lõpmatusse ja matsid enda alla kõik 
reaalse ja tõeliselt oleva. Loetud lood armastusest ja iga- 
vesest truudusest lavastusid ta isiklikul osavõtul. Ta 
nägi end elavat ja olesklevat ühes oma äravalituga kus- 
kil tundmatul maal, kesk imeilusat parki, järsul jõekal- 
dal. Ja teda äratas saledakehalise, sügavasilmse mehe 
õrn puudutus, kui see ta järele välja sirutas oma tuge- 
vad, kuid hellad käed, et neid põimida tema piha ümber. 

Silmi avades nägi ta voodi ees seisvat tädi Rosaliet, 
kelle nägu oli kõver lakkamatust kurjast vihkamisest. 
Ere päikesevalgus täitis tuba ja käoga kell lõi köögis 
üheksa. Kohkunud liiga hilisest ajast, kargas ta kohe 
istukile ja küsis: 

«Mis on, tädi?» 

Tädi Rosalie vastas huuli krimpsutades: 

«Ah või... mis on? Küsid veel?! Kas sa ka tead, et sa 
oled maha maganud terve päeva...? Tädi Tilde 
ootab... nun schneller, schneller!» 

Ta nõjatas teise käe lauaservale ja jäi tuppa. Tema 
ümmargused linnusilmad jälgisid Heleene iga pisimatki 
liigutust. Tädist mööda sammudes arvas tüdruk selgesti 
tunda võivat isegi selle tigeda, mõttetu vihkamise mõru- 
dat lõhna, mida vanapiiga kuivetu keha näis endast levi- 
tavat. Ja ta nägi jälle enda ees oma tõelist elu, nõnda 
nagu see oli seni ja nõnda nagu see jääb vist... igave- 
sest ajast igavesti. 

Rõivastumisega valmis saanud, astus ta kohe kõrval- 
tuppa, kus teda juba oodati. 


71 


Ja jälle algas raske päev, säärane, nagu neid oli ala- 
nud ja lõppenud juba lugematult palju enne tänast. 

Kuid — ime küll — täna ei tajunud ta kõigele vaata- 
mata pooltki seda raskust ja lootusetust, mis oli teda 
rõhunud varem. Lastes oma painduvatel ja tugevatel 
sõrmedel väledasti mööda kasuema tuima ihu edasi- 
tagasi käia, mõtles ta ikka ja jälle tollest ootamatult saa- 
dud kirjast. Kui haige vanake sapiselt ümisedes rõivas- 
tuma hakkas, ütles ta nagu muuseas, püüdes varjata 
endas lõõmavat erutust: 

«Aga nüüd oleks tarvis ka ülemisel korral... veidi 
seadida ja kraamida...» 

«Jah,» noogutas kasuema, «seda on seal tõesti tar- 
vis.. .» 

Heleene küsis nagu kartlikult põrandale vaadates: 

«Võin ma siis minna?» 

Kasuema mõtles pisut aega ja seletas siis: 

«Muidugi, see oleks tõesti kõige parem. Aga et... sa 
üksi...? Ma kardan nii-i kangesti, et sa viimaks ei oska, 
sa oled ju sellega veel nii-i harjumata. Palusin Rosa- 
liet, tema aga ei tahtnud sellest kuuldagi. Läbi häda, et 
lubas viimaks käed külge panna...» 

Heleene jooksis kohe põksuva südamega mööda kitsast 
treppi üles, avas roostetanud võtmega tollipaksuse tolmu- 
korra alla maetud ukse ja astus suurde külma pööningu- 
korterisse. See oli seinast seinani täis vana koli ning 
pehkinud mööblit. Oo jaa, küllap siin peab verist vaeva 
nägema, enne kui võib külalisi sisse lasta, — kõik tuleb 
puhastada, pühkida, üle tuulutada! mõtles ta rõõmsalt. 
Ja ta alustas kohe suure hooga tööd, rõõmustades enda- 
misi, et tädi ja kasuema kõik selle siiski temale usalda- 
sid. 

Kõigepealt vedas ta välja vanad mööblitükid, mis olid 
siia aastakümnete jooksul kokku kuhjatud. Kõikjal len- 
dasid paksud tolmupilved, ta ei saanud vahel muud kui 
ainult läkastada. Ta nägi oma higistavaid käsi mustaks 
muutuvat, soomusetaolise tolmukorra alla kaduvat. Aga 
seda suurem oli tema ärkav rõõm, kui ta viimase prügi- 
kühvlitäie tolmu ja prahti üle läve tõstis ja akende ette 
kardinad pani, millest tekkis lagedas toas kohe hoopis 
kodusem ja mugavam tunne. 

Läbi toa puhuvad iilingud tegid õhu varsti täiesti puh- 
taks. Lõõtsutades ja üleni higisena seisis Heleene ukse- 
posti najal ja vaatas suure heameelega oma äsjaste pin- 
gutuste tagajärgi. Ta hinge täitis seletamatu rõõm, ta 
juuksed lendlesid lõbusalt ümber pea. Talle tuli meelde, 
et teda oli alati hoiatatud tõmbetuule eest, kuid nüüd 
näis see hoiatus lausa lapsikuna, ja selle asemel, et seda 
arvestada, avas ta veel pluusinööbidki. Siis tiris ta vana 
sohva ja vedrumadratsitega voodi tagasi sisse ning ase- 
tas ühe ühte, teise teise tuppa. Ja toonud tädide korterist 
üles kolm-neli tooli ning laua, vaatas ta rahulolevalt 
naeratades veel kord üle mõlemad toad, piinliku hoolega, 
midagi unustamata. 

Ent parajasti, kui ta tahtis juba tagasi alla joosta, et 
kutsuda ka tädi Rosaliet oma saavutusi üle vaatama, 
torkas talle korraga silma seinte liigne lagedus. Pealegi 
oli tapeet lausa vesihalliks luitunud, selle tuhmil taga- 
põhjal polnud ainustki pilti ega ilustust! Ta mõtles, et 
see tühjus tuleb kindlasti millegagi täita. Kuna aga 
tädid oma korterist ei lubanud ära viia ühtki lugematu- 
test asjakestest, mis olid muutunud otsekui osaks nende 
lõpule lähenevast elust, otsis ta kummutisahtlist välja 
postkaardialbumi, mille ta oli kasuisalt oma viieteist- 
kümnendaks sünnipäevaks kingituseks saanud. 

Ta ei jõudnud veel trepilt lahkuda, kui teda hüüti. See 
oli tädi Clothilde — kasuema —, kes tahtis kõike oma- 
enda ihusilmaga näha. Ei aidanud seegi, et Heleene talle 
ära jutustas iga tühisemagi mööblitükikese seisukoha 
vastselt kordaseatud ärklikorteris. Ta ei jätnud enne, 
kuni tüdruk ta lihava keha suurte jõupingutustega tei- 
sele korrale talutas, kus ta kohe paljale voodimadratsile 
istus ja hirmsasti hingeldades oigama hakkas. 

«Oh-h, siia ma nüüd kindlasti suren!» hädaldas ta. 
«Jumala eest, siia ma nüüd kindlasti suren!» 

Siis aga tuli talle kohe jälle meelde tema kunagine 
sõbratar (et nad olid kord sõbratarid olnud, tema ja 
see oodatav, seda oli ta juba ka ise uskuma hakanud!), 
kellega ta tahtis meelsasti lobiseda nii paljudest asja- 
dest; ning pühkides kuidagi kassi kombel kord ühe, kord 
teise käega kaela ja nägu, mis higist otse ujusid, lisas 
ta luksudes: 

«Annaks issand, et see Ingeborg juba ruttu tuleks! Nii 
pika aja tagant sõidab mind vaatama ja leiab minu ase- 
mel eest ainult viletsa sandikese. Oeh, ma suren, mu laps! 
Ma suren! Ma suren!» 

Kuid ta ei surnud siiski, ta toibus juba varsti. Ta käs- 
kis enda tugitooli seada ja vaatas asjatundliku pilguga 
ringi. Paar vähemat eset laskis ta ümber paigutada, muu 
kõik oli aga temagi arvates oma kohale nagu loodud. 
Viimaks palus ta end uuesti trepist alla viia, oiates ja 
hädaldades veel valjemini kui äsja siia tulles. 

Rosalie, kellele noorem õde ruttas oma rahulolu aval- 
dama, vaikis tusaselt nagu alati. See kõik ei puutuvat 
temasse, saadagu sellest ometi kord aru! torises ta. Inge- 
borg ja selle poeg olevat talle sama võõrad kui iga teine- 
kolmaski! Aga kui Heleene ja Clothilde aeda jalutama 
läksid, kuuldi teda siiski teisele korrale komberdavat, 
kuhu ta jäi küll ainult mõneks minutiks. 

«Vana vares on kah uudishimu täis!» naeris Clothilde 
kihinal ja toetus kogu oma vastu maad kiskuva rasku- 
sega kasutütre õla najale. 

«Jah,» noogutas Heleene, naeratades ikka suure sise- 
mise rõõmu pärast. «Muidu poleks tal ju asja minuga 
nuriseda.» 

Nad astusid pikkamisi läbi aia, mööda kitsast rohusse 
tallatud rada, mida kahest küljest ümbritsesid tihedad 
sõstrapõõsad. Võõrasema hakkas korraga jutustama 
ammust väljamõeldist oma perekonnast ja sugulastest, 
kes olnud kõik eeskujulikud inimesed. Ta isa ja onud, 
enamikus tavalistest matsidest kõrgemal seisvad mõisa- 
teenijad, olevat oma järeltulijate eest väärikalt hoolitse- 
nud, võimaldades neile kõike, mis jumal iganes andis. Ta 
nimetas kümneid nimesid, mis olid Heleenele suuremalt 
osalt tundmatud; rääkis pilgu välkudes tühiseid lugusid, 
suurendades vähemagi kriteeriumita nende olematut 
tähtsust; ta vanad, kustumisel olevad silmad hakkasid 
kõike seda pajatades kavalalt muhelema, otsekui tuleks 
talle tagasi osa tema kaugest noorusest. 

Heleene kuulas tähelepanelikult, ehkki ta ei suutnud 
kasuema jutustusi juba ammugi puhta kullana võtta. 
Ning kui tädi Rosalie aeda ilmus ja neiule põhjendama- 
tuid etteheiteid tegema hakkas, halastamatult välja naer- 

des äsjakorrastatud tubade sisseseadet, pilgutas tädi 
Clothilde sõideldavale kavalalt-heatahtlikult silma ja 
naeratas julgustavalt. 

Veidi hiljem istusid nad pingile puhkama, kõik kolm, 
ja haige vana daam hakkas jälle vadistama oma pere- 
konna tõusuteest, kuna mõlemad kuulajad kangekaelselt 
vaikisid, üks ikka oma rõõmsaid mõtteid mõlgutades, 
teine vihaselt kokkupigistatud huultega mingisuguseid 
ebamääraseid liigutusi tehes. 

Korraga kuulsid nad hoovivärava tasast avanemist ja 
sulgumist. Nad vaatasid üle madalate põõsaste, kaelad 
õieli. Kuid nad ei näinud midagi, ainult sammude tümisev 
kaja kostis neile kõrvu; ja tädi Clothilde ütles viimaks 
kauasest rääkimisest hingeldades: 

«Vaata, mu laps, kes sealt tuli.» 

Heleene ajas enda kikivarbaile, plaksutas äkki käsi ja 
hüüdis: 

«Oi, see on kirjakandja ...!» 

«Kirjakandja?!» ütles tädi Clothilde uskumatult ja 
püüdis end samuti üles upitada. 

Heleene kordas väriseva häälega: 

«Jah, jah! Kirjakandja, jah. Ta läheb toa poole... Kas 
ma pean teda hüüdma?» Ja vanadelt vastust ootamata 
astus ta väledal sammul põõsaste varjust välja, läks üle 
muru ja ruttas läbi väikese jalgvärava õuele. 

Hülgevurrudega mees ei pannud teda tähele ja koputas 
sõrmenukkidega, mille vahelt paistis kokkumurtud paber, 
vastu suletud eeskojaust. Kui tüdruk ütles: «Palun, me 
oleme siin,» pöördus ta väsinult ning tõstis käe mütsi 
veerde. 

«Tervist, preili,» ütles ta sõbralikult. «Mul on midagi 
proua Nepomuukile... Elab selles majas keegi selle- 
nimeline?» 

«Jah,» vastas Heleene, «ma olen ta tütar...» 

Ta läks imelikult nõrgaks muutuvate põlvedega kirja- 
kandja juurde, silmad kiindunud kokkumurtud paberi- 
lehesse, mida ametnik käes hoidis. Siis kritseldas ta 
närvliku käekirjaga oma nime ulatatud raamatusse ja 
ruttas kohe tagasi tädide juurde, unustades isegi täna- 
mise, 

Võõrasema küsis uudishimulikult: 

«On see ehk midagi Ingeborgilt?» 

«Vististi küll» vastas Heleene. 

«Noh, mis sa siis ootad — loe ette, loe ette!» lausus 
a Rosalie omaltki poolt ja pigistas huuled kohe jälle 

inni. A 

Heleene istus tädide vahele, käristas telegrammi lahti 
ja laskis silmadel virgalt üle väheste ridade joosta, püü- 
des ilma ühegi vahemärgita ritta laotud sõnu lauseteks 
jagada. Tundmatu sõber teatas, et ta olevat eile kirja 
posti pannud, kuid kartvat nüüd, et see hilineb. Selle- 
pärast ruttavat ta telegrafeerimisega. Jah, nad viibivat 
juba teel ja lootvat õhtuse rongiga pärale jõuda. Rong 
sõitvat ametliku plaani järgi sisse täpselt kaheksa ajal, 
kaheksa ajal, ärgu seda unustatagu! 


«Täna?! Ingeborg tuleb juba täna!» hüüdis kasuema 
üllatunult ja sattus korraga säärasesse ärevusse, et ta 
jälle silmapilguks oma haiguse unustas ja tõusta püüdis. 
«Heleene, mu tütar... ole nii hea ja mine vaata kohe, 
kui kaugel kell praegu on!» hüüdis ta uuesti higistama 
hakates. 

Rosalie pomises vihaselt: 

«Või siis juba täna! Ja missuguse tooniga sellest veel 
teatatakse! Kakadu-u! Nagu peremees kohe!» 

Heleene, kes oli vahepeal jooksujalu toas käinud, hõi- 
kas juba ukselt: 

«Kell on kümme minutit üle viie.» 

Korraga sattus tädi Clothilde lausa paanikasse. Nii 
või teisiti, aga ta pidavat kindlasti Ingeborgi tuleku 
ajaks jaama minema! — teatas ta resoluutselt. — Jah, 
jah, see olevat ta püha kohus; ta tundvat end täna täiesti 
tervena, isegi jalad polevat enam tuimad; ta olevat kin- 
del, et see tubli jalutamine talle rohkem kasu toob kui 
siin pinkidel peesitamine! Et näidata oma võimisi, tõu- 
sis ta reipust teeseldes ja tegi paar abitut sammu, lange- 
des aga juba järgmisel hetkel juurderutanud kasutütre 
käte vahele. 

Ent ka see ei kohutanud teda põrmugi ta kavatsustes 
ja ta hakkas vihase häälega nõudma, et teda tuppa aida- 
taks, — ta tahtvat rõivastuda nagu kord ja kohus, ei 
kõlbavat ju külalisi vastu võtta nõnda koduselt! 

«Sa oled hull inimene!» ütles Rosalie lühidalt ja tõm- 
bas huuled Aet og T prunti. 

«Ise sa oled hull!» vastas Clothilde sama sõjakalt. 

«Oled jah hull! Mida vanemaks sa saad, seda hulle- 
maks sa lähed! Kas sa siis ise ei mõista, lollike! Ennast 
sääraste tühjade pärast vaevama hakata!» põlastas õde. 

Kuid Clothilde jäi oma nõudmise juurde kindlaks ja ta 
erutusest kähe hääl vaikis alles siis veidikeseks, kui 
Heleene ta tõesti tuppa talutas ja tema ümberriietamisele 
asus. 

Kell polnud veel pool seitsegi, kui nad juba mineku- 
valmis olid. Kuigi tädi Rosalie pidas oma joont ja püü- 
dis oodatavate külaliste vastu võimalikult pahatahtlik ja 
vaenulik näida, oli ta end siiski samuti ehtinud, ületades 
toreduselt nii õe kui õetütre. Ta kandis pikka musta siid- 
kleiti, mille maad mööda lohisev saba keerutas tolmu 
õhku; ta vähesed juuksed olid lagipähe puntrasse soetud 
ja sädelesid loendamatute kammide ja nõelte koorma all, 
mis ei mahtunud madalasse tanutaolisse sametküba- 
rasse; kindlasti oli ta end vähe minkinudki. 

Ja lihtsam ning kaunistamatum mõlemast vanast oli 
Heleene, olles nagu tavaliselt rõivastunud oma harilikku 
vanamoelisse kleiti — parema puudumise tõttu. 


Koi A AH EAK SD ANS PRAE AJAT 0 2 KOK 


OODATAVAD JÕUAVAD PARALE 


ee jaama polnud kuigi pikk. Heleene kannatas kan- 

gelaslikult välja oma ränga koorma, mille moodustas 
kasuema liialt lihav keha, mis toetus kogu raskusega ta 
käsivarrele. Kui jaama hooned viimaks paistma hakka- 
sid, olid nad kõik nii väsinud ja tüdinud, et oleksid 
meelsasti puhanud kas või keset uulitsat. 

Kuna rongi tulekuni oli veel ligi kümme minutit aega, 
istusid nad vedurite suitsust tahmasele perroonipingile. 
Tädi Rosalie manas endamisi neid «neetud logelejaid», 
kelle pärast ta pidavat praegu siin konutama; Clothilde 
masseeris aeg-ajalt oiates oma pakitsevat vasakut kätt; 
Heleene vaikis ja katsus unistada. Tihe inimmurd, mis 
voogas venides edasi-tagasi, laskis kuuldavale imelist, 
lakkamatut, pikkamisi suigutavat suminat nagu töötav 
mesilastaru. Silmapiirile lähenev õhtupäike pani õlised 
raudrööpad rasvaselt läikima. 

Korraga kuuldus rongi tümisevat lähenemist. See tor- 
mas kõrgete puuriitade vahelt esile nagu hiiglasuur süsi- 
must hobune, kael edevalt rõngas, pannes maapinna 
jalge all tasakesi värisema ja paisates enda kohale suuri 
musti suitsusambaid, mille pahvakate vahel helkisid tuli- 
sed sädemed. Heledasti tuututades lõikas vile kuuma 

õhku. Ning enne veel kui Kolme Vaeva Tee elanikud 
suutsid tõusmagi hakata, kihutas ähkiv vedur juba jaa- 
mahoonest mööda, tasandades järk-järgult käiku. Siis 
peatus päratu pikk rong väikeste nõksatuste haaval ja jäi 
korraga imelikult liikumatuks ning massiivseks-raskeks, 
otsekui oleks ta siin seisnud juba mitu aastasada. 

Heleene ühes tädidega suruti vastu jaamahoone seina, 
kuhu nad pidid jääma seniks, kuni tung vähenes. Vagu- 
nitest väljuvad reisijad oma raskete pakkide ja kompsu- 
dega segunesid ootajatega tihedaks, raskesti liikuvaks 
puntraks. Hõigati, tõugeldi, vabandati, vannuti. Siit kui 
sealt kuuldus laste hädaldavat nuttu ja seda, kuidas 
emad neid nagu häbenedes vaigistama ruttasid. Ja kor- 
raga pääses üsna seina veerde surutute läheduses lahti 
toores kaklus, — politseinik tahtis jaamaesiselt kõrval- 
dada kaht joobnut, kes aga oma truude sõprade abil 
vastuhaku organiseerisid. 

Kui perroon viimaks jälle tühjenema hakkas, vaatasid 
Kolme Vaeva Tee elanikud otsides ringi, tädid tusaselt 
ja väsinult, Heleene aga üha suureneva ärevusega süda- 
mes. Kasuema püüdis end võimalikult nähtavaks teha, 
olles kindel, et teda tuntakse; Rosalie pomises jälle mi- 
dagi — ka tema oli äkki uudishimulikuks muutunud ja 
tundis end väga ärevana. Heleene oli nii närviline, et 
isegi hambad kippusid suus plagisema. Aga nad ei näi- 
nud väheste edasi-tagasi jalutajate ja siin-seal seisjate 
hulgas ühtki säärast, keda nad oleksid võinud oodatava- 
teks pidada. Ja nad hakkasid juba lahkumisele mõtlema, 
pettunud ning tusased, kuna see tolmune teekond oli neid 
kõiki tublisti väsitanud. 

«See ei ole Ingeborgist ilus, et ta meid asjata oodata 
laskis,» ütles tädi Clothilde tagasi pingile istudes, 

«Ei ole ilus, ei ole ilus! Mis — ei ole ilus?! See on 
skandalöösne, see on inetu!» ütles Rosalie. 

Aga Heleene arvas vaikselt, värin hääles: 

«Võib olla, et nad meid ei näinud ja minema hakkasid.» 

Pikkamisi jäi perroon täiesti tühjaks. Autode mürin ja 
jaama taga kundesid oodanud voorimeeste hobuste nors- 
kamine kadus kaugusse ning vaikis. Ametnikud talitasid 
tülpinud nägudega oma hädavajalikke talitusi; pärani 
avatud telliskivivärvi vagunitest laaditi välja pagasit, 

posti ning kaupa. Ja varsti ei näinud oodates pingil istu- 
jad enam kedagi peale keskealise, albilt riietatud daami, 
kelle moodsalt kirju seelik astumise juures kuidagi häbi- 
tult veidi noorema härra heledat püksisäärt puudutas, 
kuna see hoidis daami hellalt käe alt. Nende kannul käis 
aga suurekasvuline, ilusa, kuid pisut lõdva näoga noor 
mees, kandes kummagi käe otsas rasket kohvrit ja suit- 
setades samal ajal pikavarrelist piipu. Kõik kolm vestle- 
sid tasakesi omavahel, 

«Mis me siin veel kiikame, ep ole siin enam kedagi 
peale nende eputiste,» pomises Rosalie ja kissitas vahet- 
pidamata oma ümmargusi öökullisilmi. 

«Jah,» noogutas Clothilde roidunult. «Need on tõesti 
ainukesed.» 

Heleene ütles pettumusest nõrga häälega: 

«Jah, see on õige — mis me siin enam vaatame... 
hakkame juba parem minema.» 

Kuid kaks vana tundsid end liiga väsinutena. Võiks 
ehk siiski veel vähe puhata, arvas Clothilde. Ta lihav 
nägu oli ikka üleni higivermeis, mida nõrgus kogu aeg 
alla mööda ta paistetanud põski. Ta jalad olid tuimad ja 
valutasid hirmsasti, ta pidi jälle mõtlema halvatuseohule, 
mida ta kartis üle kõige. Ja kuna valitsev kuumus ning 
väsitav ootamine jaamas olid mõjunud tasse masendavalt, 
hakkas ta oodatavaid sisemise kibedusega manama, 
süüdistades neid hoolimatuses sõprade vastu, kes olevat 
teinud omalt poolt kõik väärikaks vastuvõtuks. 

«Ta ei ole nähtavasti enam see, mis ta oli varem, aeg 
on tasse oma halvad jäljed jätnud,» ütles ta, nihutades 
end pikkamisi kõval pingiotsal edasi-tagasi. «Mina ja 
kõik minu sugulased, me mäletame teda äärmiselt kor- 
ralikuna. Ma ei suuda tast aru saada, jumala eest, ma ei 
suuda tast enam aru saada!» 

«Niisugune vana lita on ta alati olnud,» purskas Rosa- 
lie, ise kangesti rahul selle haavava nimetusega. 

«Ei, kaugeltki mitte alati,» ütles Clothilde. 

Kuid kuri vanapiiga ei andnud: järele. 

«Nad on puha närud, esimesest viimaseni! On närud 
olnud ja jäävad ka närudeks!» kinnitas ta kähinal. 

«Aga võib ju olla, et mõnesugused takistused... ei 
lasknud neil tulla,» arvas Heleene, lähedal nutule. 

Ja jälle silmitsesid nad tusaselt vaikides seda oma- 
pärast kolmikut, — edasi-tagasi jalutavat daami oma 
kahe kavaleriga. Nähtavasti ootasid nemadki kedagi. 
Sest iga veidikese aja järel pöördus üks või teine neist, 
et ringi vaadata. Ja iga kord, kui jaamahoone uks suure 
kolinaga avanes, sisse või välja lastes mõnd ametnikku, 
lendas nende nägudest üle kerge lootusevari, mis aga 
kohe kadus. 

Korraga muutus proua Clothilde tähelepanelikuks. Ta 
massiivne keha kummardus ettepoole ja kogu ta nägu 
keskendus teravaks vaatlemiseks. Ja toreda daami veel 
kord möödudes tema istekohast hüüdis ta äkki hädaldava 
häälega, otsekui näeks ta lummutist: 

«Ingeborg, mu jumal küll, In-ge-borg!» 

Rosalie kordas uskumatult: 

«Ingeborg?! Kus?» 

Ja Heleene küsis: 

«Kus, mamma, kus ta on?» 

«See seal,» ütles kasuema. 

Nad vaatasid üksisilmi möödajalutajat, kõik kolm. See 
oli kibedas vestluses oma vanema kaaslasega. Kui nad 
peatusid, et pöörduda, hüüdis Clothilde: 

«In-ge... mu armas, see oled ju sina!» 

Ta püüdis võitu saada end vallutavast pööritusest ja 
tegi jõupingutusi, et tõusta. Kuid ta vaarus ja langes 
tagasi. Heleene, kes ruttas teda toetama, nägi üle ta 
õla, kuidas kirev daam kaaslase käest küünarnuki vabas- 
tas ja nende poole jooksis, ise teatraalselt häälit- 
sedes: 

«Clo-o-o! Ah, taevas, Clo-o, si-na! Tere! tere! Jumala 
eest, ma poleks teid tundnud, kui te poleks mind hüüd- 
nud! Preili Rosalie, eks? Ah, kuidas te olete küll mõle- 
mad hästi alal hoidunud! Ja mina, rumalukene, arvasin 
eest leida kaht vana tudikest.» 

Andmata aega endale midagi vastata, ruttas ta neid 
kaelustama. Kogu ta hästiravitud sihvakas keha, isegi 
kael ja nägu lõhnasid tugevasti maikellukestest, mida ta 
näis kandvat oma kriiskavalt kirju kleidi all. Ta nina, 
otsaesine ja põsed olid tugevasti puuderdatud, huuled 
aga kirsspunased ja samuti lõhnavad. Kui ta mõlemaid 
vanu isegi suudlema kippus, võisid need näha laia 

kübaraveere taha varjatud kulme, mis olid kitsad ja süsi- 
mustad. Ta kordas vahetpidamata ja vaimustunult: 

«Ah, mu jumal, mu armsad... ah, mu jumal, mu arm- 
sad! mu armsad... mu armsad!» 

Esimesed tormitsevad õrnused avaldatud, pöördus 
daam Heleenegi poole. 

«Leeni, eks ole?» küsis ta, ikka tarbetult koketeerides, 
just nagu kuskil kõrgemal kohal seistes ja luulelist osa 
etendades. 

«Jah, see on Leeni,» ütles Clothilde. «Ta on suureks 
kasvanud, kas pole?» 

«Oo, ta on suureks kasvanud! Ja kui ilus!» hüüdis 
daam. Ta vaatas neidu nüüd ülalt kuni alla, pealaest 
jalatallani, ja oleks arvatavasti meelsasti südamest 
naernud tema vanamoeliste rõivaste ning inetu vana- 
moorliku soengu üle, — kui nad oleksid olnud kahekesi. 
Kuid ta valitses end meisterlikult ja kordas uuesti: «Tae- 
vakene, ja kui ilus! Jumalukene küll, kui ilus ja kui sih- 
vakas! Ah, issand, kes oleks mulle küll ütelnud, kui ta 
oleks mulle tänaval vastu tulnud, et see on seesama tüd- 
ruk, keda ma olen nii tihti süles kandnud! Ah!» (Muide 
— midagi sellist polnud ta tõeliselt kunagi teinud!) 

«Jah, ta on hästi kasvanud,» noogutas Clothilde, kasu- 
tütre üle siiralt uhkust tundes. «Ta on meist kõigist 
pikem, ja — mis peaasi — palju tervem. Aga sellest on 
ju ka hulk aega möödas, mil sa teda viimast korda 
nägid.» | 

«Jah, sellest on tõesti hulk aega möödas,» noogutas 
Ingeborg ja sinatas proua Clothildet ka oma poolt. «Sa 
isegi oled vahepeal palju muutunud... niisama vist 
minagi.» 

«Küllap muidugi, mis seal rääkida,» naeratas Clot- 
hilde. «Need on ju ometi aastad, mis on meist üle veere- 
nud. Mõtelda ainult, ma olen juba üle kuuekümne. Sina 
oled küll palju noorem, aga küllap annavad need aastad 
end sinugi juures tunda...» 

«Annavad, annavad!» noogutas kirev daam ning rut- 
tas kohe tutvustama oma kaht kaaslastki: «Minu poeg 
ja mu mehe lähem sõber proviisor Lutvei. Eks ole, Alek- 
sandergi on tugevaks ja kenaks meheks sirgunud? Ta 
lõpetas ülikooli ja saab varsti koha. Mu mees, kohtupris- 

tav, võtab enda lähemal ajal vabaks ja Aleksander asub 
kohe ta asemele. Ah, ta on lõbus poiss, see üleannetu, see 
üleannetu! Ma olen kindel, et te kõik teda veel armas- 
tama hakkate!» hüüdis proua Ingeborg oma edevat vadi- 
nat lõpetades. | 

Härrad suudlesid viisakalt vanade daamide käsi. — 
Neid rõõmustavat igatahes väga isiklikult kokku puutuda 
inimestega, kellest neile on räägitud nii palju-palju 
head! — Olevat üllatav, mihukesed ilusad ilmad seisavad 
juba kauemat aega! — On preili Nepomuuk ennast ka 
hästi pruuniks põletanud ja sisse päevitanud? Merevesi 
on nüüd vist küll leige nagu katlas? Ja preili Nepomuuk 
käib suplemas vist iga päev, eks ole, — on ju raske 
kujutleda, et sääraste ilmade juures mõni inimene ka 
midagi muud teeb! 

«Ei, ma ei käi suplemas...» ütles Heleene kogeldes ja 
punastas korraga. 

«Te ei käi suplemas?» imestas noorhärra Link. 

«Jah,» kordas Heleene, «ma ei käi suplemas.» 

Selle tibatillukese kahekõne ajal nägi ta enda ees mehe 
naeratavaid, heasüdamlik-sõbralikke silmi ja need aja- 
sid ta imelisse ärevusse. Pilk maha pööratud ja käed 
selja taha peidetud, nõnda näis ta midagi ootavat. Ja 
Aleksander Link lausus veidi edevalt: 

«Ma usun, et te naljatate. See oleks ju võimatu. Pea- 
legi veel arvesse võttes teie elukohta, — te elavat ju üsna 
mere kaldal. On see nõnda?» 

«Meie majast on mereni tõesti ainult mõnisada 
sammu,» seletas Clothilde kasutütre eest. «See on ilus ja 
vaikne koht. Aga Heleene on ju veel nii noor ja kogene- 
matu, et ma olen seda talle ikka keelanud.» 

Ta lausus neid sõnu täie veendumusega, sootuks tõsi- 
selt, ega märganud seda pikka ja paljutähendavat pilku, 
mille äsjasaabunud külalised omavahel vahetasid. 

Proua Ingeborg küsis: 

«Noor ja kogenematu? Kuidas seda mõista tuleb, 
armas sõber?» 

Clothilde seletas kohe oma tavalise sõnarohkusega. Ta 
maalis külaliste vaimusilma ette kohutava pildi supel- 
rannast, kus ei tuntavat enam vähematki häbi ega au; ta 
rääkis jultunud paarikestest, kes käivat seltsis vees; 

neist, kes ei kartvat viigilehtedest vaevalt suuremates 
kostüümides ringi jalutada isegi pargis; kõlvatutest 
meestest ja naistest, kelle poolalasti ihud vedelevat tun- 
dide viisi liival, vaevalt paari vaksa kaugusel üksteisest. 
Ja oma kasutütart, kes olevat saanud korraliku ja ees- 
kujuliku kasvatuse, kes olevat häbelikum veel kui ta ise 
ja keda viivat minestusse juba kas või juhuslikumgi too- 
rus, oma kasutütart hoidvat ta säärasest kõlvatust 
kohast eemale nagu vastikust, mitte kunagi kasuks tule- 
vast nakkushaigusest! 

«On asi siinpool kandis siis tõesti nii hull, proua Nepo- 
muuk?» küsis Aleksander ja naeris. 

«Muidugi on... ja kindlasti palju hullem veel,» noo- 
gutas tädi Clothilde. 

Proviisor Lutvei naljatas tõsise näoga: 

«Aga sel juhul on ju võimatu siia isegi peatuma 
jääda!» 

«Mitte just võimatu,» ütles vooruslik vanake. «Meil on 
suur ning avar aed ja seal ei sega teid keegi.» 

Proua Clothilde ei märganud oma lihtsameelsuses 
seda, mida märkas ta skeptiline õde, — ta võttis puhta 
rahana iga lausutud sõna, kuigi sellesse varjatud huu- 
mor ja heatahtlik pilge selgesti silma paistis. Vaatamata 
oma aastatele oli ta lasknud end üsna tavaliste kompli- 
mentidega pehmeks teha, oli praegu erakordselt lõbusas 
tujus ja tahtis palju lobiseda. 

Esimesed vastastikused meelitused ja ülistused öeldud, 
lausus Rosalie, kes seisis kogu aeg vähe kaugemal ja 
muigas varjamatu umbusuga: 

«Noh, eks hakkame vahest minema. Kodus võite ju 
jätkata!» 

«Issand, ma unustasingi!» hüüdis Clothilde tehtult 
hädaldades. «Aga sa ju vabandad mind, mu armas, sest 
ma olen tõesti nii väga liigutatud sinu küllasõidust. Sa 
jääd ju ometi kauemaks, eks ole?» 

Proua Ingeborg vastas: 

«Arvatavasti kogu suveks.» 

«Nii on hea, nii on hea!» ütles Clothilde. 

Kui nad perroonilt lahkusid, et ootavatesse üüriauto- 
desse istuda, hakkas ta suure hoolega lobisema oma haigu- 
sest, pettes seda tehes nii külalisi kui iseennast. See ole- 

vat kindlasti mingi juhuslik häda ja ta arvavat, et see 
juba varsti mööda läheb; halvatusele polevat ta veel iialgi 
mõelnud — jumal küll hoiaks, muidugi mitte, — kuigi 
mõned tuttavad vanaprouad teda just selle eest hoiatavat. 
Ja kuna Heleene teda vaikiva autojuhi abil sõidukisse 
upitas, algas ta kohe lõõtsutava häälega sellestki, kuidas 
ta olevat end ravinud kalmusejuurte vannidega, polevat 
aga nendest vähematki kergendust saanud ja kuidas ta 
laskvat end nüüd kolm korda päevas masseerida, millest 
ta tundvat tõesti ainult head ja kõige paremat. 

«Elu lihtsalt... lihtsalt... voolab minusse tagasi!» 
hüüdis ta ja sattus ise oma sõnadest vaimustusse. «Ma 
olen hakanud seda loomulikuks arstimisviisiks nimetama. 
Tohtreid ma ei usu... neid petiseid... sest neile on täh- 
tis ainult raha. Ja mis need praeguse aja tohtrid õieti 
ongi! Noorukesed! Ei mingisugust auväärsust. Aga kui- 
das peaksin ma enda lahti koorima ühe niisuguse albi 
noormehe juuresolekul, kuigi see oleks ainult... arst?!» 

Naerdi. Tädi Clothilde pidas oma nalja kordaläinuks 
ja sattus järjest enam hoogu. Ta unustas isegi halva 
surve südame kohal, mis piinas teda juba mitmendat 
päeva. Ja kui autod veidi hiljem ähkides peatusid, ei taht- 
nud ta kuidagi uskuda, et nad on juba koju jõudnud, 
ehkki ta tundis väga hästi ära oma maja ja seda ümbrit- 
seva viltuvajunud aiaplangu. 

Heleene istus noore Lingi kõrval ja hingeldas kuumu- 
sest ning ärritusest. Mees oli teda kogu tee uuriva pil- 
guga vaadanud, temaga rääkinud ja naljatanud; ta tun- 
dis selle lõhnavat hingeõhku oma nägu puudutavat ja 
tema tasast naeru oma kõrvus helisevat; ta põlv, mis oli 
surutud kõvasti vastu mehe heledates pükstes põlve, 
otse põles seletamatust kuumusest. Aga kui Aleksander 
tõttas teda suure viisakusega sõidukist välja aitama, 
sattus ta korraga niisugusesse segadusse, et oleks pea- 
aegu pikali komistanud, kui teda poleks haaranud kaks 
tugevat, kuid samal ajal ka hella kätt. Ja sel silmapilgul 
mõtles ta tahtmatult ja kuidagi kiiresti-kiiresti oma öis- 
tele unedele, mis näisid hakkavat äkki täide minema. 

Kui mehed pererahvaga kaasatulnud teenija abiga 
raskeid kraamipakke autost välja tirisid, seisis ta kõrval 
ja jälgis töötajaid imeliselt peksva südamega. Ta pidi 

end üha sagedamini võrdlema selle tugeva, energiliste 
liigutustega ja oma prouast peaaegu veelgi moodsamalt 
riietatud tüdrukuga, kelle käed puudutasid väledasti 
askeldades kord üht, kord teist asja. Tal oli lühike, vae- 
valt põlvi varjav seelik ja lihtsa lõikega pluus, mis tegi 
hästi nähtavaks ta lihavad rinnad ja päevitunud õlad. 
Iga kord, kui ta midagi võttes-haarates ettepoole kum- 
mardus, avanesid vähe kaugemal seisjate pilgule tema 
tugevad ja lihaserikkad õndlad, mida ei ulatunud hästi 
varjama ihuvärvi siidsukad. Pakid viimaseni hoovi kan- 
tud, peatus ta hetkeks, võttis käekotist miniatüürse kar- 
bikese ja hakkas end kõigi juuresolekul puuderdama, 
pööramata vähematki tähelepanu kahe vanamoelise 
daami kohkunud ilmele. 

«See on su toatüdruk?» küsis tädi Clothilde, kui ta 
proua Ingeborgi ja Rosaliega silmapilguks üksi jäi. 

«Jah, see on minu majateenija,» noogutas proua Inge- 
borg. «Meeldib ta sulle?» 

Vana daam ütles: 

«Ei. Kindlasti leiduks sellele kohale palju sobivamaid 
isikuid!» 

Proua Ingeborg tähendas naerdes: 

«Aga ta on ju väga tubli ja hoolas.» 

Ning tädi Clothilde vastas pilkavalt: 

«Muidugi. Ja kindlasti ka väga edev.» 

Nõnda vesteldi pisut aega keset hoovi. Haige vana 
daam istus oma kõrkjatest tugitoolis, külaline seisis ta 
juures, heites aeg-ajalt hellitavaid pilke üle oma ilusate 
säärte. Ta oli ümber võtnud suure siidsalli, mille pikad 
narmad puudutasid astumise juures ta kleidi alumist 
serva. Kuna ta oli sihvakas ja mitte just liiga lihav, näis 
ta eemalt vaadates sootuks noorena, kuigi lähenes iga 
päevaga viiekümnendale eluaastale. Ja tädi Clothilde, 
kellele ei jäänud sõbranna erakordne noorus märkamata, 
tähendas korraga varjamata imestusega: 

«Jumal küll, kuidas sa veel välja näed! Mina olin sel 
ajal juba täiesti hall ja kühmas.» 

Proua Ingeborg naeris edevalt, kuid ei vastanud 
midagi. 

Varsti selle järel läks ta lauldes mööda treppi üles, et 
end pesta ja värskendada. 

«JA MIS ON KÕLBLUS, PROUA?» 


5 aka tulek tõi majja hoopis rohkem elu ja liiku- 
mist, kuigi see elu ja liikumine tekitas kahe vana 
daami vahel juba esimesel päeval rohkesti arusaamatusi. 
Proua Ingeborg oli üks neid energilisi ja elavaid naisi, 
kes tunnevad juba õhust uute moevoolude ja «revolutsioo- 
niliste maailmavaadete tõusu perekondlikes suhetes», ja 
kes haaravad kõike kas ainult pinnaliselt või jälle liial- 
dustesse minnes, — igal juhul aga jumaliku muretusega 
ja suure usuga oma isiklike arvamuste õigsusse. Ta pidas 
end arukaks ja tooniandjaks igal alal ja igas küsimuses, 
mis võimaldas tal elus alati hästi silmapaistval kohal 
püsida. Ta arvas end olevat kompetentse naisliikumises, 
armastas jutlustada isamaalisust ja peenelt põhjenda- 
des maha sajatada pahempoolseid parteisid; teda võis 
täie õigusega pidada üheks agaramaks «Naiskaitseliidu» 
korraldajaks oma kodulinnas ja ta ise jutustas suure paa- 
tosega humoristlikke lugusid maleva laagrielust, millest 
ta olevat paaril puhul majandusjuhina osa võtnud. Või 
ta kõneles pikalt ja laialt — kadetsemisväärse kire ning 
veendumusega — 0«Intelligentsete Naiste Ühingust», 
kuhu ta kuulus samuti juba kauemat aega, tema ja veel 

palju temataolisi «arenenumaid = seltskonnadaame». 
(Tema enda sagelitarvitatav termin!) 

Aga kõige selle kindlale alusele toetuva ja kogu oma 
olemuselt paratamatult väga konservatiivse kõrval aval- 
das ta vaimustavat poolehoidu ka neile parajasti moes- 
olevatele ultramodernsetele vooludele, mis jutlustasid 
kas või sääraseid asju nagu näiteks sõprusabielu. Ta oli 
selle kohta läbi lugenud tohutu hulga vaimukaid raama- 
tuid (nii teoreetilisi kui ka ilukirjanduslikke) ja omaks 
võtnud kõik ülistava, mida ta nüüd südilt kaitses. Ja nii 
vaidleski ta juba esimesel õhtul kahe vana daamiga küsi- 
muse üle, kas viib olevik oma liigse vabadusega sek- 
suaal-alal inimsoo vastu langusele või tõusule. Ning ta 
kinnitas: tõusule! 

Kuid selle viimase probleemi juures ühinesid ta vastu 
mõlemad õed. Säärane vaade tundus neile lausa haava- 
vana ja ärritas neid väga. Nad tuletasid jälle meelde 
seda suurt häbitust ja autust, mida armas Ingeborg või- 
vat juba hommepäev näha rannas ja supelpargis, kuhu 
ei julgevat enam ammust ajast astuda ükski moraali- ja 
kasvatusreegleid austav inimene. 

«Jah, jah, seal ta sul ongi, see «vabadus armastuse 
alal» ja sinu luuleline sõprusabielu!» hüüdis tädi Cloo. 

Kui mõlemad vanad daamid oma väidetes liiga äge- 
daks kippusid minema, lausus Ingeborg naerdes: 

«Nii jah! Nii, nii, jah! See, et mehed ja naised ühes 
suplemas käivad ja teineteise lähenedes enam kiljatades 
ja karjudes metsa ei jookse, ei mahu teie hinge. Aga võite 
te siis kätt südamele pannes ütelda, et kõlblus vanasti 
palju kõrgemal oli, vaatamata selleaegsele rafineeritud 
häbelikkusele ja pikkadele kleitidele, mis ei lasknud 
vabalt jalgugi liigutada... hahahaa! Teie, mu armsad, 
eksite, kui arvate, et kleidid ainult sellepärast lühikesed 
on, et mehed meie sääri näeksid ja meisse armuksid. Oh 
ei! Nad on lühikesed lihtsalt sellepärast, et me ei taha 
enam kanda mööda maad lohisevaid riideid, et need 
meile tülinaks on, ja ka sellepärast, et me ei leia põh- 
just... oma kaunidust varjata!» 

«Oma... kaunidust? Ah nii! Ah nii!» naeris Rosalie 
pilkavalt. 

«Jah, ma ütlesin «oma kaunidust»,» noogutas proua 

Ingeborg. «Muuseas — kas pole praegune mood siis 
tõesti palju praktilisem ja nägusam kui see, mida teie 
siin A oled eelistate. . .?» 

««N-nägusam? Aga palun väga, mu armas!» hüüdis 
nüüd ka Clothilde, kuigi ta ägedus ei tundunud päris 
ehtsana. «Pead sa siis seda nägusamaks ja praktilise- 
maks, kui igaüks võib su õndlaid vahtida ja... su vastu 
häbiväärseid mõtteid haududa!» 

«Ja kuigi vahitakse, ja kuigi hautakse, — mis siis sel- 
lest,» ütles Ingeborg väga täpselt ja väga kõlava hää- 
lega. «Ma pole ometi veel langenud ega kõlvatu, kui ma 
oma ihu üle häbi ei tunne. Inimesed patustavad igal 
sajandil, muidugi need, kellel on patustamiseks kaldu- 
vusi, olgu siis pikkade või lühikeste riiete ajal. Pealegi 
öeldakse, et varjatud vilja ihaldatakse ikka suurema 
kirega, suurema hooga.» 

«Siis pole ju üldse enam riideid tarvis!» hüüdis Rosalie 
viha pärast hingeldades. 

«Jaa, aga talv ja sügis?» naeris Aleksander üle laua. 

«Ükski mood ei tohi minna liiga kaugele, see on selge,» 
püüdis Clothilde külaliste väidetele väärikalt vastu 
vaielda, ja korraga märkas Heleene jälle, et kasuema 
võis kõnelda eesti keelt ilma ühegi veata. 

«Mood on tingitud maailmasuhtumisest,» ütles Inge- 
borg resoluutselt ja üleolevalt. 

«On see tänapäeva maailmasuhtumine siis tõesti nii 
lühike ja hilbendav nagu moodsad kleidid?» küsis tädi 
Cloo ja naeris. 

«Tänapäeva maailmasuhtumine jutlustab vabadust,» 
vastas Ingeborg. 

«Ja vabadus seisab häbitunde täielikus kadumises? 
Vabadus seisab oma ihu väljanäitusele seadmises? 
Oma põlvede ja säärte hästi nähtavaks tegemises?» 
küsis tädi Cloo. 

«Ei, mitte selles, see on ainult järeldus,» ütles Inge- 
borg ja võttis nüüd peale sellise autoriteetse tooni, et 
lugupidamine tema vastu pidi kasvama vähemalt kahe- 
kordseks. «Vabadus seisab äratundmises, et ma võin 
vahest olla ka nii, nagu ma tahan, aga mitte nii, nagu 
ma pean. Kui ma tahan lebada rannas meestuttavate 
seltsis, — miks ei võiks ma seda siis mitte teha? Kui ma 

tahan end rasketest ja kitsastest rõivastest vabastada ja 
päikese kätte siruli heita, — miks ei või ma siis sedagi 
teha? Või kui ma tahan, et kleit ümber säärte ei loten- 
daks ja mul pisut vabam liikuda oleks, — miks ei või ma 
siis vastavaid samme astuda ja need puudused oma tua- 
leti juurest kõrvaldada? Meie, naised, oma karmide ja 
kadedate meeste-kaubaomanikkude tahtetud vangid, elu- 
aegsed sunnitöölised, kes peavad iga pisemagi soovi 
puhul endalt esmajoones küsima, et kas see on ka küllalt 
kooskõlas minu häbelikkusetunde ja maksvate tabu- 
dega — see tähendab meie abikaasade poolt ülesseatud 
piiridega! Mu armas, moed ei loo kunagi maailma- 
vaateid, küll aga maailmavaated moode. Ja praegune 
lihtsustunud, otse äärmuseni lihtsustunud mood ongi 
tingitud vabast maailmavaatest, mille nimel oleme meie, 
organiseeritud naised, nii pikka ja halastamatut r-revo- 
lutsioonilist võitlust pidanud ja mis ikka enam ja enam 
maksvusele pääseb.» 

«Revolutsioonilist? Tähendab — mässulist?!» hüüdis 
tädi Clothilde. 

«Need on ainult ilusad sõnad!» lausus Rosalie. 

«Mitte põrmugi ainult ilusad sõnad! Jah, me oleme 
revolutsionäärid, me oleme mässajad!» ütles Ingeborg ja 
heitis pea uhke liigutusega kuklasse. 

«Annaks jumal, et need tõesti ainult sõnad oleksid! 
An-naks jumal! Muuseas, ka see on õige, — kui inimene 
on liiga kaugele läinud, otsib ta oma süüteole alati 
vabandusi ja põhjendusi!» hüüdis tädi Clothilde Helee- 
net üllatava teravmeelsusega ja ta põsed hakkasid 
pikkamisi õhetama. 

«See tähendab, — mina olen sinu arvates... liiga 
kaugele läinud?» küsis Ingeborg ja katsus asjatult nae- 
ratada. 

«Jah, kui arvesse võtta sinu aastaid,» ruttas Rosalie 
kärmesti ka omalt poolt lausuma. 

Niisugune äge vaidlus leidis aset juba esimesel õhtul. 
Heleene kuulas vaikides ja heitis vargseid pilke oma vas- 
tas istuva noormehe poole, kes vahetpidamata naeratas. 
Ta ei tahtnud, et tädid selle uhke ja moodsa daami ees 
hätta jääksid, samal ajal ei tahtnud ta aga ka vastu- 
pidist. Sest ta oli elanud kogu oma senise elu olendina, 

kellel ei tohi olla vabu soove ega isiklikku arvamust ja 
nüüd erutas teda väga iga pisimgi viide, mis osutas kui- 
dagi tolle sumbunud olukorra lahenemisele. Ta teadis ja 
aimas, et maailmas ollakse ja elatakse sootuks teisiti kui 
siin, Kolme Vaeva Teel, ja tundis selle salapärase maa- 
ilma vastu korraga säärast sümpaatiat ja armastust, et 
ta oleks iga sealt-tulijat meelsasti kallistanud. 

«Jaa, aga kõlblus, mu armas! Aga mo-raal, mu armas!» 
hüüdis Clothilde võidurõõmsalt, olles kindel et ta väärab 
külalise ülearu vabad väited juba ainult selle sõnaga. Ja 
äkki kõneles ta sama täpselt ning arukate lausetega 
nagu ta vastanegi: «Kui me oletamegi, et praegune häbi- 
tunde puudumine niihästi riidemoes kui ka meeste ja 
naiste omavahelises läbisaamises on tingitud sellest sinu 
nõndanimetatud vabaduseihast, ei tohi me ometi unus- 
tada kõlblust, moraali, mu armas!» 

«Ja mis on kõlblus, proua Nepomuuk?» küsis Aleksan- 
der naerdes. «Mis on... moraal?» 

«Soo, või nüüd ei teata sedagi!» nurises tädi Clothilde 
heatahtlikult ja ähvardas noort härrasmeest koduselt- 
edevalt sõrmega. «Sina, poeg, ära sega end vanemate 
inimeste jutusse. Või tahad sina omalt poolt veel sedagi 
kinnitama tulla, et kõlblus just poolalasti ringikihutami- 
ses seisabki?» 

«Pole mingit kõlblust, millel oleks õigus inimest orjaks 
teha,» ütles proua Ingeborg pateetiliselt. 

Tädi Clothilde seletas jälle täpsete lausetega ja sõna- 
ohtralt: 

«Kõlblus on see, mis hoiab inimesi vaos, aga mitte ei 
orjasta neid. Aga praegu on kõlblusest järele jäänud 
veel ainult varemed. Jah, jah, mu kallid, sellest on järele 
jäänud veel ainult varemed. Ja te rikute oma võltsi ilut- 
semisega isegi lapsed ära, pange seda tähele. Omal ajal, 
kui mind kasvatati, pidi iga noor tüdruk mehe ees häbe- 
likult maha vaatama, nüüd aga pikutavad niisugused 
noored tüdrukud ka-va-le-ri-de-ga rannaliival ja puhuvad 
nendega juttu, kuigi nad peaksid oma viigilehetao- 
liste hilbukeste pärast tõepoolest häbi kätte surema. 
Aga kes neid süüdistada võib, sest emad ise annavad 
ju eeskuju. Võta heaks või pane pahaks, mu armas, — 
ma ei või sinugi kohta oma arvamist ütlemata jätta...» 

A Ingeborg naeris ja plaksutas tütarlapselikult 
äsi: 

«Noh, palun! Palun ütle see julgesti välja!» 

«Sinagi kipud oma praeguse moega pisut liiga edvis- 
tama. Ometi oled sa juba aastates inimene, peaksid 
teadma, mis on sünnis, mis mitte,» ütles tädi Clothilde 
sõbraliku otsekohesusega. 

«Mul pole ju kaasas tütart, keda rikkuda,» vastas 
proua Ingeborg, teeskles ikka ülemeelikust, kuid punas- 
tas siiski sügavalt. 

«Ja mammal on pealegi väga ilusad sääred, mille var- 
jamine oleks otse patt,» hüüdis Aleksander ebasündsalt. 

«Jumalukene! Oo... jumaluke!» ohkas Rosalie ja 
pani kahvli kõpsatades kõrvale, silmad pärani. 

Noor härrasmees pahvatas valjusti naerma. 

«Aga ütlesin ma siis midagi halba, preili?» küsis ta 
äsjasest veelgi kohatuma tooniga ega taibanud ka nüüd 
vaikida. «Seda teatakse ju meie vabas ülikoolilinnas 
üldiselt. Pealegi, — kui mamma käib ennast iga aasta 
korra välismaal ravimas!» 

«Jah, see on õige,» seletas proua Ingeborg, püüdes 
näida nii loomulik kui vähegi võimalik. «Mõtelge ometi, 
mu jalgadel on kole kirg jumal teab kui paksuks minna. 
Aga meil ei osata ju veel liigsete rasvadega toime tulla. 
Punktroller üksi ei aita.» Ja kuna vanad daamid nüüd 
üllatusest peaaegu minestamas olid, lisas ta rahulikult: 
«Arstid ütlevad, et see olevat päritud viga. Ju's mõni 
esiema nendega kah kord oma kaljukoopas kimbus oli.» 

«Oo, Himmel... seda meie nooruspäevil ei tehtud...» 
ohkas Clothilde, hakates erutuse pärast jälle üksikuid 
saksakeelseid sõnu jutusse poetama. 

«Ja see ei ole kindlasti kõlblas, eks ole?» küsis Alek- 
sander. 

«Oi, see on vägagi kõlblas! Vä-ga-gi kõlblas!» hüüdis 
Rosalie mürgiselt ja püüdis kõigest hingest külalistele 
oma põlgust näidata. 

«Aga miks ei peaks ma siis oma kehailu eest hoolit- 
sema, kui see mul pealegi võimalik on?» küsis proua 
Ingeborg. «Minu mees, kohtupristav, teenib küllalt palju, 
et seda mulle mitte keelata. Näiteks ei hurjuta keegi 
teist, et see hommikul nägu peseb, sest ta ise teeb seda 

samuti. Aga säärte ja jalgade ravimist hurjutatakse. Kas 
on see siis palju teistsugusem või inetum toiming?» 

Clothilde hüüdis siiralt: 

«Aga see on ju edevus, mu armas, edevus!» 

«See on roppus, rop-pus!» kähvas Rosalie kurjalt. 

«See ei ole edevus ega ka roppus,» vaidles proua Inge- 
borg silmi välgutades. «See on ainult üsna lihtne hoolit- 
semine oma tervise eest. Oleks mul siis parem ja muga- 
vam, kui mu jalad läheksid pakkpaksuks ja siniseks ja 
kui ma saaksin neid liigutada veel ainult suure vaevaga?» 

«Aga, kallikene, inimene ei tohi ju huvi tunda üksi- 
päinis oma keha vastu,» ütles Clothilde. 

Aleksander täiendas teda: 

«Vaid ka oma hinge ja vaimu vastu, eks ole, proua 
Nepomuuk?» 

«Muidugi,» ütles tädi Clothilde. «Kui ma veel noorem 
olin, loeti palju ja käidi õhtuti kohvi joomas. See oli 
ometi midagi muud kui peesitamine kirju reana ranna- 
a ja edvistamine meeste ees oma paljaste ihuliikme- 
tega.» 

Aleksander küsis korraga äärmiselt tõsise näoga: 

«Aga proua Nepomuuk, siis te olete ka Schilleri 
«Fausti» lugenud?» 

«Olen,» noogutas Clothilde. 

«Ja Goethe «Röövleid» ja «Kellalaulu» samuti?» 

«Ka neid, mu poeg.» 

Heleene turtsatas naerma ja ruttas taskurätiga suud 
varjama; proua Ingeborg muigas heameelest. Oldi söö- 
misega valmis ning hakati tõusma. Noor härrasmees saa- 
tis Heleene poole üha sagenevaid pilke. Siis kuuldus 
korraga hoovist muretut naermist ning kohe selle järel 
koputati tugevasti uksele. 

«See on kindlasti proua Ingermann, ta lubas tulla,» 
ütles Aleksander. 

«Loodame, et tema,» ütles ta ema ja tõusis, ilmselt 
õnnelik, et see tülikas vestlus ometi kord lõpeb. 

Tuppa astus noor daam, keda saatis sihvakas, väga 
ilusa, kuid liiga naiseliku näoga härra. Nad teretasid 
proua Ingeborgi ja selle poega suure südamlikkusega, 
naersid ja aina vadistasid millestki rääkida. Nad kand- 

sid heledaid ning väga kergeid rõivaid, kuigi kell hakkas 
juba kümme saama: proua Ingermannil oli seljas lillelise 
mustriga ja väga lühikeste käistega kleit, ta saatja oli 
lumivalges tennisdressis. Nende hilist küllatulekuaega 
vabandatagu väga, heitsid nad vanatädidele, kellele 
neid esitleti. Öeldes õhtu väga ilusa olevat, kutsusid nad 
teisigi endiga ühes jalutama, sest säärase ilmaga kodus 
magamine olevat tõesti patt enda vastu. 

«Te ju tulete, eks?» küsis noor daam, kaelustades 
hoogsalt sõbratari. 

Proua Ingeborg ütles naerdes: 

«Kui me aga armastajaid ei sega.» 

«Oh ei, mitte sugugi! Armastajate jutud on juba rää- 
gitud. Tahaksin pealegi meelsasti kuulda midagi meie 
«Ühingu» suvisest tegevusest. On veel palju meie ini- 
mesi Tartus liikumas?» 

«Uksikuid, üksikuid,» vastas proua Ingeborg. «Kõik on 
laiali sõitnud, kellel see vähegi võimalik oli. Juhatuses 
tuli kord isegi kaalumisele, kas poleks soovitav suve- 
kuudeks üldse teotsemist katkestada... Nüüd aga, mu 
armas, võiksite te meid vähe aega väljas oodata. Ma ei 
saa teid kahjuks oma poole sisse kutsuda, sest me pole 
Aleksandriga veel nii kaugele jõudnud, et võiksime 
külalisi vastu võtta. Kõik on alles korrast ära ja pilla- 
palla. Me tuleme varsti järele.» 

«Oo, vabandage meid, vabandage meid, me jalutak- 
sime sinna... tahapoole.» 

«Tore, tore! Kõige enam kümne minuti pärast oleme 
me teie kannul!» 

Nägus daam oma noore kaaslasega lahkus. Aleksander 
tõusis, naeratas ja peatus hetkeks akna juures, mille 
kaudu piilus sisse rohekas suveöö oma õrnrohelise tae- 
vaga, üksikute värisevate tähekestega, nurgeliste pilve- 
koonlakestega, mis venisid pikkamisi läänest itta. Oli 
imeliselt vaikne. Ja korraga märkas Heleene, et mees ei 
vaata sugugi välja uulitsale, vaid temale otsa, silmitse- 
des teda teraselt oma vesihallide, õige pisut pungituvate 
silmadega. 

Äkki ütles tädi Clothilde suurest, ootamatult saabunud 
erutusest võppuva häälega: 

«Mu jumal... see oli ju tema!» 

. «Soo?! Kas sa teda siis kohe ei tundnud?» küsis Rosa- 
lie ja kõhistas tigedat naeru. 

. Proua Ingeborg küsis, ehkki polnud kahtlust, millest 
õekesed kõnelevad: 

«Kellest te räägite?» 

«Taevakene... mu armas... kas sul siis tõesti aimu 
ei ole, mihukeste inimestega sul tegemist on!» hüüdis 
Clothilde peaaegu nutuse häälega ja raputas naljakalt 
oma rippuvaid põski. «Või pole sa tõesti märganud, 
kes see naine on? See meesterahvas... see... see.. see 
poisike oli ju tema... armuke!» 

Kuid tema suureks imestuseks, tema lausa jalustraba- 
t ehmatuseks vastas proua Ingeborg täiesti rahu- 
ikult: 

«Jah, nad peavad sõprust juba mitu aastat.» 

«Oo-o, Himmel... Sa mu taevas... ja sa leiad veel 
võimaliku olevat nendega läbi käia... nende kõlvatu- 
tega!» 

j «Nende loomadega... loomadega!» hüüdis tädi Rosa- 
ie. 

Proua Ingeborg ütles õlgu kehitades: 

«Aga miks siis mitte?» Ja kui kaks vana daami talle 
üllatusest ammuli suudega otsa vahtisid ja enam midagi 
ei lausunud, lisas ta küüniliselt: «Mis ta siis tegema 
peab, see mu vaene sõbranna? Ta pole veel neljakümne 
aastanegi, härra Ingermann on aga juba pikemat aega 
inkemann.» 

Seda öeldes pöördus ta mingit kerget lauluviisi ümi- 
sedes ukse poole, et minna ümber rõivastuma. Ta sam- 
mud läksid mööda treppi üles ja kustusid liivasel pöönin- 
gul. Aleksander, kes seisis ikka veel akna all, sõnas pik- 
kamisi ja ootamatu tõsidusega, mis ei sobinud talle nii 
hästi kui mänglev huumor: 

«Heleene-preili tuleb ju ka välja?» 

«Jah, kui ta seda soovib,» ütles tädi Clothilde. 

Kuid tädi Rosalie hüüdis kohe lakooniliselt: 

«Kuhu? Kuhu Heleene-preili tuleb? Välja?! Ei, ta jääb 
koju.» 

4 madam, tänane õhtu on ju täiesti soe ja kuiv!» 
hüüdis Aleksander naljatades. 

Tädi Rosalie puhus läbi nina ja torises: 

«Ja kell on juba varsti pool üksteistkümmend ... jah!» 

«On see siis hilja?» küsis Aleksander. 

«Teie arust vist vara... jah?» küsis Rosalie, 

«Aga hilja see ju ka ei ole!» 

«Vara, jah? Eks ole — vara, jah?!» 

«Muide — me oleme siin ju võõrad ja ta võiks meile 
üht-teist näidata.» 

«Üht-teist näidata võib teile ka see nõndanimetatud 
proua Ingermann.» 

Vana tige daam vaikis jälle kangekaelselt. Ta suu- 
nurgad liikusid aeg-ajalt nagu tuksatades, ta kuivanud 
põsed kattusid sisemise vihapunaga. Kuid ta katsus 
enda üle valitseda ja neelas kangelaslikult alla toored 
haavamised, mis kõditasid ta suud. Nõjatudes kogu oma 
kõhetu kehaga vastu tooli seljatuge, jäi ta üksisilmi lakke 
vahtima ja pilgutas kiiresti-kiiresti oma kuivi, peaaegu 
läbipaistvaid linnulauge. 

Heleene tundis mehe vastu korraga ääretut poolehoidu. 
Meelsasti oleks ta teistega ühes läinud, nende naljatusi 
kuulanud, naernud ja ülemeelitsenud nagu noodki. Vaa- 
tamata teda vangistavatele paksudele majaseintele 
arvas ta tunda võivat sooja öötuult, haista võivat mere 
soolast hingust, kuulda võivat öölindude uimastavat 
laulu pargipuude tumedas lehestikus. Teda valdas valus, 
peaaegu nutmapanev kurbusehoog, ja ta ei suutnud sel- 
lest enam vabaneda. Ja juba ainult see, et keegi oli tema 
eest paar kaitsvat sõna öelnud, tundus talle heateona, 
mida ta ei jõua kunagi täielikult tasuda. 

Kuid nagu alati, nii allus ta tänagi tädide südametule 
despotismile ja lausus pealtnäha väga rahulikult ning 
väga kuulekalt: 

«Hea küll, tädi.» 

«Ja te ei tule tõesti, preili Heleene?» küsis Aleksander. 

«Ei,» vastas neiu. «Ma jääksin parem koju.» 

Noor elumees, edvistades endalegi märkamata, hüüdis 
hädaldava häälega: 

«Aga miks siis, jumal hoidku? Miks, armuline preili?» 

«Mu... mu pea hakkas valutama,» vastas Heleene ja 
punastas korraga kõrvuni. 

Ta suudles tädisid otsaesisele, noogutas külalistele 
kohmetult pead ja läks kohe oma tuppa. Vaevalt sai ta 

ukse enda järel sulgeda, kui ta langes jõuetult voodi- 
veerele ja puhkes nutma. Kurbus ja ahastus muutusid 
pisarateks ja pisarad jooksid tihedas reas mööda põski 
alla, patja märjaks niisutades. 

Alles hulga aja pärast suutis ta endast jälle võitu 
saada, tõusis ja istus akna alla. 


7° 


«TULGE, MA PALUN TEID!» ÜTLEB ALEKSANDER 


4 äljas hakkas ilm juba pimenema. Kuuma päeva järel 
oli tõusnud tasane meretuul, mis raputas väravate 
kallal ja sahistas puulatvades; tugevate tõugete haaval 
käisid karastavad iilingud üle liivaste tänavate. 

Kummardudes rinnuli madalale aknalauale nägi 
Heleene kolme inimkogu kõnniteel jalutavat, kaht meest 
ja üht naist. Need olid proua Ingermann, selle noor 
sõber härra Saks ja härra Lutvei, kes oli pärale jõudnud 
ühes proua Ingeborgiga. Esimese habras-sihvakas kogu 
paistis heledana silma viimase massiivse korpuse kõr- 
val. Siis kuuldus hoovivärava tasast avamiskriginat ja 
tänavale ilmus veel kaks inimest — noor elumees ühes 
oma lõbusaloomulise emaga. 

Tõmbudes ettevaatlikult kardinate varju, et teda väl- 
jast ei märgataks, jälgis Heleene jalutajaid, süda täis 
nukrust, janunedes samuti tuult ja vabadust. Kui korra- 
pärane ning aeglane sammudekaja hämarusse kadus, 
hakkas ta unistama. Värviküllased ja lapsikud kujutlused 
viisid ta teistega kaasa; ta jooksis vaimus üle kastese 
muru; tal oli tunne, nagu viibiks ta rannas, üsna vee 
läheduses, — ta arvas enda ees näha võivat mere ähmast, 

hõbedase uduga looritatud kaugust. Kuna ta lõua pihku- 
dele toetas ja kõikjal näo ümber mõnusat jahedust tun- 
dis, läbis teda pikkamisi peaaegu ihar tung kuklasse hei- 
detud peaga sinna hõbedasse kaugusse tormata, minna 
edasi midagi mõtlemata, sammuda ükskõik kuhu või üks- 
kõik millises suunas. Ja korraga vajus ta lõplikult oma 
hukutavate unistuste kuristikku, kaotas sootuks sideme 
end ümbritseva suruva tõelikkusega. 

Nõnda istus ta kaua liikumatult oma kohal, jalad tooli- 
pulgale tõstetud, selja taga pime ja õudselt tühjana tun- 
duv tuba. Ta näis magavat, kuid ta laud olid avatud; ta 
silmaterad suurenesid ja vähenesid sedamööda, kuidas 
ta unistusekujud talle lähenesid või tast kaugenesid. See 
oli otsekui mingi poolune-seisund, mille kestel ta kuulis 
väga selgesti tädide jutupominat seina tagant, tuule ker- 
get sahinat ja puuoksa tasast koputamist vastu katust, 
mil ta oli aga võimetu tõusma või end liigu- 
tama. 

Korraga kerkis pimedast aiast ta ette kõrge ning tugev 
mehekogu. Ta õlgu läbis tasane hirmuvõpatus, mis sun- 
dis teda vaevaltkuuldavalt kiljatama. Ja ta küsis, kõnel- 
des miskipärast sosinal: 

«Kes... kes seal on?» 

«Palun, ärge kohkuge...» ütles sõbralik hääl. «See 
olen mina... teie allüürnik.» 

Tundes suitsu järele lõhnavat hingeõhku nüüd üsna 
enda näo ees, küsis tüdruk kärmesti: 

«Ah... teie...? Mis te soovite?» 

«Ma tahaksin siiski, et ka teie jalutama tuleksite,» 
sosistas noor elumees ja vaatas teda oma hämaruses 
tumedatena näivate silmadega. Ning lisas kohe, nagu 
püüdes mõjutada tüdrukut peamiselt oma sügava same- 
tise häälega: «Mõte, et teie siin umbses toas konutama 
peate, ei andnud mulle rahu. Ma valetasin teistele, et ma 
midagi koju unustasin, ja tulin teile järele. Te ei ütle ju 
ära, eks ole?» 

«Ei, ei, ma ei lähe enam kuhugi,» vastas Heleene. 

«Aga kuulge, väljas on ju praegu nii ilus!» hüüdis 
mees. 

«On küll,» ütles neiu. «On, ma tean. Aga ma jään 
siiski koju.» 


«Miks ometi? Palun, ütelge — miks ometi?» 

Heleene viivitas vastusega. Ta nägi jälle oma näo ees 
ilusa külalise küsivaid silmi, ja veri voolas korraga kerge 
kuuma lainena ta niigi juba õhetavatesse põskedesse. — 
Teadmine, et ta punastab ja et mees seda märgata võib, 
ärritas teda nõnda, et ta tundis pisaraid silmi valguvat. 
Suutes sõnu välja rääkida ainult suuri vaevu, lausus ta 
väriseva häälega: 

«Tädid ei taha, et ma veel nii hilisel ajal kuhugi 
lähen... sellepärast.» 

Aleksander hüüdis koomiliselt: 

«Tädid ei taha?! Aga, issand jumal, peate te siis nende 
lendavate madude pärast kogu oma nooruse siia niiskete 
müüride vahele matma!» 

«Palun, ärge ütelge nende kohta niiviisi!» lausus 
Heleene ja oleks juba meelsasti naernud. 

«Aga mis ma siis nende kohta muud ütelda oskangi,» 
kehitas mees õlgu. 

«Nad on mulle väga head, nad mõlemad...» ütles 
Heleene. 

«Head? Vabandage, aga juba selle järgi, mis ma ainult 
mõne tunniga siin näinud olen, ei saa ma teiega ühel 
nõul olla!» ütles mees õlgu kehitades. «Te mõõdate hea- 
dust liiga omapäraste mõõtudega.» 

Suur heleroosa kuu rippus sel ajal veel madalal pargi 
kohal ja valgustas kogu maja esikülge ning osa aeda. 
Väljas seisva noore härrasmehe kogu omandas selle 
külmas, nagu klaasises valguses veelgi vägilaslikumad 
ning nurgelisemad piirjooned. Ta nägu ümbritsevad 
tumedad, pisut käharduvad juuksekahlud liikusid kerges 
öötuules. Võis selgesti näha isegi ta sirget, tugevat nina, 
laia lõuga; ta veidi liiga suured ja harevile hoiduvad kõr- 
vad andsid ta peale nurgelise ilme. Kui ta rääkis, nägi 
Heleene välgatavat tema lumivalgeid ja terveid hambaid. 
Ta lähedusest näis korraga hõljuvat mingit rahutukstege- 
vat ning väsitavat uima, millest oleks nagu vabaneda 
tahtnud, mis tõmbas aga samal ajal kord-korralt lähe- 
male ja tekitas hinges ebamäärase rahutustunde, pan- 
nes südame kiiresti-kiiresti tuksuma. 

«Tulge, ma palun teid!» ütles mees ja nagu põletas 
oma terava pilguga. , 

Heleene raputas pead, vastas pikkamisi: 

«Ei, andke andeks, see on tõesti võimatu... isegi kui 
ma seda tahaksin.» 

«Miks? Miks...?» 

«Aga ma ei pääseks ilma nende teadmata ju majast 
välja!» 

Mees küsis sosinal, silmi koomiliselt suureks ajades: 

«Kas nad siis veel ei maga?» 

«Ei, nad ei maga veel,» vastas tüdruk ja naeris taht- 


mata. 

Vaikiti jälle hetk aega. Ikka selgemini tundis Heleene 
mere soolast hingust, mis näis täitvat nüüd kogu maa- 
ilma. Ta põsed õhetasid sisemisest ärritusest, ta mõtles, 
et ootamatu külaline võiks juba akna tagant lahkuda, 
soovides samal ajal palavalt tema jäämist. Talle näis, 
nagu oleks tal mehega rääkida paljude asjade üle; nagu 
oleks ta sellega kauane tuttav; nagu võiksid nad teine- 
teisele vastamisi usaldada kõik oma saladused. See oli 
otsekui loomusunniline vajadus kellelegi läheneda, kelle- 
gagi sõbraks saada. Ja samal ajal, kui mees ikka tungi- 
vamalt oma kutset kordas, ilmus ta vaimusilma ette jälle 
üks imeselge unistuspilt, see, mis oli teda vaevanud kogu 
läinud öö: lihtne valge majake kesk metsa vaikivat üksil- 
Peet puude vahel vingerdavad jalgrajad, vaikus, vai- 


Ab 

«Tähendab, te jätate mu palve siis tõesti tähele pane- 
mata?» küsis mees, pannes pähe kirju põhjaga korpo- 
randimütsi, mida ta oli seni käes hoidnud. 

«Jah, ma jätan selle täitmata,» vastas Heleene ja nae- 
ratas korraga edvistades. 

«Ärge jätke! Ärge jätke, palun teid!» ütles Aleksander 
ning edvistas samuti. 

«Jätan siiski, jätan siiski,» vastas tüdruk. 

«Tulge! Ja tulge nimelt siit kaudu!» hüüdis mees ja 
puhkes miskipärast hääletult naerma. 

Heleene küsis ootamatult ärevusse sattudes ja selle- 
tõttu kogelema hakates: 

«Kust... kaudu?» 

Noor elumees osutas käega nende vahel asuvale 
aknale. Tõepoolest, see olevat kerge, ütles ta, tarvitsevat 
ainult tool lähemale nihutada — see sealt nurgast — 

ettevaatlikult sellele püsti tõusta ja välja lipsata. Tema 
aga aitavat aiast; keegi ei aimavatki seda. Ja ta kordas 
pisut naiivsesse vaimustusse sattudes ikka ja jälle oma 
kutset, seistes nüüd otse akna all ja toetades käed selle 
vase lauale, otse Heleene paljaste küünarnukkide kõr- 
vale. 

Ent äkki vaikisid nad kohkunult ja jäid kuulatama, See 
oli tädi Clothilde hääl, mis kostis kõrvaltoast. Tüdruk 
seisis erutatult kuklasseheidetud peaga, mehe nägu aval- 
das koomilist hirmu. Tuuleiil puhus mirdipotikeste 
vahelt sisse ja paisutas kardinad kumeraks nagu äkki 
pimedusest esilekerkivad purjed. Kuna hüüdmine üha 
suureneva ägedusega kordus, lausus Heleene viimaks 
sosinal: 

«Ma pean minema... Vabandage mind, palun.» 

Aleksander haaras äkki ta randmest kinni ja hüüdis 
tungivalt: 

«Te ei jää ju ometi kauaks?» 

Ja Heleene vastas naeratades, ilma et ta oleks midagi 
mõelnud: ” 

«Ei jää. Ma vaatan ainult, mis ta tahab.» 

Seda öeldes tõusis ta kärmesti ja ruttas kasuema tuppa. 
Vana daam hädaldas ja ähkis oma pehmes tugitoolis, 
hõõrudes kahe käega kauasest istumisest valutama haka- 
nud jalgu. Rosaliega vaieldes oli aeg hiliseks kulunud — 
nad olid viimse peensuseni läbi arutanud niihästi oma 
külalise ja selle sõbranna kui ka kõik kolm härrat; nad 
olid langetanud hulga kategoorilisi ja vihaseid otsuseid, 
mis erinesid peamiselt käreduselt: seal, kus Clothilde 
ainult hukka mõistis, soovis vanem õde süüdlastele kaela 
tuld ja hävingut. Ja lõpuks olid nad veel tülligi läinud, 
sest vanem õde Rosalie nõudis tungivalt korteri ülesütle- 
mist juba hommepäev, kuna aga noorem õde Clothilde ei 
saanud nii kaugele minna oma heasüdamliku leplikkuse 
ning peaaegu lapsiku vajaduse tõttu omada enda lähedu- 
ses kedagi, kellega oleks võimalik vanade perekonna- 
tuttavate kulul pisut keelt peksta. 

«Mis on, tädi?» küsis Heleene abivalmilt, kuigi teda 
valdas tülgastus juba ainult mõtte juures, et peab jälle 
alustama neid viimase aja vastikuid masseerimisi ja trii- 
kimisi. «Sa hüüdsid mind?» 


104 


«Jah, aita mind voodisse, mu laps, ma olen väsinud,» 
ütles kasuema ja tõusis suure vaevaga, kaks palkpaksu 
kätt tooli külgtugedele surutud. Nad läksid tasasel sam- 
mul läbi toa, Heleene äärmise ettevaatusega haiget toe- 
tades, võõrasema oma surnud jalga järel vedades ja aeg- 
ajalt oiates. Hetk hiljem puhkides ja ähkides voodiservale 
istunud, hakkas ta sosinal vanemat õde süüdistama. Jah, 
ta ei võivat sellele tõesti muud nime anda kui tige kaaren! 
Sest Heleene uskugu — see vana nõid mürgitavat lõpuks 
veel kogu nende elu ja võõrutavat nad täiesti ära ta arm- 
satest tuttavatest... Kas siis keegi salgab, — Ingeborgil 
on tõesti teatud puudusi, kuid neist polevat ju vabad ka 
maailma kõige pühamad mehed! Üldse olevat raske elada 
ühes majas seesuguse eksemplariga, kes ei mõista muud 
teha kui aina iriseda ja niriseda ja iga pisemagi asja juu- 
res sarvi püsti ajada! 

«Ta ekspluateerib mind,» ütles ta peaaegu nutuselt. 
«Jah, pane tähele, mu armas, ta pigistab mu juba varsti 
tühjaks nagu sidruni...» 

Nõnda ikka enam ja enam hasarti sattudes kaotas jutu- 
kas tädi üsna varsti kaine otsustusvõime, hakkas suure 
hooga liialdama, lobises viimaks välja oma saladusedki. 
Tal olevat pangas korralik summa sularaha, mida ta hoid- 
vat Heleenele kaasavaraks, ütles ta, nüüd aga tahtvat 
Rosalie seda talt röövida. Ta uskus minut hiljem ka ise 
oma lapsikut luiskamist ja värises üle kogu keha. Ja ta 
kordas kärinal kurgust pääseva häälega, kuigi ta instink- 
tiivselt püüdis sosinal rääkida: 

«Jah, jah, ta ekspluateerib mind... Jumal küll, kuidas 
ta mind ekspluateerib! Kui sa ai-nult aimaksid, laps, kui 
halva iseloomuga ta on ja kui-das ta mind ai-na eksplua- 
teerib!» 

Heleene ütles tasakesi: 

«Aga me võiksime ju siit kuhugi mujale minna...» 

Kuid kasuema hüüdis kohe hirmunult: 

«Mujale? Laps, mis sa nüüd küll räägid! On meil siis 
nii palju raha, et me korteri eest maksta suudaksime? Ei, 
meil ei ole seda ja sellepärast peame me temaga siiski 
leppima, kuigi see on raske. Jah, jah, jah, peame kanna- 
tama, mu armas. Kas sa mõtled, et ma täna aru ei saa- 
nud, kuidas ta sulle ülekohut tegi? Aga mida, mida me 

võime tema tahtmise vastu parata...? Ma olen vahel 
nutnud, aga seegi ei aita ju midagi...» 
Heitnud endalt selle ohkleva ja hädaldava seletuse 


jooksul kõik rõivad ning selga tirinud pika pitsidega öö- 


särgi, laskus ta kohe raskelt voodisse. Ta ütles, et ta 
õndlad olevat tuimad väsimusest ja valust, pöördus 
kõhuli ja paluski Heleenet ennast masseerida. Kui 
tüdruku väledad sõrmed kiiresti mööda ta pehmet liha 
edasi-tagasi libisesid, hakkas ta mõnu pärast ohklema ja 
muutus viimaks uniseks. Ta hääl vaikis, ta niigi juba lõd- 
vad näovoldid olid nüüd veelgi lõdvemad, ta jäi süga- 
vasti magama. Heleene kattis ta hoolikalt vaibaga ja lah- 
kus kikivarbail toast, kartes teda äratada. 

Noor härrasmees seisis endisel kohal aias, suitsev piip 
suus. Ta oli kauasest ootamisest veidi tüdinud ning tujust 
ära ja küsis Heleenelt, kuhu see kadus terveks i 
tunniks. Kuna neiu avameelne seletus talle nähtavasti 
meeldis, muutus ta tuju jälle pikkamisi heaks, sõbra- 
likuks ning loomulikuks nagu ennegi. 

Nõnda vestlesid nad tol esimesel õhtul ligi keskööni. 
Näis, nagu aimaksid nad mõlemad loomusunniliselt, et 
neist saavad kord head sõbrad. Aleksander jutustas säde- 
levas buršižargoonis naljakaid lugusid oma pikast 
tudengielust, Heleene nõjatus ikka küünarnukkidega 
aknalauale ja kuulas vaikides. Ning kui mees viimaks 
pärast galantselt südamlikku käepigistust tast lahkus, 
yi ta hardunult, pisaraid vaevalt-vaevalt tagasi hoi- 

es: 

«Kui hea ta küll on... Jumal, jumal, kui hea inimene 
ta küll on!» 


KANGELANNA VÄLJUB AKNA KAUDU 


A astumeelsus, mida tädi Rosalie ja proua Ingeborg 
tundsid teineteise suhtes juba küllatuleku esimesest 
päevast peale, süvenes ja võttis aina hoogu. Vabade vaa- 
detega daami, kes otsis oma vanadele ja uutele patukes- 
tele veenvat õigustust, ärritas väga hukkamõistev hoiak, 
millega teda koheldi, tige vanapiiga ei suutnud omakorda 
leppida külaliste hea ning lõbusa eluga. Ja nõnda käidi 
teineteisest pahural ilmel mööda, pead kuklas, ega vahe- 
tatud sageli tervitusigi; nad mõlemad olid kangekaelsed 
ja sallimatud nagu kunagi äärmuslased. 

Heleene ja noore Lingi vahekord muutus samal ajal 
aga iga päevaga aina lähedasemaks. Juba kohe tundsid 
nad vastastikust sümpaatiat, millest tõotas aja jooksul 
areneda südamlik sõprus. Nad vahetasid paljuütlevaid 
pilke, naeratasid teineteisele vanade daamide seljataga. 
Algul tundis Heleene galantse korporandi ees mingit 
seletamatut alaväärtusetunnet, siis aga muutus julge- 
maks ja punastas veel ainult harva. Kuna ta oli oma elu 
seni täiesti üksikuna elanud, mõjusid mehe viisakus ning 
südamlikkus tasse otsekui magus uni, millest ta ei taht- 
nudki enam virguda. 


Ja enne veel kui ta ise märkaski, oli ta Aleksandrisse 
juba pääsmatult armunud; saabus aeg, mil see täitis 
kogu ta elu, kõik tema mõtted. Mehe läheduses viibides 
vaatles ta teda vargsi kardina varjust või paokil ukse 
vahelt; kui seda kodus polnud, kuulas ta iga värava poolt 
kostvat sammu ja läks tihti aknale, et hinge pidades tüh- 
jale tänavale vahtida. Talle meeldis mehe tugev rüht, 
suured, kuid pehmed käed, jäme lihasterikas kael, mis 
kandis seda ilusat, alati naeratavat pead, mida ta oleks 
vaadelnud lõpmatuseni; ta oli vaimustuses oma unistuste- 
printsi uljast profiilist — sirgest, veidi kondisest ninast, 
laiast lõuast ja verest pakatavast, nagu naljatades prunti 
aetud suust, Ta hakkas järjest sagedamini unes nägema, 
et ta puhkab nimetust magususest värisedes teda helli- 
tavate paljaste ja kuumade käsivarte vahel. Ja kõigist 
säärastest meeleoludest mõjutatuna muutus ta korraga 
jälle sama araks ning saamatuks, nagu esimese kohtu- 
mise puhul päikeselõõmast kuumal perroonil, liikumatult 
seisva rongi ees. 

Ka Aleksandri huvi tolle tagasihoidliku, äärmiselt elu- 
võõraks kasvatatud noore tüdruku vastu süvenes iga päe- 
vaga. Näis, nagu peituks neis mõlemais vastupandamatu 
jõud, mis tõukas neid teineteisele kord-korralt lähemale. 
Kui Heleene ühes vigase kasuemaga aeda komberdas, 
lahkus Aleksander kohe oma toast, kus ta valmistas 
magistritööd, tuli alla ja astus neile järele, piip suus. Ta 
jalutas nendega ühes, rääkides iga kord paar lõbusat 
tüdengilookest või lihtsalt vaikides. Ja ta ütles Heleenele 
juba esimese säärase ühise jalutuskäigu puhul, et talle 
meeldivat väga see pilt — punapõseline, tervisest ja var- 
jatud elurõõmust lõkendav neiu, kelle najale toetub haige 
vana naine, hädaldades ja oiates oma saatuse üle. Vahel, 
kui ta tädi Clothildet teise kaenla alt toetama ruttas, 
kuulis ta ikka ühtesid ning samu kiidusõnu: 

«Aleks, mu laps, sa oled hea inimene! Usu, sa oled 
ingel!» 

«Kas tõesti, vanatädi?» naeris Aleksander oma terveid 
ja tugevaid hambaid paljastades. «Sulle ainult paistab 
nii, sa liialdad.» 

«Ei, ei, mu laps, ma ei liialda, see on kindlasti nii!» 
hüüdis Clothilde. 

Ja Aleksander, toetades teda äärmise õrnusega, nalja- 
tas vähe edvistades: 

«Olen väga, väga rõõmus, et sa minus ka midagi head 
leiad. Küllap saan ehk viimaks taevassegi, kui sinu õig- 
lane süda minu juba maailmas ingli nime vääriliseks on 
tunnistanud.» 

Vahel istusid nad kolmekesi tundide kaupa lehtlas ja 
lobisesid tühistest pisiasjadest. Proua Ingeborg jalutas 
tavaliselt päevad läbi oma sõbra, härra Lutveiga, tul- 
les sageli koju alles õhtu eel; nad olid alati rõõmsas 
tujus ja naersid palju. Aga rääkisid peamiselt ikka tädi 
Clothilde ja Aleksander, kuna Heleene istus vaikselt, 
käed süles ja kuulas oma südamearmsama mehist häält, 
taipamata sageli isegi lausutavate sõnade tähendust. 

Neil kordadel, kui haige daam liigse väsimuse või 
kuumuse pärast uinus, läksid nad jalutama. Ettepaneku 
tegijaks neile lühijalutuskäikudele oli alati mees, kuna 
Heleene ootas seda kannatamatult, süda täis ärevust. 

Nad sooritasid harilikult lühemaid tiire mererannas, 
käisid aeglaselt, nagu iga sammu nautides, ja tulid 
tagasi vaevalt poole tunni pärast, sest nad kartsid, et 
nende hoolealune vahepeal ärgata võib. Kui aga vana 
heasüdamlik daam neile kord julgustades ütles, et neil ei 
tarvitsevat tema pärast muretseda, söandasid nad minna 
kaugemalegi, kadudes vahel terveks tunniks ja ena- 
makski. 

Esimesed sellised jalutuskäigud olid kuidagi väga eru- 
tavad ja panid Heleene südame alati tormiliselt tuksuma. 
Kuni nad haige juures viibisid, võisid nad sundimatult 
vestelda ükskõik millest, jäid nad aga omavahele, polnud 
enam kaugeltki nii kerge kõneainet leida. Vaatamata 
korporandikasvatusele, mille peamiseks ning iseloomus- 
tavaks jooneks oli enesekindlus, pealetikkuvus ja teesel- 
dud-rüütlilik agarus igas olukorras, oli Aleksander hin- 
gelt üsna kartlik ja tagasihoidlik. Ja kuigi teda tõukas 
Heleenegi poole esialgu — võib-olla — just tema kujutel- 
dav elumehelikkus, ei suutnud see ettekujutus tas siiski 
lämmatada üsna tõsiste tunnete sündi, millele andis 
otsustava tõuke tema tugev, kuid pisut poisikeselik loo- 
mupärane elurõõm, mida piitsutas tagant veel vaikse 
mereranna kevadsuvine ilu. 

Pärastpoole, olles teineteisega harjunud selles uueski 
olukorras, ei tulnud neil kõneainest enam kunagi puudu. 
Päev-päevalt kasvav iha teineteise järele tegi nad mõle- 
mad väliselt väga romantiliseks, — nende sõnad senti- 
mentaalseks, nende südamed nukraks. Nad mõlemad 
leidsid, et maailmas on õudne ja kole elada ilma sõbrata, 
kellele võiks vahetevahel oma häda pihtida. «Üksikul 
puul on raske kasvada, üksikul inimesel raske oma elu- 
teed sammuda,» ütles Heleene veidi saamatult kustki 
raamatust loetud tõde. «Üksik puu murdub tuule käes, 
üksik inimene jääb alla võitluses oma olemasolu eest!» 
hüüdis Aleksander pateetiliselt. Ja vaadeldes hukutava- 
test unistustest vaevatud sõbratari põskedele ilmuvaid 
7 lisas ta hetke pärast pikkamisi ning mõt- 
ikult: 

«Ma olen küll juba maast-madalast seltskonnas liiku- 
nud... sest me oleme rikkad ja küllalt kuulsad endile 
võrdsete inimeste leidmiseks... aga veel kunagi pole ma 
kohanud kedagi, kellega ma oleksin võinud sõbraks 
saada...» 

Heleene küsis maha vaadates: 

«Kas tõesti mitte kunagi veel, härra Link?» 

Ja Aleksander, haaranud ta käe, vastas hingeldades: 

«Mitte kunagi... mitte kunagi... kuni selle suveni!» 

Ka tema oli lõbutsemisest ülejäävatel silmapilkudel 
lugenud palju suurest ja puhtast armastusest, sõprusest 
ja seltsimehelikkusest naise ja mehe vahel, mis viis ta 
mõttele, et tas sündivad tunded ja tungid on kaugel kõi- 
gest patusest, kõigest madalast. Ta oli kohanud juba pal- 
jusid naisi, oli neile rääkinud samu sõnu ja ometi kõigist 
neist lõpuks eemale tõmbunud, et otsida uusi seiklusi. 
Kuid oma nooruslikus siiruses, mis oli tal seni kõigele 
vaatamata säilinud, polnud ta ikka veel lõplikult taiba- 
nud, et ilusad ja sentimentaalsed sõnad suurtest ning 
traagilistest tunnetest olid ainult vajalikuks maskiks ta 
alasti himule, tema armumängu-partnerite käes aga 
pettevarjuks nende rafineeritud kõlvatusele. Ja nüüdki 
uskus ta kindlasti, et temast ning Heleenest võivad 
saada truud sõbrad, kes usaldavad teineteist piiritult 
ega lasku iialgi maiste ihade rahuldamise pinnale. 

«Saagem inimesteks, kelle mõtteid ja tegusid ei mõjuta 

nende suguline antagonism!» sõnas ta ja ulatas tüdru- 
kule oma laia ning tugeva käe. 

«Jumal küll, kui rõõmus ma praegu olen... kui rõõ- 
mus... kui rõõmus!» ütles Heleene sellistel kordadel 
pisarateni liigutatud häälel. 

«Minagi olen rõõmus, mu sõber!» kinnitas mees ja 
ohkas, silmi nagu tõotuses üles sinava taeva poole pöö- 
rates. : 

Tüdruk ütles: 

«Mul polnud kedagi, kellele vahel kõiki oma muresid 
ära rääkida... Tädid ei suutnud mind kunagi mõista, 
ühtki teist lähedast inimest mul aga ei olnud... Ütelge, 
Aleksander, kas te tahate minuga igavesti sõbraks 
jääda?» d 

«Tahan, tahan!» hüüdis noor elumees ja pigistas iha- 
ralt suud liigutades tema painduvaid sõrmi. 

See esimene vastastikune tunneteavaldus leidis aset 
külaliste majasviibimise teisel nädalal, ühel kuumal 
pealelõunal, kui tädi Clothilde oli lehtla vilus magama 
uinunud ja kui kogu looduski tukkus raugelt suigutavas 
päikeselõõmas. Nad istusid kõrvuti rannapingil, supel- 
kohast eemal, selja taga lage karjamaa, ees aga ääretu 
meri kergete murdlainetega. Mõni üksik lumivalge pilve- 
sagar liugles aeglaselt üle palja taevavõlvi. Kuna tuulgi 
oli vaikinud, valitses ümberringi raske sombune hääle- 
tus. 

Heleene, kelles ärkas viimastel päevadel aset leidnud 
jalutuskäikude tõukel jälle ta loomupärane armastus loo- 
duse vastu, — kuigi ta ise arvas selle tulevat enda hin- 
ges arenevatest platoonilistest tunnetest mehe vastu, 
sattus vaimustusse, (Ta oli sel päeval üldse palju hak- 
kajam ja julgem tavalisest.) Ta kõneles kaua ja hoogsalt 
igavesest ilust, mille kohta ta oli nii palju lugenud oma 
lemmikromaanidest; ta ülistas merd kui kogu looduse 
Suurt Ema, pööras silmad sinava taeva poole ja ohkas 
ülekeevast liigutusest. — Ta armastavat üksildust, ava- 
rust ja väljade ning vetelagendikkude suigutavat hingust, 
ütles ta, jah, talle tulevat alati pisarad silmi, kui ta vaat- 
leb päikese loojumist ja hõbedase kuu aeglast tõusu üle 
päevakuumusest puhkava silmapiiri. Teda joobnustavat 
ilusad suveööd, millistest ta ei saavat kunagi küllastu- 

nuks. Ja ta tahtvat vahel nii meelsasti laulda ja hõisata, 
vaadeldes siravate tähtede süttimist ääretu laotuse pur- 
purses kumas... 

Aleksander kuulas teda vaikides, pisut nagu väsinult- 
roidunult. Temagi armastavat üksildust, vaikust ja andu- 
mist kõikvõimsale loodusele, ütles ta viimaks. Ja samal 
ajal, kui ta ise võttis oma ülepingutatud sõnu puhta 
rahana, valmis tas kaval plaan, mille juured peitusid 
juba hoopis sügavamal, kuigi ta püüdis ka seda põhjen- 
dada-õigustada äsjasõlmitud sõprusega. — Olles veidi 
aega mõttessevaibununa oma kohal istunud, ütles ta kor- 
raga: 

SEks ole, ka teile meeldiks vist üks hilisem jalutus- 
käik?» 

«Ju-mal... jah muidugi! Aga te ju teate, et see on või- 
matu!» ütles Heleene ohates. 

«Ei, see pole hoopiski võimatu,» hüüdis mees. «Tarvit- 
seb ainult tahta ja kõik muutub võimalikuks. Ja samuti 
läheb vaja ka pisut julgust!» 

Heleene küsis viivitades, nagu kartlikult: 

«Aga... kuidas?» 

«Te mäletate kindlasti minu siinviibimise esimest 
õhtut, kui ma teie akna taha tulin ja teid välja kutsusin. 
Miks ei võiks te siis tõesti kas või akna kaudu majast 
lahkuda, kui see muidu võimatu oleks!» seletas noor elu- 
mees naeratades. 

«Akna kaudu?» kordas tüdruk, ning korraga haaras 
teda uljas seiklemislust. Ja nagu oleks ta selle üleannetu 
meeleolu kaudu midagi lubamatut sooritanud, lisas ta 
kohe teeseldud pahameelega, vabastades oma käe sõbra 
himukalt võppuvate sõrmede vahelt: «Ei, see ei lähe, see 
eleks alatu. Ma võiksin sellega hakkama saada ehk siis 
kuidagi, kui küsimuses seisaks ainult tädi Rosalie pet- 
mine. Oma võõrasemale ei taha ma aga iialgi valetada, 
ta on mu vastu ju alati nii hea-hea!» 

«Või hea, haa!» lausus noor Link halvustavalt, ilmsesti 
tusane äraütlemisest. «Milles ta headus, see hea-hea-ole- 
mine seisab? Kas vahest selles, et ta teid oma lapsikute 
veidrustega nii kenasti piinata oskab?» 

Heleene vastas, ikka veel teeseldes: 

«Aleksander — uskuge — ta ei tee seda ju meelega. 

Ta on raskesti haige ja keegi peab teda ometi aitama. Ja 
kelle kohus see aitamine esimeses järjekorras siis on, kui 
mitte minu kohus?» 

Kuid mehe ebatavalise ettepaneku võluv tomantika 
paelus teda üha enam. Ja ta andis varsti järele, lubades 
juba samal õhtul kohtamisele ilmuda. 

See päev oli täis ärevust, täis rahutut ootust — kõik 
toimus nagu viirastuslikus unenäos. Teda piinas haja- 
meelsus, üks kui teine asi kippus meelest lendama. 
Puhuti vallutas teda tunne, nagu peaks juba varsti sün- 
dima midagi säärast, mis jätab jäljed kogu ta edaspidi- 
sele elule; või teda haaras järsku vastupandamatu tung 
nutta, ta pidi paaril korral kiiresti oma tuppa kaduma, et 
tädidele mitte oma pisaratega täituvaid silmi näidata. 

«Ma pean rahulik olema! Ma... pean... rahulik 
olema!» kinnitas ta endale vahetpidamata, suutmata 
endast siiski võitu saada. 

Ja esimest korda maailmas tundis ta, et ta haiget kasu- 
ema... vihkab. Teadmine, et ta heale vanainimesele üle- 
kohut teeb, tekitas valusaid, raskelt rõhuvaid südame- 
tunnistusepiinu. Et oma kujutletavat alatust kuidagi 
lunastada, muutus ta tema vastu väliselt veelgi helle- 
maks, veelgi tähelepanelikumaks. Ta ei jätnud «teda 
silmapilgukski omapead, ei lahkunud tast sammugi, sei- 
sis väsimatult tema kõrval ja küsis, kas tal vahest ehk 
midagi vaja pole. Ta süda valutas nagu pihtide vahel, 
ent ta püüdis näida muretuna ja rõõmsana. Kasuema 
märkas juba varsti ta imelikku meeleolu ja õhetavaid 
põski, muutus tähelepanelikuks ning küsis murelikult: 

«Kas sul on ehk midagi viga, mu laps?» 

Heleene valetas kogeldes: 

«Ei midagi, mamma... Ainult... mu pea valutab 
natuke.» 

Seda öeldes tundis ta jälle pisaraid silmi kippuvat ja 
pöördus kiiresti kõrvale. 

Kasuema sundis kaastundliku häälega: 

«Jumal paraku, mine siis ometi puhkama! Küllap ma 
tulen toime ilma sinutagi!» 

Sel hetkel ilmus põõsaste vahelt nähtavale Aleksander, 
kes luges tähelepanelikult värsket ajalehte, mida ta oli 
toomas käinud. Kõrvuni punastades ja selle ootamatu 

punastamise pärast veelgi enam segadusse sattudes vaa- 
tas Heleene vargsi mehe nägu, endamisi kindel olles, et 
ka too sügavaid hingepiinu tunneb. Kuna aga noor don- 
žuaan uskumatu rahulikkusega lobisema hakkas, valdas 
teda kerge pettumus, mis jäi püsima kogu õhtupoolikuks. 

Õhtulauas näis Heleene veelgi hajameelsemana, veelgi 
murelikumana. Kasuema küsis talt informatsiooni möö- 
dunud päeva kohta, ta vastas loiult ja kogeldes. Ta ei 
julgenud kellelegi näkku vaadata, kartes, et ta kavatsus 
juba ammu kõigile teada on. Viimaks vabandas ta end 
isupuudusega ja läks kohe oma tuppa, et olla üksi. 

Kui ta tädi voodisse oli aidanud, istus ta pimedasse 
nurka ja puhkes liigse pingutuse pärast nutma. Talle 
tundus, nagu oleks ta hing kaheks lõhestatud, hoolimatu 
tõmbega puruks rebitud, nagu oleks ta süda täis torgitud 
kidalisi kahtlusepinde, mis valmistasid teravaid piinu. 
Samal ajal, kui ta mõtles, et see, mis ta teha kavatses, 
on alatu ja lubamatu, kütkestas võimalikkude seikluste 
veetlev romantika teda vastupandamatu jõuga. Tal oli 
raske valetada ja petta, kuid sama raske oli tal ka oma 
kavatsusest loobuda. Ja soovides palavalt, et oodatav 
üldse ei tuleks, — et see kiusatus tast õnnelikult möõöduks 
ja et mingi kõrgem võim kõik lahendaks, — kuulas ta iga 
pisimatki krõbinat, mis hämarast aiast kostma juhtus. 

See oli raske heitlus, mida heitlesid tema ühelt poolt 
aastate jooksul traditsiooniks saanud vajadus sõnakuule- 
likult vanade käskudele ning korraldustele alluda ja sel- 
lega igasugusest isiklikust algatusest kui ka vastutusest 
vabaneda, teiselt poolt aga tema tervest ning tugevast 
kehast tingitud tung elada, olla nagu teised, osa võtta 
kõigist rõõmudest ja lõbudest, millest teda seni oli eemal 
hoitud. Kuna ta kannatas tolle sisemise heitluse tagajär- 
jel ränka hingepiina, hakkas ta järsku süüdistama mõle- 
mat vanakest, otsekui oleksid just need sundinud teda 
varsti teoks saavale pettusele ning üleastumisele, 

Korraga kuuldus aiast tasaseid samme, mis lähenesid 
aknale. Värisedes senitundmatust, magusvalusast, kus- 
kil südame ümber pigistavateks tuigeteks muutuvast 
hurmast, tõusis ta kiiresti ja jäi kuulatama. Ta nägi põõ- 
saste vahelt ilmuva mehe laia hiiglasekogu vana tamme- 
müraka kõrvale seisma jäävat ning mõtles samal silma- 

pilgul, et ta läheb temaga kindlasti kaasa... ükskõik 
kuhu, ükskõik kui kaugele! Närviliselt värisevate kätega 
mantlit otsides, kuulis ta oma lähedusest tasast sosinat, 
mis temalt küsis: 

«Kas olete juba valmis, preili Heleene?» 

«Oodake... oodake... natuke, ma tulen kohe...» vas- 
tas ta hingeldades. 

Ja vaevalt oli ta seda lausunud, kui ta ei tundnud 
enam vähematki piina selle üle, mis pidi edasi sündima. 
Kuivatanud vargsi pisarad silmist, et mees nende jälgi 
ei märkaks, tõstis ta tooli akna alla ja tõusis sellele ette- 
vaatlikult püsti. Ta astus aknalauale, lillepottide vahele, 
nõnda et kuu talle näkku paistis. Seisatades niiviisi sil- 
mapilguks punaste ja valkjasroosade õite raamistikus, 
tundus ta aias ootajale üllatavalt ilusana ja ihaldusväär- 
sena. Siis hüppas ta kergelt komistades alla ning lausus 
sosinal: 

«Olengi siin.» 


ÖINE VAIDLUS PIERRE LOTI JA 
JACK LONDONI OLE 


GH südametemurdja ütles täiesti loomulikult väri- 
seva häälega: 

«Tänan, et te tulite, preili Heleene. Ma kartsin juba 
vastupidist...» 

«Arvasite, et ma oma lubaduse unustanud olen?» küsis 
Heleene, kohendades ronimisel lahtirebenenud mantli- 
hõlmu. 

Ning mees, jälle oma hariliku enesekindluse tagasi 
saanud, vastas naeratades: 

«Jah. Sest te olite kogu õhtupooliku nii imelikus tujus 
ja just nagu millegipärast pahane.» 

Nõnda sosinal üksikuid lauseid vahetades läksid nad 
kikivarbail aiast välja, varjates end ettevaatlikult põõ- 
saste taha. Heleene tundis kastese maa kargust läbi ker- 
gete tenniskingade ja sukkade tungivat. Taevas oli selge, 
kuu paistis, mere kohal hõljus valkjashall udu, lähenedes 
kaldale ja ujutades selle üle, otsekui oleks kuumast päe- 
vast uimane maa sügavasti hinganud. Kui nad aeglasel 
sammul piki märga liivajoome edasi läksid, hakkas supel- 

pargis laksutama ööbik, varsti vastas sellele veidi kau- 
gemalt teine ja siis kolmaski. 

«Mis te arvate, kuhupoole me nüüd läheksime?» küsis 
Aleksander vähese vaikimise järel, hääles sama ärritav 
värin nagu aiaski. 

Heleene ütles: 

«Ma ei tea. Ma olen siin elanud küll kogu oma elu, 
siinseid kohti tunnen ma aga võib-olla vähem kui teie.» 

Püüdes talle vargsi näkku vaadata, avaldas Aleksan- 
der arvamist: 

«Kui me jalutaksime näiteks pargis?» 

«Hea küll,» vastas Heleene nõus olles. 

Veidi hiljem sammusidki nad mööda kitsast, märjas 
rohus vingerdavat jalgrada mustendava supelpargi poole, 
mis paistis vanade puude vahel valitseva pimeduse tõttu 
siksakilise äärega lameda müürina. Kolme Vaeva Teest 
kord-korralt kaugemale jõudes nägid nad selle ühel ser- 
val lõmitavaid maju pikkamisi hämarusse kaduvat, kuni 
neid võis vaevalt veel seletada mere udusel tagapõhjal. 
Tumedate kõnniteede sügavuses vilksatas üksikuid hele- 
dasse rõivastatud jalutajaid; monotoonsed hääled, mida 
aeg-ajalt katkestasid erutatud naerupursked, kostsid 
kõrvu otsekui paksude tihedate eesriiete tagant. Rohi, 
puud, kõvakstambitud muld jalge all ja madalad ning 
jässakad kibuvitsapõõsad viltuvajunud plankude taga, — 
kõik see puhus neile vastu oma meelitavaid ja pisut 
uimastavaid lõhnu. Ja korraga jõudsidki nad vaiksetele 
ning sumedatele pargiteedele, mis hõõgusid nende poole 
nagu kitsad avad kõrges ning tumedas seinas. 

«Jumalukene küll, kui ilus siin on!» ohkas Heleene, 
vallutatud jälle oma tütarlapselikust luulelisusest. 

Aleksander ütles, kummardudes galantselt peaaegu 
kaaslase kõrva kohale: 

«Jah, siin on tõesti väga ilus... Vä-ga ilus!» 

Sel hetkel riivasid nad teineteist ja võpatasid, vaikisid 
kohmetult. Nad mõlemad mõtlesid järsku, et see juhuslik 
puudutus võib tunduda kahemõttelisena, vastuolus ole- 
vana nende puhta ja püha sõprusega. Meest hakkas ikka 
tugevamini ja tugevamini piinama valus vajadus haa- 
rata enda kõrval hõõguva sihvaka keha järele, seda 
sülelda, suruda suu enda läheduses punetavale suule. 

Heleene vaimusilma ette ilmus jälle hurmav pilt sügava 
laane üksilduses säravast järvekesest, mis oli kujunenud 
talle juba otsekui kõige ilusa ning õnnetoova sümboliks. 
Ent nad mõlemad püüdsid varjata oma tõelisi meele- 
olusid ja hakkasid sunnitult vestlema tühistest päeva- 
küsimustest, millel polnud nende jaoks mingit tähtsust 
ja mis ununesid juba kohe. 

Kui nad olid pargi risti-põiki läbi hulkunud, pöördusid 
nad uuesti Kolme Vaeva Teele ja suundusid selle kaudu 
tagasi mere poole, mis näis üha tiheneva udu tõttu üht- 
laselt tinahallina. Läbi kahiseva pilliroo viis kitsas ning 
kõver rada, mida siin-seal katkestasid väikesed lombike- 
sed, vaevalt nähtavad poripruunil pinnasel. Nad kuulsid 
juba varsti endi ees väikeste murdlainete tasast lobise- 
mist vastu kive, öötuule kahinat kuivanud lõikheinas ja 
üksiku vaikiva paari aeglasi samme, kui see neist möö- 
dus. Nende jalad tundsid läbi kingadegi rannaliiva niis- 
kust; vastu nende nägusid hoovas mere soolane hingus 
ja raske, liikumatu udu hakkas nende rõivastel ja kätel 
veepiiskadeks tihenema. Kõikjal ümberringi valitses suur 
vaikus; aeg-ajalt jäid nad tahtmatult kuulatama neid ker- 
geid häälitsusi, mis sündisid looduses endas ja mis seda 
valitsevat vaikust veel nagu suurendasidki. 

Kui nende meeled viimaks jälle rahunesid, hakkasid 
nad tükkhaaval meelde tuletama kõiki raamatuid, mis olid 
kuidagi ühenduses merega ja mida ükskõik kumb neist 
oli lugenud. Heleene oli vaimustuses Pierre Loti «Islandi 
kalurist», «Madrusest», «Minu vend Yves'ist» ja Johan 
Boweli «Merede tütrest»; Aleksander ütles, et talle ole- 
vat kunagi väga meeldinud Kellermanni «Meri» ja Jules 
Verne'i seiklusromaanid. Kuid Jack Londoni jutud Vaikse 
ookeani saartelt tekitasid nende vahel juba teravaid lahk- 
arvamisi, sest tüdrukule ei mahtunud kuidagi hinge 
neis leiduvad toorused, mida mees aga üldse toorusteks 
ei pidanud. 

Heleene jäi endale jonnakalt kindlaks ja ütles kate- 
gooriliselt: 

«Teate, mis mina arvan... See ei ole mitte üksi too- 
rus, mida see ameeriklane oma muidu üsna sümpaatsetes 
raamatutes esitab, vaid hoopis midagi veel rohkemat kui 
toorus. See on lihtsalt liialdus.» 

Aleksander vastas: 

«Liialdus? Ei, mu armas, see on tõetruu elu!» 

«Elu ei ole kunagi nii jõhker,» vaidles Heleene. 

«Elu on veelgi jõhkram,» väitis Aleksander. 

Pisut aega kõndisid nad vaikides kõrvuti. Ja Heleene 
küsis üleolevalt naeratades: 

«Aga miks siis Loti seda niiviisi ei kirjelda?» 

«Aga kas ta siis ei kirjelda?» ütles mees. «Näiteks kas 
või «Minu vend Yves». Selleski raamatus on olemas 
kõik need toorused ja jõhkrused, mida te Londoni teos- 
tes hukka mõistate. Kuid vahe nende kahe vahel seisab 
vaatenurgas, mille all üks või teine oma ainele läheneb. 
Loti ümbritseb oma tegelaste labasused ja jämedused 
romantika värviliste hilbukestega, London vaatleb neid 
aga niisugustena, nagu nad on tõeliselt. Ja nii see peab 
olemagi, ja nii on see ka õigel» 

Kuid tüdruk vastas ägedalt: 

«Ei, nii see küll olema ei pea! Nii see küll õige ei ole!» 

Korraga katkes nende palav vaidlus. See oli suur 
punakasvalge kuusõõr, mis nende tähelepanu paelus. 
Olles seni varjatud kergetest pilvesagaratest, ilmus see 
nüüd äkki rohekassinisele öötaevale kogu oma külmas 
toreduses, puistates ranna kui ka uduse mere üle kollaka 
helendusega. Tillukestest lainekestest kortsuline veeväli, 
kust udu pikkamisi lahkus, säras nagu kuldsetest süda- 
metest. Veidi kaugemal kasvavad puud, lömitavad majad 
tänavate ääres ning eemal seisev tume park, kõik, mis 
neile silma paistis, omandas selles lainetavas helenduses 
äkki hoopis teravamad kontuurid, kaotas oma tavalise 
öise ebamäärasuse ja koondus tihedaks, peaaegu rel- 
jeefseks maastikupildiks, millest on üle laotatud läbi- 
paistev loor. See oli tõesti ilus. Ning kuni sügavaima 
hingesopini sellest omapärasest ilust liigutatud, lausus 
Heleene vaevaltkuuldava sosinaga, lähenedes instink- 
tiivselt enda kõrval seisvale mehele: 

«Vaadake, Aleksander...! Seda kõike näen ma 
täna esimest korda. Jumal küll, kui rõõmus ma olen, et 
ma teiega ühes tulin!» 

Mees naeris, tundes kogu aeg hoopis rohkem huvi 
tüdruku kui kirjanduslike teoste või end ümbritseva suve- 
öö vastu: 

«No näete nüüd ise, hahahaa! Aga kindlasti ei puudu- 
nud kuigi palju, et te oleksite koju jäänud.» 

«See on õige... Ei puudunud küll,» noogutas Heleene. 
Kuid kohe meenus talle, et ta oli tädisid petnud, neile 
südametult valetanud, ja ta lisas võppuva häälega: «Aga 
see oli minust ju tõesti inetu, et ma niiviisi tegin.» Ent 
ümbritsev looduseilu rahustas teda varsti jälle. Ja ta 
seisis kaua liikumatuna niiskel rannaliival, vaevalt samm 
vastu kallast veerevatest lainekestest, ning vaatles 
sügava hardusega suurt hõbedavärvilist kuusõõri, mis 
näis liuglevate pilvesagarate vahel pikkamisi edasi sõud- 
vat, kallates kõikjale oma värisevat valgusekuma. 

Siis jalutasid nad jälle edasi. Üsna varsti jõuti supel- 
hoone ette avarale plaažile. Päevase kireva elu ning 
liikumise asemel valitses siin nüüd ääretuna näiv tühjus 
ja sügav vaikus. Limonaadikiosk oli rõskuse käes higis- 
tama hakanud, kõlakoda haigutas muinasjutulise olendi 
laialiaetud suuna, leenidega pingid valendasid siin-seal 
kuidagi väga üksildastena ning nukratena. Pehme helen- 
dav liiv oli praegugi veel täis lugematuid jalajälgi. Kõr- 
gete postide otsas nagu pikkadel karkudel seisvad 
riietehoiuputkakesed peegeldasid end rohekasmustas 
vees, moondudes selle sügavuses mingiteks veidrateks, 
vahetpidamata liigutavateks olenditeks. 

«Vaat siia, siia tuleme varsti seltsis, eks ole?» ütles 
Aleksander, vedades valkjashallile liivale jalutuskepiga 
kõveraid jooni. 

Heleene hüüdis kurvalt naeratades: 

«Oh... see on küll võimatu!» 

Mees küsis: 

«Aga miks siis võimatu? Jah, ütelge mulle, palun, miks 
te seda nii võimatuks peate?» 

Heleene vaatas vähe aega pilutatud silmadega eemale 
öisele merele, enne kui ta vastas: 

«Mis te sellest üldse pärite. Te teate ju väga hästi, et 
tädid mulle seda ei luba.» 

«Ei luba?» imestas mees ja haaras korraga ta käe, 
seda tugevasti pigistades. «On see siis tõesti tõsi, et 
tädid teid suplema ei luba? Kui te seda omal ajal ütlesite, 
pidasin ma seda naljaks!» 

Heleene vastas kergelt naeratades: 

«Ei, see ei olnud nali. Te ju näete, et ma seal kunagi 
ei käi.» 

«Vaene, vaene väike vangike... te puurilinnuke!» 
hüüdis mees hellalt. Ta hoidis tüdruku sooje sõrmi oma 
peos ja talle näis, et nüüd ei valmistaks talle kuigi suuri 
raskusi teda sülelda ja suudelda. Kuid ta mõtles kohe 
üpriski kainelt ja elutargalt, et see oleks siiski pisut ette- 
valmistamata ning pisut ehk liiga varane samm. Ning 
Heleene kätt vabastades ütles ta võimalikult rahulikuma 
häälega: 

«See on tõesti suurim kurioosum, mida ma üldse 
kunagi kuulnud olen! Inimesed elavad vaevalt vaks 
maad merest, aga suplemas käia ei tohi!» 

Heleene vastas, pilk nagu häbenedes kiindunud tasa- 
kesi kallast silitavatesse lainetesse: 

«Ega see ole ju alati nii olnud. Mõni aasta tagasi käi- 
sime me peaaegu igal nädalal korra meres... nii tädid 
ise kui minagi. Me läksime harilikult supelhoonest hästi 
kaugele, sinna karjamaale, näete, kus rahvast ei käi. 
Nüüd nad ise aga enam nii palju kõndida ei jõua ja mind 
üksi ka ei julge lasta.» Korraga tuli talle midagi meelde 
ja ta lisas lõbusalt: «Möödunud kuul käisin ma siiski...» 

«Nii...?» venitas Aleksander ja näis juba mõtlevat 
midagi muud. «Aga kuidas see siis võimalik oli?» küsis 
ta teeseldud huviga. 

Heleene jutustas naerdes, kuidas ta oli jätnud vanad 
pingile tukkuma, neist salaja lahkunud ja merre läinud. 
Vesi olnud tookord väga soe, ilm vaikne ja päike lausa 
kõrvetanud. Ja ta olevat tollest suplemaskäimisest 
tagantjärele vahel undki näinud, kujutagu härra Link 
ainult ette, hahahaa! 

Mees, kuulates teda aina suureneva hajameelsusega ja 
ikka endamisi kavalaid plaane haududes, küsis korraga: 

«Kas suplemine teile väga meeldib?» 

«Jumaluke, te ei oska kujutleda, kuidas see mulle 
meeldib!» hüüdis Heleene. 

Aleksander küsis nüüd tungivalt: 

«Kas te tuleksite... minuga ühes?» Ja kuna Heleene 
kohmetult vaikis, kordas ta äkki peaaegu lõõtsutades: 
«Kas tuleksite? Otelge, palun, kas tuleksite?» 

Ja neiu vastas punastades, vaevalt hingeõhuga: 

«Tuleksin... kui see ainult võimalik oleks...» 

Sel hetkel sündis nende vahel otsekui mingi seletamatu 
tunnete ja meeleolude ülekanne. Nad vaatasid peaaegu 
ühel ja samal ajal teineteisele näkku ja muutusid ühe- 
võrra kohmetuks. Mehe silmad läigatasid hämaras kuu- 
valguses ja omandasid pikkamisi veidi loiu, poolväsinud, 
varjatud iharusest nõretava ilme. Heleene süda tuksus 
nii tugevasti, et ta arvas ise selle lööke kuulda võivat. 
Ja nad seisid tükike aega vaikselt lähestikku, tajudes 
vaid oma noorte kehade vastastikust tungi vapustavate 
lähenemiste järele, jäägitu ühtesulamise järele. 

Heleene vabastas enda selle salapärase lummutise 
iharast võlust esimesena. Ta võpatas kergelt ja ütles 
tasakesi: 

«Lähme koju!» 

Mees kogeles kokkupigistatud kurguga: 

«Kõnnime veel!» 

Heleene jäi oma otsuse juurde jonnakalt kindlaks: 

«Ei, ei, lähme koju! Lähme kohe koju... ma ei taha 
enam jalutada... Lähme koju!» 

Ja ta hakkas sõnalausumata piki rannaveert minema, 
suundudes kiirel sammul mööda kitsast rada tagasi 
Kolme Vaeva Tee poole. 

Kui ta veidi hiljem ikka veel seletamatust ärritusest 
värisedes voodiveerele istus ja närviliselt nutma puhkes, 
pikas VÄ aknaruudud lähenevast hommikust juba valen- 

ama. 


SÜDAMETEMURDJA HADAPAEVAD 


õi k öine, salaja ettevõetud jalutuskäik sai Heleenele 
saatuslikuks. Kuigi ta oli tundnud noore Lingi vastu 
ka seni teatud sümpaatiat, polnud see sümpaatiatunne 
siiski tugevaks kiindumuseks kasvanud. Nüüd aga 
kaotas ta sootuks oma hingerahu. Ta uned olid täis 
ainult Aleksandrit; ta kujutlused liikusid ainult tema 
ümber; ta oli ainult siis õnnelik, kui ta tema läheduses 
viibis. Vahel, kui mees kuhugi läks — kas või jaamast 


ajalehti tooma — tõmbus ta süda kokku kahtlustavas 
kiivuspiinas, mis ta tuju tihti põhjalikult mürgitas. 
Ja ta päev kujunes nüüd tavaliselt nõnda. — Juba 


hommikul, suutnud vaevalt silmad avada, mõtles Heleene 
kohe oma armsamast. Ta kuulas hinge kinni pidades tei- 
selt korralt kostvaid samme, vilekatkekesi, pisimaidki 
helisid, mis talle kuidagi armsamat meenutasid. Kui 
seal kõik vaikne oli, kujutles ta teda magavat, särgiesine 
lahti ja tugev pruunikspõlenud rind paljas. Ta nägi 
teda naeratavana, käed ristis kukla alla tõstetud, priske 
tõmmu põsk vastu lumivalget padjapüüri surutud. — 

Voodi tasasest, vaevalt-vaevalt alla kuulduvast nagi- 
mast järeldas ta tema ärkamist. Nüüd kujutles ta, kuidas 

seal ringutatakse, haigutatakse ja siis käsi öölauale 
sirutatakse, et tuhatoosist piipu võtta. Ta arvas haista 
võivat tubakasuitsu magusat, pisut uimastavat lõhna, 
mida Aleksander laisalt läbi sõõrmete puhub. Ning kuul- 
des armastatu raskeid, pehmeid samme üle põranda 
minevat, tundis ta südames jälle seda iharmagusat väri- 
nat, mis oli teda hiljuti öisel merekaldal vapustanud. 

Siis tõusis ta harilikult kiiresti, rõivastus ja ruttas 
välja. Kui tädid veel magasid, istus ta põõsaste vahel 
asetsevale pingile ja heitis kiire pilgu teise korra akende 
poole, mis seisid tavaliselt pärani. Ent kuna ta kartis, 
et säärane teguviis pole tast küllalt ettevaatlik, läks ta 
kohe tagasi tuppa, et äratada võõrasemagi. 

Nüüd aitas ta vanakest meelsasti selle vaevalistel 
jalutuskäikudel, kuna teadis, et Aleksander varsti alla 
tuleb. Ja kui mees tõesti veidi hiljem õue astus, jalas 
heledad püksid ja särgikaelus avatud, tundis ta end 
magusa õnnetunde pärast üleni kuumaks muutuvat, tema 
sõbraliku häälega hüütud tervitusele aga noogutas vaid 
ükskõiksust teeseldes. Ta pidas oma salajast armas- 
tust patuseks ning reetlikuks mõni päev tagasi sõlmitud 
igavese sõpruslepingu vastu... 

Oli hetki, mil ta mõtles, et ta ei lähe enam kunagi õis- 
tele jalutuskäikudele, kuigi mees teda kutsus. Ta püüdis 
endale kõigest jõust selgeks teha, et see pole temast 
sünnis ega ilus, et see on lihtsalt — inetu. Ta katsus 
Aleksandrist kõrvale hoiduda, temaga nelja silma all 
üldse mitte kohtuda, temaga ainult tädide juuresolekul 
lobiseda. Aga möödus vaevalt paar päeva, ja juba ta 
hakkas armsama järele taas kuuma igatsust tundma. 

Ühel hommikupoolikul, kui ta oli võõrasema lehtlasse 
talutanud ja see seal silmapilguks uinus, nägi ta Alek- 
sandrit tiheda sõstrapõõsa taga seisvat. Ta tahtis temast 
kiiresti mööduda, kartes et ta võib punastada. Kuid mees 
hüüdis talle tasase häälega: 

«Heleene, palun, ärge veel minge.» 

«Mis... mis siis on?» küsis Heleene sama vaikselt. 

Puhudes suitsu pikkamisi läbi sõõrmete, suunurgad 
pisut pilkavalt alla tõmmatud, lähenes Aleksander talle 
üle kastese muru. Tädi Rosalie oli linna läinud, proua 
Ingeborg viibis nagu harilikult mudaravilas. Heleene 

mõtles, et nad on praegu kogu majas peaaegu kahekesi. 
Ja kui Aleksander talle samm-sammult ligines, tundis 
ta järsku, et ta ei suuda liigutada ei kätt ega jalga — 
nüüd-nüüd peab midagi tähtsat juhtuma, nüüd-nüüd 
peab teoks saama midagi, mis muudab põhjalikult kogu 
ta elu, kogu ta tuleviku. 

Mees, peatudes ta ees, ütles pikkamisi: 

«Vabandage mind... Ma tahtsin teiega juba ammu 
rääkida...» 

Heleene küsis kogeldes: 

«Tahtsite rääkida ...? Aga miks te seda siis ei teinud?» 

«Te ei andnud end ju minuga kunagi kokku,» lausus 
Aleksander ja vaatas teda korraga imelikult nukraks ning 
uduseks muutuvate silmadega. 

Heleene kogeles jälle: 

«Mina? Ma ei saa aru...» 

«Jah,» ütles Aleksander, «see oli ju tõesti nii, tuletage 
meelde! Ma ootasin teid kord hoovil, kuid te pöördusite 
tagasi ja läksite jälle tädi juurde. Teinekord tulin ma 
teile aeda järele, et teiega vähemalt siingi kokku saada. 
Sel korral te lipsasite rõdu kaudu tuppa. Kas see seal 
jäi magama?» 

«Jah, kasuema magab,» vastas neiu. 

Vaikus. Nad seisid teineteisest vaid sammu kaugusel. 
Aleksandri suunurgad tõmblesid; Heleene teadis, et ta 
punastab, ja sattus sellest teadmisest üha enam sega- 
dusse. 

Nad mõlemad mõtlesid, et teine ta tõelisi tundeid 
taipab. Ja piinlikkus nende vahel suurenes seni, kuni 
Aleksander viimaks otsustavalt lausus: 

«Ma tahaksin teilt midagi paluda. Mul on täna vaba 
päev, ma ei viitsi tööd teha ja läheksin meelsasti 
väheks ajaks jalutama. Kas te ei tahaks minuga ühes 
tulla?» 

Heleene vastas viivitades: 

«Jah, ma tahaksin tõesti... teiega ühes minna.» 

Noor elumees, ärritatud ta nõusolekust, sosistas sala- 
päraselt: 

«See on väga lihtne... Vanamoor mind ei kahtlusta. 
Kui ma teda paluksin ja veidi meelitaksin?... Aga mis 
puutub tema abistamisse, siis selle pärast ei maksa teil 

põrmugi muretseda... Mu ema toatüdruk talitab teda 
väikese tasu eest sama hästi kui teie. Ta on selleks just 
nagu loodud... ma tean.» 

Ise nõnda kõneldes ei pööranud mees hetkekski Helee- 
nelt pilku. Ta nägi ta pluusi paisutavaid rindu; tugevaid, 
naiselikult laiu puusi; läbi kitsa pihiku esilekerkivat 
kõhtu; sellele järgnevaid lihaserikaste jalgade nurgelisi 
kontuure. Priske pruunikspõlenud kael; mustadest 
juuksekiharatest ümbritsetud pea; roosakad kõrvalestad; 
pikad värelevad ripsmed ja lopsakas suu! Täna sai ta 
ainult vaevu võitu pöörasest sülelemisihast. Et seda 
veidigi ohjeldada, seda vähemalt varjata, ütles ta nal- 
jatleva tooniga, sunnitult naeratades: 

«Kui ta ärkab, võiksime me talle sellest igatahes rää- 
kida. Seda teist tuleharki teil aga küll karta ei maksa, — 
midagi kurja ta teile niikuinii teha ei julge.» 

Ja kuna nad samal hetkel kuulsid tädi Clothildet val- 
justi haigutavat, lähenesid nad kikivarbail lehtlale, kust 
CE neile vastu tõi higi ja ingveriõli magusmõrudat 
õhna. 

Võõrasema oli tõesti just äsja ärganud. Kuigi teda 
piinasid viimasel ajal samasugused valud südames ning 
vastik tuimusetunne pahemas küljes, nagu mõni nädal 
tagasi, oli ta tuju täna siiski hoopis parem. Ta tüsedas, 
surma lähedust tajuvas kehas peitus praegugi veel suur 
annus sõbralikku elurõõmu, mis ei lasknud teda tüüta- 
vaks muutuda neile, kelle hoolitsust ta vajas. 

Nad kandsid talle naljatoonil ette oma palve. Ta kuu- 
las asjalikult ja teeseldud tõsidusega, noogutades aeg- 
ajalt oma rasvavoltidest ümbritsetud pead. Kui nad lõpe- 
tasid, kortsutas ta mitu korda mõtlikult kulmu ja ütles 
viimaks, et tal polevat selle ettepaneku vastu tõepoolest 
midagi. Ent kauaks ärgu Heleene siiski jäägu; olevat ju 
õekese Rosalie, selle tulehargi suur tülitsemislust neile 
kõigile tuttav, ja ta ei tundvat selsinatsel ilusal päeval 
pisimatki vajadust kellegagi jagelda ja maid jagada. 

«Te ärge arvake, et ma teda kardan... Mul on ju mu 
kark!» lisas ta naljatades. 

Sellest päevast alates veetsid noored ühes lugematuid 
õnnetunde. Kuigi nende hinged ja kehad ihaldasid 
endistviisi palavalt teineteise poole, rahuldusid nad siiski 


126 


vaid tagasihoidlikkude käepigistustega, mis pidi nende 
endi arvates väljendama vastastikust truud sõprust. Nad 
targutasid palju — nad refereerisid: loetud raamatute 
mõtteid ja probleeme, vaidlesid lemmikautorite üle, 
kaitstes ühtesid ja maha tehes teisi. Neil ei tulnud enam 
kunagi puudust kõneainest. Aga samal ajal kui nad kõne- 
lesid kokku kogu maailma tarkuse, mõtlesid nad ainult 
teineteisest, pilgud täis varjatud, kustumatult leegitse- 
vat kirge... 

Enamalt jaolt veetsid nad oma vaba aja nüüd kuskil 
üksikus paigas, linna ümbritsevate põldude keskel, mille 
avarus joobnustas neid mõlemaid. Nad lamasid pikas 
rohus, mehe laialilaotatud mantlil, ja vaatasid endi kohal 
kummuvat taevast pikkamisi üleujuvate pilvedega. Niide- 
tud heina kuiv-magus lõhn tegi nende meeled uimaseks; 
valmiva rukki tasane kahin, juhuslikud hõiked kauguses, 
taluõuedelt kostev koerte laisk haukumine — need olid 
ainsad helid, mis segasid kõikjal suvises looduses valit- 
sevat vaikust. 

Vahel ilmusid põldudele naised kirjudes kleitides ja 
mehed valgetes särkides, et kuivanud heina kärbistesse 
panna või kõrgetes koormates mööda rööpalist põllupee- 
nart eemale talu poole vedada. Ja siis kuuldus lagedatel 
väljadel rõõmsat kilkamist ning ülemeelikut lobisemist, 
mis pani sageli punastama oma jõhkralt lopsaka sõnade- 
valikuga, mida nad pidasid kui mitte just ropuks, siis 
vähemalt väga labaseks. 

«Jumal, kui rikutud võivad inimesed siiski olla,» ütles. 
Heleene tavaliselt, püüdes mehe eest varjata oma õheta- 
vaid põski. 

«Jah, nad ei tee alati vahet, mis on hea ja mis kuri,» 
noogutas Aleksander pisut pilkavalt naeratades. 

Paaril korral hakkasid külapoisid nende kulul toorest 
nalja tegema ja Heleene kiirustas kohe vaikides sammu, 
julgemata mehe poole pilku tõsta. 

Või nad kõndisid metsani, mis palistas põlde kõrge 
müürina. Siin meeldis Heleenele kõige enam. Nad hulku- 
sid pikkamisi mööda mustikavartes ja kanarbikus lookle- 
vaid kitsaid rajakesi, tammusid pehmes samblas, jõudsid 
raba äärde, kus kasvasid saja-aastased männikiderikud 
nagu hiiglasuured sõnajalad. Sisalik jooksis vilkalt põõ- 

sasse; siil krabistas suure kõvakoorelise putuka kallal ja 
hakkas nende lähenemisel pahuralt pugisema; harva vilk- 
satas üle nende tee üksik rästik, vedades oma pikka, 
sametiselt läikivat keha kirju siidpaelana läbi kuivanud 
raagude. Aga pea kohal, vaigust lõhnavate mändide oks- 
tel sädistasid käblikud ja vidistasid vindid, kaugemalt 
kostis peoleode vilistamist. Suur kirju kuuega rähn; 
suled kohevil, toksis vana haava otsas, joostes mööda 
selle hõbedalaigulist tüve virgalt üles-alla. 

Vahel istusid nad kuhugi põõsa vilusse, et pisut 
puhata, kaasavõetud võileibu süüa, muretult lobiseda ja 
puude küünalsirgeid või jändrikke tüvesid vahtida, mis 
tõusid kõikjal nende ümber vastu tumesinist, läbi tuules 
hõljuvate tihedate okste paistvat taevast. Tärpentiinilõh- 
naline, liigsest kuumusest kuiv õhk tegi nad varsti roi- 
dunuks. Jutt jäi soiku, muutus loiuks, vaikis vahel soo- 
tuks; raamatud — romaanid ja luuletuskogud — mille 
üle nad parajasti mõtteid vahetasid, kaotasid korraga 
igasuguse tähtsuse; nad vajusid otsekui poolunne, kuul- 
des siiski selgesti iga pisematki häälitsust, mis sündis 
nende ümber. Iga kord, kui keegi hooletult jalgu lohis- 
tades mööda teed küla poole läks, kandes kaenlas 
'luuaoksi või käeotsas marjakorvi, virgusid nad silmapilk- 
selt ja tõstsid peaaegu ühel ajal pea, et vaadata sellele 
minejale järele. 

Sääraste pikemate jalutuskäikude propageerijaks oli 
alati Aleksander. Ta leidis nende kaitseks sõnaohtraid 
tõendusi; kultuurne suvituslinn ei suutvat kunagi rahul- 
dust pakkuda inimesele, kelle elu on niigi küüru surutud 
peenutseva tsivilisatsiooni mitmekesistest rikkustest, ütles 
ta huuli halvustavalt kokku surudes. Mis olevat näiteks 
kõik selle lakutud ja pügatud alleed väärt põldude ava- 
ruse või metsa luulelise üksilduse kõrval? hüüdis ta vahel 
pateetiliselt ja joonistas õhku hoogsa kaare; mis on tühja 
mereranna kõrbenud lõikhein lõpmatute heinanurmede 
kõrval? imis on supelpargi kiderikud kibuvitsapuhmakesed 
noore männivõsa kõrval? Ning kuna need seletused kau- 
gete jalutuskäikude hüvest olid alati nii veenvad ja nii 
toredalt värviküllased, andis Heleene alati järele, pisara- 
teni st imeilusatest piltidest, mis nõnda ta ette 
maaliti. 

Tõeliseks põhjuseks nende kaugete jalutuskäikude pro- 
pageerimisel oli aga üsna inimlik ja lihtne asjaolu. Alek- 
sander oli tüdrukusse pääsematult armunud ja ta armas- 
tus ei suutnud rahulduda üksipäinis unistuste ning ohka- 
mistega. Vahetpidamatu ärritus, mis tegi ta peaaegu hai- 
geks ja tumestas ta kainet mõistust, ihkas hoopiski mai- 
semate tulemuste poole. Aga lage rand, kus alati liikus 
1 rahvast, kus võis pealegi näha ligi kilomeetri 

augusele, polnud põrmugi sobiv temas hauduvate 
donžuaaniplaanide täideviimiseks... 

Noore elumehe kirg Heleene kui «uinuva okasroosi- 
kese» (selle nime oli Aleksander leiutanud juba oma siin- 
oleku esimesel päeval) vastu kasvas iga päevaga. Ta ei 
saanud enam rahulikult töötada, — lugeda ega kirjutada. 
Sirgetest trükiridadest, paksudest seadustikkudest, lumi- 
valgetelt paberipoognatelt, kõikjalt vaatas talle vastu 
sõbratari vormikas keha. Ta uned olid rahutud ja täis 
lõpuniminevaid kallistusi: vaevalt sai ta uinuda, kui 
Heleene tuli ta voodisse ja andus talle. Aga hommikul 
ärgates tundis ta endas ääretut tühjust ja nukrust, nähes, 
et see oli olnud jälle vaid petlik viirastus. 

Vahel lamas ta kaua unetult voodis, kibelevad silmad 
hämarusse puuritud, ja tuletas meelde oma tudengiaas- 
taid. Ka ta ise pidi enda üle tihti imestama. Oli see siis 
tõesti veel tema, Aleksander Link, paljude ja paljude 
naiste lemmik? Ta ei saanud aru oma tagasihoidlikku- 
sest, ta ei suutnud mõista oma kartlikku meeleolu, kui 
tüdruk läheduses viibis. Ta mäletas ükshaaval ja üksik- 
asjaliselt kõiki neid, keda ta oli oma küllaltki lühikese 
jahiaja jooksul juba võtnud, oma teooriat toorusest ja 
jõhkrusest, mis ta kord arvas igale naisele meeldivat. Ta 
püüdis kõigest sellest hoogu ning julgust saada, et ometi 
kord lõpule viia see, mida ta pidas peaaegu oma mehe- 
kohustuseks. Aga kui palju ta end neil ilusatel suvepäe- 
vadel ja sumedatel suveöödel ka tagant ei ässitanud, kui 
palju ta endale ka ei öelnud: ole mees, ära jää häbisse; 
kui palju ta hommikuti voodist tõustes ka ei kinnitanud: 
täna ma teen seda!; kui palju ta oma vallutajahüppeks ka 
hoogu ei võtnud — ikka muutus ta saatuslikult araks 
just siis, kui ta oli endas juba täiesti kindel. 


Siis kartis ta vahel närve üles ütlevat, end mingisugu- 

sest seletamatust alandusetundest tasakaalu kaotavat. 
Lasknud Heleene paar sammu endast ette, puuris ta oma 
kissitavad silmad selle kuklasse, vahtis ahnelt enda ees 
astuvaid ilusaid sääri, kiskus tüdrukult mõttes viimsegi 
hilbu. Ta kujutles haiglase üksikasjalikkusega tema tuge- 
vaid puusi, kõhtu ja rindu, mille kõvad nibukesed 
paistsid vahel silma läbi pingul pluusi. Ja silmates 
rohule istudes Ak paljast põlve, mis vilksatas talle 
ainult hetkeks kleidiserva varjust, pidi ta hambad 
tugevasti risti suruma, et mitte reeta oma patuseid 
ihasid. 

Kui Heleene pärast lühikeseajalist vestlust uniseks jäi, 
heitis mees ta jalgade ette murule ja hakkas jälle oma 
poisikeselikke plaane sepitsema. Ta läheduses lebavate 
rõivaste, palmikutest vabastatud juuste ja higise naha 
lõhn tundus talle nii meeldivana, et ta pidi seda sisse 
hingama hästi suurte ning sügavate sõõmudega. Ihar 
ärritus tõusis tas iga silmapilguga ikka suuremaks ja 
suuremaks, ähvardades teda lämmatada. Ja ta oli sageli 
juba niivõrd üles kruvitud, et tundis end õnnelikuna vaid 
mõne riideeseme ootamatust puudutusest, mille tuul talle 
vastu põske või kätt puhus. 

Vahel, kui ta üksi oli, katsus ta end sellest naeruväär- 
sest lummast vabastada. Ta kordas endale tungivalt, et 
see kõik on vaid lapsikus, et see on häbistavgi ega vii 
kindlasti kuhugi välja. Tarvis on tööd teha! tarvis on 
tõtata! aeg kaob sõrmede vahelt nagu vesi sõelast ja ta 
pole täitnud veel kümnendikkugi osa oma suurtest 
plaanidest ning kavatsustest! Üliõpilasaastad olid laisku- 
sest ja lõbutsemisest niikuinii juba liiga rasvasteks pai- 
sunud, nüüd on vaja lunastada kõik vanad patud ja täis- 
meheks saada. Ent on see siis täismehe vääriline — lasta 
end lõa otsa võtta tolle üsnagi piiratud provintsitari 
poolt, kes on veel võlutud jenoveeva-romantikast ja näeb 
und nõiutud printsikestest ... 

Piip suus, jalutas ta sellistel irooniasilmapilkudel 
mööda kitsast tuba edasi-tagasi, mõeldes vahetpidamata, 
et nüüd-nüüd istub ta laua taha ja hakkab töötama. 
Ta otsis riiulilt välja vajalikud raamatud, raputas neilt 
tolmu, varustas sulepea uue sulega, avas kaustiku, et 
teha sinna vajaduse korral tulusaid märkmeid. Aga 

samas hüppas ta juba pingutatult kuulates püsti, ruttas 
akna juurde ja vahtis kaua ning üksisilmi aeda, kus 
Heleene parajasti oma haiget tädi käitas. 

«Ma ei lähe alla! Kur-rradi pihta — ma ei lähe alla!» 
t ta kategooriliselt, pöördudes jälle tagasi raamatute 
aha. 

«Ma ei lähe kuhugi, ma vaatan ainult korraks üle 
läve,» ütles ta silmapilk hiljem mööda nagisevat treppi 
alla kõmpides. 

Ja avanud juba eeskojauksegi, kinnitas ta endale ikka 
veel sisemiselt lõdisedes: 


«Ei, ma ei lähe alla... ma ei lähe alla... Parem juba 
üles tagasi... üles tagasi, aga mitte alla!» 

Kuid selle asemel, et endast võitu saada ja oma meele- 
heitlikku kavatsust tõesti teoks teha, jalutas ta aeglasel 
sammul aeda, kus teda juba pikisilmi oodati. Ja ta hul- 
kus lapsikult õnnelikuna ühes tüdruku ning haige vana- 
prouaga läbi kestvast põuast kuivatatud rohu või istus 
nendega lehtlas, lobisedes sunnitult ja vahtides ainiti pil- 
guga Heleene sihvakat kuju. 


Siis ei piisanud talle jälle ainult päevastest jalutustest, 
ta hakkas uuesti öödele mõtlema. Kui uni tast põgenes, 
istus ta suitsetades akna alla ja vahtis hämarale uulit- 
sale, mis haigutas ta ees nagu sügav must kanal. Visa 
sundidee, et ta võiks kohe nüüdsama välja minna ja 
tüdruku endaga kaasa kutsuda, hakkas teda vaevama. 
Ta kinnitas endale tihti, et kui ta ei saa tüdrukut juba 
homme, läheb ta kindlasti hulluks. Kui ta silmapilguks 
suikus, nägi ta Heleenet enda juurde tulevat, andumis- 
valmina ta üle kummarduvat. Ja ta kargas lugematuid 
kordi tugitoolist püsti, valmis mööda pimedat treppi alla 
jooksma, Heleene kambrikese akna taha, sisselaskmist 
manguma... 

Korraga — ühel sellisel rahutusehetkel — jõudis ta 
otsusele, et kõik see võib sündida ainult öösi, kuskil 
üksikus kohas, eemal tänavatest ja majadest. See varja- 
tud-maskeeritud vägistajaunistus hakkas teda piinama 
nagu paise lakkamatu pakitsus. Ta tundis vaistlikult, et 
päise päeva ajal ei julge ta iialgi oma sõbrannale sää- 
raste mõtetega läheneda. Ja kui nad jälle kord niidetud 

põldude vahel sihitult ringi jalutasid, mõlemad täis kibe- 
levat kihku, ütleski ta viimaks neelatades: 

A SS miks me nüüd enam kunagi hiljem välja ei 
ule?» 

Tüdruk, taibates kohe nende sõnade tagamõtet, küsis 
kõrvalepööratud pilguga: 

«Kuidas... hiljem?» 

Mees vastas: 

Noh, ma kujutlen nõnda, nagu... tookord... Te ju 
mäletate... öösi.» 

Heleene vaatas tast ikka mööda ja lausus: 

«See ei ole kerge.» 

«Tuleb küll arvata, et kergem kui siis,» ütles mees tar- 
betu jõhkrusega. Kuid ta ruttas kohe oma kärsitust var- 
jama ning lisas naeratades: «See õhtu oli ilus ja jäi 
meelde. Ega teie südametunnistus ometi pärast ei piina- 
nud, eks? Kõik läks ju nii hästi ja ladusasti...» 

«Jah, ega keegi ju tõesti ei märganud,» noogutas 
Heleene. 

Vaikiti veidi aega. Viimaks küsis Aleksander sumbu- 
nud häälega: 

«Mis oleks, kui me... veel kord riskeeriksime?» 

«Ma... ei... tea. Kas te siis... tahate?» küsis 
Heleene vastuseks. 

Ja õnnetu südametemurdja hüüdis, peaaegu lämbudes 
endas lõõmava erutuse pärast: 

«Tahan, tahan, Heleene! Mui-du-gi tahan!» 


Ning jällegi pidi ta enda üle imestama: nõnda nagu 
päeval, nii oli ta kartlik ja saamatu ka öösel, kuigi nad 
jalutasid sageli kuni hommikuni mööda tühje kohti, kus 
poleks keegi teda ta plaanides segada saanud... 

Siis haudus ta välja midagi sellist, mis ületas kogu ta 
senise kavaluse. Kord, kui nad vestlesid mingi tühiasja 
üle, küsis ta äkki: 

«On teil siin linnas mõni sõbranna?» 

«On küll,» vastas Heleene, «üks tubli tüdruk kooli- 
ajast. Ma pole teda näinud juba enam kui paaril aastal ja 
tean vaevalt sedagi, kus ta praegu elab.» 

Mees küsis edasi: 

«Aga tema nime te ju mäletate?» 

«Muidugi mäletan!» ütles Heleene naerdes. 

Ja Aleksander küsis veel: 

«Aga aadress? Vähemalt see, mis tal vanasti oli?» 

«Ka seda mäletan... loomulikult,» kinnitas Heleene. 

Ent mees ei lõpetanud pärimist nüüdki: 

«Teate ehk sedagi, kas ta vanemad veel elavad?» 

Seda Heleene siiski enam ei teadnud. Tol ajal — see 
tähendab kooliajal — olevat ta ema küll elanud, nüüd 
aga võivat juba väga hästi ka surnud olla, ütles ta. Ja 
pealegi, — mispärast see Aleksandrit üldse huvitab, see 
tema koolipõlvesõbranna ühes oma vanematega? hakkas 
ta viimaks mehe küsimuste vastu tähelepanelikumaks 
muutuma. 

Aleksander seletas pikkamisi: 

«Ma tundsin kord üht sellenimelist üliõpilast. Aga 
üsna kindlasti pole need õde-venda, sest minu tuttava 
vanemad olid juba ammu surnud. Muide — see pole ka 
tähtis, see oli ainult möödaminnes.» 

Paar päeva hiljem sai Heleene nagu mingi kokkusat- 
tumuse tulemusena samalt sõbrannalt kirja. Kooliõde 
teatas väheste, varjatult appihüüdvate sõnadega, et ta 
olevat haigestunud kopsupõletikku, millest ta nüüd vähe- 
haaval paranevat. Kuid tal olevat väga igav ja ta palu- 
vat Heleenet, kui võimalik, juba homme talle külla tulla, 
sest ema sõitvat edasilükkamatu asjatalituse pärast 
maale ja jõudvat tagasi alles paari päeva pärast. Ta unis- 
tavat isegi sellest, et armas kooliõde ka öösiks talle selt- 
siks jääb, — ta olevat veel väga närviline ja kartvat 
üksindust. 

Heleene, pisarateni liigutatud, ruttas kohe kasuema 
juurde, et sellelt luba paluda. Tädi Clothilde nuttis val- 
justi nuuksudes. Muidugi polevat tal midagi niisuguse 
samariitliku külaskäigu vastu, ütles ta. Kuid ta arvas, et 
loost tulevat informeerida ka Rosaliet, kuna muidu või- 
vat viimases tekkida jumal teab millised kahtlused ja 
eksiarvamused... 

Kogu öö Heleene ei maganud. Oma vaesele sõbrannale 
mõeldes unustas ta väheks ajaks isegi Aleksandri. Ta 
manas oma vaimusilma ette luulelise stseeni liigutavast 
jällenägemisest õnnetu kooliõega, nuttis kaua patjadesse 
ja sepitses hellitavaid lauseid, mis ta haigele ütleb. Kui 

hommik aknaruudud kollakaskahvatuks värvis, tõusis ta 
kiiresti voodist, et mitte hilineda. 

Ent söögilauas tuli talle meelde, et ta polnud Alek- 
sandrile sellest kõigest veel sõnagi lausunud. Nähes 
meest hoovis jalutamas, tõusis ta, vabandas end isu- 
puudusega ja astus välja. Tehtud kergusega lobisedes 
läksid nad aeda, kus valitses veel kastese maa kargus. 
Vaevalt-vaevalt nuttu tagasi hoides ulatas Heleene oma 
armastatule õhtul saadud kirja ja ütles kurvalt: 

«Rääkisime temast hiljuti... Nüüd on teda raske kat- 
sumus tabanud. Oh jumal küll, kuidas ma ootan seda 
minutit, mil ma kord juba ta juurde saaksin!» 

Mees luges kirja veel kord läbi ja küsis: 

«Te külastate teda?» 

Heleene vastas: 

«Jah, ma lähen juba varsti.» 

«Aga te lubasite ju minuga jalutama tulla,» ütles 
mees. 

«Lubasin küll,» ütles Heleene. «Aga te saate ju minu 
seisukorrast aru, sõber, Ta on haige ja tal on igav, teie 
aga olete terve ja võite väga hästi ka homme oma jalu- 
tuskäiku teha. Ei maksa pahandada, ma palun. Ja ehk 
te tulete mind saatmagi...?» 

Kuid Aleksander vastas tusaselt: 

«Vaevalt. Parem ma lähen siis juba linna ja saadan 
ära paar telegrammi. Millal te kodunt lahkute?» 

Heleene ütles pettunult: 

«Umbes poole tunni pärast... Mul kulub ainult nii 
kaua aega, kuni ma ümber riietun. Nii et... te lähete 
linna?» 

«Jah, eks minulgi ole igav kodus istuda,» lausus mees. 

Mõni minut hiljem kuulis Heleene hoovivärava ava- 
mise tasast naginat. Põhjendamatust = kiivuspiinast 
aetuna tõusis ta, et välja vaadata. Ja ta nägi Aleksandrit 
majast lahkuvat — hooletul sammul, kepp kaenlas, värvi- 
müts kuklas. 

Kuid Heleene suureks üllatuseks kohtusid nad juba 
"üsna varsti. Mööda tühja alleed üles rutates nägi ta 
meest välja astuvat ühe põõsa varjust, naeratus näol. Ta 
oli pisut kohmetu ega teadnud, kuidas alata. Viimaks 
ütles ta kogeldes: 

«Vabandage mind, et ma teid niiviisi tüssasin.» 

«Kuidas te mind siis... tüssasite?» küsis Heleene 
midagi taipamata. 

Ja Aleksander seletas nüüd süüdlaslikult: 

«See kiri oli minu kirjutatud. Ma tahtsin kogu päeva 
teie seltsis olla, aga ma ei leidnud selleks ühtki muud 
võimalust peale niisuguse hädavale. Sest vaevalt oleksid 
vanamoorid teid teisiti lubanud...» 

Vaikus. 

«Ah... ah nõnda...» ütles tüdruk viimaks tasakesi. 


LOODUSE KUNINGAS SAAVUTAB SIHI 


Tor mäletades äkki selgesti mõni päev tagasi aset 
leidnud vestlust, punastas kõrvuni. Kuid asjaolu, et 
teda oli petetud, ei paistnud talle solvavana ega pahan- 
danud teda üldse. See oli pigem mingi imelik, suure kii- 
rusega kurku tõusev mõnutunne, mis teda äkki haaras. 
Ent ta pidas siiski vajalikuks pahameelt teeselda ja hüü- 
dis etteheitvalt: 

«See on ju alatu, mu sõber! Jumal küll, kui alatu see 
on!» 

«Vabandage mind! Aga ma ihkan nii kangesti teiega 
veidi kauem ühes olla. Vabandage mind, palun!» hüüdis 
mees ja teeskles samuti. 

«Ja kuidas ma kogu aja oma kooliõe pärast haledust 
tundsin,» ütles tüdruk, ei suutnud end tagasi hoida ja 
naeratas tahtmata. Ja kuna ta hing oli nüüd täis suurt, 
kõikehaaravat õnnetunnet, küsis ta ikka rõõmsalt naera- 
tades: «Aga kuhu me siis nüüd läheme? Kõige parem 
oleks muidugi koju tagasi pöörduda ja veel midagi kokku 
valetada.» 

«Ei, ei, seda mitte. Palun, kallis, seda mitte!» hüüdis 
Aleksander tungivalt. Ja jälle end kiiresti kogudes lisas 

kohe: «Mäletate, me kavatsesime kord ühes suplema 
JA Nüüd oleks selleks igatahes soodsaid võima- 
usi...» 

Heleene kordas punastades: 

«Ühes — suplema?» 

«Jah,» noogutas mees. 

Kuid Heleene vastas kategooriliselt: 

«Ei, seda küll mitte! See ei lähe!» 

«Aga... miks?» küsis Aleksander äkki kahvatades. 

«Miks? No sellepärast, et see ei kõlba,» lausus 
Heleene ja kehitas hukkamõistvalt õlgu. — Kuid ta andis 
ka sel korral mehe tungivale pealekäimisele varsti järele. 
Pärast lühikest kaalumist ütles ta: «Muidu ma vahest 
ehk võiksingi, aga mul pole ju... kostüümi.» 

«Kostüümi? Oo, see on väike viga,» lõi mees käega. 

Nad jalutasid tagasi linna poole, mööda kõrvalisi teid, 
et mitte vastu sattuda turult oodatavale tädi Rosaliele. 
Raske kuumus, mida raudkivisillutis välja hingas, pani 
nad higistama. Aleksander võttis kuue seljast; Heleene 
pühkis pitsist taskurätiga üle põskede ja otsaesise. 

Viimaks peatusid nad suure vitriini ees, kus oli välja 
riputatud suur hulk supeltrikoosid. Ja nad astusid mõle- 
mad kauplusse, Heleene pisut häbenedes, mees aga üks- 
kõikse ja asjalikuna, nagu ta polnud end tundnud juba 
ammugi enam. 

Kui nad mõni minut hiljem tagasi ranna poole sam- 
musid, küsis Aleksander: 

«Kas teil oleks midagi selle vastu, kui me linnast vähe 
maad välja sõidaksime?» 

«Aga kuhu?» päris Heleene valvsalt. 

- Mees seletas kohmetult, kuna talle paistis, nagu olek- 
sid ta kavalad plaanid liiga läbinähtavad: 

«Ma mõtlesin nii, et me läheksime mootorpaadiga... 
Uks sõber lubas mulle selle kasutada anda. Kuskil siin 
läheduses olevat ilusaid randu, mis paistvat silma juba 
muulide vahelt. Me sõidaksime sinna ja võiksime veeta 
seal kogu päeva...» Ja vaadates Heleenest mööda, nagu 
kunagi see, kelle südametunnistus puhas pole, lisas ta: 
«Täna tuleb igatahes ilus ilm, Näete, pole ainustki pilve, 
mis võiks hädaohtlikuks saada. Ma arvan, nii oleks kõige 
parem.» 

Heleene tundis oma südant äkki metsikult peksma hak- 
kavat. Pääseda merele, olla ihuüksi oma armastatuga, 
kaugel kõigist teistest, — see oli ta ammune salaigatsus. 
Ta ütles rõõmsalt, püüdes varjata endas üha tugevamaks 
muutuvat õnnetunnet: 

«Jaa... aga kui te meid kuhugi kivi otsa ajate ja kui 
me upume... Keegi ei teaks meid otsidagi.. .» 

Nõnda vastamisi teeseldes ja pisut edvistades pöördu- 
sid nad kiiresti sadama poole, kuhu sõitis parajasti sisse 
suur tumeda kerega kaubalaev. Raudse eluka tahmased 
mastid näisid selili kukkunud hiiglaputuka lülijalgadena; 
õhku raputas vägev vile, mis pani värisema kogu ümb- 
ruse, lõi põrinal vastu kõrvu; roolikettide ragin ja mad- 
ruste katkelised võõrkeelsed hüüded rebisid õhku. Siis 
kihutas mööda rida veovoorimehi, kõik vankritel püsti, 
ja suundus samuti sadamasse, et peale saada oma koor- 
mat. 

Läbi siia-sinna ruttava ja askeldava töölistesalga põi- 
geldes jõudsid nad viimaks lootsikute seisukohani, kus 
oli veel täiesti vaikne. Aleksander otsis taskust juba 
varem valmis pandud võtme, vabastas tehi küljest ilusa 
vastselt värvitud paadi, astus sellesse nagu kukk jalgu 
kõrgele tõstes ja ulatas Heleenele käe. Siis lõi ta osava 
ning kõigega vilunud inimese graatsilise käeliigutusega 
mootori käima. Ja kerge sõiduriista üleni võppudes pöör- 
dusid nad pikas kaares jõesuu poole, mida kaitsesid tor- 
mide eest palistustena merre ulatuvad muulid, kaks raud- 
kivist hiiglaselga kesk tillukeste valguselitritega kaetud 
veevälja. 

Heleene vaatas silmi kissitades enda ees avarduvasse 
kaugusse. Mootori lakkamatu mürin, pea kohal kõrvetav 
päike ja ääretu, peegelselge vesi, — kõik see mõjus 
temasse otsekui ilmutis, mille tõelisusse ta ei suutnud 
uskuda. Vastusattuvatest kaluripaatidest lehvitati neile, 
kajakad tiirlesid loiult siia-sinna ja üks ripnevate purje- 
dega kaljas libises laisalt linna poole. Kui ta pilgu 
helesinisesse, kauguses merega ühtesulavasse taevavõlvi 
puuris, näis talle, nagu liugleks ta õhus. Ja erutatud 
mehe hellalt naeratavatest pilkudest, mida see aeg-ajalt 
tema poole heitis, tundis ta korraga vajadust laulda, val- 
latada ja hüpata, nagu kunagi lapsepõlves, kui ta jooksis 

ringi alles lühikeses kleidikeses ja oli juhuslikult pää- 
senud tädide valju valve alt. 

Siis ütles ta hardunult, käed selja taha päikesest soo- 
jale pardalauale toetatud, pea kuklas: 

«Kui ilus see küll on... Jumal, mu jumal, kui ilus see 
küll on...!» 

«Meeldib teile säärane sõit?» küsis mees tüürilt. 

Heleene vastas kärmesti: 

«Meeldib, oi-i, meeldib! Ma pole ju veel iialgi nii kau- 
gele pääsenud...!» 

«Ja te pole mulle enam pahane, eks?» küsis mees 
muiates. 

«Ei, ei ole!» hüüdis Heleene üle mootorimürina ja naeris 
heledalt ning lapselikult. Teda valdas nii tugev hardus, 
et ta suutis pisaraid tagasi hoida ainult suuri vaevu. 
Mida kaugemale jäi temast kallas oma vangistava kit- 
susega, seda rõõmsamaks ja jutukamaks ta muutus. Siis 
ilmus silmapiirile kõrge, lõõmavate päikesekiirte all kriit- 
valgena näiv liivakallas, ja kui mees hakkas kohe selle 
poole tüürima, hüüdis ta korraga paludes: «Ärme lähme 
veel kaldale! Ei, ei, ärme lähme veel kaldale... kuulete!» 

«Tubli! Olgu nõnda, nagu mu südamedaam käsivad!» 
vastas Aleksander uljalt silmi välgutades. 

Nad ristlesid ligi pool tundi mööda rannaveeri, kord 
maale lähenedes, kord sellest kaugenedes. Nad naljata- 
sid, lobisesid, naersid nagu lapsed. UÜmbritsev loodus 
oma avaruse ning vabadusega oli haaranud oma meele- 
valla alla isegi tüüril istuva ja juba ammugi kõveraks 
kasvanud hingega elumehe. 

«Nüüd vist juba aitab. Mu käed hakkavad väsima...» 
ütles Aleksander viimaks. Ta juhtis paadi hädise tehi 
juurde, mille külge oli köidetud juba kaks lootsikut ja 
üks süst. Aidanud Heleene sõidukist välja, lukustas ta 
keti ja võttis istepingilt mantli ning väikese käsikohvri, 
mida neiu polnud seni märganud. Siis läks ta pikkamisi 
ning raskelt astudes mööda nagisevaid laudu kaldale, 
pilk kuidagi aplalt Heleene pihale juhitud. 

Nad asusid laagrisse maabumiskohast veidi kauge- 
male, vana kuuse alla. Selle pikad ning peened oksad 
katsid neid hiiglasuure vihmavarjuna. 

Heleene oli pingutatud vaatlemisest ja liiga kiiresti 
üksteisele järgnevatest uutest muljetest väsinud ning 
laskus kohe murule, mis näis ta keha survele pehmena 
ja soojana järele andvat. Ta lamas kaua suletud silma- 
dega, käed ristis kukla all, ja näis mõtlevat või magavat. 
Äsjase sõidu rütm tuli järsku tagasi — talle näis, nagu 
hõljuks ta jälle tasakesi üles-alla, nagu libiseks ta jälle 
üle tibatillukeste murdlainekeste, mis säravad ikka nagu 
lugematuist sädemekestest. Ja ajades end äkki uuesti 
istukile, hüüdis ta tasakesi, kogu hingest: 

«Oo, mu jumal, see sõit oli ilus! See oli tõesti ilus ja 
see jääb mulle meelde veel kauaks, kauaks ajaks!» 

«Ei unusta minagi seda niipea,» ütles Aleksander. 

Vähese vaikimise järel hüüdis Heleene jälle: 

«Jah, see sõit oli tõesti ilus! Räägitakse, et hing rän- 
davat läbi mitmesuguste kehade. Minu hing on kind- 
lasti pärit mõnelt näkilt või madruselt — ma elaksin 
küll parema meelega merel kui kuival maal.» 

«Võimalik,» noogutas Aleksander naljatleva tõsidu- 
sega. «Noh, aga mina? Kelle järeltulijaks te siis mind 
peate?» 

Heleene vaatas meest hellitades, silmad kissis. Ta pilk 
libises üle veidi loiu, nurgelise lõuaga lõppeva näo, pea- 
tus silmapilguks läbi kuue nähtavatel õlgadel, silitas 
nagu tõtates võimsaid jalgu, mille mügerlikud lihased 
pingutasid moekohaselt kitsaid pükse. See ürgne härja- 
jõud, mida ta nüüd nagu esmakordselt tajus, muutis ta 
meeled pikkamisi segaseks, pani ta miskipärast häbe- 
nema. Siis laskus ta uuesti rohule, vaatas mööda kuuse- 
tüve üles ning ütles kerge väriseva häälega: 

«Ma ei tea, kelle järeltulija teie võiksite olla. Kui ma 
ennist ütlesin, et ma ise põlvnen näkist või madrusest, 
siis arvasin ma seda nii ainult oma tunnete järgi mere 
vastu. Teie kiindumused ja sümpaatiad on mulle võõrad, 
sest te pole mulle neist kunagi lähemalt rääkinud... 
Aga keha poolest... võiks teie esiisaks olla... mõni 
sõdur antiikajast... või gladiaator Rooma areenilt...» 

Ta ütles viimase lause välja katkendlikult ja ikka nagu 
millegi pärast häbenedes. Talle paistis hetkeks, nagu 
oleks ta magama jäänud ja näeks unes päratu sügavat 
kuristikku, mille kaldaserval ta seisab, ja mille haiguta- 

vate lõugade vahele vaadata on ühel ajal hirmus kui ka 
meelikõditavalt magus-mõnus. Kuna ta tundis valusat 
vajadust säärastest kujutelmadest vabaneda, lausus ta 
tehtud lõbususega: 

«Peab ju teilegi mõne komplimendi ütlema. Teie ütlete 
neid mulle niikuinii juba ülikülluses...» 

Aleksander, kõõritades läbi kissis laugude ta murul 
lebavat keha, ütles korraga: 

«Teate, mis... Ma olen praegu üleni higine... Mis 
oleks, kui me juba... läheksime?» 

Heleene küsis pikkamisi: 

«Kuhu?» 

«Suplema,» vastas mees tast ikka mööda vaadates. 
«Selleks me ju siia tulime, eks ole?» 

Heleene muutus üleni punaseks ja püüdis naljatada: 

«Ei, olgu peale, jätame!» 

«Miks? Miks... palun?» venitas Aleksander ja kahva- 
tas jälle korraga sügavalt. Et varjata oma erutust, tõusis 
ta, võttis kohvrist ujumispüksid ja kadus läheduses kas- 
vavate pajude varju. Seal ümber rõivastudes kuulis ta 
selgesti Heleene kleidi tasast kahinat. «Nüüd tõstab ta 
selle väljasirutatud kätega üle pea... nüüd on ta sellest 
juba vabanenud... nüüd heidab ta endalt pesugi...» 
mõtles ta valjusti peksva südamega. Ta vaimusilma ette 
kerkis tüdruku alasti keha, säärane, nagu ta oli teda 
kujutlenud oma iharates elumeheunistustes. Ja ta pea 
hakkas korraga ringi käima otsekui oleks ta joonud suure 
annuse midagi uimastavat, midagi väga kanget. 

Vähe hiljem küsis ta kogeldes: 

«Vabandage, kas te olete juba ...valmis?» 

«Olen küll,» vastas Heleene nii vaikselt, et teda võis 
vaevalt kuulda. 

Aleksander küsis kohe edasi: 

«Ja ma võin tulla?» 

Vaikus. Tüdruk ütles viimaks veelgi vaiksemalt: 

«Ma ei tea... see on nii veider.» 

Mees tõusis, ulatus peaaegu põlvist saadik üle tuules 
õõtsuvate pajupõõsaste. Ilma rõivasteta tungis ta keha- 
line tugevus veelgi enam esile. Ta oli pikk, sihvakas ja 
laia kondiga nagu maadleja. Iga liigutuse juures jooksid 
ta naha all lühikesed ning jämedad lihased, kord lõdve- 

nedes lamedateks nööripundardeks, kord paisudes üma- 
rateks korrapärasteks sõlmedeks. Ta ihuvärv oli tõmmu- 
kaskollane, peaaegu pruun, ta käsivarsi katsid tihedad, 
mustad, nagu õlitatud karvad. Ja kitsas villane ujumis- 
trikoo, mis oli pinguli ta ülemäärasest rammust pakata- 
vate puusade ning niuete ümber, näis olevat rohkem 
selleks, et ta tugevat keha esile tõsta, kui selleks, et seda 
varjata. 

Ta astus põõsaste tagant välja kergel, hooletul-lonki- 
val sammul, ka ta näol polnud märgata vähematki piin- 
likkuseponnistust, mida ta oleks neiu arvates tundma 
pidanud. 

Heleene istus endisel kohal kuuse all, näost punane, 
ja vahtis üksisilmi enda jalgade ette. Ta ei julgenud lii- 
gutada, üles vaadata, veel vähem tõusta. Kollasega palis- 
tatud supelkostüüm, mille traksid jooksid lintidena üle 
ta priskete valgete õlgade, oli talle pisut kitsas. Ta nahk 
oli sile, ühegi vistrikuta ja peaaegu läikiv. Ainult käsi- 
vartel ja säärtel kasvas vaevaltmärgatavaid udemeid. 
Päevitus, mis värvis ta näo pronkspruuniks, lõppes juba 
kaelal. Ja ta ütles jälle pikkamisi ning vaevaltkuulda- 
valt, mängides kasteheinakõrtega, mida ta närviliselt 
kitkus: 

«Istuge, palun, Aleksander!» 

«Aga me pidime ju merre minema,» lausus mees eru- 
tuse pärast neelates ja suutmata endast võitu saada. 

Heleene kogeles: 

«Hea küll... lähme siis... Aga minge teie enne...» 

«Aga miks siis mina enne ja miks mitte mõlemad 
koos?» küsis Aleksander ja tundis korraga pöörast himu 
rohule põlvili laskuda, käsivarred ümber tüdruku 
piha sirutada. Kuid juba järgmisel hetkel võttis ta end 
jälle kätte, naeratas ja lisas asjalikult: «See pole ju 
ometi jumal teab kui hirmus. Supelrannas ollakse alati 
seltsis... ainult trikoodes. Pealegi ei tuntagi seal tihti 
oma läheduses pikutavat naabrit, — ollakse päris võõ- 
rad. Meie aga... oleme ju sõbrad!» 

Heleene ütles kangekaelselt: 

«Olgu või nii... aga ma ei taha!» 

Ent pikkamisi muutus ta siiski julgemaks. Ta tõstis 
pea, vaatas enda ees seisvale mehele häbelikult naera- 

tades otsa ja tõusis siis kiiresti. Ja korraga, — vaevalt 
oli ta oma keha ümber tuult ja päikest tundnud — kadus 
häbelikkus jäljetult, andes maad valusmagusale soovile 
end veelgi enam paljastada, endalt viimnegi kate heita, 
tormata üle kitsa liivaranna lihtsalt säärasena, nagu on 
jumal tema loonud. — Ta nägi enda ees tasakesi kaldaid 
loputavat merd, tundis enda läheduses oma armastatu 
tugevat keha, — neil mõlemal näis ta peale õigus olevat, 
ta pidi nagu alistuma nii ühele kui teisele. Ja käsi hoog- 
salt ette heites jooksis ta täie hooga läbi valge ning 
sooja liiva kaldanõlvakust alla, põlvi koomiliselt kokku 
surudes, nõnda nagu jooksevad tavaliselt keskealised 
ja veidi patused naised, kes tahavad endale kellegi tähele- 
panu tõmmata. 

Aleksander järgnes talle, — samuti veidi segasena, 
samuti jooksusammul. Õige kerge tuulehoog paiskas 
neile näkku mere soolast hingeauru. Lõpmatusse ulatuv 
veeväli läikis nüüd lõõmava päikese käes nagu paks 
peegliklaas: tuul lahel oli täiesti vaikinud, kuskil polnud 
näha ka pisimatki virvendust. Kus sillerdav veeväli ja 
hämune kaugus kokku sulasid, moodustas silmapiiri vae- 
valt nähtav kõverjoon, kuskil pahemal, läänes, seisid 
kolm süsimusta suitsusammast, mida sünnitasid linnast 
lahkuvad või linnale lähenevad laevad. 

Vesi oli meeldivalt karastav, tundus esialgu pisut 
külm, pani värisema. Heledalt kilgates — tahtmatult 
edvistades — jooksis Heleene suure hooga kaldast 
eemale, paisates enda ümber õhku sädelevaid piisku ja 
tekitades vees sõõrikujuliselt kõikjale levivat virvendust, 
mis hääbus aina kahanedes silmipimestavasse päikese- 
särasse. Kui vesi talle juba põlvini ulatus, istus ta põhja 
ja naeris valjusti. Ainult pea ja õlad nähtaval, põlved ja 
varbad tugevasti vastu pehmet, tasakesi krudisevat liiva 
surutud, nõnda ootas ta Aleksandrit, kes tuli vette kui- 
dagi koomiliselt-tähtsalt jalgu tõstes. Kui mees üsna ta 
lähedale jõudis, kargas ta aga korraga püsti, hakkas 
jooksma ning hüüdis kilgates: 

«Püüdke, kui saate...! Püüdke, kui saate! Püüdke, 
püüdke, püüdke, kui saa-a-te!» 

Nad vallatlesid nõnda hea tükikese aega, siis hakkas 
neil vees külm ja nad läksid tagasi kaldale. Nad heitsid 

liivale pikali — märjad, nagu nad olid, — ja pöörasid 
näod vastu päikest. Vesteldes kirjandusvooludest, maali- 
kunstist ja muusikast, vaatlesid nad aina teineteist. 
Umberringi oli nii vaikne, et võis kuulda isegi seda, kui- 
das veidi kaugemal kasvava noore lepa otsas askeldas 
mingi värvilise puguga linnuke, vilkalt oksalt oksale 
hüpates, nagu otsiks ta kärsitult mingit kaotsiläinud 
asjakest. 

Korraga tõusis mees, raputas endalt liiva ja lausus 
veidi sumbunud häälega: 

«Lähme... veel kord... vette!» 

Heleene vaatas talle ootamatult alistudes silma ja ütles 
vaikselt: 

«Jah, hea küll... Lähme...» 

End pikkamisi, nagu pisut uimasena püsti ajades tun- 
dis ta rinnus, otse südame kohal, midagi nagu oodates 
võpatavat. Ta läks jälle aeglasel sammul ees, nägu õhe- 
tav, higi laubal. Ta kuulis enda kannul mehe rasket astu- 
mist; ja korraga kartis ta end liivale langevat ning mines- 
tavat. 

Aga kui ta jälle oma jalgade ümber vee karastavat 
külmust tundis, muutus ta kohe väga kindlaks ja väga 
tugevaks. Ta ütles pikkamisi — kindlasti vaid selleks, et 
varjata oma senist erutust: 

«Oi, see on hea...! Eriti veel nüüd, pärast päikese- 
võtmist!» 

Samal hetkel tajus ta vaistlikult, et talle lähenetakse. 
Teda valdas vastupandamatu soov peatuda, armastatut 
järele oodata, selle kallistavate käte vahele hääbuda. Ta 
hakkas üle kogu keha nagu kuivalt lõõmama., Kuna ta 
tundis kohe Aleksandri kuuma kätt otsustavalt-vägivald- 
selt, peaaegu jõhkralt oma kaenla alla pugevat ja siis 
metsiku kallistusega ümber piha haaravat, ütles ta vaik- 
selt, tasakesi värisedes: 

«Ära tee... armas! Ära... tee!» 

Mees sosistas talle kuklasse, lõõtsutades, püüdes end 
näidata veelgi kirglikumana, kui ta tõepoolest oli: 

«Heleene!» 

Neiu kordas ikka ühtviisi tasakesi värisedes: 

«Ära tee... armas! Ä-ra... tee!» Ja kui pöörane suru- 
mine kogu ta keha haaras, kui ta end arvas sellest pea- 

aegu lämbuvat, kordas ta veelgi vaiksemalt: «Ära tee, 
armas...! Ma palun sind — ära tee! Ära... tee... 
armas!» 

Korraga tundis ta end õhku tõstetavat ja kuhugi kan- 
tavat. Ta ei mõelnud enam midagi, ainult ootas. Ja kui 
mees ta hellalt tagasi soojale murule asetas, pani ta käed 
tugevasti-tugevasti selle kaela ümber, häälitsedes aina 
suureneva õnnetunde pärast, tasakesi, vaevalt kuulda- 
valt... otsekui kogu kehaga... 

See oli nagu kõrge, märatsev laine, mis ta nüüd kaasa 
viis — ta tahe hääbus selles. Nagu kuskilt kõrvalt 
tulev jõud, mis oli temast endast palju tugevam, langes 
kõike alla heites ta kohal kokku. Ja siis oli kõik jälle möö- 
da. Ja siis tõusis tema üle uus laine: vääramatu teadmine, 
et ta elus toimus praegu otsustav, suur murdumine, mida 
pole enam võimalik olematuks teha ei palvuste ega pisa- 
ratega. 

Ta hakkas korraga nutma, kramplikult, lühikeste nuuk- 
setega, mis raputasid teda mõne silmapilgu jooksul nagu 
ootamatu krambihoog. 

«Jumal, mis see oli...! Issand jumal, mis nüüd küll 
saab!» ütles ta kogeldes, suurte, pisut pungituvate sil- 
madega armastatule otsa vaadates. 

«Ära karda... see ei tee... midagi! Ära karda, ära 
karda!» hüüdis mees, pilgus võitja-enesetunne. 

Heleenele tuli korraga midagi meelde ja ta küsis kui- 
dagi liigutavalt naiivselt: 

«Kas ma saan nüüd lapse...?» 

Aleksander naeratas tahtmata, tõsines aga kohe jälle. 

«Ei... ole rahul... armsam... Ole päris rahul!» ütles 
ta ja võitja-enesetunne näis tas veelgi kasvavat. 

Ja nad ei teadnud äkki, mis teha või mida öelda. 
Midagi oli nagu lahenenud, kuhugi taandunud, eemal- 
dunud ja kadunud. Kuid nad tundsid praegugi seda suurt 
vastastikust õrnust, mis oli aga nüüd sootuks vaba väsi- 
tavast ärritusest — seda õrnust tundis isegi edev elu- 
mees, kes nägi toimunus ennekõike uut pärlikest oma val- 
lutuste pikas reas. Nad surusid end teineteisele aiva 
lähemale, surusid äsjasest elamusest põlevad huuled janu- 
selt vastamisi, ütlesid hellitusi, mida nad ise leiutasid. 
Siis läks Heleene merre, seisatas silmapilgu põlvini- 

ulatuvas vees ja naeratas korraga armsamale vastu — 
nagu laps, kes pole siiski veel päris teadlik oma teo 
tähendusest. 

Kui nad pisut hiljem liivale päevitama heitsid, küsis 
ta is vallutatud jälle oma tavalisest sentimentaal- 
susest: 

«Aleksander... kallis... ütle mulle... kas ma olen 
sulle natukegi... kallis...? Na-tu-ke-ne-gi!» 

Mees vastas hellalt, püüdes varjata endas algavat 
reaktsiooni: 

«Oled, väiksekene! Aga mina? Olen ka mina sulle 
midagi?» 

«Sa tead seda... Miks sa seda veel küsid...!» ütles 
Heleene. 

Korraga hakkas Heleene hardununa oma armastusest 
kõnelema. Äsjase sündmuse mälestustest uimastatud, 
jutustas ta õnnelikult naeratades oma tunnete ärkami- 
sest, arenemisest ja kulminatsioonist, mis oli temalt 
lõpuks röövinud kogu mõistuse. Ta tegi palju ja ilusaid 
luulelisi sõnu, sattudes jälle ülepingutatud paatosesse. 
Mees, et talle millegagi tasuda, valetas ühegi südame- 
tunnistusepiinata kokku samu sentimentaalsusi, millega 
ta oli petnud juba paljusid. Ja iga kord, kui ta oma kuu- 
mad huuled hetkeks tüdruku suule surus, kordas Heleene 
siira usaldusega: 

«Ma olen sinu, mu arm! Ma-olen igavesti sinu ja jään 
sulle truuks! Mitte kedagi, mitte kedagi... iialgi... ei 
suudaks ma enam armastada!» 

Ning surudes teda ikka ja jälle oma laia rinna vastu, 
ütles Aleksander, järjest loiumaks ning laisemaks muu- 
tuv muie lihavatel huultel: 

«Sa mu väike tüdruk... Minu väike sõbranna!» 

Nõnda kulus päev vastastikustes hellitustes ja sage- 
dases vees-sulistamises. Korraga märkasid nad, et õhtu 
hakkab juba saabuma. Kerge vesihall pilvelinik laotus 
üle taeva, tuul tõusis, tasane värin jooksis mööda tuhk- 
jaks tõmbunud, nagu luitunud merepinda. Silmapiirile 
hakkas kerkima udu. Siis lähenes kaldale suur parv 
karjuvaid kajakaid ja Aleksander ütles, et öösi algavat 
vististi torm. 

Kui punane päikeseketas horisondile vajus, läksid nad 

paati, et koju sõita. Nad jõudsid Kolme Vaeva Teele 
umbes kella üheteistkümne paiku. Alles nüüd märkasid 
nad, et ilm kisub vihmale: kord-korralt tihenevatest pil- 
vedest langes esimesi suuri piisku. Kauasest põuast pii- 
natud maa otsekui ringutas ja mõnules suurema saju 
ootel, tolmune kõnnitee muutus kiiresti kirjuks. Akki 
tormasid üksikud välgusähvatused läbi hämaruse. Taeva- 
rannast taevarannani ulatus tasane kõuekõmin; ja vae- 
valt jõudsid nad suure kuuse alla varjule joosta, kui 
kuiva maapinda piitsutas juba tihe vihmavaling, mis 
pani kõik ümberringi silmapilkselt lõhnama: lehed pea 
kohal, tulikuiva mulla jalge all. 

Sadu kestis umbes pool tundi, katkedes siis sama äkki 
kui oli alanudki, Pilved rebenesid ja rohekashall taeva- 
võlv ilmus nähtavale. Aeg-ajalt viirastus läbi tõusva udu 
kuu hõbedane ketas ja üksikud vilkuvad tähekübemed. 

Külg hellalt vastu külge surutud, astusid Heleene ja 
Aleksander läbi tiheneva hämaruse, püüdes hoiduda 
sattumast lompidesse, mis lõikasid siin-seal kitsast, läbi 
rohu väänlevat rada. Öö oli värske, karastav, see öö oli 
nagu selleks, et suurendada veelgi nende hingi täitvat 
rahuliku õnne sügavat tunnet. Kui nad koduväravasse 
jõudsid, suudlesid nad veel kord tugevasti ja lahkusid 
siis teineteisest. Heleene pöördus kohe hoovi, mees aga 
lubas veel vähe jalutada, et tädid midagi ei märkaks ja 
neid juba algusest peale jälle lahutama ei ruttaks. 


«Noh, on see vaene neiu juba paranemas?» küsis kasu- 
a uniselt, kuuldes Heleenet kikivarbail läbi toa astu- 
vat. 

Patune tüdruk valetas rahulikult: 

«Jah. Nüüd pole tal enam küll midagi viga.» 

Vaikus. Ja vaene vana daam, mõeldes endamisi, et sel- 
lega on kogu tänane öö rikutud, küsis jälle hetke pärast: 

«Lähed sa homme ka sinna...?» 

Heleene pidi juba eitavalt vastama. Kuid korraga tuli 
talle midagi meelde ja ta valetas veel kord: 

«Väga võimalik, et mitte üksi homme, vaid ka... edas- 
pidi. Muidugi oleneb see ju sinu tervisest.» 

«Minu pärast ei maksa sul muretseda, mu hea-hea 
laps!» ütles kasuema ja ohkas nüüd andestavalt. Siis aga 

lisas ta pikkamisi ja nutuselt: «Kõik saavad terveks ja 
paranevad... Oh jumal, et ka mina kord seda aega näek- 
sin, mil mul enam vaja pole teiste abi paluda!» 

Minut hiljem oma toas istudes ja lahti rõivastudes 
tuletas Heleene veel kord meelde kogu päeva — nõnda 
nagu see oli alanud ja nõnda nagu see oli läinud... Ja 
imelik: ta ei tundnud oma tegude pärast pisimatki sise- 
piina, ta oli vaid piiritult, sügavalt õnnelik. 

Vaevalt sai ta voodisse heita, kui ta juba uinuski, 
rahulik ilme ümber suu, inimese ilme, kes elab sama 
rõõmsalt ja lihtsalt nagu kõik see, millega ta igal sam- 
mul kokku puutub. 


ÄRGANUD OKASROOSIKE 


K a hommikul ärgates ja pisut hiljem reetlikku supel- 

kostüümi peites ei tundnud Heleene selle üle, mis oli 
juhtunud, vähimatki kahetsust. Pigem näis talle, nagu 
oleks see just nõnda pidanudki minema. Ta luulelised 
mõtted ühendasid juhtunu kujutlusega armastusest ja 
õnnest, ja ta leidis nagu varjatud väljakutsega, et tal on 
selleks ju täielik õigus. See oli paratamatus, see oli ta elu 
loomupärane vajadus! Ja kui ta keskhommiku paiku tädi 
tuppa läks, et viimast rõivastumisel aidata ja kohe selle 
järel aeda talutada, oli ta nägu sama kinnine ja rahulik 
nagu sellelgi, kelle armastus on altari ees ametlikult 
lubatuks kuulutatud. 

Pealelõunane aeg kulus jälle mererannas jalutades ja 
pargipinkidel istudes. Nagu varem, nõnda lobisesid nad 
nüüdki loetud raamatutest, kirjanikkudest, kes neile meel- 
disid või keda nad ei suutnud mõista, jalutajatest, kelle 
tasane jutukõmin katkendlikult nende kõrvu ulatus. 
Pärast öist vihmahoogu oli õhk puhas ja kerge, 
kuid päike põletas ikka ühesuguse kuumusega. Kui mees 
veidi enne kojuminekut tähendas, et nüüd olevat tõesti 
vaja end meres jahutada, vastas Heleene rahulikult: 

«Jah, ma mõtlen sedasama. Eks lähme siis pealegi.» 

Näis, nagu oleks möödunud päev loonud nende vahel 
hoopis uued suhted, paljudele mõistetele hoopis uue sisu 
andnud. Vähemagi häbita rõivastas Heleene enda lahti, 
seisis armsama ees ainult särgis, askeldas kostüümi kal- 
lal, mille õlapaelad talle hästi ei sobinud. Siis läks ta 
ringi vaatamata, nagu loomusunnilise väärikusega pead 

üsti hoides vette ja heitis enda kohe lainetesse. Talle 
undus, et nii on see sündinud iga päev — nädalast 
nädalasse, kuust kuusse. Ja kui Aleksander, kes oli luba- 
nud teda ujuma õpetada, aitamise juures oma pikad ja 
tugevad käed ta keha ümber pani, seda hellalt kallista- 
des, naeratas ta ainult loiult, surudes end mehele veelgi 
lähemale. 

Juba siis, kui ta oli esimest korda käes hoidnud roman- 
tikast ja õilsast platoonikast hõõguvat armastusromaani, 
oli ta oma tervete ja tugevate meelte ajel tundnud, et 
kedagi armastada ei tähenda mitte üksi hingelist, vaid 
ka kehalist andumist. Mõistusega teadis ta küll üpris 
vähe, seda enam aga aimas oma soo loomusundidega. 
Iga nende kehade juhuslikumgi kokkupuude leiges vees 
tekitas temas vajaduse meest kaelustada, ennast tema 
vastu suruda, pea tema rinnale nõjatada ja täita iga 
vähemgi tema soovike sõnalausumata, täieliku ühe- 
väärse osasaamisega. Ja naeratades kikivarbaile tõus- 
tes suudles ta Aleksandrit ootamatult suule, kallistas 
teda, sosistas häbenemata: 

«Jumaluke... kuidas ma sind armastan!... Kuidas 
ma sind küll armastan!» 

Sellest päevast peale ei rääkinud ta enam kordagi 
vastu õistele jalutuskäikudele. Talle ei tulnud nüüd meel- 
degi, et pole ilus valetada ja et ta petab niiviisi oma võõ- 
rasema, tarvitades kurjasti selle usaldust. Vaevalt hak- 
kas päev õhtule kalduma, kui ta muutus juba rahutuks; 
iga pisemgi pilvesagarake, mis kerkis mere tagant, ajas 
talle hirmu peale. Ta ootas kannatlikult tädide magama- 
minekut ja oli vihane nende liiga kauase ärkvelolemise 
üle. Kui kõrvaltubades lõpuks ometi kõik vaikseks jäi ja 
hämarus aias tihedaks muutus, avas ta ettevaatlikult 
akna ning libises hääletult aeda, kus Aleksander tavali- 
selt juba ootas. 

Nagu oma armastuse esimestel päevadel, mil nad alles 
süütust ning pühast sõprusest rääkisid, nõnda jalutasid 
nad nüüdki käsikäes mööda pargiteid. Siin kui seal koh- 
tasid nad teisi samasuguseid paare, kes ilmusid aeg-ajalt 
pimedusest ja kadusid jälle pimedusse. Nad sosistasid 
teineteisele õrnusi, mida nad olid sosistanud varemgi, 
mis tundusid neile aga ikka uhiuutena; ikka ning jälle 
kinnitasid nad teineteisele oma tunnete suurust, mida 
võivat hävitada ainult surm, see õudne paratamatus. 
Sääraste ilusate sõnade tõelisusse ei uskunud mitte 
üksi Heleene oma naiivse mõistusega, vahel uskus neisse 
ka Aleksander. Too jõurikas ning hoogne kirg oli ta otse- 
kui uueks loonud, andes talle tagasi osakese tollest puh- 
tast lapseusust suurtesse ning õilsatesse tunnetesse, 
mille olid tas hävitanud need õnnetud, oma isiklikest 
meestest väsinud, vaevatud ja koormatud seltskonnadaa- 
i na teda juba aastast aastasse üksteiselt võidurikkalt 

e lõid. 

Vahel, kui nad olid küllastunud õrnustest ja armatse- 
misest, jalutasid nad lihtsalt selleks, et olla teineteise 
läheduses. Nad läksid linnast välja, hulkusid tundide 
kaupa kastestel põllupeenardel, istusid kuskil laial ja 
lõhnaval nurmel, mida mööda kõndisid kammitsas hobu- 
sed. Vaadates rohekassinist öötaevast unistasid nad oma 
tulevikust, mille nad kujutlesid nüüd ikka ühiseks; pea- 
tades pilgu lendlevatel pilvedel, sepitsesid nad suuri 
plaane ja kavatsusi. Vastastikune kiindumus tegi nende 
hinged kuidagi ülihellaks ja nad muutusid päev-päevalt 
aina sentimentaalsemaks, otsekui valmimisikka jõudnud 
noorukesed, kelle meelest on maailm otsast otsani täis 
ainult lõhnavaid lilli, kangelasmeelt vajavaid ideaale, 
lahendamist ootavaid õilsaid probleeme. 

Või nad üürisid aerupaadi ja sõudsid välja mööda kit- 
sast, kõrgete roheliste kallaste vahel jooksvat harujõge. 
Siin oli vaikne isegi neil päevil, kui merel möllas äge 
rajuilm. Esimesel ja teisel nädalal pärast saatuslikku 
matka Valgerannale kasutasid nad selleks valet, mille 
Aleksander oli välja mõelnud. Heleene ütles, et ta sõb- 
ranna polevat ikka veel terve. Ta näitas vanadele isegi 
kirja, öeldes selle saanud olevat alles äsja, kirja kirjuta- 
jaks aga oli jälle ta armsam. Ta muutus teesklemises nii- 

võrd osavaks, et tal vahel oma vale usutavamaks tegemi- 
seks isegi pisarad silmi tulid. Kuna kaastundlik tädi teda 
veel omaltki poolt neile «samariitlikele külaskäikudele» 
tagant sundis, võimaldasid julged luiskamised neil kogu 
päevaks välja jääda. Vahel tulid nad koju alles kesköö 
paiku või koguni järgmisel hommikul, Heleene tavaliselt 
ikka veidi varem, Aleksander pisut hiljem. 

Nõnda imbus vale Heleenele verre, muutus möödapää- 
sematuks vajaduseks, sai pikapeale harjumuseks, mis ei 
pannud teda enam punastamagi. Sest ta teadis, et ta õnn 
oleneb vaid sellest, kui hästi ta suudab ja oskab petta nii 
head kasuema kui kurja tädi Rosalietki. Kuid otstarve, 
mille nimel ta teeskles, näis talle küllalt suurena, et seda 
vabandada. Ja ta ei mõelnud enam kordagi sellele, et ta 
ei ole otsekohene, et ta on võib-olla isegi alatu, et ta tali- 
tab risti vastupidiselt kõigile neile kõrgetele põhimõte- 
tele, mida oli talle jutlustatud nii kodus, koolis kui kiri- 
kus. Ta teadis ainult, et ta armastab. Ja selle armastuse 
nimel oleks ta läinud kaugemalegi, kui see oleks ainult 
vajalikuks osutunud. 

Vahel, tulles puruväsinuna ja äsjastest kallistustest 
värisedes oma tuppa, heitis ta lahtirõivastumata voo- 
disse, sulges silmad ja hakkas unistama. Luulelised kuju- 
telmad, mis olid kunagi varem täitnud ta lapsehinge, 
tulid jälle tagasi. Ent nüüd polnud need enam puhtad ja 
süütud-naiivsed nagu siis, — füüsiline kirg oli vajutanud 
pitsati igale tema diskreetsemalegi mõttele, igale tema 
plaanile ja igale tema nägemusele. 

Isegi ta unenäod ei leppinud enam lihtsa kõnniskeluga 
hämaratel metsateedel. Ta nägi nüüd tavaliselt enda ees 
oma armastatu jõulist kirge, mida ta janunes, kallistavat 
keha, mille poole teda tõmbas otsekui vastupandamatu 
sund, teda hellitavate jäsemete jõhkrat tugevust. Või ta 
nägi end emana, sest ikka sagedamini ja sagedamini 
pärast esimest kehalist andumist oli teda vaevama haka- 
nud valus soov last saada. 


Muide — mõtted lapsest ei jätnud teda vahel päevalgi, 
ärkvel olles. Ikka ja uuesti tulid need ja vapustasid teda 
oma koletu teravusega. Oli kordi, kus ta võis näha hällis 
magavat poissi või tüdrukukest säärase selgusega, nagu 
oleks ta sellest alles silmapilk tagasi lahkunud. 

Nihutades ühel hommikul enda ees võõrasema ratas- 
tooli, kujutles ta endamisi, et sõidutab aeda oma kaksi- 
kuid, kes on talle hiljuti sündinud. Ja ta ei suutnud täit 
tähendust anda isegi sellele paratamatule asjaolule, et ta 
pole veel Aleksandri laulatatud naine, vaid ainult 
selle... armuke. 

Iga päevaga, peaaegu iga tunniga muutus ta armastus 
mehe vastu tugevamaks, aina tugevamaks. Aleksander oli 
saanud nagu osaks tema enda elust; ta janunes teda 
nagu vett, leiba või nagu õhku, milleta ei suuda inimene 
kuigi kaua läbi saada. Vaevalt ärkas ta aknaruute säde- 
lema panevast päikesest, kui ta hakkas juba õhtut 
ootama; vaevalt jõudis ta hommiku eel puruväsinuna 
oma tuppa, kui ta juba unistas keskpäevast, mil ta näeks 
teda aias. Ta pidi tema läheduses viibima, ta pidi 
tema häält kuulma, ta pidi tema rõivastest tõusvaid 
lõhnu tundma ja neid sisse hingama! Ta mõtles vahel 
sügava hardusega, et nad on üks, et nad kuuluvad kokku 
nii ihult kui hingelt; et nende ees seisab suur ja püsiv 
õnn, millele nad lähenevad iga tunniga, iga päevaga. 
Kuigi Aleksander polnud talle veel kordagi abiellumisest 
rääkinud, ei kahelnud ta silmapilgukski, et kuu varem 
või hiljem saavad nad meheks ja naiseks ka seaduste 
järgi, täie õigusega. Ja just sealt, kus lõpeb nende sala- 
jane armastus ja kust saadik neil pole enam vaja oma 
vahekorda varjata, arvas ta seda suurt õnne algavatki, 
õnne, mida ta nii väga ootas ja millesse ta kogu oma 
hingest uskus. 

Ka Aleksander, kuigi ta oli loomult küllalt kaval ja 
ettevaatlik, kaotas selles vahekorras — nagu juba öel- 
dud — oma muidu nii külmalt ja asjalikult kaalutleva 
pea. Sageli juhtus, et jalutuskäigult või paadisõidult kül- 
lastunult ning loiult tagasi pöördudes tundis ta vajadust 
kõik nagu kord ja kohus läbi kaaluda ja tark otsus lan- 
getada. Nõnda kavatses ta juba kohe pärast saatus- 
likku väljasõitu mootorpaadil kõik lõpetada ja viibimata 
ära sõita. Ent vaevalt mõni tund hiljem tundis ta sellele 
võimalusele tagasi mõeldes otse füüsilist hirmu ja taipas 
juba siis alateadlikult, et ta ei suuda midagi säärast 
teoks teha, või kui, siis pöörduks ta siia tagasi esimesel 
võimalusel. — Nagu Heleene, nõnda kaotas temagi pik- 

kamisi igasuguse kaine kontrolli oma tegude üle, lasku- 
des ikka sügavamale oma noore ning tugeva kire keeri- 
sesse. 

Pärast kestvat põuda alanud pikk ja visa sadu 
segas nende kohtumisi, tegi neile rohkesti tuska. Nad 
ootasid päikesepaistet nagu vangid vabadust. Juba hom- 
mikul vara jooksis Heleene akna juurde ja vaatas rahu- 
tult taeva poole. Kuid päevast päeva voogas sealt ühe- 
sugune hall veemass, paisates vastu ruute, katust ning 
seinu tihedat piiskaderahet. Ja kogu päeva oli ta tusane 
ning õnnetu, otsides meelt heites võimalusi mehega koh- 
tamiseks, temaga kirjakeste vahetamiseks, talle kas või 
ainult põgusa pilgugi heitmiseks. 

Vihm kestis peaaegu kaks nädalat. Tuul seisis pöördu- 
matult merelt ja tõi juba varahommikust peale üles aina 
uusi ja uusi pilvi. Hall, värvitu, peaaegu paks udu las- 
kus üle linna, tõmbus keskpäeval ainult mõneks tunniks 
nägematu veelagendiku kohale, tuli juba varsti tagasi 
veelgi tihedamana ning külmemana. 

Ühel säärasel igaval õhtupoolikul tuli Aleksander 
Heleene tuppa, seletades tädidele usutavates üksikasja- 
des, et ta tahab viia tüdrukule väga armsa sisuga raa- 
matut, mida see olevat talt palunud. Visates end veidi 
hiljem vanadusest nagisevale tumepunasele sohvale, lau- 
sus ta pahuralt, varjamata oma halba meeleolu: 

«Pagan võtaks, see läheb juba üle igasuguste piiride!» 

«Ära vannu, armas. Me ei või ju sinna midagi parata,» 
ütles Heleene nukralt naeratades. 

Aleksander hüüdis rusutult: 

«Iga asi lõpeb kord... aga see neetud sadu küll vist 
enam lõppeda ei taha! See üksainus kuu, mis ma veel 
vaba olen, — ta rikub selle mul lõplikult ära, see on enam 
kui kindel!» 

Heleene hinge läbis korraga terav valuhoog. Ta küsis 
kergelt kahvatades: 

«Kuu aega? Üksainus kuu?» 

«Jah,» ütles mees hooletult, «sest siis pean ma juba 
Tartus tagasi olema.» 

«Aga... mina?» küsis Heleene pikkamisi. 

Aleksander mõistis äkki midagi säärast, millele ta 
polnud seni veel kunagi mõelnud. Kuigi ta tunded 

Heleene vastu olid siirad ja üsnagi sügavad, oli tema 
seda armastusvahekorda siiski möödaminevana võtnud, 
samal ajal kui Heleene plaanid näisid hoopis kaugemale- 
ater Et tast õieti aru ei saadaks, valetas ta osa- 
valt: 

«Sina? Aga sina tuled ju minuga ühes. Tuled ju, eks 
ole?» Ja kuna ligi paar nädalat kestnud karske elu oli ta 
ihad jälle üles kruvinud, leidis ta korraga ainsa hetke 
jooksul lahenduse, mida ta oli seni asjata otsinud. Kal- 
lutades oma tüseda keha Heleenele hästi lähedale, sosis- 
tas ta erutusest kähiseva häälega: «Me olime siiski kogu 
aeg üsna rumalad ja taipamatud. Hahahaa!... No see 
on alles lugu... jumala eest, see on alles lugu!» 

Tüdruk kordas: 

«Rumalad ja taipamatud? Aga kuidas nii... kallis?» 

Mees kummardus veelgi enam ettepoole. Siis süütas 
ta kiiresti piibu, heitis tiku lillepotti ning ütles tungivalt: 

«See sinu kooliõde... Sa pole ju vanadele veel ütel- 
nud, et ta vahepeal surnud oleks...? Ma saadan sulle 
jälle kirja, mida nad kindlasti usuvad... On siiski hea, 
et me teda juba maha ei matnud.» 

«Aga... vihm?» küsis Heleene, taipamata armsama 
kavatsust. 

Aleksander vastas naerdes: 

«Vihm võib nüüdsest peale rahulikult edasi sadada! 
Nii palju mul ju ikka raha leidub, et ma suudaksin meie 
armastuse nimel ühe pisikese toa üürida, kus me võime 
kokku saada. Jah, jah... nii ma teen veel tänapäev, 
jumala eest!» 

See ootamatu mõte erutas teda ennast väga, sundis ta 
tõusma ja pikkade sammudega mööda tuba käima. Ta 
peatus hetkeks akna all, avas selle ja näitas naerdes 
taeva poole keelt. Olles piibu vastu märga seina tühjaks 
koputanud, kummardudes sealjuures poolest kehast saa- 
dik saju kätte, tuli ta uuesti Heleene juurde, istus ja lau- 
sus: 

«Eks ole, see on suurepärane! Juba homme saad sa 
kirja ja tuled pa Ma ootan sind seal puude varjus. Ja 
siis läheme juba... oma korterisse.» 

«Kui see aga õnnestub,» ütles Heleene väriseva hää- 
lega. Ta seni igavas vangipõlves elanud temperament 

haistis armsama kavatsuses jälle romantikat, mille oli 
läbi akna jalutamas käimine juba ammu kaotanud. Ta 
lisas kohe: «See oleks tõesti kõige kindlam, kui aga tädid 
midagi ei aimaks.» 

Järgmine päev oli kõigist senistest veelgi halvem. Lii- 
kumatult linna kohal seisvatest pilvedest otse kallas 
vihma alla. Mööda uulitsaid voogas raske aur; korratud 
porised lombid katsid puiesteid; inimesed olid lõplikult 
majadesse tõmbunud, meri ulatus juba otse suveresto- 
rani akende alla. Ainult harva võis ähmaste ruutude 
kaudu näha mõnd kühmutõmbunud kogu, mis aga samuti 
kohe kadus, Ja mingi ränk melanhoolia lamas kogu väi- 
kese supellinna kohal, — isegi majad tänavate ääres olid 
nagu küüru vajunud ja ootasid pikisilmi paremat ilma. 

Kuni õhtuni vaevas Heleenet palavikuline ärevus. See- 
lahkus alles siis, kui ta kuulis Aleksandrit viimaks laisal 
sammul üle hoovi tulevat. Astudes kähku eeskotta, tegi 
ta näo, nagu otsiks ta sealt midagi. Ja ta küsis kohe sosi- 
nal, vaevalt hingeõhuga: 

«Noh?» 

«Korras,» vastas mees ja naeris iseteadvalt. 

«Ja kiri... on mul kah juba käes...» lausus Heleene 
katkendlikult, samuti naeratades. 

Nad seisid lähestikku, teineteisest ainult sammu kau- 
gusel. 

Heleene küsis jälle väga vaikselt: 

«Millal me... läheme?» 

«Nii nagu sa heaks arvad, kallim,» vastas mees. 

«On see... siit kaugel?» päris Heleene. 

«Ei,» vastas Aleksander. «Kümne minuti tee, mitte 
rohkem. Tuba asub suures majas, kuhu on palju käi- 
jaid... ja keegi ei pane sinu sisseminemist tähele.» 

Nad otsustasid, et lähevad oma pesakesse juba järg- 
mise päeva hommikul. Ent nad ei suutnud enam kuidagi 
taluda pikka üksildast ööd, mis neid tollest määratud' 
ajast veel lahutas. Ja umbes kella kuue paiku ütles Alek- 
sander: 

«Kogu õhtu on ees ja vihmgi muutub harvemaks. Kas 
me ei läheks juba... täna?» 

«Ma katsun,» ütles Heleene ja astus kohe kasuema 
tuppa. Ta teeskles igavust. Väsinud pilguga vahtis ta 

läbi akna välja, ohkas, tegi näo, nagu mõlguks tal mee- 
les midagi väga kurba. Viimaks juhtis ta jutu oma vae- 
sele sõbrannale, kes tahtvat teda kindlasti näha ja kes 
vajavat veel ta abigi. «Tuleb vist nii teha, et... lähen 
teda homme jälle kord vaatama,» arvas ta nagu muu- 
seas. 

«Milleks sa seda homset ikka ootad...? Eks sa kõnni 
sinna juba nüüd... Kui kaugel on kell?» ütles kasuema 
kaastundlikult. 

Heleene vastas: 

«Veidi üle kuue... Ma kardan ainult, et ma liiga hilja 
tagasi jõuan, kui ma nüüd veel läheksin.» 

«Ja mis seegi teeb, kui sa tõesti natuke kauemaks 
jääd,» lausus vana daam õrna naeratusega. 

Vaevalt veerand tundi hiljem kohtusid Heleene ja 
Aleksander pargis, vihmast märjal teel, kus polnud nüüd 
näha ainustki hingelist. Mees seisis suurena ja massiiv- 
sena laialadvalise tamme all, mantlikrae üles tõstetud ja 
naeratus näol. See olevat tore plaan, ütles ta, jah, see 
olevat tõesti jumalik plaan, millele nad oleksid pidanud 
juba ammu tulema! Ja ta puhkes korraga valjusti 
naerma, sündsusetult ja veidi üleolevalt, nagu keegi, kel- 
lel on jälle oma üritustes õnne olnud. 

«Palun, palun, ära tarvita niisugust tooni!» hüüdis 
Heleene punastades. 

«Oo, andesta, kallis!» ütles mees ja tõsines kohe. 

Läbinud mitu kitsast põiktänavat ja hulga puiesteid, 
jõudsid nad viimaks vanalinna, suure kolmekordse maja 
ette, mille terav katusehari paistis üle udu nagu hiigla- 
kala turi üle tuhkjashallide lainete. Rõsked kiviseinad ja 
madalad uksed jätsid lohutu mulje. Paljud aknad, mis 
ehtisid fassaadi, olid väikesed ja tolmunud; trepid, kitsad 
ning räpased, viisid üles peaaegu püstloodis; müüre 
kattis hallitus; kõikjal vedeles prügi ning laiakstallatud 
paberossiotsi. Kuskilt hoovi poole avanevatest ruumidest, 
kus asus nähtavasti mingi töökoda, kuuldus vahetpida- 
matut mootorite mürinat, mis läbis kogu suurt hoonet 
nagu tagasisurutud hirmuvärin. 

«Siin on ju lihtsalt õudne!» ütles Heleene, suutmata 
tagasi suruda kurku nöörivat tülgastust ning kibedat 
pettumust. 

Aleksander vastas naeratades: 

«Ära pane tähelegi, kallim. Tuba on selle eest mugav 
ja LOHU ma olen kindel, et sa mu maitsega rahule 
jääd.» 195 

Ta juhatas tüdruku kolmandale korrale, peaaegu p00- 
ningule, ja peatus lõpuks puhtas ning valges koridoris, 
mis otsekui ei kuulunudki enam tolle niiskust levitava 
kivikasti juurde. Avanud šneppervõtmega ukse, laskis ta 
Heleene endast mööda. Tüdruku palavikulisele pilgule 
avanes madal, kuid maitsekalt sisustatud ning ruumikas 
tuba, milles tundus ainult veidi kopitanud lehka. 

«Tere tulemast meie ühisesse kodusse,» naljatas Alek- 
sander, teda lahtirõivastumisel aidates. 

Tolle õhtupoolikuga algas nende vahekorras uus aja- 
järk, mille jooksul Heleene lõplikult küpses tasakaalutust 
tütarlapsest oma sooõigusi täie teadvusega kasutavaks 
naiseks. Senine armatsemine oli sündinud, vaatamata 
kõigele, ikkagi vaid juhuslikult, olenedes kohast ja 
ilmast, nüüd aga võisid nad veeta segamatuid tunde, mil 
polnud vaja mõelda millestki muust peale eneste. 
Heleene, kes tuli tavaliselt Aleksandrist varem, vahetas 
kingad pehmete toatuhvlitega, istus akna alla ja veetis 
aega uulitsale vahtimisega, kus askeldasid mitmesugused 
inimesed. Kõik seal all kiirustasid, kõigil näis midagi täht- 
sat ees olevat, — jalakäijad ruttasid, voorimehed kihuta- 
sid hobuseid nobedamale sõidule, autod tuututasid lühi- 
dalt ja lõbusalt. Kuna ta oli seni linnaelu tuikavast rüt- 
mist enam-vähem eemal püsinud, uimastas too kärsik lii- 
kumine teda esialgu väga. Ja ta uinus sageli, ärgates 
alles siis, kui oodatav ilmus. 

Ligi nädal aega veetsid nad siin kõik oma päevad, tul- 
les juba hommikul ja lahkudes alles õhtul. Tädid mõtle- 
sid, et Heleene käib ikka veel kooliõe juures, ja pärisid 
talt korduvalt teateid viimase tervise üle. Ta sepitses usu- 
tavaid üksikasjakesi, mis ei lasknud tekkida pisimalgi 
kahtlusel, ja seletas nukrust teeseldes, et see vaene tüd- 
ruk paranevat, kuid paranemine toimuvat väga aeglaselt. 
Ja ta ootas hirmuga silmapilku, mil ta pidi valetamise 
jätma, sest ei võinud ta ju kogu suve niiviisi petta ning 
luisata. 

Ning see kardetud silmapilk saabuski üsna pea, juba 

enne veel, kui nad arvasid. Ühel õhtul, kui ta jälle 
nagu harilikult videvikus puruväsinuna ja kahvatuna 
tuppa astus, ütles võõrasema tusaselt: 

«See oli viimane kord, mu laps, olgugi ta sinu parim 
sõbranna ja kooliõde... Sa tapad ju enda niiviisi ära! 
Ja minagi vajan siin su abi... Mine ja vaata peeglisse, 
sul pole enam üldse inimese nägugi ees.» 

«See pole väsimusest, mu pea valutab... juba teist 
päeva,» ütles Heleene. 

Kuid kasuema jäi oma otsuse juurde jonnakalt kind- 
laks. Ja Heleene nuttis kogu öö padjasse, süda täis mee- 
letut ahastust, kuna ta õnn näis jälle hädaohus olevat. 

Kuid kiindumus mehesse ja meeleheide tegid temagi 
leidlikuks. Ta otsustas, et ta ei loobu kokkusaamistest 
armsamaga ühegi hinna eest, ka siis mitte, kui see oleks 
seotud nende varjatud vahekorra ilmsikstulekuga. Juba 
järgmisel hommikul ütles ta Aleksandrile, kes murdis 
samuti pead uute võimaluste leiutamiseks: 

«Pole tarvis end asjata vaevata... Väga hästi võid sa 
ka mind külastada... kui kasuema seina taga uinub.» 

Mees mõtles veidi aega ja arvas ettevaatlikult: 

«Aga kui ta äkkisaimab...» 

«Ei, ta ei aima midagi. Ta ei kuule ju kuigi hästi ja 
peale selle oskame me ka küllalt vagusi olla, kas pole! 
Laulda ega hõisata pole meil ju vaja.» 

Ja kuna nende vastastikune armastus muutus aina 
tugevamaks, kuna rahuldamatu iha teineteise järele neis 
aina suurenes, unustasid nad viimaks hädavajalikumagi 
ettevaatuse, elades ainult teineteisele, nagu kunagi mees 
ning naine, kes täidavad neile looduse poolt peale pan- 
dud kohustusi. Rikutud iseloomuga noor elumees ei suut- 
nud tihti mõista Heleene ennastsalgavat, kõike unus- 
tama panevat andumust, mis sundis leppima vahel... 
toorustegagi. 


K A 


HELEENE UNISTAB. LASTEST 


(A uste lastest, oma iseseisvast kodust ja oma pala- 
vastiarmastatud mehest külastasid tüdrukut nüüd 
aina sagedamini. See, mis viirastus talle seni ainult aeg- 
ajalt, muuseas, muutus nüüd otsekui mingiks konkreet- 
seks tõeks, mille paratamatut teostumist ta ootas kogu 
oma süütu ja naiivse hingega. Avasilmi võis ta enda ees 
näha oma tulevikku. Ja nagu kõik mõtted, nõnda olid 
need tema tulevikuunelmadki täis kirglikku usku oma 
õigusele kõige selle suhtes, mida ta nägi toimuvat igal 
sammul oma läheduses — täis kirglikku usku õigusele 
omada armastatud meest, kes teda hellitab ja hoiab, 
omada lapsi, kellele ta annaks kas või oma südame- 
veregi... kui see peaks vajalik olema. 

Lamades vahel unetuna voodis, pilk suveöö hämaru- 
ses nägematusse lakke juhitud, mõtles ta nii: Nad lähek- 
sid varsti tädide ja proua Ingeborgi juurde, pihiksid 
oma vahekorrast ja paluksid luba abielluda. See oleks 
rõõmus üllatus vanadele, kõigile kolmele... Nad õnnis- 
taksid neid, pisarad silmis, oleksid hingesügavusteni lii- 
gutatud ja päriksid ikka ning jälle, kuidas see ometi nõnda 

juhtus, et seni midagi märgata polnud? Ja nad külvaksid 
neid eluteel üle kõige paremate soovidega... ja siis 
algaksid ettevalmistused pulmadeks... ja siis tuleks 
laulatus... 

Laulatus?! Juba ainult mõte sellest pani ta vere imagu- 
salt tormitsema. Kui ta silmad sulges, nägi ta end Alek- 
sandri kõrval altari ees seisvat. Ta oleks üleni heleval- 
ges, mirdipärg oleks tal juustel ja pikk loor langeks 
tema õlgadelt kuni lilledega ülekülvatud põrandani. Orel 
mängiks. Õpetaja jutlustaks neile sooja, südamesse tun- 
giva häälega, — nagu siis, kui oli ta leeripäev. Suur 
palvekoda oma võimsa võlvlaega vaataks neile alla, ula- 
taks nende üle oma avarad kaared nagu õnnistavad 
käed. Aeg-ajalt kuulduks selja tagant omaste tagasisuru- 
tud nuuksumist. Ning siis võtaks õpetaja sõrmused, 
ehiks nendega eluajaks nende ühtekuuluvad käed ja 
küsiks: «Tahate teie eluotsani teineteist armastada, tei- 
neteisele ustavad olla ja ikka teineteisega jääda?» Ja 
nad vastaksid vaikselt ning pühalikult: «Jah!» — Aga 
kui nad võimsate orelihelide saatel kirikust lahkuksid, 
seisaks mõlemal pool teed tihe rahvahulk, kes neid vaa- 
taks, ja nad läheksid otsekui kahe müüri vahel, ja siis 
kuuluksid nad igavesti ühte, igavesti, igavesti, igavesti, 
igavesti! 

Ning pärastine igapäevane elu? Jah, see oli nii, ta mõt- 
les ka oma pärastisest igapäevasest elust! Nad asuksid 
kindlasti kuhugi vaiksesse ning üksikusse maalinna- 
kesse, nagu see siin, ja elaksid tagasitõmbunutena muust 
seltskonnast. Hommikul, peale Aleksandri ametissemine- 
kut, jääks ta rahulikult koju, et hoolitseda majapidamise 
ja... laste eest. Nad elaksid ilusas, avaras, kuid liht- 
sas korteris, kus poleks puudust õhust ega valgusest... 
Kraamimise ja esialgsed koristamised lõpetanud, võtaks 
ta oma armsad väiksekesed ja läheks jalu- 
tama... Ta jookseks nendega ühes, mängiks nendega 
nagu omataolistega, oleks neile mitte üksi nagu ema, 
vaid ka nagu sõbranna. Nad oleksid nägusad, väga ela- 
vad ja väga armsad. Ja igaüks, kes juhtuks neile vastu 
säärastel jalutuskäikudel, peatuks imestades: kes küll on 
see noor proua ja kelle omad küll on need kenad ja lõbu- 
sad lapsukesed? Ja vahel olid ta kujutlused sedavõrd 

selged, et ta arvas kuulvat isegi vastust: «See on kohtu- 
pristav Lingi proua ja need lapsed on kohtupristav 
Lingi lapsed... Nad elavad seal järgmises uulitsas... 
Ja nad saavad omavahel läbi nagu ei keegi teine... 

ae te siis pole sellest õnnelikust perekonnast veel kuul- 
nud... 2?!» 

Niiviisi unistades oli Heleene tõesti õnnelik, tunnetas 
kõiki oma voorusi, kõiki oma õigusi. Hetkekski ei sega- 
nud ta hingerahu kahtlused, silmapilgukski ei tulnud 
talle pähe mõte, et ta vahekord Aleksandriga võib lahe- 
neda ka... ei millegagi. Ta oli oma lapselikus usalduses 
(mida toetas ta põhiliselt väga realistlik ning praktiline 
arusaamine ka kõige romantilisematest asjadest) täiesti 
kindel, et kõik armastused peavad tingimata lõppema 
abielu ning rahuliku perekonnaidülliga. 

Ta ei tundnud armatsemist kui lõbu omaette. Kuigi 
mees ei rääkinud sõnagi nende tulevasest ühiselust, 
ootas ta rahulikult õige aja saabumist, minutikski loo- 
tust kaotamata, vahel vaid veidi kärsitu hinge täitvast 
salakartusest. 

See oli mingi ürgnaiselik tung, mingi looduse poolt 
verre istutatud loomusund, mis juhtis kõiki tema unis- 
tusi ja kõiki tema mõtteid. Ehkki ta sisemaailm oli loen- 
damatute armastusromaanide lugemisest ja kahe sak- 
siku vanainimese juhtimisest kõveraks ning virilaks kas- 
vanud, ei eksinud ta siiski lõplikult labürintidesse, kuhu 
need teda oma pettetuledega meelitasid. Talle jäi siiski 
alateadlik orienteerumisoskus, mida ta polnud kuskilt 
õppinud ega kelleltki omandanud. Ja sama alateadlik 
orienteerumisoskus oligi see, mis sundis teda ikka ja 
jälle mõtlema omaenda kodule ja lastele, kelles ta tahtis 
Ki jte edasi mingi hämara liigi-igatsuse sunnil ning kut- 
sel. 

Kõige selgemalt tuli ta suur armastus laste vastu ilm- 
siks ühel päikesepaistelisel ning ilusal hommikul, kui ta 
korraga tuppa jooksis, kandes kätel vaevalt paari aasta 
vanust tüdrukut. Too oli nähtavasti kuskilt hoovist või 
lahtiunustatud uksest omapead välja jalutanud, uulitsale 
kõndinud ja eksinud. Heleene leidis ta kõnniteel istumas 
ja meeleheitlikult nutmas. Kuna läheduses polnud näha 
kedagi, kellele ta oleks võinud kuuluda, võttis ta lapse 

endaga kaasa, et päeva jooksul tema vanemate kohta 
teateid koguda. 

See oli vaikne, märkamatult lõõmav emaarmastus, 
millega ta ümbritses väikest matkajat kogu kahe päeva 
jooksul, kuni üks noor töölispaar viimaks majja tormas 
ja erutatult lapse järele küsis. Ta ei jätnud teda silmapil- 
gukski üksi, kandis teda kõikjale endaga ühes, raiskas 
kõik oma vähesed margad, et talle võimalikult rohkem 
maiustusi muretseda. Õhetava näoga jooksis ta toast 
tuppa, püüdes temaga mängida, katsudes ootamatult 
majja ilmunud külalise lõbustamiseks leiutada aina uusi 
ning uusi nalju ja vigureid. Ja kui laps uues kohas kii- 
resti harjuma hakkas ja kord isegi heledasti naerma puh- 
kes, oli ta nii õnnelik, et tal pisarad silmi tulid. 

Juba esimesel õhtul ütles ta kasuemale: 

«Tead sa, mamma, ma ei tahakski, et keegi talle järele 
tuleb .. .» 

«Miks siis nii, lapsuke?» 

Ta punastas kõrvuni ning vastas: 

«Sellepärast, et ma tahaksin teda... endale jätta...» 

«Oi-i, kus sa sellega... ei seda tohil» hüüdis kasu- 
ema, naerdes nii, et kogu ta paks keha võbises. 
«Kes seda's pärast usuks, et ta leitud on? Jumal teab 
veel, mida mõeldakse!» 

«Ja mis siis ikka mõeldakse,» kehitas Heleene õlgu. 

Kasuema ütles ikka edasi naerdes: 

«Oi, vägagi palju mõeldakse, tütrekene. Vä-ga-gi 
palju!» 

Heleene muutus korraga tusaseks. Ta küsis pikkamisi: 

«Vägagi palju? Noh... ja mida siis nimelt?» 

«Kas või näiteks seda, et ta su:enda oma on,» seletas 
Clothilde, ei suutnud ikka veel rahuneda ja pühkis põs- 
kedelt pisaraid. 

«Ja mis siis sellest? Kas minul ei või siis last olla!» 
ütles Heleene. Ja mängides lapse linavalgete juustega, 
lisas ta hetke pärast mõtlikult: «Ta on ju nii armas ja 
kena... Tõepoolest, ma jätaksin ta endale...» 

«See on ju lapsik, isegi kui ta vanemad sellega nõus- 
tuksid. — Me oleme juba niigi vaesed,» vastas kasuema 
pikkamisi tõsinedes. 

«Temataoline tarvitab ju kõige vähem,» arvas tüdruk. 

Seekord tärganud mõte piinas Heleenet kogu päeva. 
Ta istus hulk aega vaikselt oma kohal, magav laps põl- 
vedel, ja vahtis ainiti pilguga enda ette. Ta unistas ikka 
vaid ühest ning samast, — tuleb aeg, ja kord on tal 
endalgi selline väike ümberhulkuja...! Samal ajal, kui 
ta käsi masinlikult unes liigutava tüdruku pehmeid 
juuksekiharaid silitas, nägi ta jäile selgesti oma tule- 
vikku, nõnda nagu ta seda kujutles, nõnda nagu ta mõt- 
les sellest nii ilmsi kui unes... 

Järgmisel päeval, kui vanemad tüdrukule järele ilmu- 
sid, ei suutnud Heleene end taltsutada ja puhkes äkki 
hüsteeriliselt nutma, käed silmadel. See oli ennetund- 
matu närvikriis, mis teda valdas. Ta suudles last nagu 
meeletu, külvas kõhetu, alatoitlusest nõrga kehakese üle 
lugematute hellitustega, kordas ikka ning uuesti: 

«Jätke ta minule... jätke ta minule!» 

«Heleene, aitab juba rumalustest,» ütles kasuema 
pahaselt, nähes suurt vaeva, et ka ise mitte pisaratesse 
uppuda. 

Tüdruku ema naeratas kohmetult ja küsis: 

«Kas preili teda's nii tahaks?» 

Heleene hüüdis luksudes: 

«Muidugi tahaksin! Ta on teil ju nii kenakene, nii-i 
kenakene!» 

«Jah,» noogutas tahmaste kätega töömees, kes ei suut- 
nud samuti muud, kui vaid laialt ja õnnelikult naera- 
lada: «Ta on tõepoolest armas laps, peab ütlema. Mina 
ja minu naine, me mõlemad armastame teda väga. Aga 
preili peab teadma — ta on meil ka ainuke...» 

Nad võtsid väikese hulkuri, tõrelesid sellega naljata- 
des ja lahkusid rohkete tänusõnadega huultel. Aga 
Heleene jälgis neid veel kaua läbi akna, lehvitas neile 
väriseva käega ja nuuksus taskurätikusse, nagu oleks 
see tõesti tema enda liha ja veri, keda seal praegu 
viiakse. 

Veidi hiljem Aleksandriga aias jalutades ja enda ees 
tädi Clothilde ratastooli lükates, ütles ta nukralt: 

«Küll on kahju, et nad ka nii vara pidid siia sattuma!» 

Mees, kes ei suutnud üldse mõista tema omapärast 
(nagu talle näis — haiglast!) kiindumust sellesse võõ- 
rasse lapsesse, küsis ükskõikselt: 

«Rumaluke, mis sa niisuguse paunaga siis peale olek- 
sid hakanud?» 

Heleene vastas ootamatu ägedusega: 

«Mis ma ta'ga peale oleksin hakanud? Oleksin ta üles 
kasvatanud! Kas ta polnud siis armas ja nägusakene, 
nagu ilus nukk? Säärast last oleks lihtsalt lust... tali- 
tada ja... ta eest hoolitseda.» 


«Lollus,» lõi Aleksander käega ja pahvatas jälle 
naerma — ikka oma iseteadva inimese üleolekuga, ikka 
oma tavalise jämedavõitu — pilketooniga. . «Huvitav 
eksemplar oled sa tõepoolest, jumal sind hoidku! Sa 
oleksid vist valmis enda kasvatada võtma ükskõik kelle 
lapse, kui see keegi seda sulle ainult pakkuda teaks... 
hahahaa!» 

Heleene ütles kangekaelselt: 

«Ja mis siis, kui võtaksingi!» 

«No nii siiski ei saa!» hüüdis mees jälle väärikalt. 

«Ei saa? Ja miks siis ei saa!» küsis tüdruk korraga 
vihastudes ja vaatas kaaslast lõkendava pilguga. 

Aleksander seletas, naerdes jälle üleolevalt-pilkavalt: 


«Lihtsalt sellepärast ei -saa, et sa pead vähemalt 
sedagi teadma, kes ja mis ta vanemad on. Nõnda — kaa- 
lumata — ei toimi ju ükski mõistlik inimene. Kas sul 
üldse aimu on, mida võivad ta vanemad põdenud 
olla? Või mihukesed värdjalikud kalduvused võivad: 
pesitseda tema veres kas või kaugemagi pärivuse kaudu? 
Ma ei taha prohvet olla, aga ma ei eksi: sa nutaksid ning 
kahetseksid mõne aasta pärast oma mõtlematut sammu 
ja neaksid end maapõhja. Igasugu rämpsu ei korjata ju 
ometi uulitsalt üles ega viida majja.» 

Need valimatud sõnad haavasid Heleenet hingepõh- 
jani. Esimest korda kogu suve jooksul pidi ta tahes- 
tahtmata oma äravalitut arvustama, ja see arvustamine 
ei tulnud viimasele kaugeltki kasuks. Kuigi ta püüdis 
endas lõkkele löövat meelepaha maha suruda, pidi ta 
siiski hüüdma: 

«Kallis... miks sa nõnda toorutsed! Hea küll, ma olen 
sinuga nõus: jah, tõesti ma ei teadnud midagi selle lapse 
vanematest ja... olin võib-olla eksisammu astumas. 
Jah, jah, hea küll, oletagem, et see-oli nõnda! Aga kas 

sina siis neist rohkem tead; et sa oled endale õiguse võt- 
nud selle süütukese kohta sääraseid inetusi öelda?» 

Nõnda kõneldes kattus ta nägu pikkamisi sügava 
punaga. Ja ta oleks:lisanud veel nii mõnegi terava sõna, 
kui tädi Clothilde poleks neid naerdes lepitama tõtanud. 

«See pole ju ometi vaidlemist väärtki, mu lapsed!» 
ütles haige vanainimene, vaadates neid kordamööda 
oma väikeste heatahtlikkude silmadega. «Peaasi, et 
need kenad inimesed oma maimukese kätte said. Te ju 
nägite, kuidas nad selle üle rõõmustasid.» 

«Jah, vabanda, mamma... See on õige — nad rõõ- 
mustasid tõesti,» noogutas Heleene nukralt. 

Õhtul kõrvuti. voodis lebades leppisid nad teinetei- 
sega, — palusid vastastikku vabandust, naersid mõlemad 
oma ägeduse üle. Kuid Heleenele näis siiski, nagu oleks 
see sõnavahetus rüvetanud tema pühamaid tundeid ja 
nagu ei suudaks seda enam lõplikult heaks teha ka kõige 
õrnemad sõnad. Mingi peen-peen niidike nende vahel oli 
katkenud, poisi enda süü läbi rebenenud. Ta mõtles enne 
uinumist, nõjatades kukla ristis kätele: 

«Ta on siiski natuke... hoolimatu.» 

Umbes nädal hiljem, ühel udusel hommikupoolikul 
juhtus ta kord poest väljudes kokku ühe oma kooliõega, 
kes oli teist aastat abielus ja elas Kolme Vaeva Teest 
ainult paar kvartalit linna pool. Noor naine vadistas 
talle iga sorti küsimustest, mis olid kuidagiviisi ühen- 
duses tema enda ning ta koduse majapidamisega. 
Lõpuks kutsus ta Heleenet enda poole võõrsile, lubades 
teda tutvustada ka oma mehega ning näidata talle oma 
last, kes hakkavat juba esimesi iseseisvaid samme 
tegema. 

«Sa ei oska kujutledagi, mihuke armas ta praegu on!» 
hüüdis õnnelik ema, rebides Heleenet käisest. «Ta ei 
mõista küll veel rääkida, aga mõnesid sõnu hääldab ta 
siiski juba üsna selgesti, Kui ta mind läbi akna tulemas 
näeb, hüüab ta alati «maa-maa, maa-maa!» Aga isa on 
lihtsalt «eee», koer Tommi — «au-au,» kass Loola — 
«100». Ja nõnda edasi, ja ikka nõnda edasi! Kui ta süüa 
tahab, siis nutab ta nagu pöörane ega eksi kunagi, sest 
seda keelt me juba oskame.» Ning Heleene kätt vabasta- 

mata kordas kooliõde üha hoogsamalt: «Tule, kuuled sa! 

Tule, tule! See on ainult mõne minuti tee:Kui sul täna 
rohkem aega pole, siis jää meile ainult niti-natikeseks 
ajaks! Lähme, eks ole?» 

Heleene veeti kaasa peaaegu poolvägisi. Sõbratar 
vadistas vahetpidamata, — oma toredast elust, oma kor- 
ralikust mehest, kes ei joovat ega suitsetavatki, oma 
kaunist korterist, mis meeldivat talle palju enam kui 
eelmine. Nad asuvat selles linnajaos alles teist kuud ja 
küllap sellega vist olevatki seletatav, et ta pole oma kal- 
list kooliõde varem kohanud. Aga nüüd võivat nad ju 
hoopis sagedamini kokku saada, kuna elavad teinetei- 
sele nii lähedal, nii-i lähedal! Ja siis ütles ta juba väga 
väärikalt, et jah, et ta rõõmustavat igatahes väga, kui 
Heleene teda aeg-ajalt külastab, seda enam, et ta mees 
tihti alles hilja õhtul koju tulevat. Kindlasti rõõmustavat 
nende loodetavate külaskäikude puhul väike Margotike- 
negi, kes olevat kogu majas see kõi-ge suu-rem külaliste- 
armastaja! 

«Kahju, et sa ise minust nii kaugele maha oled jää- 
nud,» ütles naine ja naeris lõbusalt. «Vaat kui kena 
oleks praegu, kui meil oleksid üheealised lapsed! Ja 
oleks sinul veel poeg... Tead, me paneksime nad edas- 
pidi paari ja saaksime langudeks, hahahaa!» 

Heleene vastas, ise sügavalt punastades: 

«Ma tahtsin hiljuti kasulast võtta. Oli kah tüdruk... 
Sinu omast vist pisut vanem...» 

«Kasulast!» hüüdis sõbratar ja naeris jälle heledalt. 

Heleene jäi kooliõe juurde mitmeks tunniks, kuigi ta 
oli tädidele lubanud sel päeval juba varakult koju tulla. 
Ta ei tahtnud ega tahtnud lahkuda sellest mugavast 
ning hubasest pesakesest, mis oli otsekui kehastunud 
koopia ta enda ilusatest unelmatest. Valgus, avarus, 
maitsekalt asetatud mööbel, kodune soojus ja isegi rõk- 
kav lapsenutt, mis aeg-ajalt lõhestas kogu maja täitvat 
vaikust — ta oli sellest kõigest niivõrd vaimustatud, et 
pidi jälle ning jälle kordama: 

«Jumal, kui toredasti sa siin küll elad... Jah, jumal 
küll, kui toredasti sa siin ikka elad!» 

«Toredust pole meie juures õieti mingisugust, aga 
rahul võib siiski olla,» vastas kooliõde, muutudes lõbu- 
sast sõbratarist jälle asjalikuks ning auväärseks pere- 

emaks. «Me saame läbi, see on peaasi. Edaspidi võib ju 
seisukord veidi paremakski muutuda, ka see ei ole kätte- 
saamatu kaugus. Sest nagu ma juba ütlesin: mu mees on 
korralik inimene, vä-ga korralik inimene... Jah, Lee- 
nike, nii see on, ka sinul oleks aeg ringi vaatama 
hakata!» naljatas ta jälle ning haaras hälli kohale kum- 
mardunud külalise käe. 

Korraga läbis Heleenet imeline soojuselaine, mis otse- 
kui tõukas ta teisele veelgi lähemale. Ajanud enda kii- 
resti sirgu, jalgu tillitav laps kätel, hakkas ta järsku 
sõnaohtralt oma elust rääkima. Ikka enam ja enam 
hasarti sattudes paljastas ta sõbratarile oma saladused, 
jutustas vahekorrast Aleksandriga ja hüüdis viimaks 
pisarsilmil, et ta tahtvat nii väga last saada, kellele ta 
võiks pühendada kogu oma jõu ja kogu oma helluse. Siis 
naeratas ta õnnelikult ja sosistas: 

«Jah, jah, sul on õigus! Sul on tuhat... tuhat korda 
õigus! Oh, kui mina kord nii kaugel oleksin kui sina 
praegu... Et ka mul... mul... kord niisugune armas 
väike oleks!» 

Need suure avameelsusega räägitud sõnad tegid 
kooliõe silmapilkselt tähelepanelikuks. Teatud elukoge- 
mustega varustatud inimesele sai selgeks selle «languse» 
suurus, mis naiivsele tüdrukule oli vahepeal osaks saa- 
nud. Aga kuna ta selle «languse» huvitavaid üksikasju 
veel ei teadnud, küsis ta ettevaatlikult, püüdes osavalt 
a endas ärganud üsna harilikku naiselikku uudis- 

imu: 

«Niisiis, — sul on juba peigmees?» 

«Jah,» vastas Heleene kõhklemata. 

Kooliõde vaatles teraselt oma — roosaksvärvitud 
küüsi. Viimaks küsis ta — jälle nagu muuseas: 

«On ta sul juba ammu?» 

«Kogu suve,» ütles Heleene. 

Ta asetas lapse, kes oli jälle uinunud, tagasi hälli. 

Ja kooliõde päris veelgi edasi: 

«Kas su tädid sellest vahekorrast juba teavad?» 

«Ei,» vastas tüdruk, «nad ei tea sellest praegu vähe- 
matki. Rosalie on tige ja hakkaks kohe sõimama. Me 
ütleme neile vist alles siis, kui oleme juba lõplikult kokku 
leppinud.» 

«Ahah! Nojah, nojah,» noogutas sõbratar. 

Nad läksid kööki ja sealt aeda, hulkusid mõne minuti 
vaikides roheliste juurviljapeenarde vahel ning istusid 
viimaks lehtlasse, kus asus laud ja neli tooli. Ulatanud 
Heleenele paki saksakeelseid pildilehti, küsis sõbranna 
jälle endise kõneaine juurde tagasi tulles: 

«Nii et te olete juba omavahel ka abiellumisest rää- 
kinud, eks ole?» 

«Ei veel,» vastas Heleene ja punastas ikka sügavalt. 
«Ta valmistab magistritööd ja ma ei taha kiirustada. 
Aga me abiellume kindlasti, sest me armastame teine- 
teist nii... nii väga!» 

Ja kooliõde, nõjatades küünarnukkidega lauale, lausus 
provotseerides: 

«Noh, see on siiski vist ainult suvine flirt ja sa võtad 
seda üleliia tõsiselt. Kuni mehe ja naise vahel pole juh- 
tunud veel see... see peamine, peaksid sa muidugi... 
ettevaatlik olema!» 

Kuid Heleene hüüdis nüüd ootamatu lihtsameelsusega: 

«On! Ongi... juhtunud! Kas ma's ei ütelnud just 
praegu, et me ju armastame teineteist!» 

Kooliõde istus tükike aega liikumatult, vaatas ikka 
oma roosaksvärvitud küüsi — ja näis endamisi aru pida- 
vat. Siis otsustas ta ja hakkas kõnelema — täie tõsidu- 
sega, siira aidata-tahtmisega. Nõnda kuulis Heleene esi- 
mest korda lähemalt armatsemisest kui eesmärgist oma- 
ette, millele ei tarvitse kaugeltki alati abielu järgneda; 
südametutest kaabakatest — elumeestest, kes püüavad 
vaeseid usaldavaid tütarlapsi kasutada ainult oma füü- 
siliste tarvete rahuldamiseks; vastutusvõimetutest isi- 
kutest, kes arvestavad vaid oma isiklikke mõnusid, küsi- 
mata midagi kaaskodanikkude valudest ning vaevadest. 
Arukalt teravate pintslitõmmetega maalis noor abielu- 
naine ta ette kõik kannatused ja raskused, mis ootavad 
hüljatud vallasema. Heleene tajus peaaegu füüsiliselt 
seda suurt üksildust, millega halastamatu — seltskond 
ümbritseb kõiki neid õnnetuid, kelle laps pole sündi- 
nud abieluvoodiga piiratud naudingust, vaid nõndanime- 
tatud kõlvatust kirest. Ja kuna ta ei mäletanud tõepoo- 
lest ainustki juhtumit, mil Aleksander oleks talle rääki- 
nud abiellumisest kõigi maksvate reeglite kohaselt, val- 

das teda korraga ääretu hirm, mis ähvardas lausa läm- 
matada. 

Kuid ta katsus ka nüüd veel vastu vaielda ja ütles 
õlgu kehitades: 

«Jah, nõnda võib ju ilmas juhtuda... Aga Aleksander 
pole... säärane.» 

Kooliõde naeratas tahtmatult ja ütles siis pikkamisi: 

«Jah, sul on õigus, — seda ma ju tõesti ei tea, mihuke 
ta on, see sinu Aleksander. Kuid ühte asja pean ma sulle 
siiski ütlema, — sa oled end veidi liiga palju unusta- 
nud. See pole hea!» 

«Me ju armastame teineteist!» kordas Heleene, pisa- 
rad silmis. 

«Ma usun, ma usun,» noogutas naine ja katsus jälle 
naeratada. «Aga asi seisab selles, et ka armastuses ei 
tohi liiga kaugele minna. Sest kui armastuses juba liiga 
kaugele minnakse, siis minnakse ka... põhjalikult.» 

Vaikus. 

«Arvad?» sosistas Heleene hirmunult, ainult hinge- 
õhuga. Ta näis pingutatult mõtlevat, ajas enda äkki 
mingi uue sisemise jonnakusehooga sirgu ja sõnas pik- 
kamisi: «Palun... sa lubad ju mulle ühe küsimuse...» 

«Ole hea, ole hea, paike!» hüüdis kooliõde. 

«Kas sinul... ja su praegusel mehel... juhtus see..: 
see peamine... pärast pulmi?» 

«Mi-minul... ja mu praegusel mehel...?» kogeles 
kooliõde punastades ja jäi vastuse võlgu. 

Sammudes vähe hiljem kodu poole, tundis Heleene 
oma armastuse pärast esmakordselt piinavat südame- 
valu. Talle näis, nagu oleks keegi korraga kergitanud 
vaheriideid, mille taha ta polnud veel kunagi vaadanud. 
Maailm tundus imelikult tühjana ja kõledana;' hoolima- 
tult, peaaegu jõhkralt oli kooliõde purustanud kõik tema 
ilusad unelmad, asendades need tõelikkusega, millesse 
ta ei suutnud ega tahtnud uskuda. 

Siis otsustas ta armsamalt endalt aru pärida. Ent tal 
polnud enam mahti oma mõtteid teoks teha — kodus 
ootas teda see, mida ta oli kartnud juba ammu: tädid 
olid ta salavahekorrast Aleksandriga teada saanud... 


ÜHE MAAILMA HUKKUMINE. 
(«ALEKSANDER POLE OMETI LOLLPEA!») 


agedased luuvalud ei lasknud haigel kasuemal vahel 

kogu öö jooksul sõba silmale saada. Rahutuna voodis 
pööreldes ja teisi mitte äratada püüdes kannatas ta vai- 
kides, hambad ristis. Kuid säärased ööd tundusid talle 
tohutult pikkadena, ja et neid lühendada, hakkas ta aja- 
viiteks kuulama iga pisimatki häälitsust, mis sündis sel- 
les vanas madalas majas. 

Tolgi õhtul vaevas teda terav puusavalu, mis ähvardas 
levida üle kogu pahema külje ja samapoolse jala kuni alla 
varvasteni. Linad, vaip, pehme madratski külje all val- 
mistas talle säärast piina, et ta oleks meelsasti oianud ja 
kedagi endale abiks kutsunud. Kuid ta teadis end niigi 
juba teistele tülinaks olevat ja otsustas vaikides kanna- 
tada, nagu ta oli seda sellistel kordadel juba varemgi 
teinud. 

Korraga jäi ta tähelepanelikult kuulatama. Talle pais- 
tis, nagu oleks ta kuskilt lähedusest kuulnud tasast sosi- 
nat, mis vaikis hetkeks ja algas siis uuesti. 

Ta mõtles algul, et see on lihtne kõrvapete ja püüdis 
uinuda. Ent samas kostis endine hääl veelgi selgemini 
läbi ümbrust täitva vaikuse. Ja tas tekkis korraga üks 

mõte, mis sundis teda leebelt naeratama, sest ta arvas. 
endamisi: 

«See on Heleene... ja ta palvetab vististi, vaene lap- 
suke!» 

Selle mõtte juures tundis ta, kuidas ta endagi silmad 
liigutusepisaratega täitusid. Nutt kõditas kurku, magus 
hardus haaras kinni ta piinatud, kuid vagast hingest. 
Kahe rusikaga unetusest kibelevaid silmi pühkides kat- 
sus ta end püsti ajada, et minna kasutütre tuppa ja ühi- 
neda sellega härdas pöördumises vägeva jumala poole. 

See, mida ta päise päeva ajal üksnes suure vaevaga 
sooritada suutis, läks tal nüüd, öövaikuses, üsna ladu- 
sasti korda. Usk andis ta surevatele liikmetele hetkeks 
uut jõudu. Ta tõusis esmalt istukile, ajas enda siis jalule 
ja komberdas samm-haaval üle põranda, toetudes kahe 
käega vastu külma seina. Ta oli täiesti veendunud, et 
suudab kindlasti vastu pidada kuni kasutütre toani. 

Jõudnud vaheukse juurde, peatus ta hetkeks, et hinge 
tõmmata. Ent samal silmapilgul kuulis ta jälle selgesti 
seda salapärast sosinat, mida ta pidas palvetamise- 
pominaks. Nüüd aga paistis talle, nagu oleks neid pal- 
vetajaid seal naabertoas koguni kaks. Ta peatas hinga- 
mise, pingutas kõigest jõust ja... eraldas korraga 
tasase naerukihina, mis ta otsekui kohale naelutas. Ta 
jäsemed muutusid taas üpris raskeks; ta kartis end iga 
hetk põrandale langevat ja otsis loomusunniliselt enda 
ümber ringi kobades mõnd usaldatavat eset, millest tuge 
otsides kinni haarata. 

Kuid ühtlasi hakkas tas kasvama tungiv, ootamatust 
energiast tulvil uudishimu kõike teada saada, minna 
kuni lõpuni. Ainsa hetke jooksul oli talle kõik selge: 
tüdruk on teda kogu aeg petnud, tema seljataga vahe- 
kordi soetanud! See otsemaid kaljukindlaks muutunud 
tõeteadmine kihutas teda tagant, andis talle juurde isegi 
kehalist jõudu. Ta lükkas ukse tasakesi lahti ja seisis 
seal seni, kuni oli kindel, et teine vestleja on Aleksander, 
kelle kohta tal oli kohe kahtlusi tekkinud. 

Siis läks ta pikkamisi voodi juurde tagasi, istus vähe 
aega, puhkes korraga nutma, tõusis uuesti ning komber- 
das suure vaevaga Rosalie tuppa, kes magas kerratõm- 
bununa nagu kass oma paksu neitsilikult roosa sulgteki 

all. Ta raputas õde õlast, erutuse pärast värisev lõug 
voolavatest pisaratest märg. Kui tige vanapiiga viimaks 
ometi silmad avas, ütles ta luksudes: 

«Tõuse üles, Roosa, oh-h, tõuse üles... siin sünnib... 
koledaid asju... !» 

«Mis? Mis asju siin sünnib?» küsis õde vastu ja mõõ- 
tis teda oma unerähmaste silmadega. 

Clothilde ütles sosinal: 

«Poiss on seal...» 

«Poiss?! Kus?! Kus on poiss?!» küsis Rosalie, tõusis 
järsku istuli ja vaatas kohkunult pimedate nurkade poole. 

Veelgi meeleheitlikumalt nutma puhkedes vastas noo- 
rem õde üksikute sõnade haaval: 

«Toas... tema toas...» 

Silmapilk hiljem suutis ootamatusest segaseks muutu- 
nud vana daam end juba veidi koguda. Nägu kätele kum- 
mardades õõtsutas ta oma lihavat keha erutatult siia- 
sinna ja hakkas jälle nagu tavaliselt liialdama. Ta olevat 
seda ammu juba aimanud, ja nüüd, nüüd see olevatki 
siis täide läinud! — kaebas ta. Eriti möödunud õhtupoo- 
likul tõusnud ta hinges rasked kahtlused, nõnda et ta 
otsustanud varitseda, kuigi see maksaks talle kogu öö. 
Ning mõni minut tagasi olevatki ta üsna selgesti kuul- 
nud, kuidas keegi läbi ta toa hiilis, tasa-tasa vaheukse 
avas ja Heleene kambrikesse kadus. Ja ta olevat selgesti 
näinud: läbi toa hiilija polnud keegi muu kui Ingeborgi 
poeg Aleksander. 

Vanem õde vandus toorelt ja mehelikult. Siis hakkas 
ta korraga kähinal naerma, varjates käega oma kõdune- 
vatest hambakontsudest lehkavat suud. Ta ütles, et sel- 
les polevat süüdi ei keegi muu kui Clothilde ise. Tema, 
Rosalie, polevat tahtnud majja võtta ei liiderlikku Inge- 
borgi ega selle veelgi liiderlikumat poisiväänkaela. Nüüd 
aga jäetagu ta üsna ilusasti rahule, sest kogu see jant ei 
minevat talle põrmugi korda, ta tahtvat magada! Ja 
magada tahtvat nüüd vist need kakski seal kolmandas 
toas, sest ta võivat kas või oma pea anda, et nad on 
kindlasti vä-ä-ga väsinud, hehehee! 

Rosalie tõmbus jälle vaiba alla kerra, naeris ikka tige- 
dalt ja tegi, nagu oleks ta kohe uinunud. Kogu ta luine 
keha värises aga samal ajal seletamatust lõbutundest, 

isegi ta kitsad õlad tõmblesid. Ja Clothilde, suutmata 
võitu saada jälle oma paksu nägu kõverdama hakkavast 
nutust, palus kogeldes: 

«Ära räägi, ära räägi nii! Jumal hoiaks, et vähemalt 
seegi veel juhtumata oleks!» 

Rosalie pöördus uuesti näoga toa poole, pistis pea teki 
varjust välja ning lausus: 

«Või et vähemalt seegi juhtumata oleks! Lollpea! 
See on kindlasti juba juhtunud! Pole seal enam vähematki 
kahtlust! On, on jah! Ega ole see tüdruk sul krossi- 
väärtki parem oma emast... jah! Eks sa tuleta nüüd 
meelde, mis ma sulle ja su mehele omal ajal ütlesin, kui 
Marta oma koorma siia su juurde tõi! Ja kas see poleks 
olnudki kõige parem, ah?!» 

Heasüdamlik noorem õde, vallatud õudusest ning 
jälestusest, väristas õlgu ja hüüdis läbi nuuksatuste: 

«Issand, kuidas sa küll ütelda võid! Oleksime... olek- 
sime meie... ta siis tõesti... tapma pidanud...?» 

«Tapma,» pomises kuri vanapiiga ja liigutas tigedalt 
muiates oma kuivi huuli. «See poleks olnud ju mingi 
tapmine, i-di-oot! Me oleksime ta ainult... hooletusse 
jätnud...» R 

Näis, nagu tunneks ta nende jubedate, ligi kaksküm- 
mend aastat tagasi aset leidnud sündmusi puudutavate 
sõnade üle seletamatut rõõmu, mis andis talle tagasi 
isegi osa ta endisest vilkusest. Mõtted, mis olid sündinud 
tol ammumöödunud ajal, liikusid tema peas sama värs- 
ketena ja teravselgetena ka täna. Ta hääl omandas pik- 
kamisi uniselt suigutava kõla ja kustus aeg-ajalt sootuks 
kähisevaks sosinaks. Ja ta keris teise ees uuesti lahti 
kogu oma jubeda plaani, mille väljaütlemiseks polnud 
talle tol korral mahti antud. 

Clothilde, põrutatud sellest kohutavast, isegi lepitava 
ajahamba vastu karastatud vihkamisest, hüüdis ahasta- 
des: 

«Ah, mu issand... jäta juba kord... jäta juba kord!» 

Rosalie ütles kähinal: 

«Mis — jäta! Miks — jäta?! Mitte... mitte midagi ma 
ei jätal Siis te ei kuulanud mind... ei kuulanud 
mind...! Su mees ütles mulle «vana nõid»... ja 
lubas mu —uulitsale visata nagu märja kana... 

nagu märja kana... < jaht Nüüd sa tuled siis 


ometi ja otsid Rosalielt abi! Seda... aega... ma... 
just... ootasingi... ja nägin juba ammu ette, mis siin 
majas kord sünnib! Jah! Selle... aja... ootusest... 


ma... elasingi! Jah! Tookord tundsid sa kahju tema 
ärast, nüüd sa, näe, ei tunne kahju selle... selle pärast, 
es... kes... tulemas on!» 

Korraga kiskus ta näo kõveraks tugev närviline hoog, 
mis pikkamisi krambiks muutus. Eide pea tõmbus kuk- 
lasse, ta teravad, kulliküünte taolised sõrmed puurisid 
märatsedes padjapüürisse, ta langes seljakile vastu 
seina ja itsitas jäiga grimassiga. Näis, nagu oleks ta iga 
silmapilk kokku varisemas, halvatust saamas. Siis aga 
andis too arusaamatu pinge ta luises kehas aegamööda 
järele ja ta uinus raskelt, suu lõdvalt lahti nagu koolnul. 

Clothilde komberdas vaevalisel sammul tagasi oma 
tuppa. Algul mõtles ta, et peab kohe nüüdsama kasu- 
tütre poole sisse astuma ja neilt mõlemalt aru pärima. 
Ent lausa tappev väsimus ei lasknud teda enam sammugi 
voodist kaugemale. Ja ta langes raskelt pehmete patjade 
vahele, mõeldes endamisi, et toimetab oma karmi kohtu- 
mõistmise kindlasti hommikul. 

Ülejäänud osa ööst veetis ta unetuna, aeg-ajalt vallatud 
meeletutest nutuhoogudest. Ta armastas oma õetütart 
kogu hingega, tal oli temast tõepoolest kahju. Ta kuula- 
tas hiirvaiksena iga pisimatki krabinat, mis majas kos- 
tis. Kuna ta aga enam midagi ei kuulnud, rahunes ta pik- 
kamisi. 

Päikesetõusu eel jäi ta siiski veidikeseks ajaks 
magama, näol valu ja ahastuse piinavad jooned. Ärgates 
tundis ta oma suureks heameeleks, et tast oli kadunud 
pisimgi ärritus, et ta võis kõigest mõelda jälle asjalikult, 
paanikasse sattumata. Ta tuletas kogu juhtumi meelde 
nii hästi kui suutis. Ta oli kindel, et ta polnud eksinud, 
ei ka seda kõike unes näinud. Ja oma vaevaliselt tööta- 
vaid ajusid tugevasti pingutades arvas ta korraga leid- 
nud olevat õige lahendusegi, mis ta jälle rõõmsaks ning 
kogu maailma vastu sõbralikuks tegi. 

Ta otsustas endamisi: Heleene ja Aleksander peavad 
lunastama oma patud — abieluga! Siis on kõik jälle hea 
ja siis on kõik jälle kõige paremas korras! Kui kasutütar 

teda veidi hiljem aitama tuli, ei lasknud ta selles het- 
kekski kahtlust tekkida, nagu oleks ta tema saladustega 
tuttav. Ta lobises muretult ilmast, mis tõotas ometi kord 
paremaks muutuda, esitas küsimusi majatalituste kohta 
ja ütles siis, et tal olevat kauplusest vaja mõningaid 
asju, mille järele Heleenel tuleks kohe minna. — Ta kar- 
tis, et Rosalie hakkab söögilauas tüdrukule etteheiteid 
tegema, rikkudes sellega kogu plaani, mida tema, Clot- 
hilde, endamisi haudus. 

Kui Heleene majast lahkus, komberdas ta kohe ees- 
kotta ja hüüdis Ingeborgi, keda ta kuulis trepil askelda- 
vat. Siis läks ta tagasi oma ratastooli juurde ja vajus 
selle nõtkuvatele patjadele. 

Proua Link astus lauldes tuppa; vanake ütles talle 
sõbralikult: 

«Istu, mu armas... Mul oleks sulle rääkida ühest 
meile mõlemale väga tähtsast asjast.» 

«Noo?» imestas sõbratar naljatades. «Sünnib siin 
vaikses pisilinnas siis ka midagi rääkimisväärset...?» 

Clothilde noogutas, iga sõna tähendusrikkalt alla 
kriipsutades: A 

«Küllap juba sünnib, 00, küllap juba sünnib!» Ta siru- 
tas käe välja, võttis laualt vaskse paberinoa ja hakkas 
sellega ajaviiteks mängima, — ta näitles kogu aeg, kuigi 
ta ise seda ei aimanud. Suured lotendavad kanavarbad 
ta silmade all kord, pikenesid, kord lühenesid, seda- 
mööda, kuhu ta pilgu parajasti suunas. Korraga liigutas ta 
end rahutult ja lausus traagiliselt vaikse häälega: «Noo- 
red peavad paari minema... mida varem, seda parem...» 

Ingeborg, taipamata ta sõnade tõelist mõtet, kortsutas 
kulmu ja küsis pikkamisi: 

«Noored peavad... mis tegema?» 

Tädi Clothilde kordas väärikalt: 

«Nad peavad paari minema, see tähendab — abiel- 
luma — Heleene ja Aleksander!» 

Proua Ingeborg, hakates ometi viimaks midagi häma- 
ralt taipama, tõstis nüüd pikkamisi oma veidi rohekaks 
värvitud kulme. Viimaks lausus ta tusaselt: 

«Nad peavad abielluma? Heleene ja Aleksander? 
Aga miks nad seda sinu arvates peavad?» 

«Sellepärast, et nad on meie, vanade seljataga 

hir-r-r-msa vahekorra loonud!» vastas Clothilde. «Nad 
varjavad praegu seda vahekorda nii minu kui sinu 
eest... Aga ma sain siiski jälile, kuigi kavalusega...» 
Ning ta valetas jälle: «Ma luurasin neid, sest ma mär- 
kasin seda juba ammu. Ja läinud ööl tabasin ma su poja 
Heleene toast...» 

Silmapilkugi järele mõtlemata sepitses ta uue loo, mis 
oli õige ainult lõpposas. Nüüd polevat enam midagi 
muud peale hakata, kui kiirustada altari ette minekuga. 
Muidugi oleks kõik võinud teisiti kujuneda, kuna õnneks 
pole veel midagi katki: nii noormehel kui neiul olevat 
selleks sammuks üsna vastav vanus ja kogu mure seis- 
vat nüüd ainult kindla tähtaja määramises, mis olevat 
juba nende, vanade asi. 

«Ma arvan, et üle kuu me küll enam oodata ei või,» 
ütles ta asjaliku tõsidusega ja tõstis kaasvestlejale oma 
pool-elutu pilgu. 

Proua Link istus kokkupigistatud huultega, jalg põl- 
vel. Pikkamisi kattus ta nägu tiheda punaga, mis levis 
üle kaela ja sügavalõikelise pluusi vahelt paistvate rin- 
dade. Ta oli oma pojale juba ammu välja valinud tule- 
vase eluseltsilise, kelle isa ning sugulaste kaasabil võiks 
Aleksandri tulevikutee isegi Toompeale suunduda, too 
ootamatu juhtum ähvardas aga segi paisata kõik tema 
kavatsused! Kuid ta sai endas kerkivast meelehärmist 
siiski võitu ning lausus teeseldud rahuga, kergitades 
vaid vaevumärgatavalt oma kitsaid, peaaegu noorus- 
likke õlgu: 

«Aga milleks nad siis just abielluma peaksid?» 

Clothilde hüüdis kohkudes: 

«Kuidas — milleks?» 

«Jah, muidugi, milleks!» ütles Ingeborg. «Sest on ju 
veel küsitav, kas nad üldse seda kavatsevadki. Selles 
aga, et nad meie teadmata natuke lõbutsesid, pole 
midagi imestusväärset. On nad ju mõlemad noored ja 
tahavad samuti elu maitsta. Muide — ka meie oleme 
kord noored olnud ja teame, mis selles eas vaja on, eks 


ju?» 

Tädi Clothilde neelas endale heidetud tigeda pilkepilli- 
kese alla ja katsus kõigest jõust asjalikkust säilitada. 
Noored nad võivad ju olla ja lõbutseda võivad nad ka, 

ütles ta. Kuid ometi pidavat Ingeborg aru saama, et sää- 
rane lõbutsemine kannab ka teatud tagajärgi, mis 
Heleenele nii või teisiti saatuslikkudeks muutuvad. Ta 
olevat nimelt kindel, et too varjatud vahekord on arene- 
nud juba kaugele, vä-ga kaugele! Sellepärast ei maks- 
vat üldse mõeldagi muule lahendusviisile kui vaid abi- 
ellumisele ... jah! ütles ta. 

Proua Link hüüdis viha pärast katkeda ähvardava: 
häälega, tõustes samal ajal toolilt ja jalutades paar tiiru 
üle toa: 

«See on võimatu! See on täiesti võimatu! Sest — näed 
sa — Aleksandril on juba ammust ajast pruut, keda ta 
ei saa ometi mingi juhusliku suveflirdi pärast istuma 
jätta! Pealegi võid sa selles suhtes mureta olla... 
Ma ei usu üldse, et me peaksime midagi säärast 
kartma... sest Aleksander pole ometi mõni lollpea!» 

«Nad abielluvad!» ütles Clothilde ja põrutas oma toa- 
tuhvlisse kängitsetud jalga vastu põrandat. 

«Nad ei abiellu!» hüüdis Ingeborg, punastades ikka 
enam ning enam. 

«Nad peavad abielluma! Kuuled sa — nad pe-a-vad 
abielluma!» karjus Clothilde, muutudes samuti üha viha- 
semaks. 

«Ja sina... kuuled sa... nad ei abiellu!» hüüdis 
Ingeborg. 

Korraga lendas saaliuks pärani ja tuppa komberdas 
Rosalie, näol mingi õudse mõnutunde viril irve. Tasa- 
tasa, peaaegu kikivarbail, otsekui kartes kedagi segada, 
läks ta voodi juurde ja istus selle äärele. Ta ei lausunud 
sõnagi, nõjatas pea peopesadele ja tegi, nagu jääks ta 
tähelepanelikult kuulama. 

Clothilde, kellele õe kahjurõõmus ilme hirmu peale 
ajas, ütles nüüd rahulikult: 

«Ingeborg, mu armas, mõtle ometi järele, mis sa mulle 
siin räägid! On see siis aus sinu või sinu poja poolt? Kui 
sa vahest nii lahke oleksid ja Aleksandri enda siia kut- 
suksid, et me selles asjas tema isiklikku arvamust küsida 
võiksime... Ta on ju praegu kodus, eks ole?» 

«Ei, ta läks juba varakult välja... oma pruudi venda 
vaatama,» vastas Ingeborg tigedalt. 

Clothilde hüüdis ahastusega: 

«Jumaluke... ära valeta, ära valeta! Ma... ma ju 
tean, et ta on kodus!» 

«Ja mina tean, et ta kodus ei ole!» vastas Ingeborg 
pead väljakutsuvalt kuklasse õiendades. 

Hetk aega valitses toas raske, pingutatud vaikus. Võis 
selgesti kuulda, kuidas aknaruudul pirises suur porikär- 
bes, kes oli kuidagi tuppa pääsenud. Siis ütles proua 
Link lakooniliselt, kohendades peegli ees oma süsimusti 
juuksekahle: 

«Mul pole kahjuks enam aega su teatrietendust nautida. 
Sa ju tead, et ma käin vanne võtmas, kella kümneks 
pean ma juba kohal olema.» 

Clothilde hüüdis nutuselt: 

«Ingeborg! Oh-h, Ingeborg. Ingeborg!» 

Ent peen sõbratar vastas halastamatu külmusega: 

«Ei ole midagi parata, mu armas. Ma ei või ju arstil 
asjata oodata lasta... olgu küll, et ta minu ja mu mehe, 
kohtupristav Lingi, ammune tuttav on. Ja pealegi sää- 
rase tühise asja pärast... kui kõike ainult mõistusega 
võtta. Sest ühte kordan ma sulle veel kord: karta ei 
ole midagi, mu poeg pole ometi lollpea, 
hahahaa!... Ja üks asi on kah pä-ä-ris kindel, — abiel- 
luda ei taha neist kumbki. Noh, nägemiseni siis, ma pean 
tõesti minema.» 

Aga enne kui ta suutis toast lahkuda, sündis veel 
midagi: Rosalie kargas korraga püsti ja sulges talle tee. 
Ta luine läinnunägu oli üleni plekiline, huuled värisesid 
ja avanesid, põsenukid tõusid läbi kortsulise naha näh- 
tavaks nagu kaks kuiva sõlme. Ja igal sõnal kogeldes, 
peaaegu lällutades, karjus ta Ingeborgile otse näkku: 

«Noh, noh, kas hakkad juba minema...?! Kas hakkad 
juba minema... sina libu? Välja, välja siit majast! Ma 
ajan su piitsaga... piitsaga... nagu koera... uulit- 
sale!» 

Ent energiline külaline lükkas ta hoolimatult kõrvale 
ja pöördus kohe ukse poole. Hetk aega pusklesid nad 
läve ees, mõlemad punased, mõlemad meeletult vihased. 
Siis tõukas proua Ingeborg sõjaka vanapiiga endast 
eemale ning ütles ähvardavalt: 

«Vabandust, te olete ju hull! Teil pole mingit õigust 
mu riideid rebida, — ma olen oma üüri korralikult tasu- 

AJ äravast välja astunud, ei läinud proua Link hoopiski 
mitte supelhoonesse, nagu ta esialgu tõesti kavatses, 
vaid pöördus mööda kitsast kõnniteed üles, südalinna 
poole. Äsjasest hirmsast ärritusest lõdisedes sammus ta 
peatumata ligi paarkümmend minutit. Jõudnud viimaks 
ühe roheliseks värvitud aiavärava ette, avas ta selle käe- 
kotist võetud võtmega, heitis kiire pilgu selja taha, läks 
mööda vastselt sillutatud jalgteed aiamajakese juurde ja 
avas selle samuti. Riputanud vihmavarju ja mantli til- 
lukeses eeskojas varna, astus ta koputamata edasi tuppa, 
kust ruttas talle vastu üks mees kirjus hommikukuues ja 
paljaste jalgadega. 

See oli proviisor Lutvei, ta mehe ammuaegne sõber ja 
tema enda ammuaegne armuke. Apteeker-elumees, ülla- 
tatud ootamatust külalisest, tahtis teda sülelda. Kuid 
õnnetu ema lükkas ta abitult naeratades endast eemale 
ja hakkas kohe kõigest jutustama, silmad ülemäärasest 
ärritusest pisarates. 

«See on lihtsalt skandaal!» hüüdis ta viimaks oma 
pikka tiraadi lõpetades. «Ma ei suuda üldse kujutleda, mis 
All selles tüdrukus leidis. On ju ometi mõttetu arvata, 

et neist tõesti paar võiks saada, sellest vanamoelisest 
lollakast kodukanast ja minu, minu pojast. Usu mind, 
mon ami, ta paneb niiviisi kogu oma elu mokka!» 

Proviisor Lutvei püüdis teda rahustada. Ei maksvat 
ju veel meelt heita, muidugi mitte, ütles ta. Vanaeitede 
närvlikkus ja käratsemine olevat täiesti arusaadav, kui 
võtta arvesse nende kõrget iga ja läinud aastasaja koo- 
milist maailmavaadet, ütles ta. Tema, proviisor Lutvei, 
olevat kindel, et kogu too ootamatult kaelalangenud 
segadus lahenevat juba varsti, kui üleskruvitud meeled 
jälle pisut rahulikumaks muutuvad, ütles ta. 

«Sundida nad ju ei saa,» jätkas ta hetkelise kaalutle- 
mise järel naeratades, «sest kõigepealt kardavad nad ise 
skandaali. Ja sundima hakata oleks nende poolt ka 
täiesti naeruväärne ning asjatu, — selleks pole praegu 
pisimatki põhjust. Ma arvan, et nad lepiksid ehk teatud 
summaga. Nad on vaesed, ja tuleb arvata, et nad ei jäta 
võimalust kasutamata plika kaasavara ivake suuren- 
dada,» lõpetas ta muretu käeviipega ning hakkas piipu 
süütama. 

«Jah, tõesti, tões-ti ma ei tea, mis teha või ette võtta,» 
ohkas Ingeborg ja vaatas mõtlikult läbi akna aeda, kus 
jalutas härra proviisori suur bulldog. «Kui sa, mon ami, 
vähemalt kujutadagi oskaksid, kui ärritatud ma praegu 
olen... ah, kui ärritatud! Aita vähemalt sinagi mind, mu 
sõber... mon ami!» 

«Muidugi, ma chöre, ma aitan sind,» vastas apteeker 
ja süleles teda lõdvalt. «Jah, ma aitan! Kuigi siin pole 
õieti mingit aitamist vaja,» lisas ta kohe nagu igaks 
juhuks taganemisteed lahti jättes. 

Proua Link, muutudes jälle rahulikumaks, vadistas 
kaua ja kirglikult igasugustest edumeelsetest plaanidest, 
mis täitsid ta pead. Nad rääkisid vahetpidamata ligi 
paar tundi: malevkonna suvelaagrisse minekust, sügi- 
seks kavandatavatest karbikorjandustest («Kuldsete süda- 
mete» omast puudustkannatajate heaks, «Valge lille» 
omast tiisikuse vastu võitlemise heaks jne., jne.), usu- 
õpetuse tundidest keskkoolides, tasu maksmisest võõran- 
datud mõisate eest... Siis tõusis mees, rõivastus häbe- 
nemata ja laisalt ning ütles, et ta tahtvat temaga ühes 
minna; vanad tulevat veendumusele viia, et nende poolt 

kavatsetavast abielust ei või midagi head tulla. Kõige 
1 oleks muidugi veel see, kui ka tüdruk ise järgneva 

õneluse juures viibiks, sest säärasel korral võiks liht- 
salt tema südametunnistusele koputada ja öelda, et too 
pealesunnitud abielu rikub Alli kogu elu ja tuleviku. 
Vahel olevat ju Heleene-taolised toanukukesed küllalt 
naiivsed ja romantilised, et end oma äravalitu heakäe- 
käigu eest ohverdada! ütles ta teist suunurka üleolevas 
muiges viltu tõmmates. 

Tasakesi ja pealtnäha rahulikult lobisedes suundusid 
nad tagasi Kolme Vaeva Teele, arutades veel kord läbi 
kogu eeloleva sõjakäigu kõigis selle üksikasjades. Nad 
leidsid mõlemad vanad daamid ikka veel samast toast, 

* kuhu need enne olid jäänud. Ja nad hakkasid kohe suure 
hooga välja kraamima oma äsjatehtud otsuseid, kinnita- 
des uuesti ning uuesti, et olevat püsti lollus sundida 
noori kogu eluajaks ühte hakkama ainult mingisuguse 
A vahekorra pärast, millest olevat veel teadmata, 

'kui kaugele see üldse ulatub. 

«Pealegi pole härra Link iseseisev — ta on ju alles 
peaaegu laps ja oleneb täiesti vanematest,» ütles härra 
proviisor vaikse ning asjaliku häälega, veeretades aja- 
viiteks sõrmede vahel hõbedast portsigari. «Te teate 
vist isegi, armuline proua, et tal pole praegusel silmapil- 
gul vähematki väljavaadet kõige = tähtsusetumalegi 
kohale. Aga nii, armuline proua, vastu vanemate taht- 
mist abielludes, ei suuda ta toita ei ennast ega naist, 
rääkimata veel lastest, kes ju kah kord niikuinii tulevad. 
Ta on veel nõndaütelda jõuetu kasv, armuline proua, 
kasv, keda oleks patt emapuust ära rebida. Sest, — 
armuline proua — kindlasti läheks ta juba kohe hukka, 
esimeste iseseisvate sammude puhul...» 

Sisemise pahameele pärast lõualotte raputades ütles 
Clothilde: 

«Heleene pole kunagi toredust nõudnud, ta on kasva- 
tatud kristlikus vaimus — vagaks ja vähenõudlikuks!» 

Proviisor hüüdis: 

«Pole nõudnud?! Mis see tähendab, armuline proua, — 
pole nõudnud?! Aga ometi on tal selle nõndanimetatud 
toreduse peale täielik õigus, armuline proua! Ta on ju nii 
armas ja nii... ilus. Ja ma olen kindel, armuline proua, 

et ta leiab endale veel säärase mehe, kes oleks valmis 
teda kas või kätel läbi elu kandma. Aleksander ei või 
aga ilma vanemate nõusolekuta talle isegi kõige häda- 
vajalikumat võimaldada. Kõi-ge hädavajalikumatki, jah, 
armuline proua! Sest praegusel ajal, lubage tähendada, 
armuline proua, on algavaid samme tegeva haritlase elu 
veel kümme korda viletsam kui näiteks mõnel harilikul 
mustatõölisel... armuline proua. Aga abielludes vastu 
vanemate tahtmist pole härra Lingil loota ei toetust ega 
kohta, mis on talle välja vaadatud. Niisiis — otsustage 
ise, armuline proua! Ja otsustage kainelt... armuline 
proua!» 

«See kõik võib ju õige olla, mu härra,» venitas Clot- 
hilde nutma puhkedes. «Kuid katsuge aru saada ka minu 
ja minu kasutütre seisukorrast. Ütelge mulle, palun, mu 
härra, mis peaks ta veel siis peale hakkama, kui talle 
korraga... laps sünniks?» 

Ingeborg hüüdis nägu krimpsutades: 

«Jäta, jä-ta ometi, Cloo! See on kindel, et talle last ei 
sünni.» 

Proviisor ütles mõtlikult: 

«L-laps... m-jaa? Kuid armuline proua Nepomuuk, 
ka see on üsna vähese tähtsusega küsimus kogu pika ja 
kestva eluajaga võrreldes, mis tal ees seisab. Pealegi 
veel praegusel ajal, armuline proua, mil arstiteadus on 
sääraseid suuri edusamme teinud. Mul on näiteks... ar- 
muline proua... üks väga lugupeetud ja üldist tunnustust 
leidnud sõber, — ta eriala ongi just naistehaigused ja 
sünnitusabi... Mul tarvitseks talle, armuline proua, 
ainult märku anda, kui ta juba teie juurde abistama 
ruttaks. See ei ole midagi, see on väga lihtne, armuline 
proua.» 

Parajasti, kui nad seal niiviisi puhklesid ja vaidlesid, 
jõudis Heleene koju. Kooliõe jutt ja hoiatused olid ta 
rahutuks teinud ja ta tahtis kohe oma tuppa minna. 

Ta mõtles, et proua Ingeborg ja proviisor Lutvei vii- 
bivad siin ainult juhuslikult. Kuid kasuema hüüdis talle 
nuuksudes järele: 

«Oh-h, mu laps, mu laps, tule siia!» 

Heleene seisatas vastutahtmist ja küsis loiult: 

«Mis on, mamma?» 

Taas nutma puhkedes ütles tädi Clothilde: 
A 018 üles ja räägi kõik nii, nagu see tõepoolest 
oli!» | 

Need ootamatud sõnad panid neiu võpatama. Ta muu- 
tus kahvatuks, tema jalad läksid nõrgaks, hakkasid 
värisema, ja ta istus toolile, mis seisis ukse kõrval. Ta 
tahtis midagi öelda, kõik maha salata, kuid ta keel ei 
kuulanud enam sõna. Viimaks kogeles ta vaevaliselt, püh- 
kides käeseljaga üle higipisaratest märja otsaesise: 

«Mamma... ma ei saa aru...» 

Rosalie, kes oli seni vaikinud, hüüdis korraga otsekui 
unest ärgates, hilinemisega: 

«Teil on üks tuttav arst... üks tuttav arst...! Kuul- 
sid, Clothilde, härral on üks tuttav arst... ja see korral- 
raldab... korraldab... ja avitab... avitab! Aga sel 
ajal sa ei tahtnud... kui ma sulle nõu andsin...! Ei 
tahtnud... !» 


Clothildet haaras jälle sügav õudus ja ta tegi näo, 
nagu poleks ta õe sõnu kuulnud. Ta ütles Heleenele,. 
vaadates teda läbi silmi täitvate pisarate: 

«Oh-h, mu laps, mu laps... ära ometi enam midagi 
salga! Kõik on juba teada! Nüüd aga katsume, et me asja 
jälle heaks saame. Kas see kestab teil juba kaua? ...» 

Heleene, kahvatu ja häbistatud, ütles vaikselt: 

«Kogu... suve.» 

«Kogu suve?!» kordas kasuema hirmunult. «Ju-mal 
taevas — kogu suve! Oh-h, mu laps, mu laps, miks sa 
küll niiviisi tegid!» 

Heleene, esimesest kohkumisest võitu saanud, muutus 
nüüd väga rahulikuks ja väga kangekaelseks. End sirgu 
ajades vastas ta pikkamisi: 


«Sellepärast, mamma, et me teineteist armastame!» 

«Aga kas siis sellepärast... niiviisi võib!» ütles kasu- 
ema. Ja hüüdis korraga energiliselt pead raputades, 
kuigi kellelgi polnud kavatsust talle vastu vaielda: «Ära 
räägi midagi, ära räägi midagi! Ma ju kuulsin kõik, mis 
te öösi seal toas kõnelesite... Ma olin ärkvel ja kuulsin 
kõik... Ah, mu armas, armas laps, miks sa mulle ometi 
sellest sõnagi ei rääkinud!» ' 

Heleene oli toas viibinud vaid paar minutit, kuid oli 

selle lühikese aja jooksul nagu hoopis uueks inimeseks 
saanud. Ta meeled muutusid aina selgemaks ja kindla- 
maks; ta oli äkki nagu palju vanem kui alles hetk 
tagasi, — ta oli ju täiskasvanud, ja mitte kellelgi polnud 
õigust ta kallal nõnda tänitada! Ta ei kartnud enam 
kedagi, ta ei tundnud enam kellegi ees piinlikkust, tajus 
ainult kuidagi loomusunniliselt, et ta on valmis kaitsma 
oma õigusi ükskõik milliste ja kui vihaste rünnakute 
vastu. Tark ning tugev looduse enda jõud, mis oli teda 
kõigis senisteski raskustes lõpliku degenereerumise eest 
kaitsnud ja põhiliselt õigete tõdede teele juhtinud, pani 
pakatama ning võitlusvalmilt edasi tormama kogu ta 
virgunud enesetunde. Ja korraga ütles ta ägedalt, iga 
sõna alla kriipsutades, nagu oleks ta kõik viimse peensu- 
seni läbi mõelnud: 

«Miks ma sellest sulle ei rääkinud? Vaat sellepärast, 
et sa oleksid mu jälle halastamatult vangi pannud, nagu 
sa oled seda teinud kogu mu eluaja! Ütle mulle, mida sa 
oled mulle lubanud? Sa pole mulle lubanud mitte kui 
midagi! See oli mulle keelatud ja see oli mulle keelatud! 
Sinna et tohtinud ma minna ega sinna ei tohtinud ma 
minna! Sellega ei tohtinud ma läbi käia ega sellega 
ei tohtinud ma läbi käia! Sa lapsendasid mu, toitsid mind 
ja katsid — aitäh selle eest. Aga et te mind juba maast- 
madalast peale vägistanud olete... mind nagu kutsikat 
dresseerinud ... sina ja Rosalie, — selle eest peaksin 
ma teid needma... Ja võib olla, et ma seda kord ka teen! 
Ma elan oma elu! Ärge kippuge seda sorima... oma 
mustade kätega!» pöördus ta ootamatult proua Ingeborgi 
poole, kes oli teda pilkava muigega kuulanud. 

Heleene paiskas need sõnad tädidele nii ootamatult 
näkku, et need mõneks ajaks otsekui uimaseks muutusid 
ja midagi lausuda ei mõistnud. Sülg kattis ta tukslevaid 
suunurki; ta silmaterad olid suured ja tumedad; ta käed 
värisesid hirmsast sisemisest ärritusest ja vihast nagu 
palavikuhaigel. Alles tükikese aja pärast suutis ta end 
jälle kätte võtta ja lõpetas juba palju rahulikumalt: 

«Kelleks te olete mind harilikult pidanud? Elavaks 
nukuks, kelle kõige tähtsamaks kohustuseks oli teie 
soove arvestada, kaks korda nädalas klaveri ees istuda 
ja teie surra unustanud tuttavatele jõululookesi klimber- 

dada. Mitte keegi, mitte keegi siin majas pole mõist- 
nud, et ka minul on elu kehas! ja... oma unistu- 
sed!» 

End pikkamisi kogudes lausus Clothilde läbi nutu (tal 
oli äkki nii palju pisaraid, et need ei tahtnud ega tahtnud 
lõppeda!) : 

- «Laps, oh laps, mis juttu sa seal ajad! Kuidas sa küll 
mind, kes ma olen sulle olnud vahest enamgi kui su 
lihane ema, niiviisi süüdistada võid? Kas sa siis ei taipa, 
et kõik need keelud ja õpetused olid just sinu enda kasu 
pärast. Sa olid ja oled veel praegugi nii-i rumaluke! 
Aga elu hammustab valusasti igaüht, kellel kaitsjat ei 
ole. Sind pidin ometi mina kaitsma!» lõpetas ta traagi- 
lise tooniga, ent sellele vaatamata tundusid ta sõnad 
täna arukaina ning asjalikena — nagu alati, oli ta eru- 
tudes unustanud isegi oma peenutseva kadakažargooni. 

Rosalie hüüatas, lüües oma väikese kuiva rusikaga 
vastu lauda: 

«Piitsaga... piitsaga tuleb ta välja ajada... siit 
majast! Piitsaga välja... piitsaga välja!» 

Clothilde oigas, pea käte vahel: 

«Oh, kuidas ma küll uskuda ei suuda, et sa mulle kogu 
aja sedasi südametult valetada võisid!» 

«Sa ise sundisid mind valetama!» vastas Heleene 
kangekaelselt. Korraga taganes ta ukse poole. Rosalie oli 
püsti karanud, lähenes talle ja tahtis teda lüüa. Kuid 
põsele sihitud hoop riivas ainult juuksekahle, mis olid 
näole vajunud. Ja nagu sellest ebaõnnestumisest nördi- 
nud, kargas meeletult vihane vanapiiga kogu oma jõuga 
talle kallale, haaras ta käest kinni ning hakkas teda ähki- 
des ja lõõtsutades peksma — vastu õlgu, näkku, kuhu 
ta iganes ulatas. 

«Hoidke see loll kinni!» karjatas Clothilde meeleheit- 
likult. «Hoidke ta kinni, hoidke ta kinni!» 

Proviisor Lutvei tõusis vilkalt, et Heleenele appi 
tõtata. 

Kuid samal silmapilgul visati rõdu-uks suure hooga 
lahti ja lävele ilmus Aleksandri kühmus kogu, käed tas- 
kus, hall sonimüts hooletult kuklasse lükatud. 

«Vaat sind oli siia veel tarvis, jah, na-pa-kas!» ütles 
proua Ingeborg tasakesi. 

' Aleksander ei vaadanud ema poolegi, nagu poleks ta 
selle sõnu üldse kuulnud. Ta taipas momentaalselt, mil- 
les asi seisab. Jalutu pisaratest märg nägu, ema närvili- 
selt punetavad põsed, härra Lutvei asjalik tõsidus, kui see 
püüdis hasarti sattunud kurja vanapiigat tüdruku kallalt 
eemale kiskuda — kõik rääkis vägagi selget keelt, asja- 
olud olid talle mõistetavad seletamatagi. Ja seesama 
sitke, talupojalik jonn, mis oli äsja Heleenele suhu too- 
nud trotsivalt-kangekaelsed sõnad, pani korraga keema 
temagi vere. 

«Noh?» küsis ta otsustavalt silmi kissitades. «Mis. 
siin siis lahti on?» 

Proua Ingeborg vastas sapiselt: 

«Pärid... veel! Ju meie härra Lutveiga nüüd su lol- 
lusi heaks katsume teha.» 

«Minu lollusi?» venitas poeg, tehes näo, nagu ei suu- 
daks ta ikka midagi taibata. 

Rosalie, proviisorist tagasi voodi poole tõrjutud, kar- 
jus heleda kriiskava häälega: 

«Laske mind, noh... laske mind! Ma pean teda õpe- 
tama... nagu ma kord ta liiderlikku ema õpetada taht- 
sin! Laske mind... noh... kuulge! Laske mind!» 

Proua Ingeborg ütles jälle pojale — hästi valjusti, et 
ka teised seda kuulda võiksid: 

«Pead siin jumal teab mihukesi vahekordi igasuguste 
kanaajudega plikakestega... Omal ammugi pruut Tar- 
tus... Noh, näed, supp ongi keema aetud, eks katsu 
seda nüüd neelata!» 

«Mu pruut on siin,» ütles Aleksander pisut pateetili- 
selt, pannes käe ümber Heleene piha. 

«Ahah, kas sa kuule ikka! Muidugi! Muidugi!» hüüdis. 
Ingeborg pilkavalt. «Nojah, eks siis ole muidugi aru- 
saadav, miks need kaks sind selle tüdrukuga abielluma 
sunnivad! Vaata, kui kaugele sa meid kõiki oma naljat- 
lemisega oled ajanud.» 

Aleksander ütles pikkamisi, ikka väljakutsuvalt nae- 
ratades: 

«Sunnivad mind abielluma? Aga paike, memmeke, — 
mida siin enam sundida? Ma ju abiellungi varsti.» 

«Abiellud? Kellega?» hüüdis Ingeborg, unustades kohe 
oma peenelt-pilkava tooni, ja kargas erutatult püsti, 

Poeg vastas lühidalt, veidi järsult: 

«Heleenega!» 

Jälle tekkis tuppa pahaendeline vaikus. Keegi ei osa- 
mud midagi öelda. Clothilde näole ilmus südamlik naeru- 
jume, Rosalie värises kogu kehast, «mon ami» vahetas 
oma «ma chšre'iga» kiire pilgu. Heleene nuuksus tasa- 
kesi, toetades pead vastu armsama õlga. Ja alles hulga 
aja pärast suutis proua Ingeborg lausuda: 

«Mõtle ikka, laps, mis sa räägid!» 

A «Laps on seda juba ammu mõelnud,» vastas poeg naer- 
es. 

Ema katsus teda hirmutada. Ta ütles kortsus kulmul: 

«Kindlasti leidub peale minu teatud isikuid, kellel 
selle kohta midagi rääkida on. Ma ei soovitaks sul 
isa... nõnda ära pahandada.» 

«Isa? Sa tahtsid vist öelda — kasuisa?» pilkas Alek- 
sander mürgiselt. 

«Mon ami» kõhatas kohmetult ja tõmbus häbelikult 
kõssi. Vihast punetav proua Ingeborg tõusis otsustavalt 
püsti. Noored seisid kõrvuti, külg vastu külge, ja olid 
teineteise käest kinni võtnud. Neist tippival sammul 
möödudes ja poega oma hõljuva kleidiga peaaegu riivates 
pigistas Ingeborg vihaselt läbi hammaste: 

«Olgu! Veel tänapäev telegrafeerin ma su isale. Ju 
me näeme, mis juttu ta sulle ajab, kui ta siia tuleb ja 
kõigest sellest lähemalt kuulda saab!» Siis pöördus ta 
veel kord toa poole ning hüüdis käskiva tooniga, kedagi 
häbenemata: «Mon ami, lähme. Meil pole siin nähtavasti 
enam midagi teha.» 

« Ta ruttas kiiresti minema, proviisor ikka piinlikkuse 
pärast küüru tõmbunult ta kannul. 

Ja Aleksander lausus pikkamisi, suu ümber vaevalt- 
märgatav võidurõõmunaeratus: 

«Eks me näeme, jah. Mina isiklikult olen igatahes 
kindel, et ta meile oma eestkostjalikku õnnistust ei 
keela... kui härra Lutvei meile seda tõesti ei peaks 
andma.» 

Kuna Clothilde teda õnneliku naeratusega kutsus, 
pistis ta käe hellalt Heleene kaenla alla. Ja nad lähene- 
sid käsikäes ratastoolile. 

«Noh, mu kallid lapsed, kas ma korraldasin teie asja 

halvasti?» küsis kasuema Heleenele pisarsilmil otsa vaa- 
dates. Ta oli juba päris kindel, et kõik, mis siin täna toi- 
mus, toimus vaid tema heatahtliku käe juhtimisel. 
Heleene vahetas armsamaga naeratava pilgu. 
«Jah, mamma, sa tegid seda hästi ja me täname sind 
südamest,» ütles ta õnnelikult. 


OVHVE ENE 5 TI K GUMONESS: PEA T 0: K K 


PROUA INGEBORG OTSIB ABI. 
MON AMID LOOAKSE VASTU SAARI 


K ogu see pealesunnitud lahendus tuli niivõrd oota- 
matult ja äkki, et ükski osalistest ei suutnud vaja- 
likku elutarkust säilitada. Ja nõnda tuli välja, et peale 
vaese jalutu polnud keegi õnnelik. Heleenet vaevas aru- 
saamatu hingepiin. Äsja kasuema toas tekkinud energia- 
laeng lahkus, selle asemele tekkis nagu mingi pohmelus. 
Talle näis, nagu oleks ta korda saatnud lubamatu teo, 
mida enam ei saa olematuks muuta. Ja kõige imelikum 
oli ta meeleolus just see, et ta ei tundnud põrmugi häbi 
oma kestva intiimühenduse üle mehega, pigem küll aga 
selle üle, et ta selle mehega juba varsti abielluma peab. 
Kuid sügavas hinges rõõmustas ta siiski, — tähendas see 
kõik ju tema ilusate tulevikuunistuste peatset täitumist. 

Vaatamata armsama veenvatele lohutussõnadele tun- 
dis ta end proua Lingi ees siiski süüdlasena. Kui viimane 
mööda treppi alla tuli, püüdis ta selle teelt kõrvale hoi- 
duda; paaril korral vallutas teda vastupandamatu hüs- 
teeriahoog ja ta pidi end oma tuppa lukustama, et 

südant segamatult välja nutta. Aga juba sama päeva 
õhtul läks ta Aleksandriga jalutama, kuigi proua Link 
ütles talle sel puhul — temaga väraval vastamisi sattu- 
des, — nii mõnegi sõna, mis teda sügavalt haavas. 

Noor elumees, kes uskus seni kindlasti, et too 
salavahekord laheneb kord mugava eimillegagi, tegi abi- 
ellumisotsuse pakilisusega, mis näis talle juba vaevalt . 
tund aega hiljem päris tavalise kergemeelsusena. Tollele 
sammule, mille astumisest ta oleks teistsugustes oludes 
kogu oma kaine ning külma aruga katsunud eemale hoi- 
duda, oli teda tõuganud pidev viha nii ema kui «mon 
ami» vastu. See viha tekkis tas juba ligi paarkümmend 
aastat tagasi, esimeste hämarate tähelepanekute ajal, 
mis ta väike lapseaju nende patust sõprust nähes tegi. 
Aja jooksul oli see tunne veelgi teravnenud ning süga- 
vaks, varjatud vihkamiseks tihenenud. Pealtnäha oli see 
nagu mingi pool-apaatiline, vaevalt märgatav oposit- 
sioonivaim, imelik tahe ema soovidele risti vastupidi tali- 
tada, teda igal sammul ärritada. Ja kui ta kõige kriitili- 
semal silmapilgul tuppa tõtates ütles: «Ma abiellun 
Heleenega», siis tegi ta seda rohkem tolle ühekülgse 
vihkamise kui oma tõeliste tunnete sunnil. 

Sel õhtul jalutasid nad jälle ligi keskööni. Nüüd oli 
neil paljudest asjadest rääkida, lugematute küsimuste 
üle mõtteid vahetada. Heleene, hingeni liigutatud, hoi- 
dis hellalt mehe käsivart, Aleksander oli aga rõõmus 
nagu noor riiuhimuline kukk, tuletades ikka uuesti ning 
uuesti meelde sõnu, mis ta oli emale ja selle sõbrale 
näkku paisanud. Viimaks, kui nad olid kõik juba mitu 
korda läbi arutanud ja väsima hakkasid, istusid nad 
kuhugi pingile, mida varjas mööda teid jalutajate silmist 
tihe põõsastik. 

«Jumal küll, kui õnnelik ma praegu olen,» ütles 
Heleene tasakesi. «Aga süda valutab siiski. Su ema on 
meie abielu vastu ja jääb selle vastaseks ka edaspidi. Ta 
ei salli mind! Jah, jah, ma tean, ta ei salli mind.» 

Aleksander ütles käsi hõõrudes: 

«Ja on sul ta sallimist nii väga vaja?» 

«On! Muidugi on!» hüüdis Heleene. «Sest mismoodi 
me siis edaspidi ühes ja samas majas elama peame, kui 
me teineteisega läbi ei saa?» 

«Kellel kitsas on, küll see ruumi teeb,» naeris Aleksan- 

er ning lõi hooletult käega. 

Heleene arvas kaheldes: 

«Ja võimalik, et su isagi minuga ei... lepi?» 

«Ei tähendaks seegi midagi. Aga — õieti ütelda — 
oma taadi suhtes olen ma isiklikult sootuks vastupidisel 
arvamisel,» vastas mees. 

Nad olid täna teineteise vastu leebemad ja kirglikumad 
kui kunagi seni. Teadmine, et neil pole võib-olla vähe- 
matki. lootust kodus kokku saada, sundis neid jälle mõt- 
lema ärklikorterile, mille eest oli ette makstud kogu 
suve üür. Aleksander, kallistades Heleenet tugevasti- 
tugevasti, ütles vaikselt: 

«Me võiksime sinna... pooleks tunniks... sisse 
astuda...» 

«Eks lähme siis,» sosistas Heleene, kes mõtles sama 
mõtet — ta tundis end nüüd täisõigusliku noore naisena 
ja al varjatumadki naiseihad näisid talle lubatud ole- 
vat. 

Nad jäid oma pesakesse kauaks — kuni suure hom- 
mikuni. Tüdrukule tundus, nagu oleks see nende esimene 
tõeline abieluöö. Kui nad tõusta otsustasid, uinus 
Heleene korraga rahulikult, mõtlemata kordagi sellele, 
mida võivad neist küll arvata tädid ja proua Link. 

Aleksander, tundes tema sihvaka keha aeglast lõtvu- 
mist, naeratas sõbralikult-laisalt ning kattis ta paljad 
õlad õhukese vaibaga. Ajaviiteks kuulates magava arm- 
sama korrapärast hingamiskahinat süütas ta ettevaatli- 
kult piibu ja vajus mõttesse. Ta nägi akende eredaid 
nelinurki vastasseinal, sinakate suitsupilvede aeglast 
tõusmist läbi säravate päikesekiirte üles lae poole, voodi 
kohal rippuvat suurt tumedat pühapilti- — Madonnat 
imeva lapsega. Kuulsa Naatsareti vallasema pilt oli kava! 
ja oleks nagu midagi öelda tahtnud. Ja samal ajal, kui ta 
endagi silmad väsimusest ja monotoonsest tänavakärast 
üha raskemaks muutusid, hakkas ta äkki kujutlema 
võimalust, et tõepoolest mingi saatuslik ja paratamatu 
jõud võiks teda Heleenest lahutada, nende edaspidised 
kokkusaamised lõpetada, nõnda nagu ta oli seda alles 
mõni päev tagasi loomulikuks pidanud. Ning imelik, — 
mida selgemini ta seda kõike kujutles, seda võimatumaks 

see ta meelest muutus: talle tundus äkki, nagu ühendaks 
teda selle noore, kirgliku ja värske kehaga nägematu 
side, mille vägivaldne katkestamine võiks maksta nende 
mõlema elu. — Oli pööraselt valus mõelda, et ta ei saaks 
enam suudelda seda lopsakat suud; et ta ei saaks enam 
hellitada neid kõvu, naiselikult suuri rindu; et ta ei saaks 
enam kallistada seda nõtket pihta, tunda enda läheduses 
neid lihaserikkaid käsi ning jalgu. Vapustavad elamused, 
mida oli talle viimasel ajal pakkunud see puhkev naine, 
olid teda saatuslikult sidunud. Jah, see oli nõnda — 
kuigi ta ei tundnud Heleene vastu midagi säärast, mida 
ta oleks halvustavalt võinud nimetada poisikeselikuks 
armastuseks, poleks ta siiski suutnud temast sellise ker- 
guse ja üleoleva naeratusega loobuda, nagu ta oli loobu- 
nud juba mõnestki sõbratarist. Ning värisedes magusast 
ärevusest mõtles ta korraga kuuldavalt: 

«Kindlasti abiellun ma temaga! Jah... abiellun! Juba 
lähemal ajal abiellun ma temaga kind-las-ti!» 

Nad jõudsid tagasi koju alles pärast hommikusööki. 
Keegi ei lausunud neile sõnakestki, kuid polnud ka kaht- 
lust, et neid oli oodatud. Tädi Rosalie istus kössivaju- 
nuna ja süngena oma käsitöö kohal, proua Link käis 
sisse ja välja uhkelt kuklasseheidetud peaga, Clothilde 
ohkas sagedasti, viril süüdlasenaeratus ümber suu. Alek- 
sander ja Heleenegi rääkisid sosinal. Ja kui lõuna paiku 
härra Lutvei sihvakas kogu läbi hoovivärava nähtavale 
ilmus ning lehtlale lähenes, nähti tollegi olekus peituvat 
veidrat tagasihoidlikkust ning asjalikkust, mis ei sobi- 
nud kuidagi ta üsna hästi näideldud peene härrasmehe- 
likkusega. 

«Kas te vahest teate, armuline preili, kus härra Link 
on?» küsis ta liigse viisakusega ja võttis lumivalge õlg- 
kübara peast. 

Aleksander, kes oli tõmbunud väänkasvude varju, 
hüüdis sealt pilkavalt: 

«Ja te soovite, mon ami?» 

«Kas ma võin teiega ehk paar sõna segamatult 
juttu vesta?» ütles proviisor, püüdes endale heidetud 
mõrudat pilkepilli täna alla neelata. 

«Palun, mon ami, palun! Laske aga kuuldavale!» vas- 
tas Aleksander, kuid ei mõelnudki tõusta. 

, Proviisor punastas, pühkis higi ja lausus vähese vai- 
mise järel: 

«See oleks midagi, mis puudutab ainult meid kahte.» 

Aleksander küsis, ikka pilget varjamata: 

«Väljakutse auasjade lahendamiseks?» 

«Ei,» vastas härra Lutvei rahulikult. «Kahe tõsise 
mehe jutuajamine.» 

«Oo? Olen teie teenistuses, mon amil!» kummardas 
Aleksander naerdes. 

Kui ta arvas, et on proviisorile juba küllalt selvamisi 
öelnud, tõusis ta viimaks ja astus selle ees majja. Ta 
tulevat kohe tagasi, tal kuluvat mon ami'ga asjade klaa- 
rimiseks ainult paar minutit, ütles ta Heleenele. Ja jõud- 
nud üles ärklituppa, lausus ta jõhkralt, kärme pealiigutu- 
sega vabale toolile osutades: 

«Noh, istu... sa m-mon ami, sa al-fons! Kui ma ei 
eksi, saatis sind siia mu ema, sinu ülalpidaja?» 

Proviisor Lutvei ütles pikkamisi, tundes end nüüd 
tõesti väga alandatuna: 

«Sa ei eksi, mu laps... Sa ise vist ei aimagi, kui palju 
valu ja kannatusi sa sellele inimesele oma kergemeel- 
sete buršiviguritega valmistad... Mu sõber — ma ütlen 
sulle nagu mees mehele: jäta juba kord naljad!» 

«Mis ajast peale oled sa oma armukeseõigusi isa- 
õigustega segama hakanud, m-mon ami?» küsis Aleksan- 
der läbi hammaste, püüdis rahu säilitada, kuid lausa 
kees vihast. Ning lähendanud oma vaevaga tagasihoitud 
tõmblusest virilduva suu üsna majasõbra näole, lisas ta 
tigedalt: «Hea, et te tulite, mon ami! Ka minul on teile 
midagi ütelda. Kõigepealt seda, et te jätaksite igasugused 
katsed end minu isiklikkudesse asjadesse segada, ja tei- 
seks ka seda, et enamus meie perekonnast näeks meel- 
sasti teie lõplikku eemalejäämist. Kas te mõistate mind, 
mon ami?» 

«Eemalejäämist — kust?» küsis Lutvei ja neelatas nii 
tugevasti, et ta suur kõrisõlm kuuldava jonksatuse tegi. 

«Meie majast, loomulikult,» ütles Aleksander. «Kui see 
teile vahest natuke raske näib olevat, siis mõtelge vaiku- 
ses ja endassesüvenemises oma luude-kontide peale. Sest 
ma arvan, et te tunnete juba ammu minu meetodeid! Kui 
ei, siis võin ma väga hästi ka vaevaks võtta ja teid nen- 

dega tutvustada. Minu juhtlause teietaoliste kohta on, 
kui see teid just huvitab: hopp!» 

Ta oli rääkimise ajal tõusnud, ukse avanud ja seisis 
sirgena selle kõrval, varnast võetud jalutuskepp käes. 
Ta tõmmu ning lai . nägu oli ähvardavalt kokku tõmbu- 
nud, kulmud ühinesid tugeva nina kohal, jäme lühike 
kael kattus pikkamisi paisuvate veresoontega. Kogu ta 
suur keha oli valmis teisele kallale kargama, kui see 
ainult vastuhakkamisele mõtleks. Ja kergelt, nagu oleks 
ta käte vahel tühine sulekott, haaras ta proviisori ümbert 
kinni, tõstis selle vähemagi vaevata koridori, lõi teda 
äkki jalutuskepiga valusalt vastu sääri ja ütles siis 
naerdes: 

«Te ju mõistate seda keelt, mon ami, kas pole? Näete, 
niisugune on mu meetod. Ja tunnistage, mon ami, teie 
luudele-liikmetele ei tule see just kuigi suureks kasuks, 
m täna toimus ainult näitlik demonstratsioon ... haha- 

aa!» 

Apteeker ütles hingeldades, pühkides taskurätiga üle 
palja pealae: 

«Te kahetsete seda, poisike... pange tähele! Te lubate 
endale üldse liiga palju, te... te... nolk!» 

«Oo, minu teine isa!» ütles Aleksander pikkamisi ja 
jõhkralt ning lähenes talle jälle keppi kõigutades. 

Härra Lutvei taandus kartlikult. Ta hüüdis: 

«Ma ütlen teie emale, mihuke metsaline te olete!» 

Aleksander naeris nüüd peaaegu mõöirates. 

«Ah ütlete? Oo, mon ami, ärge tehke seda. Ta küsib 
minult ja ma pean siis kõnelema ka neist paarist nähvist 
vastu teie auväärseid sääri. Hahahaa! Teate, mon ami, 
te olete kas vähe põrunud või tõepoolest... armunud!» 
Ja kuna häbistatud proviisor pikkade sammudega majast 
välja tormas ja varsti ka aiast lahkus, läks ta naerdes 
tagasi välja, kus Heleene teda ootas. 


Samal õhtul, kui nad jälle nagu tavaliselt jalutami- 
sele valmistusid, tuli Aleksandrile korraga mingi mõte, 
mis ta kestvalt oma võimusesse võttis. Minnes mööda kit- 
sast jalgrada supelpargi poole ja vaadates kõõrdi enda 
ees sammuva Heleene vanamoelist rõivastust, lausus ta 
ühegi sissejuhatuseta: 

«Tead sa, me peame su isa tulekuks ka vähe elava- 
malt riidesse panema. Ei kõlba ju äiapapa ette astuda 
säärase nunnana!» 

«Arvad sa?» küsis Heleene ja puhkes rõõmsalt naerma. 

Aleksander noogutas: 

, Jah, seal pole midagi arvata, seda tuleb teha. Nii ei 
käi ju enam ükski ristiinimene. Sääraseid kleite ja pluu- 
sisid võib näha ainult muuseumis, sinu ja su tädide 
ümber ning su kapis. Nüüdne aeg nõuab midagi hoopis 
elurõõmsamat kui need pikad, maani ulatuvad voldid, 
mille all sa kindlasti kord vee! nagu küünal sulama 
hakkad!» 

«Aga tädid?» hüüdis Heleene heatujuliselt. 

«On siis tädidel su kohta veel midagi ütlemist!» arvas 
Aleksander. 


Juba varakult, vaevalt kui kauplused avati, läksid 
nad linna. Heleenet, kes võis esimest korda elus ise oma 
tahtmise järgi riiet valida, valdas tõeline ärevus. Ta oli 
kohmetu, punastas plikakesena ega julgenud kuidagi 
poeuksest sisse astuda, tundes korraga häbi oma kadak- 
liku välimuse pärast. Kuid Aleksander julgustas teda 
naerdes. Ja nad arutasid ning kaalusid kaua iga näha- 
toodud riidesordi juures, kuni nad viimaks leidsidki 
sobiva. 

Siis pöördusid nad ülirõõmsatena ja edevatena tagasi 
koju, käed täis pakke ja pakikesi, mis sisaldasid iga- 
suguseid vähemaid ehteasju, ilma milleta polnud noore 
südametemurdja arvates täiuslik ükski moodne naine. 
da olles oma esimese ühise ettevõtte tagajärgedega 
täiesti rahul, lobisesid nad tasakesi õmbleja kataloogi- 
des nähtud moodide üle, laites ühtesid ja kiites teisi. 

Järgmisel hommikul, kui Aleksander veel voodis piku- 
tas, lahtine raamat hooletult kõrval, koputati tugevasti 
uksele. Teades, et ema oli juba pool tundi tagasi välja 
läinud, hüüdis ta põrinal: 

«Sisse!» 

See oli kirjakandja, kes päris ta nime ja ulatas talle 
telegrammi. Samal hetkel astus proua Ingeborg tuppa 
ja küsis uudishimu varjamata: 

«Vabandage, mis te siia tõite?» 


Ametnik vastas tervitades: 

«Telegrammi noorhärrale, proua.» 

«Telegrammi?» ütles proua Ingeborg ja lähenes voo- 
dile, mille veerel Aleksander istus. «Kellelt see on?» 

Poeg kostis sõbralikult: 4 

«Isalt, ma chöre.» 

«Isalt?» venitas proua Ingeborg ja punastas korraga 
viha pärast. Ma chöre'iks nimetas teda seni ikka ainult 
ta armuke, Ja nagu selle solvamise eest tasuda püüdes 
lisas ta äkki ägedalt: «Kuuled sa, see on sinust häbema- 
tus, teha omaks minu nimele tulnud saadetised!» 

Kuid poeg vastas nüüdki täiesti rahulikult, näidates 
talle aadressi: 

«Palun väga, ma chöre. Tõepoolest ma ei tea, mis ajast 
peale sa ennast Aleksandriks oled nimetama hakanud. 
Minu nimi, vabanda lahkesti, ma chšöre, pole ju ometi 
Ingeborg.» Ta laskis pilgul kiiresti üle ridade libiseda. 

Kui ta lugemise lõpetas, küsis ema: 

«Mis ta seal teatab?» 

«Mitte midagi erilist,» vastas Aleksander. «Teatab 
ainult, et Tartus olevat praegu üle kahekümne kraadi 
kuumust. Ja peale selle küsib ta, millise sigadusega ma 
siis jälle hakkama olen saanud, et sina, ma chöre, ja mon 
ami mu peale kaebama peavad. See on kõik.» 

Proua Link hüüdis jalgu trampides: 

«Jäta! Jä-ta niisugune toon oma lihase ema vastu! 
Juba eile oled sa härra Lutveile toorusi ütelnud, mis pole 
põrmugi haritud inimese kohased!» 

«Niisiis kaebas ta juba sulle, see meie perekonna ülal- 
peetav lisaliige?» küsis Aleksander hooletult, 

«Kaebas? See pole mingi kaebamine!» hüüdis proua 
Ingeborg. «Mina nimetan seda tähelepanu juhtimiseks 
sinu sigadustele, milleks peab su ulakusi isagi. Nii oleks 
teinud kindlasti ka iga teine härra Lutvei asemel...» 
lisas ta hästi rahuliku tooniga. 

- Selle asemel, et midagi vastata, hakkas poeg laisalt 
rõivastuma. Alles hulga aja pärast ütles ta: 

«Hea, ma jätan su haritud inimese edaspidi rahule... 
igavesest ajast igavesti. Aga muidugi ainult sel juhul, 

kui ta mulle ette ei puutu. Üldse, ma chöre, ma soovitan 
" sulle oma mon amile ütelda, et ta iialgi enam oma nina 

minu asjadesse ei topiks. Vastasel korral...» Ta katkes- 
tas lause ja vilistas hooletult, valades pesukaussi vett. 
Siis lõpetas ta nii jõhkralt, kui ta seda iganes suutis: 
«Vastasel korral murran ma tal kõik kondid.» 

Kui ema kärarikkalt ahastades toast välja jooksis, 
võttis poeg taskust äsjasaadud telegrammi ja luges selle 
veel kord tähelepanelikult läbi. Veidi hiljem läks ta 
aeda, et kohata seal Heleenet. 

Möödus kaks päeva. Meeleolu püsis endistviisi väga 
pingelisena. Ei lausutud üksteisele ikka ainustki sõna, 
kuid ometi teadsid kõik, et varem või hiljem peab midagi 
juhtuma. Proua Link näitas end majas ainult harva, vee- 
tes enama jao ajast mererannas, kuhu ta läks ühes 
oma erutatud ning hirmunud armukesega vahel juba 
enne hommikusööki; Clothilde ootas kannatlikult ja 
rõõmsalt; Rosalie vaikis vihaselt. Ainult noored näitasid 
oma muretut meeleolu, mis tundus aga samuti tehtuna. 
Kuna kõik endamisi uskusid, et kogu see elektriseeritud 
õhkkond härra Lingi siiajõudmisega kindlasti laheneb, 
oodati teda pikisilmi. 

Kolmanda päeva hommikul, lükates enda ees vigase 
vana daami ratastooli, ütles Aleksander Heleenele: 

A Siv mäletad sa veel, mis meil täna teha 
on?» 

«Mä-le-tan,» vastas tüdruk kergelt punastades. 

Mees lisas tasakesi, ise kavalalt silma pilgutades: 

«Kõik vajaliku võtame ligi, et sa... seal ümber riie- 
tuksid. Sa ju mõistad mind, eks ole?» 

Heleene, kes arvas tegemist olevat vaid armastatu 
juhusliku tujuga, ütles noogutades: 

«Mõistan, mõistan küll.» 

Õmbleja oli lubanud töö lõpetada kella kaheksaks. 
Kuid nad lahkusid kodunt vähemalt pool tundi varem, — 
nii üks kui teine ei suutnud enam kauem oodata. Rebi- 
des suurt kellasanga, mille all rippus soliidne vasksilt, 
ütles Aleksander: 

«Täna sõidab Aleksander Vanem siia!» 

«Aleksander Vanem?» kordas Heleene ja kohkus kor- 
raga. «Sinu isa?» 

«Jah,» vastas Aleksander naerdes. «Kuid ma ei rääki- 
nud teistele sõnagi. Ta telegrafeeris mulle mõni päev 

tagasi. Me läheme talle jaama vastu ja seame asja juba 
varakult joonde. Hahahaa, see on vast nali, mille üle 
taat naerda saab! Sest sa pead teadma: ta annaks nii 
mõnegi päeva oma elust, kui saaks ainult ninaprilli män- 
gida... neile kahele» 


KAHETEISTKOMNES PB. AIT: 0'KK 


ALEKSANDER VANEM JOUAB PARALE 


õni minut hiljem rõivastus Heleene oma kolmanda 
korra ärklikorteris Aleksandri abiga tuliuude, talle 
endale lausa karjuvalt lühikesena näivasse helehalli 
sportseelikusse ning vaevalt üle õlanukkide ulatuvate 
käistega valgesse pluusi. Keerutades end pealtnäha 
lõbusana peegli ees, ta otse värises sisemisest ärevusest. 
Ta tundis instinktiivselt, et tänane päev kujuneb otsus- 
tavaks kogu tema edaspidise elu jaoks. Suudab ta Alek- 
sandri isale meeldida? On see nõus nende abieluga, mil- 
lele proua Link rinnu vastu seisab? Kuidas ta küll 
julgeb vaadata silma tollele tundmatule mehele, kellest 
keegi ei taha miskipärast pikemalt kõnelda ja keda oma- 
vahel muiates nimetatakse Aleksander Vanemaks (suure 
v-ga!). Need ja palju teisi samalaadilisi küsimusi läbisid 
ta valutavat pead. Ja ainult armsama muretu, peaaegu 
lõbus tuju mõjus tasse pisut julgustavalt, nõnda, et ta 
sai pikkamisi tagasi vähemalt osagi oma kaotatud 
meelekindlusest. 
Vaevalt jõudis ta ehtimisega lõpule, kui Aleksander 
ütles, et nad peavad kohe minema hakkama, — iga sil- 
mapilk olevat rong saabumas. Minna polnud kuigi kau- 

gele, nad jõudsid täpselt kohale: juba kuulduski 
kaugusest raudsete rataste tasast ja korrapärast müri- 
nat, mida aeg-ajalt katkestas läbilõikav vile. 

Reisijaid oli vähe: vagunitest väljus ainult kümme- 
kond inimest, pakid käes. Heleene seisis kohmetult seina 
ääres, Aleksander käis kärsitult edasi-tagasi, et oodata- 
vat mitte mööda lasta. Ja siis äkki nägi tüdruk teda lähe- 
male rühkivat kellegi lühikesekasvulise käbeda vana- 
mehe seltsis, kelle ta naljatades peaaegu tema sülle tõu- 
kas, ise hüüdes: 

«Noh, palun tutvuge siis nagu kord ja kohus! Siin mu 
armuline isa Aleksander Vanem ja siin minu tulevane 
naine Heleene. Ma loodan, et te juba varsti sõpradeks 
saate.» 

«Muidugi, muidugi,» ütles kohtupristav Link ootamatu 
lahkusega ja pigistas südamlikult Heleene külma kätt. 
«Aga miks siis mitte ka sõpradeks? Mis sa ütlesid, Alek- 
sander Noorem?! Sinu tulevane naine? Hee? Tähendab, 
sellepärast mind siis siia kutsutigi?» Ja Aleksander 
Vanem tõstis üles ebaloomulikult pika luise sõrme ning 
hakkas korraga kihinal naerma, otsekui oleks ta just 
praegu midagi üles mõistatanud, millestki aru saanud. 

«Nimelt, nimelt sellepärast,» noogutas poeg samuti 
naerdes. 

Lõbus vanahärra küsis: 

«Pulma, tähendab?» 

«Ei» vastas poeg. «Vastuoksa. Sina pead olema siin 
see nõndanimetatud kalju, mille otsa meie pulmalaev 
oma põhja puruks jookseb.» 

«Noo-o? Kuidas sellest tuleb aru saada? Seleta!» 

«Seletada on siin üpris vähe. Sind kutsuti siia sel- 
leks, et sa mu soovidele ja plaanidele oma isa-veto peale 
vajutaksid. Nad ise ei saanud sellega hästi- toime, 
need... ma chöre ja mon ami.» 

Vanahärra naeris jälle kogu oma kõhetu kehaga. Naise 
aastakümnete-vanune truudusetus oli tema suhtes juba 
ammu oma mürgise okka kaotanud. Kord oli ta selle 
pärast koledaid tantalusepiinu kannatanud, nüüd aga 
vaatas sellele nagu asjaolule, mis ei puuduta põrmugi 
teda ja ta isiklikku elu. Kui ta poleks nii väga kartnud 
seltskondlikku skandaali, oleks ta end sellest kergemeel- 

sest olevusest, kellega ta oli kokku juhtunud otsekui 

mingi saatuse naljatuju tõttu, juba ammu lahutada lask- 

nud. Ja nüüd rõõmustas ta alati nagu laps, kui tal 

a mängida neile kahele ükskõik millist vipe- 
st. 

«Aga kuhu nad siis täna jäävad, miks neid siin näha 
pole?» küsis vanahärra, olles enda põhjalikult tühjaks 
naernud. 

«Ma jätsin nad meelega eemale,» ütles Aleksander. 

«Jätsid eemale!» hüüdis vanahärra ja naeris kohe veel 
kord. «Aga kuhu sa nad siis panid?» 

«Ma vaikisin su siiasõidupäevast nagu haud,» seletas 
poeg ja küsis nagu endataoliselt: «Mis sa arvad, Alek- 
sander Vanem, kui me selle peale ühed tublid õlled 
teeme? Igatahes on juba tuntud tõde, et mõttedki sooja 
peaga paremini töötavad, rääkimata veel vastastikusest 
arusaamisest.» P 

«Tehtud!» hüüdis kohtupristav Link ja vadis kohe oma 
lühikestel jalgadel puhvetiruumi poole. 

Silmapilk hiljem istusid nad juba lauas, kõik kolm. 
Imelik, pisut piinlik tunne valdas korraga Heleene hinge, 
vaadates neid kaht liialdatud sõbralikkusega vestlevat 
meest, kes nagu polnudki isa ja poeg, — nende toon tun- 
dus veidrusena, see, kuidas nad proua Ingeborgi ning 
mon ami kulul kahemõttelist nalja heitsid, tundus eba- 
sündsana, kui mitte küüniliselt nilbena. Ent mõlemad 
Aleksandrid näisid teineteist täielikult mõistvat, ja 
käbeda vanahärra pilk oli kuidagi eriliselt soe ning sõb- 
ralik. Kui ta aeg-ajalt kooki või limonaadi pakkus, tundis 
Heleene otse füüsiliselt oma näol ta pilgu pehmust. Siis 
pöörduti lõbusalt lobisedes kodu poole, kuhu jõuti juba 
varsti. 

Heledad, moodsa lõikega rõivad olid Heleenest hoopis 
teise inimese teinud. Kogu ta sihvakus, sitkus ja paind- 
likkus tungisid nüüd säärase jõuga esile, et mees kuidagi 
ei suutnud talt pilku pöörata. Isegi tädi Clothilde sattus 
vaimustusse, plaksutas teatraalselt käsi ja kiitis jälle 
ning jälle endale märkamata saksakeelseid hüüatusi tar- 
vitades: 

«Oo, wie schön! Kui tore sa nüüd küll oled! Oo, mein 
Gott, kui tore! Ainult veidi lühikese on nad selle ilusa 

seeliku teinud, mein liebes Kind. Lii-ga lühikese... 
a põlved välguvad, kui sa astud!» | 

ga sügavamas südamepõhjas jäi ta kõigega täiesti 
rahule. Sest hoolimata kõrgest vanusest ja hädisest ter- 
visest oli ta praegugi veel edev ja armastas end ehtida. 

Proua Link oli üllatatud ja ühtlasi ka haavunud. Asja- 
olu, et mees oli tast vaikides mööda läinud, teatades enda 
tulekust ainult Aleksandrile, ei mahtunud kõigele vaata- 
mata ta hinge. Kuna ta aga tahtis teda maksku mis mak- 
sab oma nõusse saada, teeskles ta sõbralikkust, mis pani 
kahjurõõmsalt naeratama isegi kõrvaltoast — piiluva 
Heleene. 

«Ah sind küll, kui-das sa mind jälle üllatasid!» hüüdis 
ta mehele naljatoonil ja lõi teda vallatades käele. «Ja 
alati tabad sa märki... Kind-las-ti oleks mu rõõm poole 
väiksem olnud, kui ma sind oleksin jaamas ootama pida- 
nud! Pealegi... selle kuumusega!» 

«Olen õnnelik! Olen õnnelik!» vastas mees sügavaid 
kummardusi tehes ja nobedasti kandu kõpsutades. 

Proua Ingeborg usutles ettevaatlikult: 

«Aga Aleksander Noorem vist teadis su sõidust?» 

«Teadis, teadis!» vastas kohtupristav. «Tema on ju 
sinust ja meie kallist mon amist palju tugevam, tema 
kuumust ei karda. Nad ootasid mind niisuguste nägu- 
dega, nagu poleks neil... noh... isegi mitte soe! Haha- 
haa!» 

Proua Ingeborg küsis kulmu kortsutades: 

«Kas ta polnud seal siis üksi, seal jaamas?» 

«Oo, ei! Ei!» vastas mees. «Ta tulevane naine oli 
temaga kaasas.» 

Nähes nüüd, et poeg on kavaluse tarvitusele võtnud, 
otsustas vihane emand mängida lahtiste kaartidega. Ta 
krimpsutas halvustavalt nina ning ütles vähemagi sisse- 
juhatuseta: 

«Siis sa juba tead, milles asi seisab? Hea. Väga hea. 
Me peame sellele jandile kindlasti kiire lõpu tegema!» 

Kohtupristav Link astus kähku üle toa, avas eeskoja- 
ukse ja hüüdis alla: 

«Aleksander Noorem!» 

Naine muutus jälle näost punaseks ja palus: 

«Ära kutsu, ära kutsu! Arutame parem juba kahe- 

kesi... või õigemini... kolmekesi,» lisas ta kohe, kuna 
samal hetkel teatas aiavärava avamine ning uuesti sul- 
Semine härra Lutvei tulekust, kellega ühes ta oli kavat- 
senud pikemat õhtust jalutuskäiku. Ja et selle küllatule- 
kut põhjendada, seletas ta kähku: «Ma palusin ka pro- 
viisori siia... Temalgi on selles suhtes lahtine mõistus 
ja selge pilk.» 

«Kellel? Ah sellel... mon ami'l?» küsis vanahärra ja 
tegi, nagu rõõmustaks teda apteekri silmapiirile ilmu- 
mine väga. «No tere, tere, armas sõber!» hüüdis ta, rapu- 
tas tugevasti majasõbra pehmet kätt, naeris ootamatult 
kõrge häälega ja läks oma veiderdustega nüüd üle iga- 
suguse sündsusepiiri. «Näed sa, mis tähendab võõrasse 
magamistuppa tungida... ilma mehe teadmata! 
H-hehehhee! Mõtlesin, et vaatan korraks su armsa abi- 
kaasa järele ringi, sina aga tuled kohe peale ja tabad 
mind nõndaöelda otse tukast! Aa, sealt see poiss tulebki! 
Kuuled sa, Aleksander Noorem, avita vähe tagant 
mu vana mälu... Kuidas see õigusteaduslik oskussõna 
nüüd oligi, millega märgitakse lühidalt kurjategija taba- 
mist kuriteo kordasaatmisel? Ahaa, tuli meelde... in 
Hagranti? Oli vist nii, mis? Oli, Aleksander Noo- 
rem?» Kuid vastust ootamata katkestas ta korraga oma 
parodeeriva kõnevoolu, tõstis nagu midagi meelde tule- 
tades käe otsaesisele ja puhkes naerma. «Õige, õige!» 
hüüdis ta. «Vabandage mind, mu armsad. Mees, see olen 
ju mina, aga mitte sina, kallis sõber, eks ole, sina oled ju 
ainult mon ami! H-hee! Ja tähendab — tabada üht meist 
in flagranti oleks võimalik ainult nii, et ma sinu 
kuidagi pihku saaksin, vanapoiss, h-hee! Aga see on 
ainult nali, vabandan veel kord. Kui ma ei eksi, kutsuti 
mind siia selleks, et...?» 

Poeg naeris ja ütles: 

«Kõnelesin sulle juba jaamas — ei miilekski muuks 
kui selleks, et sa mängiksid siin veealuse kivi tänuväärt 
osa, mille vastu peab paratamatult purunema minu abi- 
ellumislaev.» 

Proua Ingeborg ei suutnud enam teeselda, ta ütles 
korraga viha pärast virilduva suuga: 

«Palun, jätke juba kord oma naljatamised! Asi pole 
sugugi nii tähtsuseta, nagu see teile paistab. Kujuta 

ainult ette, mu armas, mis siis küll juhtuda võib, kui 
Aleksander oma tahtmise saab!» 

Selle asemel et neile siiralt ahastavatele sõnadele 
tähelepanu pöörata, hüüdis kohtupristav Link suure 
hooga, rebides poega varrukast: 

«Aleksander Noorem, Aleksander Noorem, kas ma 
sulle juba ütlesin, et mul õnnestus ühelt tuttavalt kapte- 
nilt ehtsaid välismaa sigareid ja paberosse saada? 
Tahad proovida?» 

«Tema kui kandidaat sinu enda praegusele kohale 
peab kind-las-ti abielluma kellegi omaväärilise, heast 
seltskonnast preiliga!» ütles Ingeborg hästi valjusti, et 
solvata Heleenet, keda ta oli näinud aeda minevat. 

«Need on täiesti ehtsad tubakasordid, mitte mingi- 
2 kahtlased segud!» hüüdis kohtupristav pateetili- 
selt. 


Proua Ingeborg rääkis kogeldes ja peaaegu nutuselt: 

«Ma palun sind, kuula mind ometi, Aleks, kuu-u-la 
mind ometi!» 

Poeg küsis isalt: 

«Oo, ühelt kaptenilt? Ja kes see tark kapten oli, kes 
sulle säärast külakosti märkas tuua?» 

«Soovid ka sina, mon ami, ühe tubli tubakajunni, nagu 
meie austatud lauluisa neid riistapuid omal ajal nime- 
tas?» juubeldas kohtupristav Link, keksides nagu häbi- 
pinki tiritud proviisori nina all. 

Proua Ingeborg hüüdis jälle, trampides nüüd vihasel 
jalgu: 
E «Aleks, ma palun! Kuula mind ometi! Kuu-la mind 
ome-ti!» 

Vanahärra ütles jälle pojale: 

«Ah kes see oli, kes nad mulle tõi? Sa tunned ju vana 
merekaru Joonsonit? Kui ma ei eksi, oleme me ühes 
isegi oma napsid sisse võtnud, sina, mina ja see vana 
Joonson. H-hee! Ja tema'p see oligi, kes mind nii kalli- 
meelselt ära ei unustanud...» 

«Heleene on ju täielik toakanakene, kellel pole üldse 
aimu seltskondlikust käitumisest, oskusest inimestega 
kombekohaselt läbi käia,» tegi proua Ingeborg veel kord 
meeleheitliku katse tõmmata endale mehe tähelepanu. 

«Aleksandrile säärane naine ei kõlba! Sellest saad sa 
Sama hästi aru kui mina.» 

, «Jah, vana Joonsonit ma tunnen! Tunnen, tunnen!» 
ütles poeg isale. «Kui sa teda jälle nägema juhtud — 
tervita ja ütle, et minagi oleksin talle tänulik, kui ta ka 
mind oma kontrabandiga vahel meeles peab!» 

Proua Ingeborg käratas südametäiega: 

«Kas sa vaikid juba kord, sina... sina... segaduste- 
tekitaja!» 

«Nõnda et need sordid meeldivad sulle?» küsis isa 
pojalt, lehvitades endale ajalehega nobedasti tuult. 

Säärasest julmast pilkest sootuks enesevalitsemise 
sis valel jooksis proua Link toast välja, oiates veel 
ävelt: i 

«Is-sand, te teete inimese hulluks! Te teete inimese 
liht-salt hulluks!» 

Apteekergi poetus kohmetult trepist alla, käies mingi- 
pärast kikivarbail. Tuppa tekkis korraga sügav vaikus. 
Ja kohtupristav Link ütles viimaks pikkamisi, krabiseva, 
kergesti tärgeldatud taskurätiga nägu pühkides: 

«Nii, poja. Tõmbame pisut hinge ja lähme kah värske 
õhu kätte.» 

«Hästi. Lähme!» noogutas Aleksander. 

Varsti läksid nad aeda. Nad istusid majast hästi kaugel 
asuvate pärnade alla pingile, et seal segamatult ves- 
telda ja sigarid lõpuni suitsetada. Oli ilus õhtu. Üle linna 
laotus augusti alguse mõtlik vaikus. Puud seisid norus, 
ükski oks ei liikunud, taevas venisid heledad pilved, 
koondudes suurteks rüngasteks ja rebenedes jälle. 
Majad, tühi karjamaa, liivane rand, selle taga õõtsuv 
laht, kõik lõhnas täna kuidagi sõbralikult, pisut uimas- 
tavalt. Aga see polnud siiski enam hiljutine vaba, karas- 
tav, veidi soolakas lõhn, selles tundus selgesti kõdune- 
mise ja kaduvuse esimesi idusid, mis pesitsesid praegu 
veel rohelises lehestikus ja tuules kõikuvates heinakõr- 
tes... Siledana ja õhtupäikeses sillerdavana ulatus mere 
läikiv pind lõpmatusse, ühinedes silmapiiriga kuskil kau- 
gel-kaugel, otsekui kerge sinaka udu taga. 

«Siin on tõepoolest ilus,» ütles Aleksander Vanem 
vähese vaikimise järel ja vaatas imelikult tõsise, peaaegu 
nukra pilguga muulide poole, mille avali suu kaudu libi- 

ses parajasti sadamasse suur mustpunase = kerega 
ookeaniaurik. «Minagi tuleksin siia mõneks nädalaks, 
kui ma puhkust saaksin. Kas te jääte siia veel kauaks, 
sina ja su noorik?» 

«Ma ei tea,» ütles Aleksander Noorem, «see oleneb 
rohkem Heleenest kui minust. Igatahes kavatsen ma 
kohe pärast abiellumist tagasi Tartu sõita, et seal mõne- 
suguse ajutise ameti järele ringi vaadata. Sina ju niikui- 
nii oma kohta niipea vakantseks ei jäta?» 

«Ei tea teha sedasi ega teisiti,» vastas Aleksander 
Vanem. «Oleks ju aeg tõepoolest puhkusele minna ja 
noorematele ruumi anda. Aga ma ei oska kuidagi 
mõtelda, et ma peaksin korraga tegevusetult kodus 
istuma, kaks kätt süles, ja oma laisast elust igavust 
tundma. Ja siis olen ma vahel mõtelnudki, et murran 
veel seni, kuni ma ükskord oma kõigist põlatud riisuja- 
töö juures kokku langen ja hinge issandale annan. Aga 
nüüd, kus sa siin niisuguseid asju otsuseks oled tei- 
nud...» ta madaldas hääle järsku sosinaks, «nüüd ma 
panen vist juba varsti pillid kotti ja jätan sulle koha 
vabaks. Mina hakkan oma elu lõpetama, sina alles algad 
seda, sinule on leivakannikal praegusel silmapilgul 
palju suurem tähtsus kui minule. Milleks ma ikka enam 
seda viimast ahnitsen!» Ning püüdes juttu kohe teisale 
juhtida, küsis ta hetke pärast asjalikult: «Kas olete juba 
pulmapäeva suhtes kokku leppinud?» 

Aleksander Noorem vastas: 

«Ei. Aga ma arvan, et seda ei maksa enam kuigi 
kauaks edasi lükata. Nüüd on vist kõik takistused kõr- 
valdatud, sest seni puudus veel sinu isalik luba.» 

«Ta on tore tüdruk, ja ma arvan, et te mõlemad teine- 
teisega rahule jääte,» noogutas Aleksander Vanem. «Ma 
olen oma pika eluaja jooksul mitmesuguste inimestega 
kokku puutunud, ja juba esimesel silmapilgul, kui ma 
teda nägin, oleksin ma võinud sulle tema kohta ainult 
head ütelda. Lõpuks pole ju naine mingi tarbe- või ehte- 
asi, mitte ainult selleks, et sinuga ühes voodis magada 
ja sind seltskonnas saata. Elu, poeg, pole kaugeltki ala- 
tiseks ilutsemiseks, sest pühapäevi on igas meie maises 
aastas tohutult vähem kui äripäevi. Mina, vana veidruste- 
hunnik, kelleks mind üldiselt peetakse, soovin sulle mui- 

dugi kõige paremat ja püüan jõudumööda avitadagi, kus 
aga jaksan ja suudan.» 

Ta sirutas pojale vastu oma kitsa soonilise käe, millest 
see tugeva pigistusega kinni haaras. Hetk aega vaata- 
sid nad teineteisele otsa, nagu veel midagi öelda tahtes, 
kuid kumbki neist ei teinud seda, — nad tõusid ja hakka- 
sid vaikides edasi-tagasi jalutama, puhudes aeg-ajalt 
lõhnavat suitsu, mis jäi veel kauaks ajaks nende pea 
kohale hõljuma; 


Kolm nädalat hiljem laulatati Heleene ja Aleksander 
seaduslikult meheks ja naiseks. Ent see sündis vaikselt 
ja ühegi suurema pidustuseta, sest härra Link oli vahe- 
peal raskesti haigestunud. Kahe noore elu suursündmust 
kroonis ainult omavaheline õhtusöök, millest võtsid osa 
kõige lähemad sugulased. 

Ja kõigis tähtsusetumateski pisiasjades luulet ning 
romantikat ihalev tüdruk sai jälle ühe suure pettumuse 
võrra rikkamaks: kui neid laulatati, oli kirik külm ja tühi 
ning õpetajagi rääkis kuidagi väsinult, loiult, otsekui 
kõige igapäevasemat toimingut sooritades. 

RABAMAASTIK 


ALEKSANDER NOOREM TUNNEB IGAVUST 


4 teega kadus Heleene elust jälle kogu vale. 
Nad olid nüüd mees ja naine, kõigi maksvate kom- 
mete kohaselt polnud neil enam vaja teeselda ega kedagi 
petta. Nad said täieliku vabaduse nii inimeste kui jumala 
ees (nagu ütles kasuema pulmalauas!), võisid minna, 
kuhu iganes tahtsid, jääda välja seniks, kui see neile 
iganes meeldis. Haige vana daam, õnnelik kasutütre 
õnnest, usaldas enda täiesti Amanda hoolde. See kiiresti 
paksuks minev hea tüdruk oli nagu loodud tolleks ame- 
tiks, — kindlasti meeldis talle palju enam jalutut moori 
teenida, kui kuulata päevad läbi aina närvilisemaks 
muutuva, lillade küünte ning rohekasmustade kulmu- 
dega proua Ingeborgi nurisemist. Pealegi ei keelanud 
tädi Clothilde tal vahetevahel randagi joosta; ja nõnda 
sobisid nad tõepoolest hästi, — surmale lähenev vana 
ja elurõõmus, end ehtida ning näidata armastav noor. 
Kohe peale pulmi loovutati Heleenele veel üks tuba, — 
sama ruum, kus seni oli elanud kasuema, kes kolis nüüd 
saali. Isegi Rosalie ei rääkinud sellele kavale sõnagagi 
vastu; pärast saatuslikku päeva, mil Aleksandri ja 
Heleene abiellumine oli tõsiasjaks saanud, tõmbus ta 


213° "7 


lõplikult tagasi oma kambrikesse, küürutades hommikust 
õhtuni õmblusmasina kohal või lihtsalt magades. i 

Oma sügavama sisu poolest muutus noorte vahekord 
vaid õige vähe, Juba ammu olid nad elanud nagu mees 
ja naine ja samaviisi jätkus nende elu nüüdki, juurde 
tuli ainult midagi ametliku loa taolist, mis oli seni puu- 
dunud. Esialgu tundus Heleenele veidi imelikunagi, et 
nad võisid segamatult ühes toas ööbida, ühes ja samas 
voodis magada, käsikäes istuda ja suudelda kas või teiste 
juuresolekul, kui see neile aga meeldis. Ja ta pidi tihti 
muigama, meenutades oma elu vaid mõni nädal tagasi, 
mil nad olid sunnitud välja mõtlema igasuguseid pette- 
lugusid, et aga kuidagi kokku saada. Polnud nad selgi 
ajal teinud midagi rohkemat ega teistsugust kui nüüd, 
mil kellelgi ei tulnud enam mõttesse nimetada nende 
suhteid patuseks, nende käitumist ebamoraalseks! 

Kui Aleksandrit vahel kodus polnud ja kasuema oma 
ratastoolis rahulikult uinus, läks Heleene merekaldale 
või kaugeimasse aiasoppi ning hakkas unistama. Talle 
näis, nagu oleks suur osa tema salajastest soovidest 
juba täitumas. Ta oli Aleksandri seaduslik naine, ta võis 
lapsi saada, ta võis mõtlema hakata omaenda kodust! 
Sügav, peaaegu usuline hardus haaras sellistel kordadel 
tema hinge, ja ta pidi tihti nutma, kuigi ta ise ei tead- 
nud, miks ta seda tegi. Kuidagi hea ning kerge oli hin- 
gata, elada... ja ta teadis — need pisarad olid rõõmust, 
mitte kurbusest ega valust... 

Säärastel kordadel hakkas ta pikisilmi ootama, et 
Aleksander juba rutemini koju jõuaks. Ta kuulas teraselt 
iga tühisematki häälitsust, kargas püsti iga nõrgemagi 
sammudetümina puhul selja taga, jooksis sagedasti 
aknale, et näha oodatavat üle väravakünnise sisse astu- 
mas. Kui mees viimaks tõesti tuli, jooksis ta temale vastu 
veel äsjasest põhjusetust nutust märgade silmadega, 
litsus oma noore, hellitusi januneva keha kogu pikkuses 
tema ligi ning sosistas kogeldes: 

«Kallis, miks sa nii kauaks jäid... miks sa ometi nii 
kauaks jäid ...?» 

«Aga see polnud ju sugugi kaua,» vastas Aleksander 
tavaliselt ning naeris sõbralikult. 

Heleene ütles: 

«Homme tulen ma sinuga tingimata kaasa, see on 
selge... sest muidu sa unustad jälle, et sind ooda- 
takse...» 

Ülejäänud vabad nädalad, mis nad veel selles mere- 
veerses väikelinnas viibida said, kulutasid nad peamiselt 
selleks, et supelda, päevitada ja hästi palju jalutada. Kui 
ilmad ilusad olid, läksid nad randa juba varahommikul, 
mil seal peale nende polnud vahel ühtki hingelist. Nad 
rõivastusid kiiresti lahti, suplesid karges vees, einetasid 
näljastena rannakohvikus ja hulkusid seejärel ligi poole 
päevani pargis ning linnas. Või nad kadusid vahel mit- 
meks tunniks tihedate ning madalate liivapajude vahele, 
et veel suve lõppu kasutada ja päikest võtta; kuigi see 
käis juba madalalt, põles Heleene harjumata nahk tõm- 
muks nagu lõunamaalasel. 

Need paar ülejäänud suvitusnädalat olid ilusaimad 
Heleene senise elu jooksul ja ta nimetas neid naljatades 
oma mesikuuks. Nagu ta juba lapsena oli päikest, tuult 
ja vett janunenud, nõnda janunes ta seda ka nüüd veel, 
äiskasvanuna. Lamades siidpehmel rannaliival ja tun- 
des enda ümber längulangevate kiirte mahedat soojust, 
unustas ta tihti mehegi, kes tema kõrval tukkus. Kogu ta 
keha muutus mõnusalt uniseks, ja sellistel puhkudel näis 
talle korraga, nagu hõljuks ta kuskil mõõtmatus kõrgu- 
ses, otse pilvedel või lahte täitvas päikeselõõmas. Kui ta 
varsti pärast seda rahulikult magama jäi, viirastus talle 
ikka üks ja sama pildike varasest lapsepõlvest, — ta 
istub jõekaldal ja hoiab varbaid möödatõttava kiire ning 
jaheda voolu käes, piiludes kartlikult põõsa vilus puhka- 
vat kasuema ja kasuisa. 

Või ta lamas kaldast kaugel madalas vees, joomede 
vahel ja laskis end õõtsutada tormijärgsetest mööda 
põhja veerevatest vahuharjalistest murdlainetest. Pööra- 
tes näo vastu merelt puhuvat läänetuult nägi ta enda ees 
vaid ääretut kaugust, mis tundus imelikult kumerana ja 
sulas viimaks vaevaltnähtavaks ringjooneks. Ainult 
harva-harva kerkis rahulikult lebava veevälja kohale 
üksikuid musti suitsusambaid, märkides mõne ookeani- 
auriku lähenemist või lahkumist. Kihnlased ja ruhnlased 
oma miniatuursetes purjepaatides näisid naeruväärselt 
abitutena — tundus veidrana, et mõni tormipagin polnud 

neid veel ümber tõuganud. Oma luulelisuses võrdles ta 
vahel nende väikeste purjepaadikestega oma senist elu, 
mis lähenes aga nüüd suurele, mõõtmatule õnnele, nagu 
need tema arvates pisimatki lainetust kartvad sõidukid 
kaitsvatele sadamamuulidele. 

Aleksandergi näis endaga rahul olevat. Kohe pärast 
pulmi hakkas ta märkamatult muutuma ja varsti koordus 
tema senise galantse elumehe-kesta alt välja hoopis uus 
inimene. Loomult laisk ja passiivne, säärasena leidis ta 
käesoleva olukorra kui mitte eriti meeldiva, siis ülimal 
määral vastuvõetava olevat. Temas oli väga palju säili- 
nud esiisadest-talupoegadest, kes kogu eluaja aina unis- 
tavad haljale oksale jõudmisest, ning olles viimaks oma 
unistused saavutanud, hakkavad kohe kõhtu kasvatama, 
otsekui oleks paljusöömine ja paljumagamine too pea- 
mine, mille nimel ühel ausal eestlasel maksabki end vae- 
vata ja väsitada. Kuna ta elust oli jälle kadunud tarvi- 
dus võidelda ja teotseda, muutus ta uuesti laisaks mait- 
sejaks-mõnulejaks, end ümbritsevate inimeste ja sünd- 
muste vastu isegi teatud määral tülpinuks. 

Muide — see oli veel ainult kehaline kirg, mis sundis 
teda naisele nüüdki samu õrnusi rääkima, mida ta oli 
sosistanud nende vahekorra esimestel päevadel. Mõeldes 
Heleenest mõtles ta peamiselt tema kehast; teda kallis- 
tades ja hellitades soovis ta temaga vaid armatseda. See, 
mida ta ise oli alles hiljuti hingeliseks ühesolu-vajadu- 
seks nimetanud (eluks vajalikku leksikoni ta ju tun- 
dis!), puudus tal täiesti. Ja ainult oma tugevas gladiaa- 
torikehas tulvitseva isase-iha tõttu püüdis ta võimalikult 
rohkem naise läheduses viibida. 

Nõnda nagu kujutles Heleene kogu aeg mingi suure 
õnne lähenemist, mille tiivalööke ta arvas juba ammu 
kuulda võivat, nõnda püüdis meeski vahel mõtiskleda oma 
tulevasest elust, nõnda nagu ta seda vastavalt oma kal- 
duvustele ja temperamendile kujutas. Kui ta lõdval sam- 
mul raudteejaama ajalehtede järele läks või madala toa 
leiges umbuses sohval lamas, mõtiskles ta sellest tihti. Ja 
ta nägi enda ette kerkivat tavaliselt ikka suurel hulgal 
häid sööke, riiuleid, mis ägavad veini- ja konjakipudelite 
raskete ridade all, riisuja-pristavi rikkalikke tulusid, mil- 
lest piisaks nii jõuka kodu kulutusteks kui mugavateks 

kõrtsisistumistekski. — Vahel viirastus kõik see talle 
säärase selgusega, et ta tundis isegi sülge suhu kogu- 
Sri ja arvas end selles ihaldatud olukorras juba ela- 
vatki. 

Pikematel jalutuskäikudel mööda merekallast või 
linnalähedasi põldusid rääkis nüüd harilikult ainult 
Heleene, kuna Aleksander loiult vaikides enda ette vah- 
tis või vastas ainult sõnahaaval. Noore naise mälestustes 
elustusid kõik need lugematud salaja ettevõetud ränna- 
kud, mis olid toonud neid juba varem sellele või tollele 
rajale ja põllupeenrale. Erutusest õhetavate põskedega 
vahtis ta kogu aeg ringi ja ütles end tundvat iga puud ja 
iga põõsast, millest nad möödusid. Ja ta hüüdis kordu- 
valt, sõrmed hellitades ümber mehe vägeva käsivarre: 

«Näed sa, kallike... mu Aleksander Noorem... siit 
me tulime tol korral, kui me endid välja valetasime 
kooliõe kulul, kellest ma ei tea õieti enam mitte kui 
midagi... Mäletad ju, eks ole? Ja siin me suudlesime 
veel! Kas mäletad?» 

Mees vastas tavaliselt: 

«M-mäletan ...» 

«Ja järgmine kord, kas sul pole meeles, kallis... mu 
vana tubli Aleksander Noorem... läksime mööda seda 
kraavikallast,» hüüdis Heleene, elades juba uutes mäles- 
tustes. «Ei, ei, mitte mööda seda, vaid mööda seda! 
Ristikhein oli veel niitmata ja me ei pääsenud otse 
üle põllu. Sina avitasid mind hüppamise juures... Oli ju 
nii, eks ole?» 

Mees vastas jälle laisalt: 

«Oli... vist küll...» 

Ning Heleene jätkas: 

» «Ja seal, näe, kiskusin ma okastraadi otsas katki oma 
kõige uuema kleidi. Selle pika villase. I-me-lik, et 
kumbki meist seda traati ei märganud... küllap vist 
sellepärast, et siis nägime me ju ainult teineteist... ha- 
hahaa! Mäletad, sa ütlesid selle kleidi kohta vahel, et see 
tegevat mind nunnaks, ja kui see mul selle traadi kül- 
jes lootusetult lõhki kärises, ütlesid sa veel, et jumal 
tänatud, et seda oli ammugi vaja... Mäletad ju, jah, 
armas... mu Aleksander Noorem?» 

Ja mees noogutas selgi korral tehtult, ehkki ta oleks 

nii meelsasti kraavipervele istunud ja pisut sõba silmile 
lasknud: 

«Mäletan, mäletan...» 

Sel ajal, mil noored virgasti jalutamas, suplemas ning 
päevitamas käisid, proua Link aga ravilas muda- ja 
männiokkavanne võttis, muutus vaese kasuema seisu- 
kord päev-päevalt raskemaks. Pahema külje üha suure- 
nev tuimus, mis tegi talle nüüd võimatuks vähimagi 
käimise, iga kergemagi asja tõstmise, ronis salakavalalt 
ja järk-järgult kõigisse ta kehakudedesse, muutis need 
poolsurnud, ainult liigset koormat kujutavaks lihamas- 
siks. Kord oli talle juba tundunud, nagu tekiks ta seisu- 
korras teatud pööre paremuse poole, need head ended 
andsid aga üsna varsti maad veelgi sügavamale tagasi- 
langusele. Ja olukorra kogu õudus seisnes selles, et 
mitte miski ei suutnud enam kergendust tuua, — isegi 
mitte ajutiseks: ei vannid, ei masseerimised, ei suuri 
pingutusi nõudvad jalutuskäigud, mida ta katsus ette 
võtta kõigi valude ja vaevade kiuste. 

«Jah, nüüd on issand mu päevade lugemisega lõpule 
jõudmas, nüüd ma tunnen, et ma varsti surema hakkan,» 
ütles ta vahel Amandale, kes asendas juba ammu Helee- 
net. 

«Mis te nüüd, mis te nüüd, vanaema! Ei teiesugune 
veel sure! Ainuke võimalus, et kui vahest rabandus...» 

Ja need kogemata lausutud sõnad tegid vanainimese 
lapsikuks muutuvad meeled korraga rahutuks. Saada 
päris ehtne halvatus, mis oleks talt röövinud kõnevõime, 
ja saada rabandus, — kummagi võimaluse kujutamine 
täitis haige hinge valusa ahastusega. Voodis lebada, 
näha ja kuulda, mis teised teevad, ja mitte nendega 
kõnelda võida, — ta meelest polnud üldse kohutavamat 
seisukorda, millesse oleks halastamatu jumal teda tõu- 
gata võinud. Iga sorti uudiste edasirääkimine ja kurja 
maailma manamine oli ta elus sama suure tähtsusega 
nagu õde Rosalie elus vihkav vaikimine. Ta mõtles 
sageli, et kui ta juurde ilmuks korraga taevane ingel ja 
küsiks talt, mida ta soovib kõige enam, vastaks ta kõhk- 
lemata: «Anna mulle tagasi mu jalad ja ära röövi mu 
suust minu keelt...» Ent ühed oli ta juba kaotanud ja 
teise kaotamine varitses teda nagu paratamatus... 

Muide — nagu kunagi hea kristlane, ei kartnud ta 
surma, küll aga kartis ta surra ööajal, kõigist märka- 
mata. Ta ehtis suremise momenti mingi luulelise lini- 
kuga, mille sentimentaalsed toonid panid ta tihti pisaraid 
valama. Ta mõtles, et kui ta kord peab ilmast lahkuma, 
kutsub ta oma voodi juurde kokku kõik oma sõbrad ja 
kõik oma vihamehed. Ta luges näppudel üles need vähe- 
sed omaealised, kes veel elasid (kunagised saksateeni- 
jad, nüüdsed saksikud vanaprouad), arvas neile juurde 
proua Lingi, Heleene, Aleksandri ja Amanda, ning sai 
kokku ligi paarkümmend inimest. Jah, ta saadab neile 
kõigile kiire teate, et ta hakkab varsti surema ja et ta 
tahab neid veel kord oma voodi ümber näha... Ning 
siis, kui kõik need inimesed teda ümbritseksid, sõbrad ja 
vihamehed, ütleks ta neile veel nii mõnegi lahke sõna, et 
oma väsinud laud seejärel igaveseks sulgeda... — 
Kuna see kujutlus muutus seda selgemaks, mida hädise- 
maks ta ise jäi, hakkas ta seda viimaks pidama mingiks 
kohustuseks, mida ei tohi unustada. Ja õhtuti vaipade 
ning linade alla pugedes mõtles ta järjest suureneva hir- 
muga rabandusele, mis näis varitsevat kõikjal ta lähe- 
duses (valgustamata nurkades, ööpimeduses, akende 
taga, mis kumasid nõrgalt) ja mis kippus segi ajama 
kõik ta üliilusad kavad nii suremise enda kui sellele 
järgnevate matustegi puhuks. 

Äkitselt hakkas vaene jalutu meeletut igavust tundma 
noorte järele, kel jätkus nüüd tema tarvis ainult mõni 
juhuslik vaba minut. Ta oli nendega kiiresti kokku kas- 
vanud ja niivõrd harjunud, et nende puudumine tundus 
ta suhtes tõelise ülekohtuna. Ta lausa igatses nende 
muretut lobisemist, nende elurõõmust õhetavaid nägusid, 
nende noortest kehadest väljuvat soojust, mis otsekui 
elustas ta vanu liikmeid ja hirmust värisevat hinge. Teda 
valdas vahel tungiv, haiglane vajadus sisse hingata 
nende rõivastest tõusvaid ja tuppa hõljuma jäävaid pee- 
neid lõhnu. Ja nõnda endamisi tujutsedes muutus ta üha 
nukramaks ning murtumaks, kuigi ei lausunud sõna- 
kestki oma halva meeleolu tõelistest põhjustest. 

Amanda, kes oli juba noorena vaeslapseks jäänud, 

ühendas talle kogu oma hoole, aimates tädi Clothilde 
Lead südant isegi läbi kibedate ning enamalt jaolt täiesti 

ülekohtuste etteheidete. Ta rakendas kogu oma nakatava 
elurõõmu ja muretu lapsehinge õnnetu vigase raskete 
päevade kergendamiseks. Ta luges talle ette raamatuid, 
küsis, millised neist on kõige meeldivamad, ja püüdis 
nende varal tabada tema maitset. Märgates juba varsti, 
et ta hoolealune on kõige enam hurmatud ja haaratud 
uljastest röövlipealikutest ning ilusatest noortest krah- 
videst, otsis ta kuskilt linnaveerelt üles väikese käsiraa- 
matukogu, mis koosnes just säärastest teostest. Ning siis 
luges ta vahel tundide viisi hiirvaiksena kuulavale 
vanale daamile ette seda kõikide aegade kõigi härras- 
majade truude teenijatüdrukute igavesti värskeks jäävat 
lektüüri: «Musta kapteni» ülipõnevatest kangelastegu- 
dest, Heinrich Anton Leichtweisi kaljukoopavõludest, 
«Saladusliku inglase Jacki» koledatest tegudest, kui see 
hiilis ööpimeduses ja oma teraslaeva kaitse all järele 
tema poolt märgitud ohvrile, et seda metsikult tappa. Aga 
«Rosa Sandory», «Elviira ehk ohverdatud mõrsja», «Vaga 
Jenoveeva», «Õnnetu Hirlanda» ja «Kuningas Apol- 
loonius» panid südame valjusti tuksuma nii lugejal kui 
kuulajal. Ja nad mõlemad püüdsid teineteise eest peita 
oma ülekeevat meeleliigutust, mis kippus märjaks tegema 
nende põski ja kaela. 

Ent toogi vaheldus suutis vaest haiget ainult lühike- 
seks ajaks lohutada. Lõpmatuseni korduvad seiklused ja 
sentimentaalsus kippusid teda varsti tüütama, kuna talle 
pakuti neid päevast päeva ja liiga suurtes annustes. Ikka 
ja jälle vallutas teda igatsus «oma noorte» järele. 
Kui need vahel pikkadest jalutamistest või kestvast 
rannallebamisest väsinult tema juurde tulid ja temaga 
vestlesid, oli ta nii rõõmus, et oleks meelsasti nende 
käsi suudelnud. (Muide, ta oli juba Heleene vanune, kui 
tal tuli sel kombel oma leivavanematele austust osu- 
tada.) Ja külm, jäik hirm pani ta värisema, kui ta kujut- 
les, et suvi lõpeb üsna pea ja et ühes suvega lõpeb ka 
noorpaari siinolemise-aeg. 

Vahel ütles ta naeratades, varjates oma tõelisi tundeid 
teeseldud lõbususe taha: 

«Teate mis, mu armsad... Miks te ei võiks päriselt 
siia jääda...? Ma olen kindel, et meile kõigile oleks 
selles majas ruumi.» 

Aleksander naljatas: 

«Pole parata, tädi, kodumaa kutsub.» 

«Kõlbab seegi linnake sulle kodumaaks, võiksid ta 
kutset kuulda ja teda ka selles majakeses teenida,» ütles 
vana ja ohkas. 

Aga aeg läks kiiresti, aeg läks lausa lennates. 
August hakkas lõppema. Õhus tundus nüüd selgesti, 
et sügis oli juba kohale jõudnud. Kaskede ja vaht- 
rate rohelistesse kroonidesse langes esimesi kollakas- 
pruune laike, viljad olid ammugi koristatud, nukratena 
ja lagedatena laiusid niidetud põllud. Algasid sagedased 
öökülmad, mis muutsid mustaks aiakesed majade 
ümber. Pihlakad olid kõveras raskete marjakobarate 


all ja supelrand jäi kiiresti tühjaks, — iga linnast 
54 24 rong või omnibuss viis siit ära suure hulga suvi- 
tajaid. 


Jalutades kord Heleenega mööda lagedat karjamaad, 
kus luusisid rohtu krõmpsutades hobused, haaras Alek- 
sandrit ootamatu igatsus Tartu järele, selle lõbusa, 
muretu, südamliku tudengite Tartu järele, kus oli möö- 
dunud kogu ta senine elu. Ta pead läbis järsku mõte, et 
paljud ta möödunud semestri kaasvõitlejatest, kellel ei 
läinud korda kursust lõpetada, istuvad juba oma väikes- 
tes toakestes ja valmistuvad eksamiteks. Nad tuubivad, 
vaevavad end sageli hommikuvalgeni paksude õpperaa- 
matute kallal, sooritavad siis õnnelikult katse või kuku- 
vad läbi ja kogunevad igal juhul kuhugi, kus algab 
lõbutsemine. Nende muretu, lajatav naer kumises kor- 
raga ta kõrvus. Ja mõeldes sisemise ponnistusega tollele 
kõike (nii õnne kui äpardumist!) kroonivale pidutujule, 
ütles ta pikkamisi, pilk maas: 

«Vaata, kallis, ma pean nende päevade sees koju 
sõitma ja meile sobiva korteri leidma. Aeg ongi juba 
hiline.» 

Heleene küsis, vaadates teda kohkunud pilguga: 

«Sa mõtled siis... minust lahkuda?» 

Ta vastas: 

«Jah, aga kuidas siis teisiti saab! Ütlesin ju, et pean 
meile sobiva korteri leidma. Sest vanemate juurde jääda 
pole mõtet. Pealegi on maja meietagi rahvas täis, mu 
õed-vennad istuvad selgi aastal kodus nagu tavaliselt.» 

Heleene süda hakkas valutama. Ta murdis kasteheina- 
kõrre, hakkas seda närima ning küsis viimaks: 

«Ja mis päeval sa seda teha kavatsed?» 

«Sõidaksin reede õhtul,» ütles Aleksander huupi. 

Heleene vaikis jälle veidi aega. Tõstes viimaks pea, 
palus ta korraga tungivalt: 

«Kallis, võta mind endaga kaasa!» 

Mehe vaimusilma ette kerkisid jälle ta kaasvõitlejad, 
kes võib-olla õpivad, võib aga ka olla, et lõbutsevad. 
Paljude aastate kestel verre imbunud mürk tegi ta uima- 
seks. Ta mõtles, et ta ei taha nendega kohtuda üldse pike- 
maks ajaks kui vaid selleks, et jutustada neile õlle- 
kannu taga oma otsustavast elumuutusest. Et maksku 
mis maksab naise ligisõidu võimalusest pääseda, ütles 
ta vabandavalt naeratades (nagu naeratatakse lapse 
naiivse rumaluse üle, kui see nõuab midagi võimatut): 

«Milleks sa tahad end asjata väsitada, mu armas? Ma 
ei lähe ju ometi kauaks. Jään sinna ainult paariks päe- 
vaks ja tulen kohe tagasi. Pealegi ei tunne sa Tartut 
ega selle linna sügisest elurütmi. See tüütab su varsti, 
olen selles päris kindel!» 

Kuid naine anus visalt: 

«Aga kallis, ma ei karda ju väsimust. Ja kas sulle ei 
paista, et see võiks koguni midagi meie pulmareisi tao- 
list olla. Kujuta ette — meie kahekesi...! Sa ju võtad 
mu kaasa, kallis, mu hea-hea Aleksander Noorem! Või 
pead sa mind tõesti nii nõrgaks, et ma ei suuda -välja 
kannatada isegi seda tühist kümne- tunni pikkust 
sõitu... oma mehekesega ühes?» 

«Ei, nii nõrgaks ma sind muidugi ei pea,» ütles Alek- 
sander. Ta muutus juba pahuraks, hakkas kärsitult piipu 
süütama ja lisas, varjamata oma tõelist meeleolu: «Ša 
ära ole ometi nii lapsik. Ei lähe mina surema ega sure 
ka sina siin. Kolme-nelja päeva pärast oleme jälle 
ühes, just nagu poleks ma üldse ära käinudki!» 

Ja esimest korda tundis noor ja muretu elumees (aga 
selleks oli ta jäänud oma iseloomu põhiomadustelt ka 
nüüd!), et naine oma liiga laiade seaduslike õigustega 
hakkab teda tüütama, talle paratamatult tüli tekitama. 
Ehkki ta tundis end Heleene alatisest tähelepanust mee- 
litatud olevat, väsitas see liigne vastastikune rippuvus 

teda siiski. Ka ta ise võis ju sentimentaalseid sõnu lau- 
suda, ka ta ise võis leebe olla, ka ta ise võis maha 
saada mõttetult hellade armuvannetega... Kuid kõiges 
selles oli siiski suur vahe, — tema tegi seda ainult siis, 
kui teda sundis veres kääriv kirg, see tähendab magamis- 
toas, kuna aga naiseleolid sellised lapsikused vajalikud 
alati, enamalt jaolt ilma ühegi mõistliku tagamõtteta. 

Heleene, pisut haavunud mehe kategoorilisest äraütle- 
misest, küsis tagasihoidlikult: 

«Nii et sa mind ikkagi endaga kaasa ei võta?» 

«Ei,» vastas Aleksander kindlalt pead raputades. 

Nõnda kiiresti rikneva meeleoluga, vaid üksikuid lau- 
seid vahetades, kõndisid nad pikkamisi linnast välja viiva 
allee poole, mis jooksis nöörsirgena kahe tammederea 
vahel. Mõni üksik jalutaja sattus neile vastu, kepp või 
vihmavari käevangus. Taevas kogus pilvi ja õhk muutus 
kord-korralt rõskemaks. Loojenev päike värvis taeva- 
ranna valkjaspunaseks, heites väheseid helke tinasele 
merelegi. Kuna eelmisel päeval oli randa valitsenud 
tugev rajuilm, võis siin-seal karjamaalageduses prae- 
gugi näha suuri kajakate-parvi, kes ootasid nähtavasti 
kärsitult lahe lõplikku rahunemist. 

«Nii et... sõidad siis reedel?» küsis Heleene mõne- 
minutilise vaikimise järel. 

Mees vastas tusaselt: 

«Jah, ma ju ütlesin, et reedel.» 

Vaikus. 

Heleene küsis jälle hetke pärast: 

«Kas ma pean sulle ka midagi... teemoonaks valmis- 
tama?» 

«Noh, ma arvan, — esiteks —, et seda arutada on 
meil veel küllalt aega. Ja teiseks — igas meie raudtee- 
jaamas võib oma kõhu täis saada nii ablas lihatoitlane 
kui ka põhimõtetega vegetariaanlane!» ütles Aleksander, 
pekstes kepiga teeveertel kasvavaid takjavarsi. 

Vaikiti jälle. 

Heleene, kellele mõjus see vastastikune vimmakand- 
mine väga masendavalt, ütles nukralt: 

«Ära ometi pahanda, kallis... pole ju vaja!» 

«Ma ei mõtlegi pahandada,» vastas mees järsult ja 
püüdis anda oma näole veidi sõbralikumat ilmet. 

Heleene hüüdis: 

«Kallis, kallis... Sa oled ju praegu veel püsti vihane.» 
Ja kuna tal endal nutt kurku kõditas, katsus ta kohe kõi- 
gest jõust lõbusat meelt teeselda, otsekui kardaks ta 
meest isegi oma kurbusega haavata. 

Kaks päeva hiljem nägi ta Aleksandrit halli reisiüli- 
konda rõivastuvat, rõõmsalt laulu jorutades habet ajavat 
ja siis väikese reisikohvri kallal askeldavat, pannes sinna 
üht-teist kõige hädavajalikumat. Heleene väljus oma 
toast ja avitas teda vaikides. Kogu aeg oli ta endamisi 
lootnud, et see sõit siiski ära jääb, sest ta aimas vaistli- 
kult, et ta kaotab selle läbi mitte üksi mõnepäevase 
ühesolemiserõõmu, vaid hoopis midagi rohkemat. 

Ta kavatses veel kord mehe südamele koputada, teda 
veel kord paluda. Ent miskipärast jättis ta selle siiski 
tegemata, mõeldes vaid endamisi: «Olgu, ma ei virise... 
Ja see oleks vist tõesti lapsikus, sest ta tuleb ju niikuinii 
juba varsti tagasi.» 

«Noh, nõnda et tuleb siis lahkuda... mõneks 
ajaks...» ütles ta naeratades, kui mees tal nagu muu- 
seas ümbert kinni võttis ja oma paksud huuled ta suule 
surus. «Millal rong läheb?» 

«Tunni aja pärast,» vastas Aleksander. 

Heleene imestas tahtmatult: 

«Tunni aja pärast? Aga siit on ju ainult kümne minuti 
tee... Milleks sa enda siis nii varakult riidesse panid?» 

«Ma mõtlesin enne pisut jalutada,» ütles Aleksander. 
Ning otsekui nüüd alles oma taktitust taibates lisas ta 
kohe: «Sa tuled ju minuga kaasa, eks?» 

Heleene tõmbas sõnalausumata selga uue tänava- 
kleidi, mille ta oli õmblejalt alles mõni päev tagasi kätte 
saanud. Villane, pehmelt sinaka tooniga riie sobis talle 
hästi. Ta oli sihvakas, pikk ja tugev nagu hästiõnnestu- 
nud raidkuju. See, et mees oli tahtnud ilma temata välja 
minna ja polnud teda isegi jaama kutsunud, vihastas ja 
haavas teda, ometi aga suutis ta end täielikult valit- 
seda ja naeratas vaikselt. 

«Mis sa siin siis nüüd üksi peale hakkad?» küsis Alek- 
sander naljatades, tundes vajadust oma kogemata juhtu- 
nud hoolimatust heaks teha. 

Heleene vastas ikka naeratades: 

«Ma ei tea.» 

«Noo?» ütles mees ja edvistas tahtmata. «Kuidas siis 
nõnda, et sa ei tea?» 

«Ja mis mul siin's ikka teha on?» küsis Heleene oma- 
korda ja heitis talle korraga välkuva pilgu. Kuna aga 
mehe osavasti teeseldud, peaaegu soe vaade ta meeleolu 
silmapilkselt uuesti heaks tegi, lisas ta kohe muiates: 
«Eks sa arva üles!» 

«Kust mina seda arvata oskan!» kehitas Aleksander 
naerdes õlgu. 

Ja surudes end jälle leplikuna ning anduvana vastu 
mehe tugevat õlga, mis teda aeg-ajalt astumise juures 
puudutas, vastas Heleene sosinal: 

«Eks ootan oma meest, oma Aleksander Nooremat!» 

Akki näis talle midagi meelde tulevat. Ja kergesti 
punastades küsis ta maha vaadates: 

«Kas sa mulle... ka kirjutad?» 

«Kirjutan! Muidugi kirjutan!» vastas Aleksander ja 
oleks selle eluvõõra lihtsameelsuse pärast meelsasti 
naerma pahvatanud. 

Heleene päris: 

«Aga millal, kallis? Kas ehk... juba homme?» 

«Hom-me?» venitas mees. Siis mõtles ta vähe aega. Ja 
teeseldes ikka asjalikkust, vastas ta hetke pärast: «Ei, 
mu kallis. Homme ära siiski veel oota. Sest — näed sa — 
mul polnud mahti kirja valmis kirjutada. Aga et sa selle 
homme saaksid, peaksin ma selle juba täna posti 
panema. Sa ehk kannatad siiski ühe päeva rohkem.» 

Nad puhkesid mõlemad selle heatahtliku nalja üle 
lõbusalt naerma. Ent kõigele vaatamata mõjus naise 
liigne naiivsus Aleksandrisse nagu kuidagi piinlikult, 
nagu midagi, mille pärast peab temagi häbi tundma. Aga 
kuna ta tundis kogu oma laisa teadvusega, et see naiiv- 
sus on vaid suurest ning tugevast armastusest tema kui 
meeldiva mehe vastu, pidas ta seda loomulikuks nagu 
midagi, millele tal on täielik õigus. 

Jalutades linnast lahkuvatest suvitajatest tulvil per- 
rooni mööda laisalt edasi-tagasi, võttis oma väärtust 
tundev noor elumees naise vastu korraga säärase kõr- 
gelt vaatava tooni, millist tarvitavad harilikult täiskas- 
vanud lastega vesteldes. Ta tegi tema kulul heatahtli- 

kult-üleolevat nalja; naeris tema liigse tundlikkuse üle, 
tegi ta igasuguste narritamiste abil sentimentaalseks 
ja leidis jälle põhjust pahandamiseks. Ta ütles naisele 
vihaselt, et olevat ometi põhjatult rumal jaamas nutta, 
pealegi veel siis, kui mees ainult paariks või kolmeks 
päevaks ära sõidab, ja hoopiski mitte ohtlikku lahin- 
gusse, vaid kodulinna, kus teda mingi hädaoht ei 
ähvarda. Ja seda öeldes oli ta juba unustanud, et see oli 
ju tema ise, kes oli Heleenet provotseerinud pisaraid 
valama, mis talle juba hetk hiljem ei meeldinud, tema 
arvates teda teiste ees isegi häbistas. | 

«Jah, see on veider, — pidasin sind siiski teistsugu- 
seks kui sa tõeliselt oled,» ütles ta pilkavalt naeratades, 
«Sa oled ju ometi kahekümne aastane täiskasvanud ini- 
mene, eks ole?» 

«Olen küll...» kogeles Heleene läbi kurku nöörivate 
nuuksatuste ja püüdis kõigest jõust rahuneda, 

Aleksander sosistas tungivalt: 

«Siis pea ennast vähemalt ka täiskasvanu-vääriliselt 
üleval!» 

«Palun, ära pahanda,» ütles Heleene alandlikult. 

«Jah, sina teed mind narriks, aga mina ärgu pahan- 
dagugi!» vastas Aleksander. 

Korraga rebis suitsust õhku kõrvulukustav vile: vedur 
sõitis ette. Ametnikud jooksid edasi-tagasi, õiendasid 
käratsevate häältega ja lükkasid endi ees raskeid 
kärusid, mis olid kuhjaga täis koju tagasi sõitvate pere- 
kondade kohvreid ja majapidamistarbeid. Jaamaülem, 
punane müts kuklas, ilmus ukse vahelt nähtavale. Ja kui 
postivaguni uks oli suure mürinaga kinni lükatud, kar- 
jus keegi veidralt veniva ning ükskõikse häälega: 

«Ä-ra-sõit!» 

Rong hakkas pikkamisi liikuma. Heleene, joostes vähe 
aega vaguni kõrval, hoidis tugevasti Aleksandri kätt. 
Kordnik hõikas talle, et ta juba jätaks, — see olevat 
hädaohtlik, ta võivat niiviisi rataste alla sattuda. Kuna 
ta tundis mingi koletu selgusega (otsekui suurendatud 
närvipinge tõttu) oma peos mehe lihavaid sõrmi, mis 
püüdsid end ettevaatlikult vabastada, sosistas ta hirmu- 
nult, silmad täis pisaraid: 

«Ära unusta... ära unusta... kallis!» 

Siis jäi ta tulba varju seisma ja vaatas suurte ahasta- 
vate silmadega puupinude vahele kaduvale rongile 
järele, käsi varjuks otsaesisel. 

Viimaks hakkas ta pikkamisi kodu poole minema. 

Ja kuigi ta oli samuti kindel, et see sunnitud lahusolek 
kestab vaid lühikest aega, valutas ta süda siiski, otsekui 
peaks ta tõesti mingit õnnetust ootama. 

ELUMEHE MÕTISKLUSI. 
NUKKER HELEENE 


3 usta umbses teise klassi vagunis, kitsal ning hau- 
tavalt pehmel pingil, tihedasti kahe paksu daami va- 
hele surutud, tundis Aleksander korraga mingit suurt, 
kogu rinnakorvi avardavat kergendust. Talle näis, nagu 
oleks ta ainult vaevu pääsenud rammestavast õhupuudu- 
sest, mis oli teda väsitanud, ta ihu ja hinge raskeks tei- 
nud. Oli äkki veider mõelda, et see pikk ning sihvakas 
noor naine, kes oli teda saatnud, temaga tüki maad üheski 
jooksnud, kuulub talle kogu eluajaks, asub temaga 
varsti ühisesse korterisse, kus pole enam kellelgi õigust 
nende elus kaasa rääkida. Seni oli ta viibinud tolles uues 
olukorras vähemagi mõtlemisajata, ja siis ei paistnud 
see nii tõelisena ja nii... võimatuna. Nüüd aga, mil ta 
oli enda täiesti juhusliku tuju abil paariks päevaks 
vabaks teinud ja võis kõiki viimaste kuude sündmusi 
pisut kaugema vahemaa tagant vaadata, valdas teda kõi- 
gile muudele tunnetele lisaks järsku imelik hirmutunne. 
«Sunnitööline, sunnitööline! Eluaegne .sunnitööline!» 
ütles ta endale mõttes, krimpsutades pahuralt nägu. 
Kuid samal ajal tärkas temas veel teistki laadi 
tunne — poisikeselik uhkusetunne, mida ta oli tajunud 

näiteks siis, kui ta noore buršina esmakordselt värvi- 
mütsi pähe sai. Ta kujutles, kuidas ta teatab sõpradele 
tõsise näoga oma äsjasest naitumisest, kuidas mõni neist 
ütleb sellest teadvat juba ajalehekuulutuse kaudu, mõni 
aga üllatuse sl silmad pungi ajab; ja kuidas ta 
võtab siis mehise käepigistusega vastu kõik õnnesoovid, 
millega teda üle külvatakse. Ta ütleb neile, et toob oma 
noore naise juba varsti ülikoolilinna ja tutvustab neid 
temaga. Nad joovad tema terviseks. Ja teda koheldakse 
juba teatud aukartusega, sest on tal ju nüüd perekond, 
omaenda korter ja... omaenda magamistuba! Ning 
uus, veelgi tugevam edevusehoog tungis ta hinge, — 
see, mida käivad härrad kaasvõitlejad ostmas mõne 
krooni eest hotellitubades või peavad varastama elata- 
nud vilistlastelt nende noori naisi üle lüües, ootab teda 
kuulekalt kodus sooja sulgteki all... hohohoo! 

Ta kihistas kuuldavalt ja vaatas ringi. Kuid keegi pol- 
nud ta naeru kuulnud — jumal tänatud! 

Siis katsus ta aega viita lehelugemisega, siis aknast 
väljavahtimisega, viimaks sulges silmad ja katsus tuk- 
kuda. Vagunitest venisid mööda lõputud metsapadrikud, 
soised karjamaad, madalad ja vesised nurmed, kus loog 
oli paiguti ikka veel võtmata. Ta jälgis mööda kitsaid 
põllupeenraid venivaid talumehi, kes vedasid koju heina- 
või viljakoormaid. Kõike seda nähes haaras teda aina 
suurenev vabadusetunne, ja kuigi ta ei tahtnud seda 
endale veel avalikult tunnistada, tajus ta juba kaljukind- 
lalt, et milliseks tema vahekord naisega ka ei kujune, 
üks asi on ometi selge: oma loodusekuninga vabadusest 
ei loobu ta iialgi! 

Kuid pärast kogu öö kestnud väsitavat sõitu udusel 
ning külmal varahommikul Tartu jaamas rongilt maha 
astudes, pidi ta siiski valusa igatsusega oma naisele mõt- 
lema. Ta unetusest ja tüdimusest väsinud aju tõstis ta 
vaimusilma ette pildikesi lühikesest ühiselamise-ajast 
Heleenega, ja tal oli korraga tunne, nagu oleks ta soo- 
jast ning mugavast toast lõikava tuule kätte sattunud. 
Tulid meelde hoopis teistsugused hommikud — mõnus 
ärkamine mugavas abieluvoodis, Heleene lõbus, nagu 
sillerdav naer, kindel peremehetunne kohvilauas, mille 
nad olid kohe pärast pulmi tädide omast lahutanud. 

«Pagan mind võtaks, oli mul nüüd tarvis enneaegu sealt 
vaiksest nurgakesest jalga lasta!» mõtles ta vihaselt. Ja 
rõske udu pärast üle kogu keha lõdisedes puges ta hais- 
vasse taksiautosse, surus end selle nurka ning otsustas 
Pärnusse tagasi sõita juba õige pea. 

Kodus kohtas ta esimesena isa, kes hädaldades mööda 
elutuba edasi-tagasi lonkas, silitades kahe käega 
jooksvavaludest tuikavat põlve. Ta oli selle vastiku tõve 
külge saanud sagedastelt väljasõitudelt vihmaste ilma- 
dega, ja nüüd, vanas eas, andis see end eriti tugevasti 
tunda. Ta olevat tüdruku apteeki rohtude järele saatnud 
ja ootavat nüüd pikisilmi selle tagasijõudmist, kõneles ta 
oiates. Kui poeg küsis, millist haigust ta oli tema pul- 
made ajal põdenud, pilgutas vana Link kavalalt ja vas- 
tas naerdes: 

«Omavahel õeldud — olin terve nagu purikas. Aga ma 
ei tahtnud, et sa selle tähtsa sündmuse puhul liiga esin- 
duslikud toonid peale paned. Mina, näed, ajasin pea liiga 
kuklasse ja pärastine elu maksis mulle mitmevõrra 
kätte.» 

Poeg naeris: 

«Niisiis jälle üks Aleksander Vanema tavalistest vem- 
pudest?» 

«Nimeta seda, kuidas sa ise tahad,» vastas isa ja kehi- 
tas õlgu. 

Nad läksid söögituppa ja vestlesid seal edasi. Vana- 
härra päris Heleene tervise järele. Ta ütles korduvalt, et 
ta rõõmustavat südamest, kuuldes, et sellega on kõik 
korras. Nähes isa seletamatut sümpaatiat oma noore 
naise vastu, muutus Aleksandri süda veelgi rõõmsamaks 
ning soojemaks. Kella üheksa paiku jõid nad kohvi ja 
läksid ühiselt korterit otsima, kuna vanahärra arvas, et 
pojal pole selleks küllalt kogemusi. 

Ilm oli sama rõske ja udune nagu varahommikulgi. 
Hankinud igasugustest vahetalituskontoritest aadresse, 
jooksid -nad ligi lõunani ringi, sõtkusid halle kivitreppe 
ning poolpimedaid koridore, kuni nende mõlema jalad 
valutama hakkasid. Ja kell oli juba tublisti nelja peal, 
kui nad arvasid viimaks leidnud olevat sobiva tubade- 
komplekti, mis meeldis neile esimesest hetkest peale. 

See korter asus südalinna ühes kõrvalisemas tänavas, 

Toome läheduses, kolmekordses kivimajas, mille alumi- 
sel korral oli peenutsev vürtspood ja linna tuntuima rät- 
sepa töökoda. Magamistuba ja saal olid akendega lõuna 
poole, söögituba ja suur kantseleiks ettenähtud ruum 
vastu põhja. Kuna maja asus mäenõlval, võis siit 
näha peaaegu poolt linna kuni Peetri kirikuni, puies- 
Aat Emajõe kallastel, isegi Raadi pargi põliste puude 
atvu. 

Nad einetasid restoranis, jõid pudeli õlut ja rääkisid 
jälle Aleksandri tööväljavaadetest. Isa ütles, et ta olevat 
juba lahkumispalve sisse andnud; tuttavad kohtunikud, 
kellele asi allub, lubanud kindlasti Aleksandri ametisse 
kinnitada. Nõutavad tunnistused vajalikust praktika- 
ajast võivat ta kas ise anda või küsida kelleltki ameti- 
vennalt. Ja ta soovis pojale juba ette õnne kohasaamise 
puhul, kuigi ta ise oli alles sellelsamal kohal. 

Kõik enam-vähem joonde seatud, otsustas Aleksander 
juba järgmisel päeval Pärnusse tagasi sõita. Heleene 
seisis kogu aeg meeles ja kõik ta viis meelt kiskusid teda 
tagasi naise lähedusse. Päevased sekeldamised ja jooks- 
mised olid teda surmani väsitanud ja ta mõtles jälle, et 
see kaalumatu siiasõit oli vaid rumalus. 

Et tühja aega millegagi täita, otsustas ta mõneks tun- 
miks magama heita. Kuid uni ei tulnud. Ta pidi jälle sõp- 
radele-kaasvõitlejatele mõtlema. On mõni neist ehk juba 
siin või pole nad ikka veel pärale jõudnud? Ta hakkas 
ajaviiteks sorima taskuraamatut, -kuhu ta oli kevadel 
märkinud mõned aadressid. Ja et magamisest poleks nii- 
'kuinii midagi välja tulnud, tõusis ta korraga otsustavalt 
ning raputas endalt veel viimasegi väsimuse. 

Rõivastunud beeži sportülikonda, vestles ta pisut 
aega oma kõige noorema õega (keskkooli viimase klassi 
plikaga), kes suvitas ühes teistega kuskil linnalähedases 
talus, isa ainsa maamehest sugulase juures, ning oli 
samuti ainult paariks päevaks linna tulnud. Ja vähe hil- 
jem lonkis ta laisalt mööda kallakat tänavat alla, kepp 
käevangus. 

Nelja märgitud aadressi järgi ei leidnud ta kedagi 
kätte. Perenaised ütlesid, et nad ei teadvat oma noor- 
härradest veel midagi, isegi seda mitte, kas nad üldse 
wenam nende juurde elama asuvad. Ent viiendas kohas 

hüüti talle juba esimese katsetava koputamise pea!€ 
tugevasti ning sõbralikult: 

«Jah, kaasvõitleja Laur on pärale jõudnud ja praegu 
kodus, tule aga sisse, vanapoiss... Nägin sind juba 
läbi akna.» 

Aleksander astus kitsasse ning madalasse ärklituppa. 
Selle üht kolmandikku täitis suur, inetu laud kõrgete 
raamatuvirnadega, kaht ülejäänud kolmandikku aga 
vana voodilogu. Viimases pooliti istus, pooliti lamas tema 
enda taoline mees, tugevad koivad toolile sirutatud ja 
kollakad juuksed korratult üle otsaesise. See oligi kaas- 
võitleja Laur. End kohe püsti ajades ringutas ta mõnu- 
salt ja ütles: 

«No see on kena, see on kena! Vähemalt ükski meeldiv 
nägu peale hulga aja! Otsisin küll seda, küll teist, aga 
ei leidnud kedagi. Just nagu oleksid kõik korraga pursui- 
deks muutunud ja oma rasvu sulatama sõitnud. Isegi nii 
kaugele pidin end eile alandama, et lõin laua kokku 
jumal teab mihukeste hantvärkidega, keda pidin pealegi 
veel ise jootma. No tere, tere! Sõitsid vist alles, nagu 
paistab?» 

«Jah, seda küll,» vastas Aleksander. «Ja juba varsti 
sõidan ka tagasi.» 

Kaasvõitleja Laur hüüdis teeseldud ahastusega: 

«S-sõidad tagasi?! Inimene, kas sul pole tõesti kübetki 
kristlase verd soontes? Vähemalt paargi õhtut, paar-gi 
õhtut... ole siin! Ma olen ju kindel, et Tartus peale 
minu veel teisigi mehi leidub, kõik nad on endid aga 
jumal teab mihukeste koolipapade juurde peitnud ja tuu- 

ivad vaikuses ning vagaduses. Muide — minagi mõtle- 
sin paar-kolm eksamit anda, aga võtsin õigel ajal aru 
pähe. Milleks rutata, kas pole — jõuluks saan niikuinii 
lõpupudru kätte... Jääd ju paariks päevaks, ah?» 

«Ei,» ütles Aleksander ja raputas naerdes pead. 

Kaasvõitleja Laur hüüdis: 4 

«Sa jääd, ma tean! Sa pole ju ometi sihuke neeger, 
nagu sa ennast siin näidata püüad!» 

Aleksander kordas naerdes: 

«Jah, sel korral olen ma küll sihuke neeger... Muu- 
seas, sa ei tea vist veel: ma olen juba teist kuud naise- 
mees...» 

Ja vaevalt oli ta seda lausunud, kui teda valdas jälle 
tungiv vajadus uhkustada ja vähe näidelda. Ta rääkis 
näilise hooletusega oma naitumisest, oma naisest, kes 
armastavat teda nagu meeletu, ja oma muretust elust, 
mida ta ei vahetavat enam ühegi teistsuguse seisukorra 
vastu. Ning kui ta selle kõik suure kiiru ja hooga endast 
välja paiskas, uskus ta isegi oma sõnade tõsidusse: jah, 
see on kindel, homme on ta jälle kodus, oma soojas 
ja aid pesakeses, et siis juba lõplikult siia tagasi 
jõuda. 

«Inimene, kas see kõik on siis ikka tõsi?» küsis kaas- 
võitleja Laur, kui ta viimaks lõpetas. 

Aleksander noogutas asjalikult ja vastas tõsiselt: 

«Jah, see on tõsi.» 

Kaasvõitleja Laur päris umbusklikult: 

«Tähendab, sul oli juba ammu kindel pruut, aga sa 
pidasid teda meie eest saladuses?» 

«Ei,» vastas Aleksander ja naeris jälle. «Vallutasin ta 
nõndaütelda otse käigu pealt alles kaks kuud tagasi.» 
Ta täiendas oma äsjast jutustust üksikasjadega. Kuna ta 
ikka enam ja enam hoogu sattus, katkestas kaasvõitleja 
Laur teda viimaks kärsitult: 

«Ja miks sa selle tembu siis nii suure kiiruga ette 
võtsid? Või olid sul sääraseks äkiliseks sammuks 
juba... omad põhjused?» 

«Ei olnud,» ütles Aleksander ja tõmbas suu lõdvalt 
viltu. «Ja on üldse küsitav, kas ma sel aastal oleksingi 
abiellunud,» lisas ta selgituseks, «kui ema poleks raken- 
danud tegevusse kogu oma oskust ja jõudu, et meid 
lahutada. Just siis ma alles südant võtsingi...» lõpetas 
ta aeglaselt ja väga edevalt. 

«Nii, nii?» hüüdis kaasvõitleja Laur ja pahvatas kor- 
raga naerma. «Varblast tuntakse küüntest, jänest jälge- 
dest... Vabandust, see polnud vist siiski just sedasi... 
Kotkast küüntest, lõvi jälgedest! Ja sinule, vennas, 
võin ma ütelda ainult niipalju ja selle vanasõnaga, et 
käbi ei kuku kännust kaugele... hahahaa! ja et seal 
läheduses, kus on käbi, peab ka känd olema... h-hahaa! 


Ega su härra isa — meie kuulus vilistlane Aleksander 
Vanem — pole sulle vist rääkinud, mihukese tükiga ta 
kevadel hakkama sai, — sina olid siis juba ära sõitnud? 

Läksime kord kahekesi konvendist vähese auruga kupli 
all... mööda tänavat... ja vahtisime igast aknast sisse, 
et kas me ei leia vahest kuskilt marineeritud heerin- 
gaid... Tahtsime nimelt tulla minu poole juttu vestma, 
aga sakusmenti ei olnud. No ei leidnud kuskilt. Ja see, et 
me ei leidnud, ajas vanamehe harja korraga punaseks! 
«Löön sisse,» ütleb, kui me jälle ühe akna taga seisame. 
Mina vastu, et ära löö, kallis Aleksander Vanem, ära 
1öö! Et kas sinu raha karjamaalt riisutud on! No nii kui 
ma seda ütlesin, nii ka kohe kärts käis. Maksime mui- 
dugi välja, palusime alandlikult vabandust ja kõmpi- 
sime edasi... Pärast aga kukub mind sõimama, et mis 
sa, pabul, keelasid? Et ässitanud veel tagant! Et just see, 
et sa mind keelama tulid, mu õieti vihale ajaski... Ja 
sina oled ju täpselt samasugune. Ema ütles, et ära võta 
naist, ja sina kohe võtsid. Aga oleks ema ütelnud, et sa 
pead kindlasti naise võtma, siis sa oleksid selle kind- 
lasti tegemata jätnud... Kas pole nii, ah, vana- 
poiss?» 

«Ei,» ütles Aleksander, «see pole siiski nii...» 

Kaasvõitleja Lauri mõtted tundusid talle õigetena ja 
selletõttu ka solvavatena. Ta kavatses tõusta ja kohe 
lahkuda, kuid jättis selle kavatsuse siiski teoks tegemata. 
Soovides seda kõnelust lõpetada, lausus ta pahuralt 
kulmu kortsutades: 

«Palun, ärgem sellest enam rääkigem. Sa peaksid ju 
teadma: abiellumine pole ometi lehmaostmine, mida või- 
dakse teha ja tegemata jätta ainult selleks, et mõnele 
ligimesele rõõmu või tuska valmistada. Nimeta seda 
armastuseks või millekski muuks, kuid faktiks jääb 
ikkagi see, et mu naine on mulle kallis, ja pealegi väga 
kallis!» 

Kaasvõitleja Laur ütles pikkamisi: 

«Palun, vabanda! Ma ei tahtnud sind tõesti mitte mil- 
legagi haavata.» 

Aleksander vastas jälle muretult: 

«Pole midagi. Ainult rääkigem mõnest üldisemast 


asjast.» 
Ja juhtus nõnda: kuigi ta oli teinud kategoorilise 
otsuse õhtul Pärnusse tagasi sõita — naisele järele — 


ei viinud ta seda otsust siiski täide. Nad sõid ühes kaas- 

võitleja Lauriga õhtust, jalutasid ajaviiteks mööda udu- 
seid ning suitsuseid tänavaid ja astusid nagu muuseas 
kõrtsigi. Seal kohtasid nad veel paari tuttavat meest, kes 
ütlesid, et nad olevat tulnud samuti alles paar päeva 
tagasi. Telliti viina, — muidugi ainult nii palju, et sellest 
"h täetr parajasti rongi ärasõiduni; kuna see aga väga 

iiresti otsa lõppes, telliti veel ka pisut konjakit kohviga 
(samuti vaid nii palju, et sellest jätkuks ainult rongi ära- 
sõiduni!); ja siis telliti veel kord konjakit kohviga — nüüd 
kohv juba kannuga, mille all põles piirituselambike. Ja 
pärast seda oli kõik, mida ta suutis rongi ärasõiduks veel 
"korraldada, vaid mõnerealise kirja kirjutamine, milles ta 
teatas Heleenele, et ta polevat veel korterit leidnud ning 
peab sellepärast jääma veel... noh... mitte enam kui 
paariks või kolmeks päevaks. — Ta igatsevat väga oma 
väikese musikese järele ja tundvat pöörast iha teda kai- 
sutada. — Praegu istuvat ta väsinuna ja tüdinuna oma 
umbses poissmehetoakeses ja suitsetavat piipu, süda ikka 
oma musikese juures, kaugel-kaugel väikeses majakeses 
vahuse mere kaldal. — Armas musike uskugu: ta ei 
oskavat kujutledagi, kuidas ta küll suudab veeta tolle 
üksildase öö, mis seisab juba akende taga, et talle kal- 
lale asuda... 

Ta luges tolle luulest, lamedast familiaarsusest ja 
sama lamedatest naljakestest tulvil kirja sõpradelegi 
ette, ja nad kõik olid lausa vaimustuses ta hea stiili üle, 
mille peale telliti hallipäiselt oober Gustavilt senisele 
lisaks veel ka Valga benediktust — samuti kohviga, mis 
'kees vulinal otse nende ees laual. 

Pummeldamine kestis hilise hommikuni, — nad lah- 
kusid öölokaalist alles siis, kui kelnerid neid selleks 
paluma hakkasid. Jah, nad polnud märganudki, et kõik 
teised lauad olid juba tühjaks jäänud, et nad olid suures 
lagedas ruumis ainsad, et värviliste ruutude taga kumas 
juba roosakas aovalgus! 

Ent nüüdki polnud nad veel küllalt ja kõigekülgselt 
rahuldatud. Ja nõudnud suure lärmiga autot või voori- 
meest, sõitsid nad laulu jorutades kuhugi mudasesse 
ning musta põikuulitsasse, lömakile vajunud majakese 
ette, kus võtsid neid vastu kolm väsinud, kurnatud ning 
tuima tütarlast, noorukesed libud, kelle juurde nad jäid 

kuni õhtuni. Ja siit lahkusid nad veelgi suurema lärmi 
ning juubeldamisega, jättes toidujäänustest määritud 
lauale kaks kümnekroonilist, — rikkalik tasu armastuse 
eest, mis neile siin pakuti. 

Aleksander ärkas järgmisel päeval umbes kella kahe- 
teistkümne paiku. Pea huugas, kehas tundus rasket roi- 
dumust. Kuid nii imelik kui see ka oli: ta ei tundnud juh- 
tunu pärast kahetsust, tajus vaid rahu- ning mõnutun- 
net, mida ta ei tahtnud katkestada tõusmisega. Ta rin- 
gutas, ägises kuuldavalt ja hakkas siis ajalehti sirvima, 
mis lebasid voodi kõrval toolil. Sellest tüdinud, hõikas 
ta teenija ja palus tassi musta kohvi, mis ta tuju veelgi 
parandas. 

Korraga mõtles ta, et peab õhtul kindlasti ära sõitma. 
See mõte tegi ta aga kummaliselt rahutuks ning tusa- 
seks. Loid, veidi tülpinud, öistest seiklustest väsinud, 
säärasena ihkas ta rohkem kui midagi muud just mure- 
tut laisklemist ja võimalust veeta aega midagi tegemata. 
Juba lihtne kujutlus, et ta peab mõne tunni pärast umb- 
sesse vagunisse istuma ja kuni järgmise hommikuni 
kägarasse tõmbununa kitsal pingil konutama, täitis ta 
vastikustundega. 

Samal määral, nagu ta oli jonnakas, oli ta ka laisk. 
Ta oleks meelsasti kogu päeva ja kogu järgneva öögi 
midagi tegemata voodis lamanud. Heitnud kiire pilgu 
kellale, oli ta rõõmus, et enamjagu päevast on alles ees 
ja et ta võib kohe magama uinuda. 

Ent korraga kuuldus energilist koputamist vastu ust. 
Ta pöördus kiiresti näoga seina poole ja sulges silmad. 
See oli ta vanem õde, noor majandusteadlane, kes 
pidas oma kohuseks teda noomida. Tüdruk ütles, et sää- 
rane tegu polevat temast ilus, jah, teda olevat kohvikus 
tuttavategi poolt hukka mõistetud. Kuid vend sai juba 
selle manitsuskõne algul väga vihaseks ja karjus silmi 
välgutades, et tema eluviisid ei minevat kellelegi korda, 
seda pandagu tähele! Ja kui õde samuti ägedaks muutus, 
nimetades teda südametunnistuseta kaabakaks, ei vasta- 
nud ta enam sõnagi, teeseldes magamist, silmad kinni ja 
hambad solvunult risti. 

Õe lahkumise järel uinuski ta jälle kohe. Ta magas 
raskelt nagu kott, pea kuklas, suu ammuli. Katkeline 

rida segaseid unenägusid venis tast mööda, talle paistis, 
nagu oleks ta ikka veel seal porises põiktänavas, kolme 
tüdruku juures. 

x Teistkordselt ärgates otsustas ta kindlasti veel paariks 
ami Tartu jääda. Mugav loidus oli tema üle nüüd 
õplikult võimust võtnud ja ta ei viitsinud naisele oma 
otsusest isegi teatada, kinnitades endale halvustavalt 
muiates, et juba täna teist kirja teele saata oleks tõepoo- 
lest liiga poisikeselik, liiga naiivne ja naeruväärnegi. 

Ta lamas voodis kogu õhtupooliku, pilk laes, kustunud 
piip hambais. Vahetevahel, kui ta tukkuma jäi, näis talle, 
nagu istuks ta vannis ja nagu ümbritseks teda kogu aeg 
sooja vee mõnus loksumine. Ja jälle püüdis ta endale 
selgeks teha, et pole ju tõesti juhtunud midagi taunitavat, 
et säärane äikeseprahvatus, nagu see hiljuti toimus, oli 
hea ja kasulik nii tema ihule kui tema hingele, — jah, 
ii-al-gi ei anna ta käest oma vabadust, ii-al-gi ei muutu 
ta vaguraks koduloomaks, kellel pole enam ei õigeid 
sõpru ega õigeid lõbustusi! 


Heleenele oli see lühike, mõnepäevane lahusolek nagu 
hiiglajõuliseks luubiks, mis näitas talle, kui tugevasti ta 
oma meest armastas. Jaamast koju minnes nuttis ta kogu 
tee. Ehkki ta uskus kindlalt, et nad juba varsti kohtuvad, 
näis see sunnitud lahusolekuaeg talle siiski nagu suure 
kaotusena. 

Istudes vähe hiljem oma toas, pea käte najal, mõtles 
ta jälle korraga armastusest, nõnda nagu ta oli samal 
kohal armastusest mõelnud Aleksandri siiasõidu eel- 
õhtul. Vapustav, pisaraid silmi kiskuv hardus haaras 
teda, sundis unustama kõik muu. Nõnda siis oli see ometi 
viimaks saabunud — ta õnn, mida ta oli nii pikisilmi 
oodanud... unistades, igatsedes, rahututel kevadõhtutel 
ja unetutel suveöödel kõiki neid kadestades, kes käisid 
kahekesi, kes olid teineteist juba leidnud. 

Armastus? Ta vajus mõttesse. Jah, ta tundis instink- 
tiivselt, et oli seda kujutlenud veidi teistsugusemana, kui 
see tõepoolest oli, kuid ta polnud siiski ka pettunud. Ta 
mõtles, et ta oleks kas või kohe valmis andma oma elu 
Aleksandri eest, end talle ohverdama... Läbi puuduse ja 
viletsuse läheks ta temaga ühes... Suuremaidki raskusi 

ei kardaks ta tema kõrval läbi elu sammudes... Kui tal 
halb oleks, võtaks ta kokku kogu oma jõu, et teda tröös- 
tida; kui tal ametialalisi või muid raskusi tekiks, teeks 
ta kõik, et hajutada armastatu pea kohale kerkinud mure- 
pilved. Ning korraga tabaski ta end salajaselt soovilt, et 
jaaa juhtuks tõesti mingi möödaminev õnne- 
US 

Ent samas kahetses ta juba oma rumalat soovi, pea- 
aegu palvetades, et kõik ikka hästi läheks, — hästi algaks 
ja hästi lõpeks. Sest ta tundis ja teadis, et mehe õnn on 
ka ta enda õnn ja mehe õnnetus ka tema enda õnnetus. 

Saabuv öö oli rahutu ja väsitav. Ta nägi unes ainult 
Aleksandrit. Iga kord, kui kell lõi, avas ta silmad ja 
luges lööke. Ta püüdis üles arvata, mitu tundi on rong 
juba teel ja kas see hakkab varsti Tartusse jõudma. Kui 
koitis hall ja udune hommik, mõtles ta suure hardu- 
sega, et nüüd on ta ometi viimaks kodus ja võib juba 
puhkama heita... tema kõige kallim siin maailmas... 
tema ainus ja igavene...! 

Veelgi nukram ja tühjem oli saabuv päev, esimene, 
mil ta pidi oma armastatust lahus olema. Maja tundus 
talle tühjana, aeg hilissügisesena, meri raskena ja tusa- 
sena nagu ei kunagi enne. Ta ei leidnud kuskilt rahu, 
kuskil polnud tal hea olla. Ta katsus võõrasemaga ves- 
telda, tühistest pisiasjadest lobiseda, naljagi heita; ta 
püüdis välja näidata, nagu ei vaevaks teda ükski mure, 
nagu oleks ta täiesti rahulik ja nagu mõtleks ta vaid 
kõige tavalisematest asjadest, mis teda ümbritsesid. 
Lükates enda ees vaese jalutu ratastooli, rääkis ta teh- 
tud kergusega inimestest, keda ta oli kohanud eelmisel 
päeval jaamas, suvitajate massilisest lahkumisest. Öel- 
nud Amandale lahkesti naeratades, et see võivat vabalt 
minna, kuhu ainult tahab, võttis ta hästiteeseldud 
pealiskaudsusega lehtlapingilt paar annet seal lebavast 
paksust röövliromaanist ja hakkas sellest tähelepaneli- 
kult kuulavale kasuemale selge ning rahuliku häälega 
ette lugema, tehes näo, nagu huvitaks see teda ennastki. 

Kuid samal ajal mõtles ta aina suureneva igatsusega 
eemalviibijast, püüdes nüüd mõistatada, millal see juba 
tagasi koduteele asub. Tegelikult tüütas lugemine teda 
hirmsasti; talle näis äkki, nagu oleks ta selleks sunni- 

tud janagupeaksta siin istuma ning lobisema. Meele- 
olud vaheldusid rahutu kiirusega ja teda hakkas vaevama 
mingi veider vajadus kuhugi minna ning ära teha 
midagi, mis ta oli unustanud, ehkki ta teadis, et tal pole: 
kuhugi minna ja et ta pole midagi unustanud. Siis viskas 
ta raamatu tülgastusega kõrvale ja jäi üksisilmi läbi 
akna aeda vahtima, kus hõljus kerge uduvina. 

«Sul on paha, lapsuke?» küsis kasuema, märgates ta; 
halba meeleolu. 

Heleene vastas tusaselt: 

«Miks mul siis paha peaks olema?! Ei, mul ei ole: 
midagi viga.» 

Ta tõusis ja tegi asja lillepeenra kallal, kus õitsesid* 
hilised kääbusastrid. Ta mõtles korraga heldinult, et nad: 
on mööda seda kitsast teerada lugematuid kordi jaluta- 
nud, tema ja Aleksander. Tundes närvilist nuttu kurku 
tõusvat, nõjatus ta õlaga vastu puutüve ja vaatas  üle- 
tuules kahiseva roo ning liivaluideteni ulatuva linna- 
karjamaa mere poole. Päratu veeväli näis täna eriti 
tinasena ja nukrana. Ta mõtles pikkamisi, et varsti tuleb» 
talv ja paks jää matab lained enda alla... 

Lühike sügisene päev hakkas lõppema, tal polnud: 
kuhugi minna. Liikumatult akna juures seistes vahtis ta 
pilku pööramata pikkamisi tihenevasse hämarusse, mis- 
vajus üle aia, üle tänava ja üle kogu linna nagu kord- 
korralt mustemaks muutuv suitsupilv. Ja ta märkas kor- 
raga kõike seda, mida ta polnud seni märganud, kuigi 
see seisis kogu aeg ta silme ees, — et puulehed juba 
kolletasid, et taevas oli väga madal ja et ühes pimedu- 
sega tihe udu randa tuli. Ta vaatas märga teed, mille- 
läikiv riba paistis põõsaste vahelt kuidagi laigulisena ja 
inetuna. Siis haaras teda nimetu, peaaegu õudustundeni 
ulatuv igavus ja ta tõmbas kiiresti mantli selga, et veidi 
aega väljas värsket õhku hingata. 

Külma tuule pärast värisevate kätega jalgväravat 
avades mõtles ta äkki, et Aleksandergi on lugematuid 
kordi sedasama käsirauda puudutanud. See mõte laienes, 
haaras peale värava endasse pikkamisi kogu ümbruse, 
mis oli kuidagi seoses olnud tema ja Aleksandri armastu- 
sega. Siit ta läks, seda teed mööda ta astus; neid rohu- 
kõrsi, mis seal purukssõtkutuna lebavad, tallasid võib- 

olla tema jalad. Aleksandri mehine, laiaõlgne ja pisut 
kohmakas kogu kerkis pimedusest tema ette ja tal oli 
korraga väga hea meel mõelda, et see mehine mees kuu- 
lub temale, Heleenele. Ning ta ütles endale äkki kuulda- 
valt: «Ana muretse, ta tuleb ju varsti tagasi! Jah, juba 
varsti, varsti tuleb ta jälle mu juurde tagasi!» 


Jälle tuli väsitav ja painajalik öö. Kohe, kui ta 
magama jäi, hakkas ta nägema segaseid ning hirmsaid 
unesid. Mingi laev oli nagu Aleksandri endaga ühes 
viinud ja ta jooksis ahastades edasi-tagasi mööda tühja 
randa, teda hüüdes ning kutsudes. Või nad olid kuhugi 
ruttavas rahvamurrus lahku läinud ja ta nuttis kibe- 
dasti... valju, ahastava häälega, kedagi häbenemata. 

Need viirastused piinasid teda hommikuni ja ärgates 
oli ta üleni higine. Silmi avamata mõtles ta kohe, et täna 
peab kindlasti kiri tulema. Ta jooksis vaheuksele ja hei- 
tis hirmunud pilgu kellale, — jumal tänatud, see polnud 
veel üheksagi! 

Kohvilauas püüdis ta jälle ükskõiksust näidelda. Ta 
mõtles, et see peab sündima juba varsti — jah, juba 
hommikusöögi ajaks peaks kiri kohal olema! Ta kujutles 
endale tükkhaaval ja üksikasjadesse minnes, kuidas 
ametnik ümbriku võtab, selle oma suurde nahkpauna 
pistab ja tulema hakkab. Ta laskis tal ainult mõnesse 
majja sisse astuda — nüüd pöördub ta peatänavast ära, 
nüüd tuleb kiiresti mööda kaskede alleed alla, nüüd juba 
käändubki Kolme Vaeva Teele ja vahib tähelepanelikult 
majanumbreid ... Veel mõni minut, ja ta peaks kopu- 
tama... Ning otsekui oleks see sündinud tõesti täpselt 
nõnda, nagu ta kujutles, kuulsidki nad äkki kompsivaid 
samme, mis lähenesid üle hoovi. 

«Keegi vist tuleb,» ütles kasuema. 

Heleene hüüdis punastades: 

«Jah, see on kirjakandja.» 

Nende sõnade juures hüppas ta kiiresti püsti ja tõttas 
uksele. Kuid ta tuli tagasi kahvatuna ja pettununa, sest 
see oli olnud ainult mon ami, kes möödus tast kübarat 
kergitades ja head hommikut soovides. 

Kuid nii pikisilmi oodatud kiri tuli siiski — tuli umbes 
lõuna paiku, mil ta juba arvas, et Aleksander on nähta- 

vasti unustanud kõik oma lubadused. Ümbrikku avades 
värisesid ta sõrmed nii tugevasti, et ta paberinoa põran- 
dale pillas. Ja kui ta siis päranisilmi lugema hakkas — 
neid leebeid, häbematult kokkuvaletatud lauseid, neid 
ühiselt väljanaerdud meelitusi ja tõotusi, — täitusid ta 
silmad pikkamisi soojade õnnepisaratega, millest läbi 
vaadatult näis maailm kohe hoopis rõõmsamana, hoopis 
sõbralikumana. 


Mõni päev hiljem sai ta Aleksandrilt teisegi kirja. — 
Korter olevat nüüd võetud, kõik minevat hästi. — 
Heleene ei võivat kindlasti aimata, kuidas Tartus ta 
järele igatsust tuntakse. — Heleene vabandagu väga, et 
ta seni endast ühtki teadet pole andnud peale tolle esi- 


mese sõnumikese. — Heleene pakkigu oma asjad kohe 
kokku, andku pagasi ja sõitku ise juba järgmise rongiga 
välja. — Sest teadku Heleene: juba kolmandat päeva 


lamab ta vaene igatsusest nõrkev mees, tema Aleksan- 
der Noorem, haigena voodis ja mõtleb aina sellest ilu- 
sast silmapilgust, mil nad võivad teineteist jälle rinnale 
suruda... 

Surmani kohkunult tegi noor naine, nagu tal kästi. 
Isegi seda paari tundi, mis tal pakkimisest üle jäi, ei 
suutnud ta kuidagi ära oodata. Ja jättes tädidega pisar- 
silmil jumalaga, suudeldes Clothildet ja pigistades kõike- 
andestava naeratusega Rosalie kätt, tõttas ta nuuksudes 
oma senisest kodust minema, et leida õnne uues kodus, 
mis oli lõpuks ometi tema juurde jõudnud. 

Kasuema, kes oli end oma ratastoolis lasknud jaama 
veeretada, ütles talle lahkumisel: 

«Laps, kui sul kunagi raske on, siis mõtle ikka minu 
peale... Niikaua kui minu vana pea veel püsti seisab, 
leiad sa siin alati ulualust.» 

«Jah, mamma, küllap ma sind juba vahel vaatama 
tulen,» vastas Heleene ja suudles teda veel kord otsa- 
esisele. 

Ja mõeldes vahetpidamata Aleksandrile ning selle 
hirmsale haigusele, läks ta kiiresti vagunisse. 

Siis hakkas rong pikkamisi liikuma. 


16 Kolme Väeva Tee 


VIHMA KÄEST RAASTA ALLA 


SN järsk elukohavahetus tekitas Heleenes tunde, nagu 
oleks ta sattunud ühest maailmast teise, senisest soo- 
tuks erinevasse. Raske oli algul harjuda olukorraga, et ta 
võib teha, mida tahab, minna, kuhu tahab, olla, kuidas 
tahab. Seni olid teised inimesed määranud ta tühisemagi 
sammu, nüüd aga sai ta võõrast suunamisest täiesti 
vabaks, muutus ise otsustajaks. Ja peaasi — oma uut 
kodu korraldama hakates võis ta kõiki asju valida ainult 
omaenda maitse järgi, nagu arvas heaks tema ise, kel- 
leltki nõu küsimata, — isegi mitte Aleksandrilt, kui ta 
seda vajalikuks ei pidanud. Nagu ta oli tundnud end seni 
veel alaealisena, nõnda muutus ta nüüd lausa üleöö ise- 
teadvaks täiskasvanuks, kes oskab otsustada kainelt 
nagu kunagi mõistlik inimene. 

Esimesed kaks nädalat kulusid aina jooksmisele ja 
askeldamisele. Energiline ja väsimatu, nõnda püüdis ta 
korraldada kõik ihuüksi, Aleksandrit selle töös segamata. 
Suure hoolikusega, kaua järele kaaludes, valis ta kõigile 
neljale toale sobivad tapeedid; seisis tundide viisi juures, 
kui töölised neid kohale kinnitasid; peatus ikka ja uuesti 
ühe või teise ruumi uksel ja kujutas vaimus ette, kuidas 

see küll välja näeks, kui mööbelgi juba sees oleks. Ja 
kui lupjamise, liimimise ja värvimise jäljed ometi vii- 
maks kaotatud olid, valdas teda peaaegu lapselik rõõmu- 
hoog, mis lõppes sellega, et ta kutsus kõike vaatama 
ning hindama ka oma kalli Aleksander Noorema... 

Mees, laisk ja iseteadev nagu nüüd ikka, läks temaga 
ühes ainult vastumeelselt, torisedes moepärast midagi 
oma kuulsast magistritööst, mida ta polnud muide puu- 
dutanud juba enam kui paaril kuul. Piip suus ja kaks 
kätt sügavale taskutesse topitud, kuulas ta uniselt naise 
lõpmatuid seletusi, millega see teda üle valas. Kuid oma 
praktilise inimese asjalikkude silmadega nägi ta enda 
ees ainult nelja kõledat tühja ruumi, milles valitsev kül- 
mus pani ta lõdisema, koristamata kööki, lugematuid 
pintsleid ja värvipotte, mis vedelesid veel kõikjal, isegi 
trepil. Ja ta oli väga rõõmus, kui ta viimaks ometi lah- 
kuda võis, haavamata sellega naist, kes aina seletas ja 
kommenteeris. 

Põnevam kuid ühtlasi ka närvilisem kõigest muust oli 
mööbli muretsemine. Vanahärra Link, kes oli oma rii- 
suja-pristavi ametiga kokku ajanud küllalt suure varan- 
duse, andis Heleene käsutusse tõhusa summa sularaha, 
öeldes, et ta võib seda kasutada täiesti oma äranägemist 
mööda. Ent ta läks noorikuga siiski ka ise ühes, tundes 
mõnu juba lihtsalt sellest, et ta võis tingida, kaubelda 
ja vaielda oma vanade kõhukate kaardilauasõpradega, 
kes püüdsid võimalikult kõrgeid hindu hoida. 

Juba esimesse suuremasse mööbliärisse sisse astudes 
haaras Heleenet tunne, nagu hakkaks ta pea ringi käima. 
Kõik need ilusad diivanid, tugitoolid, voodid, lauad ja 
puhvetikapid, mis seisid rasketena ja massiivsetena piki 
seinu, tegid ta meeled segaseks. Iga värvist lõhnav ese, 
mida ta vaatas või katsus, näis talle imeilusana, ja ta ei 
osanud kuidagi otsustada. Ta silitas diivanite pehmet 
plüüšpolstrit, koputas sõrmeotstega vastu kappide puu- 
kõverdisi, istus naerdes tugitooli ja arvas end uppuvat 
selle hellitavasse pehmusse, mis teda haaras. Ja alles 
pärast pikki arutamisi ning vaatlemisi arvas ta viimaks 
leidnud olevat sobivad asjad, mille eest ta maksis väri- 
sevate kätega ja äiapapa lõbusa naeru saatel säärase 
tohutult suure summa, mis pani ta peaaegu higistama. — 

Siis mõtles ta ligi nädalapäevad aina sellest, millise na0 
Aleksander küll teeb kui ta juba täiesti korda seatud 
tubadesse astub. Aga kui mees seda kõike peaaegu tähe- 
ki ei pannud, oleks ta meelsasti kas või nutma puhke- 
nud. 

Aeg, mis tal tuli elada Aleksandri vanemate majas, 
lähendas talle kogu Linkide perekonna, välja arvatud 
proua Ingeborg ise. Nooruslik ämm ei suutnud temaga 
ikka veel leppida ega andestanud talle oma armsa poja 
võrgutamist. «Elus on ikka nii, et kanapead võtavad 
vägimehed lõa otsa!» ütles ta oma uljast ponilakka rapu- 
tades. Kuigi ta püüdis minia vastu sõbralikkust ja lah- 
kust näidelda, tajus Heleene selgesti ta tõelisi meele- 
olusid, tegemata nende suhtes pisimaidki illusioone. Ent 
selle eest sai Heleene sõbraks Aleksandri kahe õe ja ven- 
naga, kes suhtusid temasse niisuguse avameelsuse 
ja otsekohesusega, mis tundus talle algul teataval mää- 
ral küünilisenagi. 

See oli üldse omapärane ja veider perekond. Vana- 
paaril oli peale Aleksandri veel kolm last, kõik energili- 
sed ja rõõmsad, iga jäggmine eelmisest peaaegu täpselt 
poolteise aasta võrra noorem. Kaks tütart, kellest üks, 
Iida, veel keskkoolis käis, kuna vanem, Alice, esimest 
semestrit majandusteadust õppis, olid väga sarnased ja 
ühtviisi tõmmud; poeg Raul, kes tegeles ainult spordiga, 
oli linavalgete juustega ja haruldaselt pikk. Nähtavasti 
oma kasvu tõttu oligi ta lemmikalaks korvpall. Ka mõle- 
mad tüdrukud rääkisid sagedasti küll tennisest, küll 
kraulimisest, küll kaugus- ja kõrgushüpetest, milles nad 
tihti esikohti koju tõid. Peale spordiväljaku ja söögilaua 
ei ühendanud neid aga miski muu. Ja vahel näis Helee- 
nele, nagu ei kuuluks need neli, — Aleksander kaasa 
arvatud, — üldse ühte ja samasse perekonda, vaid on 
omavahel ainult sõbralikud võõrad. 

Siis märkas ta veel sedagi, et need noorukid ei tarvi- 
tanud üldse sõnu «õde» ja «vend», vaid «poolõde» ja 
«poolvend». Näiteks ütles Aleksander: «Mu poolõde lida 
on haiglane!» Ja Iida ütles: «Mu poolõde Alice läks palli 
mängima, mu poolvend Raul võitis aga eile jooksus 
jälle kolmanda koha.» Ja Raul ütles omakorda: «Mu 
poolõed — nii Iida kui Alli — on Tartu paremad ujujad, 


244 


nad võiksid üldse kõigele muule käega lüüa!» Ja kuna 
nõnda ei öelnud mitte üksi need kolm, vaid nõnda ütles 
ka Aleksander, tekkis Heleenel tunne, nagu peaks vana- 
härra Link vähemalt neljandat korda abielus olema, et 
omada nii palju lapsi, kes kõik on üksteisele ainult pool: 
õed ja poolvennad, 

Kord võttis ta südame rindu ja küsis Aleksandrilt selle 
veidra nähtuse kohta seletust. Mees, kuulates teda irooni- 
liselt silmi kissitades, pahvatas korraga naerma. Siis aga 
ütles ta vähemagi piinlikkuseta, nagu mingi vaimuka 
nalja puhul kogu aeg ühelt jalalt teisele tammudes: 

«Oh-ohh, kas sa pole siis meie perekonnalugu veel 
uurinud? Meil kõigil on ju nõndaöelda omaette isa. 
H-hahah-haa! Kas pole naljakas, mis?» 

Heleene küsis: 

«Omaette isa? Mis see tähendab?» 

«Noh,» ütles mees, «nii me seda omavahel väljen- 
dame.» 

«Seleta siis ometi, mis see tähendab?» kordas Heleene 
punastades, kuna ta aimas hämaralt, et nüüd-nüüd kuu- 
leb ta midagi kahemõttelist, midagi inetut. 

Aleksander jutustas ikka naerdes ja jalalt jalale tam- 
mudes: 

«Mis seal suuremat seletada... Küllap sa oskasid 
juba ise seal Pärnus üht-teist tähele panna, olgu või 
minu ema ja mon ami suhteid. Nojah, eks siis nõnda 
olegi ajapikku juhtunud, et meie isa lihane poeg olen 
ainult mina, mu poolõeke Alice on ühe rikka vanapoisi 
tütar, Rauli isaks on ema valinud kellegi kohtutegelase, 
kes on ammu surnud, ja lida, see kõige noorem meist, 
võiks oma armsat papat näha iga päev, kui ta seda ainult 
tahaks. Mina isiklikult olen seda oma võõrasisa asja- 
olude sunnil loendamatuid kordi vaatamas käinud: istub 
teine pangadirektori kabinetis nagu suur mägi ja otsus- 
tab minutaoliste vekslite üle. Vanasti vedeles ta meil iga 
päev, nüüd aga ei tule enam. Öeldakse ju, et isased koe- 
rad pidavat oma poegi häbenema, hahahaa!» 

Ta naeris ikka küüniliselt, suur lihav pea kuklasse 
heidetud. Ja kuna Heleene talle üllatusest lahtise suuga 
otsa vaatas, küsis ta pisaraid pühkides: 

«No kas sa siis tõesti aru ei saa, milles asi seisab?» 

«Ei... ei saa...» vastas Heleene ja punastas jälle 
sügavalt. 

Mees hakkas uuesti seletama. 

«Aga siin ei ole ju midagi aru saada,» ütles ta. «Võta 
kord kätte ja loe läbi «Esmaspäeva» joone all ilmunud 
Tšehhovi lühijutuke «Elav kronoloogia». Meie pere- 
kond — see on sama riiginõunik Šaramokini perekond... 
h-hahahhaa! Ja see lühijutuke seletab sulle hästi ning 
usutavalt sellegi saladuse, kuidas see kõik juhtuda võis 
ja võimalik oli. Mu härra isa — meie lõbus Aleksander 
Vanem, oli oma riisumissõitude tõttu vahel nädalate viisi 
kodunt eemal, mon ami, vaeseke, istus aga suurema osa 
oma ajast apteegi laboratooriumis, Nii et petta said nii 
mees kui tõeline, truu majasõber, h-hahah-haa!» 

«Aga... aga... kas su isa... teab siis kõigest?» 
küsis Heleene alles tükikese aja pärast. 

«Armas aeg, kuidas sina siis arvad! Teab, muidugi 
teab!» naeris Aleksander lõbusalt. 

«Ja su õed-vennad, — mis nemad küll tunnevad?» 
ütles Heleene vaikselt. 

«Mida siis ikka? Suud naeravad, südamed nutavad!» 
kehitas Aleksander õlgu. 

Ja laisalt haigutades, nagu oleks ta äsja rääkinud mil- 
lestki väga tavalisest ja naljakast, lahkus ta toast, et end 
kabinetis mõnusalt sohvale visata ja varsti norinal uinuda. 

Heleene aga istus veel kaua samal kohal, kohkunud 
ja uimane — tal oli tunne, nagu oleks ta äkki sügava 
kuristiku servale sattunud ja selle mustendavasse kurku 
vaadanud. 

Muu seltskondki, kellega Heleene oma mehe vanemate 
juures tutvust tegi, näis tema vastu väga sõbralik ja 
heatahtlik olevat. Pühapäeviti, pisut enne lõunasööki, 
kogunes siia linna tähtsamaid inimesi, hulk mehi ja 
naisi, kes täitsid oma laiutava lärmiga kõik kuus tuba. 
Järjekindlalt kord nädalas käisid vanahärraga kangeid 
nastoikasid proovimas ja kaarte mängimas pikk ning 
kõhetu abiprokurör ja paar kõrgemat politseiohvitseri, 
selle lahutamatud saatjad. Enamik perekonnasõpru aga, 
kõik need spekulatsiooniga rikkaks läinud ärimehed, 
oma juriidiliste teadmistega uhkustavad kriminaalasjade 
advokaadid ja kuivad ning ametlikud kohtunikud ühes 

oma naistega tulid ainult siis, kui neid kutsuti. Ent 
Ja neid üpriski tihti, peaaegu iga paari nädala 
agant. 

eed külalisõhtud, vaatamata suurele lärmile ja nae- 
rule, mis seal hetkekski ei vaikinud, olid tegelikult väga 
igavad ja üksluised. Oma heade toitude ja valitud maius- 
tustega harjunud kõhud tublisti täis söönud, nõjatusid 
naised harilikult diivanitele või tugitoolidele ja hakkasid 
klatšima sõbratare, kes parajasti puuduma juhtusid. 
Mehed kogunesid sel ajal kuhugi nurgalauakeste juurde, 
et veeta aega male või kaartidega. Nobe kahjurõõmus 
sosin, mis aeg-ajalt parastavaks naeruks või ärritatud 
kõõksatusteks paisus, roomas seinast seina, pani nina- 
sõõrmed värisema, erutas eeloleva öö jaoks. — Proua 
see-ja-see pidavat juba ammu armukest, kellega ta pet- 
vat meest kõi-ge a-la-tu-mal kombel; proua too-ja-too 
käivat kellegi arstiteaduse üliõpilase juurde koju, vedel- 
des seal vahel poolte päevade viisi; alles möödunud ree- 
del olevat üks väga auväärne daam välja libisenud 
võõrastemajast, kus ta olevat amelnud kõigiti lugu- 
peetud isand tolle-ning-tollega. — Esimene karbikorjan- 
dus «Kaitseliidu» Lõuna-malevkonna heaks olevat kah- 
juks nurjunud. — «Intelligentsete Naiste Uhingus» teh- 
tud otsuseks esineda kõigis suuremates ajalehtedes mani- 
festiga, mis nõuaks kõlblusvastaste kirjandustoodete 
müügi keeldu ja nende viivitamatut ärakorjamist. — 
«Usuõpetus koolidesse, usuõpetus koolidesse!» deklaree- 
riti üksmeelselt. — Ja kuigi ainult mõni üksik neist sir- 
getest moraali tugipuudest võis end emaks nimetada, — 
sest enamik neist kaitses oma talje sihvakust teatavate 
õigel ajal ettevõetud sammude abil, — kuulutasid nad 
siiski suure suuga aina üht ning sama tõde, — kõikjal 
rikutavat nende armsaid lapsi, — näidatavat nende tütar- 
dele ja poegadele elu kõlvatuid pahesid ja äratatavat 
seega viimaste alles uinuvaid instinkte, mis võivat neile 
kergesti hukutavaks muutuda. Nad tegid suuri sõnu ja 
võtsid vastu suuri otsuseid. Aga keegi neist ei pannud 
mikski seda purustavat mõju, mida avaldas juuresoleva- 
tele noortele nende endi alatu, porine, kõdunemise ning 
hallituse järele lehkav klatš, millega nad puistasid üle 
oma tuttavate varjatumadki elusaladused. 

Juba esimesel sellisel külalisõhtul, millest tal tuli osa 
võtta, pani see kohisev klatšivool Heleene lausa hingel- 
dama. Ta mõtles endamisi, et ta uue kodu õhkkond sar- 
naneb väga selle pehkinud õhkkonnaga, millest ta äsja 
väljus, ületab viimase aga kaugelt oma amoraalsuse ja 
küünilisusega. Ta nägi noori tüdrukuid kikikõrvul kuu- 
lavat lihavate prouade kõditavaid kahemõttelisusi ja mõt- 
les korraga, et mõne aasta pärast võtavad tollest tühja- 
jutulaadast osa needki, kes praegu veel keskkooli vormi- 
kleidikesi kannavad. Kuna ta kõrvu lõikasid aga ainult 
minut hiljem pateetilised teadaanded kõigist neist suur- 
test ja ülipuhastest otsustest, mis olevat vastu võetud 
selles ja tolles naisseltsis sel ja tol ajal ja mis tingimata 
pidavat looma uue ajajärgu maksvates kommetes ja 
tõekspidamistes, tundis ta end tihti lähedal olevat hüstee- 
rilisele nutule või sama hüsteerilisele naerule. Ta oli 
endamisi lootnud, et teda ootab siin alles mõni aasta 
tagasi maad ning rahvast juhtima asunud «parema selts- 
konna» hulgas ees puhtus ning ausus, nägi aga selle 
asemel, et ta oli sattunud vihma käest räästa alla. — 
Need seal unise Pärnu vaikses ning uduses supellinna- 
osas olid vaid varjud minevikust ja kandsid endis (püü- 
des seda pealegi igati varjata) mineviku pahesid ja 
paiseid, — kummardasid veel hauapõhjagi seda härras- 
klassi, keda nad kord nii või teisiti teenisid, ja vihkasid 
kõike uut ning edasiminevat. Need siin vabariigi vaimse 
keskuse Tartu südalinnas olid aga lõhestatud, katkirebi- 
tud, endist väga suures arvamuses olevad aplad hinged, 
kes ihkasid endamisi ainult ühte, — muretut, igast kül- 
jest kindlustatud mõnusat äraelamist, head seisukohta, 
kust oleks võimalik saavutada kõige suuremaid tulemusi 
kõige vähema vaevaga. 

Peaaegu kõik mehed ja suur osa daame olid kas 
kõrgema või vähemalt keskkooliharidusega. Kuid nende 
ülikoolis õpitud teadmised, nende teoreetilised tarkused 
olid aja jooksul asendunud ametialaste kogemustega, 
viimased aga olid omakorda juba ammugi üsna tavali- 
seks harjumuseks taandunud. Nad sarnanesid looma- 
dega, kes on harjunud tegema ühtesid ning samu liigu- 
tusi ja kes sooritavad need liigutused nüüd lihtsalt 
pimesi, midagi mõtlemata. Inimesed, kelle üle nad kohut 

mõistsid ja kelle omavahelisi tüliasju nad lahendasid, 
olid neile ainult elutud asjad, mida tuleb kohelda teatud 
kindlate eeskirjade järgi. Prokurör nõudis nuhtlust, 
kaitsja kaitses, kohtunikud tegid otsuseid, pristavid sõit- 
sid maal ringi ja müüsid haamri alt vekslivõlgade või 
maksude katteks talusid, metsi, majasid, kehva mehe 
korterikraami. Aktiivsed seltskonnadaamid korraldasid 
heategevaid peoõhtuid, pidasid vaeseid armukesi, neid 
lahkelt toetades; mõtlesid välja muidki üritusi oma elu 
mitmekesistamiseks. Ja kui neil polnud parajasti midagi 
muud teha, — kui nad olid kohustustest vabad, — tõtta- 
sid nad suure hooga rahuldama oma söönud kehas liigu- 
tavat Vana-Aadamat või esiema Eevat, üks tehes seda 
nii, teine teisiti. 

Juba üsna varsti tundis Heleene kõigi nende teda 
vägagi sõbralikult kohtlevate inimeste vastu loomu- 
sunnilist vastikust. Kuigi ta ei teadnud neist sel ajal 
veel kõike, ei suutnud ta ometi neid endale vastuvõeta- 
vaiks teha. Ja kord, kui Aleksander hakkas nagu tavali- 
selt rõivastuma vanemate poole lõunasöögile minekuks, 
ütles ta pahuralt: 

«Anna andeks, kallis, aga ma ei tuleks täna.» 

«Ei tuleks?» venitas mees ja tõstis imestunult kulme. 
«Aga kuhu sa siis minna mõtled?» 

Heleene vastas pikkamisi: 

«Mitte kuhugi, ma jään koju.» 

Aleksander küsis kuube selga tõmmates: 

«Aga miks sa siis koju jääd? Või oli sul mu emaga 
jälle... mh... ütlemisi?» 

«Ei olnud...» vastas Heleene. «Su ema on viimasel 
ajal mu vastu liigagi lahke...» 

Aleksander naeris: 

«Või ehk Aleksander Vanemaga?» 

«Ei,» ütles Heleene. «Su isa on ju üldse parim ini- 
mene maailmas, keda ma kunagi kohanud olen...» 

«lidaga, Alicega või Rauliga?» päris mees. 

Ja Heleene vastas naerdes: 

«Ei, muidugi mitte!» Kuid ta ei suutnud siiski välja 
ütlemata jätta oma hinges käärivaid tundeid. Ja avita- 
des meest kaelasideme sõlmimisel, lisas ta pikkamisi: 
«Mulle ei meeldi... need teised...» 


249 


Aleksander küsis: 

«Teised? See meie mamma loomaaed... üleüldse?» 

«Jah,» ütles Heleene. «Mulle ei meeldi kõik need 
uhked prouad, kes sinna kokku tulevad. Nad räägivad 
liiga palju oma tuttavatest ja sõbrannadest... Kui keegi 
puudub, siis soritakse läbi selle aluspesugi... Aga järg- 
mine kord, kui mõni teine puudub, tehakse selle teisega 
just samuti... Ja alati, kui ma silmapilguks välja lähen, 
on mul tunne, et nad ka minu seljataga sosistama hak- 
kavad, mind samuti mõnitavad.» 

Aleksander hüüdis läbi naeruhoogude: 

«Ah niiviisi? No vaata ikka, kustpoolt juba tuul 
puhub... Aga kallis, miks sa neid üldse tähele paned? 
Või tahad sa neilt vaesekestelt võtta nende ainsa lõbu? 
Sest mida peaksid nad veel tegema ja toimetama? Selles, 
mida sa siin hukka mõistad, kogu nende elumõte ju sei- 
sabki. See ongi ometi seltskond, mu arm, selts-kond, 
katsu mind mõista, h-hahah-haa! Ja et sinustki on juba 
üht-teist räägitud, selles ei maksa sul loomulikult 
kahelda. Jah, jah, ole mureta: sinagi oled mitmel puhul 
nende veskikivide vahelt läbi käinud...» 

Ja kuna Heleene talle kohkunult otsa vahtis, pöördus 
ta korraks naerda norsatades minema, et mängida abi- 
prokuröriga või oma isaga paar partiid «tuhandet», 
«omatrumpi» või «viitsada», suitsetada ja kuulata nii 
hingeliselt kui ihuliselt laiseldes jutukate seltskonnadaa- 
mide lõpmatut vadistamist, naerda nende naljade üle, 
mõnu tunda nende uudishimulikkudest ja veidi erutatud 
pilkudest. 

ARMASTUS MUUTUB ABIELUKS 


(KL kadusid kolm esimest abielukuud. Tuli talv, päe- 
vad ja ööd läbi mässas all tänavatel tuisk. — Kuigi 
Heleene elus polnud juhtunud midagi niisugust vapusta- 
vat ega sügavat, nagu ta oli naiivse tüdrukuna oma 
tulevikku kujutlenud, ja kuigi igapäevane elu ning uus 
ümbrus valmistasid talle nii mõnegi pettumuse, oli ta 
siiski oma eluga täiesti rahul ja õnnelik. Igatsused ja 
unistused, mis olid varem täitnud ta tütarlapsehinge, olid 
ammu aset andnud soojale kodutundele, mida ta poleks 
vahetanud millegagi maailmas. Temas oli lõplikult 
ärganud naine-kodulooja, naine-kodukorraldaja, ja ta 
mõtles endamisi, et teda ümbritsev mugavusetunne ongi 
too suur õnn, mida ta kunagi nii väga igatses. 
Aleksander, soovides täiuslikult tunda oma jõuka 
mehe väärikust, käis talle korduvalt peale majateenijat 
palgata, kuid Heleene püüdis seda igal viisil edasi 
lükata. Näis, nagu oleks ta kade igale võõrale, kes võiks 
tema korteris nõnda ringi käia ja toimetada nagu tegi 
seda praegu tema ise. Lasta kedagi kõrvalist oma 
kööki — tõstma ja kolistama oma toidunõudega; jälgi 
tegema oma tubadesse, alati eeskujulikult läikivatele 

põrandatele; seadma ja puhastama mööblit, mille valimi- 
sega ta oli sellist vaeva näinud — see kõik tundus talle 
justkui truudusemurdmisena mingi püha talituse vastu, 
millele on õigus vaid üksipäinis tal endal... 

«Mis sa selle lapsiku kadetsemisega kätte saad? 
Ainult seda, et lõhnad varsti samuti sibulast ja rasvast, 
nagu kõige tavalisem väikekodanlase-kaasake või... või 
agulimaadam!» püüdis Aleksander teda asjata noomida. 

«Nagu kõige tavalisem väikekodanlase-kaasake? Aga 
seda ma ju ometi olen, milleks seda siis veel salata!» 
vastas Heleene naeratades. 


Lausa usulise rituaali täitmiseks muutus talle igal 
teisipäeval, neljapäeval ja laupäeval turulkäik. (Kuid 
neilgi kordadel ei jätnud ta unarusse muid igapäevaseid 
talitusi — tubade kraamimist ega tolmupühkimist.) Siis 
tõusis ta varem kui harilikult, koristas rutates söögitoa 
ja saali, ootas, kuni Aleksander voodist välja tuli, ja 
pani toidu lauale. Et kohv külmaks ei läheks, mähkis ta 
kannu villasesse rätti. Ja haaranud sahvrist korvi, 
jooksis ta lõbusalt vilistades (ka selle oskuse oli ta alles 
hiljuti mehelt omandanud!) mööda treppi alla, hingates 
endasse täie rinnaga karget talveõhku, mis talle päratu 
aurulainena läbi raskesti avaneva paraadukse vastu tor- 
mas. 

Kõige põnevam oli muidugi ostude tegemine ise. 
Algul oli ta sellega harjumata ja laskis end igal sammul 
tüssata. Talle näis, nagu oleks mõttetu tingida marga või 
paari pärast, mida üks kaubanaine teisest enam küsis, 
ja ta maksis nurisemata, olles arg ka kõige õrnemakski 
vastuvaidlemiseks. Nähes aga aja jooksul, et nii ei toimi 
ükski mõistlik perenaine, hakkas ta sama visalt kaup- 
lema, jättes selle või teise vajaliku asja ostmata ainult 
mõnemargase vahe tõttu. 

Ennelõunane aeg kadus tavaliselt otse uskumatu kii- 
rusega. Talle näis, nagu oleks ta oma töödega alles 
algust teinud, kui kell juba üksteistkümmend lõi. Ja 
ennist pooleli jäänud kraamimise nüüd kiiresti lõpeta- 
nud, hakkas ta kohe lõuna vastu valmistama: kell üks 
väljus Aleksander kantseleist ja selleks ajaks pidi ta kõi- 
gega valmis olema. Ja valmis ta harilikult oligi: täpselt 

samal hetkel, kui ta kuulis mehe samme saali uksele 
lähenevat, asetas ta supitirina pidulikult lauale. 

. Pool tundi või veidi enam vestlesid nad sõbralikult, 
istudes teineteise vastas. Aleksander, kelle oli ametisse- 
hakkamine ta loomupärasest mugavast laiskusest jälle 
mõneks ajaks välja viinud, kaebas ja hädaldas liiga 
suure töökoorma üle, mis varsti kindlasti välja võtvat ta 
viimsegi hingeraasukese. Jah, ta ei võivat nuriseda — 
teenistus olevat hea. Oksjone tulevat pidada siin ja 
seal — kogu maa, nii linnad kui külad siplevat ju võlga- 
des; ta honorar aina tõusvat. Kuid temagi olevat ainult 
lihast ja kontidest koosnev inimene, kes ei tahtvat end 
lõhki käristada nende mõnekümne tuhande marga pärast, 
mida tal olevat võimalik kuus rohkem teenida! — hüüdis 
ta tihti ennast haletsedes. 

Vanahärra Link, suutmata harjuda uue olukorraga, 
käis poega sagedasti külastamas ja juhatamas. Olles 
veetnud kogu oma pika ja nurjunud elu peamiselt iga- 
suguste täitelehtede taga, ei saanud ta nüüd kuidagi 
jagu tühjadest päevadest, mis erruminek kaasa tõi. Pea- 
legi oli ta üks neist vähestest, kes polnud oma ammugi 
rutiiniks muutunud ameti kõrval ka mõtlemist unustanud. 
Iga tundmatu nime taga seisev sissenõudmist vajav 
summa tekitas temas mitmesuguseid kujutelmi. Ta nägi 
juba vaimus neid punaseksnutetud silmi, mis teda ühel 
päeval vastu võtavad, neid kramplikke tõmblusi kondise 
ning kehva töölise ja talupoja või mugavuses ning laisku- 
ses kõhukaks muutunud kaubahärra näol, kui ta vasa- 
rake nende laostuva majapidamise kallal kord tegevusse 
asub. Ja see päratu hulk iga päev nähtud inimlikke vilet- 
susi ning kannatusi oligi avitanud teda taluda tema enda 
rasket katsumistekoormat, mis muidu oleks ta kindlasti 
silmili põrmu vajutanud. 

Heleenegi, kui ta vahel aega sai, läks mehele abiks. 
Siis istusid nad neljakesi kahe suure laua taga, tema, ta 
armastatu, selle sekretär ja luine vanahärra. Nad tööta- 
sid igaüks vaikselt omaette — kes raha lugedes, kes 
oksjonikuulutusi kirjutades, kes midagi arvutades või 
lehitsedes. Kuuldus ainult arvelauakese tasast klõbinat, 
pangatähtede krabinat ja paksude raamatulehtede ning 
protestitud vekslite igavat kahinat. Aknaid katsid pak- 

sud jääroosid ja uulitsalt kostis sisse lumise linna vaikne 
kära. Ainult vahel harva sekka küsiti üksteiselt nõu või 
juhatust, ja vahel harva sekka kuuldus tasast vandu- 
mistki, kui oli arvetesse viga pugenud või rahalugemises 
eksitud. 

Kuid vahel ei tulnud tal leppida üksipäinis Aleksandri 
kantseleitundidega, vägagi tihti pidi mees mitu päeva 
järgemööda kodunt eemal olema. Juba varakult kuulis 
Heleene teda ühes sekretäriga lahkuvat, mapp kaenlas, 
et kuskil maakonnakolkas — korstnasse lennanud 
talus — vajalikke üleskirjutusi teostada või kellegi kodus 
oksjonipidamisele asuda. Säärastel puhkudel valdas 
Heleenet sügav nukrus, kui ta mõtles, milliseid kanna- 
tusi need õnnetud küll tunnevad, oodates tema mehe 
kurjakuulutavat ilmumist. Ja kord ütles ta äiale, kes jäi 
vahel üksigi kantseleisse norutama, seal paberihunnikuid 
sirvides ja korraldades: 

«Aga kas seda siiski kuidagi teisiti ei saaks?» 

Hall vanahärra küsis: 

«Mida nimelt, mu laps?» 


Heleene ütles kogeldes, suu ümber otsekui süüdlane 
naeratus, — ta kartis et ta mõtted sisaldavad midagi 
väga lapsikut ja rumalat: 

«Seda, et inimestele niiviisi liiga tehakse. Kujutage 
ainult ette, et kõigil neil on oma kodud ja et need kodud 
nüüd lõhutakse... Kuidas nad peavad küll kannatama, 
need vaesed!» 


«Jah, aga mida me sinna parata võime?» vastas 
endine riisuja-pristav tõsinedes ja kehitas kergelt õlgu. 
«Muidugi, see on õige, nad kannatavad. Aga asi ei olene 
ju sugugi meist, pristavitest, vaid neist endist. Ainus 
võimalus oleks, et nad lihtsalt ei laenaks ega laiutaks — 
ärimehed prassimistega, talumehed pisiparuniteks kip- 
pumisega, väikesed vennikesed õmblusmasinate ja jalg- 
rataste ning raadioaparaatide võlgu ostmisega... On 
aga vekslid kord juba antud ja ei jõuta neid enam välja 
osta, siis pole see põrmugi tähtis, kas müün nende 
võlgu-elavate kaaskodanike kraami maha mina, kas teeb 
seda mu poeg või mõni teine meietaolistest halastamatu- 
test seadusemeestest. Meie oleme ainult tööriistad issanda 

Paragrahv Vägeva käes, meil pole siin midagi muuta 
ega parandada.» 

«Aga keegi neist ei tee end ometi meelega maksujõue- 
tuks,» ütles Heleene. «Miks neile siis andeks ei anta? 
Niikuinii on nad enama jao oma varandustest juba kao- 
tanud...» 

Vanahärra naeris valjusti ning hõõrus käsi. See mõte 
tundus talle niivõrd veidrana, et ta pidi lauast kinni 
hoidma, et oma vanadel väsinud jalgadel püsti püsida. 

«Jah, mu armas, aga kui sinult endalt keegi midagi 
võlgu võtaks ja enam maksta ei suudaks...? Kas sa 
tahaksid talle siis kõik heamehe poolest lihtsalt kin- 
kida...? Mis sa arvad, kas tahaksid?» 

«Ma ei tea,» ütles Heleene. 

«Noh, vaata,» hüüdis vana. «Oma ei taha keegi jätta, 
see on meie maailma aluste alus... Kui juba, siis parem 
võõrast võtta, hahaa! Ei ole ju üksainus pankrotti- 
mineja, kellele kinkida ja halastada. Enamik neist on 
muidugi õnnetu juhuse, oskamatuse või oma verivaesuse 
ohvrid, palju on aga ka neid, kes toimivad täiesti ette- 
kavatsetult. Ja kui talitada sinu teooria järgi, ei peaks 
meie, kohtupristavid, ennast üldse enam võõraste hädast 
ja kannatustest elatama, me võiksime lihtsalt laenama 
hakata. Kui maksuaeg kätte tuleb, teeksime aga ilusasti 
kurva näo pähe ja ütleksime, et meil ei ole, millega 
maksta. Saad sa aru, ah? Ja nõnda me võiksime endile 
suuri varandusi kokku kanda, kindlasti palju suuremaid 
kui praeguse timuka-ametiga ... He-he-hee!... Tore oleks 
see igatahes küll! Kas pole?!» 

Ja kõbus vanahärra naeris jälle nagu hull, kõhnade 
kämmaldega vastu tikk-kõhnu reisi tagudes, silmad täis 
suuri pisaraid. 

Pärastlõunad ja õhtud olid hommikutest veidi vaba- 
mad. Aleksander (kui ta parajasti väljasõidus ei 
viibinud) heitis kantseleist tulles harilikult diivanile 
pikali, et ajalehti sirvida; Heleene asus vaikides käsitöö 
kallale või võttis samuti midagi lugemiseks. Vahetati 
ainult üksikuid lauseid: aeg, mil nad võisid väsimatult 
lobiseda, oli juba ammu möödunud. Säärastel puhkudel 
kogu suures korteris valitsev vaikus tegi nad pikkamisi 
uniseks. Ja sageli uinusid nad peaaegu ühel ajal, 

Heleene küljekil tugitoolis istudes, Aleksander diivanil 
lamades, ajaleht näole vajunud. 

Kui ilusamaid ilmu juhtus, läksid nad vahel harva ka 
jalutama. Aleksander kippus selleks küll liialt paksuks 
minema, aga igavus kihutas teda siiski naisega kaasa. 
Nad tegid harilikult tiiru üle Toomemäe, läksid mööda 
Lossi tänavat alla ja peatusid iga suurema vaateakna 
ees Rüütlis, Suurel Turul või Küüni tänaval, lõpetades 
harilikult Aleksandri tänava ringpoodide ja juudimaga- 
sinidega. Või nad seisid vahel pisut aega Kivi- või Vaba- 
dussillal, vaadates lumisel jõejääl askeldavaid noori, kes 
sõidutasid üksteist tagantlükatavates soome kelkudes. 
Kui aga pimedaks läks või ilm jalutamiseks liiga tuisune 
või külm oli, viitsid nad paar tunnikest kinos, vaadates 
ekraanil jooksvaid Hollywoodi «meistriteoseid» gangste- 
ritest, õnnelikest masinakirjutajannadest, kellesse lootu- 
setult armub ilus miljonär, mehest, naisest ja majasõb- 
rast, kes viimases vaatuses ikka kas üksteist mõistma 
hakkasid või meeletult püstoleid paugutasid. Need filmid 
meeldisid Heleenele peaaegu eranditult; Aleksander 
magas need lihtsalt maha, vahel koguni nii raskesti uinu- 
des, et naine teda üksikute jagude lõppedes äratama 
pidi. 

Ja see loomult mugav ning oma üha suurenevast kind- 
lusetundest raske mehemürakas harjus juba varsti uue 
olukorraga, mis talle algul lausa suure rumalusena näis. 
Kodune unine rahu tundus talle puhkusena pärast pikka 
ja lõbusat buršielu. Osa neist mugavustest, mis ame- 
tissehakkamine talt röövis, pöördus ta juurde tagasi abi- 
elumehe lõpmatu muretuse kaudu. Polnud ju enam vaja 
vaevata end söögimajja minekuga, toidukaardi uurimi- 
sega, kui ta väljas sõi, või lihtsalt tarvidusega täpne 
olla, kui ta sõi kodus, vanemate juures. Ja kuna ta 
armastas kõiki häid toite ning sõi palju ja tugevasti, 
muutus ta juba mõne kuuga kõhukaks ja laiaks nagu 
edukas ärimees. 

Kuid pikkamisi (mida enam ta puhanuks sai) hakkas 
ta jälle mingit ebamäärast rahutust tundma, sedasama 
ebamäärast rahutust, mis oli juhtinud kõiki ta samme 
veel siis, kui ta oli uljast elumeest mängiv tudeng, või 
tolgi korral, kui ta Kolme Vaeva Tee vaikuses Heleenet 

piirama hakkas. Ta tabas end ikka sagedamini ja sage- 
damini oma endiste seikluste meenutamiselt. Mõned ta 
vanadest armsamatest tulid talle meelde, ta tundis 
nende järele igatsust, soovis nendega kohata ja... pisut 
lobiseda! 

Ta harjus oma seadusliku naise liigse kättesaadavu- 
sega ja hakkas Heleenet... labaseks pidama. Kunagi oli 
ta teda ihanud ja janunenud peamiselt sellepärast, et ta 
arvas teda varsti jälle kaotavat, nõnda nagu ta oli kao- 
tanud (muidugi ta enda tahtel!) kõik oma senised armu- 
kesed. Nüüd aga polnud tal enam vaja seda karta, ta võis 
teda segamatult võtta ükskõik millises olukorras. Ja 
Heleene hellitused ning õrnused kaotasid tema jaoks 
pikkamisi ning paratamatult igasuguse võlu, nõnda nagu 
kaotab oma võlu paremgi toit, mida võidakse endale 
lubada ükskõik millal ja ükskõik millisel hulgal. 

Heleene, rippudes liiga tugevasti mehe küljes, tegi 
sama vea, mille teeb enamik naisi samas olukorras. 
Vaevalt olid nad laulatatud, kui ta ei pidanud vajalikuks 
varjata Aleksandri eest oma suurimaid intiimsusi. Õhtul 
voodisse heites rõivastus ta tema juuresolekul lahti kuni 
täieliku alastiolekuni ja kõndis nõnda tihti mööda 
tuba — midagi otsides või öö vastu korraldades. Hom- 
mikuti, kui mees veel voodis pikutas, suutmata end oma 
loidusest lahti rebida, pesi ta end tema nähes. Või kui tal 
oli vaja rutata, asus ta tube koristama lihtsalt kortsunud 
öösärgis. 

Algul säärane kodusus ärritas Aleksandrit, tundus 
talle pikantsusena, mida võib endale lubada ainult süda- 
metevallutaja, kes on abielus kauni noore naisega. Ta 
püüdis Heleenet veelgi provotseerida, tagant tõugata, 
süvendades temas arvamist, et on mõttetu veel häbeneda. 
Aga mida sagedamini ta teda säärasena omas, seda kül- 
memaks ja ükskõiksemaks ta tema vastu muutus. 

See, mis jäi, oli ainult abielurahva vastastikune kohus- 
tus, ilma milleta ei suutnud Aleksander endale ühes voo- 
dis magamist kujutledagi. Kuid see paljas akt jättis ta 
hinge poolikusetunde nagu väikese pohmeluse. Ja mida 
tugevamini hakkas ta seda poolikusetunnet tajuma, seda 
selgema pilguga nägi ta iga vähegi nägusat naist või 
tüdrukut, kes juhtus ta teele. 

Kord, kui nad jälle üle hulga aja vanarahva püha- 
päevaõhtusel koosviibimisel istusid, tutvustati Heleenele 
noort, tagasihoidlikult kuid väga maitsekalt riietatud 
daami, kes astus sisse paksu sõjaväelase käele toetudes. 
«Majoriproua Hedvig Rebane,» ütles proua Link. 

Aleksander tõusis, et äsjatulnu kätt suudelda ja majo- 
rit naljatleva sõdurlikkusega tervitada. Heleene märkas 
korraga ta näo üle varju libisevat, otsekui oleks meest 
läbinud kerge, valus võpatus. Ta mõtles, et see oli vis- 
tisti mingist tervisehäirest, ja otsustas selle üle hiljem 
lähemalt järele pärida. Tal ei tulnud kogu õhtu joõksul 
kordagi mõttesse Aleksandrit ja seda lahket ning ilusat 
naist milleski kahtlustada, kuigi need liiga tihti teine- 
teise läheduses istusid ja ehkki nende silmad liiga selget 
keelt rääkisid, — muidugi neile, kes seda keelt oskasid. 
Heleene aga veel ei osanud! 

See elegantne majorikaasa oli üks Aleksandri hiljutisi 
kallimaid, kellele ta oli nüüdki vahel mõelnud, temaga 
kohata ihaldanud. Kohe, kui ta eeskojast tema häält kuu- 
lis, muutus ta sisemiselt väga rahutuks. Kogu õhtu pidas 
ta naist teravalt silmas, otsides kramplikult võimalust 
temaga kas või hetkelissegi intiimsesse vestlusse las- 
kuda. Sest ta tundis korraga kõigi oma viie meelega, 
et säärast õnnelikku võimalust ei tohi tõesti niisama 
tühjalt mööda lasta, seda enam, et need nii hirmus harva 
esinevad... 

Kui major kellegagi malet mängima läks ja proua 
silmapilguks üksi jäi, astus ta tema juurde, palus luba 
istuda ja küsis hästi valju häälega, kuidas ta tervis on ja 
kuidas ta tütrekene elab. Kohe hakkasid nad lapsest rää- 
kima, naerdes kõlavalt selle naiivsuste ja naljakeste üle. 
Nähes aga, et keegi neid enam tähele ei pane, sosistas 
Aleksander kiiresti: 

«Hedvig, kallis, kas ma võiksin sinuga veel kunagi 
kokku saada...? Ütle, ütle, kas ma võin sinuga veel 
kunagi kokku saada?» 

Majoriproua langetas oma looritatud pilgu, vaatas 
aga kohe jälle üles. 

«Milleks?» küsis ta vaikselt. 

Aleksander ütles üha enam erutudes: 

«Mul... mul... oleks sulle... midagi rääkida!» 

«Kas sa ei võiks seda «midagi» vahest juba siin ära 
rääkida?» lausus naine ja naeratas äkki, varjamata agä 
samal ajal silmis välgatavat viha. 

Ja Aleksander sosistas, tundes endas sama tugevat ja 
sama meeleheitlikku iha, nagu ta oli tundnud alles mõni 
kuu tagasi Heleenegi vastu: 

«Ei... see on võimatu... täiesti võimatu... Sest siin 
võidaks meid ju tähele panna... kuulata... Ja see rää- 
kimine oleks... hoopis... hoopis pikem...» 

Naine mõtles, niisutas väljakutsuvalt helepunaseid 
huuli, — Aleksander oli ta hüljanud ühegi hoiatuseta ja 
ta armukadetses teda ikka veel. Kuid teda ennastki haa- 
ras äkki iha katkenud vahekorda uuesti jalule seada. Ja 
vaadates jälle maha, vastas ta rutates, vaevalt hinge- 
õhuga: 

«Tule... noh... sa ju tead, millal... kui see sul nüüd 
veel võimalik on... Nagu harilikult, eks ole?» 

«Jah,» ütles mees pikkamisi. Ning lisas kohe, end just 
nagu mingi süüdistuse vastu kaitstes: «Miks see mul siis 
nüüd ei peaks võimalik olema!» 

Sellest õhtust peale uuendas Aleksander oma minna- 
laskvaid eluviise, neid lõtvu ja liiderlikke eluviise, mida 
ta ise armastas põhjendada mehe kui tõelise looduse- 
kuninga vajadusega piiramatu vabaduse järele. Kuigi ta 
algul mõtles, et külastab oma endist armukest ainult 
mõningate vajalikkude seletuste andmiseks, jäi ta selle 
külge ometi sama suure kirega rippuma, nagu ta oli 
tema küljes rippunud juba kord varem. Ta käis majori 
perekonnas esmalt siis, kui mees kodus oli, juhtus sinna 
aga juba varsti ka säärasel ajal, mil lapski ühes hoid- 
jaga oli pikale jalutuskäigule läinud. Ta võimsas poksija- 
kehas ärkasid jälle ohjeldamatud ihad. Ja mida enam ta 
mõtles, et käis seal viimast korda, seda tugevamini hak- 
kas ta naise poole ihkama, kuni kõik ta mõtted olid sihi- 
tud aina sellele, kuidas oleks võimalik temaga sageda- 
mini kokku saada. 

Mõlemapoolne hirm, et petetud mees nende vahekor- 
rast kuidagi teada saab, tegi nad väga kavalaks ja väga 
ettevaatlikuks. Aleksander, rippudes kõigele vaatamata 
tugevasti oma mugava kodu küljes, ei julgenud ilmsiks- 
tulekut kujutledagi; ta arvas tundvat Heleene iseloomu 

ja teadis, et see tast kohe lahkuks. Aga siis oleks ta jäl- 
legi sattunud seisukorda, kus pole kuigi palju võimalusi 
sääraseks laisklemiseks ja muretuks, pehmeks mõnutse- 
miseks, millega ta võis nüüd täita kogu oma vaba aja. 
Ja et oma julgeolekut igati kindlustada, üüris ta kuskil 
linnaveerel, kus neid kumbagi ei tuntud, pisukese toa, 
nagu ta oli teinud omal ajal kõigi oma armukeste puhul, 
ka Heleene puhul. 

Algul kohtusid nad kolm korda nädalas, siis aga pea- 
aegu iga päev. Proua Hedvig tuli tavaliselt hiljem, 
Aleksander jõudis kohale veidi varem. Et Heleene kaht- 
lema ei hakkaks, püüdis ta jälle igal võimalikul juhul 
oma suurest töökoormast rääkida. Tal olevat viimasel 
ajal nii võimatult palju tegemist, et ei maksa imestada, 
kui ta vahel väljas lõunatab, ütles ta. Olevat korralda- 
misi siin ja olevat korraldamisi seal, ütles ta. Pealegi 
käivat isa teda veel väga harva avitamas, sest saabuv 
kevad oma rõskusega olevat vanainimese jälle haiglaseks 
teinud... ütles ta. 

Midagi paha aimamata nukrutses Heleene armasta- 
tuga kaasa ja pakkus jälle oma abi. Kuid Aleksander 
ütles, et sellest võidaks valesti aru saada, ja keeldus 
kategooriliselt. Ta katsuvat endaga kuidagi toime tulla! 
ütles ta traagilise tooniga. Aga kui koorem juba eriti 
raskeks läheb, eks ta siis palkab veel ühe abijõu, kuigi 
ta praegune sissetulek seda hästi ei lubaks... ütles ta ja 
ohkas. 

Heleene, kellele ei tulnud mõttessegi meest kahtlus- 
tada, haletses teda vahel öösigi, lamades rahulikult 
norskava labielurikkuja kõrval, ja vahtis valutavate sil- 
madega pimeduses kumava lae poole. Miski ei teinud 
teda tähelepanelikuks, isegi mitte mehe viimaste näda- 
late silmatorkav tagasihoidlikkus, — ta mõtles, et see 
kõik tuleb suurest väsimusest ja tugevamalegi tervisele 
hädaohtlikuks muutuvast töökoormast. Seda enam, et ta 
enda keha oli juba ammu taltsaks muutunud ega janu- 
nenud enam pooltki neist vapustustest, mis varem valla- 
lise armastaja põlves. — Ta nägi abielu peamõtet nüüd 
hoopis milleski muus kui ainult füüsilises andumises, — 
nimelt kodu loomises ja laste kasvatamises, keda ta 
ikka veel nii väga igatses. 

Nõnda ümbritseti teda juba varakult tolle tiheda vale- 
võrguga, milleta jõuavad oma loomuliku lõpuni ainult 
üksikud seltskonnatalade abielud. Ning kuna tal polnud 
aimugi selle päev-päevalt üha alatumaks muutuva pet- 
tuse olemasolust (ta uskus Aleksandrit endiselt nagu 
mingit kõrgemat olendit), jätkasid nad näiliselt täielikus 
üksmeeles oma seaduslikku kooselamist, — Heleene, 
kõigi oma instinktide ja ihadega normaalne naine, ja 
Aleksander, see peenutsevatest pahedest läbiimmutatud 
degenereeruv isane. — 


HELEENE UNISTAB JALLE. 
LOODUSE KUNINGA MUST PÄEV 


ALS — mõtted lastest hakkasid Heleenet külastama 
ikka sagedamini ja sagedamini. Kui ta nüüd üldse 
millestki unistas, siis ainult sellest, et ta varsti emaks 
saab. Mehe hommikul lahkudes tajus ta suurte tubade 
tühjust ja see hakkas teda paratamatult vaevama. Igavus 
kattis kõik nagu halli tolmukorraga, raske üksildusetunne 
haaras kinni ta südamest. Vahel oli paksude seintega kivi- 
majas nii vaikne, et võis kuulda närbunud lehe langemist 
palmi otsast, tasast kluksatavat vulinat veevärgitorudes. 
Ja ikka pidi ta tahes-tahtmata mõtlema, kuivõrd teist- 
sugusem oleks neis avarates ruumides siis, kui siin 
mängiksid lapsed... naeraksid ja kilkaksid, jookseksid 
ja kolistaksid ustega... 

Ta kujutles, et samasugused igatsused täidavad ka 
Aleksandri hinge, tundis end korraga selles küsimuses 
süüdi olevat ja hakkas kartma mehe poolt etteheiteid. 
Talle näis, nagu võiks ja peaks viga peituma ainult 
temas. 

Kord nuttis ta kogu öö, paludes härdalt jumalat, kel- 
lesse ta muide uskus ikka veel samasuguse lapseliku 
kiindumusega nagu vanasti. Ja siis jäi ta ootama ime 

sündimist, mis aga aina venis ja venis, põhjustades üha 
sagenevaid ahastusehetki, 

hel kevadõhtul, kui uulitsarennides juba 0sulises 
porine, lumelörtsiga segatud vesi, haaras see looduse 
enda poolt kaasa antud igatsus teda tugevamini kui 
kunagi enne. Akna all seistes vaatas ta välja tänavale, 
kus jooksis ja kilkas salk poisikesi ja tüdrukuid. Lõbusad, 
aeg-ajalt valjuks lärmiks paisuvad hääled ulatusid sel- 
gesti ta kõrvu, ja ta kuulas neid ahnelt, peaaegu hinge 
pidades. 

Aleksander oli jälle väljas, Heleene ei teadnud, kas 
vanemate pool või ametiasjus, ta oli juba hommikust 
saadik üksi. Tuba ta seljataga muutus järjest hämara- 
maks, täitus nagu suitsuga. Ta mõtles, et peaks tule süü- 
tama, kuid jättis selle siiski tegemata. 

Korraga kuulis ta kompsivaid samme mööda treppi 
üles tulevat. Veendunud, et see võib olla ainult Aleksan- 
der, pühkis ta silmad kuivaks ja tegi rõõmsa näo, kuna 
ei tahtnud näidata end murelikuna. 

Ent oodatud võtmekrigina asemel kuulis ta energilist 
helistamist, see kostis kuidagi õudsena läbi tühjade ruu- 
mide. 

Tulija oli vanahärra Link. Ta olevat teinud oma õhtust 
jalutuskäiku ja astunud mööda minnes ka siia sisse; 
väljas olevat jumalik ilm, ainult veidi rõske ta tõbiste 
kontide tarvis! seletas ta mantlikraelt veepiisku põran- 
dale raputades. Miks armas minia niiviisi pimedas toas 
istub? Kas ta poega pole jällegi kodus? — küsis äi ja 
näis tähelepanelikuks muutuvat, seda samal ajal var- 
jata püüdes. Jah, see kohtupristavi amet olevat tüütav 

üll, seda teadvat ju temataoline vana riisuja kõige pare- 
mini! Ning vaadates Heleenet oma sõbralikkude silma- 
dega, lõpetas ta viimaks tooniga, mis püüdis näida tava- 
lisena: 

«Mõtlesin, et kõnnime korraks kolmekesi Kvistentali 
luhale suurvett vaatama... Või tuled sa ehk üksi minuga 
kaasa? Rumal on nende tormi ja tungi päevadega kodus 
istuda. Pealegi pole sul veel last ega kedagi, kes sind 
kinni hoiaks.» 

Heleene, tundes jälle südames valusat pistet, ütles 
pikkamisi: 

«Jah, see'p see häda ongi, et mul last ei ole...» 

Vanahärra vaatas teda korraga imestunult kulme ker- 
gitades ja küsis viimaks: 

«Aga kas sa tahad siis nii väga last?» 

Heleene ütles kirglikult: 

«Muidugi tahan!» 

«Tähendab — sina siis ei karda, et su kehavormid' 
labaseks lähevad ja see kena korter piima ja mähkmete 
järele lõhnama hakkab?» küsis vanahärra ja vaatas 
miniat jälle uurivalt, pea viltu, otsekui oleks ta selle 
juures märganud midagi säärast, millele ta polnud seni 
osanud tähelepanu pöörata. 

«Ei! Ei karda!» hüüdis Heleene korraga ägedalt. «Ei, 
ma ei karda seda! Ja üldse need, kes nõnda arvavad, 
on... on... mingisugused moraalsed värdjad, aga mitte 
inimesed!» 

«Tjah... Aga ometi arvavad tänapäeval nõnda väga 
paljud naised...» ütles vanahärra pikkamisi. 

«Tean! Ma tean! Aga mina ei arva nõnda!» hüüdis 
Heleene ikka ägedalt, puhkes äkki nutma ja lisas läbi 
nuuksete: «Mõttetu... mõttetu ja rumal on ju niiviisi 
parasiidi moodi elada, ilma et sust kellelgi kasu oleks!» 

Vanahärra ütles hetke pärast: 

«Aga kuidas nii, Leenikene? Kuidas sinust siis mitte 
kasu ei ole? Kas sa siis sellest midagi ei pea, mis sa siin 
praegu teed ja toimetad? Veel kordagi, kui ma olen siia 
teie poole sisse vaadanud, pole ma näinud, et siin midagi 
korrast ära oleks ja sa ise käsi süles hoides istuksid. Aga 
sääranegi hool maksab juba midagi.» 

«Jah, aga lapsed! Oleks mul veel ka lapsed, keda hoida 
ja hoolitseda!» nuuksus Heleene. 

Vanahärra Link ajas enda sirgu, käänas armatuuri 
laes põlema ja astus Heleene juurde, kes oli sohvale istu- 
nud. Võttes minia käe oma pikkade, kuivade ja veidi 
külmade raugasõrmede vahele, ütles ta hella naeratu- 
sega: 

«Noh... endale sel teemal etteheiteid teha, — seda 
poleks sul praegu vaja. Aga luba endale ütelda, et sa 
oled tubli inimene. Jah, sa oled tubli inimene! Nüüdsel 
ajal ei leidu kuigi palju sinutaolisi naisi. Sest paljude 
meie tuttavate juures just nimelt last kardetaksegi. Ja 

nii imelik, kui see ka on, aga tõde jääb tõeks — need- 
samad intelligentsed mehed, kes ajalehes meie rahva- 
arvu vähenemisest karjuvad, lubavad oma naistel rahuliku 
südamega ämmamooride ja arstide-mõrtsukate juurde 
minna, et lasta ihust kõrvaldada juba selget inimese 
kontuuri omavat uut elu, sama elu, mille järele sina 
praegu nii suurt igatsust tunned. Ja ometi pole neil 
aborditegijatel endil sageli veel ain-sat-ki last!» 

«Jah, see... on õudne,» noogutas Heleene kohmetult. 

Korraga sattus vanahärra jutuhoogu. Ta istus Heleene: 
kõrvale, võttis selle käe jälle oma kõhnade sõrmede vahele: 
ja pajatas nüüd oma tähelepanekutest pika eluaja jook- 
sul, — tähelepanekutest, millest ta oli seni nähtavasti 
küll palju mõelnud, kuid seda vähem kõnelnud. Ta rää- 
kis vaestest töölisperekondadest, kes läbi häda elatavad' 
oma suurearvulist lasteperet, mõisasulastest ja kantnik- 
kudest, kelle pärijate arv ulatub sageli kümneni; tervest, 
jõulisest maanaisest, kes peab uhkuseks sünnitada 
tugevaid järeltulijaid. Aga samal ajal on haritlaskonna 
juhtivas osas peatuma jäädud nn. ühe- ja kahelapse 
süsteemi juurde. Juba varakult, kui sünnitamine ei 
kujuta naisele veel mingit hädaohtu, hakatakse oma ter- 
vist rikkuma vahetpidamatu arstide juures käimisega. 
Sageli lastakse aasta jooksul teha kaks, vahel isegi kolm 
aborti, selle asemel et üks laps ilmale tuua. Ja mis ime 
siis, kui muututakse juba kolmekümnendates eluaastates 
(mil inimene peaks tõepoolest olema kõige õitsvamas 
eas!) mingiks elavaks naistehaiguste mannekeeniks, kes 
on sunnitud enama jao oma ajast aina arstide ootetuba- 
des ja kliinikutes istuma. 

«Selge, selge, seda tehtavat ainult oma liiga väikese 
palga pärast,» ütles ta irooniliselt ja süütas kärme lii- 
gutusega paberossi. «Nii seletavad oma tegu muidugi 
asjaosalised ise. Sissetulekud olevat pisukesed, ei võimal- 
davat kuidagi kahe või kolme lapse väärikat kasvata- 
mist! Aga samad sissetulekud ei keela ometi põrmugi 
end päris ehtsa kakaduu või jaanalinnu kombel ehtida! 
Aga samad sissetulekud võimaldavad nii mõnelgi mehel 
korralikult igas kuus oma kaks-kolmkümmend krooni, 
kui mitte enam, kõrtsi viia...! Aga samad sissetulekud 
peavad lõppude lõpuks andma summad, mida arstid- 

mõrtsukad ja ämmamoorid oma töö eest, oma inglite- 
tegemise eest nõuavad! On ju, tõsi küll, ka sääraseid 
väikesepalgalisi ametnikke, kes võib-olla tõesti ei jõua 
toita enam kui üht last või ainult ennast ja naist, ja 
nende teod on meie elamistingimuste juures vabandata- 
vad. Aga advokaadid? Aga kohtunikud? Aga kõrgemad 
ohvitserid? Minupärast kas või mu enda ametivennad? 
Mis ajab siis niisuguseid seltskonnavaalasid oma ihu- 
vilja hävitama? Pealegi, kus nii mõnigi mees istub amet- 
likult nn. õigusealtari taga ja mõistab kohut hallide, 
räbalaid kandvate naiste üle, kes meeleheite sunnil on 
läinud sama teed, mida tolle seadusemehe naine tallab 
ainult oma kehalise kenaduse hoidmiseks!» Ning sama 
ootamatult, nagu ta oli seda kõnelust alustanud, sama 
ootamatult ta selle ka lõpetas: Ta tõusis, läks tagasi 
akna juurde ja ütles naeratades: «Nõndaks!» Siis neelas 
ta tugeva mahvi suitsu ja lisas kohe: «Noh, tubli! Pane 
palitu selga ja tule minuga ühes kõndima. Rasked mõtted 
sünnivad alati üksinduses... Lähme, teeme läbi linna 
väikese tiiru ja sa tunned kohe, et su süda läheb palju 
kergemaks. Kas tuled, ah?» 

Heleene arvas: 

«Tuleksin küll. Aga ma kardan, et Aleksander vahe- 
peal koju jõuab.» 

Vana ütles naerdes: 

«Ja mis siis sellestki? Las jõuab! Las tunneb kah pisut 
armukadedust ja murrab pead, kuhu või kellega ühes sa 
võisid minna.» 

Mõni minut hiljem nad väljusid. Oli vaikne õhtu, 
karge ja niiske. Uulitsarennid jooksid vulinal, katused 
tilkusid, udu ronis pikkamisi mööda kallakut mäekülge 
üles. Kõikjal hõljus juba too omapärane spetsiifiline 
lõhn, mida võib tunda ainult varakevadel, vete lagune- 
mise ajal. Sadas tihedat, kuid peenikest vihma ja neile 
juhtus vastu ainult üksikuid jalakäijaid. 

Nagu talvel ühes Aleksandriga, nõnda pöördus Heleene 
nüüdki üles Toomemäele. Nad rühkisid mööda rabeda 
jääkolakaga kaetud teerada ülikooli raamatukogu juurde 
ning läksid siis piki udust alleed tähetorni poole, mille 
madal siluett joonistus selgesti taeva tumehallile foo- 
nile. — Minutiks mäeveerul peatudes vaatasid nad 

vaikides alla linnale, mis sädeles nende ees lugematute 
tulede rõõmsas virvenduses. Kirikute teravatipulised tor- 
nid näitasid taeva poole nagu kivistunud hiiglasõrmed. 
Kuskil ähkis ja puhkis töötav vabrik. 

Laia tänava otsa kohal pöördusid nad jälle mäest alla, 
möödusid Grenzsteini majast, läksid tasakesi lobisedes 
kuni Rüütli hakuni ja käändusid siit paremale, seisatades 
iga suurema äri vaateakna juures, teineteise võidu väija- 
pandud kaupade hindu arvustades. Suure! Turul peatusid 
nad jälle, et jälgida veidi aega hilist tänavaliikumist, mis 
oli siin kõige nobedam. Kell lõi alles pool kaheksa, kui 
nad juba Heleene korteri juurde tagasi jõudsid. Vana- 
härra soovis südamlikult head õhtut ja lahkus teeseldud 
vilkusega, nooruslikult keppi keerutades. 

Aleksander polnud ikka veel tulnud. Ja teda oodates, 
seljaga vastu soemüüri istudes, mõtles Heleene jälle 
lastest. Imeselgesti meenusid talle vana mehe hukka- 
mõistvad sõnad moodsate naiste kohta; ta ei suutnud 
seda kõike, mis ta oli kuulnud, kuidagi uskuda. Ja kuna 
ta kujutles end ikka emana, uinus ta äkki uimastavast 
soojusest, mis ronis pikkamisi läbi ta rõskete riiete ning 
täitis kogu keha magusa mugavustundega. 

Kui ta ärkas, oli ilm juba täiesti pime. Ta kuulis ees- 
kojas samme, mõtles, et ometi viimaks on Aleksander 
tulnud, ja keeras elektri põlema. Loiult ja pisut taarudes 
astus mees sisse, teeseldes tänagi tööst tingitud ääretut 
väsimust ning tülpimust. Major oli mõneks päevaks ära 
sõitnud, Hedvig lapse oma ema juurde viinud ja hoid- 
jale vaba päeva andnud; nad olid kogu õhtu ühes veet- 
nud. Küllastunud armukese õrnustest, tundis ta vastikust 
oma seadusliku naise vastu. Jälle midagi ametialastest 
raskustest valetades hakkas ta viimaks isegi oma sõnu 
uskuma, sai korraga ilma ühegi põhjuseta vihaseks ja 
ütles inetult pakse huuli matsutades, et praad olevat 
liiga soolane, tee lahja ja külm ning sai vähemalt seitse 
päeva vana! — Ometi polnud ta sõnades kübetki tõtt. 
Ning kuna ta ise seda kogu aeg teadis, muutus ta veelgi 
närvilisemaks, karjudes korraga üle laua, et ta ei võivat 
ennast ometi lõhki tõmmata või surnuks joosta ainuüksi 
selleks, et kugistada õhtul 'kõlbmatuid sööke, mis ei 
maitsvat kindlasti v-viimasele m-mat-si-le-gi! 

Heleene, ühendades selle ootamatu riiakuse oma kujut- 
letava viljatusega, nuttis vaikselt, mehe eest pisaraid 
varjata püüdes. Ent Aleksander märkas neid siiski ja hüü- 
dis, et just kõige vähem meeldivat talle söögilauas vesi- 
sed silmad! Või tahetakse ta isu täna lõplikult rikkuda? 
Jah? Ta söövat nähtavasti liiga palju? Jah? Säärasel 
puhul võivat ta muidugi kohe jätta! Jah! Ja ta tõusis too- 
liga kolistades oma kohalt ning läks magamistuppa, et 
uwimasena voodisse vajuda ja kohe uinuda. 

Heleene ei maganud kogu öö. Vaevalt hingata julge- 
des tõusis ta ettevaatlikult istukile ja vaatas mehe poole. 
Aleksander lamas ta kõrval raskena ja liikumatuna, suu 
veidi avatud, huuled tursunud, nagu põletikulised. Ta 
mõtles endamisi, et ta on sellele vaesele tööst koormatud 
inimesele tõesti suureks mureks ja kannatustevalmis- 
tajaks... Ning ühendades hommikulgi veel mehe 
tusast tuju lasteprobleemiga, ei suutnud ta end kohvi- 
lauas kuidagi tagasi hoida, purskas meeleheitlikult 
nee ja lausus läbi nuuksete, mis vapustasid kogu 

eha: 

«Armas, ma ei ole ju milleski süüdi... ma ei ole ju 
milleski süüdi!» 

«Aga ma pole sind süüdistanudki,» ütles mees, pisut 
kohmetu õhtuste tooruste pärast. «Sa ära pane ometi iga 
mu tuju tähele, — vahel olen ma tõesti pisut liiga üle- 
pingutatud ja närviline... Ära nüüd ometi nuta, palun 
sind... kiisu!» (Selle labase sõnakesega oli ta hellita- 
nud seni peaaegu kõiki oma armukesi.) 

Heleene ütles: 

«Ah, mis sa must trööstid, armas... ära näe vaevagi! 
Ma tean ju küll, mis ma väärt olen ja mida ma mitte 
väärt ei ole!» 

Aleksander kordas närviliselt: 

«Ära nuta, kuuled sa! Ä-ra nu-ta!» 

Ja Heleene hüüdis korraga hüsteeriliselt, nõjatades 
küünarnukid lauale ja lastes pisaratel voolata: 

«Aga... aga... miks me ometi... last ei saa?!» 

See hüüatus üllatas Aleksandrit nii, et ta kahvli 
lauale pillas. Vaadates naist imestusest suurte silmadega, 
kordas ta viivitades, sõnahaaval: 

«Miks... me... last... ei... saa?!» 

«Jah,» ütles Heleene, «me oleme juba ligi aasta otsa 
paaris... aga... ikka pole mul... veel midagi.» 

Mees pahvatas naerma. Ta lausa möirgas, norsatas, 
viskas pea kuklasse ja hirnus nagu hobune. Ta põsed 
olid pooleni näritud suutäiest pungil ja käed kõri juurde 
tõstetud, nagu kipuks tal hing rindu kinni jääma. Ei, 
jumala eest, see oli juba liiga suur naiivsus, et peale 
seda veel tõsiseks jääda! Kindlasti jutustab ta sellest 
Hedvigilegi, nad saavad sellest nalja ja naeru mitmeks 
päevaks! mõtles ta peaaegu poisikeseliku lõbususega. Ja 
kuna ta ikka veel naeris, nägu lõhkemiseni verd täis, 
ütles ta ähkides ning kogeldes: 

«Aga, mu armas... nii peab see ju olemagi... nii 
peab see ju olemagi! Küll... see lapski viimaks... omal 
ajal... tuleb! Hahhahaa! Omal ajal, jah!» 

Heleene, hingepõhjani üllatatud mehe üleolevast nae- 
rust, mõtles endamisi, et ta ei tea ju tõesti niisugustest 
asjadest veel kuigi palju. Ta punastas kõrvuni, tõusis 
kähku ja jooksis kööki, tehes näo, nagu oleks ta midagi 
unustanud. 

Nõnda möödus veel paar kuud. Aprill. Mai. Jah, juba 
oli käes juunigi. Ilusad sumedad õhtud ja ööd järgnesid 
päikeseküllastele päevadele. Toomeõite uimastav lõhn 
tungis sisse läbi avatud akende. Seda suurte sõõmudega 
hingates tabas Heleene end üha sagedamini unistustelt, 
mis viisid ta kaugesse sünnikohta, kus on kindlasti palju 
avaram ja vabam kui siin. Ta unenäod olid täis pilte 
merest ja selle heledast liivarannast. 

Aleksander sattus üha tugevamini patuse majorikaasa 
mõju alla. Kaval ja kaunis naine sidus laisa, oma liig- 
sete rasvade all ägiseva mehe enda külge katkematute 
sidemetega. Tüdimust ja ükskõiksust teeseldes äratas ta 
temas tolle piinava, rahutukstegeva kiivusetunde, mida 
võib õigusega nimetada armastuse emaks. Ja mida hil- 
jem ning harvemini ta sellesse varjulisse agulitoakesse 
ilmus, seda suurema ahastusega Aleksander teda ootas, 
lai nägu meeleheitlikult vastu higist aknaklaasi surutud, 
silmad ärapöördumatult väikese maja ümber laiuvasse 
pimedusse puuritud. 

Talvel oli Aleksander Heleenele sagedasti rääkinud eel- 
olevast suvest ja puhkuselesõidust selle kodulinna. Kuna 

aga Hedvig Tartusse jäi, loobus temagi oma esialgsest 
kavatsusest. Kui naine talle seda jälle kord meelde tule- 
tas, vastas ta pahuralt õlgu kehitades: 

«Ju see sõidab, kellel midagi teha pole. Minule annab 
mu amet küllalt tööd.» 

«Aga jõuad siis sinagi kogu maailma tööd lõpetada,» 
ütles Heleene. «Vähemalt paar nädalat peaksid sa kind- 
lasti puhkama.» 

«Paljugi, mis peaksin! Oks asi on see, mis ma peak- 
sin, teine asi — mis ma endale lubada võin. Muuseas — 
kas ma olen sind milleski keelanud? Võiksid sõita kas 
või juba täna,» lausus mees solvunut teeseldes. 

Juuni keskpaiku märkas Heleene korraga oma tervise 
ootamatut halvenemist. Söögiisu kadus; öösi vaevas teda 
unetus; tihti hakkas süda ilma vähemagi näilise põhju- 
seta pööritama. Ta tundis, et võib ärrituda igast tühi- 
asjast ja et sagedased närvilised meeleolud muudavad ta 
vahel lausa norijaks. Siis hakkasid teda kõigele lisaks 
vaevama imelikud väsimushood, nõnda et ta oli mõnel 
puhul sunnitud katkestama parajasti käsil oleva töö ja 
voodisse heitma. Kui ta ühel hommikul peeglisse vaatas, 
nägi ta kohkudes, et ta põsed olid kattunud pruunikate 
ja mis polnud siiski ei päevitus ega ka tedre- 
tähed. 

Kellelegi oma hädast sõnakestki lausumata kannatas ta 
vaikides; ta mõtles, et tal oleks patt kaevata ja nutta, 
samal ajal kui vaene Aleksander on sunnitud loobuma 
isegi hädavajalikust suvepuhkusest. 

Ta otsustas end tööle sundida, langegu ta kas või sur- 
nult maha, ja alles siis, kui ta kord tõesti nõrkuse pärast 
kokku varises, võttis ta nõuks arsti külastada, — salaja, 
mehe teadmata. 

Kogenud vana eriteadlane kuulas teda tähelepaneli- 
kult. Aeg-ajalt noogutades ja mõtlikult silmi kissitades 
esitas ta küsimusi, mis panid Heleenet oma märkitaba- 
vusega imestama. Ja lõpuks päris ta tasakesi: 

«Mõnda aega pole te enam vist ka mensise tunde- 
märke märganud? Kas pole nõnda?» 

Häbi pärast punastades vastas Heleene: 

«Jah, see on küll nii.» 

«Võib-olla te ehk mäletate, millal see teil viimast 

korda oli?» küsis arst jälle hetke pärast, naeratades kor- 
raga oma lopsakatest hallidest vurrudest varjatud veidi 
suure suuga. 

Heleene mõtles; viimaks ütles ta aralt: 

«Ma ei tea... Aga see oli vist... üsna ammu.» 

Ning kuna ta jäi põksuva südamega otsust ootama, 
lausus arst flegmaatiliselt, pilk läbi akna välja suunatud: 

«Vahest te ehk võtaksite enda riidest lahti ja heidak- 
site kušetile. Ma pean teid siiski lähemalt järele kat- 
suma.» Ta kobas oma pikkade, kuidagi helladena näivate 
sõrmedega mööda häbi pärast hingeldava naise paljast 
ihu, tõusis siis ja pöördus jälle akna poole. Ning otsekui 
millestki väga tavalisest ja igapäevasest rääkides, lau- 
sus ta pikkamisi: «Pole midagi erilist, proua Link. Te 
olete nimelt rase.» 

«Ra-se!» kordas Heleene, tundes samal hetkel, kuidas. 
kogu ta keha lausa võpatas suurest sisemisest rõõmust. 
«Rase?» 

Arst vajus jälle oma sügavasse tugitooli ja palus. 
Heleenet ükskõikse käeviipega istet võtta. Ta noogutas. 
asjalikult. 

«Jah. Ja see kestab juba vähemalt neljandat kuud. 
Peaksite tänasest peale... suurematest kehalistest pin- 
gutustest loobuma. Teil on ju teenija, eks ole?» 

«Ei,» ütles Heleene väriseva häälega. «Ma talitan ise.» 

«Noh, siis võtke seda arvesse, et peate vähemalt ette- 
vaatlik olema,» soovitas arst. 

Nagu mingi ekstaasi uimastava mõju all viibides rut- 
tas Heleene kohe koju. Korraga oli kogu maailm hoopis. 
teiseks muutunud — oli tõepoolest kevad, oo-jaa, kevad, 
kevad, ja ta... märkas seda! Üle tänavate kandis tuul 
sirelite lõhna. Kevad ja sirelilõhn tungis igasse ta 
kehakoesse, täitis ta nimetu õnnetundega, pani temas 
midagi nagu helisema, laulma, hõiskama ... Talle näis, 
nagu oleks ta äkki vabanenud suurest murest, mis seni 
musta varjuna ta elul oli lamanud. Ta ei teadnud, kas ta 
peaks suure rõõmu pärast nutma või naerma; meelsasti 
oleks ta kõnetanud kõiki vastutulijaid, et neile oma 
õnnest rääkida. Kui ta veidi hiljem koju jõudis, oli ta esi- 
meseks mureks kantseleisse joosta, et meest kõrvale kut- 
suda ja temalegi ootamatut rõõmusõnumit kuulutada. 

Kuid Aleksander oli jälle kuhugi läinud. Sekretär istus 
tüdimusest halli näoga laua taga ja sirvis pabereid; ta ei 
suutvat nendega enam üksi hakkama saada, kurat 
võtaks! pahvatas ta äkki vihaselt. Juba ammu panid teda 
imestama peremehe liiga sagedased ja kestvad äraolekud. 
Töö kippus laiali valguma. Paremagi tahtmise juures oli 
võimatu kõike korras hoida. Kuna ta oli juba mitmel 
puhul mõelnud teenistusest tagasiastumisele, ei püüd- 
nudki ta nüüd oma pahameelt varjata. 

«Ma ei tea, kuhu ta kadus!» rääkis ta üha enam ärri- 
tudes. «Ma olin sunnitud isegi ühe väljakuulutatud 
müügiasja homseni edasi lükkama. Nii see ka ei kõlba!» 

Heleene, haletsedes üleliia tööga koormatud meest, 
tähendas haavunult: 

«Jah, ma tean, et tal on palju muresid.» 

Map ei vastanud enam midagi, välgutas vaid 
silmi. 

Ja Heleene pöördus ikka rõõmsalt tagasi saali ning 
sealt kööki, et alustada lõuna valmistamist. 

Aleksander tuli koju (nagu nüüd tavaliselt) pisut enne 
kella kümmet. Ta olevat teatavate suuremate asjade 
pärast oma vanemate ametivendade juures käinud, et 
neilt nõu küsida. Kogu aja olevat nad kaalunud ja aru- 
tanud, — ta käsi olevat praegugi nõrk märkuste tegemi- 
sest, ja küsitav olevat veel seegi, kas tal ei tule juba 
homme tagasi minna, et jälle sama väsitavat kalkulat- 
sioonidetegemist alustada. 

Aina oma suurele uudisele mõeldes ütles Heleene 
kaastundlikult: 

«Vaesekene! Tead, missuguse heameelega ma osa sinu 
tegevusest oma õlgadele võtaksin!» 

Aleksander, kelle silmade ette tõusis viivuks Hedvigi 
vormikas keha, püüdis naeratust varjata. Naise sõnad 
tekitasid temas varjatud uhkusetunde oma kavaluse ja 
varjamisoskuse üle. Ta muutus jälle lõbusamaks. Aga 
kui Heleene tähendas, et ta võiks ju mõneski asjas pöör- 
duda oma isa poole, kes talle kindlasti abi ei keelaks, sai 
ta äkki vihaseks. Ning ta tormas magama sama jutuga, 
nagu nüüd tavaliselt: «Inimene — praad on ju soo-la-ne! 
Rüüpa, maiguta, — see pole üldse tee, see on ainult 
mõ-ru ve-si! Saa ometi kord aru, palun sind: niisugust 

saia ära üldse kunagi lauale too, parem saada see müür- 
Seppadele... seina tegemiseks...! Jah!» Ta olevat val- 
mis leppima ei tea mihukeste raskustega, kui teda ainult 
korralikult toidetakse... hüüdis ta veel teki alt, pööras 
selja ja uinus peaaegu silmapilkselt. 

Kui nad hommikul leplikkudena ja sõbralikkudena kõr- 
vuti lamasid, ei suutnud Heleene enam kuidagi oma sala- 
dust varjata. Mehe kätt võttes ja seda õrnalt silitades 
ütles ta: 

«Vaata, armas, nüüd on see siiski ometi nii kau- 


ks» 

Aleksander, taipamata ta sõnade mõtet, ja hellaks teh- 
tud halvast südametunnistusest, küsis miskipärast 
punastades: 

«Mis asi on nüüd nii kaugel?» 

Heleene ütles häbelikult: 

«Noh... see asi, et me saamegi varsti... lapse...» 

Aleksander tõusis kärmesti istukile. Korraga näis talle, 
nagu oleks tema ellu tulnud midagi vastikut ja taluma- 
tut, ta vaimusilma ette kerkis viimaseid kuid kõndiva 
raseda naise vormitu, inetult suureks paisunud kogu. 
Hetkeks haaras teda tugev tülgastusetunne. Aga et Hed- 
vigil polnud enam võimalik nii sagedasti nagu seni koh- 
tamisele ilmuda, pidi ta ometi Heleene vastu leplikuks 
muutuma. Ning äkki mõtles ta hoopiski asjalikult, et 
peab nüüd mitu kuud paastuma, kui ta ei taha jälle 
nende «kolme graatsia» juurde minna, keda ta oli 
möödunud sügisel külastanud. Ta oli juba praegu 
kindel, et ta ei suuda rahulduda ainult nende harvade 
silmapilkudega, mida võis talle pakkuda ta tujukas 
armuke. 

Kõigest sellest kiiresti-kiiresti mõtteid mõlgutades 
küsis ta veelgi kikimale tõustes: 

«Kas sa oled sellest juba kellelegi rääkinud?» 

Heleene raputas pead: 

«Ei. Ainult arst, kes mulle seda ütles, ja sina. Teie 
olete ainukesed, kes... teavad.» 

Aleksander küsis edasi: 

«Sul pole siin linnas vist ühtegi tuttavat ämmaeman- 
dat?» 

Heleene vastas naeratades: 

«Ei. Ja mitte üksi siin, vaid... üldse mitte kuskil.» 

«Aga nii ei või see ju jääda,» lausus Aleksander 
vähese vaikimise järel. i 

«Jah,» noogutas Heleene, muutudes korraga tähtsaks 
ja väga tõsiseks. «Seda ütles doktorgi. Ta soovitas mulle 

ohe teenija palgata.» 

Mees kergitas kulme. 

«Teenija? Nii, nii...?> 

«Jah,» noogutas naine jälle. «Sest muidu võivat ja ää 
veel hädagi saada. Aga ma arvan, et me pole sell 
liiga rikkad, et ise laiselda ja võõraid inimesi majas 
pidada.» 

Aleksander hakkas juba närviliseks muutuma ja ütles 
pikkamisi: 

«Sa ei mõista mind, mu armas. Küsimus ei seisa mitte 
teenijas? vaid ämmaemandas, kes selle... kaotaks. Saad 
sa aru? Oleks ju mõttetu hakata lapsi sünnitama... 
juba nii vara. Teised naeraksid meid lihtsalt välja, kui 
nad seda kuuleksid või märkaksid. Mul on igatahes üks 
tuttav arst-günekoloog — minu otsekohene kaasvilistlane, 
kellele ma võiksin sinu asja rääkida... Mis oleks, kui 
me teda juba täna külastaksime?» 

Heleenel oli tunne, nagu oleks ta sisemus jääks tardu- 
nud. Terava selgusega meenusid talle korraga vanahärra 
Lingi sõnad, kui see sohval ta kõrval istus ja tema kätt 
oma peos hoidis. Mingi koletu külmus puges kätesse, 
jalgadesse, südamesse, kogu kehasse. Ta tundis, et ta 
kahvatab ja punastab kordamööda. Kuid ta ei suutnud 
siiski oma kõrvu uskuda ning küsis kõlatult: 

«Mis sa sellega mõtled?» 

«Vabanda... mis ma sellega mõtlen?» kordas mees 
pahuralt. «Oled sa ka tõesti naiivne, jumal sind hoiaks! 
da tahad veel... abielunaine olla! Ma ju ütlesin, et on 
totrus juba esimesel abieluaastal lapsi ilmale kanda. 
Tuleb lihtsalt abort teha ja... muud midagi.» 

Heleene, nihkudes tast pikkamisi kaugemale, hüüdis 
korraga kõrge, peaaegu katkeva häälega: 

«Aleksander! Mu jumal — Aleksander!» 

«Noh, mis on?» küsis mees ja muutus veelgi vihase- 
maks. «Ei taha sa seda, ah? Ei taha? L-lollike, — vaat, 
kes sa oled... võta heaks või pane pahaks, et ma sulle 

seda ütlen! On tarvis ometi kord mõistus pähe võtta, aga 
mitte... rumalusi mõtelda!» 

Heleene heitis pea järsku kuklasse ja ütles kindlalt: 

«Ma ei tee seda... !» 

«Sa... ei... tee... seda?» kordas Aleksander jälle. 
«Nii, nii...! Nojah, seda võib ju sinutaolisest uskuda, 
seal pole midagi imestada!» 

Veidi aega lamasid nad sõnalausumata kõrvuti. 
Heleene oleks meelsasti nutma puhkenud, kui ta hinge 
poleks täitnud säärane tülgastus enda kõrval lamava 
mehe vastu. Talle näis, nagu oleks see teda valusasti 
löönud, määrinud, tooreste sõnadega teotanud, tema 
kõige pühamad tunded jalge alla tallanud. Ta pea hak- 
kas pööritama, muutus uimaseks. Ning ajades end ras- 
kelt, peaaegu kehalist vaeva taludes püsti, ütles ta kõike- 
matva vihaga, mida ta tundis esmakordselt elus: 

«Sa oled elajas...! Seda poleks ma sinust küll iialgi 
uskunud! Mu jumal, missugune õudne elajas sa oled!» 

Mees hüüdis sisemiselt raevutsedes: 

«Soo! Ja mis sa minult siis õieti nõuad? Kas vahest 
seda, et ma laseksin sind oma majas juba esimesest sil- 
mapilgust peale lastekasvatuse avada? Hahahaa! Iga- 
tahes väga idealistlik arusaamine inimese elu otstarbest, 
peab ütlema!» 

«Oma majas...?» kordas Heleene ja vaatas meest 
pika, nagu samm-sammult kõike mõistma hakkava pil- 
guga. 

«Noh... ära kohe jälle sõnast kinni haara!» hüüdis 
Aleksander, ja kuna äsjane viha temast pikkamisi lah- 
kuma hakkas, püüdis ta oma mõtteid vähemalt millegagi 
põhjendada. Ta maalis Heleene silmade ette kogu vilet- 
suse ja erutuse, mis asuks majja ühes oodatava lapsega. 
Neil poleks rahu enam ei ööl ega päeval, nad peaksid 
jooksma ja talitama nagu viimased ammed, niihästi 
naine ise kui ka tema, Aleksander. Väike laps, see olevat 
ju üldse vastikuim olend terves maailmas, püüdis ta nal- 
jatada. Mõne aasta pärast, kui algavad igasugused 
hädad ja haigused, võivat nad endid arstide treppe tal- 
lates kas või nahast välja joosta! Ning ta hakkas enda- 
legi märkamatult lähenema naisele omaenda mõõdu- 
puuga, lisades kõige lõpuks: «Ja kujuta ette seda kasi- 

nust ja kainustki, mis nüüdsest ajast peale peaks meie 
vahele asuma. Me elaksime kõrvuti nagu kaks võõrast, 
kes ei tohi teineteisele... pisut sõbralikumate mõtetega 
läheneda... Sa ju mõistad mind, kallis, eks ole? Aga 
kogu meie elu on veel ees! Me oleme veel noored ja elu- 
jõulised, kes keelab meil siis ütleme aasta viie või kuue 
m lapsi saamast? Sa ju mõistad mind, kallis, eks 
ole?» 

Kuid Heleene vastas, haaratud veelgi suuremast tül- 
gastusest: 

«Mitte midagi ma ei mõista! Ainult seda, et sa tõesti 
elajas oled!» Siis vapustas teda kramplik nutuhoog ja ta 
kordas üha katkelisemaks muutuva häälega: «Elajas... 
elajas! Jumal küll, mihuke elajas!» 

Samal päeval sai ta tädi Clothildelt kirja, milles see 
palus teda ahastusest nõretavate sõnadega vähemalt 
paariks päevaks endale külla. Ta teadis kohe, et ta läheb. 
Ning järgmisel õhtul viiski ähkiv rong ta tagasi kodu- 
linna, kus ta arvas end paranevat sellest esimesest suu- 
rest pettumusest. 


ELUMEHELE JUHTUB ÕNNETUS 


(Semi-bos või semi-caper) 


leksander, kuulnud naise kavatsusest tädidele külla 
sõita, laskis välja paista, nagu ei meeldiks see kavat- 
sus talle põrmugi. Ta tegi uduseid ja hädaldavaid 
märkusi raskustest, mis teda ootavad, rääkis jälle oma 
suurest töökoormast, ohkas ja ütles, et noh, olgu, lõpuks 
möödub ka see lahusolek — nädal, ja Heleene jõuab 
jälle tagasi koju! Kuid tõeliselt rõõmustas ta väga naise 
lahkumise üle. Sest ta teadis ju hästi: Heleene kodunt 
lahkumine avab talle palju soodsamad võimalused Hedvi- 
giga kohtumas käimiseks, kui need olid praegu. Ning 
kuna ta oli jälle tolles üleskruvitud, vintsutatud seisukor- 
ras, nagu läinudki kevadsuvel, mil ta rakendas tegevusse 
kogu oma kavaluse ja oskuse oma praeguse seadusliku 
naise võitmiseks, mõtles ta ainult ühest, — oma uute elu- 
mehe-plaanide teostamisest, plaanide, mis muutusid ta 
enda meelest otsekui osaks tema igapäevasest elust. 
Tal polnud kannatust oodata isegi nii kaua, kuni rong 
ära sõidab. Öeldes, et tal olevat üheks lähemail päevil 
toimuvaks suuremaks oksjoniks veel mõningaid etteval- 

mistusi teha, lahkus ta kohe perroonilt. Ta jõi jaamares- 
toranis leti ees püsti seistes pudeli õlut, ostis kiiresti paki 
paberosse ja istus autosse, mis sõidutas ta mõne minu- 
tiga üsna vaksali läheduses asuva kohtumiskoha juurde. 

Armsamat oodates käis ta närviliselt mööda tasakesi 
nagisevat põrandat edasi-tagasi. Ta suitsetas palju ja 
tal oli tunne, et kui ta iga hetk kardinate vahelt välja 
vahib, jõuab Hedvig kiiremini pärale. Kui siis viimaks 
ometi kergete sammude vaevaltkuuldav kahin mööda lii- 
vast aiateed uksele lähenes, jooksis ta oodatavale juba 
eeskotta vastu, et oma meeldivat uudist võimalikult 
rutem teatada. 

«Arva, kallim, mis täna juhtus!» ütles ta, avitades 
naist lahtirõivastumisel. 

«Aga millest võin mina seda arvata?» teeskles Hedvig 
ükskõiksust. 

Aleksander kohmetus, kuid püüdis seda varjata. 

«Eks proovi, proovi vähemalt! Noh! Proovi!» 

Ent selle asemel, et temaga kaasa naljatada, vastas 
naine halvakspanevalt õlgu kehitades: 

«Ära ole ometi laps! Kui sul midagi rääkida on, siis 
räägi, kui sul aga midagi rääkida ei ole — istugem nii- 
sama. Mul pole vähematki huvi su alpuste vastu.» 

Aleksander ütles kohe tusanedes: 

«Aga kallim, miks sa täna nõnda tujutsed? Mõtle 
ainult, kuidas ma sind siin... ootasin...! Millise igat- 
susega...! Sina tuled aga ja valad mu korraga üle nagu 
jääkülma veega... !» 

Naine kehitas jälle õlgu. 

«Ootasid?» ütles ta ja krimpsutas vaevaltmärgatavalt 
oma ilusaid, pisut liiga punaseks värvitud huuli. «Mil- 
leks sa mulle seda nii demonstratiivselt räägid? Pea 
meeles, et ma pole sind kunagi tulla palunud... küll aga 
sina mind. Ja ma ei tunneks kuuma ega külma, kui sa 
mind ühel heal päeval siin enam ei ootaks. Nagu sa tea- 
tavasti kord juba tegid. Tänagi mõtlesin, kuhu see kõik 
küll kord välja viib? Peame need lollused nähtavasti 
jätma...» 

Aleksander hüüdis kirglikult: 

«Kallim, kal-lim — ainult mitte seda!» 

Naine ütles: 

«Soo? Mitte seda? Aga palun, mida siis? Kui mu mees 
kord meie vahekorrast teada saab ja mind enam vastu ei 
võta — kuhu ma pean minema? Ega viimati sulle ja su 
naisele ümmardajaks, ah?» 

«Ta ei saa ju sellest teada,» arvas Aleksander, 
manades näole kurva ilme. «Jah, kind-las-ti ei saa ta sel- 
lest mitte kunagi teada... Meid pole ju nähtud... Sa 
tuled ainult harva kino ajal... ta mõtleb, et sa seal istud 
ja filmi vaatad... Ma palun... ma palun sind... ära 
räägi mulle lõpetamisest... vähemalt mitte nüüd veel!» 

Ja ta sosistas ükskõiksust teesklevale sõbratarile 
kõrvu sama kuumi sõnu nagu alles mõni kuu tagasi 
Heleenele, kinnitades aina uuesti ning uuesti, et ta ei saa 
üldse enam ilma selle armastuseta elada. Ta läks niivõrd 
hoogu, et ta silmad pisaraid täis valgusid. Ta suudles 
naise sõrmi, kummardus ta põlvede kohale, surus oma 
nuuksetest võppuva paksu pea vastu tema suuri rindu, 
silitas väriseva käega üle äsjalokitud kõrbelõhnaliste 
juuste, mis puudutasid ta kaela ja põski. Ta lühikesed, 
paksus rasvakorras magavad lihased oleksid nagu säde- 
meid ajanud. Ja kuuldavalt oiates vandus ta pühalikult, 
et ta elu olenevat ainult ja üksi praegusest vahekorrast, 
mis andvat mõtte kogu tema tegevusele ja kõigile tema 
toimingutele. 

Naine, olles temas jälle mõneks ajaks püsivalt siduva 
kiivuspiina äratanud, muutus pikkamisi sõbralikumaks. 
Ta laskis pea mehe. õla najale, jäi nagu uniseks, oleks 
nagu nurru löönud. Siis laskis ta end haarata, sülelda, 
vallutada. Aleksandri erutus haaras ta endaga nagu 
tugev veevool kerge laastukübemekese. Kuna ta mõtles 
aina sellest, mida mees talle küll rääkida tahab (uudis- 
himu selle vastu tekkis temas juba esimesest hetkest 
peale), küsis ta pärast suurema armupuhangu möödu- 
mist: 

«Noh, nüüd aga see uudis, millega sa mind vastu võt- 
sid. Kraami see kohe välja!» 

Aleksander, poisikesena rõõmus, et kõik viimaks jälle 
heaks pöördus, ütles naerdes: 

«Arva ära!» 

Kuid Hedvig, teeseldes uuesti ükskõiksust, lausus loiult: 

«Noh, hea küll, olgu pealegi, kui sa seda nii kirglikult 

hoiad ja nii tähtsaks pead. Milleks ma ikka sinu sala- 
dustesse peaksin tungima!» 

õu naine sõitis ära. Noh, on see siis nüüd nii tühine 
asi?» 

«Sõitis ära? Aga kuhu?» küsis Hedvig varjamatu 
uudishimuga. 

Aleksander seletas rõõmsalt: 

«Ta läks tädidele külla, — vanaeitedele, tähendab. 
Nüüd, mu arm, olen ma ainult sinu päralt! Vä-he-malt 
kolm nädalat täielikku vabadust...! Ja kui ma ei eksi, 
siis peaks ju sinugi oma varsti laagrisse kolima? 
Ega sa ometi kaasa ei lähe... nagu läinud aastal?» 

Ning tema suureks rõõmuks Hedvig vastaski: 

«Noh, olgu siis minu poolt ka väike uudis: laagrisse 
sõidetakse juba tunahomme. Ja kaasa ma ei lähe.» 

Ka seda omapärast, kahekordsel abielurikkumisel põh- 
jenevat vahekorda, mis ühendas neid kaht enda arvates 
vabameelset, tegelikult aga tahtejõuetut ja pahelist ini- 
mest, võis nimetada armastuseks. Kuigi neid lähendas 
ainult kehaline kirg, rippusid nad teineteisest siiski nii- 
võrd tugevasti, et kumbki neist mõtles hirmuga päevale, 
mil nad paratamatult lõpetama peavad. Nad kahtlustasid 
teineteist vastamisi, korraldasid sagedasti kõige tavali- 
semaid armukadeduse-stseene, sattusid tülli vahel ainult 
sellepärast, et üks või teine neist uulitsal kellegagi 
juhuslikult jalutas. Kuid nad leppisid alati juba varsti, 
sest nad olid teineteisele liiga vajalikud, et tõesti kõi- 
gele kriips tõmmata ja lõplikult lahku minna. 

Naine, kes oli Aleksandrist palju vanem, kartis lahku- 
mineku põhjuseks saavat just seda talle kahjulikku aas- 
tatevahet; Aleksander aga tundis juba ammust ajast 
Hedvigi liiga sagedast sõprade vahetamise kommet ja 
oli kindel, et ta varem või hiljem ühegi kaastundeta 
minema visatakse. Ja kuna neid piitsutas nõnda tagant 
üheaegne mõru piinatunne, kiindusid nad teineteisesse 
aina tugevamini, võttes vahel ette isegi sääraseid mõtte- 
tult julgeid samme, mis neid endidki pärast imestuse 
ning hirmuga täitsid. 

Heleene ärasõit ja majori laagrisse asumine avas neile 
säärased võimalused koos olemiseks, milliseid nad poleks 
teadnud üldse kunagi oodata. Aleksander, kuuldes sek- 

retärilt ametikohustuste lohakilejäämisest, palkas korraga 

aks abijõudu; ta mõtles, et ta küllalt suur sissetulek 
peaks seda ometi lubama. Kuna ta oli alles mõni päev 
tagasi kartnud, et major naise endaga kaasa viib, asun- 
dades selle ühes lapsega kuhugi laagri lähedusse tallu, 
tundis ta enda sellegi hädaohu möödumisel ülimalt õnne- 
likuna. Ja ta mõtles küüniliselt naeru kihistades, et kui 
asi nõnda edasi läheb, võib Heleene sünnitada kas või 
kaksikud, kui ta loodab sellega ainult toime tulla, 
hahahaa! 

Kõigi nende heade kokkusattumiste tõttu kohtusid nad 
nüüd vahel isegi kaks korda päevas. Kui midagi tähtsa- 
mat ees ei olnud (mõnda oksjonit või üleskirjutamist), 
jättis ta abilised kantseleisse ja läks juba kella kümneks 
kohtamiskohale, teatades armukesele telefoni teel oma 
vabast päevast. Ta lebas suitsetades diivanil, jalg jalale 
tõstetud ja vaatas lakke. Kogu elu näis muretuna ning 
roosilisena. Tal oli jälle tunne, nagu istuks ta vannis ja 
mõnuleks vee aine soojuses. Kuigi Hedvig tuli tava- 
liselt alles kella kaheteistkümne paiku, ei nurisenud ta 
enam kunagi. Viimaste päevade jooksul oli ta naise 
armastusse mingipärast uskuma hakanud ja see usk 
andis talle lõplikult tagasi tema hästitoidetud inimese 
täieliku rahu. 

Või ta kõndis, käed taskus, ajaviiteks mööda tuba 
edasi-tagasi. Säärastel kordadel valdas teda harilikult 
pisut koomiline, oma väärtust tajuva väikekodanlase 
mania grandiosa. Äkki, ilma mingi konkreetse põhjuseta, 
hakkas ta kujutlema, et ta on väga tark ja väga andekas. 
Ta sisendas endale, et tema vanemad ametivennad kades- 
tavad teda ta suurte sissetulekute ja võrratu populaar- 
suse pärast; ükski neist pole kindlasti ülikooliharidusega, 
tema aga esitab juba varsti magistritöö. Kõndides akna 
alt ukse juurde ja ukse juurest tagasi akna alla, mõtles ta 
korraga, et Eestis on alles üksikuid õigusteaduse dokto- 
reid, nõnda et ta võiks saada esimeseks pääsukeseks 
isegi sellel alal. Iga kord, kui ta möödus suurest laeni- 
ulatuvast peeglist, heitis ta kiire pilgu oma massiivsele 
härjakorpusele, võrreldes end mingipärast Dantoniga, 
tolle prantslasest kuldsuuga. «Ka tema oli jurist, ja, 
nimelt jurist!» ütles ta kuuldavalt, nagu kellegagi vaiel- 

des. Siis peatus ta silmapilguks, vaatas oma peegelpilti 
pealaest jalatallani ja tegi korraga leiutuse, et ta on 
mehiselt ilus ja väga ihaldusväärne. («Semi-bos, semi- 
bos!» iseloomustas ta ennast ladina keeles.) Ning tundes 
end tõesti mingi mütoloogilise poolmehena-poolhärjana, 
arvas ta mõista võivat, miks nimelt on ta järele jooksnud 
nii palju tüdrukuid ja nii mõnigi juba head seisukohta 
omav abielunainegi... 

Kui Hedvig viimaks ilmus, hakkas ta endalegi märka- 
mata näitlema. Täiesti veendunud oma suures mõistuses, 
oma kauniduses ja vallutavas elumehelikkuses, püüdis ta 
endast kujutleda igast asjast üle olevat inimest, kes hak- 
kab maailma elust juba veidi tülpima. Väsinud naera- 
tusega ümber lihava suu viisakalt vabandust paludes 
läks ta kiiresti välja, et läheduses asuvast vürtspoest 
veini tuua. Enda meelest väga vaimukalt ja väga -sora- 
valt lobisedes täitis ta klaase, lõi armsamaga kokku ja 
viskas ikka nagu muuseas paar naljakest, olles kindel, et 
järgmisel hetkel saadab ta sõnu naise helisev naer. Kuna 
seda aga tavaliselt ei tulnud, muutus ta tusaseks ja tõm- 
bus kohe solvunult endasse. 

Ka oma abielurikkumise kulul püüdis ta tihti näidelda. 
Mõeldes, et tugevad kired ja tugevad kannatused kuulu- 
vad eranditult ainult geniaalsetele inimestele, hakkas ta 
ennastki millekski sääraseks pidama. Ta ütles, et see, 
mis on keelatud harilikkudele (tema seadusliku naise või 
«härra sõjamehe» taolistele) inimestele, võib olla vägagi 
hästi lubatud teistsugustele natuuridele. Ta kujutles, et 
ta on väga hoogsa temperamendiga, väga sügavate tun- 
netega, erandlikult suure ihaga, nagu leidub seda vaid 
väheste meeste juures. «Semi-caper, semi-caper!» mõtles 
ta küüniliselt ja võrdles end tihti vana ihara Zeusiga, 
kelle seiklustest jutustasid nii suurepäraselt Muinas- 
Kreeka poeedid. 

Too põhjendamatu kujutelm, et ta on kindlasti mingi 
erakordselt geniaalne inimene, sai aluseks ka nendele 
rumalustele, mida ta ise nimetas luulelise nimega — 
«julge patt». Kohata oma armastatut selles kõrvalises, 
pooltühjas majakeses, mille ainsaks elanikuks oli hoovi- 
poolses tagasopis elutsev poolpime vanamoor, näis ta 
meelest olevat liiga tavaline ja igapäevane, — niiviisi 

talitavad kõige odavamat sorti elumehed! Tema aga tah- 
tis hakkama saada millegi rohkemaga, millegagi, mis on 
sajavõrra meelierutavam ja pikantsem. 

M kui armsam jälle loiuna ta käte vahel lamas, 
ütles ta: 


«Tead sa, Hedvig, tule mulle täna õhtul võõrsile.» 

«Sinule võõrsile?» küsis Hedvig. «Aga kuidas see siis 
võimalik on?» 

«Aga mis sa selles siis võimatut näed?» hüüdis Alek- 
sander. 

Naine ütles õlgu kehitades: 

«Võimatut on selles palju.» 

«Näiteks?» 


«Noh, kui keegi su sugulastest meile äkki peale juh- 
tub! Kas või sinu isa. Mis näo me siis teeme?» 

, Aleksander võttis tema käe enda omasse, hellitas seda 
ja naeris. 

«Mis näo? Mitte mingisugust nägu!» ütles ta. «Tuled 
ilusasti õhtusöögi ajaks minu poole, nagu poleks midagi. 
hil seltsis... kogu öö... Sa ju tuled, eks ole? Kas 

uled?» . 


«Ära ole hull!» vastas Hedvig ja naeris samuti. «Nii- 
sugune samm, see on tulega mängimine... Mis sa ütlek- 
sid, kui keegi järsku helistaks ja mina sel ajal parajasti 
sinu juures oleksin!» 

Aleksander vastas: 

«Ära unusta, et mul on suur korter. Kui see keegi juh- 
tukski tulema, siis ei tarvitse ma teda ometi magamis- 
tuppa vedada.» 

«Või nõnda, — ahaa, või nõnda!» ütles naine ja kehi- 
tas jälle halvakspanevalt õlgu. «Tähendab, mina peaksin 
pimedas toas värisema, tekk üle pea, kuni härra pristav 
heledas valguses naerab ja lobiseb? Tänan väga selle 
lahkuse eest!» 

Ent too plaan oma avantüürivõimalustega meeldis 
talle tegelikult rohkem veel kui Aleksandrile endale. 
Ainult harjumuse tõttu teeskles ta vastuseisu. Ja kui 
mees teda manguva häälega paluma hakkas, andiski ta 
aegamööda järele, visates viimaks nagu mingit heategu 
tehes pealtnäha hoopiski tusase vastuse: 


283 


«Hea küll, olgu. Sina ju, kui sa midagi tahtma hakkad, 
ei anna ka surnule hauas rahu... Aga sa pead mulle 
järele sõitma.» 

Teda rõõmsalt kallistades hüüdis Aleksander: 

«Sõidan, mu arm, sõidan!» 

Sellest õhtust peale saidki nad kokku suuremalt osalt 
Aleksandri juures kodus. Naine, jättes lapse teenija 
hoolde ja rääkides midagi teatrist, kinost või kellegi 
sünnipäevast, ilmus tavaliselt juba kella kaheksa paiku; 
Aleksander ootas teda valmisseatud õhtulaua juures, 
mille kallal ta oli kõrtsist kohale kutsutud pikolo abiga 
palju vaeva näinud. Nad lobisesid muretult, jõid veini, 
naersid palju. Pärast läksid nad kohe magama, tehes 
naljatades näo, nagu oleksid nad tõepoolest mees ja 
naine. Ja Hedvig lahkus harilikult kella ühe paiku või 
veelgi hiljem, sedamööda, kuhu ta oli lubanud minna. 

Nõnda unustasid nad igasuguse ettevaatuse, viisid 
läbi iga esimese juhusliku tuju. Armastus tegi nad hoo- 
letuks ja lapsikuks; alateadlikult otsisid nad suurendatud 
erutust isegi säärastest asjadest, nagu patustamine 
samades ruumides, kus oli alles mõni päev tagasi astu- 
nud ja talitanud Aleksandri seaduslik naine. Iga märka- 
matumgi nüanss nende vahekorras näis neile väga täht- 
sana. Aleksandrile tundus iga kord, kui ta jälle midagi 
enda arvates pikantset leiutas, et see on seotud tema loo- 
mupärase elumehelikkusega, Hedvig tundis rõõmu juba 
ainult sellest, et kõik need pikantsused võimaldasid tal 
eemalviibiva võistleja kulul mõnitavat nalja heita. 

See kahe nautleja aina uusi liialdusi vajav vahekord 
oleks kestnud kindlasti aastaid, kui sellele poleks lõppu 
teinud üks sootuks juhuslik sündmus. Kord südaöö 
paiku, kui Aleksander ja Hedvig jälle, nagu nüüd hari- 
likult, Linkide magamistoas viibisid ja tasaste häältega 
oma suurtest tunnetest juttu ajasid, helistati korraga 
ukse taga. Tavaliseks sõbramehe-külaskäiguks oli aeg 
liiga hiline. Mees, mõeldes endamisi, et asi mingis kiire- 
loomulises ametialases küsimuses seisab, tõusis kähku, 
lubades võimalikult ruttu tagasi tulla. Hedvig, mähitud 
mugavalt tekisse, jäi teda ootama 

Aleksander tõmbas rutates selga pika hommikukuue 
ja süütas saalis tuled. Ta tahtis juba avada, kui ta veel 

õigel ajal järele mõtles ja läbi kinnise ukse küsida otsus- 
tas. Ja ta hüüdis valjusti ning asjalikult: 

«Kes seal on?» 

Korraga tundis ta verd soontes tarduvat, sest korido- 
rist kuuldus selge ja rõõmus vastus: 

«Mina, armsam. Tee ometi lahti, see olen mina!» 

See oli tõesti Heleene, kes seisis pimedal trepil ja 
ootas põksuva südamega ukse avamist. Kahenädalane 
eemalolek oli ta rahutuks teinud. Ta oli näinud põlde ja 
metsi, kus nad omal ajal jalutasid, kohti, kus nad päevi- 
tamas käisid. Ilusad, luulest tulvil mälestused sundisid 
teda vahetpidamata mehele mõtlema. Pikkamisi lahkus 
temast esialgne viha ja tülgastus, mis tal oli tekkinud 
selle koleda nõuande puhul; ta ütles endale, et ei tohi ju 
ometi olla nii järeleandmatu ja südametu! Ta kujutles 
ikka ja jälle, kui magus on leppimine ja kui õilis ning 
kõrge on andeksandmine... Eksida ja rumalusi rääkida 
võib ju igaüks! mõtles ta heldides. Ja juba kümnendal 
hommikul pärast päralejõudmist ütles ta, lükates enda 
ees jalutu Clothilde ratastooli: 

«Mamma, ma lähen siiski juba homme tagasi.» 

Haige kasuema, olles teadlik ta ärasõidu tõelistest 
põhjustest, vastas naeratades: 

«Mine, mu laps. Aga ära ka mind lõplikult unusta.» 

Heleene sõitis välja kohe järgmise rongiga, ainult 
paar tundi hiljem. Kogu aeg kuni Tartuni ei maganud 
ta silmatäitki, kuigi ta oli väga väsinud. Ta vahtis 
rõõmsa pilguga läbi akna välja; nägi maastikke, mis 
vagunist mööda vilksatasid; lehvitas teeveerel seisva- 
tele lastele, kes loopisid avatud akendest sisse lilli ja 
rohelisi oksakesi; kuulas hinge pidades valge suveöö 
häälitsusi põldudel ja heinamaadel, mida rong läbis. Ta 
mõtles aina ühest ja samast — Aleksander ootab teda, 
tunneb ta järele igatsust, kahetseb kõigest hingest oma 
mõtlematuid sõnu. Kui ta viimaks siiski veidiks ajaks 
tukkuma jäi, viirastus talle pilt peatsest kojujõudmisest 
ja sellest, kuidas mees talle avali kätega vastu tormab, 
et teda õrnalt sülelda. 

Seistes mõni tund hiljem pimedas koridoris ja oodates 
avamist, ta otse värises suurest ärevusest. Ta ootamatu 
tulek oli mehe täiesti rööpast välja löönud, see seisis 

nagu kivistunult teispool ust, suugi irvakil. Ning kui 
Heleene veel kord hüüdis, vastas ta midagi mõtlemata, 
otsekui tudengipõlves, mil tal polnud teatavatel juhtu- 
mitel võimalik kaasvõitlejatele ust avada: 

«Vabanda... palun... vabanda... Ma... ei saa... 
sind... praegu sisse lasta.» 

Ent olles need sõnad juba välja öelnud, ta korraga 
nagu ärkas. Ainsa hetke jooksul välgatas ta vaimusilma 
eest mööda tema seisukorra traagika kui ka sama suur 
koomika. Välkkiire ja selge mõte ütles talle, et ta on nii- 
siis oma mugava kodu purustanud, et Heleene temast 
kindlasti lahku läheb ja et ta peab jälle algama korra- 
tut poissmehe-elu. Ta seisis nagu kuskil kõrgemal kohal, 
kust talle avanes selge ülevaade tema enda seisukorrast; 
ja üle kogu keha lõdisedes tormas ta järsku koomiliselt 
pikki samme võttes magamistuppa, lühike ning jäme 
kael täis pakatavaid veresooni, et lõõtsutades sosistada: 

«Kallis... see on minu naine... see on minu naine!» 

«N-naine!» venitas Hedvig ja kargas kohe voodis 
istuli. 

Aleksander hingeldas: 

«Jah!... Tee ruttu!... Jumala eest, tee ruttu!» 

Nad olid oma ülemeelikuses seda momenti endile sage- 
dasti kujutlenud. Siis nad naersid, nüüd aga olid nutule 
lähedal. Nende käed eksisid rõivastesse, nad rabelesid 
sihitult siia-sinna; nad olid sootuks enesevalitsuse kao- 
tanud ega teadnud, mis teha või kuidas tekkinud olu- 
korrast välja pääseda. Aleksandril oli ainult üks soov: 
oleks Hedvig juba läinud! Ja kuuldes, kuidas Heleene 
närviliselt ukse käsirauda raputas, jooksis ta eest jälle 
mööda käesoleva seisukorra traagikoomika kui ka taga- 
järjed, mis tänase õhtu sündmusi kindlasti kroonivad. 

Vaevalt paari minutiga oli Hedvig riides. Teda toorelt 
enda ees tõugates juhtis Aleksander ta läbi kantselei ja 
köögi, andis talle väravavõtme ja jooksis ise kohe saali, 
et avada. Juba söögituppa kuulis ta meeletut põrutamist 
vastu ust, mis meenutas talle järsku suure trummi reso- 
neerivat mürinat. Ta arvas end rabanduse saavat, nii- 
võrd tugevasti töötas ta süda. Siis käänas ta võtme kaks 
korda lukus ringi, muutus korraga palju rahulikumaks 
ning ütles teeseldud pahameelega: 

«Jumal hoidkü... mis sulle ometi meelde tuleb, et sa 
sedasi taod!» 

Sõnagi lausumata tormas Heleene tast mööda. Alek- 
sandrile näis, nagu peaks ta teda nüüdki veel takistama. 
Ta astus talle kiiresti ette, taandus aga sama kiiresti 
kõrvale ja läks värisevate põlvedega naise kannul 
magamistuppa. 

Visates meeleheitest metsiku pilgu püherdatud voodile 
ja äraandlikult kokkumätserdatud linale, paistis Helee- 
nele kõik korraga selgeks saavat. Ta pöördus pikkamisi, 
tõstis käed näole ja istus jõuetult toolile, mis seisis öö- 
kapi ees. Ta põsed, käed, isegi kael, mis paistis silma 
mantlikrae vahelt, muutusid pikkamisi lubivalgeks. Ning 
äkki pääses ta huultelt valus, vaevaga tagasi surutud 
karjatus, mis suurtes ruumides valitsevat vaikust õudse 
teravusega lõhestas. 

Siis tõstis ta pea, vaatas mehele otse näkku ja küsis. 
hingetult: 

«Aleksander ... jumal... mis sa mulle nüüd küll tei- 
nud oled!» 

«Mina... mina...» kogeles uljas elumees, ei märga- 
nud naljakalt ripakile vajunud huultki tagasi oma 
kohale tõsta ja vaikis samal hetkel, käsi abitult kõri 
juures. 

Äkki langes Heleene pilk sukahoidjale, mis vedeles 
tualettlaual, pannalde helendades kiirgavas elektrivalgu- 
ses. Näis, nagu tajuks ta alles nüüd, mis siin mõni aeg 
tagasi toimus. Ta kargas püsti, käed jälle näole surutud, 
ja taarus magamistoast välja. Aleksander kuulis teda 
hetkeks keset saali seisatavat ja siis kohe edasi minevat. 
Ja korraga kuulutas ukse tasane nagin, et ta oli välja 
läinud. 

Järsku painajalikust hirmust haaratud, jooksis mees 
talle järele. Tõttavad sammud läksid juba mööda treppi 
alla. Ta hüüdis ootamatult kõrgeks muutunud häälega, 
nagu kukk kiredes: 

«Heleene, oota mind, He-le-e-ne-e!» 

Äkki kadus eesjooksja kuhugi nurga või hoovivärava 
taha. Näis, nagu oleks ta järsku pimedusse sulanud. 

Ja kui palju Aleksander ka ei otsinud ja ei hüüdnud, 
ei leidnud ta siiski kuskilt oma naist. 

eleene kaotas selle ootamatu hoobi tõttu täiesti pea. 

Ta polnud midagi säärast kunagi oletanud. Kui ta 
metsikult kannatades trepist alla jooksis, juhtis ta samme 
ainult üks mõte — siit võimalikult kaugemale põgeneda 
ja mitte kunagi enam siia tagasi pöörduda! 

Nagu raske ja külm kivimürakas rõhus ta hinge 
meeleheitlik otsus oma elule kindlasti lõpp teha. Ta tun- 
dis mingi koletu selgusega, et ta tulevik on purustatud, 
et tal pole enam midagi peale hakata, et maailm on tema 
tarvis igasuguse väärtuse kaotanud. 

Kui ainult mõni auto või omnibuss mööda sõidaks, 
mille rataste alla ta end võiks heita! — mõtles ta. Aga 
öised uulitsad olid kuidagi erakordselt vaiksed, kõik ta 
ümber oli tühi ja lage. Ja ta hakkas korraga meeletult 
joostes jaama poole tõttama, teadmata isegi, miks ta 
just sinna ruttab. 

Kui ta nõnda läbi kitsaste ning kõverate tänavate 
kodust eemale tormas, kuulis ta selgesti mehe metsikult 
tugevat häält, mis teda hüüdis. Ta enda nimi lõi talle 
valusasti vastu teadvust, ähvardas teda hulluks teha. 
Ta surus käed kõrvadele, et pääseda selle kuulmisest. 

Ent varsti ei ulatunud talle järele enam ainuski heli, ning 
ta tasandas sammu. * 

Korraga mõistis ta jälle hirmsa selgusega oma seisu- 
korra tõelist koledust ja lootusetust. See oli nagu kõrve- 
tav tuleleek, mis läbis silmapilkselt kogu ta keha. Ta 
tundis, et ta peaks kisendama, uulitsale langema ja 
surema; ta mõtles uuesti hirmsa selgusega enesetapmi- 
sele. Siis aga hakkas ta kõrvus kumisema mingi sõna, 
mingi korratu lause, mille tähendust ta ainult ei taiba- 
nud. Ning ta pistis jälle kõigest jõust jooksma, käed 
meeletult vastu nägu surutud, mantlihõlmad lahti jär- 
jest valjenevas suveöötuules. 

Varsti nägi ta enda ees jaama madalaid hooneid, 
pügatud põõsastest ümbritsetud platsikesi, mille keskel 
sulises armetu purskkaev, pikas reas seisvaid autosid. 
Ikka end valitseda suutmata jooksis ta mööda halle trepi- 
astmeid üles ja küsis esimeselt vastujuhtuvalt ametni- 
kult, kuhu poole rong läheb. Talle vastati, et praegu ei 
väljuvat ühtki rongi, küll aga poole tunni pärast — Tal- 
linna suunas. Kui ta kella vaatas, nägi ta, et see hakkab 
varsti üks saama. Ja ta tõttas kogu kehast värisedes eine- 
lauaruumi, vajus lähema laua taha ning puhkes valusasti 
nutma, pisaratest märg taskurätt silmadele surutud. 

Kiiresti levis arvukate ootajate seas teade naisest, kel- 
lega olevat nähtavasti midagi juhtunud. Uudishimulikud 
jalutasid temast mööda, vaatasid teda tähelepaneli- 
kult. Talle täiesti võõrad inimesed jälgisid iga tema lii- 
gutust varjamatu kõditundega, leides ta tegumoes sala- 
pärasust, mis andis väheks ajaks tööd nende sensatsiooni 
järele janunevatele närvidele. Ent Heleene ei märganud 
seda ja see oli talle ka ükskõik. Ta tõstis alles siis 
hetkeks pea, kui keegi teda tasakesi õlast puudutas ja 
temalt päris, mis tal viga on. 

See oli lihtsaid rõivaid kandev keskealine naine, kelle 
kõhn ning nukker nägu tundus talle miskipärast imeli- 
kult tuttavana. Ometi teadis ta samal ajal päris kindlasti, 
et ta pole seda inimest kunagi näinud. Ta ütles, et tal 
polevat midagi viga, — ainult veidi paha Ta tõusis ja 
tahtis kuhugi minna, oli aga niivõrd nõrk, et pidi jälle 
kohe istuma. Ning naine, nihkudes talle kaastundlikult 
lähemale, küsis talt vaikselt: 

«Võin ma teid ehk aidata, proua?» 

«Ma... jõuan isegi...» vastas ta vaevaliselt ja tegi 
jälle katset end jalule ajada. 1 

Nukra näoga naine ulatas talle vaikides käe, millest 
ta nüüd tugevasti kinni haaras. Kergelt teise najale toe- 
tudes hakkas ta kohe minema. Nad läksid einelaua- 
ruumist välja ja ta küsis jälle kelleltki, millal» läheb 
rong Valga poole. See keegi vastas õlgu kehitades, et ta 
ei teadvat; kuskilt kaugemalt aga lausuti, et rong Valga 
poole minevat vähe enne seitset. Et aega oli niisiis kül- 
lalt veel, läks ta tagasi einelauaruumi ja istus jälle endi- 
sele kohale, nihutades kübaraloori sügavale näo ette ja 
otsekui tardudes liikumatusse. 

Korraga läbis ta keha hirmuvõpatus, ta tõstis kiiresti 
pea ja nägi, et Aleksander seisis ta ees ja ütles talle 
midagi. Ta kargas sõnalausumata üles ja tahtis ära 
joosta. Kuid mees, haaranud tugevasti ta käest kinni, 
hakkas teda ukse poole juhtima, tehes endale hoolimatute 
küünarnukitõugetega teed läbi uudishimulike salga, kes 
oli silmapilkselt nende ümber kogunenud. 

Püüdes end kõigest jõust vabaks rabelda, karjus 
Heleene valjusti ning läbilõikavalt: 

«Lase mind lahti!... Sina... lurjus... lase mind 
lahti!» 

«Ära ometi lärmi tee, kuuled sa!» ütles mees ja talu- 
tas teda samm-sammult edasi. 

Ta kordas ikka veel: 

«Lase mind lahti, sina...! Lase mind lahti! Lurjus! 
Ap-pi-i!» 

Sel hetkel ilmus kuskilt kordnik, kes sulges neile tee. 
Aleksander tahtis tedagi toorelt kõrvale tõugata, pidi 
aga tugeva ametniku eest taganema. See küsis talt 
vihase häälega, hoides teda hoolimatult käsivarrest: 

«Mis see siis tähendab? Mis skandaali te siin teete, 
kodanik?» 

Aleksander vastas kähinal: 

«Palun, ärge segage... see on minu naine.» 

«Teie naine?» kordas ametnik. «See ei ütle mulle 
midagi, mu härra, kõige vähem lubab see teil teda nõnda 
kohelda!» 

Heleene kordas meeletult: 

«Lase lahti... lase lahti! La-se... lah-ti-i!» 

Surudes naise kätt toore jõuga oma tugevate sõrmede 
vahele, hakkas Aleksander mööda taskuid isikutunnistust 
otsima, mida kordnik nõudis. Uudishimulike hulgast 
kuuldus ta aadressil hurjutavaid hääli, mis ässitasid 
ametnikku veelgi otsustavamalt vahele segama. «Paša!» 
«Haaremivaht!» «Lihunik!» heideti talle nagu valusasti 
tabavaid kive. «See on ju -püsti sigadus, olgugi see 
daam selle metslooma naine!» karjus keegi, põneva 
skandaali üle ilmselt rõõmu tundes. Üks purjus üliõpi- 
lane, keda ta oli kindlasti kuskil juba kohanud, vehkis 
kätega, lõi teda ootamatult vastu põske ja kisas: «Välja- 
kutse, väljakutse, härra vilistlane, väl-ja-kut-se-e!» Ta 
tundis endale näkku juhitavat hulga vihkavaid pilke ja 
hakkas midagi pomisema, millest aga keegi aru ei saa- 
nud. Ja kui ta isikutunnistust ikka veel kätte ei leidnud, 
tegi ta katset kordnikule sosistada, et ta on kohtupris- 
tav Link, kes elavat seal ja seal ja kelle kõnetunnid ole- 
vat sel ja sel kellaajal. 

Üldine lärm summutas ta sõnad. Siis laskis ta Heleene 
käe hetkeks vabaks, lootes, et see tihedas rahvamurrus 
ometi kuhugi ei pääse. 

Kuid ta hakkas kohe jälle vanduma, sest nägi naist 
silmapilkselt uudishimulike vahele kaduvat, kes nihku- 
sid kõrvale, et juba järgmisel hetkel uuesti läbipääsma- 
tuks ringiks ühineda. 

Viimaks ometi oli ta leidnud isikutunnistuse, ulatas 
selle ametnikule ja sõnas kogeldes: 

«Võtke! Ma tulen homme ise jaoskonda!» 

Ta töötas enda jälle peaaegu väevõimuga läbi tiheda 
inimmurru, kes andis talle teed alles peale metsikut 
heitlust. Ta astus kellelegi jalale ja sai jälle lajatava, 
kaugele kostva kõrvakiilu; ta tõukas ümber kellegi laa- 
dale sõitva talunaise kanakorvi, kes virutas talle vastu- 
tasuks küll põlvega, küll rusikaga. Teda sõimati, tõugati 
ja löödi vihaselt küünarnukkidega. Üks sõdur, samuti 
purjus, tahtis talle jalga ette panna ja teda ninali kuku- 
tada. Kui ta oli end viimaks ometi einelauaruumi 
surunud, ei näinud ta naist kuskil ja urises vihaselt, 
pühkides higi, mida lausa voolas mööda ta paksu nägu 
alla. 

See oli jälle sama nukranäoline talunaine, kes oli 
Heleene läbi kõrvaliste uste jaamahoonest välja juha- 
tanud. Nad jooksid teineteist käest hoides madalate kuu- 
ride vahele ja lipsasid klosetti, kuhu poleks neile keegi 
järgneda teadnud. Siin seisid nad kaua, lõõtsutades ja 
sõnagi lausumata. Kui ametnikke näha polnud, hiilisid 
nad üle rööbaste ja küürutasid tühjade vagunite varju. 
Veidi hiljem läks talunaine tagasi jaama, lubades juba 
varsti ütlema tulla, kuidas lood seisavad. Ja kui ta siis 
ilmus, rääkis ta ainult huultega naeratades, et ta olevat 
tolle paksu metslooma valedele jälgedele juhatanud, 
öeldes talle, et otsitav daam on põgenenud jaamast hoo- 
pis eemale, linna poole. 

Heleene, keda äsjane koletu närvipinge oli väga väsi- 
tanud, puhkes jälle meeleheitlikult nutma. Kuigi teine talt 
midagi ei küsinud, hakkas ta siiski jutustama. Ta tegi 
seda katkeliselt ja tükkhaaval. Ta rääkis oma ärasõidu 
põhjustest, sellest, kuidas ta suure igatsusega siia tagasi 
kippus ja kuidas ta siin mehe kellegi võõraga oma 
magamistoast tabas. — Nüüd tahtvat ta sellest nurja- 
tust võimalikult ruttu lahkuda, et mitte kunagi elus 
enam temaga kokku juhtuda, — ta sõitvat juba järgmise 
rongiga oma tädide juurde ja jäävat sinna igavesti. 
Ning kuna teine teda sõnagi vahele rääkimata kuulas, 
nurgeline, aastatest kortsuliseks uuristatud nägu pisut 
ettepoole kummargil, hüüdis ta nuuksudes, surudes käed 
tugevasti vastu pisaratest märgi põski: 

«Mu jumal... mu jumal...! Mis olen ma küll teinud, 
et mind nii rängasti karistatakse?! Ja kuidas ma teda 
uskusin! Oh, kuidas ma, rumaluke, teda kogu aeg usku- 
sin!» 

Kui ta rahulikuks jäi, ütles talunaine: 

«Ei maksa meelt heita. Te mõlemad olete alles noored 
inimesed. Võib-olla suudate ehk kunagi veel lepitust 
leida.» 

Heleene hüüdis kindlalt: 

«Lepitust leida? Ei! Kõik, mis minus tema vastu oli, 
on nüüd jäädavalt purustatud! Mitte päevagi ei suudaks 
ma enam ta kõrval elada! Mitte ainustki päeva!» 

Nad istusid siin kaua, sääred kastesel rohul välja 
sirutatud. Nukra näoga naine ütles, et ta sõitvat samuti 

Valga poole. Kui proual midagi selle vastu ei ole, taht- 
vat ta teda saata, talle pileti muretseda ja temale selt- 
siks olla. Ta oli väga sõbralik, näis vahetpidamata 
kuulavat ja käis kikivarbail, otsekui kartes kedagi oma 
sammudega segada. Kui nad pärast koletult pikka oota- 
mist ometi viimaks sõitma pääsesid ja kui Heleene ras- 
ketest vapustustest surmani väsinuna rahutusse unne 
vaibus, istus ta kogu aeg tema kõrval, pea nukralt kum- 
margil. 

Sellest pikast, painajalikust sõidust mäletas Heleene 
ainult üksikuid katkeid. Vaheldumisi ärgates ja uuesti 
suikudes oli talle kogu aeg paistnud, nagu langeks ta 
kuhugi põhjatusse kuristikku, kus ta peab kindlasti 
hukkuma. Juba varsti pärast jaamast lahkumist haaras 
teda mingi palavikuline seisukord. Ootamatutest vapus- 
tustest üleskruvitud närvid olid korraga lõtvunud, teki- 
tades hinges raske reaktsiooni, mis sarnanes meelte- 
segadusega. Paaril korral kargas ta summutatult 
karjatades püsti ja tahtis kuhugi joosta. Ja ta oleks kind- 
lasti vagunist täie sõidu pealt välja hüpanud, kui poleks 
ta juures viibinud see nukker külanaine, kes ei lasknud 
teda hetkekski silmist. 

Onneks oli sõitjaid vähe. Vagunipooles, kus nad viibi- 
sid, istus või magas ainult paar sõdurit. Kui ta vahel 
rahutuks muutus ja märatsedes midagi arusaamatut 
karjuma hakkas, tuli teda vaigistada püüdvale eidele 
appi keegi üleajateenija allohvitser, paks keskealine 
mees, kes teda tugevasti kätest hoidis. Siis jäi ta ikka 
nõrgemaks ja nõrgemaks, kuni uinus viimaks rahuliku- 
malt, tuksatades ainult aeg-ajalt üle kogu keha. 

Pärast, kui ta katsus sellest lihtsast ja heast saatjast 
midagi meelde tuletada, mäletas ta ainult, et naine oli 
teda kuni koduväravani talutanud. Vahel tekkis temas 
imelik mõte, et sel tundmatul inimesel polnud vist üldse 
vaja Pärnusse sõita ja et ta oli seda teinud ainult tema, 
Heleene pärast. Kuid oli ka hetki, kus ta üldse kahtles 
selle avitaja samaarialase olemasolus, — küllap ta oli 
teda unes näinud, teda endale ainult ette kujutanud. 

Terav närvikriis surus ta ligi kolmeks nädalaks voo- 
disse. Kogu selle aja jooksul ta aina sonis, karjus ja 
palus jumalakeeli päästa teda koletise meelevallast, kes 

teda jälgivat ja tappa tahtvat. Arst kartis kõige pahe- 
mat... Kuid ometi hakkas ta juba varsti paranema — ta 
keha oli ka praegu veel küllalt sitke ja vastupidav, et 
mitte nõrkeda ja hävida juba tolle esimese suurema pet- 
tumuse tõukel. 

Kui ta jälle kord pärast mitmetunnilist kosutavat und 
silmad avas ja otsekui midagi või kedagi otsiva pilgu 
enda ümber heitis, võis teda parajasti vaatama tulnud 
elatanud meedik rõõmsalt oma liigset pessimismi 
konstateerida. 

Kasuema, kes oli päevast-päeva tema voodi ees ratas- 
toolis istunud, lastes ainult öösiti Amanda enda asemele, 
nuttis kuuldavalt. Jumaluke, kui õnnelik ta nüüd jälle 
olevat, jumaluke, kui õnnelik! hüüdis ta. Kuna pisarad 
ojana mööda ta lõtvu põski alla voolasid, ilmus ta huulte 
ümber lai rõõmus naeratus. Ta ütles arsti enda kuul- 
des, et ta polevat kunagi elus tohtreid ja professoreid 
uskunud, ainult issandat jumalat ennast. Ja nüüd, 
tänapäev, võivat ta jälle igale sihukesele asjamehele 
öelda, et avitada või karistada saab üksipäinis Tema, kes 
teab, mis ta teeb, ja võtab ette ainult seda, mis inimese 
õndsusele vaja on! Heleene olgu aga üsna rahulik ja kat- 
sugu jälle uinuda; nõnda nagu olevat andeksandmine 
armastuse ema, nõnda olevat uni tervise ema! 

Heleene kuulas kasuema rõõmsat, pahema kehapoole 
halvatuse tõttu pisut lonkavat kõnevoolu suletud silmi. 
Kui see viimaks vaikis, küsis ta nõrga häälega: 

«Mamma, ma olen vist haige?» 

Tädi Clothilde hüüdis pateetiliselt: 

«Haige? Aga mu laps, sa olid juba suremas! Juba 
jah...! Ainult vägede Jehoova võis ja suutis sind veel 
päästa ja nüüd kiitkem teda selle eest seda valjema 
häälega.» 

Heleene naeratas lühidalt ja vaatas liikumatu pilguga 
enda ette. Pikkamisi näis talle midagi meenuvat. Valu- 
tuksatus jooksis üle ta näo. Ta nägi korraga vaimusilma 
ette kerkivat pilti oma öisest kojusõidust, sulges laud ja 
hakkas tasakesi oigama, hambad ristis. 

Arst, jälgides tähelepanelikult iga ta liigutust, ütles 
sosinal: 

«Palun, ärge end ärritage. Ka rääkimine ei ole veel 

soovitav. Ma annan teile midagi rahustavat, mis teid 
jälle magama uinutab.» 

Heleene ümises vaevaliselt läbi kokkupigistatud 
huulte: 

«Ma ei taha!» 

«Aga miks, mu armas? Sulle on ju hädasti puhkust 
vaja,» ütles kasuema. 

Kuid ta kordas jälle: 

«Ma ei taha... ma ei taha! Kallis, kallis mamma, ma 
ei ta-ha-a!l» 

Korraga avas ta uuesti silmad, vaatas kannatava pil- 
guga kõiki kolme toasviibijat ja küsis sosinal: 

«Kas ta on siin?» 

Kasuema küsis kõrvale vaadates: 

«Kellest sa räägid? ...» 

Heleene ütles vihaselt: 

«Sa tead ju isegi! Aga sa valetad nagu... tema... Sa 
ei taha mulle ütelda, ja see on kõik!» 

Arst ulatas talle klaasi külma veega, millesse oli rahus- 
tavaid tilku segatud. Ta jõi suurte lonksudega, kordas 
ikka veel: «ma ei taha... sa valetad... ma ei taha...» 
ning vajus siis äkki sügavasse unne. 

Kuid ta hingas nüüd rahulikult ning korrapäraselt. Ja 
arst ütles julgustavalt naeratades: 

«Kui ta ärkab, on kõik möödas. See oli praegu ainult 
kerge närvilikkus, mis varsti järele annab.» 

Ta astus kiiresti välja, sest teda ootasid veel teisedki 
patsiendid. Clothilde, suutmata end kauem taltsutada, 
nõjatas pea kasutütre voodi najale ja puhkes jälle vaik- 
selt nutma. 

Heleene magas uuesti mitu tundi, kordagi vahepeal 
ärkamata. Kui ta teistkordselt silmad avas, nägi ta oma 
voodi ees istuvat Aleksandrit, kes viipas kohe kasuemale. 
Heleene, täidetud mälestuste kannatusi-virgutavast mür- 
gist, pingutas end kõigest jõust, et näoga seina poole 
pöörduda. Kuid samal hetkel lausus mees: 

«Kas sa tunned mind, armsam?» 

Ta teadis väga hästi, et naine teda tunneb. Kuid tal ei 
tulnud midagi muud meelde ja ta ütles seda ainult sel- 
leks, et üldse midagi öelda. Ligi nädalapäevad oli ta oma 
naise jälgi otsinud (isegi politsei poole pöördunud!) ja 

lõpuks Amandalt telegrammi saanud, milles teda kohe 
siia kutsuti. Ta oli enesetapmist kartnud ja see oli ta 
vapustustega harjumatud meeled ajutiselt üles piitsuta- 
nud, kutsudes esile midagi südametunnistuse taolist. 

Ent selle südametunnistusehäiregi puhul oli tal roh- 
kem kahju endast kui naisest. Ta mõtles, et hakkab end 
viimaks Heleene surmas süüdlaseks pidama ja kujutles 
hirmuga, kuidas see süüdlasetunne võib riisuda talt rahu 
kogu eluajaks. Kuna ta aga ei tahtnud isegi enda 
ees oma närvitsemise põhjuste tõelist iseloomu paljas- 
tada, püüdis ta end koguni selles veenda, nagu kanna- 
taks ta ärevust ja hirmu oma naise pärast peamiselt selle 
suure ja sügava tunde sunnil, mida ta, vaatamata kõi- 
gele, endas viimase vastu siiski kannab. («Armasta 
mind ka poriselt, puhtana suudab mind armastada iga- 
üks!» kordas ta nõnda arutledes kuskilt meelde jäänud 
sententsi.) 

«Kas sa tunned mind, armsam?» kordas ta, kui 
Heleene jälle katset tegi end temast ära pöörata. 

«Ei, ei, ma ei tunne sind! Mine ära, elajas!» ütles naine 
a kuidagi vaikselt ja — nagu näis — väga rahu- 
likult. 

Clothilde, püüdes neid lepitada, ütles naeratades: 

«See on ju sinu armas mees, su Aleksander... kas sa 
siis ei näe?» 

Kuna ta taipas, et kasuema oli teda valesti mõistnud, 
vastas ta lühidalt: 

«Ei, see on elajas! Kõige valelikum ja alatum elajas!» 

Pisut aega vaikisid kõik vastamisi piinlikkust tundes. 
Amanda viis toolilt tühjad toidunõud ja tuli varsti tagasi 
helesiniste pääsusilmadega, mis olid pandud sama- 
värvilisse vaasi. Kui ta uuesti lahkus, ütles mees nutuse 
häälega: 

«Leenikene, vaata mulle... oma Aleksander Noore- 
male... vähemalt korrakski otsa!» 

Heleene, saades äkki meeletult vihaseks, ütles kogu 
kehast värisedes: 

«Palun, jäta vähemalt nüüdki oma vigurdamised! Ma 
ei suuda ainult üht asja taibata, — kuidas sa küll julged 
veel oma petisenägu mu silmade ette tuua?!» 

«Aga kallis, sa ei ole mul ju üldsegi seletada lask- 

nud!» hüüdis Aleksander ülevoolava paatosega ja hak- 
kas järsku pikalt ning laialt rääkima juhuslikust viina- 
võtmisest, vanast ülikoolisõbrast, kes olevat «jalga lask- 
nud» ainult hirmust Heleene ees ja kelle pärast Heleene 
teda nüüd põhjendamatult süüdistavat. 

Kuid naine ei lasknud tal lõpetada, vaid lausus jälle 
kindlalt: 

«Palun sind, ära enam valeta! Sa oled nagu jaanalind, 
kes pistab pea liivasse ja mõtleb siis, et nõnda on var- 
jatud ka kogu tema keha. Kas sä tõesti arvad, et ma sind 
peale seda hirmsat alatust üldse veel usun?» 

Neid sõnu rääkides kerkis ta vaimusilmade ette jälle 
see närvevapustav pilt, mida ta oli näinud magamis- 
tuppa astudes, ja ta oli endamisi kindel, et mäletab seda 
eluotsani. Ta oli ikka kujutlenud armastust ja truudust 
kui mingisuguseid konkreetseid, igal sammul esinevaid 
nähtusi, ilma milleta ei või läbi saada ükski inimene. 
Abielludes oli ta lootnud neid kaht inglit teda kuni 
hauani saatvat; ja veendudes juba peale vaevalt kolm- 
veerand aasta pikkust üheselamist sootuks vastupidises, 
näis talle nüüd, nagu oleks ta korraga verest tühjaks 
jooksnud, nagu poleks maailmas üldse enam midagi, mis 
võiks teda rõõmustada. Ta pingutas kogu oma vähest 
jõudu, et suruda endas maha ikka meeletumaks muutu- 
vat vajadust karjuda. Siis ütles ta, (jälle pealtnäha väga 
rahulikult), pöördudes rohkem kasuema kui Aleksandri 
poole: 

«Minge ära, ma tahan magada... Ma olen väsinud...» 

Kõik lahkusid vaikides, — Aleksander teatraalselt 
ohates ja iga sammu juures sügavalt peaga noogutades, 
kasuema oma ratastooli veelgi enam kössi vajunud. Ta 
kuulis neid teises toas sosinal vestlema hakkavat. Ja ta 
puhkes jälle hääletult nutma, abitult luksudes nagu laps, 
kellele on valusasti haiget tehtud. 

Ent nüüd ei käinud selle nutuga enam kaasas säära- 
seid kannatusi, nagu varem. Temas aga lahenes midagi, 
selgus ja muutus palju kergemaks. Pisut hiljem uinus 
ta jälle, peopesale toetatud pea ikka veidi-veidi tagasi 
kallutatud, kramplikult kokkupigistatud huulte ümber 
juba vaevaltmärgatav naeruvine. 

Nõnda muutus Heleene tervis päev-päevalt paremaks. 

Ta noor organism sai pikkamisi võitu tugevast närvi- 
kriisist tekkinud reaktsioonist; ta kosus, võttis kiiresti 
priskust juurde ja võis juba varsti voodist tõusta ning 
aias jalutada. Ta põsed hakkasid jälle õhetama. Ja kuna 
ta lohutas end nüüd sellele mõeldes, keda ta teadis oma 
südame all esimesi liigutusi tegevat, ei tundunud mäles- 
tusedki talle enam nii tapvatena nagu esialgu. Ent ta 
huulte ümber oli siiski püsima jäänud mingi valuline 
joon, mis sealt enam ei kadunud. 

Ta rakendas kogu oina oskuse ja tähelepanelikkuse, 
et vältida Aleksandriga kahekesijäämist. Kuigi ta vahete- 
vahel selgesti tundis, et ta seda petist meest ikka veel 
armastab, jäi ta siiski kindlaks oma esialgse otsuse 
juurde, temaga mitte leppida. Vaevalt nägi ta Aleksand- 
rit lähenevat, kui ta kohe kasuema juurde põgenes, kelle 
ratastool seisis kuskil põõsa vilus. Ta haaras pingile 
asetatud raamatu ja hakkas seda teeseldud huviga 
lugema, pööramata vähematki tähelepanu mehele, kes 
püüdis teda kõnetada; kui see aga liiga tüütavaks muu- 
tus, tõusis ta sõnalausumata ja läks kiirel sammul 
tuppa, lukustades enda järel ukse. 

Vahel kasuemaga kahekesi jäänud, püüdis viimane 
teda järeleandmisele meelitada. Heasüdamlik vanaini- 
mene, nähes oma eluõhtu lähenemist, ei tahtnud kuidagi 
maailmast lahkuda teadmisega, et Heleenel halvasti 
läheb. Võttes õnnetu kasutütre kitsa käe oma külmade 
sõrmede vahele, ütles ta tihti: 

«Unusta, liebes Kind, ja kõik läheb veel hästi. Eks sa 
vaata, kuidas ta sind piirab nagu kass kooretaldrikut. 
Aga niiviisi ei tehta ometi siis, kui inimesest midagi ei 
hoolita.» 

Heleene vastas vaikselt: 

«Ära nõua võimatut, mamma. Ta ei piira mind ju esi- 
mest korda niiviisi. Kas ta siis küll mahe ja lahe ei 
olnud, kui me olime veel... ainult õigelt teelt kõrvale 
eksinud armastajad? Aga mis ta tegi mõni kuu hiljem?» 

«Ta ju kahetseb seda,» ütles kasuema. «Vaata, kui-das 
ta seda kahetseb! Aga kahetsejale antakse ikka andeks, 
jah, kahetsevale röövlile andis andeks ka Kristus oma 
ristipuul. Ja pealegi, — kui ta tõesti purjus oli, nagu ta 
kinnitab...» 

- Kuid Heleene, kellele meenusid kõik need lugematud 
hilised väljaskäigud, mida seletas mees tookord ameti- 
talituste möödapääsematusega, lausus tusaselt: 

«Jätame parem selle jutu! Sa ei tea, mamma, kui kaua 
ta mind juba pettis. Ta valetas mulle kõige alatumal kom- 
bel ja tegi mu oma suurte murede pärast isegi kaas- 
tundlikuks, samal ajal käis ta aga... oma armukesega 
kokku saamas. See on ju ometi alatu! Ala-tu, mamma! 
A-la-tul» 

Kasuema mängis välja oma suurima trumbi. Ta ütles 
naeratades, hakates oma elu lõpupäevil jälle tarvitama 
seda armetut segakeelt, mida ta ise pidas oma kõrge 
kultuuri tunnuseks: 

«Ah, tütreke, kõik nad on samasugused. Pole tema 
halvem ega parem kui teised mehed, see on neil juba 
veres. Kujuta ainult ette, — isegi minu oma, see vana 
karu, tegi mulle kord sarvi. Muidugi, muidugi, das war 
so schwer, so schwer... nii väga, väga raske kannatada. 
Aga nüüd võin ma isegi naerda, kui ma tagasi mõtlen, 
mil kombel ta, vaene, mitu korda pigisse jäi. Muidugi ei 
juhtunud ma talle kunagi nii avalikult peale nagu sina 
omale, aga kui mul hais juba kord ninas oli, siis ma 
ikka enne ei alia kuni ta mulle kõik oma patud ilu- 
sasti ära pihtis. Hahahaa! Sa oleksid pidanud ta nägu 
nägema, mis ta mu jutluste ajal tegi. Näed sa, armas, aeg 
tasandab kõik haavad. Ja nüüd, kui ma veel saaksin, 
elaksin ma temaga nii rahulikult ühe katuse all ja 
magaksin ta'ga ühes voodis, denn er war mir lieb, jaa, 
er war mir so lieb, so lieb! Ja nõnda läheb sinugi valu 
kindlasti üle, Leenike.» 

Ent seegi kord vastas Heleene ühesuguse kangekael- 
susega: 

«Ei, ma ei suuda. Ma... ei... taha... mamma!» 
Ning otsekui mingist uuest, senitundmatust tõest taba- 
tuna lisas ta äkki: «Osalt on see ka sinu süü, et minuga 
nüüd niiviisi läheb!» 

Clothilde hüüdis talle otsa põrnitsedes: 

«Minu süü, tütrekene? Oo, mein Kind, mein Kind, mis 
sa ometi räägid?» 

«Jah,» ütles Heleene. «Osalt ka sinu süü... Ja mitte 
üksi sinu süü, vaid kõigi nende süü, kes mind seni just 

nagu kotis kinni hoidsid. Kas ma maailma elust üldse 
midagi teadsin? Pealtnäha olin ma täiskasvanud ini- 
mene, tegelikult aga rumalam kui mõneteist-aastane pli- 
kake! Te varjasite mu eest isegi kõige lihtsamaid ja iga- 
päevasemaid asju! Te rääkisite mehelesaamisest kui 
jumal teab missugusest taevalikust õnnest! Te tegite mu 
meelest salapäraseks ja keeruliseks kogu selle nõnda- 
nimetatud abielu, mis mulle nüüd säärase muhu lõi. Sest 
kas ütles mulle keegi teist kunagi, et mu edaspidises elus 
laulatatud mehe kõrval võib ja peabki ette tulema ka 
neid paratamatusi, millest sa praegu räägid? Nüüd sa 
oskad ütelda, et mehed on üldse... niisugused, siis sul 
aga suud peas ei olnud. Ma poleks end vähemalt nii 
rumalaks ja lolliks teinud, et ma iga ta sõna ja kinnitust 
oleksin kohe uskuma hakanud!» Ta vaikis pisut, vajus 
mõttesse ja sõnas äkki kirglikult, silmad valuliselt kinni: 
«Jumal küll, mu jumal, kuidas mul praegu häbi on, kui 
ma ainult mõtlen, mil kombel ma ennast naeruks tegin! 
Haletsesin teda nagu ei tea mihukest vaest kannatajat! 
Aga tema läks ja kiitles veel oma kallikesele, et ta mind 
niisuguse võttega petta suudab! Issand halasta, kuidas 
maailmas küll valetada osatakse! Isegi raamatud kirju- 
tatakse kokku selle vale najal, mille läbi minusugused 
vaesed naiivikud kannatama peavad! Ja ta julgeb mulle 
veel silma vaadata!» 

Heleene varjas näo jälle kätesse ja jäi mõneks silma- 
pilguks liikumatult istuma. Siis aga tõusis ta pikkamisi 
ja läks tuppa... 

Kuigi ta püüdis pikemast seletusest mehega hoi- 
duda, tundis ta siiski, et ta sellest seletusest ometi lõpli- 
kult ei pääse. Vaatamata südames keevale vihale hakkas 
ta end jälle aegamööda Aleksandri naiseks pidama, 
seaduslikuks naiseks, kellel on mehega ühised huvid ja 
ühised mured. Kui kasuema talle kord rääkis, et Alek- 
sander olevat Tartust kirja saanud, mis sisaldavat näh- 
tavasti väga halbu uudiseid, tundis ta korraga ääretut 
soovi kõige üle lähemalt järele pärida. Aga ta jättis selle 
siiski tegemata, sest ta meeled polnud veel täielikult 
rahuneda suutnud. 

Lepitus nende vahel hakkas sobima pikkamisi ja ilma 
ühegi kõrvalise abita. Mees, tulnud kord aeda, istus ta 

juurde ja kõnetas teda. — Ta vastas paari sõnaga; nad 
akkasid endilegi märkamata vestlema ja tõusid, et 
pisut jalutada. 

Teinud paar tiiru põõsaste vahel, istusid nad uuesti ja 
lobisesid edasi. Varsti ütles Aleksander, et ta pidavat 
juba mõne päeva pärast ära sõitma. — Heleene küsis, 
mis teda sinna Tartusse siis nii kiiresti tagasi ajab. — 
Aleksander rääkis midagi raamatupidamises ettetulnud 
korratustest, mida olevat vaja selgitada. — Heleene 
päris süüdlase üle järele ja avaldas asja kohta ka oma 
arvamise. — Veidi hiljem nähti neid läbi nagisedes ava- 
neva jalgvärava uulitsale pöörduvat. Ja tädi Clothilde, 
kes oli neid kogu aeg kerge marlikardina varjust jälgi- 
nud, ütles rõõmsalt oma tooli kõrval seisvale Amandale: 

«Oh-h, Gott sei dank, om-meti viimaks hakkas see 
sobima... tänu mu pingutustele!» 

«Jah, see on kindel, et nad täna öösi jälle ühte tuppa 
magama heidavad!» noogutas Amanda naeratades. 

Ning tädi Rosaliegi pidas vajalikuks läbi hammaste ° 
pigistada: 

«Tu-vi-ke-sed! Kes siis s-sihu-ke-si mitte näinud ei 
ole! Vigurdatakse lihtsalt jõude-elu i-ga-vuse pärast ja 
see on kõik!» 

Tõepoolest leidiski noorte vahel sel õhtul aset pikem 
arveteõiendus. Istudes suveõhtu mahedas hämaruses 
hõõguval rannaliival ja vaadeldes endi ees loksuvaid 
lainekesi, pidid nad möödapääsematult mõtlema läinud 
suvele. Aleksander, kallutades pea suurepäraselt teesel- 
dud õrnusega Heleene sülle, avaldas luuleliste sõnadega 
kahetsust, et nende õnn juba nii varakult «vastu elumere 
veealuseid kaljusid» purunes. Heleene hakkas talle tuli- 
seid etteheiteid tegema. Nad vaidlesid ja seletasid seni, 
kuni turjakas mees korraga liival põlvili tõusis ja abitult 
nuuksuma hakkas. Jah, ta olevat süüdi, kuid ta vanduvat 
kõige juures, mis talle armas on, et see sigadus jäävat ka 
ainsaks kogu ta eluaja jooksul! Jah, jah, viin olevat ta 
niikaugele viinud ja viinast tahtvat ta edaspidi nagu 
tulest hoiduda! Jah, jah, ta ei andvat ennast enam isegi 
oma vanade kaasvõitlejate kilda, et mitte kiusatusse sat- 
tuda! Ning tundes hästi oma naise ahilleusekanda, surus 
ta oma pateetilistesse sõnadesse võimalikult rohkem 

ohkamisi, lillelist luulet ning kauneid võrdlusi, mis hak- 
kasidki juba üsna kiiresti mõjuma. 

Heleene kuulas meest vaikides, pea norus. Kuigi kan- 
ka olid temas juba enam-vähem vaikinud, ütles ta 
siiski: 

«Hea küll, hea küll — ära palu midagi! Kas sa aimad 
ka ise, mis mu rinnus praegu mässab! Ja kõik su kõlvatu 
teo pärast! Kõik ainult selle pärast!» 

Aleksander hüüdis käsi ringutades: 

«Andesta, armas, andesta mulle!» 

Heleenele meenus jälle mingi romantikast ja hinge- 
puhastavatest kannatustest tulvil raamat, mida ta oli 
kunagi lugenud. Juhuslik lause sellest hakkas korraga ta 
kõrvus helisema. Ja ta ütles pikkamisi ning vähe näi- 
deldes: 

«Andestada? Jah, andestada ma ju võin... Aga unus- 
tada ei saa ma seda kunagi.» 

«Sa andestad?! Sa andestad?!» hüüdis Aleksander 
üleva paatosega. 

Heleene vastas: 

«Jah. Aga see ei tähenda veel midagi. Aitab sulle sel- 
lest, et ma seda ütlesin?» 

Aleksander teeskles sellise oskusega, et ta nina olema- 
tute pisarate pärast kuuldavalt häält tegi. 

«Oo, ma olen õnnelik! Ma olen õn-ne-lik! Oh, kui sa 
ainult teaksid, kui õnnelik ma praegu olen! Ütle, mu 
südamekene, millal me sõidame?!» rääkis ta sügava 
häälega, käsi traagiliselt vastu rinda surutud. 

Kuid Heleene pidas täielikku leppimist liiga varaseks. 
Ta ütles naeratades: 

«Millal me sõidame? Aga paike, me ei sõida ju 
kuhugi enam... seltsis!» 

«Oo! Oo! Armasta mind ka mustana, puhtana suudab 
mind igaüks armastada!» hüüdis Aleksander uuesti põl- 
vili liivale langedes (ta oli juba vahepeal püsti tõusnud, 
isegi püksisääred vargsi puhtaks raputanud!). Truu- 
dus, igavene truudus ei lahkuvat nüüd enam silmapil- 
gukski nende kodust. Ta tahtvat rakendada kogu oma 
jõu ja energia, et lunastada oma suur üleastumine! hüü- 
dis ta nagu kohtulaua ees kätt tõstes. Ta tuletas meelde 
seda, keda Heleene praegu oma südame all kannab, ja 

palus endale andestamist kas või ainult lapse pärast 
(«kelle soontes voolab meie mõlema veri!»). Ning ta 
märkas kohe, et oli tabanud õigesse märki, sest naise 
keha läbis tugev võpatus, mis pikkamisi muutus vaevalt- 
tajutavaks õnnevärinaks. 

«Olgu siis,» ütles Heleene korraga, kavala mehe aru- 
kast kallaletungist lõplikult pehmeks tehtud. «Aga sa 
pead mulle... sa pead mulle vanduma... et seda kunagi 
enam ei juhtu! Mitte kunagi!» 

«Ma vannun!» hüüdis Aleksander pühalikult. 

Heleene sosistas pead kummargile lastes: 

«Vannu mulle... meie lapse nimel!» 

«Ma vannun meie lapse nimel!» hüüdis Aleksander. 

Ent samal hetkel, kui ta neid sõnu rääkis, mõtles ta 
juba hoopis millestki muust. Ta valetas jälle, nagu ta oli 
valetanud loendamatuid kordi. Ta valetas oma laiskuse, 
oma loiduse, oma muretute loosklemisvõimaluste pärast, 
mida ta kartis kaotada; ta valetas lõpuks oma rahuliku 
südametunnistusegi pärast, mida ta ei tahtnud ühegi pii- 
nava süütunnusega koormata. Ta oli liiga nõrk selleks, 
et kannatada või endaga heidelda. Ja sel ajal, kui ta neid 
pühalikke vandesõnu lausus, otsis ta juba mõttes võima- 
lusi, et sobitada lepitust ka Hedvigiga, patuse majori- 
kaasaga. 

Sest kuigi ta püüdis end veenda, nagu armastaks ta 
tõeliselt ainuüksi Heleenet, rippus ta siiski kogu hingega 
tolle teisegi vahekorra küljes; pealegi oli ta armupesa- 
kese eest terveks aastaks üüri ette maksnud, ja oleks ju 
suur rumalus lasta seda asjata tuulde lennata... 

MÕNED TULUSAD NÕUANDED. 
«PALUN, JÄTKE MIND RAHULE! LÕPP» 


C eda luulelist leppimist, mis pisut hiljem sootuks sen- 
timentaalsetele radadele suundus, olid koht ja aeg 
tublisti mõjutanud. Suveõhtu mahe soojus, tuuletu lõhnav 
õhk, merele laskuv hämarus, kallast paitavad lainekesed 
kitsa liivajoome taga ja läheduses asuvas aias õitsvate 
jasmiinide hoovustena leviv aroom — kõik see tuletas 
Heleenele liiga selgesti meelde läinud õnneaegu, mis olid 
jätnud ta hinge üliilusaid mälestusi. Kui mees ta ees põl- 
vitas, meenusid talle tädide teadmata ettevõetud öised 
jalutuskäigud oma vaikse, vähe jubestava salapärasu- 
sega. Mõeldes, et kõik see on nüüd jäädavalt möödas, 
asus ta rinda valus nukrus ja ta pea vajus Aleksandri 
kummargile laskunud õla lähedusse... Kuna paik, kus 
talle haiget tehti, asus praegu kaugel (mille tõttu ei tun- 
ginud mälestuste tappev teravus liiga masendavalt esile), 
valmiski tas pikkamisi otsus kõik eksimused armasta- 
tule andestada, unustada, uut elu alustada. Ta polnud 
ikka veel vaba pikkade aastate jooksul hinge sadestunud 
raamatulikust romantikast, mis ennekõike kasuema mõju- 
tusel leidis nüüd ilu ja luulet isegi äsjastest kannatustest 
ning neile kannatustele järgnevast andestamisest. 

Ent sattudes mõni päev hiljem keskkonda, kus ta 
hädad olid alanud, tungis ta südamesse terav kahet- 
sus, — kuidas võis see ometi juhtuda, et ta nii kergesti 
järele andis?! Juba mööda treppi üles minnes, pilk mehe 
laiale turjale naelutatud, tundis ta vastiku ning ilge 
mälestuse lähenemist. Ta mõtles, et neidsamu astmeid 
mööda sammus toogi sel õhtul, läks sisse samast 
uksest, istus võib-olla samal toolil, mille Aleksander 
nüüd temale lähemale nihutas. Kui ta magamistuppa 
astus ja kohevat voodit vaatles, kahvatas ta teda läbiva 
hirmsa kujutluse pärast. Ta tõstis taskuräti nina juurde, 
sest ta arvas praegugi veel haista võivat neid imalaid, 
liiderlikke lõhnu, mis siin tol kohutaval ööl ringi hõljusid. 

Aleksander, märkamata ta tuju muutumist, ütles loiu, 
rahuloleva naeratusega: 

«Noh, armsam, oleme siis jälle tagasi oma pesake- 
ges. 0% 

Heleene vastas pikkamisi, kähinal: 

«Jah, tagasi... Selles pesakeses, kuhu sa igasugu- 
seid .... kaltsakaid... vead!» 

«Kuuled sa, me võiksime selle jutu juba kord jätta!» 
ütles mees märgatava pahameelevarjundiga, peaaegu 
käsutades. 

«Muidugi, muidugi!» osatas Heleene. «Võiksime jätta, 
jaht Sina teed sigadusi, aga mina ei tohi sigadustest 
rääkidagil» 

«Oli ju nii otsustatud, et kõik unustusehõlma läheb! 
Või... ei olnud?» 

«Mitte midagi ei lähe unustusehõlma! Kui ma sulle 
ütlesin, et ma sulle andeks annan, siis ei tähenda see 
veel põrmugi, et ma su sigadused unustan. Neid, nagu 
ma sulle juba ütlesin, mäletan ma kindlasti kuni sur- 
mani!» 

Ja tõesti ei unustanud ta neid sigadusi hetkekski. 
Lauda kraamides mõtles ta, et samadest toidunõudest on 
söönud toogi; toole tõstes kujutles, et neid võib olla 
toogi tõstnud; toas üht-teist toimetades oleks ta just- 
kui kellegi samme kulnud — tolle samme, tolle 
astumist. Ja igal õhtul, kui ta väsinuna ning roidununa 
voodisse puges, et end kohe magavaks teha, nägi ta oma 
vaimusilma ette tõusvat toda teist, keda ta küll ei 

tundnud, kelle olemasolu ta tajus aga palju selgemini 
kui omaenda olemasolu. — Elava inimese viirastus jä 
gis teda vahetpidamata, mürgitades kõik ta rõõmud 
ning rikkudes kõik ta puhkesilmapilgud. 

Umbes nädal pärast ta tagasitulekut külastas teda 
proua Ingeborg. Heleene seadis parajasti priimust üles, 
et alustada lõuna valmistamist. Kuna aeg siiski veel 
liiga hiline polnud, läks ta ühes ämmaga saali, lootes 
selle kiiret lahkumist. 

Rohekassinakate kulmude ja tumelillade küüntega tark 
vanaproua juhtis jutu juba varsti noorte omavahelisele 
tülile. Kartes, et tema sammu võib-olla valesti hinna- 
takse, rääkis Heleene puhtsüdamlikult ja midagi varja- 
mata kõik ära. Nagu ta oli arvanud, polnud Aleksander 
asju ja olukordi, mis tolle ajutise lahusoleku põhjustasid, 
kaugeltki vajaliku avameelsusega valgustanud. Proua 
Ingeborg kuulas kogu aeg pingutatud tähelepanuga ja 
kui Heleene lõpetas, sõnas ta pikkamisi: 

«Ah niiviisi olid siis need teie tüliasjad? Tuleb ütelda, 
et te olete mõlemad täitsa lapsed! Niihästi see Aleksander 
kui ka sina!» 

Heleene küsis tagasihoidlikult: 

«Lapsed? Miks — lapsed? On siis niisugune petmine, 
nagu ta sellega hakkama sai... lapsetegu?» 

«Petmine?» ütges proua Ingeborg naerdes. «Ei, pet- 
mine ei olnud muidugi lapsetegu, eriti kui arvesse võtta 
teie abielu lühikest iga. Jah, petmine oli — rumal. Aga 
kõige rumalam oli tema poolt just see, et ta selle võõra 
inimese koju tõi! Paljugi, kuidas maailmas elatakse 
ja vahel ka... eksitakse. Aga ega siis sellepärast oma 
abieluvoodit nende eksimistega rüvetama ei hakata... 
Ja sinagi: maksis sul siis kohe niiviisi skandaali teha?! 
Seletanud ja õiendanud omavahel, mis sa neid asju suure 
kella külge siduma läksid! Mõtelnud vähemalt sedagi, et 
su mees pole mõni mustatööline, kelle au säärased siga- 
dused ei määri, vaid haritud seltskonnaliige, kes ka 
teiste inimestega arvestama peab. Tunnista, tunnista — 
see oli sinust suur lapsikus, et sa niiviisi tegid, kas 
pole?» 

Heleene, säärasest moraaliõpetusest sügavasti vapus- 
tatud, ei vastanud sõnagi. Ta oli ämmalt oma hinge- 

hädas abi lootnud, nüüd aga näis talle, nagu oleks ta abi 
asemel üle valatud külma veega, mis pani ta lõdisema. 
Kogu hingega tajudes, et selles seltskonnas, kus ta 
praegu elab, ei leia ta kuigi palju kaastundlikke inimesi, 
kes talle vähemalt head nõugi annaksid, ei hakanud ta 
proua Ingeborgile isegi vastu vaidlema; ta soovis ainult, 
et see rutem lahkuks ja ta üksi jätaks. 

Kuid proua Ingeborgil oli veel muidki küsimusi süda- 
mel. Aleksander oli talle öelnud, et kogu see vastik tüli 
põhjenevat ainult sellel, et ta oli naisele soovitanud 
aborti teha. Nüüd oligi ta siia tulnud peamiselt selleks, et 
miniale tema kangekaelse äraütlemise mõttetust tutvus- 
tada. Näinud aga, et poeg polnud talle täit tõtt avalda- 
nud, pidas ta vajalikuks pöörduda järelepärimisega 
Heleene enda poole. 

«Kas see on tõsi,» küsis ta sosinal, «kas see on tõsi, 
mu armas, et sa juba niisuguses seisukorras 
oled?» 

«Susistab nagu uss!» mõtles Heleene ja tegi näo, nagu 
oleks ta külalise mõtet taibanud. «Missuguses seisu- 
orras?» küsis ta maha vaadates. 

Ämm ütles muiates: 

«Aleksander rääkis, et sa pidavat... rase olema...» 

Heleene noogutas pikkamisi. Silmapilguks näis talle, 
nagu oleks proua Ingeborgi silmis välgatanud midagi 
salajase rõõmu taolist. Kuid ta oli kindlasti eksinud. Sest 
ämm lausus halvustavalt, vaadates talle otsa nagu ruma- 
lale plikakesele: 

«Õi, see on vara. See... on... vara... mu laps!» 

«Me oleme ometi juba ligi aasta otsa abielus,» ütles 
Heleene ega tõstnud ikka veel pilku. 

«Vara, vara, — usu, see on tõesti vara!» kordas 
proua Ingeborg ja naeris korraga heledalt. «Esimene ja 
teine abieluaasta peab täi-e-likult mehele kuuluma — 
teadlikku elu elavas seltskonnas on see ikka nii olnud! 
Muidugi, ma ei ole laste vastu, neid on ju mul endalgi... 
palju! Aga teie kui noored ja tugevad inimesed peate ka 
endile mõtlema. Kujuta ette, kui sul nüüd varsti peeni- 
kest peret tuleb, kes mehe sinust paratamatult eemale 
tõukab! See on teile mõlemale piinaks, eks ju? Ja muu- 
seas, kas see vahest polnudki su rasedus, mis sundis 

Aleksandrit väljast neid õrnusi otsima, mida ta ei saa- 
nud enam maitsta omaenda kodus?» 

Heleene tundis, kuidas ta keha pikkamisi värisema 
hakkas. Suutes seda värinat siiski kuidagi tagasi suruda, 
vastas ta pealtnäha ükskõikselt: 

«Ma ei tea... Aga ma usun, et sel ajal ei seganud 
see rasedus teda... milleski.» 

Ta ootas jälle pikisilmi ämma lahkumist, tal oli vastik 
rääkida säärastest intiimsustest. Talle tundus, nagu mää- 
riksid selleks jutlemiseks vajalikud sõnad nii ta suud kui 
ka kõrvu. Ent moodsale vanale daamile meeldis see kõne- 
aine nähtavasti väga. Ning kummardudes pisut ettepoole, 
küsis ta jälle sama vastiku ussisusinaga, mis oli Helee- 
net juba algusest peale ärritama hakanud: 

«On sinuga juba kaua... sedasi?» 

Heleene ütles: 

«Ma ei taha sellest rääkida!» 

Seletades minia keeldumist liigse tagasihoidlikkusega, 
julgustas proua Ingeborg teda naeratades: 


«Ei maksa häbeneda, rumalukene... Noo-noo-noo! 
Ka mina olen ju ai-nult naine!» Ning ta kordas jälle: 
«On sinuga juba kaua... sedasi? Ütle, ütle kullake! 


Otle, ära karda!» 

rap arvan, et... üle nelja kuu,» vastas Heleene jõue- 
tult. 

«Üle nelja kuu?!» hüüdis proua Ingeborg. Ta venitas 
neid sõnu kuidagi mõtlikult, nagu mõnuga mäludes. 
Pead teisele õlale kallutades ja värvitud ripsmetega silmi 
kissitades pomises ta midagi enda ette, näis mõtle- 
vat. Ja kuna ta kinganinaga põrandavaibal mängis, lisas 
ta vähese vaikimise järel etteheitvalt õlgu kehitades: 
«See on pisut kaua... pisut kaua! Aga see ei tee midagi, 
asja saab siis-ki korraldada. Eks ole, mu armas? Sünni- 
tamine jääb ju ikka sünnitamiseks, ükskõik, kas see tuleb 
läbi teha viiendal kuul või üheksandal kuul. Aga, mu kal- 
lis — mõlema sünnituse vahe on siiski määratu suur. 
Pole ju su praeguses seisukorras — nagu ma juba kõne- 
lesin — sugugi ükstapuha, kas sa saad lapse või ei saa 
sa seda mitte... On ju nii? Ja parem siis juba sünnitada 
viiendal kuul ja last mitte saada, kui sünnitada üheksan- 
dal kuul ja... see saada! Mul on tuttav arst, see aitab 

sind kindlasti.» (Ning nüüd sosinal, suud imeväikeseks 
tõmmates:) «Ta on aidanud üs-na paljusid mulle lähe- 
dasi prouasid... minu soovitusel. Mis sa arvad, 
kui me teda juba homme... noh... või tunahomme... 
oma mesti meelitame?» 

Kuid Heleene, kes oli seni vaikides kannatanud, hüü- 
dis nüüd ägedalt: 

«Jätame selle jutu! Te teate väga hästi, et ma seda ei 
tee! Kui Aleksander teile mu rasedusest rääkis, siis rää- 
kis ta kindlasti ka minu kindlast otsusest last ilmale 
tuua. Ja ütelge talle... ütelge talle... et ta enam kedagi 
mu juurde ei saadaks! Mingu siis parem oma armukeste 
kaissu, kui ta teisiti ei saa! Mingu!» 

Proua Ingeborg nõksatas sirgeks, kahvatas kergelt ja 
muutus siis üleni punaseks. Ta tõusis, suure jõuga tagasi 
surudes hinge täitvat vihahoogu. Mantlit selga tõmma- 
tes lausus ta nagu hammustades: 

«Ja lähebki, kui sa nii... 1-loll oled! Kanapea! Sa ei 
oska ju üldse meest enda külge köita! Kindlasti ta läheb! 
Ja peabki minema! Jah, jah, pe-ab-ki minema!» 

ende sõnade juures noogutas nooruslik vanaproua 
kõrgilt ja ruttas ukse poole. 

Heleene hüüdis talle järele: 

«Mingu, mingu aga pealegi! Kui abielu mõte tema 
meelest ainult selles seisab, siis võib ta jumala 
rahuga minna, kuhu ainult tahab. Mina aga oma last 
tema ihade pärast iialgi — ii-al-gi, kuulete — tapma ei 
hakka!» 

Ta langes jõuetult diivanile. Ja kuuldes paraadust 
mürtsatades kinni langevat, oli tal tunne, nagu oleks sel- 
lest toast äsja lahkunud mingi inetu, külm, ähvardavalt 
põlevate silmadega kiskja, kes oli ta hinge täitnud koletu 
vastikusega ja kes sundis teda äkki mõtlema... tädi 
Rosaliele. 

Kui ta vahel puhkesilmapilkudel püüdis võrrelda oma 
praegust ja endist elu, pidi ta ääretu kahetsusega tagasi 
mõtlema sügavrahulikkudele talveõhtutele, mil teda ei 
vaevanud ega piinanud veel ükski mure. Ta oli kavatse- 
nud uut elu alustada; ta oli mehele kõik andestanud; ent 
ta ei suutnud seda kõike unustada (nagu ta vastupidi 
oma sõnadele siiski lootnud oli). Midagi oli nende vahelt 

kadunud, midagi, ilma milleta pole kujuteldav üksmeelne 
läbisaamine, — jah, nende vahelt oli kadunud vastasti- 
kune usaldus! 

Nii see oli, ta oli kaotanud usalduse oma mehe vastu, 
see oli läinud, oli võimatu end selleks sundida. Igal sam- 
mul mõtles ta, et teda jälle petetakse. Kui Aleksander 
vahel kauemaks välja jäi, kujutles ta endale kohe, et ta 
on jälle oma armukese juurde läinud, sellega ajutiseks 
katkenud vahekorda uuendama; kui ta kantseleisse läks 
ja Aleksandrit seal eest ei leidnud, pidi ta valutava 
südamega oletusi tegema, kuhu ta küll võis minna; kui 
kell hakkas juba kaheksa saama ja oodatav ikka veel 
õhtusöögile ei ilmunud, oli ta vahel niivõrd ärritatud, et 
kartis end suure häälega nutma puhkevat. Kõik ta päe- 
vad olid mürgitatud tolle piinava, veniva teadmisega, et 
samuti, nagu talle valetati ja luisati varem, samuti või- 
dakse talle valetada ja luisata ka nüüd. Ja ta kannatas 
vahel koletult, istudes kössis diivanil, käed kramplikult 
näole surutud. 

Ainsaks lohutuseks sellistel rasketel murepäevadel oli 
vanahärra Link, kes külastas neid sama sagedasti kui 
talvel. Kindlasti oli ta pojale kibedaid etteheiteid teinud: 
iga kord, kui ta ukse taga kõlistas, muutus Aleksander 
tõsiseks. Ta oli ikka lärmakas, keksis poisikesena, veider- 
das, tegi aina oma südamlikke ja heatahtlikke naljakesi, 
kavatsedes nõnda nähtavasti eemale peletada õnnetu 
minia raskeid mõtteid. Ta tõi endaga alati ühes suure 
hulga stoiku elutarkust ja üleolekutunnet kõigist närvee- 
rivatest väiklustest. Ja kui ta siis viimaks oma sädeleva 
huumori ja mõtete rängast raskusest päästva sõbra- 
likkusega jumalaga jättis ning vilkal sammul hämaraid 
treppe mööda alla ruttas, valdas Heleenet alati raske 
nukrusehoog, otsekui oleks heasüdamlik riisuja-pristav 
siit midagi endaga kaasa viinud. 

Sel suvel hakkas Heleenet korraga üksildus vaevama. 
Rasedusest põhjustatud liigne tundlikkus laskis tal iga 
pisimatki asja liiga teravalt tajuda. Talle näis vahete- 
vahel, nagu suhtuks kogu see maailm, kuhu ta nüüd kuu- 
lus, temasse mingi alandava üleolekuga, mõnitaks teda, 
naeraks teda, heidaks ta kulul nalja. Ta oli kindel, et 
tülist mehega teavad kõik. Aleksander on neile kahtle- 

mata kõigest rääkinud, on teda seljataga arvustanud, ja 
ainult heatahtliku viisakuse pärast ei irvita nad talle 
otse näkku. 

Siis tõmbus ta lõplikult kõigist tuttavatest eemale. 
Kuigi sõbralik vanahärra teda korduvalt enda poole 
külla palus, ei läinud ta sinnagi. Ainult lubas iga kord 
minna, mõtleski vahel, et ta oma lubaduse lähemal ajal 
täidab, otsustas aga siis ümber ja jäi koju. 

Pikad igavad õhtud, mis teda nüüd ümbritsesid, veetis 
ta peamiselt lugemisega või lihtsalt lamas. Ta sukeldus 
jälle raamatutes avanevasse maailma, tundis kaasa seal 
elavatele kangelastele — nuttis nende kurbuse pärast, 
naeris nende rõõmude puhul. Tema üle langes imelik 
sentimentaalne raugus. Kohe, kui ta kõige hädavajaliku- 
mad toimetused lõpetas, heitis ta kas diivanile või puges 
voodisse. Ta tundis end alalõpmata väsinuna ja mõtles 
endamisi, et see väsimus tuleb kindlasti sellest, et ta... 
ei taha enam elada. Jälgides läbi luuleliste raamatulehe- 
külgede teiste inimeste suurt õnne ja sügavat vastas- 
tikust arusaamist, hakkas ta jälle pidama ennast ain- 
saks, kellele pole antud osa saada tollest kõigile nii kätte- 
saadavast ja olulisest. Ja kui Aleksander vahel püha- 
päevaõhtuti kodunt lahkus, et minna isa poole kaarte 
mängima, kujutles ta ikka üht ning sama — et mees talle 
jälle valetab, teda petab ja tüssab. Kuid ta oli liiga kan- 
gekaelne ja paindumatu, et temaga ühes minna. 

Tung elada oma veretute unistuste kirevas sõõris, mis 
abielu esimestel kuudel ajutiselt kadunud oli, tuli uuesti 
tagasi. Ta haiglaselt elav fantaasia hakkas end jälle juh- 
tima, talle võlupeeglit ulatama. Ta vaatles end sagedasti 
otsekui kõrvalt: mõtles end rasketesse ja kannatusi val- 
mistavatesse olukordadesse; tundis enda pärast otse 
pisaraid tekitavat haledust. Ta pidas oma elu ainulaad- 
seks, oma õnnetust painajalikult raskeks katastroofiks, 
oma meest, keda ta muide armastas võib-olla veelgi kirg- 
likumalt kui varem, ainsaks südametunnistuseta olevu- 
seks kogu laias maailmas. Jumal oli pannud ta peale 
raske katsumise ja ta oli endamisi kindel, et ta selle kat- 
sumise all kord möödapääsematult hukkub. Aga seda 
hukkumistki kujutles ta järjest roosilisemalt ja sentimen- 
taalsemalt-romantilisemalt,. nähes vaimus sagedasti, kui- 

das ta lamab lumivalges puusärgis, käed ristis rinnal, 
a teda taga nutetakse, kuidas külm muld puusärgile 
langeb... 

Ta haiglaselt täpne kujutlusvõime läks viimaks isegi 
niikaugele, et ta hakkas end kõrvalt nägema peaaegu igal 
sammul, ka kõige tühisema tegevuse juures. Näis, 
nagu oleks tal eriline võime lahutada oma mina kaheks 
teineteisest täielikult eraldunud olendiks, kellest üks 
vaatleb teise tegevust. Mööda tuba kõndides nägi ta end 
sihvakana ja tõsisena üksikutele esemetele lähenevat, 
neid tõstvat ja ümber paigutavat, neilt tolmu pühkivat ja 
neid puhastavat. Hommikul turule minnes kujutles ta 
nukranäolist noort naist, kes läbib varjuna uulitsaid, 
kordagi kõrvale vaatamata, silmad maas. Vahel harva 
väljas jalutades, et värsket õhku hingata, nägi ta tasakesi 
mööda kõnniteed edasi astuvat murtud inimest, keda ei 
huvita ükski vastutulija. Ning nõnda hakkas ta viimaks 
igal sammul, otsekui mingi hämara tungi sunnil, enda- 
legi märkamata näitlema, mõeldes end kord selleks, kord 
teiseks kangelaseks tollest pikast-pikast raamatutereast, 
mida ta aja jooksul oli neelanud ja praegugi veel neelas. 

Esialgu trööstis teda vähemalt mehe välinegi õrnus, 
mida Aleksander püüdis ta vastu üles näidata. Kuid iga 
algava päevaga hakkas see õrnus jälle vähemaks jääma, 
kuni selle asemele asus viimaks varjatud vaen. Mees 
mõtles jälle, et ta on mingi eriline olend, kes ei suuda 
elada nõnda, nagu elavad igapäevased inimesed, ja 
kes — õigust öelda — ei peagi nõnda elama. Jah, mis 
seal parata, tema aju konstruktsioon kui ka närvitegevuse 
laad nõuavad tavalistest hoopis tugevamaid elamusi; 
ilma nende tugevamate elamusteta on ta nagu kala kui- 
val, nagu tühi kest, kellel puudub tööks ja raskuste üle- 
tamiseks vajalik energia. Võimaldub tal aga argielu lei- 
gust millegi põrutavaga, vapustavaga vahetada, kas- 
vavad talle kohe tiivad, paisub suureks ta lihaste ramm, 
võtab hoogu ta vägev tahe. Ja iga kord, kui ta endast 
nõnda liialdades, piltlikult mõtles, sarnanes ta enda 
meelest vägeva linnuga, kes vajab tugevat toitu, et tõusta 
äraarvamatutesse kõrgustesse, kõrgemale kui ükski 
teine. 

Kui lakkamatu rahuldamatusetunne teda hetkekski ei 

jätnud, (Heleene lükkas põlastusega tagasi kõik ta hoo- 
limatud lähenemiskatsed), otsustas ta jälle üles otsida 
oma armukese, et vahekorda sellega uuesti jalule seada. 
Ta ootas teda vanarahva pühapäevaõhtustele koosviibi- 
mistele, endamisi kindel olles, et talle avaneb seal mingi 
võimalus tute kohtumiste määramiseks. Ent millegi- 
pärast ei ilmunud sinna ei Hedvig ega ka major, kes oli 
ammu laagrist tagasi. Kuna ta kuidagi rahu ei leidnud, 
helistas ta viimaks kellaajal, mil ta oli kindel majori 
ametisolekus, tolle korterisse, paludes teenijat, et see 
proua telefoni juurde kutsuks. 

See üsnagi lühike hetk, mis tal oodata tuli, tõi ta sil- 
made ette kogu ilusa ajajärgu, mis oli ta nii õnnelikuks 
ja endaga rahulolevaks teinud. Ta nägi korraga koletu 
selgusega seda tuba, kus nad olid veetnud lugematuid 
mugavaid tunde; madalat majakest, miniatuurset ees- 
koda, värava juures algavat ning ukse taga lõppevat 
liivaga kaetud teerada. Ta süda hakkas metsikult peksma, 
nagu ähvardades iga silmapilk roideid murda. Ta väri- 
ses nagu raskes palavikus. Ja kui ta parajasti mõtles, et 
tegi sekretäri paberosside järele saatmisega tõepoolest 
targasti, kuuldus korraga tasane, talle nii tuttav hääl, 
mis küsis asjalikult ning külmalt: 

«Kust räägitakse?» Ja kohe sellejärel: «2-08 kuuleb.» 
Ning veelgi silmapilk hiljem: «Hallo-o, kust räägi- 
takse?!» 

Aleksander kuulas meeleheitlikult pingutades, suut- 
mata sõnagi vastata. Ta keel oli justkui suulakke kinni 
kuivanud, talle ei meenunud ühtki kohast lauset; ta mõt- 
les korraga, et kui ta nüüd rääkima hakkab, katkeb ta 
hääl või ei tule üldse kuuldavale. Kogu aeg meeles seis- 
vad mälestuspildid kõrvetasid teda nagu elava tulega. 
Ning alles teistkordse küsimuse peale suutis ta ometi vii- 
maks kogelda: 

«See olen mina, Aleksander... Ma tahtsin sinult... 
midagi paluda... Oled sa üksi, kallim?» 

Telefonis kuuldus jälle: 

«Palun, kes räägib? Kes seal räägib?» 

Piinleva hingega elumees vastas kogeldes: 

«Mina... Aleksander... ma ju ütlesin juba...!» 

Väheks ajaks tekkis sügav vaikus. Aleksander kuulis 

vaid seda omapärast, tasast kahinat, mis näis tulevat 
otsekui telefonikastist või kuskil kõrgel postitipus õõtsu- 
vatest traatidest. Ta jalad läksid kord-korralt nõrgemaks 
ja ta toetas küünarnuki tugevasti vastu lauda, et käsi ei 
väriseks. Siis ulatus ta kõrvu jälle too armas ja hinge 
tungiv hääl, nii, nagu see oli talle alatiseks meelde jää- 
nud: 

«Palun, jätke mind rahule! Lõpp!» 

«Hedvig!» hüüdis ta ahastades. 

Kuid keegi ei vastanud talle enam. Ja korraga valdas 
teda ääretu, piinav südamevalu, mida ta tundis vist küll 
esimest korda oma rahuliku, alati täissöönud, lainetus- 
teta elu jooksul. 


OO ABEK Su AS KhA kai li K 


LOODUSE KUNINGAS LÕHUB MÖÖBLIT. 
HELEENE MUUTUB OTSUSTAVAKS 


“kr nurjunud telefonikõnest peale tärkas Aleksand- 
ris naise vastu jõhker, kiusakas talupojaviha, mis 
janunes kättemaksu. Ta ütles endale, et selles ebaõnnes- 
tumises on süüdi Heleene, viimase lubamatu vahelesega- 
mine tema isiklikku ellu, katse teda, — mehist, iseseisvat 
meest oma tuhvlialuseks teha. See, mis oli kuni tolle 
õhtuni ta meeleolusid ainult kaudselt mõjutanud, muutus 
korraga kindlaks tõekspidamiseks. Joostes mööda ruumi- 
kat tuba edasi-tagasi ja mõeldes aina sellele, et nüüd on 
Hedvigiga kõik jäädavalt läbi, otsis ta juba mõttes viise, 
kuidas oleks võimalik kogu loo peasüüdlasele hästi tuge- 
vaid kannatusi valmistada. Ning kuna ta ei leidnud 
midagi sobivamat, tõmbas ta mantli selga ja läks kõrtsi, 
lootes seal kohata mõnda oma vanadest kaasvõitlejatest. 

Seni oli ta tavaliselt koju tulnud kõige hiljem kella 
kümneks, ja kogu aastapikkuse abielu kestel oli see esi- 
mene juhtum, kus ta jäi ära kuni hommikuni. Heleene, 
kes polnud sellega harjunud, ei saanud silmatäitki 
und. Ta kuulis, kuidas jaama minevad ja sealt tulevad 
autod tuututades mööda sõitsid, kuidas voorimeeste 
hobuste rautatud kabjad kõva munakivisillutist peksid, 


315 


kuidas üksikud nõrgad tuulehood vana maja ründasid. 
Juba kell üksteist hakkas teda vaevama valus äre- 
vus, mis ta viimaks voodist tõusma sundis. Jah, jah, 
mõtles ta, Aleksander on nüüd kindlasti jälle oma kalli- 
kese juures! Ebaloogiline, kõike suureks puhuv armu- 
kadedus hakkas teda närima, talle silmapilgukski halas- 
tamata. Ja ta jooksis korraga hommikumantli väel kol- 
mandalt korruselt alla, viskas paraadukse pärani ja jäi 
kuulama, nagu peaksid patustajad seisma kohe siin lähe- 
duses, — kuskil pimedas väravatühemes või plangu var- 
jus. 

Kuid ta ei kuulnud midagi ja läks tagasi oma korte- 
risse. Ta sulges end magamistuppa ja otsustas uinuda, — 
maksku mis maksab. Ta püüdis endale sisendada käes- 
olevas olukorras hädavajalikku külmaverelisust, ütles, et 
peab enda vaibasse mähkima ja silmad ükskõikselt sul- 
gema. Kuid hirmsad kahtlused ei andnud talle viivukski 
rahu ja ta pidi juba varsti akna alla jooksma, et vaiki- 
vasse ööpimedusse kuulatada. 

Kui kell juba üks lõi ja meest ikka veel ei tulnud, lan- 
ges ta nagu raskesse letargiasse. Ta keha väsis, kuid 
mõtted töötasid seda intensiivsemalt. Ta ette kerkisid 
hullukstegevad pildid mehe 0abielurikkumisest, selle 
tundmatust armukesest ja salapärasest kohast, kus nad 
võivad segamatult ühes viibida. Mälestused läinudsuvis- 
test salakohtumistest tekitasid tas mõtte, et kõik nüüdki 
samaviisi sünnib. Kui ta hirmsast närviväsimusest 
mõneks minutiks tukkuma jäi, nägi ta neid kohe käsi- 
käes, külg külje vastu enda ette ilmumas. 

Talle näis, et kunagi elus polnud ta tundnud säärast 
piina, kui ta tundis nüüd. Hiljutine katastroof oli olnud 
liiga järsk selleks, et anda põhjust nii suurteks kanna- 
tusteks. Hiljem aga tulid haigus ja sonimised, mis olid 
kõik muu enda alla matnud. 

Siis nägi ta nagu läbi raske, viirastusliku halli liniku, 
otsekui iseendast kuskil eemal seistes, kuidas esimene ao- 
kuma aknad kahvatama pani. Pikkamisi läks tuba valge- 
maks, pimedusest tõusid nähtavaks tualettlaud, pee- 
gel, kaks taburetti. Ta kuulis, kuidas kell saalis lõi kaks, 
siis varsti pool kolm, siis kolm. Korraga langes ta otse- 
kui mingisse arusaamatusse unustusse, ja kui ta jälle 

oma ümbrusest ja ajast teadlikuks sai, märkas ta, et tuba 
oli juba täis eredaid päikesekiiri. Aga ta oli kindel, et ta 
polnud hetkekski uinunud, — ta pilk oli kogu aeg leba- 
nud peeglilaual asuval lõhnaõlipudelikesel, mille lihvi- 
tud pindade pilt oli nagu lõigatud ta ajju. 

Nähtavasti oli teda virgutanud see tasane, kuid kor- 
ratu sammudekaja, mida ta äkki kuulis. Ta mõtles, et 
nüüd on see vististi oodatav ja vaatas kiiresti kella. See 
oli juba viis. 

Teadmine, et aeg on juba nii hiline, kohutas teda 
veelgi enam. Ta tõusis voodiäärele istukile ja jäi pead 
kummardades kuulama. Ta teadis, et tulija ilma helista- 
mata sisse ei pääse: ta oli võtme ette jätnud. Ja kui siis 
hetk hiljem too säärase meeleheitega oodatud pealetük- 
kiv-käsutav signaal tõesti läbi kogu korteri lõikas, võpa- 
tas ta korraga, karjatas tumedalt ja tõusis, et kohe 
avama rutata. 

Tulija oli tõesti Aleksander. Ta oli kogu öö kõrtsis 
istunud, tohutul hulgal viina ning konjakit ära joonud ja 
seisis nüüd püsti ainult käsipuu najal. Ta lihav nägu oli 
kohutavalt lõtv, peaaegu rippus, suunurgad olid jõue- 
tult alla vajunud, laud tursunud, huuled kuivanud ja 
nagu vahukübemetega kaetud. Närides inetu grimassi 
saatel pooleni suhu imetud piibuvart, püüdis ta asjatult 
naeratada, — isegi selleks vajalik jõud näis tal puuduvat. 
Ning kuna öösärgis uksel seisva naise nägemine talle 
kohe meelde tuletas tagajärjetu kauplemise oma armuke- 
sega, muutus ta äkki süngeks ja ähvardavalt tõsiseks 
nagu tige härg. 

«Mis sa sellest uksest kinni toppisid, kas sa ehk kart- 
sid, et keegi su n-naiseau röövima tuleb, h-hahaa?» küsis 
ta mõnitava tooniga, suutes ainult suuri vaevu rääkida. 

Heleene, samuti viimase võimaluseni vihane, vastas 
pealtnäha rahulikult: 

«Tuleta meelde, et uks on igal õhtul kinni olnud. 
Pidin ma selle kogu öö lahti hoidma?» 

Mees möirgas kõigest jõust, tagudes jalutuskepiga 
vastu eeskojapõrandat: 

«Aga võti... võti... kurat... võti oli ju ees! Võti... 
oli... ees... jah... s-sa-a... t-tiine 1-lehm!» 

Hetkeks oli Heleenel tunne, nagu oleks kogu ta ümb- 

rus võpatama ja vankuma löönud. Ta pidi mõlema käega 
uksepiidast kinni haarama. Viimaks ütles ta, tehes pingu- 
tusi, et hoiduda langemast: 

«Tule ometi tuppa... Naabridki kuulevad, kuidas 
sa... toorutsed!» 

«Kuulgu!» käratas Aleksander endise jõhkrusega, kuid 
taarus siiski üle läve. Ja ta ütles korraga, põrnitsedes 
jim oma joomisest jäikade, peaaegu klaasiste silma- 

ega: 

«Riieta mind lahti! Noh! Ko-he!» 

Heleene, kes oli vahepeal toibuda suutnud, vastas õlgu 
kehitades: 

«Seda võid sa veel kaua oodata, härra parun! On sul 
raha joomiseks, siis olgu sul seda ka ümmardaja palka- 
miseks. Pealegi — sul on ju niigi juba küllalt sääraseid, 
kes on valmis sul kas või pesugi seljast kiskuma!» 

«Riieta mind lahti!» karjus mees jälle. 

«Ma ei tee seda!» ütles Heleene rahulikult. 

Ja Aleksander kisendas veelgi metsikumalt, paks nägu 
lausa pakatamas pähe tulvavast verest: 

«Riieta mind lahti, kuuled sa!» 

Äkiline viha tegi ta palju kainemaks. Peaaegu kehaline 
vajadus midagi purustada pani ta vere keema. Talle tun- 
dus hetkeks, nagu hakkaksid ta käed sügelema, nagu pai- 
suksid ta musklid jämedateks pundardeks, mis janune- 
vad tegevuse järele, nagu tõuseks ta turi kühmu otsekui 
vihasel pullil, kui see siia-sinna puseldes vastast otsib. 
Ja lasknud järgmisel silmapilgul kuuldavale mingi 
ürgse, sõnatuks urinaks muutunud häälitsuse, astus ta 
purjus mehe laial sammul peegli ette ja purustas selle 
ainsa kepihoobiga lugematuteks kildudeks, mis hirmsa 
klirinaga mööda põrandat laiali paiskusid. 

Siis hakkas ta purustama ja lõhkuma kõike, mis talle 
vaid ette juhtus. Hetkekski teadvust kaotamata, mäleta- 
des isegi seda täpselt, kuipalju iga üksik asi oli maks- 
nud, käis ta mööda tube ringi, jagas pimesi hoope, hävi- 
tas nagu hullunud metsmees. Pildid seinalt, vaasid riiu- 
litelt, kapiuksed ja toolid — kuuldusid vaid prahvatused, 
lendasid killud, õhus hõljusid puruksrebitud patjadest 
välja pääsenud udusuled. Klaasi klirin, puu murdumise 
sume ragin, äkiliste mürtsatuste tümin, mida sünnitasid 

raskemad esemed. Ta silmade ees ei muutunud sekun- 
dikski pimedaks, nagu ta pärast rääkis, ei, ta nägi iga 
eset, mida ta haaras, iga asjakest, mis talle näppu puu- 
tus. Võttes üht asja, vaatas fa juba ringi järgmise järele; 
purustanud midagi, otsis ta varmsalt veel midagi. Talle 
tuli momentaalselt meelde isegi see, millisest magasinist 
olid pärit toolid, millisest riiul, millisest peeglid, milli- 
selt kunstinäituselt pildid, kust kauplusest albumid. Ja 
isegi seda ei unustanud ta tolle jõhkra hävituse keerises, 
miks ta seda kõike tegi, miks ta oli õhtul kõrtsi läi- 
nud ja miks ta naise peale juba ammu viha kandis. 

Nõnda algas tolles manduvas abielus uus ajajärk, 
jõhkra vastastikuse vaenu ajajärk, mis murrab lõpuks. 
tugevamadki närvid ja põletab läbi tugevamagi tahtejõu. 
Hommikul, kaine peaga, palus Aleksander pisarsilmil 
andestust, saigi selle, ei lubanud end enam iialgi nõnda 
unustada ja korraldas täpselt samasuguse hävitamise 
juba vaevalt mõne nädala pärast. 

Kuigi tal polnud vahel kuhugi minna, jäi ta kodunt 
ära lihtsalt selleks, et naisele tuska teha. Lepituse man- 
gumine tekitas tas alandusetunde, ja võimalikult ruttu 
püüdis ta tasuda tollegi eest. Ja mida vaiksemaks ning 
kurvemaks Heleene päev-päevalt muutus, seda jõhkra- 
maid metsikusi ta veel leiutas. 

Muide — põhjusi tülitsemiseks polnud talle kunagi 
vaja, neid oskas ta leida isegi sealt, kust poleks mõni 
teine leidnud midagi hoolsamalgi otsimisel. Näiteks kar- 
jus ta kord jõhkralt, tabanud naise end jälle kannatlikult 
ootamast: 

«Mis sa siin peesitad, sina! Kogu öö põletad asjata 
tuld!» 

«Ootasin ju sind...» vastas Heleene väsinult. 

Purjus mees karjus veelgi metsikumalt: 

«Soo?! Ootasid mind?! Ja kuhu sa minu siis arvasid 
jäävat? Läbi maakera ma ju ometi kukkuda ei saa!» 

Ent vaevalt nädal hiljem, kui naine oli tõesti päevas- 
test pingutustest väsinuna uinunud ega kuulnud ta tule- 
kut, süüdistas ta seda juba hoopis vastupidises, mõirates. 
jälle üle kogu suure korteri: 

«Sina... sina... s-sa 1-loll kanapea... ega sinule 
pole põrmugi huvitav, kus ma olla võiksin ja millal ma 

tulla võiksin! Aga süüdistad! Aga teed etteheiteid, kui 
ma vahel kauaks ära jään...! Milleks ma siia koju 
peaksin kippumagi, kui keegi mind ei oota! Kui isegi 
võib-olla seda soovitakse, et ma üldse enam ei tule! 
M-magab nagu k-kott!» 

Heleene kannatas kaua vaikides, lausus ainult vahel 
harva mõne sõna vastu. Olukord muutus viimaks niivõrd 
masendavaks, et ta ei suutnud enam unistadagi. Ta mõt- 
les, et kui tal oleks koht, kuhu minna, või inimesed, kes 
teda vastu võtaksid ja trööstiksid, läheks ta selle looma 
juurest küll sootuks minema. Kuid ta teadis, et kasuema 
ta juba kohe tagasi saadaks ja et mehe enda vanemate 
poolt pole tal vähematki tuge loota. Ja nõnda tundis ta 
end täiesti üksikuna, mahajäetuna ning abituna. Ka 
aimas ta oma mahasaamise aega järjest lähemale nihku- 
vat ning otsustas taluda kõik piinad kokkusurutud 
hammastega, kui suureks need ka ei paisuks ja milliste 
kõrgusteni need ka ei tõuseks! 

Kord, kui aina metsikumaks muutuv looduse kuningas 
oli jälle märatsedes kogu magamistoa sisseseade puruks 
peksnud (kõik peale voodi — arvult juba kolmas!), ei 
suutnud ta siiski enam seda kõike taluda. Jättes toa 
samasse seisukorda, nagu see öösel oli jäänud, läks 
ta ja kutsus kohale heasüdamliku vanahärra. Kui nad 
üle risu ja klaasikildude sisse astusid, oli Aleksander 
ametis jalgade kängitsemisega, istudes lõdvalt voodi 
veerel. 

Tüki aja jooksul ei lausunud keegi sõnakestki. Isa 
läks akna juurde ja nõjatas seljaga vastu seina, Heleene 
seisis uksel, Aleksander põrnitses häbelikult enda ette. 
Möödakihutavate autode ja raskete vankrite müra kostis 
selgesti sisse läbi avatud akna. Sügis oli saabumas ja 
mäenõlval kasvavad puud hakkasid kolletavatest lehte- 
dest kirjuks muutuma. Raske, südamesse tungiv nukrus 
lamas üle kogu maailma. 

Viimaks, kui vaikimine juba piinavaks muutus, lausus 
Heleene: 

«Noh, näete nüüd. Niisugune on ta juba ammu, see 
meie kodune elu.» 

Vanahärra vastas vaikselt: 

«Jah, ma näen, tütar.» 

Ja äkki kummardus ta Heleene käe kohale ning suud- 
les seda vaikselt austust avaldades. 

Aleksander, kes polnud kunagi kujutlenud, et teised ta 
toorustest teada saavad, pomises midagi oma äkilisest 
meelest. Nüüd olevat ta otsustanud viina lõplikult maha 
jätta ja siis minevat kõik jälle endise ladususega! sele- 
tas ta kuiva suud maisutades. Ta ei salgavat midagi, tal 
endalgi olevat praegu nii piinlik ja häbi, et ta vajuks 
meelasti kas või läbi põranda! hüüdis ta hädise, peaaegu 
paluva häälega. 

Tema sõnu kuulmata küsis vanahärra Heleenelt endise 
vaikselt-sõbraliku tooniga, lükanud jalaninaga eemale 
paar suuremat peeglikildu: 

«Juhtub see sagedasti... sedasi?» 

«Mis seal ikka salata,» vastas naine. «Jah, see juhtub 
sagedasti. Mõne kuu jooksul om säärane põhjalik töö 
juba kaks korda aset leidnud, see siin on kolmas. Pärast 
antakse raha ja lastakse uued asjad muretseda... Väik- 
semaid sigadusi ma ei lähe muidugi rääkimagi, neid juh- 
tub selleks liiga tihti, et ma kõike mäletada suudaksin. 
Aga ega ma teid siis selleks ei kutsunud, et tema üle 
kohut mõista... Ta on omaenda ja oma varanduse pere- 
mees ja võib sellega teha, mis talle meeldib. Ma tahtsin 
teilt ainult seda küsida, kuidas mina isiklikult oma edas- 
pidise elujärje seadma peaksin. Te teate ju väga hästi, 
missuguses seisukorras ma praegu olen... Ma kardan, et 
ta võib ühel heal päeval meile mõlemale halba teha, nii- 
hästi minule kui mu lapsele. Andke nõu, te olete tema isa 
ja peaksite teda tundma.» 

Nõnda kõneldes ja sellest väsides nõjatus Heleene 
küljega vastu uksepiita ja ootas. Ta rahu ja kindlus ülla- 
tasid Aleksandrit väga. Kiire, täpne mõte, et ta pole oma 
märatsemisega tollele külmaverelisele naisele vist vähe- 
maidki peavalusid valmistanud, läbis ta ajusid. Aknast 
uulitsale vaatav vanahärra lausus kindlalt: 

«Siin pole enam midagi küsida ega vastata. Sa pead 
temast lahku minema.» 

«Jah,» ütles Heleene ikka ühesuguse rahuga, «ma mõt- 
lesin seda ka ise.» 

Ja kuna nad kohe sõnalausumata väljusid, ta naine ja 
tema isa, jäi Aleksander metsikult peksva südamega 

edasi endisele kohale istuma, üks jalg kingas, teises 
ainult sokk. 

Veidi hiljem tuli Heleene kahe ekspressi saatel tagasi, 
et koristada toast seal vedelevat risu. Aleksander, kutsu- 
i ta märkide abil kõrvaltuppa, küsis alandliku hää- 
ega: 

«Armsam, kas me siis tõesti juba nii kaugele oleme 
jõudnud? Isegi... töömehed pidid sa seda vaatama kut- 
suma!» 

Heleene vastas pöördumata: 

«See oli ju kogu aeg su enda tahtmine, see, et me 
lõpuks lahku läheksime. Miks sa siis muidu niisuguseid 
etendusi korraldasid!» Kuid ajanud end samas otsusta- 
valt püsti, ütles ta valju ja ähvardava häälega, enda ees 
seisvale mehele kogu aeg otse silmi vaadates: «Aga 
lahku ma sinust siiski ei lähe, ära seda looda! Olen kan- 
natanud su toorusi seni ja kannatan neid edaspidigi. 
Ainult ühte pea meeles: kui sa veel kord niisugusena mu 
silma alla tuled, tapan ma su kohe! Tapan — kas või 
siis, kui sa magad, aga tapan! Niikuinii oled sa mu elu 
nurja ajanud, pole mul sellestki midagi, kui ma su hinge 
hinnaks kord vangi peaksin sattuma.» 

Ning kui ta seda ütles, oli ta näoilme niivõrd kindel ja 
hääl niivõrd otsustav, et Aleksander kohkunult sammu 
tagasi astus. Isegi oma lõdva, loiu mõistusega ja rumala 
talupojakiusakusega tundis ta: säärases meeleolus võib 
inimene tõesti iga oma ähvarduse täide viia! 

Aga selleks, et riskeerida nii väärtusliku varandusega 
nagu oma elu («See on antud inimesele ju ainult üheks 
korraks, ai-nult üheks korraks!» mõtles ta hirmunult), oli 
ta liiga arg ja liiga ettevaatlik. 

LAPSE SÜND. VANA RIISUJA-PRISTAVI JA 
NOORE NAISÜLIÕPILASE ELUTARKUSI 


iimastesse kuudesse jõudnud rasedus vangistas He- 

leene lõplikult tuppa. Peaaegu ebausuks kasvav hirm, 
et ta võib iga liigse liigutusega oma südame all kasva- 
vale lapsele midagi viga teha, keelas teda viimaks isegi 
jalutama minemast. Ta palkas teenija, kes ta toimetused 
ja talitused üle võttis. Algul ei suutnud ta küll kuidagi 
tegevusetusega harjuda, pikapeale aga muutus see talle 
nii omaseks, et ta ei tulnud voodist välja vahel kogu 
päeva jooksul. 

Argielu ränkus oli ta närviliseks teinud, ta hakkas 
ilma ühegi põhjuseta kujutlema, et ta on alati haiglane 
ja hädine. Kuid tõepoolest oli ta organism väga tugev ja 
esimestele rasedusevaevadele küllalt vastupanelik. Näda- 
laid kestvas tegevusetuses aga kasvasid mõtted. Lama- 
des vahel diivanil või voodis teki all, äsjaloetud raamat 
lahtiselt kõrval, hakkas ta korraga meelde tuletama kõike 
seda, mis ta oli kunagi mõelnud, millest unistanud. See 
tundus nüüd nii kauge ja võõrana; talle näis, nagu ei 
kuuluks neist juhtumitest ja tegudest temale õieti mitte 
midagi või nagu oleks kõik, mida ta kord igatses, teos- 
tumata jäänud. Oli ta siis saavutanud selle õnne, millest 

ta oli mõelnud, käies mööda väikese Pärnu vaikseid ning 
tühje kõnniteid, ja mille lähedust ta arvas veel mõni kuu 
tagasi aimata võivat siinseteski tubades? Kuhu kadus nii 
äkki mahe perekonnaidüll, millena ta kujutles abielu? Ja 
armastus? Kas seda võib siis tõesti ainult raamatutest 
ning ajalehtede joonealustest leida? Truudus? Teinetei- 
sest lugupidamine? Vastastikune arusaamine? Võitlus 
ühiste muredega, käsikäes, külg külje kõrval? Ning elu- 
otsani kestev sügav kiindumus teineteisesse, mis ei tar- 
vitsekski olla armastus selle sõna tavalises tähenduses? 
— On see siis tõesti õige, et nende ilusate ja tundmatust 
õnnest värisemapanevate sõnade taga peitub ainult 
õudne tühjus, mingi jäneseväledusega eemalepõgenev 
vari, mida keegi ei saavuta, mida ei suudeta lihaks ja 
vereks muuta kunagi ega kuskil? Aga kui see nii on, — 
mis on siis maailmas kindel ning jääv, mis on siis see, 
mille pärast maksaks elada, võidelda ja vaeva näha? Ent 
mida enam ta neile loendamatutele küsimustele vastust 
otsis, seda raskemaks muutus ta pea. Ja ta kartis vahel 
ennast hulluks minevat oma piinavate mõtete ränga 
koorma all. 

Mehest nõnda päev-päevalt nii ihuliselt kui hingeliselt 
kaugemale jäädes hakkas ta üha suureneva igatsusega 
lapse sündimist ootama. Teda ei kohutanud hetkekski 
need valud ja vaevad, millest kirjutati mitmesugustes 
talle kättepuutuvates käsiraamatutes; ta mõtles ainult 
sellele, et siis oleks tal kõik, mille peale tal on täielik 
õigus, mis on tema kui naise kohustuseks, et siis ei oleks 
ta enam üksi, nagu nüüd. Jah, tal oleks jälle, keda 
armastada, kelle eest hoolt kanda, kelle peale kulutada 
kõik oma mõttetud ja tühjad päevad. Ning kui ta siis esi- 
mesel novembril, pimedal ja vihmasel õhtul, hirmsate 
valudega viimaks ometi ilmale tõi oma esimese tiba- 
tillukese, kortsus näoga tüdrukukese, tundis ta end 
jälle üle hulga aja õnnelikuna, nõnda et ta suutis 
vastu naeratada isegi mehele, kui see teda vaatama 
tuli. 
-- Ta oli nagu looduse enda poolt emaks määratud, nagu 

toodud selleks, et kanda ilmale uut elu, seda hoida ja 
kaitsta. Kõik oma rasked mured ja läbielamised unustas 
ta lapse hälli juures. Seal veetis ta oma hommikupooli- 

kud; seal istus ta hilja õhtuni; sinna ruttas ta isegi süda- 
ööl, laud unetusest ja väsimusest punased. Ta jooksis, 
toimetas ja talitas nurisemata, naeratus huultel, pilgus 
ainult armastavale emale omane pehmus: Tema hinge 
täitis lakkamatult ainult üks mõte, ainult üks kaljukin- 
del otsus — mingu ta enda elu nüüd nii või teisiti, lõp- 
pegu see halvasti või hästi, ta laps ei tohi aga kunagi ei 
puudust ega viletsust, külma ega nälga tunda. Jah, lap- 
sel peab olema kõik vajalik, kulugu talle ära siis kas või 
viimane suutäis ta enda sõrmede vahelt! Ning samade 
liigsete hellituste ja ülearuse hoolega, millega rikuti 
omal ajal ta enda tervist ja mille survel kasvatati kõve- 
raks ta enda tõekspidamised lihtsamateski maailmaasja- 
des, oli ta ise nüüd valmis õnnetuks tegema omagi last. 
Ennastsalgavast emaarmastusest polnud hukutava väi- 
kekodanliku udusulgede-soojuseni rohkem maad kui üks- 
ainus lühike samm. 

Kuid peaasi, — ta elul oli jälle mõte, otstarve, ees- 
märk, mille poole võis püüda. Ta päevad polnud enam 
tühjad nagu varem, mil ta ei suutnud kunagi oodata õhtu 
saabumist; nüüd oli tal jälle, kelle eest muretseda ja kel- 
lele pühendada kogu oma hool ning armastus. Mehe 
truudusetus ei tundunud pooltki nii valusana kui mõni 
aeg tagasi, — oli hetki, mil see näis talle isegi rumalana 
ja koomilisena. Ta süda valutas nüüdki vahel, kui ta tea- 
dis teda kuskil pummeldavat või kellegagi kokku saavat, 
ent tarvitses tal ainult oma sipleva tütrekese juurde 
istuda, kui ta oma tavalise rahu juba tagasi sai. Ja teda 
ei vaevanud enam kunagi igavus, tal oli nüüd aega isegi 
liialt vähe. 

Kui ta suutis juba voodist välja tulla, külastasid teda 
mehe vanemad, lahke vanahärra ja proua Ingeborg, 
kelle kannul varjuna kõmpis proviisor Lutvei, mon ami. 
See vananev daam, suutmata praegugi elada ilma armu- 
keseta, kiitis sõnaohtralt ja pateetiliselt sama last, kelle 
tapmist ta oli alles üsna hiljuti soovitanud. Ta oli enda 
toredaks ehtinud, ta rõivad olid nooruslikult kirevad, iga 
oma liigutusega taotles see enam kui viiekümne aastare 
daam kahekümne-aastase tütarlapse kergust ning pain- 
duvust. = Aastate jooksul kibedasti petta saanud 
apteeker ei suutnud talt oma vesiseid silmi pöörata. Ja 


325 


kui mon ami ja ma chöre juba varsti jumalaga jätsid 
ning lahkusid, tundis Heleene end äiaga kahekesi jäädes 
koguni õnnelikuna. 

«Noh, mis te oma pojatütrest arvate,» küsis Heleene = 


naeratades ja lükkas vankri vanahärrale hästi lähedale. 
«On ta minu enda või mehe moodi?» 

Link ütles muiates: 

«Õieti ütelda — seda on raske otsustada, aga ma 
arvan, et ta on kindlasti sinu enda moodi.» Ta oli juba 
kohe Aleksandri järele küsida tahtnud, kuid oli selle 
teiste juuresolekul siiski tegemata jätnud. Nüüd aga 
päris ta kõrvalepööratud pilguga: «Kus su teinepool on?» 

Heleene vastas hooletult: 

m Aleksander Noorem? Ma ei tea. Ta ei käinud lõu- 
nal.» 

Endine riisuja-pristav küsis: 

«Sa jäid temaga siiski ühte. On ta nüüd... korrali- 
kum?» 

«Ah kas ta on... korralikum?» kordas Heleene ja 
kummardus hälli kohale, et kohendada lapse vaipa. «Ei, 
ta ei ole korralikum. Aga siiski, jah, — purustanud ta 
küll enam ei ole,» lisas ta kohe. 

Vanahärra päris jälle: 

«Sel korral te leppisite niisiis ära?» 

«Ei, me ei leppinud ära, me pole sellest loost õieti pike- 
malt kõnelnudki» ütles Heleene ja naeratas korraga 
midagi meelde tuletades. «Ma ähvardasin ta ära tappa, 
kui ta veel niiviisi teeb,» seletas ta ikka muiates. «See oli 
muidugi... kelkimine. Aga lõplikult lahku minna? Ma 
arvan, et te saate isegi aru, kuivõrd see mul praegu või- 
matu on. Mul pole ju ühtki inimest ega ühtki kohta, kel- 
lele või millele ma võiksin ennast toetada. Ei ole mul 
praegugi kerge ta ulaelu kannatada, aga palju raskem 
oleks vist veel see, kui ma ühes lapsega näljale vastu 
läheksin. Ma pole ju mitte kunagi mitte midagi praktilist 
teinud, ma mõistan valmistada ainult kümmekond 
toitu... kõige paremast lihast, või ja koore juurdelisa- 
misega. Kuidas vaene naine endale ja oma lapsele einet 
või lõunasööki valmistab... ja millest ta seda val- 
mistab... ma ei tea. Nii et... tuleb hambad risti suruda 
ja lihtsalt kannatada. Kas või ainult selle väikese pärast, 

kes siin meile otsa vaatab, aga veel millestki aru ei saa!» 
lõpetas ta ja katsus naljatada, et muuta meeleolu veidi 
paremaks. 

Vanahärra vaatles teda vähe aega vaikides, silmad 
mõtlikult kissis. Viimaks ütles ta pikkamisi: - 

«See on fõesti nii, nagu sa räägid. Aga elu säärast 
tingimustes pole ka jumal teab mida väärt. Need piinad 
on vist valusamad kui tühja kõhu piinad.» 

Ja Heleenegi kinnitas ohates: 

«Jah, need on valusad, ma tean seda.» 

Vanahärra Link jäi sel korral talle üsna kauaks külla, 
otsustades Aleksandri ära oodata. See tuli umbes kella 
kaheksa paiku tusasena ja läbimärjana. Ta oli kuskil 
linnalähedases talus oksjonit pidanud, see oli liialt 

ikale veninud; teadmine, et ta on oma otseste ametitali- 
uste sunnil kauaks jäänud, tegi ta isekaks ning nina- 
kaks. Kuid veinipudeli taga istudes ja isaga sõbralikult 
juttu vestes muutus ta juba varsti heatujuliseks ja hak- 
as nalja heitma, nõnda nagu naine polnud teda ammu 
enam näinud. Ja ta ei pannud pahaks isegi seda, kui isa 
talle viimaks tähendas: 

«Nüüd, Aleksander Noorem, katsu juba kord ka 
meheks saada ja jäta oma poisikesetembud kus see ja 
teine. Sa oled endale tõesti naise saanud, kes on rohkem 
väärt kui sada moodsat daamikest. Mis olnud, see 
olnud — tõmba sellele kõigele rist! Kui mitte muu, siis 
juba seegi asjaolu, et teil nüüd laps on, peaks sind kõve- 
mini kodu ja perekonna külge kõitma!» 

«N-noh, ega minu üle ei või ju viimasel ajal ka enam 
nuriseda!» vastas Aleksander laialt muiates, nagu käiks 
jutt millestki väga naljakast ja väga vaimurikkast. 

Isa ütles tagasihoidlikult: 

«Aga jood ikka... nagu enne!» 

Aleksander vihastas korraga. Ta käratas: 

«Ah n-nii! Tähendab, sinule käiakse kaebamas!» 

Heleene talitas köögis. Ja vanahärra lausus rahulikult, 
vaadates pojale otse silma: 

«Kas sul maksab siiski häält kõrgendada, Aleksander 
Noorem? Kui su naine mulle kaebamas käiks, teaksin ma 
su elukommetest vist õige vähe. Sest sa oled kaval, 
oskad talle puru silma ajada. Aga pea meeles, et maa- 

ilmal on teravad silmad, maailmal on teravad kõrvad. Ja 
kui see, mida maailm teab, kord ka su naise kõrvu ula- 
tub, siis olen ma küll kindel, et ta sinu siia istuma 
jätab.» 

«Nagu sina omal ajal soovitasid,» surus Aleksander 
pahuralt läbi hammaste, kuid muutus siiski rahuliku- 
maks ja püüdis end vaos hoida. 

Vanahärra vastas noogutades: 

«Just, just! Just sedasi, nagu ma omal ajal soovitasin! 
Ja nagu ma praegugi puhtast südamest soovitaksin, kui 
su näine minu käest nõu küsiks. Sest pea meeles, poeg, 
mina tean sinust hoopis ja hoopis enam kui su õnnetu 
Heleeneke ja tä-pi-pealt sama palju nagu sa ise. Aga ma 
ei taha sinu elu lõhkuda, kuigi sa oled seda väärt. Ma 
ütlen sulle seda ainult su lapse tuleviku pärast. Ja seda 
ei luba ma samuti, et sa oma naise elu põrguks teed ja 
tema hinge reostad jumal teab mihukese täitmatu messa- 
liina lõbuks. Võta mu sõnu heaks või pane pahaks. Ma 
olen sinuga väga avalik ja räägin kõik südamelt ära. Ja 
ma ütlen sulle ikka ja alati: ära aja rusikaga tuult taga, 
ära tee ennast ja oma lähedasi õnnetuks mõne tühise 
kõlkapea pärast, kellel pole sulle ligi tuua midagi peale 
oma rahuldamatuse. Sa võid kindel olla, et sind ennastki 
juba varsti mõne nolgikesega petetakse, nagu oma sea- 
duslikku meest praegu sinuga petetakse. Ja olgu jutt sel- 
aa lõpetatud. Vanasaks vaikib ja hakkab jälle... vaat- 
ema.» 

Ta vahtis hetke aega mõtlikult enda ette. Siis valas 
ta klaasid uuesti täis ja lisas kohe: 

«Noh, terviseks, Aleksander Noorem!» 

«Terviseks, Aleksander Vanem!» vastas poeg ja teesk- 
les hooletut üleolekut. 

Paar päeva hiljem tuli Heleenele külla Alice, kes käis 
siin muide igal nädalal. Ent viimasel ajal oli ta ajutiselt 
eemale jäänud algava ülikoolitöö tõttu, mida ta tegi 
äärmise usinusega. See oli heasüdamlik, sale ja lõbus 
tüdruk, kes püüdis teha kõik, et Heleene rasket elu vei- 
digi rõõmsamaks muuta. Kuna ta tundis Aleksandrit 
sama hästi kui isa, polnud selle lodevad elukombed talle 
teadmata. Ta trööstis Heleenet kuidas oskas, siunas 
maapõhja kõik mehed ja andis peaaegu pühaliku vande, 

et ta üldsegi ei abiellu. Ükski neist nurjatutest (see 
tähendab meestest!) polevat seda väärt, ja olevat püsti 


rumalus nende pärast nutta või muretseda, tõepoolest — 
püsti rumalus! Ning ta tõstis pea kohale oma mõlemad 
Väikesed rusikad, justkui ähvardades nendega mõnda 
kindlat isikut, kelle vastu on ta hinge suur viha ja 
hukkamõist tekkinud. 

Tal oli üldse väga terav pilk ükskõik milliste elu- 
nähtuste tähelepanemiseks, kuigi ta otsused ja kokku- 
võtted («Ja nüüd tehkem kokkuvõte!» armastas ta ise 
tihti öelda) tihti koguni märgist mööda lasksid. Nõnda 
oli ta näiteks kogu oleviku seltskonna kolme liiki jaga- 
nud: läinud aastasatta kuuluvateks tõusikuteks, üle- 
minekuaja tõusikuteks ja moodsaks sugupõlveks, kelle 
päralt ta kinnitas olevat tuleviku. Ja tolle kolme-liigi- 
teooria abil seletas ta abielurikkumise probleemigi, eriti 
selles osas, mis puutus just naistesse-prouadesse. Nõnda 
ütles ta selgi korral, istudes voodiservale ja tillitades 
vallatult oma paljast jalga: 

° «Eks sa vaata kõiki neid auväärseid daame, kolme- 
kümne-aastaseid ja pisut vanemaidki. Hea, ma saan aru, 
kui mees sääraseid totrusi teeb, sest ta on ju mees, see 
tähendab lollpea. Aga see'p see ongi, et viimasel ajal 
annavad naised meestele vahel silmad ettegi. Ja see 
teesklemine, is-sand, see... teesklemine! Sa vaatad neid 
kangesti peeneid-olla-tahtvaid papasid ja mammasid, ja 
sulle paistab, et kõik nad on väga õnnelikud ja pole 
kunagi tülitsenud, nagu — ütleme — sina oma pool- 
sikuga. Kui mul kunagi rohkem aega on, siis ma jutustan 
sulle paar huvitavat, nõndaütelda karakteerset lookest, 
hahahaa! Harilikult on ikka nii, et kus mees teistega 
ümber laseb, seal on naine korralik ja vaikne, kus on aga 
mees korralik ja vaikne, seal laseb armuline proua nagu 
vurr ringi. Miks mehed niiviisi teevad, see on selge — 
nad on juba niisugusteks pärdikuteks loodud. Mis aga 
meie peeneid seltskonnadaame säärasele räpasele teele 
sunnib?» Tüdruk tegi pikas targutuses väikese pausi, 
nokitses viilikesega küüne kallal ja vastas endale ise: 
«Aga vaata mis: see, et neil on käes liiga palju aega! Neil 
pole ju, jumal paraku, midagi muud peale hakata. Mehed 
teenivad korralikku raha, teenijad on neil kõigil ees ja 

taga, hommikust õhtuni logelevad nad niisama tegevu- 
setult ringi, tundes igavust ja tüdimust nagu... nagu-.- 


kevadised kassid. Ametis käia oleks neile häbistav, lapsi = 


kasvatada on nende arvates lausa ülekohtune, — See 
röövivat neilt vabaduse ja üheväärsuse meestega ... ha- 


hahaa! Noh, mis siis muud kui laskem aga flirdil käia, 


see ei lähe kunagi labaseks, see on isegi raugaeas uus 
ja võlub! Ja loomulikult lastaksegi! Aga uus sugupõlv, 
millesse, luba tähendada, on meil mõlemal au kuuluda, 
omandab juba sootuks teised tõekspidamised. Uus sugu- 
põlv, arvan ma, ei tarvitse enam kunagi raisata oma 
energiat jumal teab missugustele rumalustele. Uus sugu- 
põlv rakendab oma jõu aina edasiviivaks tööks ega 
tunne kunagi igavust. Ma räägin praegu loomulikult 
ainult naistest. (Mehed, see on juba sootuks teine asi — 
nad on ju ainult sikud!) Tuleta näiteks meelde, kui palju 
tütarlapsi õpib praegu ülikoolis ja igasugustes kutse- 
koolides. Selle asemel, et nagu vanasti käed süles mehele- 
saamist oodata ja lasta mingisugusel kaabakal end 
kodukanaks nuumata, tuubitakse nüüd kõiksuguseid 
oskusi, mis kõlbavad pärastiseks eluks. Otsitakse amet, 
teenitakse endale ise leiba, töötatakse isegi siis, kui 
ollakse juba mehel. Ja kui iga kord pole võimalik tee- 
nida, siis peetakse vähemalt oma tervise eest hoolt ja 
juhitakse see energiaülejääk, mis põhjustaks muidu lode- 
vust ja tõprusi, spordivõistlustesse. Noh, kus on siis veel 
vajadus abielurikkumiseks, palun väga?» hüüdis ta lõbu- 
salt. «Tead sa, armas, sinagi peaksid sportima hak- 
kama!» leidis ta äkki hea lahenduse ja kargas naerdes 
püsti. 

Heleene vastas, suutmata samuti tõsiseks jääda: 

«Milleks? Pole ju ometi karta, et ka mina niisugu- 
sele, see tähendab abielurikkumise teele satun.» 

Tüdruk kaelustas teda tugevasti ning hoogsalt ja ütles 
ikka veel naerdes: 

«Muidugi mitte, sinna sa ei satu! Aga ma arvan nii, 
et sport ei laseks sul liiga raskeid mõtteid mõelda, nagu 
sa nüüd kindlasti teed. Eks ole?» 

Kuid Heleene vastas tõsinedes: 

«Selleks puudub mul niikuinii aeg. Mul on ju laps, kes 
mind trööstib.» 

Nõnda aitas emakssaamine Heleene tõesti ummikust 
välja. Ta hakkas oma elule ning saatusele jälle hoopis 
rahulikumalt vaatama, laskmata end vapustada ükskõik 
millistest kuuldustest või kahtlustest. Ta hakkas pikka- 
misi lahutama enda ja lapse elu mehe omast; selle loen- 
damatud petmislood ja neist tingitud pisivaled, millest 
nimeta kirjad teda aeg-ajalt informeerisid, jätsid ta 
täiesti külmaks. Kannatused, mis see südametu ning 
liiderlik inimene temas alles mõni aeg tagasi tekitas, 
muutusid pikkamisi ja paratamatult sügavaks põlguseks, 
vihkamiseks, tülgastuseks. Ta ei küsinud enam kordagi, 
kuhu mees nii kauaks jääb või mihukeses kahtlases kohas 
oli ta jälle istunud. Vahel tundus talle isegi, nagu oleks 
tal kergem üksi olla, üksi oma lapsega. Ta muutus siin 
majas pikkamisi nagu teenijaks, tubadekoristajaks, kes 
toimetab ainult oma toimetused ja talitab oma talitused, 
kellele kõik muu aga põrmugi korda ei lähe. 

Ta oli õnnelik, kui mees oma lihava keha kohe tekki- 
desse mähkis ning uinus, püüdmata talle läheneda. Jah, 
kõik oli möödas, — lõplikult ja tagasipööramata; ta tun- 
dis inimese vastu, keda ta oli kogu oma noorusejõuga 
armastanud, veel vaid järjest tugevnevat vastikust. 


ÖOÕ 


SAABUMINE 


KATASTROOF 


9 etem möödus kolm aastat. Pealtnäha elas Linkide 
abielupaar rahulikult ja lahkhelideta. Aleksander töö- 
tas hoolega, muutus pikkamisi oma ameti orjaks ja teenis 
küllalt raha, et jõuka ja nõuka mehena pead püsti hoida. 
Nad käisid seltskonnas, võtsid vastu küllakutseid, 
korraldasid endigi pool mugavaid koosviibimisi. Nad 
teesklesid säärase oskuse ja osavusega, et neid hakati 
üsna tõsiselt õnnelikeks pidama. Esimene raskem kokku- 
põrge, mis oli neid väheks ajaks lahku viinud ja millest 
üldiselt teati, vajus pikkamisi unustusehõlma. Kurja- 
keelsemadki klatšijad ei leidnud nende kohta enam 
midagi öelda, ehk kui, siis ainult tühiste pisiasjade osas. 
Sest Aleksander, olles juurde õppinud ka vajalikke elu- 
kogemusi, ei talitanud enam kunagi säärase uisapäisu- 
sega, nagu esimesel abieluaastal. 

Kuid tõepoolest polnud ta oma eluviisides midagi 
muutnud. Ta oli võib olla veelgi liiderlikum ja veelgi 
laisem kui enne. Ta pahelisus muutus harjumuseks, ilma 
milleta ta ei suutnud enam elada. Südameidmurdva kor- 

porandi mängimine rohkete üliõpilasaastate jooksul oli 
teda ta nõrkustes omaltki poolt kaasa aidanud, neid 
süvendanud. Tema loomupärane lõtvus ühes tahtejõu 
peaaegu täieliku puudumisega viis ta samm-sammult 
kaasa nagu viib tugev põhjahoovus paratamatult kaasa 
tüüri kaotanud laeva. Ja aja jooksul kujunes temast vas- 
tutusvõimetu naudiskleja, kelle haiglane fantaasia keer- 
les aina ühe punkti ümber nagu ratas ümber rummu. 

Esimene peale Hedvigi, kellega ta jälle abielurikku- 
misse laskus, oli talle endale alluv noor naisametnik, 
vaevalt keskkoolipingilt pääsenud tütarlaps. Nagu 
kunagi Heleenet, nõnda hakkas ta nüüd sedagi vanade 
äraproovitud võtetega piirama. (Uute väljamõtlemine 
oleks ju asjatut ajakulu nõudnud!) Oma lahkuse ja lop- 
saka huumoriga äratas ta temas esialgse huvi; naljatle- 
vate lõunalekutšumistega sai ta tema viimaks niigi 
kaugele, et nad ühel õhtul kuhugi restorani lipsasid, 
kinnisesse kabinetti klaasi vahuviina jooma. Seal avaldas 
ta alles veel vormikleiti kandvale plikale säärase hoo ja 
kuumusega armastust, et see juba esimesel silmapilgul 
pea kaotas. Veidi hiljem jootis ta tema samas restorani- 
kabinetis purju ja võttis ta peaaegu väevõimuga, pomi- 
sedes vägistatavale kõrvu oma tavalisi truudusevandeid 
ning kinkides talle juba sealsamas paari prantsuse siid- 
sukki, mis ta oli kord Hedvigi jaoks muretsenud. Et 
naiivset armukest lõplikult oma sõnadesse uskuma 
panna, kaebas ta sellele pisarsilmil oma õnnetu elu üks- 
luisuse ja oma petliku ning kavala naise üle, kellega 
tal viimasel ajal enam üldse midagi ühist polevat. 

Sellestki vahekorrast sai Heleene juba üsna ruttu 
teada. Kahtlused tekkisid ka tal endal, lõplikult aga 
paljastas tolle alatu loo talle Alice, kes oli juhuslikult 
näinud kahe armastaja võõrastemajja-minekut: Ja roh- 
kem kaastunde ning halastuse kui kiivusepiina pärast 
küsis ta mehelt juba päev hiljem: 

«Nõnda et su eest pole enam kaitstud isegi lapsed? 
Kas sa tõesti juba nii sügavale oled langenud?» 

Aleksander, hingepõhjani üllatatud, pomises segaselt: 

«Lapsed? Mis sa sellega ütelda tahad?» 

Heleene vastas rahulikult: 

«Ära ometi veiderda, komejant! Katsu veidigi kainelt 

järele mõtelda, mis sa praegu teed! Ma ei tea ju, kui 
vanakene ta sul on, aga ma arvan, et üle kaheksateist- 
kümne pole ta veel jõudnud. Ta kõlbab sulle tütreks! Nii- 
viisi teiste rumalust ja lihtsameelsust ära kasutada, see 
pole enam lihtne alatus, see on päris kaabaklus!» 

«Jumala eest, ma ei saa su jutust mitte sõnakestki 
aru,» ütles mees, katsudes üleolevalt muiata, ja pühkis 
ise närviliselt higi. «Sa näed tonte, see on kõik! Ma soo- 
vitan sulle juba lähemal ajal mõne parema ja kogenuma 
närviarsti poole pöörduda.» 

«Ja sa mõtled, et sa selle mõnitamisega mind vaikima 
paned!» ütles Heleene õlgu kehitades. «Pole veel pooltki 
aastat möödas, kui sa selle tundmatuga jändasid, kelle 
ma siitsamast toast välja peletasin, nüüd sa aga siru- 
tad küüned juba naiivse lapse järele... Ma usun, et just 
sinu enda mõistusega on midagi korrast ära.» 

» «Eh-h, pagan võtaks, mis sa sellest praegu jahvatad,» 
hüüdis mees ja kahvatas viha pärast. «Ega sa ometi 
armukade ei ole?» 

«Seda ma tõesti ei ole,» vastas Heleene ja kehitas õlgu. 

«Olgu küll, et me alles lühikest aega paaris oleme, pole 
ma sulle enam ammugi armukade. Ma räägin seda 
ainult sellepärast, et mul on kahju tollest süütust hin- 
gest, kelle sa muidu paratamatult hukutad.» 
Ent avantüür kantseleipreiliga ei jäänud Aleksandril 
viimaseks. Vaevalt oli ta selle häbistatuna ja alandatuna 
lõpetanud, kui ta juba uut alustas. Sel korral oli tema 
tähelepanu köitnud keegi aastates daam, kes asus linna 
ühes oma mehe, praktiseeriva arstiga. Kui tõsine laste- 
ema ta lähenemiskatsed välja naeris, uputas ta oma 
meelehärmi ligi nädalapäevad kestnud prassimisse ja 
ringisõitudesse mööda salajoogikohti. Lõpuks leidis ta 
endale siiski armukese, kelle isikut ei läinud korda kind- 
laks teha isegi Alice'il, kes käis venda mitu korda varit- 
semas. Teati ainult niipalju, et vahel sõitvat nad autoga 
kuhugi agulisse, vahel sootuks linnast välja. 

Nõnda kestis see kuust kuusse, aastast aastasse, — 
väsimatult ja vahetpidamata. Kuigi ta ametialal korrali- 
kumaks ja täpsemaks muutus, valgus ta eraellu üha suu- 
remal hulgal kõike seda pahelist, mis iseloomustas aega 
ja ümbrust, milles ta elas. Kiiresti ja sujuvalt libises 

ta edasi mööda oma eluteed, kord-korralt sügavamale, 
vastu hukkumisele. Sest vaatamata kavala ja ettevaat- 
liku inimese argusele ei suutnud ta endale siiski kujut- 
leda kõiki neid veealuseid kaljusid ja kivirahne, mis 
pidid ta paratamatult kord põhja viima. Ja nagu ini- 
mene, kes hooletult ja oma teetundmist usaldades mööda 
podisevat rabalagendikku rändab, lõpuks ometi imevasse 
mülkasse satub, nõnda sattus see enesekindel elumeeski 
viimaks umbes samalaadilisse mülkasse, millest välja- 
rabelemiseks puudus tal jõud. 

Ühel õhtupoolikul, kui Heleene lapsega saalis istus, 
jooksis ta juurde Alice, nägu õhetav, silmad suured sele- 
tamatust ärevusest. Ta küsis kohe sosinal: 

«Kas Aleksander on kodus?» 

Heleene vastas õlgu kehitades: 

«Ei vist ole. Kui vahest ehk kantseleis.» 

«Ma tean, ma tean, et teda kodus ei ole,» ütles Alice 
ja puhkes korraga nutma. Ning surudes oma ilusa, val- 
gete juuksekiharatega ümbritsetud pea kramplikult 
Heleene rinnale, venitas ta pikkamisi ja kaeblikult läbi 
nuuksumise, mis raputas aeg-ajalt kogu ta keha: «Ma ei 
tahaks sulle asjata haiget teha... piinasid valmistada... 
Aga ma ei või seda siiski ütlemata jätta! Jah, jah, ma 
ei või! Ma... ei... või!» 

«Aga paike, mis siis on?» küsis Heleene ja mõtles, et 
tüdruk talle jälle mõnest Aleksandri uuemast avan- 
tüürist pajatab. 

Kuid selle asemel lausus Alice jõuetult: 

«Ma kardan, et ta sul juba kauemat aega... haige 
on...1» 

Heleene küsis millestki aru saamata: 

«Kes? Kes mul haige on?» 

Tüdruk vastas nuuksudes: 

«Kes, kes! Aleksander, noh! Ma nägin teda mõni aeg 
tagasi mitmel puhul ühe teatud haiguste eriarsti juurde 
sisse astuvat. Aga ma mõtlesin, et nad on ainult head 
sõbrad. Täna kõneles mulle keegi mu sõbranna, et tal... 
tõesti... midagi viga on, linnaski... juba sosistatavat.» 

«Nii? Aga mis tal siis viga on?» küsis Heleene ja 
kortsutas erutatult kulmu. 

Ent samal hetkel, kui ta seda küsis, valgustas teda 

nagu sisemine tulesähvatus ja ta muutus väga kahva- 
tuks. Korraga meenus talle loetud peatükk mingist arsti- 
teaduslikust käsiraamatust, kus kõneldi suguhaigustest 
ja nende laostavatest tagajärgedest. Külm, kangestav 
hirm haaras ta kõrist. Alice nägi teda võpatavat, ta käsi 
värisema hakkavat, kuulis teda neelatavat. Ja tõustes, 
peaaegu hüpates diivanilt, hüüdis ta kähiseva häälega: 

«Arvad sa? Kas... kas see pole siiski... ainult 
laim?» 

«Ma ei tea,» vastas Alice vaikselt. «Aga ma kardan!» 

Ärevust varjata püüdes näppis Heleene värisevate 
sõrmedega sallinarmaste kallal ja küsis: 

«Niisiis: sa ise nägid teda arsti juurde minevat?» 

«Jah,» ütles Alice. «See kestab juba ligi kuu aega... 
Võimalik muidugi, et veelgi kauem. Ma...ma... käisin 
seal isegi küsimas... Aga... sellest ei tulnud midagi 
välja.» 

«Kus sa käisid ja kellelt sa küsisid?» päris Heleene 
aiva kärsitumaks muutudes. 

«Arsti juures, kelle poole ma nägin teda minevat,» 
seletas tüdruk. 

Heleene hüüdis lämbuva häälega: 

«Noh? Noh? Miks sellest midagi välja ei tulnud?» 

«Ta ei ütelnud, see arst!» lausus Alice ja puhkes jälle 
nutma. «Ma valetasin küll, et ma tema naine olen. Aga 
ta peitis end oma kutse-eetika taha ega vastanud midagi 
kindlat.» 

Heleene istus endisele kohale, kahvatu nagu kunagi 
keegi, keda on tabanud ootamätu, ränk hoop. Talle näis, 
nagu oleks kogu ta kehale vajunud mingi külm-külm 
mass, mis ähvardab teda jääks tarretada. Hirmsad pildid 
ja tabelid, mida ta oli vaadelnud möödunud sügisel 
tervishoiumuuseumis, tormasid ta silmade eest läbi, 
panid ta lõdisema, kiskusid ta kurgust kuuldavale tasa- 
seid oigeid. Korraga mõtles ta lapsele, kes mängis siin- 
samas põrandavaibal. Ja ta karjatas, haarates krampli- 
kult kinni enda kõrval istuva tüdruku käsivarrest: 

«See on ju ometi... külgehakkav!» 

Alice vastas värisevate huultega: 

«Jah, mis see just ka oleks, aga igal juhul on see 
külgehakkav.» 

- Heleene karjatas jälle: ' 2497233 

«Kas ka lapsele? Ütle... ütle... kas ka lapsele?» 

«Oleneb haigusest, mida ta põeb,» ütles Alice. «Kaks 
ei hakka ilma... otsese kontaktita, üks hakkab aga kas 
või lihtsalt toidunõude kaudu. Ja see on just see kõige... 
kohutavam.» 

Heleene istus hulk aega liikumatult, silmad hirmust 
suured, huuled kahvatud. Siis varjas ta näo kätesse, las- 
kus kummargile ja oigas tasakesi ahastuse pärast. Äkki 
näis talle, nagu oleks ta laps juba haige, nagu paljunek- 
sid hirmsad pisikud. tema õrnas kehakeses kohutava 
kiirusega, nagu võiks ta tema käekestel ja jalakestel 
juba neid hirmsaid mädahaavu näha, mida ta oli tol kor- 
ral vahakujudel jälestanud. Ta hüppas nagu aru kaota- 
des püsti, haaras tütre sülle ja hakkas seda meeletult 
kallistama. Kuid samas läbis ta pead uus mõte, — äkki 
nakatab ta selle jubeda tõve oma maimukesele just 
praegu! Ja ta tõukas lapse endast eemale säärase jõuga, 
et see põrandale istukile kukkus ja nutma hakkas. 

«Jumal, kui õudne! Jumal, kui õudne... Jumal, oh 
jumal... kui õudnel» kordas ta vahetpidamata, varjates 
jälle kätega nägu. 

Alice silitas õrnalt ta kätt ja ütles vaikselt: 

«Ära nuta, ära nuta, Heleene! Võib olla, et see siiski 
nii ei ole. Ma tahtsin sind ainult hoiatada, et sa teak- 
sid.» 

Kuid Heleene hüüdis kangekaelselt: 

«See on kindlasti nii, seal pole enam midagi kahelda... 
Vaat sellepärast ta laskiski endale magamisaseme saali 
teha... Ja kui me lauda istume, hoiab ta oma klaasi ja 
kahvlit nagu silmatera... Ta teadis juba ammu, et ta 
haige on, aga tal polnud julgust seda mulle ütelda! Ah, 
mu jumal, missugune alatus, missugune alatus!» 

Ent pikkamisi muutusid ta meeled jälle rahulikumaks. 
Ta otsustas kohe arsti poole pöörduda, lasta endki läbi 
vaadata ja nõu küsida. Ei võida talle ju ometi salata, 
teda teadmatuses pidada! Ta tõusis, et ruttu rõivastuda 
ja oma otsus kohe teoks teha. 

Kuid Alice palus teda veel veidi aega oodata, — kind- 
lasti tulevat: Aleksander varsti koju ja siis ta võivat 
küsida temalt endalt. Ta ei uskunud, et vend veel sal- 

gama hakkab, sestigal alatusel on ju ometi lõpuks piir. 
Ja nad istusid sõnalausumata kõrvuti, aeg-ajalt ainult 
nuuksudes. 

Oodatav tuligi üsna pea: Nagu nüüd tavaliselt, nõnda 
oli ta tänagi vaikne ja murelik. Ta tahtis kohe kantse- 
leisse minna, et seal veel pisut töötada. Ent Heleene, 
Alice'i ära saatnud, astus talle otsustavalt teele vastu ja 
küsis vaikselt, kuid kindlalt: 

«Ütle mulle, palun, kas sa mõtlesid veel kaua salata?» 

Kergelt kahvatades pomises Aleksander: | 

«Millest sa räägid?» 

«Sellest,» ütles naine, «et sa juba ammu oma osa kätte 
oled saanud ... Selle eest, mida sa nii kangekaelselt otsi- 
pasta mulle otsekohe ja varjamata: mis haigust sa 
põed?» 

Aleksander venitas väriseva häälega: - 

«Ma ei saa aru, millest sa räägid. Jumala eest... 
usu... ma...» Siis püüdis ta oma tõelisi tundeid teesel- 
dud vihahoo taha peita. Jalaga metsikult vastu põrandat 
põrutades karjus ta: «Pea suu, jumala eest, ma palun 
sind! Ja võta arvesse, et mulle ei meeldi põrmugi, kui sa 
ennast mu elus igale poole vahele topid!» 

Heleene, kes oli end seni vaos hoidnud, lausus nüüd 
vihaselt: 

«Ara etenda komöödiat! Laps, kui ta midagi salata 
tahab, hakkab nutma, sina aga näitled... püha viha. Kui 
sul veel vähegi ristiinimese verd südames on, siis seletad 
sa ise ilma küsimata, kuidas su tervisega lood seisavad. 
Või tahad sa ka last elavaks laibaks muuta?» 

Heleene rääkis rahuliku häälega, ja iga sõna, mis ta 
ütles, lõi meest valusasti. 

Nähes, et salgamine enam midagi ei avita, lausus 
Aleksander pikkamisi: 

«Jah, hea küll... olgu, ma seletan...» 

Ent paistis, nagu ei oskaks ta kuidagi alata. Minut 
aega valitses toas raske vaikus. Mees ja naine seisid 
vastamisi, vahtisid teineteist pilku pööramata. Viimaks 
ütles Heleene surutud häälega, püüdes kõigest jõust 
tagasi hoida nuukseid, mis tahtsid iga hetk esile purs- 
kuda: 

«Noh, ma ootan! Ma... ootan!» 


Aleksander püüdis end uuesti kangekaelse salgami- 
sega päästa. Ta ütles pikkamisi, õlgu kehitades: 

«Oota või ära oota, mul pole sulle midagi ütelda!» 

Naine karjatas meeleheitlikult: 

«Ära valeta, sa oled haige! Haige... oled! Hai-ge!» 
> 2 tet kordas mees ja niisutas keelega erutatult 

uuli, 

«Jah, jah! Ei maksa enam midagi varjata! See oleks 
liiga lurjuslik! Isegi sinust. — Kõnele: Sa oled nakatatud 
kõige koledamast tõvest, mida üldse veel kujutada võib!» 

Kuid mees eitas üha suureneva agarusega: 

«Ma pole mingist tõvest nakatatud!» 

«Jumaluke, ära mängi ometi jaanalindu!» hüüdis 
Heleene ja põrutas korraga oma väikese kõva rusikaga 
vastu lauda. «Hiilid aina mööda igasuguste kahtlaste 
haiguste arste ja püüad ennast veel inglina näidata! 
Milleks sa seal siis käid, kui mitte ennast ravimas?» 

«Ja kust sina seda tead, et ma seal käin?» küsis 
Aleksander väriseva käega higi pühkides. Ta ei kahelnud 
enam hetkekski, et naisel kõik teada on. Ta kisendas 
ainult selleks, et aega võita: «Jäta juba jaburdamised, 
ma palun sind! Sa oled tõesti nagu tige koer, kes elu- 
otsani viha peab! Kas sa siis tõesti ei suuda seda 
rumalust unustada, mis meie vahel kord kogemata ette 
tuli? Vähemalt na-tu-ke-gi viisakust peaks sul minu kui 
oma lapse isa vastu ikkagi olema, ehkki sa ei jaksa mulle 
mu tookordset süütegu andeks anda!» 

«Missugusest süüteost sa nüüd nii visalt leierdad?» 
küsis Heleene külmalt, temalt ikka hetkekski pilku 
pööramata. 

Aleksander vastas õlgu kehitades: 

«Missugusest süüteost, jah! Tead seda sama hästi kui 
mina! See neetud joobnud pea narrus, mida ma ise olen 
juba tuhandet puhku kahetsenud. Võiksid selle tõesti. 

ord unustada! Pealegi on sellest enam kui kolm aastat 
möödas...» 

Heleene naeratas järsku pilkavalt. 

«Ahah, taipan, taipan,» venitas ta. «Muide, see ei kuulu 
siia, ära ennast selle loo taha peidagi! Küsin sinult 
veel kord... ja kõigi pühade nimel: sa oled haige, 
jah?» 

Aga Aleksander raius ikka ühesuguse kangekaelsu- 
sega: 

«Mul pole midagi viga.» 

Heleene vaikis, hingeldas, näis mõtteid koguvat. 

«Hea küll,» ütles ta viimaks. «Ma ei küsi sult enam 
midagi. Aga homme, — võta teatavaks, lähen juba vara- 
kult arsti kg ja pärin järele. Ja kui temagi mu eest 
tõde varjab, pöördun ma politsei poole. Kaeban sinu kui 
kõige nurjatuma ja autuma inimese peale, kes on valmis 
enda ümber isegi nakkust külvama. Ju me näeme siis, kui- 
das sellele vaadatakse ja mis sellest arvatakse. Ma olen 
igatahes kindel, et seda nii ei jäeta. Ja kuigi jäetakse, — 
vähemalt olen ma sind ilma selle valeliku maskita su 
tuttavatele näidanud, kes vastavatel kohtadel istuvad. 
Oled sina nii jõhker ja hoolimatu minu vastu, siis pole 
minulgi vajadust parem olla... sinu vastu!» Ja ta silmis 
süttis jälle seesama tahtejõud, toosama mitte millegi 
eest tagasi kohkuv teraskülm otsus, millega ta oli juba 
kord üllatanud enda ees seisvat meest. 

Aleksander muutus pikkamisi järeleandlikuks. Ta hak- 
kas kähinal ja kogeldes rääkima igasugustest lurjustest, 
kes ei arsti oma vastikuid tõbesid, rüvetavad oma naka- 
tava mädaga avalikke saunu ja seavad nõnda sadade 
kaaskodanike tervise otsesesse hädaohtu. Just sääraste 
kaabakate vastu tulevat otsustavalt välja astuda. Sta- 
tistilised andmed rääkivat selget keelt, mis teel laota- 
takse kõige enam laiali kas või näiteks suguhaigusi. 
Kindlasti olevat vaja maksma panna sundmäärus, mis 
keelab säärastel roimaritel ausate kodanikkude seas 
vabalt ringi hulkuda ja viimaste heaoluga, võib-olla elu- 
gagi mängida. 

Heleene, tundes jälle üle kogu keha levivat meeleheite- 
värinat, katkestas teda järsult: 

«Nii et sa oled siis ikkagi haige?» 

Aleksander vastas pikkamisi, suutmata naise pilku 
kauem välja kannatada: 

«Jah... Aga see ei ole midagi... raskemat... See 
läheb üle.» 

Heleene kaotas uuesti tasakaalu. 

«Issand jumal...! Ära ometi enam salga...!» hüüdis 

ta. «Sa ju tead, et see võib külge hakata niihästi minule 
kui lapselegi! Vasta, ära varja! Vasta, kuuled!» i 

«Mul pole su eest midagi varjata ega sulle ka midagi 
erakordset... vastata,» ütles mees ja tegi näo, nagu 
tahaks ta toast lahkuda. «Ma ütlesin sulle, et see on 
õnnetu juhtum, millest ma ise samuti alles hiljuti teada 
sain. Milleks närveerida! Haigus on ja jääb haiguseks, 
ükskõik, missuguses kehaosas see ka pesitseks. Mille- 
poolest on siis veneroloogilised tõved hirmsamad kas või 
näiteks angiinast?» hakkas ta peaaegu teadusliku too- 
niga filosofeerima. «Pisikud on mõlemal, vastikud ja 
tülikad on mõlemad, arstitavad on mõlemad. Aga oleks 
mul olnud angiin, poleks sa mulle kindlasti vähemaidki 
etteheiteid teinud. Rumalad eelarvamused, muud ei 
midagi! Või võta näiteks nakatumisviisid! Kas tarvitseb 
siis iga kord haiget suudelda, et saada sellelt mõnda 
hädaohtlikku, batsillide tegevusel põhinevat suukoopa-, 
nina- või kurguhaigust? Lollus, ab-so-luut-ne lollus! 
Samuti ei nakka ka veneroloogilised tõved ainuüksi 
jumal teab missuguste suhete tagajärjel. Mina igatahes 
olen selles suhtes puhas nagu... ingel. Saun, saun, 
paike, andis mulle selle obaduse!» 

Vajudes küüru otsekui koletu raskuse all, mis näis 
rõhuvat ta turja ja õlgu, küsis Heleene tasakesi: 

«Tähendab... sul on....?» 

Aleksander katkestas teda mingi meeleheitlikult hoop- 
leva jõhkrusega, millega ta püüdis varjata oma tõelist 
tuju: 

«Jah, mul on lues. Kuid algus, võta arvesse. Ja lues, 
kui seda kohe ravima hakata, paraneb alati välja.» 
Ning ta püüdis end kohe veelgi vabandada: «See on, jah, 
kõik liiga suurest heatahtlikkusest ja humaansusest, mil- 
lega meil koheldakse ka kõige vastutustundetumaid 
kaabakaid. Aga see humaansus pole teistele kaas- 
kodanikkudele põrmugi humaansus, vaid hoopis vastu- 
pidi.» Siis suure paatosega: «Kui ei astu vahele need, 
kelle kompetentsi see peaks kuuluma, siis on seltskond 
ise viimaks sunnitud teatavaid järeldusi tegema. Ma ei 
imesta põrmugi, kui sääraselt pinnalt välja kasvavad 
kas või näiteks... omakohtud kuriteokohalt tabatud lur- 
juste üle!» Ning nähes naist kord-korralt kahvatumaks 

muutuvat, hüüdis ta tehtud hooletusega, naeruvine 
ümber lihava suu: «Ära ometi ärritu, mu arm! Ära... 
ärritu! Ma ju ütlesin, et see ei tähenda midagi... Aasta- 
a pärast olen ma jälle terve nagu... kala vees... 

oh, noh, mis sul siis on, mu armas, mu kallis, mu... 
mu...?» 

Heleene ei vastanud enam, libises korraga põrandale 
ja jäi sinna liikumatult lamama. Ta suu tõmbles, kõri- 
sõlm tegi abituid neelamiskatseid, laud värisesid, ava- 
- nesid ning sulgusid kohe jälle. Siis pääses ta rinnust 
raske ohe ja ta langes sügavasse minestusse. 

Paar päeva hiljem, olles saanud arstilt rahustava. 
vastuse nii enda kui lapse tervise suhtes, ütles Heleene: 

«Et see sulle ootamata ei tuleks: ma sõidan homme 
ära.» 

Aleksander küsis: 

«Sõidad ära? Kuhu siis? Hakkad jälle kometit 
mängima?» 

Ja naine vastas lühidalt: 

«Ära — siit rabamülkast! Nüüd lõplikult!» 


LOODUSE KUNINGAS JAAB ÜKSI 


K K uuldes Heleenelt selle kaljukindlast otsusest ta juu- 

rest kohe lahkuda, muutus Aleksander selgi korral 
alandlikuks ja vaikseks, nagu ikka siis, kui ta nägi end 
sisse kukkunud olevat ja kui tal polnud enam võimalik 
salata. Pisarsilmil andestust paludes ja end parandada 
lubades rääkis ta kaua ja sõnaohtralt oma tervenemis- 
võimalustest. Ta peaaegu vandus, et selles ei maksvat 
üldse kahelda. Ta tahtvat oma minevikule kriipsu peale 
tõmmata, jah, ta algavat kind-las-ti — nüüd juba 
täiesti kind-las-ti — uut elu; nad võivat veel õnneli- 
kuks saada, tema ja ta armsad omaksed! Mitte kunagi ei 
viivat ta enam jalga kodunt välja, mitte kunagi, mitte 
kunagi! Ja tänasest peale rakendavat ta kogu oma jõu 
ainult selleks, et heaks teha kõik senisedki eksimused, 
kuigi need eksimused olevat, tõsi küll, liiga suured ja 
sügavad heakstegemiseks. Aga ta võtvat seda nüüdsest 
peale nagu oma ülejäänud elu ainsat sihti ning eesmärki 
ja lootvat südamest, et see tal vähemalt osaltki 
õnnestub. 

Ent niiviisi suure suuga oma tunnetest rääkides vale- 
tas ta nagu tavaliselt. See, mis sundis teda neid sõnu 

lausuma, polnud ei armastus ega kindel otsus senisele 
eluviisile lõppu teha ja uut, paremat alata. Nagu ikka, 
nõnda kartis ta nüüdki peamiselt oma mugavuse ja kodu- 
rahu pärast. Ta elu oli olnud nagu mõnus lebamine 
sooja päikese käes, vaatamata kõigile juhtunud äpardus- 
tele oli ta sellega harjunud, ja mis pagana pärast pidi 
ta selle mõnususe siis kaotama? Naise otsus näis talle 
esimesel hetkel isegi ülekohtusena ja ta tundis end oma 
hinges sügavalt solvatuna. Mõte aga, et ta haige on 
ning võib-olla peab aastaid põdema, olles seejuures äär- 
miselt ettevaatlik ja korralik, et mitte ka teistele tõbe 
edasi anda, see mõte tundus talle juba nii tavalisena, 
mille pärast ei tulnud enam meeldegi ärrituda. 

Ta oli nagu kõik pealiskaudsed inimesed, kes peavad 
tegelema mingi kroonilise nakkushaigusega, ükskõik, 
milline see ka oleks. Kuuldes seni räägitavat luesist ja 
mõnest oma tuttavast, kes pidi seda kohutavat haigust 
n, tundis ta alati külma surmahirmu. Ta kujutles 

ohe lõplikule hävimisele määratud vaest patust, kes ei 
tohiks enam seltskonda ilmuda, keda peaks teistest kaas- 
kodanikkudest eraldatama, kellest tuleb hoolega eemale 
hoiduda nagu mürgisest rästikust. Ent olles ise samast 
õnnetusest tabatud, püüdis ta end kohe hoopis vastupidi- 
sega trööstida. 

Esialgu, kui arst talle tõsise näoga teatas, et ta tõbi 
pole sugugi see kerge, harilik ruttumööduv «elumehehai- 
gus», mis oli talle tudengipõlves juba mitmel puhul 
osaks langenud, vaid hoopis midagi raskemat, mõtles ta, 
et nüüd ei maksa tal üldse elada; et kõige õigem oleks 
endale kohe lõpp teha; et parem juba kiire, valutu vaba- 
surm, kui aastaid kestev elavalt kõdunemine! Ta otsustas 
naisele kõik puhtsüdamlikult üles tunnistada, andestust 
paluda ja endale siis kuul pähe lasta. Luulelisest enda- 
haletsemisest mõjutatuna kujutles ta juba sedagi, kuidas 
Heleene (olles ta avameelsed pihtimused lõpuni kuula- 
nud), ruttab teda trööstima. Ent ta vastaks ainult 
nukra naeratusega, ülearuseid sõnu kulutamata, ja 
astuks julgena, püstipäi läbi selle igavese värava, mis 
seisab elu ja surma saatuslikul piirimaal ja mille tagant 
pole enam tagasipöördumist... 

Kuid see romantiline enesetapukavatsus viirastus talle 

ainult silmapilguks, ainult tolleks lühikeseks silmapil- 
guks, mis kulus arstil selle pahaendelise oskussõna lau- 
sumiseks. Juba minut hiljem mõtles ta, et on ju veel loo- 
tusi paranemiseks; et kindlasti suudab kogenud eri- 
teadlane piiri panna hävitavatele protsessidele, mis on ta 
organismis just alanud või alles algamas; et hea hoole 
ja raudse energia juures võib ta terveneda juba aasta või 
poolteise pärast. Ja täpselt samal momendil, kui ta seda 
mõtles, polnud lues ta meelest enam kaugeltki säärane 
raske õnnetus, nagu ta oli arvanud seni, olles ise veel 
nakatamata. 

See oli haige inimese suur hooletus, mis tuli kohe ta 
üle, ja just see hooletus keelaski teda naise ees avalik 
olemast, lubas tal mängida isegi oma lapse tervisega, 
tegi talle seltskonda ilmumise sama kergeks ja lihtsaks 
nagu ennegi. Aäretult naiivsena tundus talle kas või 
ainult kujutlus, et ta võiks kedagi nakatada käeandmi- 
sega, näkkukõhatamisega, ühise jooginõu tarvitamisega 
jaamapuhvetis või vagunis. Ja kui Heleene talle siis 
kategooriliselt oma lahkumisotsusest teatas, polnud ta 
kuigi kaugel sellest õiglasest vihast, mis oleks teda val- 
lanud näiteks siis, kui keegi oleks teda varguses või taht- 
likus petmises süüdistanud. 

Tal oli teataval määral valuski, kui Heleene teda süda- 
metuks lontruseks nimetas, lontruseks, kel puudub iga- 
sugune vastutustunne oma kaaskodanikkude suhtes. Ta 
oli kindel, et temast polnud vastutustunne «hetkekski lah- 
kunud». Või mõeldakse isegi veel praegusel ajal, et ini- 
mene, kes magab suletud ukse taga diivanil, võib oma 
haiguse edasi anda inimestele, kes magavad sootuks tei- 
ses ruumis, («Samuti suletud ukse taga, h-ha-haahaa!») 
voodis teki all? Kuigi ta Heleenega rääkides ennast veel 
omaltki poolt süüdistada aitas, mõtles ta samal ajal iroo- 
niliselt, et säärane liialdatud ettevaatus ja mõttetult 
valatavad pisarad pole siiski midagi muud kui rumal eel- 
arvamus. Ja kui ta poleks kartnud naist vaidlemisega 
veelgi enam enda vastu üles ärritada, poleks ta oma sei- 
sukohtadelt iialgi taganenud. 

Tundes hästi Heleene kalduvust luulelistesse meeleolu- 
desse, püüdis ta tarvitada hoopis uut taktikat, endamisi 
kindel, et see päev varem või hiljem sihile viib. Kinnita- 

des jumalakeeli (ta tõstis seda tehes kord isegi kaks 
sorme — nagu seda tehakse pidulikku vannet andes), et 
vähemalt seda haigust pole ta saanud mõnest kahtlasest 
kohast (nagu naine võiks ehk arvata), vaid kindlasti 
kuskilt süütust paigast, tegi ta enda samal ajal, väike- 
seks-väikeseks ja väga alandlikuks. Ta ei püüdnud tagasi 
tõrjuda Heleene poolt esitatud süüdistusi («Oh, milleks, 
milleks!»), nuttis suure häälega ja kirjeldas oma edas- 
pidise elu koledat üksindust, mis teda paratamatult oota- 
vat, kui naine ta tõesti maha jätab. Polevat enam ühtki 
päästerõngast, mis hoiaks teda veel vee peal! Polevat 
enam ühtki sihti ega eesmärki, kuhu ta veel püüaks ja 
ruttaks! Ilma Heleeneta ja lapseta olevat maailm tema 
jaoks tühi ning kõle nagu surnuaed! Ja («Mis seal 
salata!») ta kahtlevat väga, kas ta üldse enam elada suu- 
dab, kui ta tõesti säärase südametusega hüljatakse, kui 
ta külmalt maha jäetakse, kui igasugune avitav ning toe- 
tav käsi temast eemale tõmmatakse! 

«Ma usun, see on minu ots,» ütles ta pateetiliselt, kuigi 
teadis väga hästi, et ta selsinasel silmapilgul samuti 
valetab, nagu ta oli valetanud varemaltki sääraste oma- 
vaheliste selgitamiste puhul. Seda valetamist oli vaja, 
need olid hädavaled, mida ta pidas lubatuks, veendunud, 
et kui ta poleks neid kasutanud, poleks Heleene ta juurde 
juba pärast esimest tülitsemist enam tagasi tulnud. Aga 
Heleene eemalejäämine tähendas talle palju, see oleks 
elu sassi ajanud, — kes võis temalt säärast suurt ja asja- 
tut ohvrit nõuda?! — 

Ta mõtles hetkeks isegi, et ka see ei tähendaks midagi, 
kui ta tõesti nakataks Heleenele oma haiguse. Sest on 
nad ju ometi mees ja naine; ja kui nad mõlemad haiged 
on ja mõlemad end üheaegselt ravivad, pole neil enam 
midagi karta. Lapse aga võiksid nad ravikuuri kestuseks 
kas või näiteks vanemate juurde anda. 

Selles tema enda arvates väga loogilises ja arukas 
eneseõigustamise-filosoofias avaldus Aleksandri kogu 
kiskjalikkus, ta hinge kogu pahelisus. Kuid säärane 
halastamatu kiskja polnud ta siiski sündimisest saadik, 
ta oli selleks aja jooksul muutunud — pikkamisi kujune- 
des, kohanedes, samm-sammult oma ümbruse suhtes 
kõige sobivamat vormi võttes. Kümmekond aastat 

tagasi, käies ühes teiste praeguste kaasvõitlejatega kesk- 
koolis, oli ta olnud heasüdamlikum ja kaastundlikum kui 
mõni teine temavanune poiss. Juba lapsepõlvest peale 
tugev ja energiline, säärasena oli ta organiseerinud iga- 
suguseid naiivseid ringikesi ja kooskäimisi. Ta oli propa- 
geerinud nn. õpilaste omaabi, asutanud mingisuguseid 
klassikooperatiive; korraldanud referaatõhtuid kirjandus- 
like teoste kohta, mille vastu tunti parajasti huvi. Ja 
oleks ta sattunud edaspidigi keskkonda, kus ta ülevoolav 
ettevõtlikkus ja algatamistung oleksid õigetesse rada- 
desse juhitud, oleks temast kindlasti areneda võinud tõe- 
poolest kasulik ühiskonnaliige. 

Kuid ühiskond, kes teda kasvatas ja vormis, viis ta 
lõplikult põhja, kiskus ta haisvasse mudakeerisesse, tõu- 
kas ta vastu hukatusele, mis teda viimaks tabaski. Vane- 
mad kaasvõitlejad, kes omateada tahtsid temast noorele 
vabariigile kasulikku inimest lihvida, — viisakat, peent, 
galantset kõrgema seltskonna liiget, said talle oma mõju- 
tustega saatuslikuks, andsid ta arengule suuna, mis viis 
ta välja sinna, kus ta nüüd oli. 

Selle asemel, et arendada ta häid omadusi, arendasid 
nad temas vastuoksa kõike halba. Oldi just ajajärku 
astutud, kus kõik ümberringi laiutas, end täis puhus, 
oma saavutusi üle hinnates pidutses ja lõbutses. Pikka- 
misi, kuid kavakindlalt (välise kasvatuse tähe all) õpe- 
tasid nad ta jooma; niisama pikkamisi, kuid kavakind- 
lalt (uljuse ja vaimukuse tähe all) piitsutasid nad ta 
liiderlikkudele avantüüridele, sisendades temasse kujut- 
luse endast kui elumehest, kellele on alati palju enam 
lubatud kui tavalisele «veoloomale». Nad tegid temast 
auahne mehe, kes peab täisväärtuslikeks inimesteks 
ainult neid, kelle rinda ehivad samasugused värvipae- 
lad nagu tema oma. Ja mida sügavamale ta sellesse 
laiakspaisunud iseteadvuse ja äravalitu-ideoloogia mül- 
kasse vajus, seda suuremaks kasvas temas ka totter 
egoism ning tung mingit üliinimest mängida, üliinimest, 
kes millegi eest ei vastuta ja kes võib endale kõike 
lubada. 

Esialgu oli ta ainult sellepärast kõlvatusele kaldunud, 
et nii ta ise kui ka tema lähemad sõbrad pidasid neid 
kõlvatusi ülipeeneks jooneks, ilma milleta pole moodne 

seltskonnainimene üldse mõeldav ega kujutletav. Ta 
kuulis kõiki oma pikantsete armuvahekordadega kelki- 
vat; temas endaski tõusis tung sõlmida mõnda säärast 
vahekorda, millega võiks joomalauas uhkustada, mida 
võiks esitada nagu vaimukat ja teravmeelset anekdooti. 
-Heleenega abielludes oli ta mõelnud, et tõmbub nüüd 
kindlasti tagasi kõigist oma senistest elumehetsemistest, 
piirdub ainult koduga ja muutub korralikuks ning asja- 
likuks, nagu peab olemagi üks temataoline kõrgem 
ametnik. Ehkki ta oli lähenenud sellelegi tüdrukule vaid 
oma tavalise vallutamistungi sunnil, oli viimane talle 
ootamatult kalliks saanud. (Vähemalt ta ise kujutles too- 
kord nii.) Selle pärisperemeheks muutununa aga ärkas 
temas varsti endine kõigi suhtes vaba voli omav süda- 
metemurdja... Ja et päästa endale nii see kui teine, — 
absoluutselt kohustustevaba donžuaani elu ja oma 
mugav kodu, kus ta oma põnevatest elamustest rahuli- 
kult ja laisalt puhata võiks, võttis ta jälle abiks valeta- 
mise («Hädavale, hädavale!») ... 

Ent sel õhtul, kui Heleene ühes lapsega uksest väljus, 
et temast jäädavalt lahkuda, aimas ta vaistlikult, et ta 
mäng on nüüd lõpuni mängitud, et ta on paratamatult 
kuivale jäänud. Ta oli valmis tegema ükskõik mida, et 

äästa vähemalt pisutki oma senistest eluhüvedest. Ta 
ihu pidi niikuinii loobuma hädatarvilikeks muutunud 
lõbudest, nüüd aga purunes veel ta udusuline ja väliselt 
auväärne kodurahugi. Ja ta mõtles korraga, et naine 
teeb talle oma ülepeakaela põgenemisega verist ülekohut, 
säärast verist ülekohut, mida üks naine oma mehele 
üldse teha võib... 

Ta jooksis veel kord lahkujatele järele ja pomises ning 
sosistas vandetõotusi, millesse ta isegi hetkeks uskuma 
jäi. Viivuks mõtles ta koguni, et peaks katsuma kõik 
uuesti maha salata, pihtimused tagasi võtma, ütlema, et 
ta pole üldse haige: võib-olla suudab ta end veel tsuta- 
vaks teha...! Kuid samas loobus ta oma kavatsustest, 
jäädes endiselt truuks sõnaohtrate kahetsuste ja tõotuste: 
äraproovitud taktikale. 

Ta hädaldas teeseldud meeleheitega (kartes samal. 
ajal, et teda võidakse kuulda alumise korra korteri-: 
tesse): 

«See on minu ots... Jumala eest, ma ütlen sulle, 
armas naine, et see on minu ots, see on minu lõpp, lõPP, 
lõpp!» 

Heleene vastas külmalt: 2 

«Olgu! Jah, olgu see siis tõesti sinu lõpp... kui sa 
oled seda ise nii hoolikalt ette valmistanud!» 1008 

«Ära ole ometi nii südametu, nii... nii ebainimlikl» 
anus Aleksander pisut hiljem inetult pomisedes, häbene- 
mata jälle ka pisaraid, mis jooksid alla mööda ta voldi- 
list ja õnnetut nägu. «Kas sa võid mind siis tõesti 
hädasse jätta...? Mulle kõige kriitilisemal silmapilgul, 
pärast säärast õnnetust selja pöörata ...? Mu endast ära 
visata nagu... nagu... nagu... pruugitud kinda, mis 
sulle enam ei kõlba...? Mõtle, armas, nende päevade 
peale, mis me veetsime su tädide juures oma tutvuse 
e Mõtle, armas! Oh-h, ma palun sind, ma palun 
sind!» 

Kuid ka see nii hästiteeseldud, osav, detailideski loo- 
mulikuna tunduv palumine ei aidanud sel korral midagi. 
Ja ta nägi Heleene sihvakat kogu ühes lapsega autosse 
kaduvat. Siis sõitis takso minema, teda lõplikult üksi 
jättes. 

Aleksander läks veidi taaruval sammul tagasi tuppa, 
istus sohvale ja vajus mõttesse. Ja nüüd korraga, mil 
lahendus oli saabunud, tundis ta vist esimest korda elus 
lõikavalt valusat kahetsust oma südamesse asuvat. Ta 
mõtles seniolematu siirusega, sisemise kannatuse pärast 
lõõtsutades, et ta on siiski liiga julm ja hoolimatu 
olnud; et paljus pole süüdi Heleene, vaid ennekõike ta 
ise. Kuid seda, et kogu vastutus tema õlgadel lasuks, 
ei uskunud ta praegugi veel, nii ebaloogiline kui säärane 
suhtumine ka polnud. 

Ta istus nii ligi paarkümmend minutit, lihav kogu ras- 
kelt ettepoole vimmas. Ja siis arvas ta jälle, nagu oleks 
talle karjuvat, lausa verist ülekohut tehtud. Ta osav 
juristimõistus kõrvaldas kõik otsustavad tegurid, mis 
olid selle lahkumineku põhjustanud; ta tunnistas ainult 
alasti fakti, et naine oli keeldunud talle andestamast, oli 
ta maha jätnud, tema hüljanud. Ta ei mõelnud enam oma 
haigusele kui ajendile, mis just sundis Heleenet viimast 
sammu astuma. Ja teda valdas raske, hirmsasti vihastav 

teadmine, et ta on jõhkra hoolimatusega eemale tõuga- 
tud, minema aetud, igasugune suhtlemine temaga kat- 
kestatud, nagu polekski ta enam endine Aleksander Link, 
kes oli oma armuvahekordade lõpetamisel seni alati 
esimese sammu astunud. 

Mida kauem ta istus ja mõtles, seda tugevamini hak- 
kas ta veenduma Heleene... truudusetuses! Ja jälle 
valetas ta ja vassis, ja jälle ajas ta kõik tõsiasjad mee- 
lega segi, et vähemalt endagi ees kui mitte õigustust, siis 
- vähemalt vabandust leida. Ta tajus küll käesoleva olu- 
korra kogu tähendust ja oli teadlik nii juhtumi põhjustest 
kui tagajärgedest, püüdis aga süüdlast maksku mis mak- 
sab hoopis sealt otsida, kus seda polnud. Ta alatus oli 
niivõrd suureks, ta loomulik argus niivõrd tugevaks 
kasvanud, et ta ei julgenud tõele silmi vaadata nüüdki 
veel, mil ta ümber hakkas kõik suure kiirusega rusudeks 
langema. 

Tundes oma tavalist rahulikku energiat pikkamisi 
tagasi tulevat, otsustas Aleksander Link oma kodu pääst- 
miseks veel kord rakendada ka kõige nõrgemadki võima- 
lused. Ta viskas kiire pilgu kellale, nägi, et rongi mine- 
kuni on veel aega ja mõtles asjalikult kaalutledes, et kui 
ta jaama sõidab ja tungivalt («Nagu mees, nagu mees!») 
räägib, suudab ta ehk jälle nii mõndagi parandada. 

Astudes magamistuppa, et end peegli ees veidi korda 
seada, üllatas teda ennastki ta ükskõikne, peaaegu rõõ- 
mus nägu. Ta ütles endale pilkavalt-üleolevalt naerata- 
des, et nii ei näe ju ometi välja õnnetu armastaja, kes 
läheb kanossasse. Ta püüdis silmadele kurba ilmet anda, 
vedas suu viltu ja ohkas sügavalt. Kuid samas mõtles ta, 
et säärane harjutamine on rohkem kui asjatu: kurbus 
tuleb kindlasti isegi, kui ta vaid naisega kokku saab ja 
sellelt jälle andestust paluma hakkab. 

Kuna ta teadis Heleenet lahkuvat tema haiguse pärast 
(mitte aga selleks, et kellegi teise kaenlasse minna), oli 
ta kannatus ja südamevalu tõepoolest väga väike. Kõik, 
mis temas algul oligi valutanud ja pakitsenud, rahunes 
pikkamisi, andes maad kainele tasakaalukusele. Ta küsis 
endalt koguni, kas tal maksab üldse jaama minna? Jah, 
kas poleks tõesti õigem paar päeva oodata ja siis juba 
Heleenele selle kodulinna järele sõita, sest seal oleks lepr 

pimine kindlasti palju kergem. Aga et ta polnud veel 
õhtust söönud, siis mõtles ta endamisi kõigile neile maits- 
vatele roogadele, mis naine võiks talle valmistada, — ei, 
ta läheb siiski juba praegu ja teeb neile lapsikustele veel 
täna lühikese lõpu! Ning muretult vilistades, kindel oma 
käigu heades tagajärgedes, tundes juba suus rammusate 
toitude maitset, jalutas ta pikkamisi trepist alla, astus 
autosse, mille ta oli välja kõlistanud, ning lausus loiult, 
pisut tusane hilise sõidu üle: 

«Laske jaama! Ja kiiresti! Kii-res-ti-i!» 

Pehmetele nahkpatjadele nõjatudes hakkas ta mõtlema 
järsku hoopis raugeid mõtteid. Ta enesekindel egoism 
ei suutnud silmapilgukski uskuda, et üks naine võib 
omaenda tahtmist mööda tema juurest lahkuda. Ja ta 
kinnitas endale muiates, et see on vana võte, et nõnda 
vigurdatakse ainuüksi selleks, et temas armukadedust 
äratada. Juba mitmendat korda tegi ta otsuseks mitte 
enam paluda, vaid üsna külmalt ja asjalikult küsida, kas 
tahetakse ta juurde tagasi tulla juba kohe või mitte 
kunagi?! See mõjuks vististi kõige enam, kõige paremini, 
see peaks kõige tugevamat muljet avaldama! mõtles ta. 
Ja oma tarkades arutlustes veelgi kaugemale minnes ku- 
jutles ta korraga, nagu poleks Heleene üldse kodunt väl- 
junud mingi kindla lahkuminekumõttega, vaid nagu 
ootaks ta praegu jaamas pikisilmi tema tulekut, et lasta 
end pisut paluda ja siis jälle hellalt ning õrnalt ära lep- 
pida. 

See kõver loogika oli temas nii tugev ja kategooriline, 
et ta väljus autost täiesti rahulikuna, kartmata isegi 
seda, et rong iga hetk lahkuda võiks. Laisa liigutusega 
viskas ta juhile läbi avatud akna tugeva jootraha, pöör- 
dus mööda treppi üles ja astus inimestest täiskiilutud 
ooteruumi, kus ta oli juba kord varemgi oma naist püüd- 
mas käinud. 

Odavate paberosside ja higiste riiete raske lõhn lõi talle 
näkku, teda silmapilguks uimastades. Suures ooteruumis 
polnud Heleenet näha, ta astus einelauda. Ja järgmisel 
hetkel seisis ta naise ja lapsega silm silma vastu, mõõtes 
neid iroonilise pilguga, nagu kunagi ulakaid, kes on hak- 
kama saanud pisut piinliku tembuga. 

«Noh?» ütles ta pikkamisi. 

° Heleene võpatas, vaatas kohkunult ringi, kuid -kõgus 
end kohe jälle. i 

«Mis on?» küsis ta mehele ühesuguse rahulikkusega 
vastu vaadates, pilk külm ja liikumatu. 

Püüdes häälele väsinud kõla anda, lausus Aleksander: 

«Võiksid juba kord vigurdamise jätta. Tule! Auto 
ootab!» 

«Kuhu ma peaksin sinuga veel tulema?» = küsis 
Heleene. 

Aleksander vastas pikkamisi: 

«Loomulikult — koju. Ja võta arvesse — edaspidi suh- 
tun ma niisugusesse kometimängu hoopis teisiti!» | 

Heleene hüüdis surutud häälega: 

«Ah... niiviisi! Tahad mind vist jälle väevõimuga 
tirima hakata? Katsu ainult... karjun kohe appi. 
Saagu siis kõik teada, kes ja mihuke sa oled! Ära loo- 
dagi, et ma ka nüüd nii alandlik olen, nagu neli aastat 
tagasi. Jäta meid rahule ja mine minema!» 

Aleksander, endiselt kindel oma käigu tagajärgedes, 
urises laisalt: 

«Ä-ra karda, mia ei mõtlegi su vastu vägivalda tarvi- 
tada!» 

Heleene küsis: 

«Aga milleks sa siia siis tulid... kui sa ehk lubad oma 
sammude vastu huvi tunda?» 

«Palun,» vastas Aleksander. «Ma tulin ainult selleks, 
et sinult veel kord üsna rahulikult ja asjalikult küsida: 
kas sa mõtled juba oma vigurdamised jätta ja koju tulla 
või pean ma veel kaua ootama?» 

«Jah, sa pead küll kaua ootama,» vastas Heleene, kaäo- 
tas silmapilguks rahu ja haaras kohvri, et rongile minna. 
Aleksander küsis veel kord: 

«Tähendab — sa ei tule siis?» 

«Ei tule,» vastas Heleene. 

Lootusetult enesekindel looduse kuningas mõtles, et 
see on ikka veel tema armukadeduse äratamiseks. 'Ta las- 
kis naise ja lapse endast rahulikult mööda minna; järg- 
nedes neile lonkival sammul, käed taskus, nägi ta neid 
perroonile astuvat ja siis kohe lähemasse vagunisse 
kaduvat. Tüdruku hele kleidike vilksatas ainult korräks 
veel tõttavate ja oma raskeid pakke tassivate reisijate 

vahelt. Siis silmas ta korraga punases mütsis korrapida- 
jat, kes tõstis vile huultele. Hetk hiljem venis rong tast 
mööda, aina enam kiirust võttes, kuni ta nägi seda vir- 
vendava tuledereana rohekashämarasse suveöösse kadu- 
vat. Ja ta pöördus tusasena kodu poole, märkamata isegi 
autot võtta. 

Ta veetis öö rahutus unes, rohkem ärkvel olles kui 
magades. Ta ei tajunud ebamäärast rahutust mitte üksi 
hinges, see oli kõigis ta kontides, täitis kõiki ta lühikesi 
ja segaseid unenägusid. Juba ainult teadmine, et ta peab 

omme teenija poolt valmistatud toite sööma, et ta on 
sunnitud leppima suure korteri igava lagedusega; et ta 
peab kogu pika pealelõuna ja õhtupooliku täielikus üksil- 
duses veetma, — juba see tegi ta närviliseks ning pahu- 
raks. Talle paistis, nagu poleks voodi küllalt pehme, 
nagu rõhuks ta sisikonda hooletu tüdruku poolt tald- 
kõvaks küpsetatud praad, nagu oleks korter liiga kuu- 
maks köetud. Ta higistas vahetpidamata ja mõtles, et see 
tuleb kindlasti hooletust tuulutamisest ja et toas on vist 
koguni vingu... 

Päeva veetis ta veelgi tusasemana, veelgi pahuramana. 
Ta oleks meelsasti vanarahva juurde lõunale läinud, kui 
ta poleks kindlasti teadnud, et Alice kodus on. Ta kartis 
seda tüdrukut, keda pidas muide kogu äparduse peasüüd- 
laseks. 

Kõige enam aga hoidis teda sinna minemast terav 
häbi ning piinlikkusetunne, millest ta ei suutnud kuidagi 
vabaneda, mõeldes, et ta haigusest teavad viimaks isa ja 
emagi. Ta katsus aega lugemisega surnuks lüüa. Kuid 
see tüütas juba varsti ja ta läks kantseleisse, et tööd 
teha... Vaevalt pool tundi hiljem lonkis ta väsinult ning 
roidunult saali tagasi, istus sohvale ja hakkas jälle roh- 
keid kavalaid plaanikesi hauduma, kuidas oleks võima- 
lik Heleenet juba lähemal ajal tagasi meelitada. 

Öösi unetuna voodis püherdades oli ta lõpuks siiski 
kindlale veendumusele tulnud, et naine vaevalt veel ta 
tahtmisele säärase kergusega allub, nagu neli aastat 
tagasi. Ta oli kokku võtnud kogu oma vähese julguse 
tõele otse silma vaadata. Ta teadis, et Heleene ei aseta 
oma lapse tervist iialgi hädaohtu, kuigi ta ise julgekski 
ehk praeguses olukorras neisse ruumidesse asuda. 

tanu: 
tt ta oli ekmakitd- 
selles ootamatus katastroo- 

88 krori päev tuli nukker ja hall. Vaevalt oli Aleksander 
silmad avanud, kui ta juba nägi hoogude kaupa 
möödavenivat lõputut aurupilve, mis silitas aknaruute. 
Telegraafitraadid olid tihedasti täis lükitud tuhme pisa- 
raid, ja taevas, madal ning ilmetu, piserdas peent seene- 
vihma, mis näis pikkamisi imbuvat isegi läbi masiivsete 
esemete. 

Käed üle pea visanud, jäi Aleksander vidusilmil enda 
ette vahtima. Raske mahajäetusetunne asus jälle ta kal- 
lale, kehas areneva tõve meenutamine äratas “hinges 
vastiku läilusetunde. Ta mõtles äkki, et nii ei suuda ta 
siiski kuigi kaua elada, ja et juhul, kui Heleene temast 
tõesti lõplikult eemale jääb, on ta elu põhjani väärtuse- 
tuks ning mõttetuks muutunud. Kaotanud lõplikult kogu 
uhkuse ja endast lugupidamise, surus ta näo padjasse 
ja oigas vaikselt, hambad tugevasti ristis, nagu haavatud 
loomal, kes ei näe enam pääsuvõimalusi. 

Ta lamas kuni keskhommikuni, pööras vaevalt pead, 
aina mõtles. Silmad vanamoelisse seinamaali kiindunud, 
tegi ta korraga otsuseks endast võitu saada, end maksku 
mis maksab kätte võtta. Valud tuleksid töösse uputada! 
Kahetsused — teotsemisse! Oma läinud elule mõtlemi- 

» sest tekkinud moraalne kassiahastus — kohuste täpsesse 
täitmisse! Siis tuli talle meelde, et täna on vaja ühes 
linnalähedases mõisas oksjon pidada, ja ta tõusis kähku, 
et rõivastumisele asuda. 

j Jalutades toa ja köögi vahet, sõneldes tusaselt teeni- 
jaga ja sorides kantseleist toodud paberite kallal püüdis 
ta mõtteid oma suurest õnnetusest eemal hoida, seda 
unustada. Kuid ta mõistis juba varsti, et seda polnud 
kaugeltki nii kerge teha kui kavatseda. Pliidil podisevad 
kastrulid meenutasid talle Heleenet; kahinal põlev prii- 
mus tõi kuidagi kaudseid ühendusteid mööda meelde 
kehas areneva haiguse; kui ta vannituppa läks ja sooja 
vee kraani lahti käänas, viirastus talle imelise selgusega 
kogu tema senine muretu elu oma hellitavate mugavus- 
tega. Ja pistnud käed sooja vette, mõtles ta kaua ja pine- 
valt, mis ta peaks küll ette võtma praegusest seisu- 
korrast pääsemiseks. 

Suure kantseleilaua taga istet võtnud, märkas ta 
järsku, et sekretär piilub teda kogu aeg üle prillide. 
Kuigi ta nägi juba järgmisel silmapilgul, et oli eksinud 
ja et nooruk oli süvenenud paberitesse, mis lebasid ta ees 
laual, ei kadunud see veider tunne siiski. Ja korraga hak- 
kas temas arenema sihitu tige viha, sundides teda 
otsima igasuguseid ettekäändeid norimiseks. 

«Me peame ruttama, kui tahame veel laevale jõuda,» 
ütles sekretär viimaks kella vaadates ja kohendas vaja- 
likud dokumendid portfelli. 

Aleksander kordas norivalt: | 

«Peame ruttama? Aga vabandage, mis läheb see teile 
korda, kas me pääseme laevale või jääme maha?» 

«Oksjon on välja kuulutatud kella üheteistkümneks,» 
lausus ametnik kuivalt ja lisas kohe: «Alles möödunud 
nädalal pidin ma niikuinii paar asja edasi lükkama.» 

Aleksander ei öelnud enam midagi. Kuid mööda kitsast 
ja hämarat treppi alla sammudes tundis ta kanget taht- 
mist sekretärile rusikaga kuklasse anda, talle peale 
astuda või öelda midagi säärast, mis haiget teeks. 

Uulitsad olid märjad, sadas endiselt peent seenevihma. 
Tundus, nagu oleksid majad öö jooksul imenud endisse 
päratu hulga vett ja auru, mis sundis neid nüüd kõigest 
jõust pingutama, et seda kõike endast jälle välja pigis- 

tada. Ta vaatas mõttetu pilguga aknaid, mille eest rippu- 
vad värvilised kardinad liikusid aeg-ajalt läbi avatud 
õhuaukude sissevoogavast tuulest, lamedaid katuseid 
tõsiselt-tõsiselt istuvate korstnajupikestega, ja vastukõn- 
divaid inimesi, kes tulid kusagilt ja läksid kuhugi. Mööda 
kallakaid uulitsarentsleid voolas alla porisegast vett ja 
kõigi näod paistsid olevat luitunud ning nukrad. 

Kui nad sadamasse jõudsid, oli laev juba minekuval- 
mis. Aleksander kiilus enda liigsest paksusest hingel- 
dava eide ja vaevalt neljateistkümne-aastase plikakese 
vahele, kes talle vaikides ruumi tegid. Ta külg puudutas 
lapse sooja külge ja ta mõtles korraga, et ta võib selle- 
legi haiguse nakatada. Ent too mõte läbis ta pead ainult 
s id siis võttis ta taskust paki ajalehti, et neid sir- 
vida. 

Kui laev liikuma hakkas, tõstis ta pea ja vaatas piki 
jõge alla, saates silmadega seljataha jäävaid lootsikuid. 
Sõiduki kere värises teki all töötavate masinate rütmili- 
sest pingutamisest ja iga läheneva sadama puhul läbis 
udust õhku hele vile. Nagu unenäos nägi ta kõrgel kal- 
dal jalutavaid lehmi, lapsi, kes neile lehvitasid, rohekatel 
põllunõlvadel töötavaid talupoegi. Kuid kõike seda otse 
nagu vastutahtmist tähele pannes nägi ta oma vai- 
musilma ees ka üht ning sama pilti — pilti oma õnnetust 
elust, mis näis igasse külge laiali pudenevat. 

Viimaks väsis ta möödaveniva panoraami vaatlemisest 
ja suunas pilgu tasakesi laevakülgi peksvasse vette. Väi- 
keste murdlainekeste kohal hõljus hall uduvina ja rõske 
külm ronis tekile. 

Äkki tundis ta end käisest puudutatavat ja kuulis nagu 
endast kõrval seistes, kuidas sekretär ütles: 

«Noh... jumal tänatud... varsti oleme kohal!» 

«Jah, vist küll,» vastas ta masinlikult, 

Pisut hiljem hakkas laev kiirust vähendama; töötamast 
lakanud masinad ähkisid veel vaevaltkuuldavalt kuskil 
praokil olevate luukide taga. Miniatuursel sadamakail 
seisvale mehele visati raske sõlmega varustatud trossi- 
ots, mis kõpsatas vastu miniatuursete lombikestega kae- 
tud laudu. Nähes enda ees räpast, lõhestatud kallast, mis 
oli täis auke ja augukesi ja mida mööda ta pidi üles 
minema, mõtles ta jälle haavadele, mis kord ta keha 

katavad, samblataolisele kestendusele, mis kord ta naha: 
ja lihased sööb. Ja püüdes neist rasketest kujutlustest 
jälle kohe vabaneda, kordas ta endale mõttes: 

«Eh, pole midagi... Saan terveks, saan terveks... 
Saan... terveks!» 

Järgnevate tundide jooksul teotses ja toimetas ta nagu 
poolunes, liikudes aeglaselt sisseharjunud väärikusega 
mööda suurt mõisahoovi. Ta müüs, andis allkirju, nägi 
sekretäri ees lebavaid rahapabereid — kõike ikka nagu 
teatava distantsi tagant või läbi pisut ähmase klaasi. 
Siis kuulis ta närviliselt jutlevaid hääli pikkamisi pargi- 
puude vahele kaduvat, üksikute vankrite sõidupõrinat 
uduste nurmete vaikusse vajuvat, seisatas keset suurt 
tuba ja mõtles kuidagi leplikult ning alandlikult, et nii- 
a on vaja minema hakata, et tal pole siin enam midagi 

Asti 

Sadamasse jõudsid nad jälle viimasel silmapilgul, kui 
laev oli juba välja sõitmas. Olles sillale pöördumas, läbis 
õnnetu mehe ajusid korraga ränk sihitusetunne, mis sun- 
dis ta peatuma. Ta mõtles, et tal pole tõepoolest 
kuhugi rutata. Kuigi ta polnud kunagi seni kojujõudmi- 
sega rutanud, Heleene järele igatsust tundnud või selle 
lähedusse ihaldanud, valmistas talle siiski raskeid piinu 
ning solvumistunnet see hüljatu olukord, millesse ta oli. 
eilsest peale sattunud. 

Ta mõtles tujutult, et tal ei maksaks ju üldse praegu 
tagasi linna sõita. Ta viskas enda kõrval kõndivale sek- 
retärile usutleva pilgu, — kas sobiks seda alati vaikivat 
ja nagu vimmakandvat mehikest endale lähemale tõm- 
mata? Kuna talle näis, et midagi üksi ette võtta pole: 
kuigi mugav, küsis ta vähese kaalumise järel: 

«Ega teil väga kiire ei ole?» 

Sekretär pomises: 

«Ei, eriti mitte... Aga miks te seda küsite?» 

Aleksander vastas: 

«Ma olen näljane. Ma arvan, et me võiksime alevisse: 
minna ja restoranis pisut einetada. Või on teil midagi 
selle vastu?» 

«Ega just ei ole,» vastas sekretär ja näis tavalisest 
veidi lahkemaks muutuvat. 

Nad pöördusid uuesti mööda purustatud liivakallast 

üles, suundusid suurele teele ja hakkasid sammuma 
maa-alevikese poole, mis lömitas eemal udus, kesk lage- 
daid välju ja põlde. Sitke, kleepuv, õige nõrgalt lehkav 
savisegane muld hakkas saabaste külge, määris püksi- 
sääred laiguliseks. Talupojad venisid neist mööda, üks 
veoauto kihutas õllekoormaga linna poole ja paiskas 
enda ümber vett ning pori. Siis jõuti luitunud, madalate 
ning lamedate majade vahele, mis kössitasid avara 
uulitsa veeres, ja suunati sammud sirelipõõsastest ümb- 
ritsetud kõrtsi poole. Maani kummardavale paljasjale- 4 
sele kelnerile hooletult käega viibates ütles Aleksander 
sekretärile: 

«Sooh... palun. Võtkem siis istet.» 

Külm, lage ruum tegi meeleolu veelgi raskemaks. 
Apaatse pilguga silmitses ta leti taga konutavat paksu 
kõrtsinaist, koera, kes kõndis urisedes mööda tuba, kaht 
nurgas istuvat lihunikku ja nendega kauplevat vana talu- 
poega. Ta valas klaasid osavasti täis, viipas sekretärile 
Je nagu signaali andes, rüüpas pikkamisi, mõnul- 

es. — 

Aga ka siin ei saanud ta kuigi kauaks rahu. Kui ta 
purju jäi, valdas teda üha tugevam igatsus naise ja 
lapse järele. Ta oleks meelsasti rääkinud oma hädadest 
sekretärile, kui ta poleks seda häbenenud. 

Kuna oodatud hea tuju jäi tulemata, lausus ta juba 
pool tundi hiljem: 

«Siin on siiski... liiga külm ja kõle. Tuleb vist 
minema hakata.» 

Aga kodus oli veelgi külmem, veelgi kõledam. Tubade 
sünge lagedus, kõikjal valitsev vaikus, naise riided, mis 
rippusid kappides, suure kiiruga toolile unustatud sukad, 
ülerõivad eeskojas, pehmed, veidi viltutallatud vilttuhv- 
lid voodiääre all — kõik see ärritas teda nagu terav 
lõhn. Ta ei suutnud töötada; lugemine tüütas; uni ei tul- 
nud suuremategi pingutuste peale... Viimaks otsustas 
ta üles otsida paar kaasvõitlejat ja jalutaski videviku 
aas kodunt välja, et nendega ühes midagi ette 
võtta. 

Sõbrad istusid nagu tavaliselt kõrtsis. Nad olid väga 
heas tujus, jutustasid õhinal kahemõttelisi anekdoote ja 
küsisid ta tervise järele. 

Hetkeks valdas Aleksandrit soov neile pihtida, siis aga 
sai ta endast võitu ning vastas hooletult, et tal mine- 
vat hästi nagu ikka. Ta jäi pikkamisi purju ja muutus 
närviliselt lõbusaks, püüdes sellega petta nii ennast kui 
sõpru. Ja see öö lõppes nagu palju teisigi öid enne seda. — 

Kui ta järgmisel hommikul ärkas, oli tal tunne, nagu 
oleks ta juba välja jõudnud punktini, kust pole enam 
edasipääsu. Talle meenus tükkhaaval kogu see pikk 
pidutsemine, — rändamine mööda öölokaale, väljasõit 
kuhugi lösakile vajunud maakõrtsi, lõpuks amelemine 
ühe oma kergete elukommetega sõbranna juures. Heitnud 
oma peegelpildile uuriva pilgu ja nähes endale vastu vaa- 
tavat tursunud, kuidagi vesiselt laiaks paisunud nägu, 
mõtles ta, et arvatavasti andis ta sellele edasi ka oma 
tõve. Ja esimest korda maailmas tundis ta rasket tülgas- 
tust nii oma füüsilise olemuse kui kogu oma elu' vastu. 
Juba söögilauda istudes ja taldrikule külma kala tõstes 
mõtles ta kogu aeg võimalustele, mille abil võiks end veel 
vee peal hoida. | 

Ja korraga langetas ta otsuse: veel kord tah- 
tis ta kasutada oma huvides Heleene romantilist ise- 
loomu. Ta mõtles, et kui Heleene kuuleks äkki ta vaba- 


» surma-katsest, tuleks ta kindlasti tema juurde tagasi. 


Kui ta loeks näiteks ajalehesõnumit Aleksander Lingist, 
kohtupristavist, kes on tõstnud enda vastu käe?! («Põh- 
juseid ei teata, arvatakse, et need võisid olla perekond- 
likku laadi. Õnnetu elusttüdinu päästmiseks on veel 
mõnesuguseid lootusi...») Kas see mõjuks või ei 
mõjuks? Ning kui ta seda endalt poolhämaras, kohuta- 
valt vaikses toas küsis, oli talle korraga selge, et ta... 
teebki nõnda. 


See oli mingi lapsik, rumal kavatsus, mille tõelisust ta 
justkui ei suutnud päriselt ette kujutada. Ta mõtles seda 
nõnda: ta haavab end kergelt kas noa või revolvriga, 
sõnum satub ajalehte, Heleene loeb seda ja sõidab aega- 
viitmata teda vaatama. Nad lepivad uuesti ja naine jääb 
jälle tema juurde. Haiguse aga arstib ta välja ainsa 
aasta jooksul ning kõik pöördub endistele mugavatele 
rööbastele, mida mööda ta võib purjetada edasi sama- 
suguse suure muretusega nagu senigi. 

Sellest kõigest säärase selgusega unistades muutus ta 
jälle veidi sentimentaalsekski. Ahastusest ja koledatest 
kannatustest surma aetud abielümehe osa haaras teda 
täielikult. Lõppude lõpuks võib ju isegi nõnda teha, et 
sõbrad ja tuttavad kogu lugu õnnetuks juhtumiks pea- 
vad ja et ainult Heleene üksi tõde aimab. Võib ta ju näi- 
teks temale kirja kirjutada või koguni telegrafeerida 
lasta! 

Kui ta selle kavatsuse sepitsemisega valmis sai, oli 
kell juba kaheksa. Ta läks kantseleisse, otsis kirjutuslaua 
sahtlist revolvri ja pöördus traagilise ilmega tagasi 
magamistuppa. Laskeriista õudne külmus hirmutas teda 
pisut. Ent ta mõtles kohe asjalikult, et see haav, mida ta 
endale teha kavatseb, ei tarvitse olla rohkem kui ainult 
kerge kriimukene. Ning asudes kähku peegli ette, otsus- 
tas ta oma plaani täide viia juba praegu, nüüd kohe. 

Aga veel viimasel silmapilgul muutus ta araks. Ta 
heitis kiire pilgu üle oma massiivse kogu, mõtles äkki, et 
enda tulistamine on vististi seotud mõnesuguste valu- 
dega, ja sulges erutuse pärast silmad. Samal hetkel 
oli ta kindel, et ta seda siiski ei tee. Kuna aga laskeriist 
tal kord juba käes oli, tõstis ta selle naljatades vastu 
rinda. Ja ikka veel naljatades tegi ta kerge liigutuse, nagu 
tahaks päästikut alla suruda, uskudes, et relv on kaitse- 
vinnas. 

Ning nõnda, nagu kogu ta elu oli läbi põimitud mingi- 
suguse totra, sihitu, juhusliku mänglemisega, nõnda 
sai ta surmagi põhjuseks see totter, sihitu, juhuslik 
mänglemine. Sest järgmisel hetkel läbis suurt korterit 
täitvat vaikust kärgatav lask, mis paiskas ta pikali 
põrandale. * 

Kui teenija poolt kohalekutsutud vanemad tuppa astu- 
sid, oli ta veel täie mõistuse juures. Suurte, argade loo- 
masilmadega vahtis ta tulijatele vastu, pomises vahet- 
pidamata arstist ja muutus iga silmapilguga nõrgemaks. 
Haavast jooksis palju verd. Aeg-ajalt heitis ta pilgu sel- 
lele iga hetkega suurenevale lombile, mis kogunes ta 
kõrvale põrandale, nõudis jälle arsti ja-hakkas siis kor- 
raga kisendama. Tema kõrge metsik uluv hääl ei vaiki- 
nud enne, kui ta kuulis punaseristi autot ukse ees peatu- 
vat ja kui sanitarid kanderaamiga talle järele tulid. 

Valjusti hädaldavat proua Ingeborgi autosse avitades 


- küsis vanahärra Link enda kõrval kõndivalt arstilt: 


«Kas usute, et ta ellu jääb?» 

Sünge näoga kirurg vastas: 

«Kindlasti mitte. Ma arvan, et ta sureb juba teel.» 
Vähe aega seisid nad vaikides. Siis ütles arst sosinal: 
«See on imelik, miks ta seda tegi. Ma olin temaga hea 
tuttav... võib isegi ütelda, et sõber... Vahest ehk ikkagi 
õnnetus hooletuse kaudu... ?» 

«Ei,» vastas isa pikkamisi, võpatas korraga kergelt ja 
lisas pisut hiljem — nagu endamisi: «Või jäi tal üldse 
muud enam üle? Lõpuks niigi palju mehisust!» 

Aleksander elas veel ligi kolm tundi. Ta lamas suletud 
laugudega, oigas vahetpidamata ja palus arste abitu, ara 
häälega, et nad teeksid tema päästmiseks kõik, mis 
vähegi võimalik. Siis jäi ta kord-korralt nõrgemaks ja 
hakkas viimaks sonima. Kesköö paiku ei suutnud ta 
enam silmigi avada, hingas korinal ja hakkas väheks 
ajaks meelemärkusele tulles härdalt palvetama. Järsku 
katkestas selle tasase pomina tugev verevool suust, mis 
ta kiiresti lämmatas. 

Ja sama juhuslik, sama mõttetu ning häbistavalt arg, 
nagu oli olnud kogu Aleksander Noorema elu, oli ka tema 
surm. 


NARTSINUD OKASROOSIKE 


(KE Heleene unetusest värisevat last käekõrval taluta- 
des vagunitrepilt perroonile astus, nägi ta, et kasu- 
ema ühes Amandaga oli tulnud teda vastu võtma. Pea- 
aegu samal kohal, kus oli oodatud tol saatuslikul kevad- 
suvel neli aastat tagasi, seisid nad nüüdki. Liikumatust, 
vettinud udust ümbritsetuna sarnanes haige vana daami 
ratastool väikese lootsikuga, mida selles istuja veerest 
veereni täidab. Kimp punaseid roose lebas vaibal, nende 
kõrval aga kaks abitut, poolsurnud kätt, liikumatud nagu 
lihatombud. Lauseid ja sõnu vaevaliselt ning katkeliselt 
välja rääkides, neid nagu pooleks rebides ja otsekui oma 
nõrkade, katkenud hammastega veel kord läbi puserda- 
des ütles vaene jalutu, võimetu rõõmupisarate pühkimi- 
seks, mis täitsid korraga ta mõlemad väsinud silmad: 
«Oo, mein liebes Kind, mein liebes Kind, oh, minu 
ar-r-mas lapsuke! Nüüd alles leidsid sa siis aega ka meid 
vaatama tulla! Kolm aastat pole me sind juba näinud, 
Liebling! Ega sa nüüd nii kiiresti tagasi ei lähe?» 
Heleene vastas vaikselt: 

«Ei lähe, mamma.» 

,. Ta tahtis öelda, et ta ei lähe enam kunagi tagasi, et ta 
A siia alatiseks, et tal pole enam kuhugi minna. Kuid 
a kartis oma hädaldamisega vanainimese jällenägemis- 
rõõmu rikkuda. Ja tõuganud viriseva lapse kerge helli- 
tava müksuga ratastooli kõrvale, lausus ta naeratades: 

«Noh, tereta ka sina vanaema, — ära ole ometi 
viisakuseta!» 

«See siis ongi su silmatera, sinu Augenstern! See, 
kelle pärast sul mehega omal ajal tülitsemist oli,» helli- 
tas tädi Clothilde tüdrukukest pilguga. 

«Jah, see ta on, minu silmatera,» vastas Heleene. 

«Ta on sul vist juba kolme aastane, eks ole?» 

«Oo, ei — vanem! Ta saab sügisel juba nelja aasta- 
seks.» 

Nad pöördusid perroonilt ära. Haige vanake lobises 
vahetpidamata. Kuigi see temalt suurt vaeva nõudis ja 
teda väsitas, ei andnud ta kasutütrele aega isegi korrali- 
kult küsimustele vastata. Ta jutustas tuttavatest, kes veel 
elavat ja kes olevat juba surnud, avaldas oma arvamusi 
tähtsamate päevaprobleemide kohta ning arvustas vastu- 
tulijaid. Inimesed hakkavat, jumal tänatud, jälle mõistli- 
kumaks minema, kuulutas ta rõõmsalt. Pikad kleidid, 
käistega pluusid, üldine tagasihoidlikkus mustrite ja 
moodide valikus — see näitavat ometi kõlbluse tõusu, 
millega omal ajal ei võidud sugugi kiidelda. — Talle 
meeldivat väga tagant pisut pikemad seelikud ja mant- 
lid. — Siiski olevat tüüpe, kes kippuvat nüüdki liiale 
minema, ja see talle enam ei meeldivat. — Üldse olevat 
sel suvel rannas liikumas väga keni inimesi, ja temagi 
olevat lasknud end vahel liivale veeretada, et noorte 
rõõmu pealt vaadata. 

Kuid üks mädapaise olevat siiski veel, millest ta aga 
lootvat, et see samuti aja jooksul välja lõigatakse: ühis- 
suplus! Läinud aastal olevat nad üürinud oma pööningu- 
toad kellelegi Tallinnast pärit politseiohvitserile, ja td 
olevat härra komissarile sellest mädapaisest väga põhja- 
likult rääkinud, vä-ä-ga põhjalikult! See kõrge amet- 
nik, — der junger Mann, see tubli-tubli noormees, — 
avaldanud täp-selt samasuguseid mõtteid. Ja mitte 
kunagi polevat see tubli-tubli junger Mann ise sinna 

mülkasse läinud, ehk kui, siis ainult selleks, et pahega 
lähemalt tutvuda. Praegu olevat temal, Clothildel, ja arm- 
sal fröilein Grethel ja veel mõnel kohalikul daamil kavat- 
sus esitada vastavatele võimudele üks väga krõbe doku- 
ment, milles nad paluvad tungivalt tarvitusele võtta vas- 
tavad abinõud kõlbluse uuesti jaluleseadmiseks... — 
Ning korraga hakkas ta oma lapsikus ajus valminud 
plaani kasutütre ees lahti harutama ja säärase hooga 
põhjendama, et Heleene tõesti kuulama jäi. 

Jalutu oli muutunud veelgi paksemaks ja naiivsemaks 
kui ta oli mõni aasta tagasi. Olles lõplikult oma ratas- 
"tooli külge naelutatud, suutes liigutada veel ainult pare- 
mat kätt ja jalga (neidki üsna pisut), uskus ta ikka veel 
oma peatsesse paranemisse. Ta saavat kindlasti varsti 
terveks, tal ongi juba parem: jah, see on nõnda, varsti 
tõuseb ta jälle jalule! kinnitas ta naeratades. Kuna ta 
mälu päev-päevalt nõrgenes, korrutas ta samu lugusid 
ja samu uudiseid, millest ta oli pajatanud juba vähemalt 
kümnel korral. Ja nõnda oli ka tema tegudega. Saates 
Amanda kalmusejuuri korjama, imestas ta sõnaohtralt, 
et miks ta küll pole seni veel seda ravimit proovinud; 
tuletades hämaralt meelde omaaegseid jalutuskäike ja 
nende parandavat mõju, hakkas ta kohe hirmsaid pingu- 
tusi tehes ennast vaese abivalmis tüdruku najal mööda 
aiateekesi ringi lohistama, ise pahaseid etteheiteid loopi- 
des, et talle polnud seda imettegevat ravimeetodit enam 
kunagi meelde tuletatud. Unustanud aga juba varsti nii 
ühe kui teise, laskis ta end vahel tundide viisi masseerida 
ja mudida, olles kindel, et sedagi tehakse temaga esma- 
kordselt. 

Ent ustav talitaja kannatas vaikides välja kõik ta lap- 
sikud tujud, talle ainsa sõnagagi vastu vaidlemata. See 
oli mingi imeline tung kellegi eest hoolitseda, kedagi 
avitada ja aidata, mis pidas teda heasüdamliku, kuid 
tujuka jalutu juures juba nii pikka aega. Kuna tädi Clot- 
hilde romantikajanu oli praegugi säilinud, luges ta 
temale aiva suurenevate annustena ette samu vanu 
röövlijutte, lugusid nuuskurite seiklustest ja ilusaid 
armastusromaane, millega ta oli juba aastaid tema aega 
viitnud, hankides neid küll siit, küll sealt. (Uusi polnud 
saadaval, vanade käsikogude «fondid» olid ammugi lõpu- 

korral ja koosnesid veel vaid üksikutest narmendavatest 

ja kohutavalt määrdunud eksemplarides.) 

Pikkamisi oma vana kodu poole sammudes ja kasuema 
lapsikut vadinat kuulates mõtles Heleene nukralt tagasi 
päevale, mil nad olid samuti jaamast koju läinud, autos, 
külg külje kõrval oma pärastise mehega. Ta oleks and- 
nud palju oma elust, kui seda päeva poleks iialgi olnud. 
Kui rõõmus ta küll oleks, kui ta võiks ärgata muretu 
tüdrukuna, säärasena, nagu ta heitis magama neli aastat 
tagasi, sel vaiksel suveõhtul. Ta algaks kõike uuesti; ta 

oleks enam nii lapsik, nagu ta oli seni, — ta püüaks 
elada hundielu, mida elavad kõik teised; ta ei usuks 
kedagi, ühtegi hinge peale enda, ja kui keegi talle armas- 
tusest või truudusest räägiks, naeraks ta sellele lihtsalt 
näkku. Aga mis siis, kui ta tõesti magab, kui ta tõesti 
und näeb, kui ta tõesti juba varsti ärkab ja silmad 
avab?! mõtles ta korraga viimase imetlootva hinge- 
jõuga. 

See võimatu kujutlus haaras teda äkki hirmsa hooga. 
Astudes kühmutõmbununa läbi öisest sajust veel mär- 
gade tänavate, väsimuse pärast viriseva lapse soe käeke 
pihku surutud, hakkas ta meeleheitlikult virgumist 
ootama, Saanud aga kaine otsustusvõime juba varsti 
tagasi, ütles ta äkki tasakesi, nagu endamisi: 

«Jah, jumal küll, kui kole see elu ikka on! Ju-mal 
küll!» 

Kasuema muutus kohe valvsaks ja küsis usutledes: 

«Kole? Mispärast siis... kole?» 

Heleene ütles, vallatud jälle silmapilguks sellest ääre- 
tust hullukstegevast ahastusetundest, mis oli teda täit- 
nud kõik need viimased päevad, mil ta oli sunnitud 
jooksma mööda arste ja laboratooriume: 

«Jah, mis-pä-rast?! Kui mõelda ainult, kui-das mina, 
lollike, uskusin...! Ja kuidas ma, lollike, kindel olin, 
et maailmas ainult inglid elavad...!» 

Kasuema kortsutas pahaselt kulmu: ta oli viimasel ajal 
harjunud, et iga ta soov silmapilkselt täitmist leiab, iga 
ta küsimus kiire ja ammendava vastuse saab. Ja ta päris 
kohe veelgi tungivamalt: 

«On siis midagi juhtunud, et sa jälle... nõnda?» 

«Ei... ei ole...» venitas Heleene kõveralt ja nagu 

süüdlaselt naeratades. «Mitte a E 


juhtunud... Või õigemini — kõik, mis juhtus, on 
väga igapäevane ja väga harilik, nagu... tema mulle 
kinnitada püüdis...» Silmapilguks näis, nagu haaraks 
teda nüüd kohe raske hüsteeriahoog. Ta naeris katkeli- 
selt, tigeda häälega, samal ajal silmi täitvaid pisaraid 
pühkides. Kuid ta rahunes jälle samas, kummardus 
järsku kasuema ratastooli kohale ja lausus, pööramata 
tähelepanu isegi Amandale, kes sammus kohe siin kõr- 
val ja kuulis iga ta sõna: «Me läksime lahku... Juh- 
tus... juhtus ainult niipalju, et me läksime lahku.» 

«Lahku?!» hüüdis kasuema ja heitis talle oma loten- 
davate kanavarvaste vahelt hirmunud pilgu. 


Heleene noogutas ja vastas vaikselt: 

«Jah... Ma pole küll veel ametlikku käiku andnud, 
aga seda teen ma kindlasti juba lähemate päevade jook- 
sul.» 

«Aga... aga... lapsuke, kuhu sa siis nüüd minna 
- mõtled?» küsis kasuema õrnalt. » 

«Ma ei tea,» vastas Heleene. «Esialgu jääksin ma mui- 
dugi siia, koju. Ehk mul õnnestub mõnda ametit leida, — 
ju ma nii palju ikka teeniksin, et endal ja lapsel kuidagi 
elu sees hoida. Ära mulle ainult etteheiteid tee, 
mamma... palun sind! Ja usu, usu, mamma — isegi 
äärmise leplikkuse puhul poleks ma suutnud teisiti tali- 
tada — ma pole ju üksi, mul on ka laps, kelle eest ma 
pean vastutust kandma.» 

Clothilde venitas mõtlikult: 

«Jah, kõik võib ju olla... ma ei vaidle vastu. Ja, ich 
verstehe dich, ich verstehe dich. Aga kui sa lapse peale 
mõtlesid, oleksid sa ka sellele mõtlema pidanud, et sa 
talt nüüd isa röövid. Ära pahanda, aga see on väga täh- 
tis... iseäranis tüdrukule...» 

Heleene ei vastanud. Kui nad pisut hiljem koju jõud- 
sid, jutustas ta kasuemale meeleheitlikult nuuksudes 
kogu loo. Jah, kui see oleks olnud harilik abielurikku- 
mine, nagu seni, poleks ta mehele isegi etteheiteid tei- 
nud! Aga keegi ei saa ju temalt ometi nõuda, et ta peaks 
mängima enda ja lapse eluga ainult sel põhjusel, et lap- 
sel oleks pärast võimalus teistele oma isa näidata?! Ning 

kummardudes jälle kasuema ratastooli kohale hüüdis ta 
paluva häälega, silmad täis pisaraid: 

. «Katsu minust ometi aru saada, mamma! Kas sa siis 
tõesti ei aima, mida niisugune tõbi tähendab?» 

«Miks ma ei aima,» ütles jalutu. «Aga kui ta oleks 
enda, nagu ta sulle ise ütles, välja arstinud?» 

«Välja arstinud? Aga kui ta ei oleks seda suutnud, kui 
ta oleks ka lapsele haiguse külge andnud? Endast ma ei 
räägi, minu elu on juba niikuinii rikutud... Oleks sul 
olnud siis hea vaadata, kui see süütu väike oleks sind 
kord külastanud... moondunud näoga, jäleda auguke- 
sega nina asemel? Igatahes... igatahes... oleks ta siis 
küll sulle näidata võinud, kes ta isa on!» hüüdis Heleene 
meelt heites. 

Need sõnad oma varjamatu otsekohesusega panid too- 
lis küürutava tädi hirmu pärast võpatama. Ta sulges sil- 
mad. Kui ta need uuesti avas, nägi Heleene teda nut- 
vat — mööda ta a veeresid alla suured pisarad, ta 
tegi paar abitut katset kätt tõsta ja neid ära pühkida. 

Et kasuema oma otsuse õigsuses lõplikult veenda, jät- 
kas Heleene: 

«Muidugi, ma tean — viimase aja arstiteadus suudab 
ka sellele haigusele piiri panna, — nii kirjutatakse ja 
kõneldakse. Aga — ma ei saa, ma ei saa! Sa oled ka ju 
ise oma eluaja jooksul neid õnnetuid näinud, kes... 
057 kes elusalt kõdunevad, nagu... nagu pidalitõbi- 
sed!» 

Ning tädi Clothilde, tema sõnadest lõplikult segadusse 
viidud, lausus halisedes: 

«Palun, oh laps... ära räägi enam! See on kole... 
Tütreke, ega ma pole ju sulle mingeid etteheiteid tei- 
nud! Ma ainult küsisin, kas siis tõesti mingit muud välja- 
pääsu enam ei olnud.» 

«Jah, mamma, nii see on — ei olnud tõesti enam min- 
git muud väljapääsu,» vastas Heleene tasakesi. 

Kohe sellepeale läks ta oma tuppa. Lapse magama 
pannud, istus ta akna alla ja hakkas tuimalt enda ees 
avarduvale uulitsale vahtima. Ta nägi jälle tuhmilt läi- 
kivaid lombikesi, halli rasket udu, mis lainetas kõikjal, 
ja üksikuid jalutajaid, kes kandsid käevangus jalutus- 
keppe või vihmavarje ja käisid oma käimisi kuidagi lai- 

salt, nagu unenäos. Ta kuulis nende tasaseid samme 
pikkamisi majast mööda minevat. Ja ta vajus järsku — 
neid juhuslikke pildikesi vaadeldes ja neid sama juhus- 
likke hääli kuuldes — nagu mingisse veidrasse, kanges- 
tunud seisukorda, mis polnud õieti ei magamine, ei ka 
ärkvelolu. 

Korraga hakkasid teda piinama valusad, rahutust- 
tekitavad hirmuhood. Katkeliste hallutsinatsioonipildi- 
kestega ühinedes vaevasid need teda hirmsasti. Esialgu 
näis talle, nagu lamaks ta kuskil jõekaldal või mere- 
rannas ja nagu tunneks ta kogu oma kehapinnaga vee 
toll-tollilist lähenemist: see tuli, tuli, tuli — aina lähe- 
male, aina lähemale! Ta tahtis appi karjuda, põgeneda, 
ennast päästa. Kuid ta oli nagu kätest ja jalgadest seo- 
tud ega saanud liigutada isegi huuli, et teda kuulda või- 
daks. Vesi aga tõusis iga hetkega. Ja siis lamas ta juba 
sügavate voogude all, poolenisti haisvasse põhjamudasse 
vajunud, ümbritsetud pikkadest, väätjatest, ühes laine- 
tega üles-alla õõtsuvatest veetaimedest, mis kasvasid 
kõikjal tema läheduses. 

Ja jälle tegi ta asjatuid katseid kisendada, karjuda, 
ennast vähemalt liigutadagi. Ta teadis küll kogu aeg, 
et ta seda kõike ainult unes näeb ja et ta peaks nüüd 
kohe ärkama; kuid see teadmine ei vähendanud teda vae- 
vava nägemuse painajalikku mõju. Ta silmad olid ava- 
tud, ta teadvus registreeris iga tähtsusetumagi pisiasja- 
kese, mis ta läheduses toimus, neist pisiasjadest näiski 
välja kasvavat kogu see masendav tunne, mis teda jälgis. 
Ta mõtles, et kui ta saaks vähemalt peadki pöörata, oleks 
ta pääsenud. Aga kuna ta seda ikka veel mõtles, viiras- 
tus talle juba teine pilt, esimesest veelgi hirmsam, veelgi 
masendavam. 

Nüüd nägi ta end pikkamisi tõusvat ja kuhugi minevat. 
Ja jälle kasvas teda ümbritsevast reaalsusest välja mingi 
virildunud, õudselt moondunud ümbrus. Ta roomas 
kuhugi, puges sisse võimatuseni kitsastest ustest, ronis 
haisvates urgudes, mille hallitanud, nagu paksu seene- 
tusega kaetud seinad puudutasid teda vastiku külmusega. 
Hing tahtis kinni jääda, liikmed kippusid surema. Ta 
langes rõskesse, jäisesse pimedusse. Ta mõtles korraga, 
et lamab juba hauas ja et ta keha laguneb tükkhaaval, 

kõduneb, muutub olematuks. Ja ta karjatas äkki pingu- 
tades, ise oma häält kuulmata, otsekui imeks selle 
endasse see vastik, nagu jooksvate sipelgate poolt teki- 
tatud sügelemine, mis kõditas ta nahka. 

. Samas aga kadusid kõik need nägemused ja ta istus 
jälle oma toas laua taga, pea käte vahele surutud. Ikka 
nägi ta uulitsal läikivaid lombikesi ja tasakesi voolavat 
udu, mis ühendas maad ja taevast. Üks naine läks 
mööda, hoides käest tibatillukest poisikest, kelle sääred 
olid kõveraks kooldunud ja pöiad sisse käändunud. Ta 
kuulis tasast, monotoonset jutukõminat, mis näis tulevat 
kuskilt seina tagant või pööningult. Ja kui ta seda kõike 
nägi ja kuulis, tekkis tas äkki ootamatu, põhjendamatu 
kartus, et kõik nurgad on ämblikke täis, et need teda 
varitsevad, et need talle iga silmapilguga lähenevad. 

Ta mõtles, et ta peaks kohe tõusma, harja tooma ja 
toa neist ilgetest putukatest puhastama. Kuna ta ikka 
ühesuguse tuima pilguga ümberringi vahtis, kerkis ta 
ette udune viirastus: ta nägi end pikkamisi toast lahku- 
vat, õues ringi vaatavat ja siis jälle tagasi tulevat. Hari 
püsti käes, ise ettepoole kummargil, nõnda jäi ta keset 
tuba seisma. Suured, paksude ümmarguste tagakehadega 
ämblikud jalutasid kõikjalt ta poole, õõtsusid astudes, 
tõstsid aeglaselt ja ähvardades oma pikki koibi, justkui 
tantsisid. Neid tuli ikka enam ja enam; neid oli erinevas 
suuruses ja mitmesugust värvi; nad kõndisid aina lähe- 
male, kord libisedes, kord astudes. Ta tundis neid rõivas- 
tesse hakkavat, pikkamisi kõrgemale nihkuvat, kindlas 
muusikataktis ta näole lähenevat. Nende puudutused olid 
vastikud, õudsed, tülgastust sisendavad nagu siu puudu- 
tused. Ja järsku oli ta jalust peani ämblikkudest kaetud, 
nad rõhusid ja kratsisid teda oma karvaste jalgadega 
ja nende kõverad, tangidetaolised lõualuud torkasid 
teda, rebisid ta nahka. Ning ta arvas end jälle kisenda- 
vat, valjusti ja meeleheitlikult, kuigi ta ei suutnud samal 
ajal teha ainustki häält. 

Korraga kuulis ta imelikku kõlinat. See kõlin tuli lähe- 
male, ümbritses teda äkki igast küljest ja hävitas ämb- 
likud. Ta nägi neid endast eemale põgenevat, laudade ja 
toolide all varju otsivat, lömaks litsutavat mingi veidra, 
nähtamatu jõu poolt. Nüüd polnud neid enam ainustki 

järel ja tuba oli jälle tühi ning puhas. Ja ta istus ikka 
endisel kohal laua taga, pilk läbi akna uulitsale juhitud, 
pea käte vahel. 

Ent ta märkas äkki, et see kõlin, mis oli ämblikud 
hävitanud, kestis edasi. Ta pööras veidi pead ja nägi koh- 
kudes, et seda sünnitas pikk-pikk raudkett. Vastikult vin- 
gerdades väljus see kuskilt pimedast nurgast, vististi 
hiireurust, ja koondus ta jalgade ees naljakaks kuhjaks. 
Ta nägi sellest ketist iga lüli ja see kett oli imeliselt * 
puhas ning läikiv... puhas ning läikiv... puhas ning 
läikiv. Aga korraga täitis see kett kogu toa, rõhus ta 
ühes tooliga vastu lauda ja hakkas teda matma. 

Ta tundis raua rasket, jubestavat külmust. See läks 
läbi iga ta jäseme, pani ta pikkamisi lõdisema. Ta tahtis 
ukse juurde joosta ja toast lahkuda, jäi aga endiselt 
istuma, ümbritsetud kõikjalt neist koledatest kangestava 
teda üha kaugemale nurka, kuni tal polnud enam kuhugi 
minna, kuni ta arvas end lämbuvat koledast raskusest, 
mis teda rõhus. 

Kuid ta ei lämbunud. Äkki sündis midagi veidrat, mis 
pani ta ühtaegu kohkuma ja imestama. Ta märkas 
nimelt, et ketid tungisid tast läbi, roomasid ta kontidesse 
ja lihasse, teda siiski tapmata. Ta lõdises hirmsa külma 
pärast, mõeldes samal ajal väga selgelt ja täpselt, et see 
külmus tuleb vististi härmatunud raudlülidest, mis ta 
nüüd iga silmapilk lõhestavad. Ja tas tekkis korraga kin- 
del otsus juba täna ahi küdema panna, et end soojendada. 

Järgmisel hetkel aga virgus ta sellest viirastuslikust 
seisukorrast täiesti. Äsjase hirmu pärast ikka veel üleni 
lõdisedes hakkas ta järsku mõtlema oma elule. Õudsed 
nägemused, mis olid teda vaevanud alles silmapilk tagasi, 
ei tundunud talle nüüd mingipärast üldsegi ebaloomuli- 
kena, — talle näis, nagu oleks see tükk külmast reaalsu- 
sest, mis peaks nii korduma iga päev. Ta tuletas meelde 
kõiki neid viletsusi ja vaevasid, mis tal mehe kõrval tuli 
taluda. Ja kuna ta kuulis kogu aeg enda läheduses lapse 
rahulikku, sügavat hingamist, tõusis ta toolilt, läks välja 
ning suundus mereranda, mida varjas veel paks, ühtlane 
udumüür. 

Ta hulkus kaua mööda liivast kallast, ettepoole vim- 

mas, käed vaheliti mantlivarrukatesse pistetud. Ta käis 
otsekui kellestki juhituna läbi kõik need teed ja rajad, 
us ta oli mõni aasta tagasi jalutanud ühes Aleksand- 
riga. Ta vaatles puid, põõsaid ja maju, millest ta möö- 
dus. Ja märkamata isegi aja kulumist läks ta aina 
edasi — liikudes nagu mööda ringjoont, läbides ikka 
neidsamu kohti ja neidsamu maastikke, väsimata, isegi 
külma tundmata; 

Ohtu saabus. Kuna kogu aeg oli peenikest seenevihma 
sadanud, oli Heleene ihuni läbi ligunenud ja külmetas. 
Rand oli tühi, talle polnud vastu sattunud ainustki 
hingelist. Ainult tillukesed lainekesed lõid vastu liiva- 
kallast (vesi oli nagu elav, lõdises tuule käes) ja saa- 
buva tormi eest pakkupõgenevad kajakad kisendasid pea 
kohal. Seal, kus ta teadis asuvat suure lahe, laius nüüd 
mingi liikumatu, raskelt samal kohal lebav hall mass, 
milles polnud näha ainustki pidevat punkti, kuhu pilku 
"kinnitada. 

Kui Heleene viimaks koju tagasi pöördus, oli öö juba 
käes. Sõnagagi kasuema ja Amanda ärevatele küsi- 
mustele vastamata läks ta kohe oma tuppa, heitis lahti- 
rõivastumata voodisse ja tõmbas teki lõuani üles. Ta 
mõtles, et ta peaks nutvat last millegagi rahustada kat- 
suma, kuid ei suutnud end enam liigutadagi. Kõigist 
nurkadest hakkasid jälle välja ronima jäledad ämblikud, 
lagedale venima külmad, jäätunud ketid, esile rulluma 
lõpmata pikad villased kangad, mis mähkisid end ta 
ümber, rõhusid teda, litsusid koleda ränkusega ta suule 
ja näole. Ning õudse, suremisel oleva looma häälega kar- 
jatades hakkas ta järsku märatsema, püüdes kuhugi 
rutata, kuhugi põgeneda või kuhugi peitu pugeda. 

Kriis oli alanud. Kui kirjakandja järgmisel päeval, hili- 
sel öötunnil telegrammi tõi, milles talle teatati Alek- 
sandri vabasurmast ja paluti teda viibimata Tartu sõita, 
lamas ta juba teadvusetult niiskete linade vahel, suurte 
kohkunud silmadega tühjusse vahtides, vahetpidamata 
midagi ümisedes. 


«MIKS TE MULLE ALATI, ALATI VALETATE?2» 


K uigi haiguse esialgne teravus juba varsti järele an- 
dis, ei paranenud Heleene tervis siiski lõplikult. Näis, 
nagu toimuks temas pikkamisi, kuid pideva järjekindlu- 
sega mingi paratamatu, sügav muutus. Ta jäi vaikseks, 
võis vahel tundide viisi istuda samas liikumatus asendis, 
lõug peopesale toetatud, pilk läbi akna tühjal uulitsal. 
Oli päevi, mil ta hetkekski oma toast ei lahkunud. Ja 
siis tegeles ta ainult lapsega, sussutas teda vahetpida- 
mata, jutustas talle pikki-pikki avameelseid lugusid oma 
nurjunud elust, nagu suudaks see vaevalt nelja-aastane 
inimesehakatus tast aru saada, teda mõista. 

Pikkamisi, samm-sammult vallutas teda ükskõiksus 
ning tuimus end ümbritseva maailma vastu. See näis 
tema jaoks pisimagi väärtuse kaotavat; miski ei huvita- 
nud teda enam ega suutnud paeluda tema tähelepanu; 
kogu ta käitumisse — igasse tühisemassegi liigutusse, 
kõnelaadi, häälde näis poetuvat mingi masinlikkus, mis 
tegi ta sarnaseks üleskeeratud automaadiga. Ta keha 
kaotas kiiresti senise painduvuse; ta samm muutus koh- 
makaks ning lõdvaks; ta pärani avatud silmad vaatasid 
tühjusse ja nagu ei märganud enam lähedasi esemeid. Ta 

ei rääkinud kunagi enam oma mehest ja oma õnnetust 
abielust ning tema pärast kannatavale kasuemale näis, 
nagu oleks ta nii ühe kui teise juba unustanud, endast 
juurtega välja kitkunud, eemale heitnud ja hingestki 
maha kustutanud. Et vanu haavu mitte lahti kiskuda, olid 
kaks vanainimest ja Amanda omavahel kokku leppinud, 
et nad ei lausu talle sõnagi Aleksandri surmast, mille 
kohta oli ajalehes koguni pikk ja põhjalik kirjeldus 
seisnud. 

Ent samal ajal, kui Heleene väliselt muutumatult 
rahulikuks ning kõige vastu ükskõikseks jäi, näis ta 
sisemuses aset leidvat mingi hävitav põlemine, mis sõi 
läbi niihästi ta hinge kui ihu. Ehkki ta ei mõelnud 
tõepoolest enam kordagi oma senisele elule, oli mälestus 
sellest siiski püsima jäänud — üheks vormituks kama- 
kaks kokku sulanud õudne mälestus, mis ei jätnud teda 
silmapilgukski. Äsja kogu närvikava vapustanud raske 
reaktsioon oli küll maha pühkinud üksikasjad, oli aga 
selle eest unustamatuks muutnud sündmuse enda. Ja ta 
rasketest kannatustest kumeraks painutatud hing sattus 
kõrraga imelikku seisukorda: viivukski möödunud katast- 
roofile mõtlemata, seda kordagi detailsemalt meelde 
tuletamata pidi ta hävinema, hukkuma just selle katast- 
roofi mälestuse tagajärjel. Sellest oli ta südamele jää- 
nud mingi jääkülm mass, mis oma lakkamatu kiirgami- 
sega tarretas temas kõik elava ja edasipüüdva, muutes 
selle aegamööda tundetuks, loiuks tombuks. 

Ta oli lõplikult söögiisu kaotanud ja muutus ka näost 
päev-päevalt kahvatumaks ning kõhnemaks, kuni temast, 
endisest priskest ja tugevast naisest-emast, jäi järele 
ainult vilets vare. Ta elujõulised, verest pakatavad põsed 
kaotasid pikkamisi oma senise jume; ta silmad kadusid 
sügavatesse koobastesse; ta puusad ja rinnad tõmbusid 
kokku ning näisid kuivavat. Vahetpidamatu toasistumine 
andis ta niigi juba kiiresti vananevale ja kipratõmbuvale 
nahale kollakaskahvatu värvuse. Kuigi ta oli alles kahe- 
kümne nelja aastane, võis ta tumedatest lopsakatest 
juustest leida juba üksikuid hõbekiude. Ja kui üks tema 
endisi tuttavaid talle külla tuli (kooliõde, kes oli teda 
kunagi oma last vaatama kutsunud), oli ta juba niivõrd 
muutunud, et sõbratar teda kohkunult vahtima jäi. 

«Jumalukene, armas... sa pead ju ometi mõne tubli 


arsti poole pöörduma!» hüüdis noor naine ja haaras 


erutatult ta kätest kinni. 

Heleene tõstis korraks lauge, küsis loiult: 

«Milleks?» 

Kooliõde hüüdis üha enam ärritudes: k 

«Aga armas inimene, nii lõped sa ju sootuks ära! 
Kindlasti on su tervisega midagi lahti... Raske lihtsalt 
uskuda, et see sina oled. Vanasti olid sa minust palju 
tugevam ja priskem, nüüd aga olen mina sinust... tub- 
lim. Ei, nõnda see küll enam kesta ei või! Juba homme- 
päev pead sa abi otsima.» 

Heleene kehitas õlgu ja küsis: 

«Abi otsima? Milleks mulle seda abi sinu arvates vaja 
läheb? Milleks... jah? Niikuinii on kõik otsas.» 

Ja kuipalju energiline sõbratar teda ka ei virgutanud, 
ikka jäi ta oma tuima apaatia-seisukorda; näis isegi, 
nagu ootaks ta pikisilmi külalise lahkumist, et jälle üksi 
olla, et jälle tühja pilguga tühjale tänavale vahtida. 

Ainult õige harva, kord paari nädala kohta, lahkus ta 
siiski oma toast, et teha mõnd pikemat jalutuskäiku. Ta 
ei rääkinud kasuemaga või selle talitajaga vahel päevade 
viisi ainustki sõna; ta ei öelnud kunagi kellelegi, kuhu ta 
läheb, kus ta käib, kui kauaks ta välja jääb. Ja kindlasti 
poleks ta seda ka öelda teadnud, sest just nendel sihitu- 
tel jalutuskäikudel juhtis ta samme see veider, kuskilt 
teadvuse pinna alt väljakasvav rahutus, mis teda nüüd 
alati valitses. 

Ta käis ikka üht ning sama teed, ühtesid ning samu 
radu. Käed vaheliti kõhul, nõnda sammus ta pikkamisi 
ja mõtlikult mööda siledaid alleesid, käändus vahetevahel 
alla lagedale karjamaale, istus vähe aega tuule käes 
hõljuvas madalas roos, sammus jälle edasi. 

Kui ta oli pargis ja karjamaal juba küllalt ringi hul- 
kunud, pöördus ta tagasi Kolme Vaeva Teele. Kuid ta ei 
läinud ka nüüd veel koju, vaid rändas piki rannaveert 
aina edasi, kuni jõudis viimaks muulide juurde, kus ta 
oli oma abielu esimestel nädalatel sagedasti ühes mehega 
suplemas käinud. Ja ta jäi siia tavaliselt mitmeks tun- 
niks, külitades alasti pehmel liival või istudes murul. 
Ta jõudis oma salapärastelt hulkumistelt tagasi pea- 

eha ühel ja samal ajal — umbes kella kümne paiku 
õhtul. 

«Tütreke, sul on paha?» küsis Clothilde kord, kui 
Heleene nägu näis talle eriti kahvatu ning kurnatud 
olevat. 

Kasutütar venitas tusaselt õlgu kehitades: 

iks mul siis paha peaks olema?» 

«Sa näed välja just sedasi, nagu oleksid sa alles praegu 
tõvevoodist tõusnud,» ütles jalutu varjamatu kaas- 
tundega. 

Ja Heleene vastas ikka ühesuguse unise loidusega, 
õnnetule vanakesele otsa vaatamata: 

«Ei, mul pole midagi viga... Sa ainult arvad nii...» 

Kõige raskem nii talle endale kui teistele oli esimene 
nädal pärast mehest lahkumist. Tolle õhtupoolikuga ala- 
tes, mil ta esimest korda piinles algavast neuroosist 
tingitud hallutsinatsioonide käes, ei võidud ligi kümne 
päeva jooksul silmapilkugi kindel olla, et see ränk märat- 
semiseks kasvav närvikriis teda kohe jälle uuesti ei taba. 
Igast pisimastki märkusest võis ta ärrituda; iga tühi- 
semgi nuuksatus, mis kostis hellitatud lapse suust, ähvar- 
das teda endast välja viia. Rasked hüsteeriahood vahel- 
dusid veelgi õudsemate apaatiahoogudega; ta naeris, 
nuttis, käis rahutult mööda tuba ja tardus siis mitmeks 
äevaks nagu mingisugusesse letargilisse loidusesse. Või 
a hakkas jälle viirastusi nägema, mille vahetpidamatu 
ilmumine ei andnud talle vahel kogu öö rahu, ja sääras- 
tel puhkudel ei saanud majas keegi uinuda tema lakka- 
matu oigamise ning hädaldamise tõttu, mis vaikis sage- 
dasti alles hommiku eel. 

Hiljemgi veel, kui reaktsioon tema vaevatud närvi- 
kavas oli juba ammu oma esialgse teravuse kaotanud, 
ärkas ta vahel jubeda nägemuse tõttu, mis aga varsti 
haihtus. Kõige sagedamini piinas teda õudne tunne, nagu 
lamaks ta jõuetuna kuskil mererannas või jõekaldal ja 
nagu hakkaks teda pikkamisi enda alla matma iga het- 
kega kõrgemale tõusev vesi. Ent säärased kummitused 
jäid pikapeale järjest harvemaks, kuni kogu ta vaimu- 
nõtrus koondus peamiselt ükskõiksusse ja loidusesse, 
mida ei suutnud raputada temalt enam keegi. 

Mõni nädal tagasi oli teda trööstinud vähemalt laps 

oma muretuse ja väikeste hingesoojendavate õrnustega. 
Hoolimata kõigist kannatustest ja kiivusest oli see ta 
ellu heledaid kiiri poetanud. Ta oli temaga mänginud 
nagu samaealine, oli tundnud rõõmu tema rõõmudest, 
valu tema valudest. Kuid viimasel ajal jättis ta tüdruku- 
kese sootuks hooletusse ega viitsinud teda enam korrali- 
kult talitadagi. Ning juhtus vahel sedagi, et ta kaotas 
äkki kannatuse ja sai hakkama sääraste sammudega, mida 
ta polnud veel kunagi astunud — ta peksis last. 

Säärastel kordadel laskis kasuema oma ratastooli kii- 
resti tema tuppa veeretada ja püüdis Heleenet rahustada. 
Oma tasase, peaaegu laulva häälega katsus ta talle sel- 
geks teha lapse süütust, temas kaastunnet äratada, tema 
sageli põhjendamatut vihahoogu veidigi pehmendada. 
Kuid ainult harva andis Heleene siin järele, korrates 
ikka üht ning sama — ta pidavat ju ometi eksijat karis- 
tama... nende valede eest. Kui talt aga küsiti, 
mida tüdruk talle valetas, ei teadnud ta kunagi midagi 
lähemalt seletada. 

Muide — hirm, et talle jälle midagi valetatakse, hak- 
kas teda üha sagedamini, üha pidevamalt vaevama. Iga 
päevaga umbusklikumaks muutudes kahtles ta nüüd 
kõiges ja kõigis. Ta mõtles, et teda igal sammul, iga 
silmapilk, ka kõige tühisemate asjade puhul petta püü- 
takse. Mida enam talle vastupidist väideti, seda kange- 
kaelsemaks ta muutus. Ja ta hüüdis sagedasti hingekõr- 
vetava vihaga, silmad täis pisaraid: 

«Ma palun, ma palun... miks te mulle ometi nõnda 
luiskate... miks te mulle o-me-ti luiskate ja valetate?» 

«Me ei luiska ju, tütreke, me ei valeta sulle!» rahustas 
kasuema teda nukra ahastusega, tajudes oma aina kaha- 
neva lapsemõistusega, et Heleenega pole juba ammu 
enam kõik korras. «Selleks puudub ju põhjus, mu laps... 
Usu, laps, selleks puudub ju vähemgi põhjus! ...» 

Kuid Heleene kordas üha järsemalt: 

«Ära salga! Mis sa salgad, — kindlasti te luiskate!» 
Ning vähe hiljem meeleheitlikult nutma puhkedes: «Iga- 
üks valetab...! Igaüks valetab ja luiskab...! Taevane 
jumal küll, miks minuga alati niiviisi ümber käiakse!» 

Neil kordadel seisis ta jälle lähedal närvikriisile. Ja et 
teda sellest säästa, jäeti kohe vasturääkimine, 

Säärased rasked ning pingutavad päevad, mis näisid 
Heleenet pikkamisi, kuid samm-sammult täielikule vaim- 
sele letargiale lähendavat, tegid vaesele kasuemale palju 
muret. Ehkki ta ajudesse oli jälgi jätnud niihästi kõrge 
vanadus oma lupjuvate veresoontega kui ka üha edasi- 
arenev halvatus, taipas ta siiski Heleene hädaohtlikku 
seisukorda. Lamades öösiti unetuna soojade vaipade all, 
liikumatu ja võimetu nagu peatamatust veevoolust kal- 
dale paisatud puunott, mõtles ta ahastusega läinud aega- 
dele, mil kõik oli sootuks teisiti kui nüüd. Uskliku ini- 
mese kirgliku vihaga needis ta seda päeva, kus see kõik 
oli alanud; veel haudagi sosistas ta Aleksandrile järele 
süüdistusi ja etteheiteid. Ja kuna ta oli viimase aasta 
jooksul tihti issanda poolt avaldatud ilmutusi näinud 
(rohkem unes, kuid vahel ka ilmsi), palus ta vahel ööd 
läbi armu ja halastust, kaljukindel selle peatses saabu- 
mises. 

Aja jooksul unustas ta isegi selle, mis oli tema tuhmu- 
vaid mõtteid täitnud juba mitu pikka-pikka aastat: oma 
isikliku viletsuse. Heleenega võrreldes tundus ta endale 
otse tervise ja tugevuse elava kehastusena. Ta jättis jälle 
nii vannid, masseerimised kui ka viibimised värskes 
õhus. Juba varahommikul, vaevalt silmad avanud, hak- 
kas ta visalt sellele mõtlema, kelle elu ta näis nüüd ela- 
vat. Talle ei jäänud märkamatuks tühiseimgi kannatuse- 
helk kasutütre väsinud silmis või ta piinatud näol kõver- 
duv ilmevarjund. Ja kui see vahel oma toast pisutki 
rõõmsamal sammul väljus, võpatas ta sisemise heameele 
pärast, olles jälle juurde saanud lootust Heleene para- 
nemisele. 

Sügissuvi tõotaski tuua endaga pööret tervenemise 
poole, kuigi ainult näiliselt. Närvikriisid ei kordunud 
enam; painajalik umbusk, mis noore naise meeleolusid 
seni alalõpmata mürgitas, andis pikkamisi järele. Liiku- 
matu, jääkülma kivimürakana alateadvuses lamav mäles- 
tus minevikust kaotas ikka enam ja enam oma tarretavat 
külmust. Kuna söögiisugi ajapikka tagasi tuli, kosus 
haige päev-päevalt, ta põskedele ilmus peaaegu sama- 
sugune jumekus ja priskus, nagu see oli seal alles mõni 
aeg tagasi. 

Ent ükskõiksus ning loidus jäid siiski alale. Ja kui ta 

vahel ihuüksi oma toas viibis (kui kõik näis madalas 
majas rampraskesse unne vaibuvat ja avaral uulitsal 
polnud näha ainustki hingelist), võis ta jälle terved 
tunnid ühes ja samas asendis istuda, pea kummargil, 
nagu kuulaks ta tähelepanelikult kuskil mõõtmatus kau- 
guses sündivaid ja surevaid hääli. 

See ilmne paremuse poole kaldumine lükkas madalas 
majakeses miilava elu pealtnäha jälle endistele radadele. 
Läbi tuhmide aknaruutude oleks jälle nagu hoopis enam 
valgust tuppa tunginud, aeg-ajalt võis kuulda kerget ja 
südamlikku naerugi, vahepeal sootuks kustunud jutu- 
vadin võttis nagu uut hoogu. Kuigi Heleene etendas 
tavaliselt ainult kuulajat, ise vestlusest aktiivsemalt osa 
võtmata, näis siiski kõik ainult temast olenevat. Teda hel- 
litati nagu last, kes on äsja tõvevoodist tõusnud ja kes 
pole ikka veel täie tervise juures. 

Siis näis ta endine elu tema juurde pikkamisi tagasi 
Pa Kord, kui jalutu hakkas jälle oma hädade üle 

aebama, ütles ta koguni: 

«Sa ehk tahaksid, et me sulle ühe tubli vanni teeme?» 

Too ootamatu lause liigutas kasuema südamepõhjani. 
Ta silmad valgusid pisaraid täis ja ta lausus õnnelikult 
naeratades: 

«Olgu pealegi, tütreke. Või need vannidki enam midagi 
annavad. Eks neid ole katsutud sinu abiga ja ilma sinu 
abita. Mis surmaks on loodud, ei sellest enam pääsu ole.» 

Uhes füüsilise tervisega hakkasid ka Heleene mälestu- 
sed tagasi tulema. Pikkamisi ja hämaralt meenus talle 
kogu tema minevik, — nõnda, nagu ta oli seda elanud. 

Ometi tundus talle, nagu seisaks ta kõigest sellest 
kaugel-kaugel ja nagu ei puudutaks see sugugi teda 
ennast. Mõeldes vahel, et kõik ta ümber on rusudeks 
langenud, purunenud ja hävinud, kordas ta endale jälle 
nagu kunagi ammu, oma elu kõige raskematel silma- 
pilkudel: 

«Olgu, mul on vähemalt mu laps!» 

Nagu möödunud suvi, nõnda püsis ka saabuv sügis 
ilus ning päikesepaisteline. Ilmad olid vaiksed, selged 
ja soojad, ainult veidi-veidi läbi immutatud sellest 
kaduvuselõhnalisest niiskusest, mida hingasid endast 
koltuvad pargid, sõtkutud karjamaa ja maju ümbritse- 

vate aedade ülestuhnitud muld. Vahel harva, peamiselt 
õhtuti, tuli udu lahelt maale, varjates enda taha silma- 
piiri avaruse ning sügisese taevavõlvi mõtliku sinetuse. 
Ja mere läikiv, sile, hall pind püsis pikkade tundide 
jooksul ühegi muutuseta, laiudes ääretusse kaugusesse 
nagu päratu suur metallilahmakas, millele juba mada- 
lalt käiv päike oma külma valgust heidab. 

Ühel säärasel õhtupoolikul läks Heleene jälle üle 
hulga aja randa jalutama, võtnud endaga ühes ka lapse. 
Kuna ta oli seni oma meest vaevalt mäletanud, meenus 
see talle nüüd äkki säärase selgusega, et ta hetkeks pea- 
tus. Näis, nagu oleks ta hing vabanenud mingi koletu 
musta varju alt. Ja kogu ta möödunud elu selle inimese 
kõrval kerkis ta vaimusilma ette järsku säärase detaili- 
rikkusega, nagu oleks see hiiglaslik, maapinnast taeva- 
laotuseni ulatuv maal, mida ta teraselt silmitseb. 

Ent nagu varem, nõnda ei valmistanud need äkki ellu 
ärkavad mälestused talle nüüdki valu ega kannatusi. 
Kuulates hajameelselt lapse muretut vadinat, uuris ta 
hoolikalt enda ette kerkivaid pildikesi, lahutades ühtesid 
sündmusi teistest otse kronoloogilise täpsusega. Talle 
tulid meelde kõik tähtsamad juhtumid, mis olid aset 
leidnud samadel radadel, kus ta praegu kõndis. Nagu 
kuskilt kõrvalt, varjatud kohast piiludes nägi ta üht 
armastajapaari käsikäes mööda liivast rannateed mine- 
vat, siin-seal seisatavat, naerdes üle kollaka liiva jooks- 
vat ja kiiresti rõivastest vabastudes vette tormavat. Ta 
arvas kuulda võivat isegi vallatuid, pisut edevaid 
kiljatusi ja sügavat mehehäält, mis kostis väga-väga 
lähedalt otse ta selja tagant. Aga ometi jäi ta hing samal 
ajal ühtviisi tühjaks ning tuimaks, nagu oleks selles 
äkkiärganud mälestuses vette jooksnud ja neid kiljatusi 
kiljatanud kindlasti keegi teine, talle võõras, mitte ta 
ise. 

Sel õhtul käis ta kaua mööda tühja randa, ebamäärane, 
veidi kaame naeratus ümber huulte, laps käekõrval. Kui 
ilm hämaraks muutus, pöördus ta tagasi koju. Äsjaste 
mälestuste külm udu täitis teda ikka veel ja ta küsis 
rahulikult, täiesti ükskõikse häälega: 

«Ega Aleksander pole endast seni mingit märki and- 
nud?» 

«Ei... ei ole,» vastas kasuema. Kuna ta kartis kogu 
tõtt avaldada, püüdis ta jutuainet sellelt hädaohtlikult 
karilt eemale juhtida. Ta hakkas sõnaohtralt ilusaid 
ilmu kiitma. Ta olevat küll juba vana inimene, kuid 
niisugust sügist, nagu on seda praegune, ta tõesti ei 
mäletavat! Ei suuri sadusid, ei ülemäära palju uduseid 

äevi, ei tuult ega tormi! Kui ta lugeda ei oskaks ja 
Lada ei tunneks, võiks ta tõesti arvata, et suvi pole 
ikka veel lõppenud. Aedviljale olevat säärased ilmad 
igatahes väga suureks tuluks, iseäranis aga hilistele 
õuntele, mis harilikult kaua valmivad. Ja inimesedki või- 
vat jumalat tänada — polevat ju praegu vaja ei kütmi- 
sele kulutusi teha ega vastava riidevarustuse pärast 
muret tunda, mida liiga varakult algavad ja liiga pikale 
venivad sügised harilikult nõuavad. 

Heleene küsis jälle: 

«Ta ei ole isegi kirjutanud?» 

«Kes? Ah Aleksander? Jaa-jaa, ta ei ole isegi kirjuta- 
nud, see halb inimene,» vastas kasuema, teeseldes nüüd 
ükskõiksust, nagu kõneldaks inimesest, kellega on 
ammugi kõik teed-rajad lahku läinud. 

Ja astudes veidi väsinud kõnnakul oma tuppa, tähen- 
das Heleene veel ukselt: 

«See on hea. Nähtavasti võttis ta ometi ükskord mõis- 
tuse pähe ja jätab mu nüüd jäädavalt rahule.» 

Siis vabastas ta enda ikka samasuguse ükskõikse 
rahuga üleriietest, andis lapsele süüa ja heitis varsti voo- 
disse. Kuna jalutamine oli teda tublisti väsitanud, uinus 
ta kohe sügavalt, põsk peopesale pigistatud ja suu 
ümber ääretu loiduse ning tüdimuse lõtv ilme. 

Kasuema, kes kuulas läbi praokile vajunud ukse hinge 
pidades iga ta liigutust, kuulis teda veidi hiljem unes 
nuuksuvat ja rahutult küljelt küljele visklevat. 


. 


UDU HAKKAB TIHENEMA 


KN ellest päevast peale muutus Heleene tervis jälle pa- 
hemaks. Uni kadus äkki ja rahutud viirastuslikud 
ööd kurnasid niihästi ta vaimu kui keha. Aga hommikul 
ei mäletanud ta peaaegu kunagi end piinanud näge- 
musi — oli vaid hirmus väsinud ja tal oli tunne, nagu 
oleks teda vaevanud ning tallanud õudne, nägematu luu- 
painaja. 

Ta jäi kõhnaks, muutus kahvatuks ja omandas lõpli- 
kult selle väsinud, haiglase, lõdva ilme, mis iseloomus- 
tab peaaegu kõiki vaimust vaevatuid. Töölust kadus 
täiesti. Ta ei viitsinud vahel kogu päeva jooksul midagi 
näpu vahele võtta. Kuna ta pidi tihti hommikuni ärkvel 
olema, suutes aeg-ajalt vaid lühikeseks ajaks tukastada, 
oli ta alalõpmata väsinud ja roidunud. Ning ühel hom- 
mikul märkas ta, et ta suunurki olid kõverdama haka- 
nud järsud närvitõmbed, mis algasid iga pisimagi ärri- 
tuse puhul ja piinasid teda vahel lausa põrgupiinadega. 

Nõnda laostus ta tervis mõne ainsa kuu jooksul, lähen- 
dades teda kindlal sammul täielikule katastroofile. Kevad- 
talvel muutus ta väga tujukaks ja need tema kiiresti 
vahelduvad, enamatel kordadel lapsikult jonnakad meele- 
olud said põhjuseks lugematutele kodustele kokkupõrge- 

tele. Ta muutus kiusakaks, kangekaelseks ja nõudlikuks, 
pahatihti närvilisemaks ja kiuslikumaks haigest kasu- 
emastki, kellega ta nüüd vahetpidamata tülitses. Kuna 


öised nägemused ja põhjusetud hirmusööstud järjest 


sagedamini korduma hakkasid, püsis ta vahel nädalate 
viisi tusasena ning nukrana, otsekui midagi oodates või 
kedagi tagaleinates. 

Kord hommikul ärgates ja juhuslikku pilku rõivaste- 
kappi heites mõtles ta korraga, et tal peaks olema paar 
uut suvekleiti. Arvestades vaesust, millega ta pidi vahet- 
pidamata võitlema, ja tõsiasja, et suvi oli juba ammugi 
möödas, polnud talle neid tõepoolest sugugi vaja. Kuid 
mõttest sai ainsa päeva jooksul kindel otsus. Ja õhtul 
lauas istudes tähendas ta sõjakalt, isegi ette teades, et 
talle vastu vaieldakse: 

«Homme lähen õmbleja juurde.» 

Kasuema hüüatas: 

«Õmbleja juurde? Ja milleks siis sinna, kallis laps?» 

Heleene vastas õlgu kehitades: 

«Jah... aga miks ma siis ei peaks sinna minema? Sa 
"tead ju küll, kui vaene ma suveriiete poolest olen. Kas 
ma pean ringi käima nagu mingisugune... mingi- 
sugune... räbala-Leenu, kes ei kõlba teiste inimestega 
ühte kinnogi. Lasen teha ühe kostüümi ja ühe kleidi, 
mida ma juba ammu vajan.» 

«Ühte kinnogi? Millal... millal sa siis nii tihti seal... 
seal kinos käid, et sa pead selle jaoks isegi kleite ja kos- 
tüüme muretsema!» hüüdis kasuema. 

Heleene jäi hetkeks mõtlema, oli nagu veidi imestunud. 
Kuid siis hakkasid ta suunurgad jälle tõmblema ja ta 
ütles kangekaelselt: 

«Noh, kui ei ole seni käinud, siis... hakkan käima!» 

Rosalie hüüdis naerma pahvatades: 

«Tohoh, tohoh, või prouake tahab ennast juba ehtima 
hakata? Pea on vist jälle meheleminekumõtteid täis? 
Öelgu armuline proua ka seda, kust see raha tuleb, 
mida ta nii ohtralt oma toredakstegemiseks vajab. Kõige- 
pealt ei minda ju õmbleja juurde tühjade kätega, vaid 
peab olema ka riidepakk ja nõnda edasi.» Ja tige vana- 
piiga, kelle väike kortsuline, vaevalt rusikasuurune nägu 
vihkamisest lausa lõkendas, lõpetas kraaksuva irvitu- 

Sega: «H-he-he-he-e! Või juba homme minnakse siis 
linna kuulsama modisti juurde... h-he-hee!» 
«Mis seal naerda!» ütles Heleene ja kehitas põlglikult 


- õlgu. «Olen ma siis veel vähe sinuga võidu heegeldanud 


ja välja õmmelnud, et ka endale midagi lubada!» 
«Aga raha, armuline proua, raha, raha!» hüüdis Rosa- 


> »We ja naeris jälle raginal. 


«Raha...» kordas Heleene vaikselt, vajudes jälle 

korraga mõttesse. , 
» »Kuigi tal polnud sel korral võimalik endas ärganud 
ehtimisiha rahuldada, ei lasknud see teda siiski niipea 
vabaks. Uhiuue riide puudumisel hakkas ta korraldama 
ja kohendama oma poolpiduseid rõivaid. Ta hankis tutta- 
vatelt- igasuguseid ajakirju ja moealbumeid, sirvis neid 
päevad läbi, mõtles välja aina edevamaid kombinat- 
sioone, mis pidid üllatama kõiki oma: uudsuse ning 
leidlikkusega. Ta uned olid nüüd täis aina ilusaid kleite, 
kostüüme ja pluusikesi, ja väsimatult laua taga istudes, 
lastes meelest isegi vajaduse igapäevast leiba teenida, 
töötas ta suure hoolega, kuni ta oli ümber kohendanud 
kogu oma rõivatagavara, kaasa arvatud isegi pesu, 
mida tuli sageli lappida ning jätkata. 

See ootamatult saabunud, hilinenud tung ennast ehtida 
-muutus Heleene manduvas elus otsustavaks: pöörde- 
punktiks, uueks etapiks ta purustatud hinge arenguteel. 
Juhuslikult tekkinud = mõtted kasvasid painajalikeks 
kinnisideedeks, «millest ei suutnud teda vabastada enam 
ei tädi Rosalie sõim ja mõnitused, ei kasuema palved 
ega pisarad. Ta jäi oma kavatsuste juurde kindlaks, ja 
kuna kasuema püüdis igal viisil teda ärtitamast hoiduda, 
saavutas ta tavaliselt sihi, ehkki-nad pidid ta tujude 
rahuldamiseks päevade viisi nälgima. Ja ta ei hoolinud 
enam lapsestki, kelle ta jättis nüüd tihti omapead, sageli 
tema olemasolu sootuks unustades. 

Kuid ühes haiglase ehtimismaaniaga tuli ka sellega 
lahutamatult kaasas käiv vajadus kellelegi meeldida. 
"Temas tekkis korraga kujutlus, et ta on väga ilus, väga 
ihaldusväärne ja väga veetlev. Olles endamisi kindel, et 
kõik teda vaatlevad ja tähele panevad, hakkas ta uulit: 
sal jalutades näitlema, hõljutas. puusi, seadis rinnad 
hästi nähtavale, astus kuidagi tehtult-graatsiliselt, män- 

gis silmadega nagu kergemeelne naine, kes otsib juhus- 
likke tutvusi. Nähes kord kullassepa aknal ilusat mere- 


vaigust prossi, vallutas teda painajalik soov seda oman- . 


dada. Kuna aga hind oli liiga kõrge, kogus ta ihnuskoi 


hoolsusega sente ja müüs ära isegi oma laulatussõrmuse, 


kuni oligi viimaks kogunud vajaliku summa. Ja samal 


teel läks tal korda muretseda muidki ehteasjakesi, mille 


vastu hakkas ta suurt huvi tundma, kujutades häbene- 
mata, et see «tõmbab talle... meeste tähelepanu. Ta 
tugev, looduslik temperament, mis oli mitu aastat maga- 
nud, ärkas jälle pikkamisi ja kasvas loomulikku lahen- 
dust leidmata kõike purustavaks jõuks. = 

Kuna ta elu oli mitme pika aasta jooksul liiga konar- 
likkudel radadel veerenud, oli ta unustanud kaks asja, 
ilma milleta ta ei suutnud varem veeta ainustki päeva: 
lugemise ja romantilise unistamise. Jõhker ja inetu tõe- 
lisus oli kuivatanud ja tagaplaanile nihutanud iha nii 
üheks kui teiseks tegevuseks. Rasked õnnetused, mis 
olid teda tabanud, äratasid temas mõneks ajaks vastu- 
surve üliidealistliku kasvatuse mõjudele, tekitasid terava 
kriitilise tunde, mis ei lubanud elu enam pimesi võtta. 
Kuid iga päevaga süvenev haiglus närbutas jälle selle 
loomupärase arvustusvõime. Ja nüüd tulid need nõrkused 
uuesti tagasi, — tulid tagasi nii romantilised ja lapsikud 
unistused kellestki, kellega kõrvuti jälle õnnelikuks 
saab, tulid tagasi vanad rebenenud lehtedega sentimen- 
taalsed raamatud, mille juures võis nutta ja naerda, häid 
tegelasi armastada ja halbu vihata. 

Ja ta hakkas jälle armastust igatsema. Ta hakkas seda 
igatsema samade magus-kurbade romaanide ja luule- 
tuste varju all, mida ta oli lugenud mõni aasta tagasi. 
Ta hakkas tundma iga päevaga suurenevat janu õrnuste 
ja hellituste järele, onne järele, tulise hinge järele, kes 
oleks talle kõik ja kellele oleks ta ise samuti kõik. 

Ta unustas jälle sootuks oma raske mineviku ja end 
tabanud õnnetused. Ta mõtles ikka sagedamini ja sage- 
damini toredale ning uljale mehele, kes ilmuks korraga 
ta juurde, viiks ta endaga kaasa ja põgeneks temaga 
tundmatutesse maadesse («merede taha!»), kus poleks 
kellelgi võimalik neid segada, vastastikuse armastuse 
pärast taga kiusata. Ta maalis oma vaimusilma ette 

- romantilisi situatsioone ja suuri hädaohte, mida nad 
peaksid läbima, tema ja ta armastatu. Ja ta siia-sinna 
hüplev erutatud fantaasia läks vahel isegi nii kaugele, et 
ta hakkas endaga uulitsal või rannal jalutades kõnelema, 
pidades maha pikki dialooge sellega, keda ta nii ihalda- 
des ootas. 

Temas nõnda uuesti ellu ärkav ürgne, looduslik maise- 
vaist rõhus siitpeale ta alateadvusele, mõjustas ta meele- 
olusid, juhtis ta ekslevaid samme. Edevus, meeldimisiha, 
enda ilusaks ja veetlevalt kauniks tegemine, kõik seegi 
põhines peamiselt neil vastselt virguvatel loomusundidel. 
Ja kuna pärast pikkamisi ning üksluiselt möödunud 
sügist ja talve oli jälle saabunud soe, ilus kevad oma 
sumedate, ebamääraseid igatsusi tekitavate öödega, 
muutus ta aina rahutumaks. 

Istudes kord aias, lahtine raamat põlvedel, tundis 
Heleene järsku vastupandamatut tungi kuhugi minna. 
Keegi oleks teda nagu äkki hüüdnud, mingi jõud otsekui 
tõmbas teda, meelitas ja kutsus. Lugemisest punaste 
silmadega ümberringi vaadates tajus ta äkki rasket, 
põrmulitsuvat, nuukseid kurku kiskuvat igavust, mis 
ähvardas teda lämmatada. Mõeldes, et kui ta nüüd kohe 
siit ei põgene, juhtub temaga midagi halba, tõusis ta 
peksleva südamega ja läks tuppa, et ümber rõivastuda. 

Kuigi ta mõtles kogu aeg, et ta teeb pargis või rannas 
ainult väikese tiiru, pani ta selga oma kõige uuema ja 
ilusama kleidi. Heites kiire pilgu nurgas rippuvasse 
peeglisse, uuris ta kaua oma liigsest toasistumisest lui- 
tunud nägu, liigsest lugemisest väsinud silmi, liigsest 
endassesüvenemisest ning unistuste-vallas rändamisest 
loiuks muutunud pilku. Ja esimest korda elus hindas ta 
end naise sihiliku ühekülgsusega, kui see püüab kedagi 
võluda, — ta mõtles, et ta põskede kahvatus on väga 
peen, sügaval koobastes seisvad silmad väga luulelised, 
peaaegu mustade laugude alt vilkuv pilk täis põhjatut 
veetlust ning hingelisust... Jalutades mõni silmapilk 
hiljem piki vaikset puiesteed supelpargi poole, kust 
kuuldus aeg-ajalt valsse ja tangosid mängiva orkestri 
magusat nuuksumist, sosistas ta hinge mõte talle vahet- 
pidamata, et ta on kindlasti palju huvitavam ja palju 
kaunim, kui nood teised naised, kes tast teel möödusid. 

Sellest jalutuskäigust peale ei lasknud see edev enda- 
näitamise vajadus teda enam oma meelevallast. Nüüd ei 
möödunud ainustki päeva, mil ta poleks veetnud osa oma 
ajast rannas või suvemuusikal. Aeglasel sammul jalutas 
ta pinkidel ja toolidel istuvate meeste ja naiste seas ringi, 
ikka puusi ja õlgu hõljutades, ikka pilguga  vaevalt- 
märgatavalt-mõistaandvalt mängides. Ja ta oli kindel, 
et kõik aina teda vaatavad; et ta on lugematute pilkude 
märklauaks; et tema ilmudes käib läbi rohkearvulise 
publiku tasane imestusekahin. Ta arvas nägevat, kuidas 
mehed päid õtendasid, et teda seirata, ja kuidas daamid 
rii4Öp mossitasid, et teda oma kavaleride silmis maha 

a. 5 
Kuid ta läks oma kujutlustes veelgi kaugemale. Nõnda 
kord hommikupoolikul mingi tähtajaks tellitud käsitöö 
kallal töötades; viis ta oma tooli hästi väljavalitud 
kohale, kuhu võis näha ka uulitsalt. Et endale hästi luu- 
telist välimust anda, pani ta selga lumivalge kleidi, 
sidus juustesse laia sinise lindi, võttis ümber suure roo- 
silise siidsalli, mille oli keegi suvitaja tädi Rosalie kätte 
pesta toonud. Iga kord, kui ta kuulis lähenevat sammude- 
kaja, pani ta töö kiiresti kõrvale ja võttis toolilt raamatu, 
tehes näo, nagu oleks ta kõigi meeltega lugemisse süve- 
nenud. Ning kui ta seal niiviisi poseeris, nägi ta end 
vaimus kõrvalt: ilus, sihvakas, maitsekalt riietatud noor 
daam tumeroheliste põõsaste raamistikus; tõsine, süga- 
valt kahvatu nägu kummargil raamatu kohal ja igatsev 
ilme ümber ihaldusväärse suu... 

Nädal hiljem, kui ta jälle suvemuusikalt koju tuli, pea- 
tas teda tühjal puiesteel valgete pükstega väga viisakas 
härrasmees, kellega ta oli paljutõotavaid pilke vahe- 
tanud. 

Ja sel õhtul lipsas ta kartlikult ringi piiludes sisse 
kuskil kõrvalises - tänavas asuva võõrastemaja taga- 
uksest, et külastada seda, kes teda seal pikisilmi ootas — 
oma unistusteprintsi, oma... suurt õnne... 

«OTLE, 00 ISSAND, MIKS 
PIINATAKSE!» 


älle saabus sügis. August polnud veel lõppenudki, kui 
juba sajud algasid. Tugevad, kõike määndavad vih- 
mahood piitsutasid lagedat karjamaad, sillutamata täna- 
vaid, vana parki. Puud hakkasid kiiresti kolletama, 
raske ja liikumatu udu seisis linna kohal vahel terveid 
nädalaid. Harva veel viirastus ühtlaselt halli, raske laus- 
ilvituse tagant päikese jõuetu ning kaame pale. Aga 
öösiti mõirgas ägavate majade kohal vägev meretorm, 
tuues endaga kaasa kontideni tungivat niiskust, mis kip- 
pus sisse isegi hoolikalt suletud akende kaudu. 

Elu madalas majas muutus kord-korralt vaevalise- 
maks, kord-korralt inetumaks. Kesksuvest peale hakkasid 
Heleene uued eluviisid end ikka enam tunda andma. 
Peaaegu iga päev käis ta väljas oma armastatuga koh- 
tamas, paar korda nädalas jäi ta ära kogu ööks, kodus 
olles tavaliselt ainult magas. Ta jättis hooletusse niihästi 
haige vanainimese kui ka lapse, kellele ta jäi järjest võõ- 
ramaks; vahel paistis koguni, et ta ei salli neist üht ega 
teist. Aeg-ajalt valmistas talle lausa lõbu jalutuga tülit- 
seda ja selle palvetele vaatamata kodunt lahkuda, saade- 

tud vahel uulitsalegi kostvatest veidi kogelevatest 
sõimusõnadest. 

Muide — need varasaabunud, niisked ja külmad 
sügiseilmad hakkasid kasuema hädisesse tervisesse 
mõjuma, seda üha enam rikkudes. Sagedased luuvalud 
piinasid teda, nende valudega ühes käivad halvad meele- 
olud tegid ta õnmetuks ja pahuraks. Juba ammu oli ta 
taipama hakanud Heleene nüüdsete eluviiside kahtlast 
iseloomu. Liiga tihti tundis ta teda puudu olevat. Ja ta 
torises temaga aina sagedamini, tehes talle korduvalt 
etteheiteid ja süüdistades teda hoolimatuses oma lapse 
vastu, kes nüüd vahel päevade viisi ilma järelevalveta 
ringi jooksis. 

«Vaata, et ta sul viimaks kaevu ei kuku!» hüüdis ta 
südametäiega, kui Heleene tüdrukut jälle kord asjatult 
otsis ja hõikas. «Ma ei saa aru, kuidas sa üldse sedasi 
suudad! Mõtle ikka järele, mis temaga kõik juhtuda ei 
või!» 

«Ja mis temaga siis ikka juhtub!» vastas sõideldav 
tusaselt ja heitis rahulikult voodisse. «Küllap ta viimaks 
välja tuleb... Või arvad sa, et ma tal iga silmapilk pean 
ees ja taga jooksma?» 

Kasuema ütles sapiselt: 

«Küll sa näed kord, et pole sul teda enam ei rikkuda 
ega ka mitte-rikkuda!» 

Ja Heleene vastas ükskõikselt, seadides end peegli 
ees: — , 
«Ei jää ta mul kuhugi, seda pead sa nägema! Ja kas- 
vatan ma ta üles igatahes palju targemini kui sina mind 
omal ajal kasvatasid!» 

Nõnda tülitsesid nad vahel kaua ja ägedalt. a 
vanainimene, kes armastas tüdrukukest nagu omaenda 
last, palus teda vahel pisarsilmi koju jääda ja väikese 
eest pisutki hoolitseda. Kuna ta ise ei suutnud enam pea- 
aegu midagi teha, nägi ta last üha haletsemisväärse- 
masse seisukorda langevat. Kuid ema oli kaljukindlalt 
otsustanud last teisiti kasvatada, kui seda oli tema 
endaga tehtud, ja kui palju haleda südamega Clothilde 
ka ei rääkinud, ei andnud ta sõnad pisimatki tagajärge. 

Kord esmaspäeva hommikul väsinult ning loiult koju 
jõudes leidis Heleene oma toast eest kasuema, kes istus 

> väikese Senta voodi ees ja nuttis tasakesi. Midagi mõtle- 

- mata, taga sunnitud ainult põhjendamatust vaenust 
> jalutu vanainimese vastu, küsis ta vihaselt: 

«Mis sa siin teed?» 

«Jumaluke... ole nüüd ometi vait... sei doch still!» 
ütles kasuema sosinal, heites tema poole vihaselt lõken- 
dava pilgu. 

Heleene kordas läbi hammaste: 

«Mis sa siin teed? Noh... ma küsin... mis sa siin 
teed?» 

Kasuema, suutes end jälle pisut taltsutada, vastas 
nüüd pikkamisi, kähiseva kurguga hingeldades: 

. «Ära enam küsi, du... du-u... Kas sa ei näe siis, et 
laps on haige! Noh, nüüd sa oled siis saanud, mida sa 
seni ootasid. Vabaned tast ehk tõesti varsti!» 

Heleene lähendas vaibasse mähitud tüdrukule oma 

magusa murakalikööri järgi lõhnava näo. Nagu läbi 

| väriseva udu seletas ta üsna enda ees tütre õhetavaid 
| 
| j 
A 


- 


* 


põski, tema valkjaid juuksekahle ja tasakesi liikuvaid 
ninasõõrmeid. Ta kuulis valju ning lühikest hingamist, 
mis näis tulevat otsekui läbi kitsa pilu, aeg-ajalt vilista- 
des. Kuid selleks, et midagi mõista, oli ta liiga väsinud. 
Ja voodile veelgi sammu võrra lähemale vaarudes tahtis 
ta sõnalausumata haige tüdruku kõrvale heita, venitades 

) hooletult: 

| «Valetad... nagu kõik on mulle valetanud... Tahad 

mind jälle milleski süüdistada ja see on kõik.» 

«Ole nüüd ometi hea inimene ja mine ära!» hüüdis 
kasuema ja tõukas teda korraga oma terve käega. 
«Häbene ikka ka. Laps on sul kodus suremas, ise aga 
aeled ringi jumal teab kus ja... mis kombel! Kasi soh- 
vale, kui sa nii... kurnatud oled!» 

Õnnetu põdeja aimas ammugi hämaralt, millist elu ta 
kasvandik elab. Kuigi ta iga silmapilguga aina enam 
lähenes lapsestuva rauga lootusetule seisukorrale, kan- 
natas ta selle aimamise tõttu siiski väga raskelt. Esime- 
ses joones oli ta kaua ja härdalt nutnud, siis aga südam- 
likus palves jumala poole pöördunud ja jälle pisut rahu- 
nenud. Ent vaen kõlvatu vastu aina suurenes, kuni ta 
tundis, et ei või teda enam silmaotsaski sallida. 

Läinud õhtul, kui laps kerge palavikuga koju tuli, kae- 

vates torkavate valude üle kurgus ja peas, oli teda valla- 
nud hetkeline heameel, et ta ennustused hakkavad ometi 
viimaks täide minema. Kuid juba varsti oleks ta andnud 


ei tea mis, kui see poleks siiski tõsi olnud. Iga tunniga / 


võttis tundmatu tõbi aina teravama kuju, kuni väike vii- 
maks täiesti jõuetuna voodis lamas, lõõtsutades raskesti 
ja korinal. Ja ta veetis tema juures kogu pika ning tor- 
mise sügisöö, kordagi sõba silmile saamata, jälgides 
hirmust võpatades iga pisimatki häälitsust ja korralda- 
des jõudumööda vaipa ja patja, mis väike tõbine rahutult 
pööreldes segi ajas. 

Heleene, keda soe toaõhk üha enam uimastas, ei and- 
nud järele. Kindlasti polevat tüdrukul midagi häda, kin- 
nitas ta naerdes ja püüdis väevõimuga voodisse pääseda. 
Sohvale? Aga mispärast siis sohvale? hüüdis ta sõjakalt. 
Ta tahtvat end voodis välja puhata ja voodisse ta ka 
heitvat, seda pandagu tähele! Kas teda on siin majas veel 
vähe ekspluateeritud, ilma et ta oleks sõnagi vastu lau- 
sunud, nüüd ei laskvat ta sel enam sündida... kurat 
võtku! 

Kasuema vahtis teda suurte vihkavate silmadega, tõr- 
jus teda kogu jõuga väikesest haigest eemale ja hüüdis 
nuttes: 

«Mu jumal, jäta ometi, jäta!» 

«Ma ütlen sulle, et tal pole midagi häda!» karjus 
Heleene. 

«Noh, noh... tapa ta siis lõplikult!» ütles kasuema. 

Heleene kahvatas, ta silmavalged välgatasid kurjalt. 

«Mitte mina ei tapa teda, mitte mina, vaid just sina 
isel» 

«Mine ära, mi-ne ära... ja jäta!» kordas kasuema 
järsku tasakesi ja tõukas teda jälle terve käega. 

Ja kuna Heleene oli umbses toasoojuses veelgi nõrge- 
maks jäänud, komistas ta õndlatega vastu sohvaäärt, 
istus, heitis siis pikali ja uinus peaaegu silmapilkselt. Ta 
sügav, harvadest norsatustest katkeline hingamine ühi- 
nes haige lapse kähiseva ning rutulise lõõtsutamisega, 
mida ratastoolis küürutav vanainimene jälle aeg-ajalt 
võppudes tähelepanelikult kuulama jäi. 

Nõnda algas Heleene manduva elu kõige saatuslikum 
päev. Kerratõmbununa sohval lamades magas ta kuni 


394 


h | 
£ 


1 
| PI 


(fP 


õhtuni. Ta unioli sügav ning rahulik, ainult suunurgad 
tema kahvatus, peaaegu “kollases näos tõmblesid aeg- 
ajalt, katkiste, kuivanud huulte vahelt paistsid ta ilusad 
lumivalged hambad. Ta oli ikka veel nägus, kuigi temas 
polnud enam midagi endisest Heleenest, sellest tugevast, 


- õnne ihaldavast naisest, kellesse oli kord armunud see 

1555 silmapiirile kerkinud peen mees, kes ta huku- 
s. 


Kui kell saalis kaheksa lõi, avas ta silmad, vaatas 
nagu kohkudes ringi ja tõusis kohe istukile. Nähes endal 
kasuema liikumatut, etteheitvat pilku, muutus ta äkki 
rahutuks ning süngeks. Siis aga märkas ta jälle voodis 
lamavat last ja küsis kõrvale vaadates: 

«Mis tal õieti häda on?» 

«Nagu sa ise ei näeks,» vastas jalutu läbi hammaste. 

Heleene küsis uuesti: 

«On ta siis ikka... päris tõsiselt haige?» 

Kasuema kehitas õlgu ega vastanud kohe. Alles tüki- 
kese aja pärast lausus ta etteheitvalt: 

«Kas sa mõtled siis, et ta lõbu pärast meelemärkuse- 
tult voodis lamab ja sonib...? Ma imestan, et ta üldse 
veel elab... kui arvestada sinu öösist toorust. Jumal 
küll, mihukeseks sa oled muutunud! Et sul endal ka põr- 
mugi oma tegude üle häbi ei hakka!» 

Heleene vaatas teda tuhmi pilguga ja oleks nagu 
midagi teada tahtnud. Näis, nagu ei taipaks ta ka praegu 
veel olukorra tõelist iseloomu. Ta silmavalged olid puna- 
sed, nägu roidunud ja rähmane, süles lebavad käed kui- 
dagi rahutud. Tõmmanud tooli voodi ette, istus ta sellele, 
kummardus lapse kohale ja küsis alistuvalt: 

«Millal see juhtus?» 

Kasuema vastas: 

«Kõnelesin ju, et juba eile õhtul. Ta tuli koju ja kaebas 
kurguvalu. Ma palusin Rosaliet, et see midagi sooja val- 
mistaks... aga seegi ei aidanud. Tuleks arst kutsuda, 
kui ainult... raha oleks.» 

Armastus haige lapse vastu tegi hea eidekese jälle lep- 
likumaks. Ta jutustas sosinal tundemärkidest, mis lask- 
vat oletada difteeriat. Mõni tund tagasi, kui palavik oli 
veidi madalam, õnnestus tal vaadata haige kurku ja ta 
olevat nüüd kindel, et ta pole oma arvamistes eksinud. 

Suulagi olevat valge, võivat märgata rohkesti mäda- 
katet. Õnneks olevat ta ennegi niisuguseid õnnetuid mai- 
mukesi põetanud ja sellepärast lootvat ta kindlasti, et 
kõik hästi lõpeb. Ent mõneks nädalaks pidavat tüdruk = 
siiski voodisse jääma, liiga varane ülestõusmine võivat 
ainult kahju tuua. 

Heleene, istudes ühtviisi liikumatus asendis, küsis 
vaikselt: 

«Nii et... arst ei ole veel käinudki?» 

«Ei,» ütles kasuema. «Sa ju tead, et meil pole pennigi 
raha. Rosalie aga ei anna... Võimalik küll, et ka temal 
enam midagi ei ole.» 

«Aga mis me siis teeme?» küsis Heleene ja naeratas 
korraga süüdlaselt. 

Kuid kasuema kehitas ainult õlgu, sõnagi vastamata. 

Aeg aga kulus, kulus... kulus pikkamisi, väga vaeva- 
liselt. Majas valitses raske, rõhuv vaikus, mida ei suut- 
nud segada isegi tuule raske lõõtsutamine, mis täitis 
halli päeva ja sellele järgnenud sügisõhtu märga pime- 
dust. Lehitud puuoksad koputasid vastu katust, aknaluu- 
gid nagisesid tasakesi. Siis hakkas sadama jämedat 
vihma, mille lakkamatu rabin sisendas veelgi suuremat 
nukrust. Ja juba teist ööd unetult oma ratastoolis istuv 
kasuema nägi äkki, et Heleene oli jälle uinunud, käed 
süles vaheliti, keha sirge ja liikumatu, nagu oleks teda 
tabanud ootamatu tardumine. 

Äkki hakkas Heleenele viirastuma katkeline, ilma algu- 
seta ja ilma lõputa unenägu. Ta ainult jalutas, mitte 
midagi ei sündinud. Ta läks esmalt üle Kolme Vaeva 
Tee, hulkus siis rannal, leidis enda järsku kuskilt tihe- 
dast hämarast metsast ja mõtles, et ta peaks koju 
minema. Kohe selle järel aga seisis ta kõrgel mäekingul, 
mida ümbritsesid kuhugi lõpmatusse kaugusesse ulatu- 
vad põllud ja viljaväljad. Ja ta nägi korraga mööda 
ahtakest, lokkavate nurmede vahele suunduvat rajakest 
oma last endast kaugenevat, kuni see viimaks sootuks 
kadus, just nagu sulades ühte virvendava, vähe sinaka 
õhuga. «See on... surm... surm...» ütles ta kuulda- 
valt, puhkes unes kibedasti nutma ja hakkas kuskilt süga- 
vusest üles pinna poole kerkima, pikkamisi ja raskelt, 
kogu keha nagu halvatusega täidetud. 

Ta ärkas ja avas kohe silmad. Äkki vallutas teda 
raske, valus "teadmine, et ta peab nüüd kohe kuhugi 
Minema. Ainustki pilku enda ümber heitmata tahtis ta 
K toast lahkuda (ta oli uuesti kõik unustanud — lapse 
- ootamatu haiguse ja kokkupõrke kasuemaga). Valusad 

tuksatused jooksid aeg-ajalt üle ta näo, kerge kramp 

kõverdas suud, silmade ees värisesid ja hüplesid eredad 

 sädemed, virvendasid värvilised niidikesed nagu pikad 
tulekeeled. 

See hämar, hullumeelne vajadus kuhugi minna juhtis 

ta majast välja, lükkas ta pimedasse öösse, juhtis teda 

- huupi läbi soolase,  märatseva ning rebiva meretuule. 

Keha ettepoole kummargil, nii hulkus ta kaua ja sihitult 

voolavas vihmas, mis leotas ta läbimärjaks. Viimaks 

ki ta linna poole ja sammus mööda Kolme Vaeva 
eed kuni supelpargini, kus valitses juba nii tihe pime- 
dus, et ta tihti teelt kõrvale sattus. 
Ta istus märjale pingile ja ümises kaua mingit lühi- 
° - %est lauluviisikest, mis teda nüüd kogu aeg piinas. Ja ta 
t asus alles siis tagasi koduteele, kui ta oli niiviisi läbi 
kõndinud kõik tuttavad alleed, linnaski tiiru teinud ja 
| hetkeks õõtsuval nahksillal seisatanud, mille nägematuid 
k talapalke peksid jõesuu poolt tulevad rängad mustad 
lained. Kuigi öö oli udune ja vilu, ei tundnud ta silma- 
pilgukski külma, võppudes aeg-ajalt vaid sisemisest 
närvlikust pingest. 

Ent sel ööl sai Heleene siiski veel väheks ajaks tagasi 
oma täie teadvuse. Mööda porisse ja rõskesse pimedusse 
uppuvat Kolme Vaeva Teed alla minnes, läbis kogu ta 
olemist korraga üks mõte, mõte surevast lapsest. Näis, 
nagu oleks ta kogu aja asjatult selle mõtte järele ringi 
kobanud — nagu oleks ta just selle mõtte järele välja 

imedasse ning tormisesse öösse tulnud — ja nagu oleks 
a selle leidnud alles nüüd, peale noid sihituid ja väsita- 
vaid hulkumisi. Unenägu, mida ta oli näinud sohval tuk- 
kudes, oli vahetpidamata rõhunud ta hinge, otsides sealt 
väljapääsu, vaevates teda nagu mingi koletu mure. Talle 
viirastus jälle too valusünnitav unenäopilt, kuidas ta tüt- 
reke ta silmist lokkavate nurmede vahele kadus. Ja kor- 
raga kuuldavalt karjatades pistis ta kõigest jõust jooksma, 
lõdises aina suurenevast hirmust ja kordas üha: 

«Issand, issand, ütle sinagi, miks mind nõnda piina- 
takse... oh-h, miks mind küll nõnda piinatakse!» 

Kui ta niiviisi mööda porist jalgteed kodu poole tor- 
mas, näis talle jälle äkki, nagu oleks see tormamine 
asjatu, nagu oleks laps kindlasti juba ammugi surnud. 
Hullumeelsus muutis selle kartuse nagu kategooriliseks, 
kaljukindlaks tõeks, mida ei suuda väärata enam ükski 
võim maailmas. Erepunased, piitsakeeltena läbi pime- 
duse vihisevad tulejoad ilmusid ikka sagedamini ja sage- 
damini ta tuikavate silmade ette, sundides teda kõrge, 
hädaldava häälega karjuma. Siis nägi ta oma lapse valu- 
des visklevat kuju kõikjale enda lähedusse ilmuvat. Ja 
viimaks ometi surmani väsinuna koduvärava juurde 
jõudnud, rebis ta selle lahti säärase hooga, et vettinud 
puu ta kätt vigastas ja ta pikali porri paiskas, kuhu ta 
jäi liikumatult lamama, suu pärani. 

Ent samas rebis ta jälle jalule äsjane, hirmus mõte, 
mis teda hetkekski ei jätnud. Ta jooksis hirmsa hinge- 
valu pärast valjusti nuuksudes tuppa ja langes kasuema 
ratastooli kõrvale põlvili. 

«On... on... ta juba surnud? Kas... ta... on.. 
juba surnud?» küsis ta kähinal. 

Jalutu vastas sosistades: 

«Ei, ta magab. Ole vait, ta magab!» Ja hetke pärast — 
kortsus kulmul: «Kus sa käisid?» 

«Ma ei tea,» vastas Heleene värisedes ja vahtis last 
oma suurte paaniliste silmadega. 

Kasuema ütles: 

«Ma mõtlesin, et sa arsti järele läksid...» 

See lause tegi Heleene ajud lõplikult selgeks, tõi ta 
tagasi mõistuse juurde. Ja ta hakkas kappides ning kum- 
mutisahtlites ringi tuhnima, et leida sealt vajalikku 
rahasummat, millega oleks võimalik päästa abitult soi- 
guvat lapsukest. 

HELEENE UJUB MERELE 


K ui Heleene pisut hiljem tagasi öõpimedusse astus, 
et kurguhaiguste eriteadlase juurde rutata, tundis ta 
enda peast pikkamisi lahkuvat otsekui uimastavat vingu, 
mille küüsis ta oli kogu taas kodulinnas viibitud aja 
jooksul vaevelnud. Talle tundus veidrana, et on jälle 
sügis, et ta elab jälle samas majas ja samas uulitsas, kus 
ta oli veetnud oma lapse-aastad. Ainus mõte, et Aleksan- 
der ammu juba surnud on ja et nüüd võib lapski sama 
teed minna, sundis teda lõdisema nagu külma tuule 
käes. Ja äkki haaras teda kujutlus, nagu oleks ta mitu 
pikka aastat järgemööda maganud ja nagu ärkaks ta 
alles nüüd, just praegu... pilkases ööpimeduses. 
Imelised, hämarad mälestused kahest viimasest suvest 
viirastusid talle tükkhaaval. Meenusid hirmsad ööd täis 
kummitusi; ühe mehe ilus, pisut nukker profiil; grotesk- 
sed, patused peoõhtud, millest ta oli osa võtnud. Kuid 
talle näis, nagu oleks ta kõige sellega kokku puutunud 
vaid unes, nagu oleks ta rahulikult lamanud ja vaadel- 
nud asju, mis ei puudutanud põrmugi teda ennast. 
Jumal, jumal, kas see polnud siis tõesti nõnda, oli ta siis 
tõesti hakkama saanud kõige sellega ilmsi, kõigi tea- 

“des... sellesama hingega, sellesama ihuga...! Ja kof- 


raga hakkas ta jälle jooksma, et mitte hilineda... et viia = 


arst kohale veel õigeks ajaks... et... et... et päästa 
oma laps maksku mis maksab... Ja jälle kordas ta kuul- 
davalt, sõnahaaval, läbi ristis hammaste: i 

«Mu jumal, miks mind ometi nõnda piinatakse... 
nõnda, nõnda — piinatakse... nõnda — piinatakse... 
nõnda... pii-na-tak-se!» 

Nähes teda äkki enda ees, tegi vana hea doktor Miiler 
tõrjuva liigutuse, nagu püüdes vabaneda tüütavast hal- 
lutsinatsioonist. Ta oli Heleenet viimasel ajal väga piin- 
likes olukordades kohanud, pidas teda peaaegu nõrga- 
meelseks ega tahtnud kuidagi oma silmi uskuda, vaada- 
tes kaeblikult nuuksuva ja hädaldava noore naise pisa- 
ratest niisket nägu, millel peegeldus vaid üks tunne — 
-ema meeletu hirm oma lapse pärast. Katsumata endale 
tolle äkilise muutuse põhjust seletada, hakkas ta rutates 
kuube ja mantlit selga tõmbama, kapist möödapääsema- 
tuks hädaoperatsiooniks tarvisminevaid abiriistu otsima. 

Kui nad kohale jõudsid, hingeldas laps ikka ühtviisi 
vaevaliselt ja kuuldavalt. Pöörates kogu aeg meeleheit- 
likult pead, sõrmed niiskesse riidesse puuritud, ahmis ta 
lahtise suuga õhu järele nagu kala, kes on sattunud kui- 
vale. Ainsa päevaga oli ta väga kõhnaks muutunud; ta 
silmad olid vajunud sügavatesse koobastesse, raske 
palavik õitses hõõguva roosatusena ta lohus põskedel. 
Iga kord, kui ta hingas, liikus kogu ta pisike keha üli- 
inimlikkudest pingutustest. Ta huuled olid veriseks näri- 
tud ja pakatasid kuivadena. 

Kui arst meelemärkuseta lamava haige kohale kummar- 
dus, et kõrvaldada selle kurgust hingamist takistavat 
võltskilet ja süstida seerumit, istus Heleene voodiservale 
ja püüdis last igal viisil rahustada. Ta ei märganud isegi 
seda, et poolunes viibiv tüdruk ta sõnu ei mõista. Ta 
pomises õrnu meelitusnimesid, millega ta oli oma väikest 
lemmikut kunagi hellitanud; ta muutis enda kogu jõudu 
abiks võttes kõvaks nagu kivi, kuivatas silmist pisarad, 
naeratas julgustavalt, kuigi ta oleks meelsasti täie hää- 
lega kisendanud. Siis hoidis ta teda mehiselt kätest, et 
ta liialt rabelda ei saaks; ja kui kõik möödas oli, küsis 
ta kähinal, koletu väsimuse pärast vaevalt jalul püsides: 

«Läks see kõik... hästi?» 

Arst vastas tõsiselt: 

«Igatahes peab tal nüüd kergem olema. Aga — ma ei 
Varja teile midagi — see juhtum on üks raskematest, 
Mida ma olen kunagi näinud. Kui palavik järele ei anna 
oja ta olukord jälle kriitilisemaks kipub minema, kutsuge 
mind kohe kohale. Võib olla, et ma suudan ta siiski 
päästa.» 

«Päästke ta...! Palun, palun... palun... päästke 
tal» hüüdis Heleene ja tegi liigutuse, nagu tahaks ta 
vanahärra ette põlvili langeda. 

. Ja arst, vaadates teda veel kord skeptilise spetsialisti 
imestava pilguga, püüdis teda jälle trööstida: 

x «Loodame. Ei või ju kunagi midagi ette teada, aga... 
loodame. Juhtub ka seda, mida inimesed imeks nimeta- 
vad ja mida teadus seletada ei oska! Vahel me osutume 
jõuetuks seal, kus ei näi tõepoolest mingit hädaohtu ole- 
vat, teinekord aga pääseb eluga isegi niisugune patsient, 
kelle surm paistab olevat ainult ajaküsimus. Niisiis: 
mitte lootust kaotada, armuline proua! Peaasi — mitte 
lootust kaotada!» 

Heleene ulatas talle käe ja ütles: 

«Tänan... Jah, ma katsun... loota.» 

Siis tuli ta kikivarbail tagasi tuppa. Ta istus jälle endi- 
sele kohale, kasuema ratastooli kõrvale, ja hoidis oma 
palavikuliselt leekiva pilgu lapse hingeldaval suul, seda 
sealt hetkekski eemaldamata, nagu võiks seegi valvsus 
haiget aidata, ta nõrkevat elujõudu ka oma poolt toetada. 
Laual põleva õlilambi äeglaselt siia-sinna kalduv leegike 
heitis haige kahvatutele põskedele kergeid varje, mis 
kord kadusid, kord uuesti tugevnesid. Väljas möirgas 
ühesugune tugev lõunatuul. Mere võimas, lakkamatu 
kohin käis üle ranna kuidagi laineliselt, hirmutava, raske 
järjekindlusega: nüüd oli see nagu kuskil kaugel, nüüd 
lähenes see kiiresti-kiiresti, nüüd mattus sellesse kõik — 
väike vana maja, pilkane öö selle ümber... kõik, kõik, 
kõik, kõik! Ja ta kordas, kordas üha jälle ning jälle: 

«Oo issand, issand jumal... miks mind ometi nõnda 
piinatakse, miks... miks... miks mind o-me-ti nõnda 
piinatakse!» Äi 

Kui liigsest väsimusest nõrkev kasuema oma ratastoo- 

lis uinus, lihav nägu kurb ja jõuetu, istus ta ettevaatli- 
kult voodiveerele. Ta kummardus sügavale meelemärku- 
setult lamava lapse kohale, kuulas hirmsaid pingutusi 
tehes tema lõõtsutavatest kopsudest tõusvat korinat. 
Näis, nagu tahaks ta seda endasse imeda, seda olema- 
tuks teha, päästa tütrekest kõigest halvast, mis võiks 
talle paha teha. Ta vaatas tema lumivalget. otsaesist; 
tema õhetavaid põski, ta kõrgeid, selgesti läbi roosatava 
naha paistvaid palenukke, millel tekkisid ja surid kahva- 
tud varjud. Ta libistas pilgu kramplikult vaibasse suru- 
tud käekestele ja vaatas neid kaua-kaua, kuni ta laud 
viimaks kibelema hakkasid ja pisarad põskedele vee- 
resid. Ning jälle ütles ta tasakesi, monotoonselt, pea- 
aegu kindlate vaheaegade järel, vaevaliselt huuli liigu- 
tades: 

«Oo, issand... issand jumal, miks mind ometi nõnda 
piinatakse...! Miks... miks... miks mind ometi 
nõnda... piinatakse!» 

Umbes kesköö paiku tõotas haige seisukord veidi pare- 
maks muutuda. Näis, nagu väsiks ta kehas pikkamisi 
mingi nägematu vedru, mingi terasvibu, millest väljuv 
pinge oli teda seni lõhestanud. Ta jäi iga silmapilguga 
rahulikumaks, tõmbus kõveraks ja jättis visklemise. 
Kramp kätes ja sõrmedes lõtvus aegamööda. Ja kuni 
hommikuni polnud kuulda enam midagi peale ta tasase, 
kähiseva lõõtsutamise, — ainus, mis ei kaotanud veel 
oma esialgset rütmi. 

Pime, tormine sügisöö venis edasi aeglaselt, ei tahtnud 
ega tahtnud lõppeda. See märatšes ja ulus lakkamata 
ümber maja, nagu hiiglasuur tige loom, trampis ja mur- 
dis katust ning seinu, paiskas vastu lõgisevaid aknaluuke 
suuri veeojasid; see paistis esile kerkivat otse mere enda 
võimsast mõirgamisest, mis täitis kogu pilves laotuse- 
alust. Heleene hakkas pikisilmi päikese tõusu ootama. Ja 
kui ta nägigi viimaks läbi luugipragude langevat kahva- 
tut aokuma toas valitseva õlilambi kollakasse valgusesse 
segunevat, valdas teda nagu uus jõutunne, mis jälle 
vajalikke lootusi sigitas. 

«On tal juba... parem?» küsis kasuema, kes oli maga- 
nud raskesti ja rahulikult kuni hommikuni. 

Heleene vastas sosinal: 

«Ma ei tea... Paistab, nagu oleks. Aga ta... hingel- 
dab siiski... väga tugevasti.» 

Peaaegu ühel ajal kummardusid nad voodi kohale, et 
vaadata hommikuhämaruses tumedatena paistvate teki- 
keste vahel lamavat last. Näis, nagu lähendaks see sur- 
maga võitlev noor elu neid jälle teineteisele, — nagu 
toimuks nende vahel sõnatu leppimine, nagu suudaksid 
nad jälle teineteist mõista ja teineteisest aru saada. 
Haige vanainimene aimas loomusunniliselt oma kasvan- 
diku kannatusi, teda tabanud õnnetuste täit suurust ning 
tähendust. Teineteisele pika paljuütleva pilguga näkku 
vaadates puhkesid nad korraga kibedate pisaratega 
nutma, ja see tõi neile mõlemale pisut kergendust. 

«Ära kurvasta, tütrekene... küllap ta paraneb 
jälle! ...» ütles Clothilde sosinal. 

Heleene nuuksus ikka tasakesi korrates: 

«Oh issand... issand jumal, miks mind ometi nõnda 
piinatakse... miks... miks... miks mind ometi nõnda 
piinatakse!» 

Jalutu ütles vähese vaikimise järel: 

«Ta magab... Palavik ei ole enam nõnda kõrge nagu 
õhtul... Kas sulle ei paista, et nüüd on ka hingamine 
palju puhtamaks muutunud...?» 

Päev saabus jälle raske, väsitav ning väga vaevaline. 
Neil ei tulnud meelde sööma minna — nad ei tundnud 
nälga; nad ei rääkinud tundide viisi ainustki sõna; nad 
ainult ootasid, ootasid, ootasid, ootasid. Kui laps lõuna 
paiku silmad avas ja juua küsis, olid nad uuesti tärka- 
vast lootusest lausa pisarateni liigutatud. Aga kui varsti 
jälle rahutu ning painajalik, sonimisega segatud, visk- 
lema ja oigama panev uni tuli, langesid nad lootusetusse 
tarretusse, unustades aja, mis voolas neist üle. 

Sellele rängale päevale järgnev õhtu tõi veelgi ras- 
kema kriisi. Väljasirutatud jäsemetega, silmad suletud, 
huuled teravast hapnikupuudusest sinised, nõnda lamas 
haige laps nende ees ja suutis vaid aeg-ajalt soiguda. 
Õhk, mida ta lõõtsutavad kopsukesed ahmisid, tungis 
nagu läbi õhukese kelme, püüdes seda lõhestada. Pikkade 
hirmsate ootusetundide rahu segas viimaks ainult vaikne 
vilistav korin, mis muutus üha kiiremaks ja katkendliku- 
maks. Ja korraga näis Heleenele, nagu hakkaks lapse näo- 

legi tekkima mingi sinakas, varjutaoline jume, piirates 
esmalt ainult nina ja suu ümbrust, levides siis aga üle 
otsaesisegi. 

«Halastust... halastust... mis see on?» sosistas ta 
nuuksudes ja juhtis kasuema tähelepanu tollele veidrale 
kahvatusele. 

Jalutu arvas: 

«Ah see... see... lillakas jume? See tuleb ehk pilves 
ilmast...» Ning lisas veidi aja pärast: «Pole ju õiget 
valgust, näe — tuba on täiesti hämar...» Ent kuna ta 
ei saanud samuti rahu, arvas ta varsti: «Muidugi oleks 
parem, kui arst nüüd siia tuleks. Ta on näinud mitme- 
suguseid juhtumeid ja teab, mis teha. Kui sa vahest 
läheksid ja kutsuksid .. .» 

Heleene tõusis, heitis voodi poole kiire pilgu, lahkus 
sõnalausumata toast ja läks mööda märga tänavat linna 
poole. Teda vallutas jälle sama imeline, peaaegu viiras- 
tuslik tunne, nagu öösigi. Talle näis, nagu liiguks ja toi- 
miks ta ikka unenäos, nagu magaks ta kogu aeg ja oleks 
ise oma magamisest teadlik. Või on ta nüüd ärkvel ja 
magas kuni tänaseni? Magas mitu pikka, õudset aastat 
ja virgus äkki nagu virgub inimene mingist ootamatust 
tõukest? Ja mida kiiremini ta sammus, seda veidramana 
talle tundus, et ta üldse liigub ja tõttab, et ta pole hoopis 
kuskil mujal ja et kogu ümbrus on täpselt samasugune, 
nagu kunagi ammu, kui ta oli veel... üsna väike ja üsna 
muretu... 

Kui ta umbes tunni aja pärast ühes arstiga tagasi koju 
jõudis, märkas ta kohe, et vahepeal on aset leidnud 
midagi kohutavat, saatuslikku, paratamatut. Laps hin- 
geldas tugevamini kui kunagi enne. Ta oli näost ühtla- 
selt sinakas, viskles tasakesi ägades küljelt küljele, puu- 
ris oma pisukesed, nõrgad sõrmed tekisse, mida jalutu 
aeg-ajalt kohendas. Iga silmapilk läbisid ta keha tuge- 
vad võpatused. Ta tõstis korduvalt kätt, et seda kaela 
juurde sirutada. Kiunuv ähkimine tungis läbi veriseks- 
hammustatud huulte, — hirmus häälitsus, mis mattis 
enda alla kõik muu, lämmatas uuesti pisimadki lootused. 

Kogenud spetsialist vajas ainsat hetke, et taibata 
seisukorra täielikku lootusetust. Ta ütles tasase, peaaegu 
andestust paluva häälega, et tal polevat siin enam 

midagi teha. Kuid ta otsustas võidelda kuni lõpuni — 
puhastas jälle kurku, süstis jälle seerumit. Kui ta hakkas 
avama väikest käsikohvrikest, et võtta sealt mõningaid 
abiriistu ja teha trahheotoomiagi, haaras Heleene tuge- 
vasti-tugevasti ta käest kinni ning karjatas: 

«Är-ge teh-ke! Ärge tapke teda...! Ärge tapke 
teda...! Ma tean, et ta terveks saab... Ärge... 
tapke... teda... !» 

«Rahustuge, proua, see kerge sisselõige laseb tal 
Pe paremini hingata,» lausus vanahärra nukralt naera- 
ades. 

Kuid Heleene hädaldas üha suureneva hirmuga: 

«Ärge tehke... ma palun... ärge tehke! Ma tean, et 
see... see... see toob talle ainult halba! Ma tean, et see 
toob ... talle ainult halba!» 

Paanikahoog möödus, ta rahunes pikkamisi, jäi liiku- 
matult istuma ja aitas siis jälle arsti selle tegevuses. Ta 
ei märganud, kuidas aeg kulus, et nad jälle kasuemaga 
kahekesi jäid ja et kahvatu, pilves ilma udune valgus 
uuesti samm-sammult maad andis saabuvale õhtule. Jälle 
tuli tuba varje täis; jälle ulatusid need seinast seina, pu- 
gesid nurkadesse, ühendasid lumivalge lae tumehalli 
põrandaga. Pimeduse saabumisega uuesti hoogu võttev 
torm mõirgas ja kangutas vana puumaja kallal, sadu piit- 
sutas taas katust ja aknaluuke, lained lõid vastu kallast 
sellise painajaliku jõuga, et maa nende hoopidest võppu- 
vat paistis. Kuskil seina taga võrises õmblusmasin; üle 
kõige kuuldus ikka lapse purustatud, jäik ähkimine. 

Nõnda kulusid tunnid tummas ootuses. Ainult aeg- 
ajalt ja harva vahetasid nad üksikuid sõnu, üksikuid 
küsimusi ja vastuseid, mis tundusid veidralt tarbetutena 
ja üleliigsetena. Õhtu muutus ööks; öö taganes; varese- 

arva hommik tõusis akende taha; hommikki taandus 
keskpäeva eest, mis laotus hallina ja mõtlikuna üle saju- 
ilma udussemattuvate kauguste, Ja tuli uus õhtu, märg, 
porine sügisõhtu, mis tõi endaga ühes tagasi kõik hädad 
ning piinad, ja ikka kordas Heleene, kord kramplikult 
nuuksudes, kord vaevalt-vaevalt kuuldavalt, ainult hinge- 
õhuga: «Oh, issand... issand jumal! Miks mind ometi 
nõnda piinatakse... miks... miks... miks mind ometi 
nõnda... piinatakse!» 

Umbes kella üheksa paiku, kui lapse kannatused jälle 
kulminatsioonipunkti tõusid ja Heleene valju häälega 
nuttes ta voodi ees põlvitas, avanes järsku vaheuks, mis 
viis saali. Nähtavale ilmus Rosalie kitsas, lumivalgetest 
juuksekahludest ümbritsetud pea. Näis, nagu oleks ta 
juba ammu ukse taga seisnud, midagi oodanud, ja nagu 
oleks ta nüüd kindel, et see midagi on ometi viimaks saa- 
bunud. Kui ta ratastoolis konutava õe seljataha jõudis, 
küsis ta tasakesi, vaiksel häälel, millest kuuldus nagu 
sügistuule kalki hingust: 

«Kas ta on juba... surnud?» 

Üle kogu keha võppudes tõstis Clothilde talle oma 
pisaratest märja pilgu. Vanema õe kramplikult kokku- 
pigistatud suu ümber kõverduv võigas ilme kohutas teda, 
ajas talle kananaha ihule. Üks katke minevikust viiras- 
tus läbi ta unetusest valutavate ajude: mälestus sellest, 
kuidas oli Marta õhtuhämaruses tema juurde hiilinud, 
laps kätel. Ja kui ta seda mälestust alles vaatles, nägi ta 
veel üht teistki pilti: ööd, mil ta oli avastanud noorte 
üleastumise. Aga nii ühe kui teise mälestusega oli seo- 
tud mälestus Rosalie kahjurõõmsast näost, kui see oli 
tekkinud olukordade lahendamiseks hirmsaid, lausa 
meeletuid abinõusid soovitanud. 

«Mis sa tahad?» küsis ta väriseva häälega ja vaatas 
hirmunult õe haiglaselt leegitsevatesse linnusilmadesse, 
mis näisid eriti suurtena ja ümmargustena selle tõttu, et 
ta alumised laud olid jõuetuks muutunud ja alla vajunud. 

«Mis ma siis ikka... tahtma peaksin?» itsitas Rosalie 
ja püüdis üle Heleene pea vaadata, et näha surmaheit- 
uses lõõtsutavat last. «Kas... ta on... juba... Sur- 
nud?» Ning vastust ootamata lisas ta korraga sosinal: 
«Näe, vaata, kuhu te nüüd oma kangekaelsusega jõud- 
site! Sina ja su mees... Kas ma ei ütelnud... juba sel 
korral! Aga te ei võtnud mind kuulda! Nüüd poleks sul 
tarvis siin... viriseda... ja konutada. Kes mind siis 
uskuda tahtis... jah! See oleks olnud ju väga lihtne... 
väga lihtne... jah, väga lihtne!» Ja siis jälle korraga: 
«Kas... ta... on... juba... surnud?» 

«Jäta! Kasi minema!» hüüdis Clothilde ootamatu ener- 
giaga. «Kasi, kasi minema, kui sulle midagi muud 
meelde ei tule!» 

Rosalie, püüdes jälle haige kohale kummarduda, sosis- 
tas teda hetkekski kuulamata: : 

«Imelik... päris tõesti... hingab alles...! Hin-gab... 
alles!» 

Ning kuna ta näis oodanud olevat hoopis vastupidist, 
lahkus ta toast sama hääletult, nagu ta oli tulnud, luine 
keha kummargil, kitsas piht kuidagi veidralt ettepoole 
70 mr nagu püüaks ta kogu aeg midagi tähelepane- 
ikult kuulata... mingisuguste tähtsate sündmuste are- 
0 mingi saatusliku ofsuse paratamatut valmi- 
mist. 

See öö oli saatuslikumaid Heleene kogu elu jooksul. 
Mõni tund peale Rosalie külaskäiku hakkas last jälle raske 
hingamispõud vaevama. Ta ahmis lahtise suuga õhku, 
kiskus seda kuuldavalt sisse läbi tillukese torukese, mille 
arst oli hingamiskõrisse tehtud haavakesse asetanud, 
ähkis kogu aeg kohutavaid pingutusi tehes ja ajas pead 
kramplikult kuklasse, kõhetu kael katkemiseni õieli. Siis 
muutus hingamine mingiks jubedaks, kuuldavaks kõõk- 
sumiseks. Paistetanud ning mädaga täituv kurk näis 
korraga sootuks sulguvat. Ja ta hakkas näost üha sinise- 
maks muutuma, jäädes siis järsku imelikult vaikseks, 
nagu oleks ta väike kehake välja andnud veel viimsegi 
jõuraasu. Paar kerget tuksatust läbis ta tekile sirutatud 
peaaegu läbipaistvaid käsi. Siis näis pinge ta krambist 
moonutatud näos pikkamisi järele andvat, silmaterad 
pöördusid laugude alla, suu vajus lahti. Poolhämaras, 
kollakast õlilambist valgustatud toas tekkis korraga 
hirmus vaikus, mida ei seganud isegi tädi Clothilde 
meeleheitlik nuuksumine. 


«Ah, mu jumal... mu jumal...» oigas kasuema kor- 
duvalt ja püüdis jõuetut kätt näo juurde tõsta, et pühkida 
põskedele voolavaid pisaraid. «Mu jumal... mu 


jumal... ah, mu jumal...» ütles ta ikka ja jälle, kortsu- 
line nägu üleni märg. 

Heleene põlvitas nüüd kuidagi abitult kägarasse vaju- 
nuna voodi ees, käsi ümber pikkamisi kangestuva laiba- 
kese, vaikis tummalt. Samal hetkel, kui talle oli sel- 
geks saanud, et ta laps enam ei ela, oli jälle ta peale 
vajunud tihe hämarus, sama tihe, külm hämarus, kust 
ootamatu närvidepinge ta ajutiselt välja tõstis. Ta ei 

kuulnud midagi, ei näinud midagi, ei tundnud midagi- 
Ja otsekui raskest letargiast vallutatuna jäi ta liikuma- 
tult samasse asendisse, muutudes pikkamisi sama elti- 
tuks nagu väike lahkunu, keda ta hoidis. 

Hall sügispäev edenes aga peatamata, rahulikult, kõi- 
gest hoolimatult mööda astuva ükskõiksuga. Tuul vaikis 
pikkamisi; vihma flegmaatiline rabin lakkas; tormist 
lahti rebitud luukide vahelt võis selgesti näha, kuidas 
tumedate pilvemügerikkude tagant ilmusid välja virven- 
davad tähed. Algul oli neid ainult mõni üksik, siis aga — 
sedamööda, kuidas laotus aina mustemaks tõmbus — 
süttis neid ikka enam ja enam. 

Ja jälle sai pilkasest pimedast ööst nukker, tuuletu 
hommik, udune ning rõske ja kuidagi raskelt-raskelt 
vaikne. 

Kasuema, kauasest valvamisest surmani väsinud, oli 
uinunud, Liikumatuna voodiveerel istudes nägi Heleene 
ta lõtvu näojooni, lihavat kaela ja suuri lotendavaid 
kanavarbaid, mis ulatusid ninani. Siis pööras ta pilgu 
uuesti tühjusse, midagi mõtlemata, peas ainult ramp- 
raske, kivine teadmine, et ta peab siin olema, et ta ei tohi 
ühegi hinna eest tõusta ja et ta peab varsti midagi 
tegema, midagi, millest pole mingit pääsu... 

Korraga kuulis ta vaikseid samme, mis ettevaatlikult 
lähenesid. Ta tahtis pead pöörata ja vaadata, kuid ei 
suutnud. Ja kui ta seda ikka veel püüdis, kuulis ta tasast 
sosinat, mis talt küsis: 

«Kas ta on... nüüd... surnud?» 

Heleene vastas vaevalt avanevate huultega, pead õige 
aeglaselt pisut teisiti pöörates: 

«Ei, ... ta magab...» 

Rosalie kummardas oma kitsa linnunäo üsna ta juurde 
ja kordas jälle: 

«Kas ta on ... nüüd... surnud?» 

Heleene lausus sama hääletult: 

«Ei, ta ei ole surnud... Ta magab...» 

Korraga küünitas Rosalie oma konksutõmbunud, tera- 
vate kulliküüntega sarnaneva käe laibakese otsaesisele, 
kobas seda nagu agaralt rutates ja ütles siis pikkamisi: 

«Mis sa räägid — ta ju ei maga! Kindlasti, kindlasti 
ei maga...! Ta on... on... surnud!» 

Nad kõnelesid seda vaevaltkuuldava sosinaga, nagu 
kartes kedagi äratada. Heleene istus liikumatult, Rosalie 
seisis ta kõrval, kitsas piht vimmas. Lamp põles laual, 
kuigi väljas oli juba ammu täiesti valge. Iga sõna juures 
tugevasti võppudes, nagu valmistaks selle kuuldavale- 
toomine talle valu, küsis Heleene äkki kramplikult kõver- 
duvate huultega: 


«Arvad sa, et ta tõesti... surnud on?» 

Rosalie sosistas: 

«Jah... Kas sa siis ei näe...? Ta ei liiguta ju 
enam...! ta ei liiguta enam...! Kindlasti on ta... 


sutnud... surnud... !» 

Nad ei lausunud tükil ajal jälle sõnagi. Läbi kõikjal 
valitseva vaikuse kuuldus mere lakkamatut kohinat. Siis 
pööras Heleene pea uuesti tagasi endisse asendisse ja 
viskas punetavate laugude alt enda kõrval seisvale tädile 
vaid umbuskliku pilgu. 

Veelgi enam ettepoole kummardudes sosistas Rosalie 
pikkamisi: 

«Matame ta... maha.» 

Heleene küsis, värisedes nüüd üleni: 

«Kuhu?» 

Tädi Rosalie osutas käega aia poole ja ütles sosinal: 

era Seal on... küllalt ruumi... Sinna... sinna, 
jah!» 

Vaikiti. Lahkuv udu litsus vastu aknaid, liikumatutena 
ja sirgetena tõusid suured puud vastu helesinist taevast. 
Üks koer luusis laisalt mööda, kraapis tagakäppadega 
liivast kõnniteed ja hakkas äkki kaeblikult uluma. Ning 
Heleene küsis jälle: 

«Aga kui ta... ärkab?» 

«Ei, ta ei ärka... Ta ei ärka enam... iialgi... Need, 
- käs kord surevad, ei ärka enam iialgi,» vastas Rosalie ja 
tõmbas teda virgutades käisest. 

Heleene tõusis pikkamisi, vaevaliselt. Käies peaaegu 
sama küürus nagu tädi, väljus ta toast. Ta läbis saali ja 
eeskoja ning käändus aeda. Õhk oli sügiseselt karm, läbi- 
tungiv, niiske. Ta tõmbas jakihõlmad koomale. Tarretu- 
seks muutunud kramp kõverdas ta tugevasti pigistatud 
huuli. Kuni Rosalie tasakesi pomisedes kuurist labida 
otsis, seisatas ta keset porist hoovi, hoides tekisse mähi- 

tud laipa kogu aeg mingi liigutava õrnusega, nagu kar- 
daks ta temale haiget teha või teda asjata äratada. 

Kui tädi õudse agarusega kaevama hakkas, istus ta 
jälle pingil, vallutatud hetkeks samasugusest raskest, 
peaaegu letargilisest tarretusest, mis oli teda mitmeks 
pikaks tunniks voodiveerele naelutanud. Olad kõrgele tõs- 
tetud, pea veidi taha kallutatud ja piht tikksirge ning 
paindumatu, säärasena näis ta kaotanud olevat vähi- 
magi liikumisvõime. Ta nägu oli kahvatu ja tardunud 
nagu tillukesel laibal, mida ta kandis. Ja alles siis, kui 
Rosalie teda ettevaatlikult varrukast tõmbas, näis 
temasse uuesti pisut elu tulevat. 

«Mis on?» küsis ta kogeldes. 

Tädi Rosalie sosistas: 

«Noh... anna ta siia!» 

«Ma ise... oota...» ütles Heleene ja tõusis. 

Ta laskus madalasse niiskesse hauda, mille kaevami- 
sele oli poolhull eideke kulutanud kogu oma vähese jõu, 
asetas lapse liivale, kohendas seda varjavat tekikest 
ja tuli tagasi endisele kohale. Kuna ta kuulis selgesti 
mullakamakate raskeid langemismütsatusi, mõtles ta 
korraga, et ka seda vaeva peaks ta ise nägema, ka seda 
viimast hoolt oma lapsele peaks ta ise osutama. Kuid ta 
ei suutnud end praegugi veel liigutada. Ja ta istus, istus, 
istus aina edasi, kuni kuulis jälle hulga aja pärast tasast 
sosinat, mis näis kerge tuulehoona ta kõrva ja kukalt 
puudutavat: 

«See on... tehtud...» 

Ta ütles masinlikult: 

«Ah ja... nii et see on siis... tehtud?» 

«Jah,» vastas tädi Rosalie. 

Korraga kõigest jõust pingutades tõusis Heleene pin- 
gilt ja lahkus aiast. Pööramata vähematki tähelepanu 
kasuema haledale, sõnatule hädaldamisele, mis kostis 
läbi paokilseisva ukse, läks ta värava juurde, avas selle 
ja astus uulitsale. Ta sammus mööda Kolme Vaeva Teed 
alla, käändus piki märga jalgrada pargi poole ja hulkus 
kaua suurte puude vahel, mis raputasid talle kaela jää- 
külmi piisku. Siis aga peatus ta pilk hetkeks mere tina- 
selt hallil viirul, mis tuli nähtavale eredate päikesekiirte 
eest taganeva udu varjust. Ja tuletades jälle meelde üht 

katkelist pilti läinud suvest, pöördus ta kiiresti üle vetti- 
nud rannaliiva, peatudes viimaks üsna vee ääres. 

Endamisi tasast laulu ümisedes — see oli teda äsja 
uuesti piinama hakanud — asus ta end äkki lahti rõivas- 
tama. Ta laotas seeliku ettevaatlikult kivile, peitis pesu 
selle alla, võttis jalad paljaks. Ta läks kohe vette, mille 
jäine külmus ta üleni lõdisema pani. 

- Kuid ta ei lasknud end sellest tagasi kohutada. Püüdes 
võitu saada üha sagenevatest värinatest, astus ta kiiresti 
edasi. Tormijärgne tasane põhjalainetus paiskas talle 
vett vastu põlvi, vastu kõhtu, vastu rindu, liiv krudises 
ta varvaste all, ta oli varsti üleni märg ega tundnud 
enam külma. Ta tajus päikesekiirte nõrka soojust seljal 
ja kuklal ja see tegi ta tuju korraga julgeks ning rei- 
m — ta oleks meelsasti jooksma pistnud, laulnud ja 

ilganud... ta oli ju veel nii väike, nii väike... nii 
väike... Ja kui vesi talle juba kaelani ulatus, hakkas ta 
tugevate tõmmetega lahtise mere poole ujuma, iga silma- 
pilguga kaldast järjest kaugemale nihkudes. 

Ta oli halb ujuja, aga tundis järsku; kuidas ta jõud 
paisus korraga mitmekordseks, kuidas ta ihuliikmed 
muutusid tugevateks ja vastupidavateks, kuidas ta soo- 
ned pingutusid päratust energia juurdevoolust. Vesi tun- 
dus südasuviselt soojana, laineid oli imekerge läbida, 
nagu oleksid need vahust, kogu keha näis mahedasti 
ühte sulavat päikese, tuule ja merega. Ja ta liikus ikka 
kaugemale avara, mõõtmatu veevälja sihis, mis hakkas 
teda pikkamisi ja rütmiliselt hõljutama. 

Korraga vallutas teda raske väsimus. See oli nagu 
äkiline uni, mis talle peale tuli. Ta mõtles, et ta peab tin- 
gimata veel edasi ujuma, võttis kokku viimse rammu ja 
pingutas kogu jõust. Aga väsimus suurenes iga silmapil- 
guga. Ja äkki hakkas mingi ränk, nägematu koorem 
teda põhja suruma, vajutades halastamatult ta õlgadele, 
turjale ja käsivartele, mis jäid ikka nõrgemaks ning nõr- 
gemaks. 

Veel kord lõi temas leegitsema hämar elutahe. Meele- 
tust hirmust vallatuna hakkas ta ujuma kalda poole, las- 
tes aeg-ajalt kuuldavale hädaldavaid appihüüdeid. Kuid 
ta oli tulnud liiga kaugele selleks, et jõuda veel sihile. 

Siis tundis ta selgesti, et ta hakkab vajuma. Meri näis 

teda vastupandamatu jõuga endasse imevat, põhja poole 
kiskuvat, esmalt kerge vahuse massina tast üle tõusvat ja 
siis otse raudraskeks muutudes peale rõhuvat. Ning kuna 
ta hingeldav suu endasse ikka enam ja enam soolast vett 
neelas, kuna ta kõrvus õudne kohin tekkis, ja kuna ta 
käte ja jalgadega meeleheitlikult enda ümber peksis, 
jõuetu enam isegi karjumiseks, nägi ta korraga selgesti, 
kuidas keegi talle kärmesti ujudes lähenes. 

Aga siis tuli veel teine, kolmas, neljas ja viieski. Tuge- 
vate lühikeste ja täpsete tõmmetega suundusid nad otse 
tema poole, tiirutasid ta ümber, puudutasid teda aeg- 
ajalt oma siledate kehadega. Kogu meri, nii kaugele kui 
ta vaade küündis, oli täis nende lainetel hõljuvaid päid, 
nende väikesi käekesi ja nende valkjaid, tuules lehvivaid 
juuksesalke. See, kes ujus talle kõige lähemal, kord 
sukeldudes, samas jälle veepinnale tõustes, — ta enda 
tütar, — alustas tasast ning mahedat laulu. Ja korraga 
rõkkas sellest laulust kogu ääretu päikeses sillerdav vee- 
väli; võimas, tuhandetest suukestest tulev hääl ühendas. 
taevakaare taevakaarega; ja ta tundis end sellesse sula- 
vat, hääbuvat ning kaduvat. 

JARELMARKUS 


Romaan «Kolme Vaeva Tee» valmis aastail 1928—1929, ilmus trü- 
kist a. 1930. 

Ei ole kahtlust, et esimese tõuke selle teose kirjutamiseks and- 
sid autorile kokkupuuted Pärnu kadakliku supelrajooniga (jalutus- 
käigud sinna esialgu pärast koolitundide lõppu, hiljem pärast töö- 
päeva kuskil vabrikus või sadamas), kokkupuuted selle elanikega, 
selle kauni ning avara ümbrusega, Kolme Vaeva Tee — see on nime- 
tatud linnaosa üks kõrvalisemaid tänavaid, kuhu sattusid isegi suvel 
vaid hilisõhtused vaikuse-armastajad ja kus valitses sügisel ning tal- 
vel hall surmav igavus. Õeksed Clothilde ja Rosalie, nende kasu- 
tütar Heleene ning õeste lähemad tuttavad kujutavad koondtüüpe 
neist alati musta rõivastatud, sirge ja range hoiakuga vanadest ning 
noortest daamidest, kes liikusid ringi nii mu kaunis kodulinnas kui 
teisteski meie väikelinnades veel kolmekümnendate aastate kesk- 
paiku — naftaliini-lõhnalised, kibestunud, oma rahvast irdunud ja 
selle lt põlatud, unustanud emakeele, oskamata aga küllaldaselt 
ka saksa keelt. Endale halastamatus võitluses positsioone haarava 
ja aplalt elu nautiva kodanlusega, kelle ridadesse kuulub Linkide 
perekond (Aleksander vanem, Aleksander noorem, proua Ingeborg, 
samuti nende omaksed ja tuttavad) puutusin ma tihedamalt kokku 
üliõpilasaastatel, 1927. aastast alates. 

Võrreldes minu lapsepõlvekoduga — Rääma töölisaguliga, kus ma 
sündisin ja kasvasin — olid mulle eksootikaks nii minevikku vaju- 
nud feodaalühiskonda ja selle suhteid taganutvad kadaklased, kes 
olid sajandi vahetusel meie linnakodanike ladviku moodustanud, 
kui kõigil elualadel võimule tungiv noor tõusikkodanluski; mõlemad 
antipoodid tekitasid minus endastmõistetavalt teravat huvi, vajadust 
analüüsida ja vaadelda antud arenguetappi tema erinevate mentali- 
teetide ja kommete ristlevas valguses. Seega oli nende kahe kihistuse 
vastandamine ühiskondlik-psühholoogilist laadi romaanis autori 
tähelepanekute ja neist tulenevate järelduste loogiliseks kokkuvõtteks. 

Minu «Valitud teoste» sarjas ilmub romaan «Kolme Vaeva Tee» 
põhjalikult redigeeritud kujul, — on kohendatud stiili, parandatud 
ning silutud keelt vastavalt selle ülikiire arengutempo vajadustele, 
on välja jäetud tarbetud naturalismi-elemendid jne., jne. Samal ajal 
on püütud säilitada teose põhilaad sellisena, nagu see valmis kaks- 
kümmend kaheksa aastat tagasi vaevalt kahekümne nelja aastase 
nooruki sule all. 14 a 

Loodan, et selle vähem ajaliselt kui ajalooliste sündmuste osas 
kauge ajajärgu mõttelaadi, kommete ning taotlustega tutvumine 
pakub huvi ka meie kaasaegsetele Nõukogude Eesti lugejatele. 


Tallinnas, 1. nov. 1956. a. 
Autor. 

